
Morton-Saner din Londra, pentru ajutorul şi încurajările lor, lui 

CUVÂNT ÎNAINTE 


Multe din evenimentele ce constituie fundalul acestui roman 
pot fi întâlnite în lucrări de istorie despre Imperiul Otoman din 
această perioadă. Totuşi, ceea ce nu se va şti niciodată vor fi cele 
ce s-au întâmplat în spatele uşilor ferecate ale Sublimei Porţi, care 
au dat naştere la atâta violență şi pasiune. Din acest motiv deci, 
aceasta este o lucrare de ficțiune. Cei care ne-ar putea spune cât 
din ea este adevărat sunt morți de mult. 

Fragmentul de poem de la sfârşitul cărții este dintr-o lucrare 
autentică a lui Suleiman. 

Annei Powell şi lui Bill Massey 
Cu mulțumirile mele. 

PROLOG 


Topkapi Serai, Istambul, 1990 


Altădată aici era linişte. 

Altădată i s-ar fi jupuit pielea de pe tălpi celui ce ar fi ridicat 
vocea mai mult decât o şoaptă în această curte împrejmuită de 
platani şi castani, sanctuarul Alesului lui Allah pe Pământ, Senior 
al Seniorilor acestei Lumi, Stăpân al Gâturilor tuturor Oamenilor, 
Rege al Credincioşilor şi Necredincioşilor, Împărat al Răsăritului şi 
Apusului, Ocrotitor al Întregii Omeniri, Spiritul Atotputernic 
Aducător de linişte pe Pământ. 

Altădată numai murmurul pajilor şi vizirilor tulbura cerbii 
păscând şi paradele păunilor din grădini, deoarece afacerile 
Imperiului ce cuprindea cele Şapte Minuni ale Lumii se desfăşurau 
în sunete sumbre. 

Altădată aici era linişte. 

Acum, autocare Mercedes trec huruind pe sub Sublima Poartă, 
pe lângă Biserica Adormirii Sf. lrene şi pe lângă fântâna în care 
călăii îşi spălau sângele de pe securi după fiecare execuție. Acum, 
directori cărunți şi ieşiţi la pensie din Frankfurt, Chicago şi Osaka, 
cu aparate Canon atârnate de gât şi cu neveste hlizindu-se ca 
nişte şcolărițe, sunt conduşi prin mulțime la Ortakapi de ghizi 
îmbrăcaţi în blugi, care nici nu remarcă măcar nişele din zidurile 
înconjurătoare, cândva locuri de odihnă veşnică pentru capetele 
vizirilor Sultanului. 

Dincolo de Ortkapi, la câţiva metri de Sala Divanului, există o 
inscripție în zidul de piatră pe care se poate citi: „Haremul”. Patru 
matroane bătrâne din Ohio se aranjează sub ea, pentru a se 
fotografia, în timp ce unul din soții lor reglează un Minolta. 

— Nu te apleca peste zid, Doris, spune el tărăgănat, nu ştiu 
dacă rezistă la greutate. 

Marile uşi negre se deschid larg şi grupul este condus 
înăuntru, în semiobscuritatea răcoroasă. Un tânăr turc, în cămaşă 
descheiată la gât şi pantaloni necălcaţi, cu o engleză afectată 
numai puțin de un uşor sâsâit, stă într-o parte şi li se adresează 
pe deasupra zumzetului şi țăcănitului aparatelor foto. 

— „Harem” înseamnă „interzis”, le spune el. Interzis bărbaţilor. 
Altădată, Sultanul era singurul bărbat - bărbat în întregime -— care 
putea trece de această poartă. Şi orice femeie care intra aici s-ar fi 
putut să nu mai iasă niciodată. 

Altădată aici era linişte. Linişte ce nu era spartă de strigătele de 
război sau de invazii, ci doar de hohote de râs. Râsul unei femei. 

Dar mai întâi de toate era linişte. 


PARTEA ÎNTÂI 
PÂNZA DE PĂIANJEN 
1 


Rhodos, 1522 


Linişte, dar marcată de ritmul monoton al ploii, plescăind în 
bălți roşii de sânge şi picurând de pe marginile corturilor. Cămile 
şi oameni se târau prin noroi; până şi nările animalelor de povară 
se îngrețoşau de mirosul urât de oameni bolnavi şi de mizerie, dar 
mai ales de duhoarea şanțului de apă. 

Şanţul din jurul cetăţii avea şaizeci de picioare adâncime şi o 
sută patruzeci lățime, şi pe alocuri aproape se umpluse cu 
trupurile umflate ale morţilor. Duhoarea corpurilor în putrefacție 
străbătea peste tot, pătrunzând în haine, în păr şi în piele, 
ajungând până şi în sanctuarul de mătase al cortului Sultanului, 
în ciuda mirosului de tămâie şi chiar a batistelor parfumate pe 
care căpeteniile din încăpere le țineau la nas. 

Tânărul ce stătea cu picioarele răşchirate în tronul de sidef şi 
baga arăta ca o panteră încordată pentru salt. Buzele îi dezveleau 
dinţii într-un rânjet, în timp ce ascultau vorbele abia mormăite ale 
celui de-al doilea vizir al său. Degetele-i lungi, de artist, se 
încleştau ritmic, ca nişte gheare, în timp ce fața de sub turbanul 
de mătase era albă de furie. 

— Câţi dintre oamenii sultanului tău ai pierdut astăzi? şuieră 
el, vorbind despre sine, aşa cum făcea întotdeauna în public, ca şi 
când ar fi fost vorba de o altă persoană. 

Fața celui de-al doilea vizir era acoperită de o dâră de sânge ce 
se scursese dintr-o rană de sabie din frunte. Sângele se uscase ca 
o crustă pe barba lui neagră, iar acum licărea mat, în mii de 
rubine. În acea zi condusese şase atacuri asupra breşei din zidul 
dinspre turnurile Sf. Mihail şi Sf. Ioan, în timp ce cavalerii crucii îi 
tăiau oamenii cu săbiile lor late şi îi împroşcau cu mii de săgeți. 
Femei şi copii le aruncau în cap, de pe metereze, bolovanii smulşi 
din pavajul străzilor. Văzuse chiar pe unul din preoţii lor palizi 
repezindu-se să ajute la răsturnarea ocoalelor cu smoală clocotită. 
Unii din oştenii săi fugiseră, nemaiținându-i nervii; Mustafa îi 
doborâse cu sabia, alăturându-se apoi, din nou, oamenilor, pentru 
un nou efort. 

Dar abia acum, pentru prima oară în ziua aceea, îi era frică. 

— Câţi oameni? repetă tânărul de pe tron. 

Mustafa îndrăzni să-şi ridice capul cât să se poată uita în ochii 
sultanului. Oh, Doamne! 

— Douăzeci de mii, Stăpâne, şopti el. 

— Douăzeci de mii! Sultanul sări în picioare şi toți cei din 
încăpere — cu excepţia unui singur om -— se dădură un pas îndărăt. 

În liniştea ce urmă, câţiva dregători crezură că-l aud pe 
Mustafa căznindu-se să înghită. 

Când Suleiman Sultanul vorbi iar, vocea îi era joasă şi 
şuierătoare. Ca horcăitul de moarte în gâtul unui om, gândi 
Mustafa. 

— Tu ai pledat pentru această expediţie. Timp de trei secole 
Necredincioşii şi-au bătut joc de musulmani de la adăpostul 
acestei cetăți. Nici Fatih şi nici tatăl meu Selim n-au putut să-i 
îngrozească. Dar tu ai spus sultanului tău că de data asta va fi 
altfel. 

Mustafa tăcea. Ştia că nu exista scuză pentru eşec. Mai mult, 
nu mai era sigur că oamenii lui l-ar urma într-un nou atac. 

Mătasea mantiei lui Suleiman se văluri în lumina opaiţelor cu 
ulei, când acesta se răsuci brusc, cu toată puterea pe care i-o 
dădea furia. Mâinile îi erau strânse în pumnii albi de încordare. În 
colțul gurii îi apăruse o urmă de spumă. 

— Încă douăzeci de mii din oştenii sultanului tău zac în noroi 
la picioarele acestei stânci blestemate, în timp ce restul sunt roşi 
de boli, iar zidurile sunt tot în picioare! larna e aproape, chiar 
acum furtunile se profilează la orizont, gata să ne zdrobească flota 
şi să îngheţe restul armatei sultanului tău. lar dacă Suleiman s-ar 
întoarce acum, ar însemna să târască flamura musulmană, 
steagul Islamului, în noroi! L-ai adus pe sultan în Rhodos. Ce vei 
face mai departe? 

Mustafa nu spuse nimic. 

— Tu ne-ai sfătuit astfel, gemu sultanul, împungând cu degetul 
spre vizir, ca şi când ar fi fost o țepuşă de oţel. Se întoarse spre 
bostanji, călăul ce aştepta în umbră, prezență sumbră şi 
apăsătoare. Făcu o mişcare iute cu mâna, spre a se face înțeles de 
către surdomut şi strigă: 

— Execută-l! 

Negrul păşi înainte şi, cu o mişcare dibace a piciorului stâng şi 
a brațelor, îl aduse pe Mustafa în genunchi. Muşchii se întinseră 
sub pielea spatelui său când ridică securea deasupra capului ca să 
lovească. Piri Paşa, marele vizir, se mişcă primul. Păşi înainte, cu 
mâinile întinse a rugă, distrăgându-i, pe moment, atenţia călăului. 
Lama ucigaşă sclipi în lumina felinarelor. 

— Mărite Stăpân, rogu-te! Cruţă-l! Poate că a greşit, dar s-a 
luptat ca un leu în fața zidurilor! L-am văzut... 

— Linişte! strigă Suleiman, şi acum avea salivă în barbă. Dacă- 
l crezi aşa valoros, atunci poţi să i te alături în Paradis! 

Parcă o mână nevăzută mătură încăperea cu o coasă imensă. 
Piri Paşa! Era un bătrân, vizirul care îi supraviețuise lui Selim cel 
Groaznic, şi fusese însuşi dascălul din copilărie al lui Suleiman. El 
însuşi se opusese atacării Rhodosului. Căpeteniile şi sfetnicii 
adunați în fața tânărului sultan căzură cu fața la pământ, cerşind 
îngăduință. 

Numai Ibrahim, dresorul de şoimi, îndrăzni să se apropie de 
sultan. 

— Stăpâne, şopti el, luându-i mâna. Îngenunche şi sărută 
rubinul de pe inelarul mâinii drepte. 

Suleiman era gata să-i facă semn călăului către o a treia 
victimă, când îl recunoscu pe tânărul de la picioarele sale. 

— Ibrahim! 

— Mărite Stăpân, mai este o cale. 

Suleiman păru că se retrage din fața tânărului care încă îi mai 
reținea mâna. În loc de asta, zise: 

— Spune-o, atunci. 

— Se spune că grecii au asediat Troia timp de paisprezece ani 
de dragul unei femei. Şi atunci turcul, hărțuit de invazii şi pirați de 
pe stânca asta, timp de peste trei secole, nu va îndura asediul unei 
ierni? 

Călăul îşi schimbă greutatea pe celălalt picior. Securea atârna 
tot mai greu. 

— Care e sfatul tău, Ibrahim? 

— Se spune că atunci când unul din împărații Romei invada o 
insulă, el îşi dădea foc întregii flote, la țărm. Mărite Stăpân, poate 
dacă ţi-ai construi un palat pe dealul acesta, chiar în văzul celor 
din cetate, atunci apărătorii ar şti că nu vor scăpa până când 
cetatea nu va fi a noastră. Le vei zdrobi siguranța. Şi chiar soldații 
noştri îşi vor spori încrederea când îţi vor afla hotărârea. 

Suleiman oftă şi se aşeză la loc pe marele tron, cu arătătorul 
mângâie una din pietrele preţioase încrustate lângă brațul său. 

— Şi cu ăştia? zise el, arătând din bărbie spre cei doi bărbaţi 
care erau încă în genunchi, cu capetele plecate, sub tăişul securii. 
Privi spre Piri Paşa şi se cutremură. Cum de putuse să-şi îngăduie 
ochilor aşa ceva? 

— S-a irosit deja prea mult sânge turcesc astăzi, zise Ibrahim. 

Ce diplomat eşti! gândi Suleiman. O mişcare aproape 
imperceptibilă din cap şi călăul dispăru din nou în umbră. 

— Foarte bine, grăi Suleiman către ei. Sultanul rămâne. 


2 
Eski Sarai (Vechiul Palat), Istanbul 


Şoimul zbura pe curenţii de deasupra oraşului, vârfurile 
pestrițe ale aripilor sale captând fiecare pală de vânt prielnică. 
Plutea la 200 de picioare deasupra zidurilor dinspre mare ale 
Istambulului, a străzilor sale murdare şi bolovănoase, pe care 

cerşetori ologi implorau milostenie, iar nori negri de muşte planau 
deasupra grămezilor de coji de pepene. Plutea chiar peste 
îndrăznețele domuri şi minarete ale moscheilor, roz-cenuşiu în 
lumina amurgului; ochiul său auriu, fără a clipi, urmărea o tânără 
femeie aflată pe terasa din Eski Sarai. 

Avea o figură deosebită, ce ieşea clar în evidență pe fondul 
cenuşiu al zidurilor palatului. Într-adevăr, chiar printre cele 300 
de femei din Harem, săreau în ochi cele două cozi legate cu 
panglici din satin care îi atârnau până la jumătatea spatelui. Părul 
ei avea culoarea focului, nuanțe strălucitoare de galben, auriu şi 
roşu sclipeau în lumina soarelui, aproape trosnind ca nişte flăcări, 
în contrast izbitor cu ochii verzi şi tenul palid, asiatic. Era înaltă şi 
subțire, încă stângace, din pricina tinereții. 

Stătea cu fața spre nord-est, privind spre îndepărtatele dealuri 
ale Rumeliei, către un loc aflat dincolo de orizontul violet; era în 
afara vederii sale, şi totuşi îl vedea. Era un loc unde iarba uscată 
era atât de înaltă vara, încât aproape atingea cingătoarea unui 
călăreț; un loc unde mlaştinile sărate licăreau în lumina lunii, 
unde un călăreț ar fi putut merge trei zile şi trei nopți fără a întâlni 
suflet de om. 

Şi cum se gândea la acel loc, buzele i se întredeschiseră, lăsând 
să-i scape un strigăt uşor, care făcu să tresară privighetoarea ce 
trăia sub streaşina terasei, închisă, ca şi ea, într-o cuşcă lucrată 
cu grijă. 

— S-ar putea să-mi trăiesc toată viața aici, şopti ea către 
pasăre. Mă ţin aici pentru culorile mele frumoase şi pentru 
cântecul meu; şi într-o zi, tinerețea mea se va ofili ca o floare 
presată într-o carte. Dar voi găsi o cale de scăpare. 

Nu era decât o singură cale desigur. Iar el era încă la Rhodos, 
unde se spunea că îşi construieşte un nou palat pe Muntele 
Philermus ce domina cetatea. Era a lui — dar ea nici nu-l văzuse, şi 
stătea în închisoarea lui frumoasă şi întunecată de aproape doi 
ani. 

Se spunea că, oricum, el nu se uita la nici una din femei. 
Favorita lui era Gulbehar, Muntenegreana, cea căreia i se spunea 
„Trandafir de Primăvară”. Îşi ignora celelalte sclave, chiar dacă 
poseda trei sute din cele mai frumoase femei ale unui imperiu 

întins de la Babylon la Belgrad, fiecare dintre ele aleasă special 
pentru el. 

Ei bine, trebuia să existe o cale. N-o să-şi petreacă zilele visând 
alene la vreo minune care s-o ducă în patul lui. O să-l trezească şi 
pe diavol şi-o să aprindă toate flăcările Iadului sub acest palat de 
va fi nevoie, dar va găsi o cale s-o înlăture pe muntenegreancă şi 
să-şi găsească scăparea. 

Până atunci, o să aştepte. 

Aşa că el poate să vină. 

Ea o să aştepte. 


Rhodos 


Era în ziua numită de creştini sărbătoarea Sf. Nicolae, când 
Suleiman trecu de zidurile dărâmate ale cetăţii care fusese țelul 
mult râvnit de tatăl său şi chiar de străbunicul său, Fatih 
Cuceritorul. Deja, la 28 de ani, realizase ceea ce ei doar visaseră. 
Scoase un spin din coasta Imperiului; smulsese Rhodosul din 
mâinile Cavalerilor Ioanitți. 

— Se spune că pe timpuri aici se găsea Colosul. Un alt Colos se 
înalță astăzi. 

Suleiman se întoarse în şa. Era Ibrahim, rânjind cu toți dinții, 
pe armăsarul său arab ce se cabra şi scutura din cap de parcă ar 
fi absorbit cumva, prin şa, o parte din fierberea stăpânului său. 

— Sfatul tău înțelept a hotărât totul, zise Suleiman, simplu. 

— E Crăciunul! Crezi că sărbătoresc acum, în Piaţa Sf. Petru? 

Suleiman privi în piață, la un grup de cavaleri bărboşi ce se 
rugau în genunchi, pe limba lor, lângă semnul cavaleresc sculptat 
în piatra de deasupra intrării. Erau toți speriați; unul din ei avea 
pe față o cicatrice proaspătă, roz; pielea avea culoarea noroiului 
acolo unde altădată fusese un ochi; un altul avea un bandaj plin 
de sânge la capătul unui ciot de braț. Îşi murmurau rugăciunea 
împreună, insensibili la zăngănitul armurilor şi săbiilor şi la 
mirosul cailor ienicerilor ce treceau pe lângă ei; nu luau în seamă 
salvele de tun victorioase de dincolo de porți şi nici fluturarea 
steagurilor albe şi verzi din jurul lor. Ei nu capitulaseră; cetățenii 
Rhodosului ceruseră, în cele din urmă, armistițiu. 

— N-au ce sărbători, zise Suleiman. 

Ibrahim îşi struni calul şi cobori vocea. 

— Stăpâne, mă uluieşti. Ai câştigat cea mai mare victorie 
pentru stirpea Osmanlâilor de la cucerirea Constantinopolului de 
către Fatih. Nu te bucuri? 

— Oamenii aceia s-au luptat cu curaj, Ibrahim. În mine nu e 
nici o poftă de sânge. Să facem cuceriri e datoria noastră față de 
Islam. Nu trebuie să fie un prilej de desfătare. 

Ibrahim se strădui să nu-şi arate nerăbdarea. Dar Suleiman îi 
simți gândurile şi-şi permise un mic zâmbet. 

— Persoana mea te amuză, Stăpâne? 

— Tu mă bine dispui întotdeauna, Ibrahim. Ştii bine. 

Ibrahim privi la rândurile de soldați cu pene albe şi mustăți 
lungi şi archebuze atârnând peste umăr. Îi aminteau de nişte câini 
turbati ținuți în lesă. 

— Le vei permite ienicerilor să-şi îndeplinească dorința? 

— Nu, Ibrahim, mi-am dat cuvântul. Nu de data asta. 

— Ei luptă doar pentru prada pe care le-o dai. Sunt ca nişte 
câini hrăniți cu firimituri. Ştii ce se întâmplă cu un câine flămând. 

— Vor trebui să mai stea un timp flămânzi. Aici nu va fi nici un 
jaf. 

— Am dus o luptă foarte grea aici. Eşti deosebit de milostiv, 
Stăpâne. 

Din tonul lui Ibrahim, Suleiman înțelese că de fapt gândea 
contrariul. Credea că uitase ultimele patru luni. lar el n-ar fi 
permis nimănui îndrăzneala de a-i vorbi astfel. Dar Ibrahim... 

Pe lângă asta, Ibrahim greşea. Nu uitase; cum ar putea uita 
aburii sângelui, mirosul uşor dulceag, amețţitor, al corpurilor 
putrezind în noroi sau gemetele muribunzilor din şanţuri, aruncaţi 
grămadă, ca nişte vreascuri. Cum ar putea uita imaginea unei 
armate, cândva impozantă, murind câte puţin în noroi şi în ploaia 
înghețată? Dar până la urmă voința lui Allah a triumfat. 

— Şi acum, Stăpâne? întrebă Ibrahim. 

Suleiman se gândi la Eski Sarai şi la favorita sa Gulbehar. 
Acolo şi-ar găsi liniştea. Atingerea mângâietoare a unei femei poate 
ajuta un bărbat să uite asemenea coşmaruri. 

Poate că l-ar putea ajuta să uite şi momentul acela teribil, când 
descoperise în sine pe propriul său tată; dacă n-ar fi fost Ibrahim 

i-ar fi executat pe cei doi viziri ai săi. Nici chiar Selim n-ar fi făcut 
aşa ceva. 

Era zguduit de această descoperire a Bestiei din propriul său 
suflet. Îl speriase chiar mai tare decât masacrul care îi 
zdruncinase părțile cele mai ascunse ale ființei sale. Niciodată nu 
crezuse că în el stă la pândă o asemenea furie, un asemenea 
venin. Fără Ibrahim, Bestia l-ar fi putut distruge până şi pe el 
însuşi. Se înfioră. 

— Să mergem acasă, spuse. 


3 
Eski Sarai 


Când o sclavă era adusă în Harem, primea de îndată o 
instrucție în privința Coranului şi a limbii de la curtea otomană; 
de asemenea, era dată în grija unei slujnice din Harem pentru a-şi 
învăţa sarcinile specifice. 

Hürrem fusese încredințată Kiayei din Camera de Mătase, 
Stăpâna Mantiilor, o cercheză înrăită, cu pielea de culoarea şi 
consistenţa tovalului, care se agăța încă de amintirea unei nopți 
lipsite de rod petrecută cu Sultanul Baiazid, bunicul lui Suleiman. 
Acum îşi trăia ce-i mai rămăsese din viață între bolți de damasc şi 
satin, taftale şi catifea, mantii brodate, cămăşi şi voaluri, înrăindu- 
se şi mai mult cu fiecare zi. 

Hürrem era mulțumită de slujba ei, sau mai degrabă sse 
hotărâse să-şi facă treaba cât mai bine. Avea degete sprintene şi 
ochi ageri, iar batistele ei provocaseră murmure aprobatoare din 
partea  Sultanei Valide, mama Sultanului,  atotputernica 
Haremului. 

Aşa că, îngânând o melodie doar pentru sine, tocmai broda o 
bucată de satin verde de Diba — cel mai bun satin din lume, aşa-i 
spusese Kiaya - cu fir de aur şi de argint, închipuind pe pânză un 
model complicat, cu frunze şi flori. 

Adâncită în muncă, începu să cânte încet, tot numai pentru ea, 
un cântec învățat de la tatăl ei, un cântec tătăresc despre stepă şi 
despre vântul de miazănoapte. 

Nu auzise când intrase Kiaya în cameră, dar simți palma 
usturătoare peste ureche. Se sperie şi scăpă acul de argint pe 
podea. 

Sări în picioare, gata să lovească, dar ochii Kiayei sclipiră 
diabolic. 

— Hai, loveşte-mă, obrăznicătură mică! Şi-o să-i spun lui Kapi 
Aga să te pună la stâlp! 

Hürrem se înroşi ca sfecla, până la rădăcina părului, de furie, 
dar îşi cobori mâna. 

— Aici nu se cântă, obrăznicătură mică, îi spuse Kiaya. i-am 
mai spus. Aici este Haremul. Aici este întotdeauna linişte. 

— Dar mie îmi place să cânt. 

— Nu contează ce-ţi place. Contează ce vrea Măritul Stăpân. 

— El nici măcar nu-i aici. Am putea trage cu tunul pe coridor şi 
nu l-ar deranja. 

— Obrăznicătură! Kiaya o pălmui din nou, dar de data asta 
Hürrem era pregătită, şi nu ţipă. Primi lovitura, apoi îşi scutură 
capul cum îşi scutură un cățeluş blana udă. Gura i se strâmbă 
într-un zâmbet batjocoritor, în ciuda urmei roz de pe obraz rămasă 
de la palma Kiayei. 

— Asta e Legea! strigă la ea Kiaya. 

Hürrem se aplecă mai aproape de urechea ei şi şopti: 

— Mai încet. S-ar putea să te audă Sultanul! Urăşte gălăgia! 

Kiaya se întoarse cu spatele la ea şi ridică batista la care lucra; 
o examină critic, căutând greşeli. Negăsind nimic, o lăsă să cadă la 
loc pe masă, cu o privire de dezgust. 

— Treci înapoi la lucru! 

Hürrem lucra împreună cu o evreică cu păr negru ca smoala, 
cumpărată de la negustorii de sclavi din Alexandria. „Carne de 
târg”, o numea Kiaya. Se numea Meylissa şi avea picioare lungi şi 
încheieturile mâinilor fine, cu mişcări nervoase, iuți ca ale unei 
vrăbii. Cu coada ochiului, Hürrem o putea vedea, aplecată peste 
perna de mătase pe care o broda, încercând parcă să devină 
invizibilă. Dar prea era o ţintă tentantă pentru Kiaya, mai ales în 
dispoziția ei de acum. 

— Ia să văd, zise Kiaya, şi smuci lucrul din mâinile Meylissei. 
Gura i se lărgi într-un rânjet. Poftim! Ce brocart fin, de Bursa, şi 
ce-ai făcut din el! O pălmui pe biata fată, metodic, pe față, peste 

cap. La ce te gândeai când lucrai? Uită-te la împunsăturile astea! 
Şi un copil le-ar fi făcut mai bine! 

Meylissa plecă fruntea şi nu spuse nimic. Kiaya aruncă 
materialul pe jos şi o pălmui din nou. 

— Desfă toate alea şi ia-o de la început! Şi să nu aştepţi până 
când nu termini! Ai auzit? 

Se întoarse şi ieşi din cameră. 

—  Răsuflare de dos de cămilă bătrână! zise Hürrem, 
aruncându-şi coama pe spate. Se aşeză pe bancă şi începu să 
cânte din nou, mai tare ca înainte. Liniştea e Legea! Ce tâmpenie! 

Auzi deodată un sunet slab, înfundat, în spatele ei şi se 
întoarse. Meylissa suspina, cu capul în mâini, trupul ei subțire 
cutremurându-se de o disperare neobişnuită. 

— Meylissa, ce s-a întâmplat? Meylissa... n-o lăsa să te supere! 
Nu-i decât o scorpie! Până şi dintr-un fund de cal iese mai multă 
deşteptăciune. 

Dar Meylissa scutură din cap, iar suspinele deveniră şi mai 
puternice, în timp ce degetele i se încleştau în bancă, zgâriind cu 
unghiile lemnul. 

— Meylissa! 

Hurrem se ridică în picioare, încercând să-şi stăpânească 
enervarea. Zău! Parcă nu mai luase palme până atunci! Se aşeză 
lângă ea pe bancă şi îi cuprinse umerii, trăgând-o spre sine. 

— Încetează! 

— Nu-i vorba de ea... 

— Atunci ce-i?... Meylissa! Ce-i cu tine? 

Brusc, Hürrem înţelese — văzu totul în ochii imenşi, căprui, ai 
fetei. Nu Kiaya îi făcuse asta. În ochii ei era groază: cumplită, 
disperată. Oh, doamne! Ce-a făcut? 

— Meylissa? 

Ochii Meylissei îi căutară privirea; groaza lupta cu nevoia de 
confesiune, de încredere. 

— E-n regulă, se auzi Hürrem spunând, mie poți să-mi spui. 

— Or să mă omoare, şopti Meylissa. 

— Nimeni n-o să te omoare. Cel mult o să mori de plictiseală, 
de atâta cusut... 

— Nu-nţelegi. 

— Sigur că nu înţeleg. Nu mi-ai spus nimic. 

Meylissa se prinse de marginea caftanului ei, mototolind ghem 
stofa. 

— Sunt însărcinată, şopti ea. 

La început, Hürrem crezu că n-auzise bine. 

— Ce? 

— Sunt însărcinată. Ştiu. Nu mi-a venit sângerarea. 

Hürrem simți nevoia să râdă în hohote. Însărcinată! În 
închisoarea asta de femei! Şi ea care o credea proastă pe evreica 
asta mică! Cum Dumnezeu reuşise? 

— Te înşeli. 

Meylissa se oprise din plâns. 

— Nu, nu mă înşel. 

— Dar cum? 

Meylissa privi peste umărul ei. Hürrem îi putu vedea mărul lui 
Adam zbătându-i-se în gât. În camera cenuşie, albul ochilor fetei 
strălucea ca două perle enorme. 

— Kapi Aga. 

Kapi Aga! Comandantul Gărzii, Eunucul Şef Alb! Gura i se 
deschise a mirare. Deşi avea în grijă paza Haremului, el nu avea 
voie niciodată să rămână singur cu vreuna din fete, pentru că nu 
era rase — eunuc complet - ca negrii. Se spunea că majoritatea 
eunucilor albi erau doar parțial castraţi, cu testiculele legate sau 
zdrobite, ca mieii tineri. Să fi fost posibil...? 

— Dar el — e un eunuc! 

— Sigur că e un eunuc! Sau crezi că am avut un bărbat întreg! 


Aici?! 
Hürrem era şocată. Nu din cauza exprimării - draga de 
Meylissa! - ci de felul în care, în mintea fetei, rolurile se 


inversaseră! Se întâlni că de fapt Hürrem era cea proastă. Desigur, 
cel singuratic crede întotdeauna că el e cel mai deştept. Ce naivă 
fusese! În timp ce ea încă se mai chinuia cu limba nouă, crezându- 
se superioară pentru progresele şi educația ei, aceste fiice de 
țărani deja se lansaseră în contrabandă cu castraveți şi în aventuri 
în pat. 

Dar cel puţin eu nu sunt însărcinată, se gândi Hurrem. 

— Dar, dacă el e eunuc... 

— Se spune că, uneori, un bărbat... se regenerează. Chiar şi 
negrii trebuie verificați o dată pe an ca să se asigure că nimic nu 
creşte la loc. 

— Prostii! Când jugăneşti un cal, jugănit rămâne! 

— Dar eunucii albi, ştii... nu sunt rasé — nu li se extirpează, ca 
la negri. 

Tăcură un timp. Meylissa era mai calmă acum - faptul că 
vorbise îi făcuse bine. Hürrem continua să se holbeze la ea, uluită. 
Însărcinată! 

— Dar cum? 

Meylissa aruncă o privire spre uşă şi continuă în şoaptă. 

— Există o curte în capătul de nord al palatului. E înconjurată 
de ziduri înalte şi umbrită de platani. Există o uşă î zid, dare 
mereu încuiată şi nu e niciodată păzită. 

— Ce făceai acolo? 

— Învăţam din Coran, cum ni s-a spus. 

Hürrem aproape că zâmbi. Poate aşa a vrut Dumnezeu. 

— Continuă. 

— Probabil că el m-a văzut. Poate că din turnul de nord. Am 
auzit o cheie în broască. Eram gata să fug, dar... 

Hürrem ridică capul, aşteptând urmarea; în loc de asta, 
Meylissa ridică din umeri. 

— Mi-a zis că sunt cea mai frumoasă femeie din Harem. Şi că 
m-ar putea ajuta să intru în grațiile Sultanului. 

— De câte ori s-a întâmplat? 

— De cinci, poate de şase ori. 

— De şase ori! Ştii ce-ați fi păţit dacă erați prinşi? 

— M-au prins, zise Meylissa, nu crezi? 

Hürrem tăcu. Se întrebă ce-ar fi făcut ea, dacă s-ar fi aflat în 
grădina umbrită, atunci, citind din Coran. Probabil, acelaşi lucru. 
Orice, chiar pericol de moarte fiind, era preferabil plictiselii 
înăbuşitoare din acest palat mort. lar băile de aburi şi masajele 
zilnice obligatorii — parcă stârneau ceva înăuntru ei. Toată această 
moliciune şi răsfăț aveau efectul unui afrodiziac. Dar nu era nici 
un bărbat acolo, care să îndepărteze aceste frământări. 

— Cum a fost? întrebă Hürrem. 

— Cum a fost? Ce contează cum a fost? şuieră Meylissa. Or să 
mă omoare. Ştii ce-i fac unei fete care rămâne însărcinată fără să fi 

fost însămânţțată de Sultan? O leagă într-un sac şi-o aruncă în 
Bosfor! 

— O să te ajut, se auzi Hürrem rostind. 

— Cum o să mă ajuţi? Ce poți tu să faci? 

— O să vezi. Te voi ajuta. O să vezi! 


4 
Eski Sarai 


Camera era aşa cum şi-o amintea. Pentru prima dată de când 
intrase triumfător în Istambul cu trei zile în urmă, Suleiman se 
simțea că s-a întors acasă. Se întinse pe canapea. O dată cu 
turbanul de mătase, aruncă deoparte celălalt eu al său, Sultanul 
Osmanlâilor, omul care îi devenea tot mai străin cu fiecare zi. Îşi 
plimbă o mână pe suprafața netedă, rasă, a capului. Încă de când 
moştenise tronul tatălui său, cu trei ani înainte, avusese 
sentimentul că priveşte lumea dintr-un colț întunecat, şi pe sine 
însuşi, actor într-o piesă a umbrelor. Chiar şi în jurnalele sale se 
referea la sine ca la o altă persoană. 

Oftă, şi umerii i se lăsară. Marele vizir era numit „purtătorul 
poverii”. Dar marele vizir era doar un jongleur, un amestec de 
linguşeală, calcule şi ipocrizie. Sultanul era cel care purta cu 
adevărat povara, greutatea Islamului şi nevoile a şase milioane de 
turci; şi greutatea asta n-avea să-l părăsească până la moarte. 

Dar aici, în liniştea Haremului, avea un răgaz. Aici ardeau 
esențe de lemn parfumat în căminul înalt de aramă, lumina 
focului unduind asemenea reflexiei unei ape pe pereţii placați. Aici 
candele de argint atârnau de tavan, alungând pentru o vreme 
mirosul fetid de sânge pe care îl aduse cu el, în minte, din Rhodos. 
Aici nu erau vizir, nici căpetenii, nici protocol, nici responsabilități. 
Aici era Gulbehar. 

Suleiman auzi foşnet de stofe când ea intră printre cortinele de 
damasc roz din capătul încăperii. O privi, simțind un amestec de 
eliberare, plăcere şi dorință. Părul ei blond, lung. Era legat într-o 
singură coadă, la spate, iar strălucirea focului îi colora chipul în 
tonuri de ocru şi roz. Purta o cămaşă - un gomlek — de mătase 

azurie aproape transparentă, cu doi nasturi de diamant săltând 
ritmic la atingerea trupului ei în mers. Cum tresare lumina 
soarelui pe o apă neliniştită, gândi el. haina ei era din brocart 
albastru, bogat, de Bursa, iar şalvarii lungi îi cădeau ca o cascadă 
albă până la glezne. Avea perle împletite în păr. 

Gulbehar, Trandafir de Primăvară, gândi el, cât de bine ţi-au 
spus. 

Ea căzu în genunchi şi atinse covorul cu fruntea. 

— Sala'am, Stăpân al vieţii mele, Sultan al Sultanilor, Stăpân 
al Lumii, Rege al Regilor. 

El se mişcă spre ea, nerăbdător. De câte ori îi spusese că nu e 
nevoie? Dar ea întotdeauna îl întâmpina astfel, respectând 
ritualul. Acum însă el nu dorea să i se reamintească cine este. Era 
un bărbat întors acasă, şi atât. 

— Vino aici. 

Ea aproape că alergă ultimii paşi şi îşi îngropă fața la pieptul 
lui. El îi simți umezeala lacrimilor şi parfumul de iasomie uscată al 
părului. 

— Când pe minarete era steagul alb şi tu nu te întorseseşi, m- 
am gândit că s-ar putea să nu te mai întorci niciodată. Mi-e atât de 
frică fără tine. Sunt atât de multe şoapte. Se trase deoparte şi îl 
privi în ochi pentru prima dată. N-ai fost rănit, nu? 

— Nici o cicatrice care să se vadă vreodată, zise Suleiman, şi 
dintr-un anumit motiv se gândi la Piri Paşa şi la cum ordonase el 
execuția dascălului copilăriei sale. Dacă nu era Ibrahim acolo...? 

Poate că până la urmă era un tiran, ca tatăl său. Ce face 
Mustafa? 

— Doarme. I-ai lipsit, adăugă ea, vorbeşte des de tine. 

Cred că abia mă mai cunoaşte, îşi spuse Suleiman. 

— Vreau să-l văd. 

Gulbehar îl luă de mână şi îl conduse prin iatacuri spre 
dormitorul Prințului. Un sfeşnic ardea într-un colț al palatului, 
urmărit atent de un paj cu turban. Un alt paj stătea în umbră, în 
celălalt colț. Dacă băiatul se întorcea în somn, sfeşnicul era stins 
şi se aprindea celălalt, aşa încât lumina să nu-i cadă direct pe 
față. 

Suleiman se aplecă spre pat. Mustafa avea părul blond, ca al 
mamei sale, şi aceeaşi față frumoasă, senină. Avea nouă ani, 

creştea bine, îndemânatic la aruncatul suliței, dibaci la matematici 
şi harnic într-ale Coranului. Următorul sultan al Osmanlâilor, 
reflectă Suleiman. Bucură-te de tinerețe cât poți. E bine că umerii 
îți sunt deja puternici. 

Era din nou uluit că avea un fiu care îi seamănă atât de puțin, 
care nu seamănă deloc cu vreunul din turcii cărora le va fi 
conducător cândva. Dar fiecare soție de sultan era o sclavă 
creştină, deoarece Coranul spunea că nici un musulman nu poate 
fi vândut ca sclav. Deci fiecare sultan era fiul unei sclave, fiul unei 
creştine, chiar dacă numită Protectoare a Marii Credinţe. 
Împărăţia Domnului era într-adevăr una singură. 

— Este bine? întrebă Suleiman. 

— Devine mai înalt în fiecare zi. Vrea să fie ca tatăl său. 

Suleiman zâmbi în umbră. Gülbehar, cât de transparentă eşti! 
Deja mi-a cucerit favoarea. Teribil cum toți fiii musulmanilor 
învață de mici să-şi urască tatăl. Dar din motive foarte întemeiate. 

Atinse fruntea lui Mustafa cu vârful degetelor. Băiatul dormea 
cu gura deschisă. 

— Fii binecuvântat, fiule, şopti Suleiman. Mustafa murmură în 
somn şi se răsuci în pat. 

Suleiman se întoarse spre Gulbehar. Silueta ei era clar 
conturată de lumina sfeşnicului. Dorinţa era ca o explozie, adânc, 
în stomac. Voia s-o aibă acum, să-şi lase sămânţa în ea, ca un 
şuvoi, ca un fluviu, şi apoi să suspine cu capul pe sânul ei, ca un 
copil. Dar asta nu putea. În schimb, spuse: 

— Acum vom mânca. 

Gulbehar aduse ea însăşi mâncarea, bucăţi mici de miel gătite 
cu ierburi aromate, carne de pui friptă şa foc mic, vinete umplute 
cu orez. Apoi, smochine cu cremă acrişoară şi şerbet rece, într-un 
pocal de aur. Paji tăcuțţi îi serveau în linişte. 

— Ce se mai aude prin Harem? întrebă Suleiman. Întotdeauna 
îl amuza să audă bârfele femeilor. Erau un barometru la puterii 
sultanului. 

— Se vorbeşte despre tine ca despre un mare erou, zise 
Gulbehar, şi el pricepu că o parte din gloria lui devenise deja a ei. 
Când a venit vestea că ai cucerit Rhodosul, s-a spus că vei rămâne 
în istorie ca ul alt Fatih, un mare Cuceritor. Că eşti destinat să fii 
cel mai mare dintre sultani. 

— Preţul a fost mare... 

— Armata noastră se va reface repede. 

Ce ştia ea despre armate? se gândi iritat Suleiman. Încercă din 
nou: 

— A fost o bătălie teribilă. Dacă ar fi demne de urechile unei 
femei, ți-aş putea povesti lucruri... 

Termină masa şi îşi cufundă degetele într-un bol de argint. Un 
paj apăru imediat, să i le şteargă. 

— Nu trebuie să te mai gândeşti la asta. 

— Ziua e uşor. Dar noaptea, în întuneric, e greu să nu-ți aduci 
aminte. 

Aşteptă, dar ea nu-l încurajă mai departe. Cum aş putea să-i 
spun? gândi el. Trebuie să-i spun cuiva. Sau poate e doar încă o 
povară pe care trebuie s-o duc singur. Privi la Gulbehar şi zâmbi. 
Atât de frumoasă. Ce minunat că Allah a lăsat pe lume aceşti ochi 
albaştri. Îşi lăsă privirea să alunece în umbra sânilor ei, dincolo de 
cămaşa de mătase, şi se gândi că ar putea să simtă căldura 
trupului ei chiar dincolo de masă. Dar în oricare altă privință era 
atât de departe de ea. 

— Când erai plecat, spuse Giilbehar, luam poeziile tale şi le 
citeam. Întotdeauna mă făceau să te simt aproape. 


După atâta timp în care simțise numai lucruri dure, brațul 
tronului aurit, mânerul săbiei, frâul de piele al calului, era aproape 
o minune să atingă ceva atât de moale. Era înfometat după aşa 
ceva. Mâna lui se întinse, apucând sânul de parcă ar fi vrut să-l ia 
de tot, ca pe o comoară prețioasă; abia când ea gemu de durere îşi 
dădu el seama, retrăgându-şi mâna. Moliciunea pântecelui şi a 
coapselor ei! Îi desfăcu picioarele, le simţi încolăcindu-se în jurul 
şoldurilor sale şi închise ochii de plăcere. Dorea s-o cuprindă, să 
se piardă în moliciune, în căldură. Alungă din minte imaginea ploii 
îngheţate, a unei mâini înzăuate înălțându-se ca o gheară din 
noroi, a turnului Sf. Mihail apărând amenințător dintre nori 
întunecați. Era oare mirosul sângelui sa mirosul înfrângerii, acela 
care îi provocase groaza ce încă îl mai chinuia? Gulbehar îi şoptea 
la ureche vraja ei dulce, iar el o îmbrățişă şi, dintr-o mişcare 
lungă, grăbită, îşi simți spasmul trupului, plăcerea fierbinte, 

dulce, cuprinzându-l, amărăciunea şi dulceața țâşnind amândouă 
din el. 

Ca un şuvoi, ca un fluviu. 

Când termină se gândi că pluteau amândoi într-un lac de 
sămânță. Imagini i se amestecau în minte, viitor şi trecut laolaltă. 
Gülbehar cu încă un fiu, şanțul cu apă plin de cadavre, securea 
călăului sclipind ca un diamant deasupra capului lui Piri Paşa, 
chipul adormit al lui Mustafa căpătând brusc trăsăturile lui şi apoi 
ale tatălui lui, un monstru cu barba udă de sânge mâncându-şi 
proprii copii. Gemu puternic; auzi şoapta lui Gulbehar susurându- 
i în ureche. Piciorul şi brațul ei şerpuind în jurul lui, căldura dulce 
şi lipicioasă cuprinzându-i coapsa. Apoi nimic. 

Când se trezi, nu era decât liniştea Haremului, întunericul 
nopții, sclavii la locurile lor la picioarele patului. O singură 
lumânare poleia întunericul. Gulbehar era întinsă lângă el, 
aproape nemişcată, dormind liniştit ca întotdeauna. Suleiman 
deschise ochii şi privi în jur la umbrele întunecate din nişele în 
care Gulbehar ţinea manuscrisele poeziilor lui. 

Acesta e Haremul meu, îşi spuse, refugiul meu, interzis oricărui 
alt bărbat. Favorita mea, gözde a mea, doarme sub brațul meu, 
purtând sămânța mea proaspătă; acestea sunt poeziile mele, 
fiecare purtând o parte secretă din mine, închisă în limba bogată a 
perşilor, gândurile mele cele mai intime şi mai elevate. Cu tot 
protocolul Haremului, am păstrat aceste încăperi ca pe un 
sanctuar. 

De ce, atunci, mă simt încă atât de singur? 

Hürrem ştiu că fusese sedusă în momentul în care începu să 
dorească hammamul, baia de dimineaţă. În ţara stepelor baia nu 
era văzută cu ochi buni, ba chiar provoca teamă. Toată lumea ştia 
că spălatul duce la răceală, boală şi moarte. Iarna şi vântul erau 
duşmani permanenți, iar luxul sau desfătarea erau imposibile. 

Dar aici se insista ca fetele să facă baie de două ori pe zi şi să- 
şi radă fiecare fir de păr de pe corp. La începu, Hürrem fusese 
îngrozită; dar apoi observă că nu se îmbolnăvise, era cel mult 

oarecum dezgustată, nu atât din cauza indecenței cât datorită 
lenevelii. Nu-şi amintea când începuse să gândească astfel. 
Devenea mai moale, îşi zise. Dacă tatăl ei ar fi putut-o vedea acum, 
blestemat fie-i sufletul barbar! Ei bine, era încă o tătăroaică. O să-i 
demonstreze asta. 

Erau trei încăperi: camekan, sau camera pentru îmbrăcare; 
sogukluk, sau camera pentru încălzire; şi cea mai mare, cea din 
mijloc, camera cu aburi sau hararet. Hürrem îşi lepădă iute 
veşmintele, iar una dintre negrese — gediçli — îi înmână un prosop 
parfumat. 

Încălță o pereche de papuci de lemn de trandafir şi intră în 
sogukluk, simțind prin pielea făcută ca de găină căldura aburilor. 
În centrul camerei era un bazin mare, din marmură, plin cu apă 
caldă, şi câteva fete şedeau în jurul acestuia, luând apă în nişte 
vase mici de aramă şi turnându-şi-o în creştet. Hurrem li se 
alătură. 

Privi în jur, prefăcându-se preocupată de toaleta proprie. 
Niciodată nu înceta să fie uimită de marea varietate a trupurilor. 
Până să vină aici nu-şi dăduse seama că lumea e atât de mare şi 
ființele omeneşti atât de diferite. Păr, sfârcuri, piele, ochi. Atâta 
bogăție de forme şi culori. Erau gediçli cu cârlionți negri şi piele de 
mahon; fete grecoaice cu ochi întunecațţi şi părul în mii de bucle 
crețe; cercheze cu păr blond auriu şi sfârcuri ca nişte boboci de 
floare roz; egiptence cu profil lung, aristocratic şi sfârcuri de 
culoarea prunelor bătute; persane cu părul de culoarea nopții şi 
ochi adânci şi întunecațţi ca nişte fântâni. 

Şi ce de forme! Pe când îşi golea din nou vasul cu apă peste 
trup, prefăcându-se absentă, se compară cu celelalte fete. Unele 
aveau sâni mari, albi, brăzdați de vinişoare albastre; ca ai femeilor 
ce alăptează, gândi Hürrem, numai că pântecele le era mic şi plat. 
Altele aveau sâni de forma lacrimei, unii abia îmbobociţi;, multe 
erau tinere, abia ieşite din pubertate, cu sâni tari, fermi rotunzi, 
incredibil de întinşi şi netezi. Hürrem privi în jos, la trupul ei 
subțire şi mic, ca de băiat, şi se întrebă de ce-or fi ales-o pe ea 
pentru aşa ceva. 

Ei bine, poate că nu-s aşa de frumoasă ca aceste odalisce, îşi 
spuse ea. Dar am părul roşu, ca blana vulpii. Şi sunt deopotrivă de 
vicleană. 

Îşi udă prosopul şi trecu în hararet, lipăind pe marmura udă. 

Era o scenă ca de iad lăptos. Aburul îi ardea plămânii şi se 
lipea de piele ca un voal fierbinte. Simţea sudoarea scurgându-i-se 
pe piele în mii de picături minuscule. Siluete ude se mişcau prin 
ceață aidoma unor spectre, liniştea fiind spartă doar de zgomotul 
unui papuc de lemn scăpat pe marmură, de clinchetul vaselor de 
aramă sau plescăitul vreunui trup ieşind sau intrând în apă. 

Lumina se strecura prin abur dinspre tavanul boltit; norii de 
abur şi pereţii din marmură cu incrustații cenuşiii se pierdeau 
într-un amestec nedefinit. 

Hürrem intră într-unul din bazinele fierbinți şi închise ochii, 
savurând senzația apei îndepărtând sudoarea, plescăindu-i pe 
umeri şi pe sâni. Îşi lăsă capul pe spate, odihnindu-l pe marmură; 
îşi turnă apă pe față şi apoi îşi îndepărtă părul din ochi. Da. Îşi 
zise, este o senzaţie extraordinară. Înainte de a veni aici trupul îmi 
era acordat numai pentru supraviețuire, pentru mişcările bruşte 
ale unui cal şi pentru a găsi puterea trebuincioasă muncii. Acum 
aceşti eunuci, aceste Kiaya au trezit ceva nou în mine. 

Dar la ce bun? Toate aceste femei, înroşite şi înmuiate de 
fierbințeala aburului şi a ape, cu carnea frământată şi frăgezită 
prin masaje de către gedicli, răsfățate şi torcând ca nişte pisici, 
aranjate şi dichisite în mătăsuri şi brocart — şi nici un bărbat care 
să le admire sau să le satisfacă. Totul era un mister, o ademenire 
strălucitoare mitică, dar lipsită de sens. 

Hürrem simți mişcare în apă şi deschise ochii. O fată înaltă, 
blondă, stătea pe marginea bazinului la doar câțiva paşi, în timp 
ce două gediçli îi turnau apă pe corp şi îi masau gâtul şi umerii. 
Fata se lăsa în braţele lor, cu capul aruncat pe spate, părul 
aproape atingând marmura. Întreaga imagine inspira siguranță 
deplină şi mândrie reținută. Gulbehar! 

Hürrem simți cum i se înroşesc obrajii. Ei bine, dacă era într- 
adevăr un mister, ea îl cunoştea. Simți un acces de invidie şi ură, 
emoții pe care îşi imagină că le împărtăşeşte cu toate celelalte 
femei din hammam. De ce tu? gândi. Din toate femeile astea, de ce 
tu? Sau este el atât de uşor de vrăjit? 

Gulbehar îi simți privirea şi, pentru o clipă, ridică fruntea şi 
deschise ochii. Aceştia păreau incredibil de strălucitori în pâcla 

hammamului, ca două safire încrustate în gheață. Ce spunea oare 
chipul ei? Mânie? Curiozitate? Milă? 

Hürrem îi întoarse privirea o clipă, apoi se răsuci încet şi ieşi 
din baie, lăsându-şi fundul la vedere o clipă mai mult decât era 
necesar. Regretă imediat gestul atât de copilăresc. 

N-are de ce săi fie milă de mine, gândi ea, săltându-şi prosopul. 
Frică, da. Dar nu milă. 

Dispăru în ceaţă, lipăitul papucilor ei împrăştiind liniştea. 

Coloane de marmură şi bolți arcuite conduceau de la hararet la 
yeni kaplija, camerele laterale mai mici, pavate tot cu dale de 
marmură, unde gediçli se îngrijau de odalisce, masându-le trupul, 
examinându-le minuţios picioarele şi brațele, pubisul şi anusul, 
nasul şi urechile, asigurându-se să nu existe nici urmă de păr. 
Hürrem renunțase de mult să mai protesteze în fața acestei lipse 
de respect. Se lăsă examinată şi acum, fără o vorbă. Oricum nu 
putea evita asta. 

Numele negresei era Muomi; o fată ursuză cu păr creț de 
culoarea cărbunelui şi buze lăsate în jos, într-un fel de bot. 
Celelalte fete vorbeau despre ea în şoaptă. Se spunea că era 
vrăjitoare, şi o evitau cât puteau. Avea mâini mari, osoase, care-ţi 
dislocau parcă încheieturile, şi multe fete ieşeau cu lacrimi în ochi 
după o şedinţă de masaj cu Muomi. Dar Hürrem aprecia tocmai 
asta. Îi alunga leneveala din trup. 

Hürrem se întinse cu fața în jos pe marmura răcoroasă. 

— Încearcă s-o faci cum trebuie, zise ea. Vreau să mă doară, de 
data asta. 

— Te-a durut şi data trecută. Am crezut că vei plânge ca o 
fetiță. 

— Îţi dau doi asperi dacă reuşeşti să mă faci să plâng. 

— N-ai doi asperi. 

Muomi începu masajul; mâinile ei îi frământară muşchii de pe 
gât şi umerii până când Hürrem crezu c-o să-i sară ochii din cap. îi 
veni să gâfâie şi să icnească, dar se stăpâni; trase aer în piept şi 
aşteptă. 

— Se spune că eşti vrăjitoare. 

— Cine spune? 

— Fetele. 

— Fetele! Când le aleg ca să le aducă aici le iau după frumuseţe 
nu după minte. 

— Eşti vrăjitoare? 

Mâinile negresei alunecau de-a lungul şirei spinării. De parcă 
încercau să pătrundă între oase şi să le desfacă. Hürrem îşi simți 
ochi umeziți de lacrimi, aşa că îşi îngropă fața în pernă ca să şi-o 
ascundă. 

— Ei bine, eşti sau nu? 

— Dacă eram vrăjitoare, de mult aş fi scăpat din locul ăsta. 

Muomi îşi apăsă degetele în fesele fetei, căutând încheietura 
dintre şold şi pelvis, în timp ce Hürrem îşi muşcă mâinile ca să 
nu-şi trădeze durerea. 

— Mugşchii tăi sunt tari ca ai unui băiat, recunoscu Muomi, 
cam în silă. 

— Un pic mai tare, răspunse Hürrem. Nu simt nimic. 

Muomi chicoti. 

— Nici acum? şi Hürrem gemu din toate puterile. 


Când Meylissa intră, o găsi pe Hürrem întinsă pe spate, 
permițându-i negresei să-şi exercite operația de depilare. Sclava îi 
aplicase o pastă de ceară şi var nestins şi acum smulgea, expertă, 
firele mici de păr cu muchia ascuţită a unei scoici. Hürrem îşi 
împreunase mâinile sub cap şi o urmărea. Sânii i se ridicau şi se 
coborau în timp ce respirau. Avea obrajii umezi. 

— Te simți bine? 

— Îi datorez doi asperi vrăjitoarei ăsteia, răspunse Hürrem. 

— Pentru ce? 

— Îşi doreşte slujba bostanji-ului, zise Hürrem. De mâine va fi 
noul Călău-şef al Sultanului. 

Muomi îi îndepărtase picioarele şi acum ăi examina minuţios 
perineul, căutând păr. 

Meylissa se întoarse cu spatele la negresă. 

— Ce rost au toate astea? întrebă ea. Muomi e singura căreia îi 
pasă dacă ne radem sau nu. Sultanului n-o să-i pese niciodată. 

Hürrem zâmbi răutăcios. 

— Trebuie să fim pregătite. Nu putem să pierdem ocazia cea 
mare doar pentru un fir de păr. 

Meylissa se rezemă de marginea de marmură şi îşi cobori 
vocea. Îşi puse o mână pe abdomenul suplu şi brun. 

— În curând o să se vadă! 

De îndată ce rosti vorbele, ochii i se umplură de lacrimi. 

Muomi ridică brusc capul. 

— Ce-i cu ea? 

— Şi-a adus aminte cum ai frecat-o tu pe spate ultima dată, 
răspunse Hürrem. Apucă brațul Meylissei, înfigându-i adânc 
unghiile în carne, până când fata se strâmbă şi vru să se tragă 
înapoi. Dar Hürrem nu-i dădu drumul. 

— Nu aici! 

— Dar ce mă fac? 

— E-n regulă. Am un plan. 

— Ce-ai de gând să faci? 

— O să vezi. Muomi o să ne ajute şi ea. 

Zâmbi diabolic. Cele două fete o priviră, uluite, dar Hurrem 
închise ochii şi se abandonă lumii moi a aburilor şi scoicii din 
mâna lui Muomi. 

Timp de două luni Kapi Aga trăise cea mai cruntă groază 
punctată de aşteptări febrile şi clipe de plăcere imensă. Era un om 
cu o imaginație bogată şi-şi putea închipui cam tot ce ar păți dacă 
i s-ar afla vreodată secretul. Dar nu mai putea da înapoi acum. 
chiar dacă in emisar al cerului i-ar fi dar azi o asigurare semnată 
în aur de Allah însuşi că va fi prins, şi tot ar fi venit azi aici. 
Plăcerea sexuală - cu o femeie frumoasă, şi, în plus, interzisă — era 
numai un aspect. Era însă regăsirea bărbăţiei pe care o crezuse 
pierdută, redescoperirea potenţei — irezistibilă şi ireversibilă. Ar fi 
putut îndura orice moarte, acum că murea ca un bărbat. 

Sau cel puţin aşa credea. 

În fiecare joi după-amiază, cu o oră înainte de asfințit, ea 
trebuia să vină în grădină ca să-i citească Coranul. Pentru Kapi 
Aga, întreaga săptămână se desfăşura, în mod periculos, în jurul 
acelei clipe de splendidă confuzie, în care el putea să răsucească 
din nou cheia în broasca ruginită, spre a intra în grădină. De 

fiecare dată când împingea uşa se întreba dacă va da de ea sau de 
proprii soldaţi cu iataganele scoase, ascuţite ca briciul. Grădina 
devenise subiectul tuturor viselor, dar şi al coşmarurilor sale. Nici 
chiar Căpitanul Palatului şi Păzitorul Femeilor n-avea nici o şansă 
dacă ar fi fost descoperit. 

Uşa cu ramă de metal se deschise scârțâind - oh, Doamne 
Milostive, răsuna ca o lovitură de tun în liniştea Haremului! — şi el 
se strecură în grădină, încuind-o la loc în urma sa. Privi spre 
turnul de nord. Singurul loc de unde puteau fi văzuți erau 
încăperile din vârf de tot, - de acolo o văzuse şi el prima dată pe 
Meylissa -, iar uşile la acele două încăperi le încuiase cu mâna lui. 

Şi totuşi se simţea de parcă toți membrii Divanului ar fi fost cu 
ochii pe el, în timp ce călăii ascuțeau securile ce urmau să-l 
hăcuiască. 

Grădina era apărată de ziduri de piatră, cu aleile flancate de 
coloane de marmură albă de Paros şi acoperite cu bolți de platani, 
chiparoşi şi sălcii. Aici era mereu întunecat, chiar dacă deasupra 
copacilor se putea vedea soarele reflectat de minaretele moscheilor 
din Harem, înroşindu-le pe măsură ce cobora pe cerul oraşului 
plin de praf. 

Se uită în jur după figura familiară a Meylissei aplecată peste 
Coran pe o bancă din spatele coloanelor, sau şezând sub ramurile 
aplecate ale unei sălcii; dar nu era nici urmă de ea. Singurele 
sunete aparțineau unei privighetori ciripind trist în ramurile de 
deasupra capului lui. 

Kapi Aga simți un amestec de dezamăgire şi spaimă 
inexplicabilă. De ce nu era aici? 

— Nu vine astăzi. 

Vocea venea din spate. Se răsuci înapoi, îngrozi, trăgând 
instinctiv iataganul din teaca de piele. 

Fata îşi încrucişă braţele şi râse. 

Era una din fetele din Harem, fără îndoială, dar n-o recunoştea. 
De ce-ar fi recunoscut-o? Erau atât de multe. Era înaltă, subţire, 
cu părul auriu-roşcat şi cu ochii verzi. Purta un caftan galben de 
bumbac şi o haină de brocart auriu, iar pe cap o tocă mică, verde. 
O singură perlă strălucea legată în ciucurele tocăi. După veşminte 
părea a nu fi de prea mult timp în Harem, şi nici prea departe n- 
avusese când ajunge. 

Kapi Aga tremura. Mâinile, genunchii, întreg trupul îi tremura. 
Oh, Doamne Atotputernic! 

— Cine eşti tu? 

— Meylissa nu vine azi. 

— Unde e ea? 

— Aici, în Harem. Unde e păzită de atingerea bărbaţilor. 

— De ce râzi? 

— Eşti la fel de alb ca turbanul ce-l ai pe cap. Ce ai? Nu sunt 
unul din ienicerii sultanului. Nici măcar n-am sabie. De ce ţi-e 
frică? Sunt doar o biată fată, o cusătoreasă. Sunt neînarmată. N- 
am nici măcar acul la mine. 

Kapi Aga încercă să-şi revină. 

— Cu cine crezi că vorbeşti? O să te trimit la răcoare... 

Făcu un pas înainte şi o apucă de braț, lipindu-i muchia sabiei 
de față, ca s-o sperie. Dar Hürrem îi răspunse cu un zâmbet. Lui i 
se tăie răsuflarea când îi simţi degetele pipăindu-i vintrele. 

— Meylissa zice că astea încă mai merg. Eu sunt o simplă 
cusătoreasă, dar parcă nu aşa trebuie să fie. 

— Ce vrei să spui? 

— Meylissa o să facă un copil. 

Kapi Aga se dădu înapoi, de parcă tocmai ar fi aflat că a atins o 
ciumată. Ea îi urmări transformarea uimitoare a feței. Faţa îi 
deveni ticăloasă, pământie, ca de cadavru. Sabia îi scăpă din mână 
şi zăngăni, căzând pe marmură. 

Cretinul! gândi ea. o să atragă gărzile! Chiar nu se poate 
controla? Pentru o clipă crezu că o să-l vadă luând-o la fugă. 

— Nu... nu se poate, îngână el. 

— Aşa credea şi ea. Îmi imaginez că nici tu nu ţi-ai închipuit 
altfel. 

— Cine eşti tu? şi ce vrei? 

— Sunt prietena Meylissei. Hürrem se uită după sabia ce zăcea 
pe jos. Ridic-o, spuse ea, doar ca să-şi verifice victoria. 

El se aplecă să facă ce i se spusese. 

— Ce vrei? repetă apoi. 

— Vreau să te ajut. 

— Acum mi-aduc aminte, spuse el. Eşti fata din Rusia. Te-am 
adus din ţinutul tătarilor. 

Ea îl privi amuzată,; fiecare întrebare, fiecare calcul mintal se 
vedea pe fața lui la fel de clar ca o pagină din Coran. 

— Cine mai ştie? spuse el, în final. 

— Ar fi mai bine să ne azvârli pe amândouă în Bosfor, noaptea, 
şi să termini cu toată tărăşenia. La asta te gândeşti, nu? De aceea 
am mai spus cuiva. Cuiva al cărui nume nu-l vei şti niciodată. 

Buzele îi căzură a dezamăgire şi dezgust, când orice cale de 
scăpare se închisese pentru el. 

— Te ştiu. Kiaya îşi zice „obrăznicătură mică”. 

— Pe bună dreptate. 

— Văd. Îşi băgă sabia în teacă, cu un gest hotărât. Deci vrei să 
mă ajuţi? 

— Poate că n-ai nevoie de ajutorul meu. Poate o vei lua de 
nevastă şi veți întemeia o familie! 

— Nu-ţi bate joc de mine! şuieră Kapi Aga. 

— Am crezut că vei fi încântat să afli că cel puţin unul din alea 
încă funcționează cum trebuie. 

El se apropie de ea, furios, apoi se stăpâni. 

— De unde ştiu că e adevărat? 

— Nu ştii. S-ar putea să ştii abia după ce e prea târziu. Într-o 
noapte sultanul îți va ordona s-o arunci pe Meylissa în Bosfor. Şi 
atunci ea o să-ți dea doi saci. Unul pentru ea, unul pentru tine. 

Kapi Aga se cutremură. 

— Ce vrei? 

— O să te scap eu de asta. Definitiv. 

— Să mă scapi? 

— Definitiv. 

— Ce vrei să spui? 

— Vreau să spun că ştiu o cale de a scăpa de problemă. În 
schimb, tu vei face ceva ce ţie îți stă în putere, mie nu. 

— O slujbă mai bună? Un loc în suita lui Valide? Haine? Bani? 

— Mă miră ce puţin îți prețuieşti viața. 

Kapi Aga se uită disperat spre ferestrele turnului de nord, ca şi 
când s-ar fi aşteptat ca însuşi sultanul să se uite la el de acolo. 
Soarele era foarte sus acum, iar minaretele erau roşii ca sângele. 

— Atunci ce? 

— Vreau să mă duci în patul Sultanului. 

— Imposibil. 

— Ba nu, e posibil. La fel cum, dacă sultanul află ce-ai făcut, e 
posibil să te atârne într-un ştreang până te înnegreşte soarele. 
Doar ştii pedeapsa. 

Kapi Aga se înclină pe spate, de parcă ar fi fost pălmuit. Ochii îi 
erau albi şi lărgiți de uimire. 

— Sultanul nu se culcă cu nimeni în afară de Gulbehar, ştii 
bine! Ceea ce ceri nu este în puterea mea! 

Pentru prima dată, zâmbetul batjocoritor dispăru de pe buzele 
fetei. 

— Atunci, savurează-ți moartea. Cred că gâdele are destulă 
imaginație ca să-ţi acorde suficient timp şi desfătare. 

Şi plecă. Umbrele asfințitului umplură grădina, iar Kapi Aga 
rămase țintuit de groază, urmărindu-le înaintarea. 

Haremul dăinuia încă din vremurile când turcii osmanlâi nu 
erau decât nişte călăreți nomazi, care trăiau în câmpiile sălbatice 
ale Anatoliei şi Azerbaidjanului. Ideea a fost împrumutată de la 
perşi, ca o compensație pentru războinicii obligați să stea departe 
de trib vreme îndelungată. Când otomanii renunțaseră la stilul de 
viață nomadă, stabilindu-şi capitala întâi la Bursa, apoi la 
Constantinopol - numit acum Istambul - Haremul devenise o 
instituţie în sine, cu o ierarhie, un protocol şi o conducere proprii. 

Haremul nu era condus de sultan, ci de mama sultanului — 
Sultana Valide -— care era la fel de înlănțuită de legile Haremului ca 
oricare dintre fete. Ea guverna această comunitate izolată 
compusă din eunuci şi virgine, ajutată de Kapi Aga, Eunucul şef 
Alb, care era atât Conducătorul Gărzii, cât şi intermediarul dintre 
Valide şi însuşi Sultanul. 

Când o fată nouă sosea în Harem primea un loc într-unul din 
multele compartimente, pe lângă Maestra de Mantii, sau 
Bucătăreasă-şefă, sau în bucătării. Putea apoi să urce în rang 
până la o poziție de o oarecare importanță în administrația 
Haremului prin propriile merite, dar unicul mod în care putea să 
cucerească adevărata putere era de a deveni gözde — „în ochi” — cu 
alte cuvinte dacă reuşea să atragă privirea sultanului însuşi. 

Dacă el o lua în patul lui, atunci ea devenea iqbal şi putea 
primi iatacuri şi bani numai pentru ea. Putea petrece o noapte cu 
Stăpânul Vieţii sau o sută de nopți. Dar toate astea nu valorau 
nimic decât dacă îi făcea un fiu, devenind astfel una din cadânele 
sale. Existau cel mult patru cadâne, niciodată mai multe; după 
aceea se apela la serviciile unui felcer, specializat în avorturi. 
Aceste patru cadâne rămâneau apoi în aşteptare, simțind suflul 
puterii, ştiind că într-o zi una din ele va deveni mama următorului 
sultan al Islamului. 

Suleiman rupsese însă tradiția. Deşi se apropia de-acum de 
treizeci de ani, încă mai avea o singură cadână, Gulbehar, şi un 
singur fiu. Era un fir prea subțire de care atârna acum spița atât 
de agitată a dinastiei Osmanlâilor, iar mama lui Suleiman era tot 
timpul neliniştită din cauza acestei neglijenţe a fiului său. 

Sultana Hafize, Sultana Valide, era din Georgia şi avea un păr 
lung şi lucios. Arăta impozantă şi falnică, stând la curte în bolta 
imensă şi răsunătoare din onyx strălucitor şi marmură striată, 
care-i servea drept sală de consiliu. O rază difuză de lumină 
galbenă se abătea prin cupola de sticlă aflată mult deasupra, 
făcând să fulgere sideful şi granatele aşezate în formă de floare în 
părul ei. Întreaga ei înfăţişare era imperială, cu excepția feţei care 
avea expresia blândă şi ochii posomorâţi. Ceea ce era primejdios. 

— Ai vrut să mă vezi? întrebă ea. 

Kapi Aga îşi linse buzele, simțindu-se brusc transparent ca 
borangicul. Îşi repetase discursul până noaptea târziu, dar acum 
nu-şi mai amintea nimic, era cuprins de o panică bruscă, 
buimăcitoare. 

— Coroană a Capetelor Acoperite... murmură el, adresându-i- 
se cu titlul oficial. 

— Ce-i cu tine? Nu te simți bine? 

— O răceală uşoară... 

— O vizită la felcer, poate? 

— Voi face cum spune Înălțimea Voastră. „Pe Allah, hai odată!” 

— Ceva te frământă. 

El dădu din cap. Frământă! Îşi petrecuse aproape toată 
dimineața gândindu-se la un pumnal în propria beregată. 

— Am auzit vorbe de nelinişte printre unele dintre fete. 

Valide se încruntă. 

— Oh! Şi care e cauza acestei... nelinişti? 

— Unele dintre ele... sunt puţin... geloase. 

— Fetele din Harem sunt întotdeauna geloase pe ceva. 

— Treaba a ajuns puțin mai serioasă decât de obicei. 

Valide îl privi stăruitor, iar Kapi Aga avu sentimentul 
stânjenitor că încerca să vadă dincolo de ochii lui, ca un străin 
scrutând o cameră întunecată. 

— Continuă, spuse ea, în sfârşit. 

— E vorba de Gulbehar. E iubită de toată lumea, desigur... 

— Afară de mine, rosti Valide, sec. 

Ei bine, contam pe asta, gândi Kapi Aga. 

— ...dar unele fete cred că nu e drept ca Sultanul să le ignore 
în felul acesta. Unele din ele devin de nestăpânit. 

— Asta e treaba ta, şi a celui ce este Kislar Aghasi, desigur. Să 
le stăpâniți. 

— Dacă aş putea măcar să le spun ceva... să le încurajez. 

Valide zâmbi, lovindu-şi uşor obrazul cu arătătorul împodobit. 

— Şi ce ai vrea să le spui? 

— Că poate Sultanul le va acorda atenţie într-o zi? 

— Cine poate spune? Surâsul bătrânei dispăru. Aga ştia că 
atinsese aici o coardă sensibilă. Dacă exista cineva cu adevărat 
nefericit din cauza ataşamentului exclusiv al lui Suleiman pentru 
Gulbehar, aceea era mama sa. 

— Toate râvnesc la ocazia de a-l servi pe Stăpânul Vieţii. 

— Desigur! 

Şi fusese cândva o femeie de Harem, înainte ca Selim să-şi fi 
aruncat batista pe umărul ei. Trecuse mult timp, dar nu uitase. 

— E vreuna dintre ele de talia lui Gülbehar? 

— Toate se cred în stare, spuse Kapi Aga, cu un zâmbet abia 
schițat. De obicei, îşi permitea multe asemenea mici glume într-o 
audiență. Dar azi îi va fi greu să se relaxeze. 

Valide îşi mută privirea spre fereastra deschisă, dincolo de 
cupolele strălucitoare ale Haremului. Ciocăni în masă cu degetele 
mâinii drepte, ca atunci când socotea ceva în minte. 

— Îi voi vorbi Stăpânului Vieţii, spuse. Îți mulțumesc că ai 
adus acest subiect în atenția mea. 

Kapi Aga să fi vrut să strige: Aşteaptă, încă n-am spus totul! 
Dar în loc de asta se înclină şi se retrăgea spre uşă. 

— Încă ceva. 

— Da, Înălţimea voastră? 

— Ai cumva în vedere o anumită fată? 
Kapi Aga zâmbi. 

— Da, Înălţimea voastră. 

Valide dădu din cap. 

— Cum o cheamă? 

— Hürrem. O cheamă Hürrem. 

Coranul spune: „Virtutea este la picioarele mamei.” De câte ori 
Suleiman venea la Eski Sarai, obiceiul şi Allah îi porunceau să-şi 
viziteze mama întâi. Suleiman apreciase întotdeauna compania 
mamei sale aşa încât aceasta era o cerință a protocolului dintre 
cele mai uşoare. 

În acea dimineaţă bătea vântul din sud, primul vânt de 
primăvară. Sultana Hafise stătea pe divanul de pe terasă, într-un 
caftan de brocart înflorat, soarele sclipind în puzderia de perle şi 
granate din părul ei. Suleiman zâmbi, maică-sa părea să ţină mai 
mult la nimicurile astea decât la adevăratele pietre prețioase. Era o 
frivolitate simpatică. 

— Mamă... 

Suleiman îi sărută mâna şi şi-o duse la frunte. Se aşeză pe 
divan lângă ea, continuând să-i țină mâna. Una din slujnice se 
grăbi să aducă şerbet şi apă de trandafiri. 

— Eşti bine? 

— Resimt răceala mai tare decât pe timpuri. La vârsta mea 
tânjeşti după primăvară. 

— Nu eşti atât de în vârstă. 

— Sunt bunică, răspunse ea. Sau cel puțin, am un nepot. Cred 
că-i acelaşi lucru. 

Suleiman îşi dădu capul pe spate şi râse. 

— Mamă, eşti aşa de directă! 

— Mă întristează uşurinţa cu care tratezi temerile unei femei 
bătrâne. 

— Tu nu eşti o femeie bătrână. Nici vorbă. 

Hafise îşi retrase mâna şi alese o smochină din vasul cu fructe 
aflat în fața ei. 

— Şi ce se aude cu cuceritorul Rhodosului, spuse ea, şi în 
vocea ei se simțea o mândrie neascunsă. Unde vrea Divanul să 
loveşti acum? 

— Anul ăsta nu vei auzi strigăte de luptă. Toate căpeteniile 
mele îşi ling încă rănile căpătate în Rhodos. Va mai trece un timp 
până vor fi în stare să-şi scoată ghearele din nou. 

— Dar tu? 

Ce rost ar fi avut să se prefacă față de ea? Suleiman se gândi 
un timp. 

— Gândul la altă campanie îmi îmbolnăveşte sufletul. 

— Un sultan care nu poartă steagul lui Mahomed în bătălie s- 
ar putea să nu mai rămână multă vreme sultan. 

— Nu e nevoie să-mi aminteşti care-mi e datoria. N-aş putea-o 
uita niciodată. Dar pentru anul ăsta am avut parte de suficient 
război. 

Hafise alese cu grijă o altă smochină, căutându-şi între timp 
cuvintele cele mai potrivite. 

— Datoria unui sultan nu se află numai pe câmpul de luptă. 

Suleiman oftă. Primele ei cuvinte din dimineața asta ar fi 
trebuit să-l avertizeze. Aveau să vorbească iar despre Gulbehar. 

— Casa Osmanlâilor are un moştenitor, spuse el. 

— Şi dacă se îmbolnăveşte? Un sultan ar trebui să aibă mai 
mulți fii. 

— Ca să se omoare între ei când eu nu voi mai fi? Suleiman se 
gândi la tatăl său, Selim - Yavuz Selim, cel Groaznic, cum fusese 
numit. Îşi detronase propriul tată, pe Baiazid al II-lea, cu ajutorul 
ienicerilor, şi apoi îşi omorâse cei doi frați şi opt nepoți, pentru ca 
domnia să nu-i fie periclitată. Erau chiar zvonuri că l-ar fi otrăvit 
pe Baiazid pe drumul către exil, pentru ca lovitura să nu poată fi 
niciodată întoarsă. Nici Suleiman n-avusese linişte până când 
trupul stors şi chinuit de dureri al lui Selim nu se sfârşise de pe 
urma unui cancer la stomac, pe drumul spre Adrianopol. 

— Ai o datorie. 

— Am multe datorii. 

— Şi n-ar trebui să neglijezi nici una. 

Suleiman o privi lung. Avea dreptate, desigur. Ea fusese 
conştiinţa lui toată viața. Ea, nu Selim, îl învățase că datoria stă 
deasupra tuturor celorlalte. Selim iubise puterea şi vărsarea de 
sânge doar de dragul lor. 

— Gulbehar mă face fericit. 

— Şi e foarte bine. Dar noi nu vorbim de fericire. Vorbim de 
moştenitorii dinastiei Osmanlâilor. 

Suleiman se întoarse şi admiră panorama minaretelor şi 
cupolelor care marcau ici-colo înghesuiala de case de lemn agățate 
pe deal, deasupra Cornului de Aur. Otomanii străbătuseră cale 
lungă de la corturile bătute de vânt din câmpiile Anatoliei. Din cine 
ştie ce motive, îşi aminti ultimele cuvinte ale tatălui său către el, 
înainte de a-l trimite la Manisa, ca guvernator: „Când turcul 
coboară din şa ca să şadă pe un covor, devine nimic — nimic.” 

Dar atunci tatăl său era un barbar. 

— În acest moment dinastia Osmanlâilor are numai două inimi 
care bat, spuse Hafise. Nu este de ajuns. 

— Ce îmi sugerezi să fac? 

— Nu vreau să renunți la Gulbehar. Doar e normal să ai o 
favorită. Dar sunt multe fete în Harem. Unele din ele sunt chiar 
plăcute ochiului. 

— Deci ar trebui să fac pe taurul pentru gloria dinastiei 
Osmanlâilor. 

— Urât spus, mai ales în fața unei femei bătrâne, însă de, este 
exact ce ar trebui să faci. Poate că ar fi altfel dacă Gulbehar ti-ar 
dărui mai mulți fii. Doar ţi-a fost cadână timp de nouă ani... 

— Ea mă satisface. 

— Şi altă femeie n-ar putea? 

— Mă simt bine cu Gulbehar. 

— Nu trebuie să te simți bine cu celelalte fete. Doar de un fiu e 
nevoie. 

Suleiman se ridică brusc. Observase că Fatim, una din 
slujnicele mamei sale, îl privea ruşinoasă pe sub genele fardate. 
Simţi un val de ciudă pe ea şi pe sine însuşi. Şi totuşi, ce era cu 
el? De ce îi era aşa de greu să facă ce-i cerea mama sa? Probabil că 
e mica mea revoltă împotriva Poverii, îşi spuse, modul în care pot 
demonstra că sunt altfel decât bestiile dinaintea mea. Aceste femei 
cochete şi flămânde să se simtă meschin şi decăzut. 

Fata văzu mânia din ochii lui şi îşi cobori privirea, roşie şi 
încurcată. 

— Voi face ce-mi ceri, spuse el, şi îi sărută mâna. Le voi lua pe 
rând, una câte una, dacă asta vrei, gândi el amar. Voi umple 
palatul de leagăne. Şi poate după aceea mă vei lăsa în pace cu 
Gulbehar. 


Kiaya smulse fața de pernă din mâinile Meylissei şi o aruncă pe 
jos. Călcă pe ea ca un copil. 

— Ce-i asta? O faci dinadins, ca să mă provoci? 

Meylissa scutură din cap, amărâtă, suspinând, incapabilă să 
răspundă. 

— Uită-te la asta! N-aş da aşa ceva nici unui țăran, darmite lui 
Valide! 

- Îmi pare rău... suspină Meylissa. 

— Ce-i cu tine, fato? Ultimele săptămâni ai fost groaznică! Ca 
să-şi sublinieze spusele, Kiaya o plesni tare peste ureche. Hohotele 
fetei o întărâtară, aşa că o mai lovi o dată. 

Hürrem privea cu dispreţ capitularea Meylissei, dar cel puțin 
asta îi dădea prilejul unei confruntări cu Kiaya. Se sculă de la 
masa de lucru şi smulse fața de pernă de sub piciorul Kiayei. 

— Nu e aşa de rău. Pot să repar totul foarte uşor. 

Kiaya se întoarse spre ea. 

— A, mica obrăznicătură roşcată! Nu poți sta la locul tău, sau 
ce? 

— Las-o în pace, nu se simte bine. 

— Atunci poate c-ar trebui s-o trimitem la infirmerie. lar dacă 
tu eşti aşa de măiastră la cusut, o să poți face şi treaba ei pe 
deasupra. 

Hürrem îi aruncă bucata de material în față. 

— Ba fă-o tu, scorpie bătrână! 

Kiaya o pălmui peste obraz. Hürrem se dădu un pas înapoi, 
după care mâna ei țâşni înainte ca un şarpe deranjat de somn. 
Pocnetul palmei fu urmat de o linişte desăvârşită. Parcă cineva 
tocmai descărcase o archebuză în încăpere. Kiaya se clătină, 
năucită. Încet, fața i se destinse într-un zâmbet triumfător. 

— Pentru asta te-aşteaptă stâlpul, şuieră ea. Kapi Aga îţi va 
jupui cu biciul carnea de pe tălpi. Acum e primăvară. Dacă ai 

37 


- HAREM - 


noroc, s-ar putea să poți păşi din nou la iarnă. Te învăţ eu minte 
să mă loveşti pe mine! 

Doi străjeri negri apărură în uşă. Kiaya rânji spre Hürrem, 
triumfătoare. Dar înainte de a mai apuca să spună ceva, una din 
gărzi păşi înăuntru şi o apucă pe Hürrem de braț. 

— Tu trebuie să vii cu noi, spuse el, cu o voce subţire, 
tremurată. la-ți lucrul cu tine. 

Hürrem ezită, nevenindu-i să creadă ce făcuse, uluită de 
apariția gărzii. Ce se întâmpla? Îşi luă acele şi bucata mică de 
mătase din care făcea o batistă brodată. 

Kiaya se holbă la ei. 

— Unde o duceți? 

— Kapi Aga ne-a poruncit, zise omul, conducând-o pe Hürrem 
spre uşă. 

— Trebuie pusă la stâlp! ţipă Kiaya, dar fără convingere, doar 
cu tulburare în glas. 

Hurrem se lăsă în voia gărzilor ce se grăbeau pe coridor. 
Cuvintele „Kapi Aga” o liniştiseră. Nu va fi vorba de nici un stâlp. 
simți pe loc că cele mai importante clipe din viaţa ei erau foarte 
aproape. 


9 


Curtea era pavată cu dale în formă de migdală, înconjurată de 
ziduri înalte, sumbre şi dominată de un havuz de marmură 
ornamentală. Ferestre dădeau spre curte din toate părțile, şi 
Hürrem avea senzaţia că este urmărită de peste tot. 

Deodată înțelese unde se afla. Era în curtea Sultanei Valide. 
Acestea erau iatacurile ei. 

Gărzile o grăbiră înspre mijlocul curții, apoi îi dădură drumul. 

— Kapi Aga porunceşte să aştepţi aici. Şi vezi, cântă, spuse 
unul dintre străjeri. 

— De ce? Ce se întâmplă? 

Dar oamenii făcuseră ce li se ordonase, iar acum se întorseseră 
şi se îndepărtau, cu iataganele în formă de seceră zăngănindu-le la 
brâu. Hürrem îi urmări cum plecau. Ce se întâmpla? Aşteptă 
minute lungi, dar nu veni nimeni. Apa susura în havuzul de 

marmură, adormitoare, molcomă. Probabil, îşi spuse până la 
urmă, Kapi Aga a aranjat o întrevedere cu însăşi Sultana Hafise. 

Dar dacă era aşa, atunci de ce gărzile au lăsat-o aici, în curte? 
Şi de ce au insistat să-şi ia lucrul cu ea? Şi ce-au mai zis? „Kapi 
Aga porunceşte să aştepţi aici; şi vezi de cântă.” 

Kapi Aga îi ordona să rupă liniştea sacră a Haremului. De ce? 

Ridică din umăr şi apoi îşi căută un loc răcoros la umbra 
fântânii şi se aşeză încrucişându-şi picioarele dedesubt, în stilul 
musulman; îşi întinse batista în poală. Luă acul şi începu să 
brodeze; inima îi bătea sălbatic în piept, şi pentru prima dată în 
viață simți că îi vine greu să cânte. Se sforță să murmure un 
cântec de dragoste învățat de la mama ei, despre un băiat al cărui 
cal căzuse în zăpadă, prinzându-l sub el; murind încet în stepa 
îngheţată, el îi spunea vântului cât de mult iubeşte o anume fată 
şi cum nu a avut niciodată curajul să-i spună. Aşa că îi cerea 
vântului să-şi poarte vorbele peste câmpie, pentru ca ea să-şi 
amintească de el. Era un cântecel prostuț, gândi Hürrem, dar 
melodia îi plăcuse întotdeauna, şi până la urmă versurile începură 
să vină de la sine, şuvoi. 

După o vreme ajunse atât de absorbită încât uită de teamă şi 
nici măcar nu observă persoana înaltă, cu turban alb, până când 
umbra ei nu îi căzu în poală. 

— Prima lege a Haremului este liniştea. 

Tresări şi privi în sus, dar bărbatul avea soarele în spate, şi ea 
trebui să-şi apere ochii de lumina prea tare. Nu vorbea ca un 
eunuc, iar fața nu îi era neagră. Nu exista decât un singur bărbat 
liber să umble neîngrădit pe aici. 

Era nervoasă că fusese luată pe nepregătite. 

— Atunci poate c-ar trebui să tăiem limbile privighetorilor, se 
auzi ea rostind. Şi albinele, trebuie să facem şi cu ele ceva. Pe 
vremea asta bâzâitul lor neîncetat e destul ca să înnebunească pe 
oricine. 

El păru surprins de răspunsul ei. Pentru o clipă, se uitară unul 
la celălalt. Hürrem îşi aminti brusc că prima ei mişcare ar fi 
trebuit să fie coborârea frunții în pământ şi luarea unei atitudini 
ascultătoare. Îşi puse broderia jos şi îşi mută greutatea pe 
genunchi. Atinse cu fruntea pavajul de piatră fierbinte, dându-şi 
seama că, probabil, era prea târziu. Înţelese că ar fi trebuit să-şi 

ceară scuze şi pentru tulburarea liniştii. Ei bine, acum nu mai are 
ce face. El a vorbit şi eu i-am răspuns. 

Deodată, deveni conştientă de prezenţa lui Kislar Aghasi, Şeful 
Eunucilor Negri, stând în spatele lui Suleiman, cu fața 
îmbrobonată de transpirație, făcându-şi vânt cu o batistă de 
mătase. Arăta de parcă era gata să leşine. 

— Ştii cine sunt? o întrebă Suleiman. 

— Da, Stăpâne. Deşi am fost cam înceată până să înțeleg. 

Privi pe furiş în sus, observând strălucirea dinților albi. Poate 
că surâdea. 

— Ce cântai adineauri? 

— Un cântecel învățat de la mama, Stăpâne. Un cântec de 
dragoste. Despre un băiat prost care şi-a lăsat calul să cadă peste 
el. 

— El îi cântă calului? 

Pe Allah, râdea de ea! 

— Nu cred. Îndrăznesc să cred că multe din farmecele calului 
se cam duseseră. 

Îl auzi râzând. Apoi fu linişte, şi ea îi simţi ochii pironiți asupra 
ei. 

— Cum te cheamă? 

— Mi se spune Hürrem, Stăpâne. 

— Hürrem? „Cea care râde”? Cine ţi-a dat numele ăsta? 

— Oamenii care m-au adus aici. Din cauză că nu-mi puteau 
pronunța numele. Deşi cred că nu erau destul de isteți ca să-şi 
pronunțe nici propriile nume. 

El râse din nou. 

— De unde eşti, Hürrem? 

Ea privi iarăşi în sus. Clipa pentru care riscase atât de mult — 
şi în minte nu avea decât durerea din genunchi! Cât avea de gând 
s-o mai țină pe pietrele astea? 

— Sunt tătăroaică, răspunse. Din Crimeea. 

— Toţi tătarii au părul de culoarea asta uimitoare? 

— Nu, Stăpâne. În tot tribul meu eram singura însemnată 
astfel. 

— Însemnată? E de-a dreptul frumos! 

Ea îi simți degetele apucându-i o cosiță şi mângâind-o, ca şi 
când ar fi încercat calitatea şi rezistența unui material. 

— Este ca aurul lustruit. Nu-i aşa, Ali? 

Kislar Aghasi murmură aprobator. Mincinosul! gândi Hürrem. 
Mi-ai vorbit o singură dată, şi atunci doar ca să mă faci morcov 
scofâlcit. 

— Ridică-te Hürrem. 

Făcu ce i se spusese. Se strădui să-şi abată ochii, dar 
curiozitatea învinse. Deci acesta era Stăpânul Vieţii, Stăpânul 
Gâturilor Oamenilor. Împăratul celor şapte lumi. Era frumos, îşi 
zise, dar nu cine ştie ce. Avea pe față umbra unei bărbi, care 
dădea o notă nobilă nasului lung şi coroiat. Ar fi putut fi fața unui 
tiran, dar deocamdată buzele şi ochii erau îndulcite de 
amuzament. 

Îi simţi examinarea minuțioasă, ca aceea făcută de spahiii lui 
în ziua când tatăl ei le-o vânduse. Nu păru nemulțumit de ce vedea 
şi tocmai de aceea ea se sperie grozav auzindu-l cum oftă, 
încheindu-şi inspecția. 

— Ce brodezi acolo? o întrebă. 

— O batistă, Stăpâne. Ce credea el că e? 

— Vreau să văd. 

Ea îi întinse batista. 

— Un lucru frumos. Ai mâini îndemânatice. Aş putea s-o am 
eu? 

— Dar n-am terminat-o... 

— Termin-o pentru mine până diseară, spuse el, şi i-o aşeză cu 
grijă pe umărul stâng. Hürrem văzu ochii lărgiți de uimire ai lui 
Kislar Aghasi. Aşezarea batistei pe umărul stâng al unei fete 
însemna că acum era gözde, şi că Sultanul voia să doarmă cu ea. 
Nici o fată n-avusese favoarea asta de când Sultanul se urcase pe 
tron. 

Suleiman se întoarse şi plecă, fără alte cuvinte. Kislar Aghasi 
arăta gata să izbucnească; apoi se stăpâni şi se grăbi după 
Sultan, ca să-şi vadă de îndatoriri. 

Hürrem îi urmări îndepărtându-se, prea buimăcită ca să se 
poată mişca, cu tot corpul străbătut de fiori de triumf. 

Gözde! 


Suleiman se grăbi de-a lungul arcadelor, simțind simultan 
mânie şi eliberare. Era mânios pentru că încă o dată fusese obligat 

de poziția sa să-şi trădeze propria conştiinţă. Dar era mulțumit 
pentru că acționase atât de bine şi decisiv. După discursul Hafisei 
hotărâse că va alege prima odaliscă întâlnită, ale cărei maniere şi 
înfăţişare nu-i vor displace prea mult. Această... Hürrem... era 
atrăgătoare într-un fel oarecum ciudat şi, cel puţin, era isteață. De 
obicei, fetele din Harem erau vanitoase şi lipsite de suflet, dincolo 
de aspectul frumos, cultivat. Cel puţin acestea s-ar putea să fie 
altfel. 

Iar dacă rămâne însărcinată, maică-sa va fi mulțumită o vreme. 
Iar el se va putea întoarce la Gülbehar. 


10 
Topkapi Sarai 


Luna în creştere părea să tremure pe cerul nopţii, dar 
Suleiman ştia că era doar o şotie a luminii. Cinaseră bine; homari, 
nisetru şi peşte spadă, pescuiți de dimineaţă în Bosfor şi spălați în 
apă cu miere şi şerbet de violete. Completaseră cu o sticlă de vin 
de Cipru, deşi era interzis de Coran. 

Era o încălcare de mică importanță, dar care îi aducea o 
oarecare satisfacție, căci în orice altă privinţă fiecare ceas din viața 
lui era guvernat de protocol. În fiecare dimineață, după trezire, era 
luat în primire de Tăietorul de Unghii, care-i îngrijea manichiura, 
şi de Bărbierul-şef, care-i rădea capul. În timp ce Maestrul 
Garderobei îi pregătea hainele de zi, fiecare articol înmiresmat cu 
aloe, Răsucitorul de Turbane îi înfăşura câțiva coți de pânză de in 
în jurul fesului. 

De sâmbătă până marți se scula în zori ca să prezideze 
Divanul. În fiecare vineri călărea până la Aya Sofia, în procesiune, 
având alături pe marii viziri, pe astrologii curţii, Maestrul de 
Vânătoare,  Îngrijitorul de  Privighetori, Păstrătorul Cheilor, 
Maestrul de Turbane şi patru mii din ienicerii şi spahiii Porții, 
cavaleria sa permanentă. 

După-amiaza, datoria îi cerea să tragă un pui de somn, întins 
pe două saltele, una din brocart argintiu, cealaltă aurie. Era păzit 

permanent de cinci străji, eunuci surdo-muţi, cu iataganele 
încovoiate. Nici când dormea nu era singur. 

Întreaga lui viață era circumscrisă obligaţiilor de stat. În 
oceanul de îndatoriri, micile revolte aveau mare importanță pentru 
el. 

Ibrahim, de pildă. Deveniseră nedespărţiţi. În timpul asediului 
insulei Rhodos dormiseră în acelaşi pavilion, chiar purtaseră 
aceleaşi haine. Ştia că scandalizase întreaga curte arătând atâtea 
favoruri unui sclav, dar pentru el Ibrahim era mai mult decât un 
sclav. Era omul lui de încredere, confidentul şi sfetnicul său. Dacă 
cineva îl ajuta să poarte povara, acela nu era Gülbehar sau Hafise, 
nici chiar marele vizir. Acela era Ibrahim. 

În seara asta, acesta şedea turceşte şi-şi acorda vioara. Era 
obiceiul lor aproape în fiecare seară, să mănânce împreună în 
Palat, şi, adesea, când se făcea târziu şi savuraseră puțin mai mult 
vin de Cipru, pajii sultanului întindeau câteva saltele şi Ibrahim îşi 
petrecea noaptea acolo. 

Ibrahim era născut în Parga, pe coasta de miazănoapte a 
Greciei, ca fiu de pescar. Într-o zi, prin sat trecuseră călăreţii turci 
şi-l luaseră pe micul Ibrahim ca pradă. Îl duseseră în pieţele de 
sclavi din Istambul, unde fusese cumpărat de o văduvă din 
Manisa. Aceasta îl crescu şi, când descoperi că băiatul avea 
înclinații spre muzică şi limbi străine, se îngriji să i se dea o bună 
educație. Învăţase să cânte la vioară şi putea vorbi bine persana, 
turca, greaca şi italiana. Mai târziu, văduva îl vânduse cu profit 
bun pentru curtea lui Suleiman, când acesta venise la Manisa, ca 
guvernator al provinciei Kaffa. 

Sclavul deveni curând un tovarăş permanent pentru Suleiman. 
Era de aceeaşi vârstă cu Prinţul, deşi mai scund şi mai oacheş, şi 
mai puţin reţinut în purtări. Într-adevăr, uneori Suleiman se 
aştepta ca tânărul să explodeze de atâta forță şi energie câtă părea 
să aibă în trup. 

Când Suleiman devenise Sultan, în 1520, îl luase pe Ibrahim 
cu sine la Înalta Poartă şi îl făcuse Hasodabashi, Căpetenia 
serviciilor sale. Cu timpul, asculta mai des părerea acestuia decât 
pe cea a lui Piri Paşa, bătrânul său mare vizir, iar după Rhodos îl 
răsplătise pe Ibrahim pentru sfatul bun, făcându-l vizir. Chiar şi 
asta era un simbol al naturii egalitare a sistemului otoman, anume 

că un sclav creştin putea ajunge, prin propriile merite, în înalta 
ierarhie a celui mai mare imperiu islamic ce existase vreodată. Ce 
spusese oare Fatih? se gândi Suleiman ... Imperiul nostru este casa 
Islamului... din tată în fiu făclia imperiului nostru este hrănită cu 
grăsimea inimilor necredincioşilor. 

— Atât de solemn, Stăpâne? îl întrebă Ibrahim. 

Suleiman oftă. 

— Îţi pare rău vreodată, Ibrahim? 

— Sigur că nu. De ce să-mi pară rău? 

— N-ai vrea uneori să fi fost altcineva? Te-ai gândit vreodată ce 
s-ar fi întâmplat cu tine dacă piraţii n-ar fi venit în ziua aceea, în 
satul tău? 

— Ştiu ce s-ar fi întâmplat. Aş mânca acum peşte dimineața şi 
seara, între timp chinuindu-mă să-l prind cu plasele. În loc de 
asta, dorm într-un palat, beau cel mai bun vin de Cipru şi sunt 
copleşit cu favoruri de cel mai mare împărat din lume. 

— Viaţa ta ar fi fost mai simplă. 

— Viaţa mea n-ar fi valorat nimic. 

Suleiman văzu din nou încruntarea aceea nemulțumită de pe 
chipul lui Ibrahim. Crede că gândesc prea mult, şi poate că are 
dreptate. 

— Îți place, nu-i aşa? Îți place să mergi la luptă, îți place 
politica nesfârşită din Divan. 

Faţa lui Ibrahim se învioră. 

— Suntem centrul lumii, Stăpâne. Aici se scrie istoria. 

— Servim doar Islamul. 

— Într-adevăr, Stăpâne, uneori uit. Ibrahim îşi îndreptă atenţia 
spre vioară. Suntem cei mai mari servitori ai Islamului. 

Mincinosule, gândi Suleiman. Faci toate astea doar de dragul 
tău. Poate de aceea îmi şi eşti atât de drag, poate de aceea te 
invidiez atât. Aş vrea să-ți semăn mai mult. 

— Uneori mi se pare că tu ar trebui să fii Sultanul, şi eu fiul 
unui pescar grec. Poate am fi fost mai fericiți aşa. 

Se sculă în picioare, trecându-şi palmele peste fața ostenită. 

— Mergem la culcare, Stăpâne? întrebă Ibrahim. 

— Tu culcă-te, Ibrahim. Viaţa ta nu e la fel de complicată ca a 
mea. Eu mai am de îndeplinit o obligaţie. 


44 


- COLIN FALCONER - 


Hürrem fusese întâi dusă la Conducătoarea Băilor, pentru 
îmbăiere şi masaj. I se vopsiseră unghiile, i se parfumase cu 
iasomie părul, i se pudrase pielea cu henna pentru a preveni 
transpiraţia, i se subliniaseră ochii cu rimeluri negre. 

Apoi fusese trimisă la Kiaya Mantiilor, care o îmbrăcase cu o 
cămaşă roşie şi un caftan lung de catifea purpurie, peste care îi 
pusese o mantie de brocart argintiu. Kiaya Bijuteriilor adusese un 
colier de diamante, greu ca un lanț de fier, inele de argint şi 
brățări, şiraguri de perle mari din Marea Arabiei, pentru împletit în 
păr, şi cercei grei de rubin care-i ajungeau până la umăr. Îi 
dăduse, de asemenea, instrucțiuni precise să înapoieze totul a 
doua zi dimineaţă. 

Una dintre gedicli îi tinu oglinda ca să-şi admire imaginea. 
Analiză rezultatul cu neîncredere. 

— Arăt de-a dreptul hidoasă. 

Kiaya Mantiilor stătea în fața ei cu mâinile în şolduri, 
examinându-şi opera. 

— Aşa e tradiția, spuse ea. 

— Aşa e tradiția, să faci bărbatul să cadă pe jos de râs. 

— Obrăznicătură mică şi nerecunoscătoare, rânji Kiaya. Nu-ţi 
dai seama ce onoare a căzut pe capul tău? Ţine minte, mi s-a 
întâmplat şi mie cândva, aşa că să nu te mai crezi aşa grozavă. Ai 
putea să sfârşeşti într-o bună zi ca Maestră a Veşmintelor, şi nimic 
mai mult. 

— Dacă tu te-ai îmbrăcat atunci în halul ăsta, eşti norocoasă 
că nu te-a făcut Kiaya a Closetului Imperial. 

Kiaya o privi cu ură şi le dădu afară pe cele două gedicli. Apoi 
se întoarse spre Hurrem. 

— Ascultă, şuieră ea, ştiu că nu te-ai purtat niciodată prea 
frumos cu mine, dar eu totuşi vreau să te ajut. Este ocazia vieții 
tale! Eu ştiu cum e. Am fost o dată gözde, când sultan era Bayazid. 
Îţi pot spune cum să faci ca să te placă... 

— N-am nevoie de sfaturile uneia care a ratat. Ştiu ce am de 
făcut! Trebuie să rămân însărcinată! 

Şi părăsi odaia. 

Erau doi străjeri, aceiaşi care o conduseseră în curte mai 
devreme. O purtară printr-un labirint de arcade mohorâte şi reci, 
apoi în josul unei scări înguste. Mantia de brocart şi mânecile 
lungi ale caftanului de mătase se agățau mereu de lemnul crăpat 
al balustradelor. În sfârşit, simţi în obraz o pală de aer rece şi fu 
împinsă, în noapte, printr-o uşă grea de fier, într-o caleaşcă 
strâmtă. Prinse cu urechea un fornăit de cal, apoi o mână moale, 
cărnoasă, o trase înăuntru. 

Trăsura porni din loc şi Hürrem auzi tropotul copitelor pe 
dalele de piatră. Când ochii i se obişnuiră cu întunericul, zări 
silueta lui Kislar Aghasi şezând în fața ei. 

— Unde mergem? întrebă Hürrem. 

— La Sultan, rosti Kislar Aghasi. Te aşteaptă în Topkapi 
Saraya. 

Perdelele trăsurii erau lăsate. Hürrem încercă să le dea 
deoparte, dar el îi opri mâna. 

— E departe? 

— Nu, răspunse eunucul, şi ea îi simţi ochii urmărind-o, mari 
şi albi în întuneric, ca de pisică. Kapi Aga a aranjat asta pentru 
tine. Era o afirmaţie, nu o întrebare. 

— De ce-ar fi făcut-o? 

— Asta m-am întrebat şi eu. 

Hürrem nu-i putea vedea fața în întunericul din trăsură. Avea 
senzația stranie a unei conversații cu o pereche de ochi. 

— Şi ce răspuns ai găsit? 

— Nici unul. Cum n-am răspuns nici pentru motivul palorii 
sale. E palid ca un om care îşi aşteaptă osânda. Făcu o pauză. Sau 
poate e doar bolnav. 

— Poate. 

— Să nu mă înţelegi greşit. Dacă Kapi Aga ar cădea în dizgrație, 
n-aş vărsa prea multe lacrimi. Să ţii minte asta. 

— Aşa voi face, răspunse Hurrem. 

Curând trăsura scârțâi oprindu-se, iar uşa fu dată de perete. 
Hürrem privi repede în jur pe când cobora. Deci acesta era 
Topkapi! Marele turn al Divanului se contura înalt în beznă, iar 
torțele din jurul grădinilor pâlpâiau printre ramurile aplecate ale 
platanilor. 

Doi halebardieri cu ochii umbriți de penele grele de pe coifuri o 
conduseră printr-o poartă grea, prinsă în piroane de fier, pe un 
pavaj de piatră, chiar în inima Serayului, cu Kislar Aghasi gâfâind 
şi clătinându-se în urma lor. Hürrem era uimită de cât de ordonat 
şi de spaţios părea totul, față de culoarele strâmte şi mohorâte de 
la Eski Saraya. Pereţii erau din piatră, nu din lemn, şi erau şi 
grădini mari şi se putea auzi foşnetul frunzelor a mii de copaci, 
sub adierea vântului de noapte. 

Ajunseră în final în fața unor uşi mari de lemn încrustate cu 
sidef şi baga, ce conduceau către odăile intime ale Sultanului. Câte 
doi solkas, garda personală a sultanului, străjuiau la fiecare uşă, 
cu iataganele scoase. 

Hürrem respiră adânc. Acesta era momentul pentru care urzise 
atâtea planuri riscante. Ei bine, îşi spuse, n-ai de ce să fii 
nervoasă. Nu trebuie să-l cucereşti. Trebuie doar să-i iei sămânța, 
primitoare, şi s-o faci să încolțească. 

Kislar Aghasi deschise uşile şi o conduse înăuntru. 


Hürrem privi în jur, cu respect. 

Zidurile dormitorului erau împodobite cu plăci de faianță de 
Iznik, în culori albastre ca pana de păun, portocalii şi verzui, în 
modele bogate cu flori şi fructe. Tavanul urca înspre un dom înalt, 
de care atârnau policandre cu lanțuri aurii, sclipind de turcoaze şi 
rubine. Un cămin, ca o mare piramidă de aramă, domina unul din 
pereți. Opaiţe cu ulei licăreau în nişele din pereți. 

Patul se afla pe o platformă înălțată într-un colț al odăii, 
acoperit cu un baldachin de brocart albastru şi verde de Bursa, 
susținut de coloane răsucite din argint. Cuverturile şi pernele erau 
din catifea stacojie, presărate cu perle. În sfeşnicele de platină din 
cele patru colțuri ardeau lumânări. 

Suleiman însuşi şedea pe un divan acoperit cu catifea aurie. 
Purta o mantie de brocart verde şi un turban de mătase albă 
imaculată, cu o broşă cu pană de cocor şi un smarald, cât pumnul 
de copil, sclipind între cute. Avea un braț întins languros pe după 
divan. Arăta plictisit de moarte. 

Hürrem auzi uşile închizându-se încet în spatele ei, în urma lui 
Kislar Aghasi. Erau singuri. 

El o privi mult timp în tăcere. Hürrem aproape că îl auzea 
gândind: „Ce ţi-au putut face?!” 

Încerca să-şi înghită suspinul de disperare. Ar fi trebuit să se 
încreadă în propria ei judecată. Aşa, i-a permis Kiayei s-o mai 
umilească o dată. 

Îşi dezlegă iute mantia şi o lăsă să alunece pe podea, apoi 
desfăcu nasturii de diamant ai caftanului şi îl aruncă pe spate. 
Desprinse colierul de diamante şi-l azvârli peste mantie, împreună 
cu cerceii. Apoi îşi slăbi strânsoarea şiragului de perle şi îşi lăsă 
părul pe spate. 

Când termină, mai avea pe ea doar cămaşa şi şalvarii. Arătă 
spre grămada de accesorii de la picioarele sale: 

— Maestra Veşmintelor mi-a ales garderoba. Desigur, în ultima 
vreme aproape că nu mai vede. 

El nu se mişcase. De ce nu face nimic, de ce tace? gândi ea. 
Dar deodată înțelese. E tot atât de încurcat ca şi mine! 

Trebuia să-l scuture din amorțeală. Ştia un singur mod de a 
reuşi asta. Căzu în genunchi, acoperindu-şi fața cu mâinile. 
Începu să suspine. 

— Ce s-a întâmplat? 

— Stăpân al vieţii mele, de ce m-ai ales pe mine? Sunt atâtea 
fete frumoase în Harem. Eu nu sunt destul de bună pentru tine. 
Nu ştiu nimic despre dragoste, despre bărbați. 

Îl auzi ridicându-se de pe divan şi venind spre ea. Rezistă 
tentaţiei de a încerca să-i zărească expresia feței. Apoi îl simți 
atingând-o pe umăr. 

— Te rog. Ridică-te. 

— Mi-e prea ruşine. Mă găseşti urâtă. 

— Te găsesc... încântătoare. Doar că atunci când ai intrat... ai 
dreptate, Kiaya trebuie că e pe jumătate oarbă. 

Ea îi căută mâna, lăsându-se ridicată în picioare. Îl privi în 
ochi, căutând să-i ghicească gândurile. 

— N-am vrut asta, şopti ea. Mi-e teamă. 

De fapt, este cel puţin pe jumătate adevărat, gândi ea. Mi-e 
teamă. 

— Cred că orice fată din Harem ar schimba bucuroasă locul cu 
tine acum. 

Părea amuzat, chiar intrigat. Asta era bine. 

— Atunci, lasă-le. Sunt de departe mult mai frumoase decât 
mine. 

— Vino şi aşază-te. 

O conduse la divan şi o aşeză lângă el. Continua să-i țină 
mâna. 

— Cred că eşti într-adevăr deosebită, spuse el, în timp ce mâna 
i se juca cu o şuviță de păr. 

Ea îşi mişcă încet capul, prinzându-i mâna între obraz şi umăr. 

— Ce vrei să fac? 

El ezită. 

— Nu este... nici un ritual pentru asta. 

Se aplecă înainte, îi luă capul în mâini, apropiindu-şi-l încet, şi 
o sărută. Hürrem simți mirosul acru al vinului. „Ţi-am descoperit 
primul secret!” gândi ea. 

Mâinile lui îi strângeau umerii. O trase spre el fulgerat de o 
dorință bruscă. Îşi apăsă fața de a ei, şi ea simți înțepăturile 
ascuţite ale bărbii lui pe gură şi pe obraji. Aceasta este clipa mea, 
îşi spuse Hürrem. 

Gemu puternic, şi el simți cum degetele lui îşi întăresc 
strânsoarea în jurul umerilor ei, frământând carnea moale. Da, îţi 
place, nu-i aşa? gândi Hürrem. După cum se așteptase, Stăpânul 
Stăpânilor acestei Lumi voia dovezi că este într-adevăr mai presus 
de ceilalți bărbaţi. El este Umbra lui Allah pe pământ. În noaptea 
asta voi face tot ce pot ca să-l încredințez că aşa stau lucrurile. 

Sultanul o întinse uşor pe divan. Ea îi simți degetele 
desfăcându-i nasturii din perle ai cămăşii. I se abandonă, cu 
buzele întredeschise şi ochii strâns închişi. Murmură încet vorbe 
fără şir, ca şi când dragostea lui îi provoca într-adevăr plăcerea 
atât de aşteptată. 

Era încă noapte când îl trezi din somn. 

— Te rog, fă-o din nou, şopti ea. S-ar putea să nu mi se mai 
întâmple niciodată. Te rog, numai o dată. Este minunat cu tine. 

Suleiman nu dorea decât să doarmă; dar era o descoperire 
nouă: o femeie care găsea în asta tot atâta plăcere cât un bărbat! 
Îşi spuse că, probabil, era o târfă din naştere, sau cel puţin ca 
profesie, dar nu-i păsa. Era un caz pe care nu-l va supune 
niciodată judecății preoților. Sufletul unei femei, spune Legea, nu e 


49 


- HAREM - 


la fel de mare ca al bărbatului, e mai degrabă cât al unui câine sau 
al unei pisici. Sufletul ei însă trebuie mântuit la timp. 

Dar nu încă. 

Nu încă. 


12 


Eski Sarai 


În calitate de iqbal, Hürrem primi un venit de 200 de asperi şi 
un apartament propriu, împreună cu mătăsuri, brocart şi satin, 
destule pentru ca Maestra Veşmintelor să alcătuiască o garderobă 
completă. Avea chiar baia ei personală, sculptată cu marmură roz, 
cu fântâni arteziene cu apă de trandafiri. Privighetori ciripeau în 
coliviile de pe terasă. 

I se permisese să-şi aleagă o gediçli. Hürrem ceruse să 
vorbească cu Muomi. 

Tânăra negresă nu părea nici încântată, nici surprinsă de 
chemarea fetei. Şedea posacă pe terasă, bălăbănindu-şi picioarele, 
cu chipul ca o mască de totală indiferență. Hürrem o studie un 
timp. 

— Eşti fericită lucrând zi de zi în hammam? o întrebă ea. 

Muomi ridică din umeri, în loc de răspuns. 

— Ca iqbal, am voie să-mi aleg o slujnică. Munca ar fi mult 
mai uşoară decât cea cu care te-ai obişnuit. 

Muomi îşi ridică din nou umerii. 

Hürrem se ridică şi avansă încet spre ea, până când fețele lor 
erau doar la câțiva inci una de cealaltă. 

— Vreau să mă ajuţi. Spune ce vrei în schimb. 

Muomi se strâmbă, de parcă ceva neplăcut i-ar fi deranjat 
nările. 

— Când aveam şapte ani, vrăjitorul tribului a venit în coliba 
familiei mele cu o urzică usturătoare. Mi-a desfăcut picioarele şi 
m-a frecat peste tot cu urzica aceea. Asta ca să mi se umfle. A 
doua zi a venit din nou şi m-a uns între picioare cu unt şi miere, 
apoi a tăiat tot ceea ce dă plăcere unei femei, arzând în final rana 

cu un tăciune aprins. Mama se prefăcea că plânge de bucurie, ca 
să-mi acopere țipetele. Când m-am măritat, soțul m-a tăiat cu un 
cuțit înainte să mă aibă. Apoi m-a cusut la loc, până data viitoare. 
La fel a fost când a venit copilul. Apoi, când au apărut neguțătorii, 
m-au luat împreună cu copilul, dar era băiat, aşa că l-au despărțit 
de mine. Nu ştiu dacă trăieşte sau e mort. Dacă e viu, îl vor castra, 
aşa cum au făcut cu mine. Acum, orice s-ar întâmpla, îmi voi 
petrece zilele în palat, ca sclavă. Dacă nu a ta, atunci a alteia. Aşa 
că spune-mi — ce ai putea tu să-mi oferi mie? 

Hürrem o privi mult timp. 

— Răzbunare, spuse ea în cele din urmă. 


Okmeydan - Piața Săgeţilor - se afla dincolo de şirurile de 
platani şi tufe de trandafiri, aproape de apele întunecate ale 
Cornului de Aur. Era aproape vară, acea perioadă din an în care 
tobele de război răsună în taberele ienicerilor, când turcul se ridică 
din nou din Istambul, pornind spre câmpurile de luptă. 

Dar anul acesta nu se anunța nici un război, şi în curând 
Suleiman urma să-şi mute curtea la Adrianopol pentru vânătoare. 
El şi Ibrahim mergeau acum cu regularitate în piață, cu arcul şi 
lancea, pentru antrenamente. Ibrahim instalase acolo statuile 
prădate din Belgrad şi târâte prin gropi până la Istambul. Ideea de 
a folosi zeitățile greceşti drept ţinte părea să-l amuze oarecum. 

Acum țopăia prin iarbă ca un puştan, alergând să recupereze 
săgețile ce-şi greşeau ținta, râzând cu încântare când ochea bine, 
şi săgeata se sfărâma de victima de marmură. 

În cele din urmă se aşezară la umbra deasă a unui smochin, 
iar pajii le aduseră măsline, brânză şi şerbeturi. 

— Dacă în locul statuilor s-ar fi aflat Carol sau Frederik, le-aş fi 
găurit inimile de o mie de ori! 

— Eşti un ţintaş excelent, Ibrahim. Dacă aş fi un mistreț ar 
trebui s-o iau la fugă spre Rusia. 

— Şi ochiul tău e ager, minţi Ibrahim. 

— Nu, nu. Mi-e mintea la altele astăzi. 

Ibrahim îşi goli cupa şi alese cu grijă o măslină, mestecând-o 
încet, în timp ce îşi aşeza pocalul la o lungime de braț. Apoi, cu 
multă pompă, scuipă sâmburele în cupă. Acesta zăngăni când 
nimeri ținta, iar Ibrahim rânji satisfăcut. 

— Uneori eşti ca un copil. 

— Dar te amuză, nu? 

Suleiman surâse. 

— Totdeauna mă amuzi, Ibrahim. 

— Atunci, ce-l supără pe stăpânul meu? 

Suleiman oftă. Cu Ibrahim putea vorbi sau întreba orice, 
oricând. 

— Când ne-am întors din Manisa, ţi-ai alcătuit un Harem? 

Ibrahim rânji iarăşi. 

— Nu e atât de mare ca al tău, Stăpâne. 

— Dar ai o favorită? 

— Desigur, Stăpâne. Când sunt cu o femeie, ea este favorita 
mea. 

Nu era răspunsul sperat de Suleiman. Cum putea să explice 
unuia ca Ibrahim problema sa? De când se culcase cu Hürrem nu- 
şi putea scoate din minte imaginea ei. În noaptea următoare 
alesese o altă fată din Harem -— datoria sa era casa Osmanlâilor, nu 
el însuşi. Fata fusese o georgiană mereu zâmbitoare, cu cei mai 
şocanți şi adânci ochi negri, care probabil i se prelungeau în tot 
capul, hotărâse Suleiman, după ce o auzise deschizând gura. Când 
o luase în pat se întinse docilă, strigând o singură dată, nu de 
plăcere. 

Fusese obişnuită, frumoasă, negreşit, dar asta, hotărâse el, nu 
era destul. Nu pentru el. 

Dar Gulbehar? Fusese favorita lui timp de aproape zece ani. 
Era o fată micuță, timidă, de 15 ani, când se culcase prima dată 
cu ea. Fusese virgină, ca şi el, de altfel. Până la Hürrem, crezuse 
că îi satisfăcuse toate nevoile. Dar acum? 

Întreaga experiență îi lăsase un sentiment de disconfort 
interior, de parcă sufletul i s-ar fi împărțit în două şi cele două 
părți erau în război. Ceva în Suleiman o dorea încă o dată pe 
Hürrem, spre a şterge amintirea ei prin repetare. 

Dar cealaltă parte din el era speriată. Nu era bine pentru o 
femeie să simtă tot atât de multă plăcere ca un bărbat. Sufletul ei 
era pătat de păcatul lui Rachel, dacă o încuraja în viciul ei, nu era 
şi el pătat? Şi Gulbehar? Simţi primul chin amar al unei emoţii pe 
care nu şi-o imaginase în legătură cu o femeie. 

Vină. 

— O femeie are suflet, Ibrahim? 

— Are vreo importanţă, Stăpâne? 

Suleiman nu răspunse. Pentru prima dată, hotări că Ibrahim 
nu-l poate ajuta. În politică era diplomat şi om de stat. Dar în 
materie de femei era un barbar ca şi musulmanii pe care-i 
disprețuia în secret. 

Ibrahim se aplecă mai aproape, şi pentru moment rânjetul îi 
dispăru. 

— Gulbehar te supără, Stăpâne? 

— Nu, altcineva. 

Ibrahim înălță o sprânceană. 

— Pot să te întreb care îi e numele? 

— O cheamă Hürrem, răspunse Suleiman. 

— Hürrem! Altă femeie în patul Sultanului? 

Desigur, Suleiman mai avusese alte femei în pat înainte, chiar 
el, Ibrahim, îl încurajase să aleagă mai des din Harem. Şi atunci, 
oare, de ce simțea deodată un acces de disconfort? Nu era nimic, 
nu însemna nimic. Suleiman cădea adesea în aceste stări ciudate, 
fără nici un motiv. 

Ținti pocalul cu încă un sâmbure de măslină, dar acesta ateriză 
lin în iarbă, la mare distanță de ţintă. 


13 


Chipul Meylissei era supt, cu ochii goliți de spaimă. În ceața 
lăptoasă a hammamului, capul ei plutea pe suprafața unduitoare 
a băii, de parcă s-ar fi desprins de trup, ca un teribil vârcolac, 
aruncându-şi învinuirile către Hürrem. Ochii săi o urmăriră cum 
se apropia de bazin. Hürrem se opri pe marginea acestuia, aşteptă 
ca Muomi să-i îndepărteze vălul subțire care o proteja, şi îşi 
strecură trupul gol în apă. 

— Arăți bolnavă, şopti Hürrem. 

— Mi-e rău în fiecare dimineață. Kiaya vrea să mă trimită la 
infirmerie. 

— Să n-o laşi. 

— Crezi că-s tâmpită? 

Meylissa se trase mai aproape. Hürrem simţi că parcă miroase 
disperarea fetei, un miros acru, puternic, ca de sudoare. 

— În fiecare zi talia mi se face mai groasă. Nu mă mai pot 
preface. Ai spus c-o să mă ajuţi. 

— De ce crezi că sunt aici? 

Ochii căprui ai Meylissei fulgerară cu mânie. 

— Am uitat, acum ai baia ta. Sultanul te vizitează în fiecare 
noapte? 

— O să te ajut. 

Furia o făcuse duşmănoasă. 

— Cum? O să mă aperi în fața Sultanului? Eşti gözde, nu 
Valide. Nu încă, Hürrem. 

— Este o cale mai bună. 

— Spune-mi-o. 

— Muomi. 

Meylissa îşi mută privirea la negresă. Vocea îi era plină de 
neîncredere şi speranţă, în acelaşi timp. 

— Gediçli a ta? 

— E vrăjitoare, şopti Hürrem. 

— Asta-i o prostie, zise Meylissa, dar fără prea multă 
convingere, după părerea lui Hürrem. 

— O să-ţi pregătească o băutură. Ca să avortezi. 

Hürrem văzu cum buzele Meylissei începură să tremure. 
Înțelese că teroarea permanentă o adusese pe biata fată în pragul 
isteriei. 

— Fii tare, Meylissa, şopti ea. 

— E prea târziu... 

Hürrem o apucă de braț, dar Meylissa încercă să scape. 

— Nu fi papă-lapte! Nu e târziu! Crezi că pentru mine e mai 
uşor? Dacă Kislar Aghasi află ce fac? Mă vor omori şi pe mine! 

Meylissa dădu din cap, toată duşmănia de pe chip dispărându- 


— Când? 

— O să trimit mâine pe Muomi la tine. Dar nu trebuie să spui 
la nimeni! 

— Sigur că nu. 

Hürrem îi dădu drumul. 

— Totul o să fie în regulă. 

Meylissa plecă prin ceața din încăpere. Hürrem auzi plescăitul 
apei când fata ieşi din bazin, şi îi văzu silueta desenându-se pe 
perete. Oh, Ceruri! Începe să se vadă, gândi Hürrem. În curând n- 
o să mai aibă deloc talie. 

Dar până atunci nu va mai avea nici un motiv de îngrijorare. 


Gulbehar se întinse goală lângă el. Suleiman o fixă cu privirea, 
simțind cum îi creşte dorința. Ceea ce îi plăcea nu era doar 
frumuseţea ei, era şi obişnuința cu frumusețea ei. Poate că tot 
protocolul ăsta pe care îl urăsc m-a afectat totuşi, se gândi el. 
Iubise prea mult ordinea şi repetiţia. 

Îi atinse sânii, aproape cu respect. Erau albi şi rotunzi, şi 
urmări traseul unei vinişoare albastre pe carnea imaculată, de la 
sfârc în sus, către umăr. Privi cum sfârcul se întări şi se contractă, 
altă minune a cărnii. 

Gulbehar se uită la el şi surâse, simplă plăcere. 

El era ros de altă îndoială. Îi place asta pentru că-mi place mie, 
gândi, şi aşa trebuie. Cu Hürrem, îi place chiar şi ei, şi asta e 
păcat. Şi atunci, de ce acum simte atât de puțin? 

Studie restul corpului femeii, muşchii de fildeş ai abdomenului 
şi coapselor, triunghiul atrăgător, vopsit cu henna al pubisului. Ea 
îşi desfăcu picioarele, pregătită pentru el. 

Suleiman se lăsă deasupra ei şi începu să o pătrundă. 
Gulbehar îşi muşcă buzele şi se cutremură de durere, dar surâse 
din nou ca să-l liniştească. El o privi, încercând să-i ghicească 
gândurile. 

E atât de dornică să mă mulțumească. Niciodată n-a dorit 
decât să-mi satisfacă pofta. De ce-ar trebui să fie altfel. 

Era înăuntrul ei acum, şi începu să se mişte mai repede. 
Închise ochii, şi imaginea chipului lui Giilbehar se evaporă, de 
parcă o piatră ar fi spart oglinda unei ape limpezi. Acum se gândea 
la Hurrem, cu capul lăsat pe spate, pe pernă, cu gura deschisă 
într-un strigăt mut, cu trupul arcuit sub el, ca şi când ar fi fost 
stăpânită de un mare chin, cu coama roşie-aurie împrăştiată pe 
perne. Simți imediat orgasmul, şi fiecare muşchi din trup îi 
tremură pe măsură ce spasmul îl parcurgea. 

Gemu puternic, apoi puterile îl lăsară şi simți brațele lui 
Gulbehar cuprinzându-l şi trăgându-l alături de ea. 

Deschise ochii, având încă răsuflarea tăiată şi o privi. Gülbehar 
surâdea. 

— A fost bine, Stăpâne? 

— Da, minți el, a fost bine. 

Dorinţa îi dispăruse. Deci ce altceva îi trebuia? 

Răspunsul era simplu. Îi trebuia Hürrem. 


Hürrem şedea pe terasă urmărind cum zorii pătrundeau în 
oraş, felia de argint a lunii pălind o dată cu întărirea luminii. 
Chemările muezinilor sparseră liniştea de cristal. Încă o noapte 
petrecută fără el. Încă o noapte a lui cu Giilbehar. Încă o noapte 
care o afunda şi mai mult în exil. 

Trecuse aproape o săptămână, şi Suleiman încă nu o chemase 
din nou. Clipa era trecătoare. Nu putea rămâne iqbal o veşnicie. 
Dacă nu rămânea însărcinată şi sultanul continua s-o ignore va 
trebui să se întoarcă la compania cusătoreselor şi la blestemele şi 
loviturile Kiayei. 

Nu va lăsa să se întâmple asta. 

Niciodată. 


14 


Kapi Aga murise de o mie de ori în săptămâna scursă de la 
prima discuţie cu Hürrem. Fiecare moment era o clipă de teroare, 
mereu în aşteptarea chemării în fața sultanului, care ar fi fost abia 
începutul răzbunării lungi şi încete a acestuia. Nu exista moment 
în care să scape de durerea surdă a remuşcărilor, nici noapte în 
care să-şi găsească liniştea somnului, nici zi în care să caute 
neîncetat o cale de scăpare. Dar unde să se poată ascunde de 
gheara sultanului, când Imperiul se întindea pe trei continente? 

Era o seară caldă, înmiresmată, se auzea cântecul unei 
privighetori din crengile înfrunzite ale unui platan. Atmosferă 
mângâietoare, dar înşelătoare, căci de fapt nu exista nici căldură, 
nici siguranță. Fiecare piatră din acest palat blestemat era 
primejdioasă. 

Întoarse cheia în broasca porţii vechi de fier şi o crăpă cât să se 
strecoare în grădină. Ea era acolo. 

— Am făcut ce-ai cerut, zise el. 

Hürrem îngenunchease în iarbă, dincolo de fântână, cu un 
Coran pictat în verde şi azuriu deschis pe scaunul din fața ei. 
Purta o mantie de satin verde, o cămaşă asortată, din damasc, cu 
smaralde, şi şalvari albi de mătase atât de transparenti, încât el îi 
putea distinge culoarea şi forma corpului. 

Ar fi putut spune că o găsea atrăgătoare, de n-ar fi fost atât de 
îngrozit de ea. 

Hürrem se uită în sus, cu un început de zâmbet pe buze. ÎI 
studie curioasă, cu ochi verzi sfredelitori, apoi îşi întoarse atenția 
de la Coran. N-arăta rău, îşi spuse ea. Ochi şterşi şi sălbatic ca ai 
unui animal, dar de aşteptat de la un sârb. Îl îmbrăcau bine: 
manta de catifea verde, papuci galbeni, un turban alb. Efectul nu 
era prea neplăcut. 

— Am spus că am făcut ce-ai cerut, repetă el. 

— Ştiu. 

— Şi acum? 

— Acum? 

— Trebuie să îndeplineşti partea ta de târg. 

Ea întoarse o pagină din Coran. Aga încercă să-şi controleze 
furia animalică ce creştea în el. Ce plăcut ar fi, îşi zise, să-i 
despartă capul de trup. Să termine cu obrăznicătura asta mică 
chiar acum. Să-i vadă sângele împrăştiat peste cuvintele lui 
Mahomed şi pe zidul de piatră cenuşie. Aproape că-l auzea cum îi 
pulsează în vene. Dacă asta ar putea rezolva problema... 

— Când se întoarce Sultanul la Eski Saraya? 

— Înțelegerea era... 

— Când? 

— Mâine pleacă în nord, la Adrianopol, pentru vânătoare. Nu se 
va întoarce până la căderea frunzelor. 

Kapi Aga observă satisfăcut cum ea se albi la față. Ei, uite că 
asta i-a şters zâmbetul. Cât crezi c-o să rămâi gözde obrăznicătură 
mică? 

— Am făcut un târg, zise el. 

— Mai am o condiție. 

Kapi Aga făcu un pas spre ea, cu pumnii strânşi. 

— Am făcut ce-ai cerut, şuieră el. Nu poţi să-mi mai ceri nimic. 

Hürrem nici nu se uită la el. 

— Câtă vreme îți păstrez secretul, pot cere ce vreau. 

El o privi lipsit de apărare. Fără nici o putere, gândi. Da, încă o 
dată, sunt neputincios. Şi totul din cauza vrăjitoarei ăsteia. 

— Ai spus că o să mă ajuţi. 

Hürrem închise cartea, paginile grele pocnind ca o concluzie, în 
timp ce ecoul dădea ocol curții. Se ridică şi veni spre el. spre 
mirarea lui, îşi plimbă o unghie în lungul braţului său şi îl apucă 
de mână. 

— O să te ajut. De mâine n-o să mai ai nici o problemă. Nu vei 
mai trăi în spaimă. 

Gura lui era uscată. Hürrem veni mai aproape. Îi putea simţi 
căldura trupului şi moliciunea coapsei lipite de el. îi simţi 
răsuflarea pe obraz. 

— Ce vrei? zise el, dar vocea îi sună ca a altui om. 

— Puțin din sucul tău, şopti ea. 


Meylissa broda un caftan de culoarea aurului şlefuit pentru 
tânărul prinț Mustafa şi era cu lucrul la fereastră ca să vadă mai 
bine în lumina după-amiezii. Auzi pe cineva intrând şi tot corpul i 
se încordă. Kiaya! 

— Te-am speriat? întrebă Muomi. 

— Oh, tu eşti! 

Muomi o privi fix, făcând-o să se mişte nervoasă. Ochii 
hipnotici, măriţi, ai lui Muomi o făceau întotdeauna să se simtă 
rău. 

— Ce vrei? 

— Am ce ţi-ai dorit. 

Muomi întinse mâna şi aşeză un mic vas alb-albastru pe masă. 
Meylissa îl înhățţă, îi scoase dopul şi se strâmbă. 

— E groaznic. 

— Înghite-l tot. O să-ţi facă rău şi o să-ţi omoare fătul. 

Meylissa puse dopul la loc. Brusc, mâinile începură să-i 
tremure. 

— Mulţumesc. 

Muomi o privi cu milă. 

— N-ai de ce să-mi mulțumeşti, spuse şi plecă. 

Kislar Aghasi fu trezit de un strigăt de femeie. La început, crezu 
că-i doar o fată vorbind în somn - mai ales cele noi păţeau asta, şi 
în general le bătea a doua zi spre a le ajuta să le treacă. Dar pe 
măsură ce se trezea mai bine îşi dădea seama că nu e nici un 
coşmar de fată tânără. Mai auzise asemenea urlete, venind din 
camera de tortură a călăului. Îşi simţi trupul acoperit de o sudoare 
rece, lipicioasă. Îşi căută saboții de lemn pipăind cu picioarele şi 
cu mâinile tremurânde. 

Lumânarea nu arsese prea mult, aşa că aprecie că nu dormea 
de mai mult de o oră. Luă sfeşnicul şi se grăbi pe coridor, cu 
pântecele imens tremurându-i sub cămaşa de noapte. 

Strigătele veneau din dormitorul de la etajul superior. Îşi 
chemă doi străjeri şi fugiră în sus pe scări. 

Meylissa se rostogoli goală pe podea, zgâriind scândurile de 
lemn cu unghiile, căutând parcă cu disperare o ieşire din carnea 
trupului. Încă un spasm îi scutură corpul, şi se ghemui cu 
genunchii strânşi ca un foetus, vomitând sânge. Pe fața frumoasă, 
oacheşă, avea sânge şi salivă, iar buzele îi dezveliră dinţii într-un 
rânjet de câine prins în capcană. 

Fetele erau adunate în jurul ei, holbându-se speriate şi 
fascinate de amănuntele morții. Unele aveau picioarele stropite cu 
picături fine de sânge, şi când Meylissa izbucni iarăşi, țipară şi 
săriră înapoi, parcă temându-se să nu se molipsească de teribila 
boală. 

Meylissa le zări printre chinurile durerii insuportabile şi încercă 
să strige: „Nu sunt bolnavă. E otravă!” Dar sunetele horcăite din 
gâtul ei nu mai aduceau a voce, a nimic omenesc. Durerea o 
străpunse iarăşi şi se îndoi din nou, urlând. 

Simţi brațe apucând-o, încercând s-o ţină, dar ea se zbătu şi 
lovi bezmetic în toate părțile, vrând să se elibereze de moartea 
care-şi croia drum prin stomacul ei. Deschise ochii şi văzu fața 
speriată, spână, a lui Kislar Aghasi, iar lângă el o văzu pe Hürrem. 
Încercă să-i descifreze expresia. Voi să-şi îndrepte degetul spre ea, 
cu un blestem final, dar eunucii o ţineau în brațe, şi nici nu putea 
vorbi din cauza sângelui care-i umplea gura. Începu să se înăbuşe 
şi întunericul i se lăsă peste ochi, asemenea unei cortine. 

Râul Marița, lângă Adrianopol 


Câinii de vânătoare stârniră potârnichea din cuibul său din 
tufa de pelin şi ea țâşni în aer, cu aripile scurte bătând nebunește. 
Ibrahim râse cu emoție şi ridică apărătoarea mare de piele de pe 
încheietura mâinii stângi. Femelele de şoim călător fremătau, 
simțind apropierea prăzii. 

Ibrahim îndepărtă gluga de piele de pe capul păsării, ochii ei 
mari, aurii, clipiră văzând cerul fumuriu. Aproape imediat şoimul 
se ridică în aer, aripile-i imense ducându-l în înalt în câteva 
secunde. 

Ibrahim şi Suleiman îşi îmboldiră caii şi porniră vânătoarea. 

Şoimul îşi întinse aripile şi pluti. Acum urca pe un curent de 
aer, la fel de lipsit de greutate ca şi acestea, în clipa următoare 
plonja cu viteza pietrei. Potârnichea bătu aerul, încet, cu aripi 
greoaie, fără vreo şansă de scăpare. Şoimul lovi de sus, o explozie 
de pene, gheare lungi înfigându-se în şira spinării victimei, şoc 
atât de violent încât pasărea muri pe loc. 

Pentru o clipă, pradă şi prădător cădeau împreună spre sol. 
Apoi, şoimul îşi încetă strânsoarea mortală şi se înălță triumfător, 
lăsând potârnichea să cadă, lipsită de viaţă, în mlaştină. 

Ibrahim lăsă să-i scape un chiot de încântare şi galopă sălbatic 
până la marginea bălții, în timp ce câinii se repeziră înainte, 
întrecându-se pentru plăcerea de a recupera prada. 

Ibrahim se uită pe cer şi întinse brațul înmănuşat înspre 
şoimul ce se rotea încă deasupra capului său. 

Mistreţul privea la intrusul care îi tulburase bârlogul aflat într- 
o tufă de măceş, cu ochii săi mici şi galbeni strălucind a frică şi 
confuzie. Pufăia, retrăgându-se şi mai adânc în tufele spinoase. 
Dintr-o parte venea lătratul câinilor de vânătoare, din cealaltă se 
auzeau tunetul copitelor şi strigătele arcaşilor. Mai departe, în 
mlaştină, nu se putea retrage. 

Avea o singură alegere. 

Grohăind cu furie, țâşni dintre tufişuri. 

Suleiman îl văzu venind şi îl avertiză cu un strigăt pe Ibrahim. 
Văzu cum mistrețul lovi armăsarul arab al lui Ibrahim în partea 
din față a corpului, unul din colții galbeni sfâşiind muşchii calului, 

căscând o rană însângerată în burta lui. Animalul se clătină, de 
surpriză şi agonie, se cabră înapoi, cu viscerele atârnând din rană. 
Mistreţul şarjă din nou şi Ibrahim fu aruncat la pământ. 

Suleiman era încă la vreo cincizeci de paşi. Îşi îmboldi calul, 
trase arcul de la oblânc şi ținti repede. Prima săgeată se înfipse cu 
un sunet surd în umărul mistrețului, doborându-l într-o parte. 
Acesta se propti pe picioare, întorcându-se să înfrunte noua 
provocare. 

Suleiman se răsuci în şa, trase altă săgeată din tolba argintată 
atârnată la oblânc şi ţinti cu grijă. A doua săgeată lovi mistrețul în 
spate şi pătrunse în inimă, intrând aproape până la pană. 

Mistreţul se  clătină, picioarele nemaiputându-i suporta 
greutatea. 

Deodată parcă aerul fu sfâşiat de mâini imense, căci săgeți una 
după alta se înfipseră în trupul cenuşiu al mistrețului. Acesta căzu 
pe spate, cu sângele curgând din două duzini de răni. Câteva clipe 
mai târziu era mort. 

Arcaşii izbucniră în urale şi alergă înainte, şi aproape imediat 
calul lui Suleiman fu înconjurat de călăreţii din suită. Suleiman 
nu luă în seamă scuzele rostite strigând ale căpeteniei şi sări iute 
din şa. 

— Ibrahim? 

Calul lui Ibrahim era încă în picioare, învârtindu-se năuc, în 
timp ce câinii de vânătoare lătrau şi se repezeau la picioarele lui, 
atraşi de sângele scurs, lingându-l şi luptându-se pentru 
măruntaiele ce atârnau din burdihanul calului. Câţiva ieniceri se 
băgară între ei, unul încercând să prindă frâul calului, în timp ce 
ceilalți înjurau şi alungau câinii cu săbiile. 

Armăsarul rănit, scoțând aburi pe nări şi cu ochii ieşiţi din 
orbite de groază şi durere, se îndrepta spre el. Suleiman se retrase. 
Dar apoi, când câinii se repeziră iar, calul o luă la fugă din nou, 
galopând printre copaci, până dispăru. 

Suleiman privi în jur, dezorientat. Unde era Ibrahim? Trăia? 

Îl văzu deodată, în mlaştină până la genunchi, cu caftanul 
murdar de frunze putrede şi noroi. Turbanul îi era în dezordine, 
dând un aer de nebunie rânjetului larg şi rău de pe fața sa. În 
mâna dreaptă ținea potârnichea, prinsă de gâtul înroşit de sânge. 

— lată trofeul! strigă el către Suleiman. 

— Am crezut că eşti mort! şuieră acesta. 

— Câtă vreme mă apără Sultanul meu, cum aş putea să mor? 

Era atâta inocență copilărească în el de parcă nici prin cap nu 
i-ar fi trecut că ar putea fi rănit. De fapt, arăta atât de mulțumit de 
sine şi de trofeul său, încât Suleiman îşi dădu capul pe spate şi 
râse şi el. 


Era în pavilionul lui Suleiman, muzica viorii lui Ibrahim 
aproape că era întrecută de orăcăitul broaştelor din mlaştină. 
Lumina făcliilor dansa pe cutele roşii, umflate de vânt, ale 
cortului. 

Suleiman era încă răscolit de emoţiile vânătorii şi nu putea 
dormi. Şedea turceşte pe divan, în timp ce Ibrahim termina 
melodia pe care tocmai o cânta, dar mintea nu-i era la muzică. 
Ajunsese la o concluzie, rezolvând astfel o problemă care îl 
preocupase timp de câteva săptămâni. Îşi cântărise bine alegerea 
ce încălca cerințele tradiției şi protocolul curții, nehotărârea fiindu- 
i prelungită doar de nevoia de a-şi împăca propria conştiinţă. 

— ÎI voi schimba pe Ahmed Paşa din funcţia de mare vizir, 
spuse el deodată, pe când ultimele note ale melodiei lui Ibrahim 
mai plutea încă în aer. 

— A fost neglijent în îndatoririle sale? rosti Ibrahim. 

Până şi el pare surprins, gândi Suleiman. 

— Nu. Dar nu are calitățile necesare. 

— Dar a servit în Divan timp de mulți ani... 

— Da, da. Dar nu e bun. Intenţionez să-l fac guvernatorul meu 
în Egipt. Nu vreau să-l umilesc. Suleiman se încruntă în fața 
obiecţiilor lui Ibrahim. De când îi păsa acestuia dacă ceva era 
potrivit sau nu? 

— Şi cu cine îl vei înlocui? 

Suleiman se simți în pielea tatălui aflat pe punctul de a-i face 
fiului său un cadou mult dorit. Savură senzația. 

— Cu tine, Ibrahim. 

Ibrahim privi în zare. 

— Cu mine? 

— Da. Tu vei fi noul meu mare vizir. 

Suleiman aşteptă, da revărsarea de recunoştinţă, cunoscutul 
rânjet copilăresc nu veniră. În schimb, Ibrahim îşi legăna vioara în 
mâini, uitându-se posomorât la ea. 

Suleiman simți un junghi de iritare. 

— Care este problema? 

— Unii membri ai Divanului se vor întreba de ce mi-ai dat mie 
acest post, în dauna lui Ahmed Paşa. 

— Divanul nu poate pune în discuţie hotărârile mele, în nici o 
privință. 

— Pe mine mă preocupă ce vor spune în mod neoficial. 

— Ce spun ei neoficial nu poate să te afecteze! 

— Dar se va spune că am fost desemnat în locul Paşei datorită 
prieteniei noastre. 

Suleiman se uită la Ibrahim, uluit. Nu se aşteptase deloc la aşa 
ceva. Ibrahim acceptase întotdeauna posturile pe care i le dăduse, 
cu plăcere, chiar cu un soi de triumf. Suleiman nu credea că lui 
Ibrahim îi păsa măcar cât negru sub unghie de părerea celor din 
Divan sau de protocol. 

— Vrei să renunţ la hotărârea mea? 

Ibrahim tăcu multă vreme. O briză nocturnă scutura cutele 
cortului, stârnind un vaiet prelung. Sfârşitul răbdării lui Allah? se 
întrebă Suleiman. 

— Mi-e teamă, spuse Ibrahim. 

— Teamă? Suleiman se gândi la imaginea lui Ibrahim ieşind 
din mlaştină cu potârnichea în mână, şi la sentimentele care îl 
încercaseră atunci. Părea că încrederea în sine a lui Ibrahim 
îndepărtase irevocabil orice frică. 

— Văd că nu ţi-e teamă de colții unui mistreț sălbatic şi nici de 
copitele unui cal înnebunit de durere. De ce ţi-e teamă, atunci? 

— De tine, Stăpâne. 

Suleiman îl privi uluit. 

— De mine? 

— Gâtul marelui vizir este mereu sub ascuţişul sabiei, Stăpâne. 
deşi socotesc oferta ta ca pe cea mai mare onoare pe care o poate 
trăi un bărbat, mărturisesc că tot îmi este puțin teamă. 

Suleiman înţelese. Îşi aminti de propriul său tată, care 
terminase opt din vizirii săi în tot atâţia ani. Într-adevăr, unul din 
blestemele obişnuite printre turci spunea: „Fie să ajungi vizirul lui 

Selim cel Groaznic!” Şi îşi aminti cum, orbit de mânie, el însuşi 
aproape că îl executase pe bietul Piri Paşa. 

— N-ai nici o teamă, prietene. 

Ibrahim privi în sus, cu ochi negri, rugători. 

— Mereu mi-am spus că asta îmi doresc. Până acum. N-ar 
trebui să mă înalți atât, căci o cădere îmi va fi fatală. 

Suleiman se ridică şi merse spre el, punându-şi mâinile pe 
umerii lui. 

— Îţi dau cuvântul meu. Cât trăiesc eu, voi veghea pentru ca tu 
să nu pățeşti nimic. Allah să mă judece. 

Ibrahim apucă mâna Sultanului şi sărută inelul cu rubin. 

— Mi-ai adus mai multă mărire decât am visat vreodată, şopti 
el. Mă leg să te slujesc până în clipa morții. 


16 
Eski Sarai 


Unde era ea? 

Kapi Aga privi în jurul curții umbrite, sfâşiat de dorința nebună 
de a fugi şi nevoia impetuoasă de a rămâne şi a o găsi. Umbrele îi 
păreau batjocoritoare. 

Nu e aici. Te-a trădat. 

Trupul e adevăratul trădător, gândi el; arderea simțurilor care 
te atrage înspre plăcere şi durere, cum atrage flacăra o molie. 
Acelaşi trup care îi putea aduce extazul, putea să-l şi supună 
tuturor torturilor pe care Diavolul - sau călăul, ceea ce era acelaşi 
lucru - le-ar fi putut imagina. 

Ce căuta el aici? Şi ea era o progenitură a Diavolului. Acum 
ştia, i-o dovedise. Trebuia să găsească o cale de a scăpa de ea, 
trebuia să-şi asume riscul existenţei celui de-al treilea conspirator. 

Ah, dar atunci ar pierde şi căldura acelui trup, senzaţia sânilor 
ei calzi apăsaţi de pieptul lui, pofta pentru gura ei, extazul 
imposibil şi interzis pe care i-l dădea ea. Nu-şi putea imagina 
plăcere comparabilă cu ceea ce trăise în această curte umbrită, cu 
fântâna ei susurândă şi cu aleea de marmură mărginită de platani. 

Aici nu mai era un eunuc, iar teribila, nemaipomenita muchie de 
cuțit a pericolului îl aducea pe asemenea culmi de excitare încât 
nici dragostea de viață nu rezista comparațţiei. 

Dar dacă şi Hürrem rămânea însărcinată? Nu vedea nici un 
sfârşit al acestui tunel întunecat al cărnii şi al consecinţelor sale, 
în chiar momentul de vârf al ultimului spasm al plăcerii, teroarea 
neagră cobora iarăşi asupra-i, umplându-i măruntaiele cu o 
panică rece, îngrozitoare. Fugea din această grădină umbrită a 
torturilor sale, spunându-şi că nu va mai veni niciodată, 
promițându-şi că va găsi o cale să scape de ea. 

Dar trupul său îl subjugase. De-a lungul zilelor nu se putea 
gândi la nimic altceva decât la data următoare. Imaginea trupului 
ei — şi al lui, ca bărbat întreg din nou - îndepărta orice alt gând. 
Aceste câteva minute pe săptămână, într-o curte umbrită, 
deveniseră viața lui. 

Încerca să-şi spună că poate nu-i vor prinde niciodată. Să nu 
se termine niciodată. 

Auzi foşnet de stofe în spate şi se întoarse. 

— Hürrem! 

— Te-am speriat? 

Kapi Aga simți că inima-i era gata să sară din piept. Îi bătea 
atât de tare că aproape îl durea. 

— De unde ai apărut? 

— Te-am urmărit. De după stâlp. 

El o privi. Purta şalvari de mătase şi o cămaşă verde, 
transparentă, deschisă spre talie, lăsând să se întrevadă 
umflăturile sânilor. Se ridicau şi coborau o dată cu răsuflarea ei. 
Kapi Aga nu-şi putea lua ochii. 

Hürrem făcu un pas spre el. 

— Haide. Repede. 

Purta un voal fin, atârnat de toca verde pe care o avea pe cap. Îl 
îndepărtă cu o mişcare iute, studiată, a mâinii drepte. Kapi Aga o 
privi iarăşi. Arăta atât de sigură, de stăpână pe sine. Nu-i era frică 
niciodată? 

Se uită către turnul din nord. Ferestrele din vârf se uitau la el, 
ca doi teribili ochi negri, scrutători. Uşile erau încuiate, îşi 
reaminti el, totuşi o împinse pe Hürrem mai în umbra zidului. 

Hürrem îşi ridică mantia, ațâțându-l. 

— Cum e să te simți din nou bărbat? întrebă ea. 

Îşi bate joc de el? se întrebă el la rându-i. Se minună, pentru a 
suta oară, de motivele pentru care făcea ea asta. Era doar dorință 
trupească? Nu simţea chiar nimic pentru el? 

— Ai ucis-o, spuse. 

— A fost o greşeală a lui Muomi. Licoarea a fost prea tare. 

— Ai făcut-o intenționat. 

— Şi dacă aş fi făcut-o? Crezi că sunt mai rea ca tine? Ne-ai fi 
ucis pe amândouă dacă asta ţi-ar fi salvat gâtul. 

Şalvarii căzură pe pardoseală. Îşi desfăcu cele trei agrafe cu 
diamante de la cămaşă. El încercă să-şi smulgă privirea de pe acel 
trup mic şi ferm, să se concentreze asupra chipului şi asupra a ce 
putea trăda acesta. 

— Era prietena ta. 

— Pe când ţie îți era de-a dreptul străină. Ai lăsat-o grea în 
tăcere, pe coridor. 

Se aplecă spre zid. Kapi Aga îşi simți gura uscându-se. Ea îl 
privea cu un surâs abia schițat, ştiindu-l lipsit de orice putere 
asupra ei. 

Sfârcurile ei erau tari. De dorință, de frig? Crezu că ştie 
răspunsul la asta. Dar n-avea importanţă. Era atât de ațâțat încât 
abia se abținea. Câţi bărbați întregi se puteau lăuda cu atâta 
vitalitate? O apucă brutal de încheieturile mâinilor, ţintuind-o de 
perete. 

— Poate că într-o zi o să te arunc în Bosfor. 

O apucă de gât cu mâna dreaptă. Era un gât subțire, mâna lui 
îl cuprindea uşor. Îşi mută mâna în jos, spre umăr, apoi spre sâni, 
strângând cât putea de tare, încercând să o facă să țipe. Dar ochii 
ei îl urmăreau calmi, adânci şi verzi. 

— Se spune că e mai rece în perioada asta. Ar trebui să ai grijă 
să nu cazi chiar tu în el. 

Îşi ridică veşmintele şi îl încolăci cu coapsele, trăgându-l spre 
ea. Apucă o cută a hainei şi i-o îndesă în gură, spre a-l împiedica 
să strige atunci când o pătrunse. Susurul fântânii nu putea masca 
un asemenea sunet. 

Kapi Aga nu mai avea răsuflare. Intensitatea senzației îl 
copleşea, muşcă stofa din gură, simțind că-şi pierde orice control. 
Ura fierbea în el, era pentru această putere a ei asupra lui, ură 

împotriva tuturor femeilor, şi ură față de sine, pentru slăbiciunea 
sa. Începu să se mişte sacadat. 

Hürrem îl încolăci cu brațele, mişcându-se o dată cu el. 

— Dă-mi sucul, îi şopti ea în ureche, îl vreau tot. 

El simţi plăcerea, purtându-l peste prăpastie, într-o fericire 
cutremurătoare, orbitoare. Pentru câteva clipe fu liber de ea, liber 
de toată sclavia lui față de femei, şi se abandonă cu totul acestor 
clipe. Nu voia să se întoarcă. Era ca moartea. Şi dacă ar fi putut ar 
fi rămas pe veci acolo. Pentru ca plăcerea să dureze pentru 
totdeauna. Dar când termină, nu mai rămăsese decât răcoarea 
serii şi frica. 

Viaţa era o capcană. Nu exista ieşire. Cauţi o scăpare, şi eşti 
dus de nas către pierzanie. 

Kapi Aga nu află de propria reuşită de la Hiirrem. Într-o bună 
zi, când se trezi, găsi palatul plin de rumoare: iqbal purta un copil! 

Relaxarea de o clipă se schimbă brusc într-o nouă groază. Ce 
să facă acum? Nu mai putea merge în grădină. A face dragoste cu 
cadâna sultanului era o crimă prea mare chiar şi numai în 
închipuire. Dar dacă nu se mai ducea ce va face Hürrem? Îl va 
trăda? Dar cum ar putea-o face, fără să se trădeze pe ea însăşi? 

Apoi îl lovi alt gând. Dar dacă acest copil era al lui? 

Înțelese că nu va şti niciodată ce era în mintea ei. Era un pion 
într-un joc pe care nu-l mai pricepea. Din clipa în care deschisese 
prima oară poarta aceea, pentru a seduce o odaliscă a sultanului, 
pierduse controlul asupra propriei vieți. Era lipsit de puteri. Nu era 
nimic de făcut, decât să aştepte. 


17 


Hafise o examină pe noua iqbal a fiului său cu ochiul antrenat 
al femeii care îşi petrecuse întreaga viață în lumea perfidă a 
Haremului. Putea spune de la bun început că aceasta era cu totul 
diferită de Gülbehar. Se vedea în mersul ei, în ținută. Ochii îi erau 
un pic prea pătrunzători, limba - după cum auzise — un pic prea 
iute. 

— Hürrem, zise ea cald, întinzând mâna. Sunt încântată de 
veştile tale. Vino şi stai jos lângă mine. 

Hurrem surâse şi se aşeză la celălalt capăt al divanului. Era o 
după-amiază caldă, şi se aflau pe o terasă umbrită din partea de 
est a Palatului. Cintezele ciripeau în cuştile ornamentate din lemn 
de cedru, atârnate de streşini, iar pe masa din fața lor se aflau 
şerbeturi, pepeni şi rahat. În spatele lor, oraşul dormita în căldura 
după-amiezii, cupolele moscheilor strălucind precum diamantele 
în praf. 

— Suleiman este plecat la vânătoare, la Adrianopol. Am trimis 
azi un curier cu un mesaj pentru el. Sunt sigură că va fi la fel de 
bucuros pentru vestea ta ca şi mine. 

Hürrem îşi puse o mână pe burtă. 

— Va trebui să aşteptăm multe luni până să aflăm cât de mare 
trebuie să ne fie bucuria. 

Un răspuns bun, gândi Hafise. Dacă e fată, suntem iar la 
început. 

— Cum va voi Allah, rosti. 

Hafise se apropie şi luă o cosiță din părul lui Hürrem, privindu- 
l în lumină. 

Toţi îmi fac asta. Ca pentru a-mi aduce aminte că sunt în 
proprietatea casei Osmanlâilor. 

— Ai păr frumos, zise Hafise. Nici roşu, dar nici auriu. De unde 
eşti? 

— Tatăl meu este han al tătarilor din Crimeea, Coroană a 
Capetelor Acoperite, răspunse ea, încercând să-şi ascundă 
mândria din voce. Nu se făcea ca mama sultanului să simtă că ea 
se credea superioară. Hafise era, până la urmă, fiica unui țăran 
din Georgia. 

— Şi cum de ai ajuns la noi? 

— Tatăl meu a prins o ocazie. 

Hafise zâmbi. 

— Pentru tine? Sau pentru el? 

— Spabhiii au trebuit să-l lege la pământ şi să-i bage cu forța 
banii în pungă. Se lupta şi striga. A fost groaznic. 

Hafise nu mai zâmbea. 

— Râzi când povesteşti asta, dar în ochii tăi nu e nici urmă de 
râs. 

Hürrem simți cercetarea lui Valide. Trebuia să se supună, îşi 
zise. Dar nu trebuia să o subestimeze pe această femeie, fiică de 


68 


- COLIN FALCONER - 


țăran sa orice ar fi ea. Această puicuță rotofee şi plăcută are nişte 
ochi de şoim. 

— De ce-aş plânge? El trăieşte într-un cort. Eu, într-un palat. 
Până la urmă eu am ieşit mai bine din afacere. 

— Deci eşti fericită aici? 

— Voi fi mai fericită când Stăpânul meu se va întoarce. 

— Am fost soția Sultanului Selim mulți ani. Pot să număr pe 
degete săptămânile pe care le-am petrecut împreună. E o viață 
cam singuratică, Hürrem. 

Hürrem încuviință. 

— Îţi voi urma sfatul, atunci, Înălțimea Ta. Mă voi întoarce la 
tatăl meu. Poţi să-mi faci rost de un cal. 

Hafise râse, împotriva voinţei sale. Fata îşi bătea joc puţin, dar 
era şi adevăr în cele ce spunea. De ce să boceşti lucruri a căror 
schimbare nu-ți stă în putere? 

— Mă tem că nici chiar eu nu pot face asta. Acum porți copilul 
sultanului, şi Haremul va fi casa ta pentru tot restul vieții. 

— Atunci va trebui să-mi aranjez nişte camere mai mari. 

Hafise zâmbi şi arătă spre propriul iatac. 

— Ca ale mele, poate. 

Hürrem îi întoarse zâmbetul. 

— Cum va voi Allah. 

— N-aş fi surprinsă dacă aşa s-ar întâmpla. Hafise alese o 
bucată de rahat cu aromă de fistic şi muşcă din ea. Dacă ai nevoie 
de ceva, mie trebuie să îmi spui. În Islam mama e sacră, astăzi mai 
mult ca oricând. Se va face totul pentru binele tău. 

— Ar fi un lucru, Înălțimea Ta. 

— Da? 

— Vreau o gardă de corp. 

Hafise o privi contrariată. 

— O gardă de corp? Aici? 

— Mi-e frică. 

— De ce? 

— Am auzit zvonuri. Că nu voi mai apuca ziua să-mi văd 
copilul născut. 

— Cine îndrăzneşte să te amenințe... pe tine şi copilul 
sultanului? 

Hürrem îşi plecă ochii. 

— Nu ştiu. S-ar putea să fie doar vorbe. 

Minte, îşi spuse Hafise. Ştie cine, dar nu îndrăzneşte să spună. 
Există o singură persoană care i-ar putea dori moartea. Gulbehar! 
Îşi scutură capul. Nu, era imposibil. Gülbehar nu era capabilă de 
asta. Dar fata părea speriată. 

— Dacă crezi că zvonurile sunt reale, va trebui ca servitoarea 
să guste fiecare mâncare, şi chiar să încerce hainele tale înainte de 
a le purta tu, ca nu cumva stofa să fi fost otrăvită. Ca măsuri de 
precauție îi voi spune lui Kislar Aghasi să-ți dea un eunuc. 

— Mulţumesc, Înălțimea Ta. 

— Trebuie să ne asigurăm că nimic rău nu se va întâmpla 
fiului sultanului. 

Hürrem zâmbi înțelegătoare. Toţi sunt siguri că va fi băiat, îşi 
zise ea. Dar ăsta e un lucru pe care nu-l pot hotări eu. 


Kapi Aga o privi din turnul de nord cum iese dintre umbrele 
lungi şi vine să se aşeze pe banca de marmură de lângă fântână, 
cu Coranul deschis în poală. Pumnul i se strânse, într-un gest de 
disperare şi nehotărâre. Venise iar. De ce, de ce? Ce încerca să 
facă? În curând avea să fie cadâna sultanului, ce dorea mai mult? 
Nu puteau continua acum, riscurile erau prea mari. Dar dacă nu 
se ducea... cine ştie ce avea să facă ea? 

Trebuia să-i vorbească, trebuie să pună capăt chinului. Chiar 
şi dorinţa îi dispăruse acum, când auzise că ea a rămas grea, pofta 
păru să se evapore şi vidul rămas fu repede umplut de dorința de a 
trăi. Trebuia să înceteze. 

Ce voia? Ce-ar fi făcut dacă nu se ducea s-o întâlnească? L-ar fi 
putut trăda cumva, cum făcuse cu Meylissa? 

Se hotări şi părăsi grăbit odaia, încuind uşa. Cobori zorit pe 
scările de lemn. 

Ezită minute lungi în fața porții de fier, cheia mare de metal 
odihnindu-se în broască. Bărbaţi şi femei. Bagi cheia în broască şi 
deschizi poarta către vise şi coşmaruri. Nimic nu e mai incitant 
decât o poartă încuiată. 

Trebuia să afle ce mai dorea. 

Întoarse cheia şi se strecură înăuntru. Hürrem privi spre el, cu 
ochii măriți a uimire. Apoi scăpă Coranul din mână şi ţipă. 

Kapi Aga se holbă la ea, mirarea de pe fața ei — falsă, ştia asta — 
oglindindu-se în cea de pe fața lui. Ce însemna asta? Auzi un 
mormăit, şi-şi dădu seama că era vocea sa. Voia să fugă, dar 
picioarele nu-l ascultau. 

Înţelese. 

Privi în dreapta şi se trezi uitându-se la unul din oştenii săi. 

— Târfă mică! şuieră el. Trase pumnalul din teacă şi îl repezi 
spre ea. Hürrem ţipă din nou şi căzu pe spate, lovitura spintecând 
aerul, la un deget în fața ei. 

Kapi Aga nu văzu straja repezindu-se la el. simți fulgerarea 
bruscă a lamei şi îi auzi vâjâitul de moarte. Apoi pumnalul căzu şi 
o dată cu el mâna lui dreaptă. 

I se tăie răsuflarea, se prinse strâns de încheietură. Nu simțea 
nici o durere, nu încă, dar urlă îngrozit şi, sufocându-se, se holbă 
la ciot şi la sângele ce ţâşnea strălucitor. 

Apoi căzu în genunchi şi încercă să desfacă pumnalul dintre 
degetele mâinii căzute. Dacă reuşea s-o omoare, totul era bine. 
Puteau să-i facă orice după aceea. Cât timp mica vrăjitoare era 
moartă. 

Dar iată că gărzile îl trăgeau deoparte, iar el urlă din nou, de 
data asta din cauza durerii violente din încheietură, şi văzu petele 
de sânge murdărind dalele pardoselii într-o dâră ce pornea de 
lângă târfa cu tocă pe cap. încercă să o blesteme din nou, dar unul 
dintre soldați îl lovi cu mânerul greu al armei, iar el gemu şi capul 
îi căzu pe spate. 


Şoimul se avântă pe curentul de aer ascendent creat de pietrele 
încinse ale oraşului, apoi se roti şi pluti către Bosfor, revenind 
deasupra zidurilor din Topkapi Sarai. Ochiul lui auriu se aţinti 
înspre turnurile gemene ale Porții Fericirii, unde capul lui Kapi Aga 
se înnegrise ca o măslină în nişa dinspre vârful zidului. Dincolo de 
coloane, trupul lui decapitat atârna încă în cârligul imens în care 
fusese torturat timp de trei zile, vârful de oțel al căngii traversând 
coastele şi coapsele. Va sta acolo până când corbii îşi vor desăvârşi 
treaba, iar tendoanele şi ligamentele vor fi putrezit pe oase. 

Şoimul se roti iarăşi, înspre Cornul de Aur şi spre vechiul palat 
de lemn din vârful colinei situate dincolo de moscheea lui Bayazid. 
Într-un balcon, între domurile de aramă, o femeie stătea în 

picioare, cu mâna pe pântecele umflat. Atrăgea atenţia prin cele 

două cozi legate cu panglici de satin, care îi atârnau pe spate. 

Părul ei avea culoarea focului, iar buzele îi schițau un surâs. 
Lunile vor trece repede. Îşi mângâie burta. Să vină. Îl aştepta. 


În ziua naşterii, pe acoperişurile Haremului se vedeau steaguri 
albe. Un pat pentru naşteri şi teancuri de feşe fură aduse în 
iatacul lui Hürrem, se arse tămâie şi pe podelele de marmură se 
presărară petale de trandafiri, amulete şi mătănii albastre fură 
atârnate în încăpere ca să alunge durerile rele. 

Hurrem nu trăise niciodată o asemenea durere. Când copilul 
nu ieşea, moaşa Haremului, o nubiană teribilă, ce cântărea, 
probabil, cât trei cadâne, se aşeza pe burta femeii ca să împingă 
fătul afară. 

Hürrem ţipă. Un băț de fildeş îi fu băgat între dinți ca să-i 
închidă gura. 

— Muşcă! zise moaşa. Mugşcă şi taci! 

În fine, reuşi. Strivită de pat, sprijinită de fiecare parte de câte 
o sclavă, aduse pe lume copilul, primit de nubiană într-o pânză de 
bumbac, în timp ce recita rugăciunea Credinței. 

Allahu Akbar... Dumnezeu e mare... 

Kislar Aghasi urmărea totul, ca să se asigure că nu putea fi 
vorba de o înlocuire a prețiosului copil. Îl duse el însuşi la fântâna 
albă de marmură şi-i făcu cele trei îmbăieri tradiționale. În gură i 
se picură ulei îndulcit, ca să-i facă limba dulce şi plăcută, în jurul 
ochilor i se dădu cu fard, pentru a-i face adânci şi pătrunzători. 
Fruntea îi fu atinsă cu un Coran încrustat cu diamante. 

Hürrem se agăță de umerii moaşei, clipind din cauza 
transpirației ce-i intrase în ochi. 

— Ce e? întrebă sfârşită, spuneți-mi odată ce e! 

Îi răspunse Kislar Aghasi. 

— Ai adus pe lume un fiu, Doamnă, rosti el. 

— Un fiu, repetă Hürrem. Zâmbi, apoi leşină. 


PARTEA A DOUA 

18 
Veneţia, 1528 


Era o viziune în catifea neagră, un înger negru cu părul negru 
şi lucios precum cărbunele şi ochii ca două peruzele. Avea pomeții 
înalți, nobili, şi buze pline, umede şi roşii, ca fructele lovite. 
Corsajul vesturei era foarte decoltat, după modă, pielea umerilor şi 
sânilor era netedă ca fildeşul, iar cruciulița de aur de la gâtul ei — 
care putea să-i simtă respirația caldă — părea că râde de el. 

De două ori interzisă. 

Piazza era aglomerată şi zgomotoasă, răsunând de strigătele 
negustorilor, de sporovăiala marinarilor jucând cărți sau cântând 
sub arcade, de staccato-ul strident al armenilor şi dalmațienilor şi 
de vorba melodioasă a venețienilor. Un albanez trecea în pantalonii 
săi largi, mestecând un căţel de usturoi ca pe o bomboană, un 
togato în robă roşie de senator răspundea cu o fluturare a mâinii şi 
cu addio, caro vecchio salutului respectuos al unor cetățeni. 

Pentru el, era ca şi când în jur n-ar fi fost nimeni. Abbas îi 
urmări mersul pe scări înspre intrarea bisericii. Mergea cu o grație 
aproape exagerată, dar o singură dată privi spre el şi Abbas simți 
parcă o împunsătură puternică în piept. Buzele ei se mişcară uşor, 
destul pentru ca el să ştie că fusese observat, că prezenţa lui o 
afectase într-un fel oarecare. Dumnezeu ştia în ce fel. 

Nu mai putea să respire. Era cea mai perfectă femeie pe care o 
văzuse în viaţa lui. Îi venea să alerge, s-o prindă de braţ şi să fugă 
cu ea din piazza. 

Scorpia bătrână care o însoțea îi aruncă o privire dispreţuitoare 
în clipa în care urcau scările Bisericii Santa Maria dei Miracoli. 
Apoi dispăru înăuntru. 

— Ai văzut-o? şopti el. 

— Sigur că am văzut-o, răspunse Ludovici. Este Julia Gonzaga. 

— O cunoşti? 

— Sora mea vitregă o cunoaşte. E verişoara ei. 


73 


- HAREM - 


— Verişoară? Abbas înşfăcă saion-ul lui Ludovici - jiletca 
stacojie lungă până în talie pe care acesta o purta peste cămaşă — 
şi îl trase în jos pe scări. 

— Ce faci? 

— Vreau s-o văd. 

— Tu sei pazzo — eşti nebun! 

— Haide! 

Ludovici îl apucă de brat. 

— Ştii cine e tatăl ei? Antonio Gonzaga - un consigliatore! 

— Nu-mi pasă! 

— Nu-ţi pasă? Ludovici era alarmat, dar nu şi surprins. Abbas 
era unul dintre cei mai exaltați şi încăpățânați oameni pe care-i 
cunoscuse. Inconştient, îl numea taică-său. Dacă era un defect, 
acesta constituia şi farmecul său. Poate că îi venea o dată cu 
sângele, îşi zise Ludovici. Un maur e un maur. Dar de data asta 
nu-l va lăsa să se prostească. În plus, mai era şi periculos. 

— Vreau doar să mă uit. 

— Nu trebuie să te uiţi! E o Gonzaga. 

— Stai aici, atunci, zise Abbas şi se retrase, țâşnind pe scări în 
sus. Ludovici ezită. La dracu cu el. Corpo di dio! Aici o să i se 
înfunde. Se întoarse şi făcu câțiva paşi, dar apoi se răzgândi şi o 
luă la fugă pe scări după el. 


Chipurile supte şi dezaprobatoare ale sfinților priveau în jos de 
pe tavanul aurit. O imagine a Fecioarei della Santa Clara se 
încrunta către stranele de pe balustrada lipită de zidurile reci din 
marmură gri şi roşie ca mărgeanul. Demoni şi monştri marini 
dansau printre pilaştrii bolților şi colonadelor. 

În biserică era întuneric şi răcoare, față de căldura din piazza. 
Lumina se strecura prin geamurile colorate de deasupra absidei, 
sub forma a două gigantice degete care păreau să-i conducă 
privirea spre cele două ființe îngenuncheate în fața altarului. 

Abbas avu senzația unei viziuni. Chipurile de marmură ale lui 
Francis şi Arhanghelului Gabriel îl urmăreau din nişele lor înalte, 
acuzându-l mut de încălcarea unui teritoriu interzis. Avea 
sentimentul că în orice moment ele vor prinde viață, coborând de 
pe pereți ca să-l înfrunte pe nepoftit. 

Sunt doar nişte bucăți de marmură, îşi spuse el. N-au nici o 
putere. Dar parcă sanctitatea acestor imagini întărea spusele lui 
Ludovici. Păşea în altă lume acum, o lume pe care n-o înțelegea pe 
deplin. 

Simți o mână pe umărul drept şi abia îşi opri un strigăt. 

— Ludovici! 

— Credeai că e Gonzaga? 

Abbas trase cu ochiul la chipul neterminat al Arhanghelului 
Mihail de pe peretele din spatele său. 

— Nu, cineva mai puțin celebru, zise el, şi zâmbi satisfăcut 
văzând confuzia de pe fața prietenului său. Se întoarse iarăşi spre 
cele două ființe din fața altarului. Ea este cea mai frumoasă femeie 
pe care am văzut-o vreodată. 

— Nu este de tine, Abbas. 

— Poate. 

— Poate! La fel de bine ţi-ai putea dori luna de pe cer, Abbas! 
Abbas şi Ludovici se adăpostiră după stâlpi. Abbas puse un deget 
pe buze. Aşteptară. 

Dar când se uitară din nou, ele plecaseră. Abbas se întoarse 
către naos şi văzu cum bătrâna o zorea pe fată în lungul 
culoarului. Fata întoarse capul o dată, şi fața îi fu pentru o clipă 
încadrată de lumina galbenă ce venea ca un torent prin uşile 
imense. Apoi duenna o trase după ea şi dispărură. 

— Tu sei pazzo! şuieră Ludovici. 

— Am fost crescut ca maur şi musulman, în deşert. Şi uite că 
sunt obligat să trăiesc într-o republică creştină, şi încă situată 
toată pe apă! Abbas rânji la el. Dacă erai tu în locul meu, poate 
înnebuneai şi tu aşa, puţin! 


Mahmud stătea pe balconul palatului, cu palmele mari 
sprijinite pe balustradă, privind apusul soarelui prin acel văl roz ce 
se întindea dincolo de piscurile albe ale Cadorei şi îngrămădirea 
norilor dinspre vest. Gondole şi galere, insule îndepărtate păleau 
încet pe fondul cenuşiu, de culoarea perlei, al lagunei. Era un 
peisaj ce nu înceta să-l răscolească, un port pe măsura celei mai 
mari republici maritime de pe Mediterana. Uneori chiar uita că 


75 


- HAREM - 


toate acestea nu erau ale sale, că el nu era decât un mercenar. Dar 
adevărul era acesta din urmă, iată o lecţie bună pentru fiul său. 

— Dar e imposibil, mârâi el. 

— Trebuie s-o întâlnesc, zise Abbas. 

— De când trăim printre aceşti oameni? De şase ani? Şi tot nu 
pari a fi înțeles cel mai important lucru privitor la ei! 

— Le putem apăra vieţile, dar nu le putem avea ca soții pe 
fiicele lor. 

Mahmud îşi privi fiul, cu tot trupul încordat de mânie, iar 
Abbas simți cum hotărârea i se clatină. Nu-i fusese uşor să-şi 
înfrunte tatăl. Căpitanul General al Republicii era un bărbat cât 
un urs, cu umerii umflând stofa de mătase a pieptarului ce-l 
purta, barba creață şi impunătoare mărindu-i parcă dimensiunile 
şi ferocitatea. Când era furios, cum era cazul acum, ochii îi 
străluceau ca două torţe pe fața întunecată. 

— Există temeiuri pentru prezența noastră aici, spuse el. 
Există un temei pentru toate. Temeiul era desigur acela că Dogele 
nu avea încredere să lase comanda armatei pe mâna propriilor săi 
nobili, căci fiecare dintre aceştia se temea - şi pe bună dreptate — 
că armata putea fi întoarsă împotriva lui. De fapt, Căpitanul 
General era arareori italian şi adesea, ca acum, nu era nici măcar 
creştin. 

În ce mă priveşte, gândi Mahmud, am ca frate un prinț din 
Barbaria care ar dormi mult mai bine dacă m-ar şti mort. Da, 
există un temei pentru toate. 

— Ne tratează ca pe nişte gunoaie. 

— Magnifici tratează cu dispreț pe oricine. Asta nu înseamnă 
nimic. Este o obişnuinţă. 

— Dar noi avem sânge regesc. 

— Ce sânge regesc? Mahmud lovi cu amândoi pumnii în masa 
din lemn de nuc aflată între ei. Casa regală a prințului Muslim! Ce 
valoare are asta pentru ei? Îţi spun eu ce suntem... suntem nişte 
mercenari. Nu te mai amăgi că aparținem acestor locuri. Poţi să 
trăieşti într-un palat şi să te îmbraci ca un fiu de togati, dar nu 
eşti unul de-ai lor. Ţine minte asta. 

— Şi atunci ce să fac? Cu cine urmează să mă însor? 

Mahmud se întoarse cu spatele. 

— Fă şi tu ca ceilalți tineri, şi găseşte-ți distracții pe Ponte delle 
Tette — Podul cu Ţâţe. 

Abbas ştia locul. Îşi luase numele de la femeile dezbrăcate până 
la brâu ce stăteau în cadrul uşilor, îmbiind tinerii. 

— Şi oricum, adăugă Mahmud, eşti prea tânăr ca să te gândeşti 
la o nevastă. 

Abbas răsuflă adânc. Niciodată până atunci nu înfruntase 
hotărârea tatălui său. 

— Vreau s-o cunosc pe Julia Gonzaga. 

Mahmud oftă. Nu mai era mânios. La ce bun? Era ca un copil 
care cerea, bosumflat, un castel numai pentru el. Era imposibil, şi 
acesta era sfârşitul problemei. Chiar dacă Gonzaga ar fi fost genul 
de om care să suporte gândul de a-şi mărita fiica cu un mulatru — 
şi Gonzaga nu era câtuşi de puţin astfel — exista o lege în 
Republică ce interzicea oricărui nobil venețian să-şi căsătorească 
urmaşii cu străini. Un Magnific din Consiliul celor Zece nu putea 
nici măcar în particular vorbi cu un străin, fie el chiar şi 
Comandantul General al Armatei. 

Mai ales dacă era vorba de Comandantul General al Armatei. 

— E doar din cauza tinereții tale, Abbas. Mâine vei fi uitat 
totul. 

— Mă judeci prea lesne, răspunse Abbas, şi ieşi din încăpere. 


Din balconul palazzo-ului tatălui ei, din spatele bolţii zăbrelite 
a loggi-ei, Julia Gonzaga admira scena nopții venețiene. Felinarele 
atârnate de pe prorele gondolelor lăsau dâre ondulate pe oglinzile 
canalelor. Glasuri în şoaptă se auzeau de prin fondamenta, şi o 
pereche tânără dispărea braț la braț în umbra unui sottoportico. 
Julia îşi alungă un acces de invidie. 

Se gândi din nou la întâmplarea de după-amiază, de la Biserica 
Santa Maria dei Miracoli. De ce o privise aşa băiatul acela? Şi cine 
era? Avea pielea neagră, un negru, probabil, ca unul din 
gondolierii de pe canale, dar nu era îmbrăcat ca ei. Purta o bareta 
împodobită cu pietre scumpe pe cap, iar camicia de bumbac era 
descheiată în față la fel ca la tinerii nobili cei mai preocupaţi de 
linia modei. 

Deci, cine să fi fost? 

Încă un mister adăugat la toate cele adunate până atunci. 
Parcă trăia într-o casă mare în care toate camerele îi erau 
interzise, încuiate. Era misterul tatălui ei, prezență sumbră şi 
rezervată care intra şi ieşea din umbrele palatului ca... îşi spuse, 
înroşindu-se, ca însăşi umbra lui Dumnezeu. Era apoi misterul 
mamei, care murise când o adusese pe lume, şi despre care nu se 
vorbea niciodată. 

Dar mai ales era misterul referitor la bărbați. 

Tatăl ei îi dăduse de înțeles că într-o zi ar putea să ia de bărbat 
pe unul din ei. Noţiunea îi trezea două feluri de sentimente: 
spaimă şi eliberare. Un bărbat era cumva altfel, ştia asta, dar în ce 
privințe, asta nu putea decât să ghicească. După cum spunea 
Biblia şi duenna sa - guvernanta, Signora Cavalcanti - tinerii 
bărbaţi erau unealta Diavolului şi îi puteau pune sufletul în 
primejdie. Şi totuşi, ceva în ea se întreba dacă blestemul n-ar fi 
oare mai plăcut decât viața asta. Era deja îngropată de vie. Ce 
putea fi mai rău? 

Mai târziu începu să se gândească numai la bărbați. Fără să 
vrea, desigur. Signora Cavalcanti trezise în ea o fascinațţie teribilă, 
ca acea curiozitate irezistibilă din fața uşii încuiate a unei odăi. 
Chiar dacă înfrigurată, Julia era înfometată să afle ce se găsea 
dincolo. 

Dar cum? 


19 


Fata trăsnea a vin şi transpirație. Căzu râzând în brațele lui 
Ludovici. El îşi strecură mâna în corsajul ei, râzând de asemenea, 
şi îi pipăi sânii, cântărindu-i ca pe două frumoase vaze pe care le 
prezenta unor oaspeți. Erau albi şi grei, iar sfârcurile, observă el, 
fuseseră date cu roşu. 

— Priveşte, Abbas! De ce te frămânțţi atâta? Vezi, pe dedesubt 
sunt toate la fel! 

Femeia ţipă strident şi îl lovi în cap, în joacă, pe Ludovici. Îşi 
trase mai sus cordajul, într-un gest de pudoare simulată. 

— Parcă e o balenă eşuată pe plajă, spuse dezgustat Abbas. 
Nu lipsesc decât harpoanele pescarilor. 

Râsul prostituatei i se opri în gât. Îl privi pe Abbas cu ură şi 
durere. 

— Bastardo! îl înjură ea. Păgânule! Cred că mai degrabă ai 
prefera o cămilă. 

Şi o luă la fugă. Ludovici continuă să râdă. Ridică pocalul din 
fața sa şi sorbi vinul roşu, o parte scurgându-i-se pe cămaşa albă, 
unde se lăți ca o pată de sânge, de-a curmezişul pieptului. 

Abbas privi în jur. Taverna era ticsită, în special cu tineri fii de 
togati şi cu târfele lor. Locul era o adevărată amestecătură de 
culori, în societatea atât de controlată a La Serenissime — cum era 
numită Veneția de proprii cetățeni - numai lucrătorii şi 
prostituatele se puteau îmbrăca oricum, nevestele şi fiicele 
patricienilor se îmbrăcau întotdeauna în negru. lar tinerii purtau 
părul până la umeri, cămăşi descheiate în față şi barete 
împodobite cu pietre prețioase. 

Încăperea mirosea a vin acru şi parfum ieftin. Din camera din 
spate venea un damf mult mai neplăcut, de urină. 

— Nu trebuie să iei viața chiar aşa de în serios, spunea 
Ludovici, tot ce-i trebuie unui bărbat e o gaură în care să-şi facă 
treaba. Ce importanţă are a cui e? 

Abbas scutură din cap. Prietenul său era beat. 

— Dacă pentru Gonzaga are importanţă, atunci are şi pentru 
mine. 

— Înainte nu erai aşa de mofturos, rânji Ludovici. Vinul roşu îi 
pătase dinţii. Arăta mult prea tânăr. Şi totuşi e mai mare ca mine, 
îşi reaminti Abbas. 

— Poate că acum ştiu mai bine, rosti el. Era adevărat. Plătise şi 
el favorurile şi mângâierile prefăcute ale acestor târfe, şi niciodată 
nu fusese amorul cel atât de cântat de trubaduri. Unele îi cereau 
bani mai mulți pentru că era maur, altele se lăsau mai ieftin 
pentru că erau curioase. Toate erau ori foarte amețţite, ori foarte 
grosolane, ori, Doamne iartă, foarte bătrâne. 

— Un bărbat are nevoie, îi spuse odată Ludovici, e ca o uşurare 
de aia bună. Atâta că e mai scump. 

Abbas se ridică, dezgustat de amintiri, dar şi de zgomot şi 
miros, ca şi de râsul lui Ludovici. Îl trase după el. 

— Haidem! 

Ludovici protesta în gura mare, în timp ce Abbas îl trăgea 
afară. Pocalul căzu pe podeaua de lemn, când uşa se închise cu 
zgomot în spatele lor. Abbas îşi rezemă prietenul de zidul tavernei, 
ținându-l de reverele cămăşii. Erau îmbibate cu vin. 

— Ascultă, şopti el, trebuie să mă ajuţi. 

Ludovici încercă să se concentreze, simțind încordarea bruscă 
din vocea prietenului său. 

— Ce s-a întâmplat? 

— Julia. Poţi să-i transmiți o scrisoare? 

— Tu sei pazzo! 

— Poate că sunt. Poţi? 

— Te rog, Abbas... 

— Poţi? 

— Gonzaga o să te omoare! 

— Nu-mi pasă de Gonzaga. Vreau s-o întâlnesc. Numai o dată. 

— Pentru numele lui Dumnezeu... 

— Ai spus că e verişoara Luciei... 

— Asta nu schimbă nimic... 

— Ea poate să-i dea scrisoarea. 

Umerii lui Ludovici căzură a înfrângere. N-avea rost să te cerți 
cu Abbas când hotărârea îi era luată. 

— O s-o întreb. 

Abbas îi strânse umerii. 

— O să meargă, Ludovici, ai să vezi. 

Ludovici se simți deodată treaz. Se cutremură. 

— E periculos, Abbas. 

— Pericolul dă sens vieții. 

— Dar îi poate pune şi capăt. Nu face asta. Dacă vă întâlniți — 
ceea ce e imposibil, Abbas, pentru că nu merge nicăieri neînsoțită 
— vei fi în pericol de moarte. Nu se glumeşte cu onoarea unui 
asemenea om. 

Abbas îşi întoarse fața în umbră, lumina lunii dând o 
intensitate ciudată privirii sale. 

— Şi eu am onoarea mea, Ludovici. Tatăl meu n-are decât să fie 
mulțumit, câine de luptă al Dogelui, dar eu vreau să trăiesc ca un 
bărbat! 

Oh, Doamne, gândi Ludovici. Dragoste şi revoltă. Un amestec 
puternic. Suficient ca să-i orbească bunul simț. 

— Nu face asta, şopti Ludovici. 

— Voi scrie scrisoarea în seara aceasta! 

Abbas îşi puse o mână pe după umerii prietenului său, 
conducându-l către Piazza San Marco. Tot drumul, Ludovici se 
blestemă pentru prostia de a fi menționat legătura de rudenie 
dintre Lucia şi Julia. 

Nimic bun n-o să iasă din asta. Era sigur. 


O frânghie plină de rufe dansa în fața unui zid cu tencuială 
cenuşie. De cealaltă parte a canalului o duenna bătrână se apleca 
pe fereastră pentru a ridica un coş cu merinde dintr-o gondolă 
acostată la mal. Lumina soarelui reflectată în apă arunca umbre 
pestrițe pe fațadele clădirilor, împrăştiind pe alocuri penumbra 
loggiei. 

Julia îşi întinse dantela pe genunchi, bucurându-se de căldura 
soarelui în timp ce lucra. Lucia şedea lângă ea, îngânând bârfele 
neînsemnate auzite de la fratele ei. În timpul verii Lucia o vizita 
des - escortată de duenna, desigur - ca să trăncănească şi să 
lucreze împreună. Era o uşurare binevenită pentru amândouă în 
singurătatea de mănăstire a vieţii pe care o duceau zi de zi. 

— Aud că urmează să te măriţi, zise Lucia. 

Era o fată brunetă, voinică, cu o umbră de mustață deasupra 
buzei de sus. Fratele ei mai mare, Ludovici, era blond şi nici măcar 
nu-i creştea barba. Viața nu era deloc dreaptă, gândi Julia. 

Julia trase cu ochiul la Signora Cavalcanti, care îi întoarse 
privirea cu un soi de triumf. 

— Da, răspunse ea. La toamnă. 

— E frumos? 

— De-abia l-am auzit pe tata vorbind despre el. Julia se 
prefăcea că-şi examinează lucrul. E tot un membru în Consiliul 
Celor Zece. Soţia lui a murit acum trei ani. 

Cu coada ochiului văzu dezamăgirea - sau era groază? — de pe 
fața Luciei. Se dădu mai aproape de ea. 

— Câţi ani are? 

— Merge pe şaizeci. Dar s-ar putea să fie încă frumos. 

Se luptă să-şi stăpânească tremurul vocii. Ce partidă putuse 
să-i găsească taică-său! Buzele îi tresăltau de mânie şi 
autocompătimire. În fine, măcar el părea mulțumit de aranjament. 


81 


- HAREM - 


— Cum îl cheamă? 

— Serena. Nu mă întreba numele mic, nu-mi amintesc. 

Signora Cavalcanti privi iute la ele. Simţind iritarea din privirea 
ei, Julia îşi cobori ochii. 

— L-am văzut, rosti Julia. Este un om foarte... foarte 
important. 

E ca o frunză moartă, gândi Lucia. Ce potrivit cădea să se 
căsătorească toamna. Dacă el mai trăia până atunci. Deja arăta ca 
o smochină. Îşi stăpâni un chicotit. Biata Julia! 

Tăcură. Signora Cavalcanti lăsă lucrul deoparte şi îşi frecă 
ochii. 

— Cred că mă voi duce să mă odihnesc, zise ea şi intră 
înăuntru. Julia o auzi trăgând draperiile ferestrei de la dormitorul 
de deasupra. 

Lucia aşteptă până când duenna ei le părăsi o clipă, apoi 
scotoci printre faldurile rochiei şi scoase o scrisoare sigilată cu 
ceară roşie. Aproape că o aruncă în poala Juliei, de parcă frigea. 

Julia o privi uimită. 

— Ce-i asta? 

— O scrisoare, şopti Lucia, trăgând cu ochiul spre uşa ce ducea 
la balcon. Hai repede, deschide-o! 

— De la cine e? 

— Ai un admirator! 

Julia îşi zise că probabil aşa te simţi când cazi în apa 
canalului. Surpriză totală, jenă, frig. Luă plicul. Pe el era scris cu 
cerneală neagră un cuvânt: „Julia”. Simţi un nod în gât. 

— Hai, deschide-l! 

Fața Luciei exprima entuziasmul şi curiozitatea unui copil. 
Julia rupse repede plicul. 


Te iubesc. Eşti cea mai frumoasă femeie pe care am văzut-o în 
viața mea. Trebuie să te văd. Voi înfrunta orice primejdie. Numai 
spune-mi cum să fac. 

Julia citi cuvintele iar şi iar, în timp ce mâinile începură să-i 
tremure. 

— Ce scrie? şopti nerăbdătoare Lucia. 

— De la cine e? întrebă Julia. 

— Nu ştiu. Un prieten de-al fratelui meu. 

— Cine e? 

— Nu mi-a spus. M-a rugat numai să-ți dau scrisoarea. Arată- 
mi şi mie! 

Lucia încercă să citească scrisoarea, dar Julia o smulse 
nervoasă, o împături şi o strecură în corsaj. Cel puțin acolo va fi 
ferită de ochii Signorei Cavalcanti. Rupse plicul în bucățele mici şi 
le aruncă în canal. Bucăţelele plutiră ca nişte fulgi. 

— De ce-mi trimite scrisori acest prieten al fratelui tău? Vrea să 
mă dezonoreze? 

— Ludovici zicea că nu este altă cale. 

— Altă cale pentru ce? 

— Nu ştiu. Singurul mod în care vă puteți întâlni cred. Strânse 
brațul Juliei. Ce înseamnă toate astea? întrebă ea, acum savurând 
pe deplin intriga. 

Julia încercă să-şi revină. Avea obrajii aprinşi. Era îngrozită şi, 
în acelaşi timp, în culmea fericirii. Îngrozită de consecințe, dacă 
tatăl ei ar afla aşa ceva, şi fericită, de această bruscă apariţie a 
aventurii în viața ei. 

Era de asemenea contrariată de propria-i reacție, aproape pe 
loc începuse să se gândească la un plan. Ceva înăuntrul ei strigă: 
dar e o nebunie! Te vor descoperi! Îţi vei dezonora familia, iar 
sufletul îţi va fi blestemat! Altă parte a ei se întreba care ar fi cea 
mai rea pedeapsă, în ochii tatălui ei. 

Dar era imposibil. Să se întâlnească cu un străin, fără 
prezentare, fără escortă. Nu, va arde negreşit scrisoarea. Imediat 
după plecarea Luciei o va arde negreşit. 

Dacă autorul scrisorii i-ar fi fost un companion potrivit — chiar 
soț — ar fi aranjat o întâlnire chiar prin tatăl ei. Oricine ar fi fost, ea 
clar că nu era un togati, şi nici membru al unei familii cât de cât 
nobile. 

Şi totuşi. 

— Duenna doarme în fiecare după-amiază între trei şi cinci. Eu 
citesc din Biblie în dormitor. Spune-i fratelui tău... Se forță să 
înghită... spune-i fratelui tău că prietenul său trebuie să aibă o 
gondolă pe canal la acea oră. Dacă vine mai devreme sau mai 
târziu nu voi cobori, şi nu voi dori să mă mai deranjeze altă dată. 

Lucia o privi surprinsă. 

— ÎI vei întâlni... fără duenna? Fără ştiinţa tatălui tău? 

— Da, spuse Julia. Nu-mi pasă dacă voi fi blestemată. Se gândi 
la căsătoria ei cu consilierul de şaizeci de ani. Sunt blestemată 
oricum... nu? 


20 


Julia îşi înfăşură şi mai strâns mantia lungă în jurul umerilor 
şi îşi trase gluga mult pe frunte, umbrindu-şi chipul. Mai era încă 
timp să renunțe, se gândi ea. Privi înapoi spre scări. Era întuneric 
şi răcoare şi se auzea sforăitul Signorei Cavalcanti din dormitorul 
de sus. Scroafa. 

Crăpă uşa grea de lemn doar câteva degete şi privi în josul 
treptelor de piatră. Lumina îi lovi ochii şi trebui să clipească. 
Sfântă Fecioară, Născătoare de Dumnezeu, iartă-mă, murmură ea. 
Era acolo! Gondola era legată de bara de fier de la picioarele 
scărilor. Gondolierul era un negru înalt, cu o cămaşă stacojie cu 
mâneci largi şi pălărie cu boruri mari, împodobită şi ea cu panglici 
stacojii. Stătea aplecat în barcă, cu o atitudine degajată, parcă 
râzându-şi de frica ei. 

Ea deschise uşa încă un pic şi respiră adânc, închizând ochii. 

Încă se mai putea întoarce. 

Să se întoarcă la ce? 

La camera ei, la Biblia mare şi neagră de pe birou. Să-şi ia 
lucrul şi acul şi să treacă la fereastră ca să vadă mai bine. Să 
privească gondolierii ce zâmbeau şi apoi îşi plecau privirea, 
gândindu-se la ferestrele acoperite şi întrebându-sce... 

Să se întoarcă în camera ei şi să aştepte un senior de şaizeci de 
ani numit Serena. 

Îşi aranjă pentru ultima oară gluga şi deschise uşa. Alergă în 
josul scărilor, trase perdeluța şi sări în gondolă. 

Îşi înăbuşi un strigăt de uluire — şi de groază. 

Era un negru. 

Nu atât de negru ca gondolierul, dar un maur, cu siguranță. Şi- 
l aminti pe dată: era băiatul care o urmărise cu privirea la Biserica 
Santa Maria dei Miracoli. De aceea nu putuse s-o caute prin 
intermediul tatălui ei. Nu numai că nu era fiul unui magnific, nu 
era nici măcar venețian! 

Gluga încă îi ascundea chipul, dar el păru să-i ghicească 
expresia feței. 

— Mi s-a spus că am ţinuta şi îndemânarea unui mândru 
gondolier, dar tata nu-mi dă voie. El spune că fiul unui Apărător al 
Republicii trebuie să aspire la lucruri mai înalte. 

— Tatăl tău...? 

— ...este Comandantul General al Armatei. 

Mahmud, maurul! Auzise de el. Acum înțelegea. 

— Dacă înfăţişarea mea e prea tulburătoare, Doamna mea, poţi 
părăsi gondola şi nu vei mai auzi niciodată de mine. Pentru că mă 
voi arunca în apă. El zâmbi, şi Julia simți cum indignarea inițială 
se evapora. 

— Am doar câteva minute, spuse ea, dar vocea abia dacă 
semăna cu a ei. El făcu semn gondolierului şi trase perdelele în 
spatele lor. Julia auzi zăngănitul barei de fier şi apoi plescăitul 
moale al apei în timp ce gondolierul îi ducea către mijlocul 
canalului. 

— Unde mergem? 

— Nicăieri. Unde putem vorbi mai în siguranță decât aici? 

În toate părțile erau perdele de catifea albastră, aşa încât mica 
încăpere le oferea singurătatea absolută. Ea simți un miros ciudat, 
nu neplăcut, de mucegai şi de nuc. Tot ce putea vedea afară erau 
ciorapii viu colorați ai gondolierului, aşa cum stătea în poziția 
specifică, pe punte. 

Julia îşi întoarse privirea către companionul ei. Era tânăr, 
observă, aproape la fel de tânăr ca ea. Pielea lui avea culoarea 
lemnului de nuc. Părul foarte creț, deşi nu de culoarea cărbunelui, 
ca a gondolierului. Trăsăturile îi erau fine şi rotunjite, ca ale unei 
statui de bronz. Purta o cămaşă albă de bumbac şi vestă de 
mătase albastră, bogată, iar în urechea stângă scânteia un rubin. 

Era poate cea mai exotică ființă pe care o văzuse în viața ei. 

— Cum te cheamă? întrebă ea. 

— Abbas. 

— Abbas... repetă ea încercându-i sonoritatea pe propria-i 
limbă. 

— Nu e un nume venețian, dar, după cum vezi, eu însumi nu 
sunt chiar un venețian. 

Ea căută în cutele mantiei. 

— lată scrisoarea sa. 

El păru încurcat. 

— N-o vreau înapoi... 

— E periculos. Dacă vrei pot să-i dau foc. 

O luă din mâna ei. 

— Ce-am scris e adevărat. 

Ea simți că i se aprind obrajii. Ce voia de la ea? 

— Îl cunoşti pe Ludovici Gambetto? întrebă. 

— Tatăl lui e general şi sfetnic al tatălui meu. Suntem amândoi 
nişte renegați, presupun. 

— Amândoi? 

El păru surprins că îi mai trebuiau explicaţii. Suntem amândoi 
din afară, suntem altceva. 

— Gambetto este una din familiile nobile ale Veneţiei. 

Abbas păru stânjenit. 

— Nu ştii...? 

— Ce să ştiu? 

— Ludovici este din afara căsătoriei. Signor Gambetto a avut o 
amantă. Când ea a murit, Ludovici era un copil. Signor Gambetto 
şi-a asumat răspunderea în ceea ce-l priveşte, dar... e totuşi un 
nepoftit. 

Julia îl privea lung. Amantă? Ce însemna asta? Şi cum se 
putea naşte un copil în afara unei căsătorii? 

— Poate că nu trebuia să-ți spun. Credeam că ştii, zise Abbas. 

De unde să ştie. Ei nu-i spunea nimeni nimic, niciodată. 

— Nu mi-a zis nimeni. 

— Îmi pare rău pentru..., făcu un gest cu mâna spre mica boltă 
de catifea, pentru asta, aş fi vrut ca tata să intervină pentru mine, 
dar mi-a zis că nu se poate. Dar trebuie să-ți vorbesc, trebuie. Eşti 
cea mai frumoasă femeie pe care am văzut-o în viața mea. 

Se întinse şi îi înlătură gluga. Ea îngheță, crezând că vrea s-o 
atingă. Dar când gluga căzu pe spate, el stătu doar şi privi, 
studiindu-i chipul cu o intensitate teribilă. 

— Eşti minunată, şopti el. 

Pentru o clipă îi veni să râdă, era cel mai extraordinar lucru pe 
care i-l spuse cineva vreodată. Îşi aprecia uneori singură 
frumuseţea, dar acum, brusc, totul părea să merite riscul. Ar fi 
acceptat amenințarea a o mie de cuțite pentru aşa o adoraţie. 

Simţi că i se învârte capul. N-avea nici cea mai mică idee de ce 
trebuia să facă sau să spună. 

— Ar trebui să mă întorc. 

— Nu încă. 

— Dacă duenna descoperă asta... 

— Numai câteva clipe. O umbră traversă baldachinul când 
gondola trecu pe sub pod. Ea auzi strigătele copiilor jucându-se pe 
caldarâm. 

— Sunt atât de greu de privit? 

— Oh, nu, şopti ea. Nu-i vorba de asta. 

— Trebuie să te mai văd. 

— Nu pot. 

— Trebuie. N-am simțit niciodată aşa ceva. Parcă aş fi pus pe 
foc. 

— În curând mă voi mărita, îngână Julia. 

El păru mai degrabă mânios decât îngrozit. 

— Când? 

— În octombrie. Soţul meu urmează să se întoarcă din Cypru. 

— Nu pot lăsa să se întâmple asta. 

— Nu trebuie să mai vorbeşti aşa. Mă înspăimânțţi. Trebuie să 
ne întoarcem. 

El îşi cobori vocea. 

— Ai putea iubi un maur aşa cum iubesc eu o necredincioasă? 

— Du-mă înapoi, zise ea, dar vocea i se sparse, trădând-o. 

Peste câteva minute ea auzi zăngănitul fierului; gondola acosta 
din nou la picioarele scărilor palatului. Julia se ridică şi gondola se 
clătină. Ea căzu, dar Abbas îi prinse brațul. 

— Lasă-mă să-ți văd chipul încă o dată. 

Ea se îndepărtă şi, încet, îşi trase gluga pe spate. Îi văzu buzele 
întredeschizându-se într-un surâs de plăcere. Faţa lui era total 
transfigurată. Din cine ştie ce motiv, în mintea ei apăru imaginea 
unui boboc de trandafir, îngrămădit ca un ghem spre a se apăra de 
ger, care izbucnește în floare la primul val de căldură al primăverii. 

El? se întrebă ea. Sau eu? 

— Nu mă voi gândi la nimic altceva până când nu te voi vedea 
din nou, zise el. 

— Nu pot să te văd din nou, minți ea, precipitându-se afară şi 
urcând în fugă scările. Nu se opri până nu ajunse la adăpostul 

camerei, unde îngenunche în fața crucifixului de lemn de pe perete 
şi se rugă pentru iertare şi apoi pentru încă o şansă de a păcătui. 


21 


Antonio Gonzaga observase o mică, dar îngrijorătoare 
schimbare a fiicei sale. Era neliniştit de bujorii roz de pe obrajii ei 
şi de comportarea înfrigurată, abia reținută. Nu erau potrivite cu 
poziția unei tinere domnişoare ale cărei gânduri ar fi trebuit să fie 
în întregime dedicate învățăturii religioase şi lucrului de mână. 

Slujnica aduse două farfurii cu squazzetto, o supă bogată 
făcută cu orez şi carne de pui. Gonzaga îşi urmă fiica pe când 
ridica lingura. 

— Îndreaptă-ţi umerii. 

Julia făcu cum i se spusese. 

Gonzaga nu-şi putu reține o încruntare. Cu cât o mărita mai 
repede cu atât mai bine. 

— O tânără de spiță aleasă nu trebuie să se cocoşeze la masă. 

— Da, tată. 

— În curând vei fi soția unui membru în Consiliul celor Zece. 
Care va aştepta purtări alese din partea ta. 

— Da, tată. 

Ce-o fi având fata asta? se întrebă el. Mai văzuse la femei 
privirea aceea, ca de vacă; la nevastă-sa, în noaptea nunții, la 
amanta sa, de fiecare dată când era însărcinată. Uneori asta se 
întâmpla chiar prea des. 

Trase o duşcă de vin roşu, gros, şi bătu darabana în masă, în 
timp ce evalua schimbarea. Sigur nu gândul măritişului cu Serena 
adusese roşeața asta în obrajii fetei? Dacă asta era, păi atunci 
greşea mult în aşteptările ei. Oricum, nu acesta era scopul 
căsătoriei. Ideea unor asemenea gânduri neruşinate în mintea 
propriei sale fiice îl făcu să se înroşească, enervat. 

Împinse farfuria şi se ridică. 

Julia îl privi, alarmată. 

— Tată? 

— Nu mă simt prea bine. Mă duc să mă odihnesc. Va trebui să 
mă scuzi. 

Plecă, lăsând-o să-şi termine cina singură. 


Gonzaga se aşeză la masă în biroul său privat, uitându-se 
posomorât la lumânare. Camera era pe măsura importanței şi 
seriozității unui om ca Gonzaga. Un tablou cu „Moartea Fecioarei” 
de Carpaccio domina încăperea; două tablouri mai mici, o Fecioară 
cu Prunc de Bellini şi un portret al său, făcut în Palma Vecchio cu 
cinci ani în urmă, atârnau de o parte şi de lata a uşii. Covoare 
persane şi siriene erau aşezate printre tapiseriile de pe pereţi, iar 
lângă cămin se găseau două bronzuri de Il Ricio. 

Se auzi o uşoară bătaie în uşă. 

— Chix ie, se răsti el. Cine e? 

— Signora Cavalcanti, Excelenţă. 

— Intră. 

Signora Cavalcanti intră încet şi se aplecă pentru a-i săruta 
mâna robei de catifea neagră. 

— Excelență, îngână ea. Ați vrut să-mi vorbiti. 

— Am necazuri, Signora Cavalcanti. 

— Nu din partea mea, sper, Excelență. 

Gonzaga o privi atent. 

— Nu ştiu, Signora. 

Duenna îşi frângea mâinile. Era îngrozită de Gonzaga. În roba 
lui lungă şi neagră, cu baretă şi eşarfă tot din catifea, cu cataramă 
de argint la cingătoare şi ochii cenuşii, sumbri, privind-o pe sub 
sprâncenele negre şi stufoase, arăta aşa cum şi-l imagina pe 
Dumnezeu în ziua Judecăţii de Apoi. 

— Vă asigur, Excelenţă, că am fost sârguincioasă în îndatoririle 
mele. 

— Ai fost, oare? 

Stăpâna Julia! Dar oare ce se întâmplase? 

— Cred că fata ascunde ceva. 

Signora Cavalcanti se gândi intens încercând să identifice vreo 
greşeală în ce făcuse. Era un vechi truc al ei, care îi aducea o 
destăinuire completă fără a provoca suspiciuni. 

— Nu cred, Excelenţă. 

Liniştea se aşternu pentru câteva clipe. În sfârşit, Gonzaga 
rosti: 

— Ţi-a vorbit mult de îmbucurătorul eveniment al măritişului 
ei? 

— Foarte puţin, Excelenţă. 

— Aşteptarea nunții îi aduce bucurie? 

Dacă ar fi fost un copil recunoscător, aşa ar fi trebuit, gândi 
Signora Cavalcanti. Dar recunoştinţa nu prea face parte dintre 
calitățile ei. Numai că nu putea să-i răspundă astfel lui Gonzaga, 
aşa încât spuse: 

— Sunt sigură că este cât se poate de bucuroasă. 

Degetele lui Gonzaga loveau ritmic brațul fotoliului. 

— Este însoțită tot timpul? 

Signora Cavalcanti se gândi, vinovată, la siesta pe care 
obişnuise să şi-o facă în fiecare după-amiază. 

— Tot timpul, Excelenţă. 

Gonzaga păru să ofteze şi să se destindă. 

— Să fii cu ochii pe ea, să n-o scapi o clipă. Trebuie să am grijă 
de poziția mea. 

— Da, Excelenţă, zise duenna şi se întoarse spre uşă, fericită 
că scăpase. 

Da, o să fie mult mai atentă de acum înainte. Habar n-avea ce-l 
tulburase pe stăpân, dar orice ar fi fost, ea avea să afle. Şi o să-i 
ducă descoperirea ca pe o ofrandă, iar mulțumirile şi încrederea 
lui reînnoită îi vor fi răsplata binemeritată. Erau pe terasă, cu 
dantelele de lucru pe genunchi, în timp ce soarele după-amiezii 
târzii cobora în spatele palatelor. În casă era linişte. Duenna le 
lăsase singure, dar Julia încă n-o auzise trăgând draperia grea de 
la fereastra de deasupra. 

Lucia se aplecă înainte şi şopti: 

— L-ai întâlnit? 

— Pe cine? răspunse Julia. 

Lucia se holbă la ea. 

— Ştii despre cine vorbesc! Răspunde-mi! 

Julia ridică din umeri. 

— Poate. 

— Şi? 

Julia zâmbi şi nu spuse nimic. 

Signora Cavalcanti apăru brusc pe terasă. 

— Ce şuşotiți voi două aici? 

— Nimic, Signora, zise Julia. 

Duenna se aşeză şi îşi reluă lucrul. Se uită la Julia, apoi la 
Lucia, cu fața strânsă într-o încruntare bănuitoare. 

Restul după-amiezii trecu în linişte. Julia simţea perechea de 
ochi întrebători care o fixau, dar nu ridică privirea şi nu mai 
scoase nici o vorbă. 

Julia îşi scoase gluga de la mantie, încet şi studiat, savurând 
fiorul de plăcere pe care i-l conferea întotdeauna această clipă. Era 
subjugată ea însăşi de emoţiile pe care apariția sa părea să le 
stârnească în sufletul lui. Asta era vanitate, îşi dădea seama. 
Viciul Diavolului. 

Sfântă Fecioară, iartă-mă, gândi, dar îmi place. 

Nu intenționase nici o clipă să caute o a doua întâlnire. Dar în 
fiecare după-amiază, după prima întâlnire, gondola apărea lângă 
treptele palatului, şi până la urmă ispita ajunsese prea tare. Voia 
doar să mai vadă odată privirea aceea, voise să mai simtă odată 
acel fior de spaimă. Voise să simtă, de fapt, că trăieşte. 

A doua întâlnire le înlesni pe celelalte. De câte ori se întâlniseră 
astfel? Jumătate de duzină sau mai mult? Era secretul ei. Marele, 
preţțiosul ei secret. Tatăl ei şi Signora Cavalcanti n-o aveau complet 
sub control. 

Vanitate, spaimă, putere. Poate că acestea făceau viața să 
merite a fi trăită. 

Sfântă Fecioară, iartă-mă. 

— Julia, şopti Abbas. 

— Doar pentru câteva clipe, şopti ea. Aşa spunea de fiecare 
dată, ca pe o litanie, o târguială cu Destinul. Cine mă va 
condamna vreodată, doar pentru câteva clipe? Toate celelalte ore 
ale zilei îmi sunt fără greşeală chiar şi în fața duhovnicului. 

El întinse mâna spre ea, cu palma în sus. În ultimele două 
întâlniri ea îi permisese să o atingă. Acesta era semnalul lor. 
Întinse şi ea mâna, lăsându-şi-o în mâna lui. El o primi în palma 
lui ca pe o pasăre mică, rănită. 

— Te iubesc, Julia. 

91 


- HAREM - 


— E imposibil... trebuie să ne oprim. 

— Nu mă pot opri acum. De m-ar amenința toate flăcările 
iadului, şi tot ar fi o tortură mai mică decât cea de-acum. 

— Opreşte-te, murmură ea. Se întreba dacă acum ar mai fi 
putut trăi fără asta, fără pasiunea lui Abbas, care o făcea să se 
simtă cea mai frumoasă şi mai importantă femeie din lume. Cum 
s-ar mai fi putut întoarce să privească lumea pe fereastră? 

— Mă voi opri doar în mormânt. 

— Abbas, în curând mă voi mărita... 

— Vino cu mine. 

— Ce? 

— Vino cu mine. Pot aranja călătoria pe un vas. 

Julia îl privi lung, îngrozită şi fascinată în acelaşi timp. 

— Nu. 

— Putem merge în Spania. Acolo vom fi feriți de tatăl tău. Tatăl 
meu ne-ar da bani. 

— Nu... 

O strângea de mână atât de tare, încât o durea. 

— Ce ne mai ţine aici? 

— Du-mă înapoi. 

— Ce ne mai ține aici, pe oricare din noi? 

Avea dreptate. Era aşa de simplu să simuleze că ar putea juca 
acest joc pe vecie. Dar la toamnă ar fi fost condamnată la alt palat, 
la altă fereastră. Un bătrân posomorât şi cărunt ca tatăl ei. Se 
înfioră la acest gând. Dar să fugă, să părăsească Veneţia... lumea 
ei răcoroasă şi umbrită îi era adăpost, pe cât îi era închisoare. Era 
ca şi cum ar fi invitat-o să sară împreună într-o prăpastie. Mintea 
ei lucra nebuneşte, şi gândurile i se amestecau, simțind că nu mai 
era stăpână pe ea însăşi. 

— Du-mă înapoi. 

— Te rog, Julia. De când te-am văzut la biserică am ştiut că mă 
voi căsători cu tine. Sunt în stare de orice, orice. Mai degrabă aş 
muri decât să renunţ la tine. 

Vorbeşte serios, gândi Julia. Pentru prima dată înțelese că nu 
mai era un joc. Abbas era la fel de primejdios ca şi tatăl ei. Vorbele 
lui erau pline de adevăr. Acum nu mai putea fi oprit de nimic. Era 
îngrozită, disperată. 

Era hotărât, îşi spuse. 

— Te rog, du-mă înapoi. Acum îl ruga. 

— Spune-mi că vii cu mine. 

— Nu pot. 

— Trebuie. 

Se aplecă spre ea. Acum o să mă sărute, gândi ea, şi începu să 
tremure. Nu ai voie să faci asta! Ar fi vrut să strige. Dumnezeu te 
va pedepsi pentru asta! Ai mers prea departe! În loc de asta închise 
ochii şi stătu complet nemişcată; simți aroma ciudată a acelui trup 
atât de aproape de al ei şi mirosul abia perceptibil al veşmintelor 
lui. Buzele lui le apăsară încet pe ale ei, apoi el se retrase. 

— Vino cu mine, repetă el. 

Ea deschise ochii. O privea în modul acela al lui ciudat, intens. 
De parcă răspunsul ei îi era scris undeva pe față, cu litere 
minuscule. Şi dacă nimeni nu se va mai uita aşa la mine vreodată? 
gândi ea. Aşa ceva era de nesuportat. 

— Trebuie să mă întorc. 

Când ajunseră la palat urcă treptele încă în transă. Nu observă 
chipul rânjind al gondolierului, nu auzi nici uşa scârțâind din 
balamale când o deschise. Dreptunghiul negru se căscase în fața 
ei; evadarea o îngrozea şi mai mult decât sanctuarul. 

— Deci m-ai dezamăgit. 

Sfântă Fecioară, Născătoare de Dumnezeu! Ridică ochii. Când 
pupilele i se obişnuiră cu semiintunericul, zări doi ochi strălucitori 
şi malefici, uitându-se la ea din capul scărilor. 

— Signora Cavalcanti! 

Spaima fu aproape imediat înlocuită de un neaşteptat val de 
ură. Aici nu era nici un sanctuar. lar ea era o prizonieră. Era ca şi 
țintuită de zid, în lanțuri. 

Duenna avea ochii iluminati de triumf, pe când cobora scările. 

— Ce-ai făcut până acum? 

Julia se întoarse şi deschise uşa. O auzi pe Signora Cavalcanti 
strigând ascuţit, dar strigătul îi fu curmat de izbitura uşii grele de 
stejar şi fier. Julia fugi înapoi spre canal, dar gondola se 
desprinsese de lângă trepte. Julia fu pe punctul de a striga un 
avertisment, dar auzi paşii duennei precipitându-se pe dalele din 
spatele ei. A-l striga acum pe nume însemna să-l trădeze. 

Mâinile bătrânei erau pe umerii ei, târând-o înapoi spre scări, 
şi ea ţipă o dată, după care văzu o mişcare în spatele perdeluțelor 

gondolei, dar nu putu fi sigură că Abbas văzuse sau auzise cele 
întâmplate. 


Antonio Gonzaga era îmbrăcat în roba vişinie care-i arăta 
rangul de Consigliatore. Stătea lângă fereastră, cu pumnii strânşi 
rezemați de tocul acesteia, privind dincolo de acoperişurile 
palatelor, înspre clopotnița de la San Marco. Dincolo de ele, ştia, 
era Palatul Ducal. Ce se va spune despre el dacă vreodată va 
răsufla fie şi o vorbă despre acest scandal? Ce s-ar întâmpla cu 
alianța lui cu Serena? 

Furia îi strângea măruntaiele ca o gheară, mai tare şi mai tare. 
Fiica lui! Purtându-se ca o prostituată oarecare! Îi venea să-i taie 
gâtul. 

— Cine e băiatul? 

Julia cobori privirea şi încercă să-şi stăpânească tremurul 
picioarelor. N-ar fi putut să răspundă nici măcar dacă ar fi vrut. 
Niciodată nu văzuse o asemenea furie. Îi era frică să nu-şi piardă 
controlul vezicii şi să se facă de râs. Dar cum aş putea să mă fac 
de râs mai mult, cel puţin în ochii tatălui meu? 

— Am zis, CINE ESTE BĂIATUL? strigă el. 

Julia o simțea pe Signora Cavalcanti privind-o, în ochi 
sclipindu-i o plăcere sadică. Nu spuse nimic. Nu-l va trăda pe 
Abbas. Asta era tot ce putea salva. 

Lovitura o luă complet pe nepregătite. O trimise la podea, şi 
câteva clipe nu văzu şi nu auzi nimic. Când îşi reveni în simțiri, 
Consilierul stătea deasupra ei, cu picioarele depărtate şi pumnii 
încleştați. 

— Îmi vei spune cine e băiatul. 

— Niciodată, se auzi vorbind. 

Această rezistență neaşteptată la fiica sa nu reuşi decât să-l 
înfurie şi mai tare. Urlă şi o înşfăcă de păr, scuturând-o ca pe un 
câine şi târând-o apoi pe pardoseala de marmură. Îi strigă ocări, 
folosind acel limbaj pe care-l auzise uneori în piețe, dar pe care 
nu-şi imaginase că-l va folosi vreodată. Când îi dădu drumul avea 
între degete şuvițe lungi de păr negru-albăstrui, ondulate. 

Julia îşi puse mâinile deasupra capului ca să se apere de alte 
lovituri şi se făcu ghem pe podea, suspinând. 

Când deschise ochii observă că până şi Signora Cavalcanti 
părea şocată. 

— Îmi vei spune numele lui. 

Julia nu-i putea răspunde. În gând îi stătea numai sfidarea. 
Ţipă din nou, când Gonzaga o ridică în picioare, degetele lui 
strângând mânecile înflorate ale bluzei de pe ea, pe care le rupse 
în bucăţi. O pălmui din nou şi din nou, peste tot capul, în timp ce 
ea se retrăgea şi se trăgea, încercând să se ferească de lovituri. 
Deodată îi dădu drumul şi ea căzu grămadă pe podea. 

Nu va scoate nimic de la ea în seara asta, înțelese el. 

—  Acoperă-te, târfă, spuse. Îi rupsese umărul vestei, scoțând 
sânul la vedere. Julia făcu o încercare stângace de a se înveli cu 
bucăţile rupte, dar mâinile îi tremurau atât de rău încât nu reuşi. 

— Du-o în camera ei, zise Gonzaga către duenna. Apoi vino 
înapoi. Vreau să stau de vorbă cu tine. 


Signora Cavalcanti nu mai trăise o asemenea frică. Întotdeauna 
îl considera pe Excelența Sa un om sobru, dar scena la care fusese 
martoră o cutremurase. Una era dacă pronunța o sentință, ca un 
judecător drept, şi cu totul altceva să pună el însuşi mâna să 
învârtă roata de tortură. 

Dar când se întoarse în birou, Gonzaga se calmase. Şedea la 
masa lui, cu mâinile încrucişate în poală, cufundat în gânduri. 
Numai părul în dezordine de sub baretă trăda violența manifestată 
câteva minute înainte. 

— Fiica mea este ruşinos de încăpățânată, spuse el. 

Signora Cavalcanti nu ştia ce să spună. Privea chipul lipsit de 
speranţă al Fecioarei lui Carpaccio şi îi era ruşine. 

— E posibil să nu-şi dea seama de mărimea jignirii pe care a 
adus-o? zise Gonzaga. 

— Eu am educat-o cu credință în spiritul datoriei către 
Republică şi Dumnezeu, răspunse repede duenna. 

— Poate. Gonzaga lăsă cuvântul să atârne o vreme în aer, ca o 
amenințare. Dacă-i adevărat ce spui, atunci de ce mă sfidează în 
felul acesta? 

Duenna înțelese că era pusă la încercare. Dar ce putea spune 
în apărarea ei? Poate ar fi trebuit să-şi țină descoperirea numai 
pentru ea. Ei bine, acum era prea târziu. 

— Se nasc multe întrebări din asta, spuse el, de pildă, cum 
erau aranjate aceste întâlniri? 

Signora Cavalcanti îşi înghiți dorința teribilă de a spune nu 
ştiu. Ar fi echivalat cu a-şi recunoaşte eşecul. Ar fi trebuit să-i fi 
trecut prin cap asta, îşi zise acum. 

— Voi afla eu, spuse. 

— Sper, Signora Cavalcanti. De fapt, chiar mă bazez pe asta. 

Şi zâmbi. Duennei nu-i plăcea când Excelenţa Sa îi zâmbea 
efectul nu era deloc plăcut. 

Abbas urmărea litiera de la palat. O pierdu prin îngustele 
calles, dar o prinse din nou spre cotitura mercato-ului de la Campo 
Santa Maria Nuova. Îşi făcu loc printre vânzătorii de fructe şi 
negustorii de mărunțişuri care erau prea lenți în a se feri din fața 
lui, răsturnând chiar şi un cărucior cu suluri de mătase. 

Biserica Santa Maria dei Miracoli domina piazza. Era un din 
cele mai frumoase biserici ale oraşului, cu fațadele ei de marmură 
bogată, galbenă, cenuşie şi albă. Litiera era purtată în jos pe 
scările spre portul din față, în umbra turnului cel mare. 

Abbas se opri pe latura cea mai îndepărtată a pieţii şi privi cele 
două persoane ce coborâră din litieră, una scundă şi îndesată, alta 
înaltă, subțire şi graţioasă. Femeile venețiene puteau părea 
asemănătoare unui ochi grăbit, îşi spuse el, toate îmbrăcate în 
fustele lor largi, negre, în haine cu mâneci înflorate şi voaluri 
întunecate, dar cine o ştia pe ea ar fi deosebit-o dintr-o mie, numai 
după felul în care se mişca. 

Julia! 

— Asta e o nebunie, îi şopti Ludovici în ureche. 

— N-ai fost niciodată îndrăgostit, Ludovici? 

— Asta nu e dragoste, e sinucidere! Vino-ţi în fire, Abbas! 
Ludovici îşi lăsă mâna pe umărul lui şi încercă să-l tragă deoparte. 

Abbas dădu din cap. 

— Nu pot trăi fără ea. 

— Respiri, mănânci, bei. Atâta îți trebuie ca să trăieşti. Te 
descurci şi fără o femeie, nu? 

— Asta nu e viață, Ludovici! Nu există viață fără pasiune! 

— S-a aflat de acum! Ai văzut-o pe duenna pe chei! Dacă Julia 
îi spune lui Gonzaga numele tău va fi rău de tot! 

— N-o să-i spună nimic. 

Abbas porni către treptele bisericii. Ludovici fugi după el. 

— Ce faci? 

— Trebuie s-o văd. 

— Nu se poate... 

— N-o să mă vadă nimeni. Trebuie să... o văd. 

Ludovici ridică din umeri resemnat. La ce bun? N-ar asculta 
nici un sfat. În cel mai bun caz, Gonzaga îl va ruina pe Mahmud, 
iar el şi Abbas vor fi expulzați din Republică - în cazul în care nu 
erau trimişi la închisoare. 

Îl urmări parcurgând scările dinspre Santa Maria dei Miracoli, 
orb la orice în afara dorinței sale. Ca un copil, gândi Ludovici. Un 
copil încăpățânat, pasionat şi plin de voinţă. 

Biserica era goală. Sf. Francisc părea să arate cu degetul lui 
lung, de marmură, spre Abbas, într-o bătaie de joc înghețată. Friza 
cu îngeraşi goi, dansând şi plutind, din jurul bolţii principale, îi 
rânji şi ea. Abbas se opri şi privi în jur, nedumerit. 

Ele trecură pe lângă el, umbră după umbră; până când să-şi 
dea seama ce se întâmpla ajunseseră deja la uşă, aşa că le văzu 
doar pentru o clipă. Ludovici avusese dreptate. Fusese un prost. 
Era o capcană. 

— Julia! 

Ea se întoarse, poticnindu-se, târâtă mai departe de bătrâna 
dinaintea ei. Îşi aruncă pe spate voalul şi pentru o clipă el îi văzu 
chinul întipărit pe față. Corpo di Dio! 

O luă la fugă după ele, apoi se opri iar. La ce bun? Şi ce putea 
face acum? 

Stătu în capul scării. Ludovici îl privi, cu o expresie de frustrare 
şi milă. O trăsură hurui pe Via delle Botteghe, copitele cailor 
răsunând pe caldarâm. 


— Abbas Mahsouf? Fiul maurului? 

Signora Cavalcanti încuviință îndatoritoare, savurându-şi 
izbânda. Îl ademenise atât de uşor pe tânărul bărbat. Era sigur că 
Gonzaga o va răsplăti frumuşel pentru asta. 

Gonzaga se ridică, şi scaunul din lemn de stejar căzu în spatele 
său, răsunând pe dalele de marmură. 

— Şi cum a ştiut el că va fi acolo? 

Signora Cavalcanti tresări. 

— A mai fost odată acolo. Mi-am adus aminte. 

— Mai înainte? Nu mi-ai spus nimic despre asta. 

— Părea un fleac. 

— Nu înțeleg, zise greu, Gonzaga. Un fleac! Cum s-a putut 
întâmpla acest fleac? 

— Am mai văzut pe cineva acolo. 

— Pe cine? 

— Ludovici Gambetto. 

El o privi descumpănit. 

— Crezi că a avut de-a face cu amândoi? 

Signora Cavalcanti scutură din cap vehement. Doamne fereşte! 

— El se uita numai. l-am văzut chipul când plecam din piazza. 
Cred că el şi maurul sunt prieteni. 

Gonzaga merse spre fereastră şi rămase cu spatele la ea, 
privind peste Marele Canal. Ea nu-i putea descifra expresia. 

— Bastardul cumnatului meu! 

Duenna privea podeaua, aşteptându-şi rândul să vorbească. 

— Crezi că aşa se schimbau mesajele? 

— Ea şi Lucia se vizitau des. 

Gonzaga tăcu vreme îndelungată. În final spuse: 

— Te felicit pentru descoperirile tale. Îţi vei primi răsplata, 
Signora Cavalcanti. Acum poți pleca. 

Uşa se închise încet în urma ei. Gonzaga îşi sprijini palma de 
perete. Ce să facă? 

Dacă afacerea ajungea la Curte, atunci el se făcea de râsul 
întregii Veneţii. Fiica sa şi un maur! În mod sigur şi-ar fi pierdut 
poziția din Consiliul celor Zece. 

Ar fi putut supune problema atenţiei tatălui lui Ludovici, dar şi 
aici existau primejdii. Soţia sa era moartă de mult, iar acum 
bătrânul Gambetto trăgea sforile încercând să ajungă Doge în 
daune lui Gonzaga şi s-ar fi putut folosi de aşa o ocazie ca să 
creeze scandalul. 

Nu, cazul necesita mai multă subtilitate şi răbdare. Ludovici 
putea fi pedepsit mai târziu. Acum trebuia să se ocupe de Abbas. 

Cum spusese Signora Cavalcanti? „Ea şi Lucia se vizitau des.” 
Zâmbi. lată răspunsul! Lucia era mesagerul. Dar dacă apa putea 
curge într-un sens, atunci putea şi în celălalt. Numai că de data 
asta o putea folosi pentru propriul avantaj. 


Când Lucia sosi după-amiază, duenna ei fu lăsată să plece şi în 
loc de a fi dusă în salonul ce dădea spre Marele Canal, Signora 
Cavalcanti o conduse în birou. Fu mirată să-l găsească acolo pe 
Signor Gonzaga, aşteptând-o. 

Acesta se ridică s-o întâmpine, cu faldurile robei negre fâlfâind 
precum aripile unei păsări de pradă. 

— Ah, Lucia. Ce plăcere să te văd din nou. 

— Excelenţă, spuse Lucia, brusc alarmată. Puse un genunchi 
în podea şi îi sărută mâneca largă. 

— Vino şi stai aici, lângă mine. 

Aruncă o privire Signorei Cavalcanti, expediind-o cu un semn. 
Uşa se închise, lăsându-i singuri. 

Gonzaga se aşeză din nou şi o studie tăcut, cu fața împietrită 
într-un simulacru de zâmbet. Secundele se întinseră până la un 
minut, iar liniştea deveni de nesuportat. 

Lucia simți că începe să intre în panică. Ştie, precis ştie. Altfel, 
de ce-ar fi vrut să stea de vorbă cu ea, singur? Dacă o prinde cu 
vreo minciună va fi mai rău. Dacă-i spune tatălui ei? 

— Ei bine, cred că ai ceva să-mi spui, zise el în cele din urmă. 

— Eu, ...n-am făcut nimic rău, îngână ea. 

— E-n regulă. Julia mi-a mărturisit totul. 

— Nu sunteți supărat? 

— Pe ea, da. Pe tine... da, sunt supărat şi pe tine, draga mea. 

Îşi fixă ochii de gâde asupra ei şi, zâmbind încă, spuse: 

— Dar tu s-ar putea să găseşti totuşi iertare în ochii mei. În 
definitiv, tu ai fost doar un mesager. 

— N-am ştiut ce scrie în scrisoare. Fratele meu m-a rugat să i-o 
dau Juliei. Asta a fost tot. 

— Şi crezi că asta te scuză? întrebă el, calm. Că n-a fost nimic 
rău în ce-ai făcut, numai pentru că nu cunoşteai conținutul 
scrisorii? 

Lucia se uită la el. Unde voia să ajungă? Ce aştepta de la ea? 

— Da. Excelenţă. 

El surâse încântat, dar, din anumite motive. Luciei nu-i veni să 
răspundă tot cu un zâmbet. 

— Asta e bine, spuse el. Pentru că vreau să-ţi joci rolul încă o 
dată. 

— Excelență? 

— Spune-mi, ai dus vreodată scrisori de la Julia? 

— Nu, Excelenţă: 

Gonzaga zâmbi. 

— Bine. Pentru că asta urmează să faci acum. 

Deschise sertarul biroului şi scoase un plic cu o parafă mare de 
ceară. I-l înmână. 

— Asta e pentru Abbas. 

Lucia se uită la el. 

— De la cine e, Excelență? 

— De la Julia, desigur. 

El zâmbea iarăşi. Minţea. 

— la-l. 

Lucia ezită. 

— Excelenţă... 

Gonzaga se aplecă peste masă. Zâmbetul îi dispăru. 

—  Ascultă-mă bine, fetițo. Îi vei da fratelui tău această 
scrisoare ca să i-o dea lui Abbas, şi nu vei spune nimănui — 
nimănui - despre discuția noastră. Capisci? Dacă mă dezamăgeşti 
în asta, îl voi informa pe tatăl tău despre rolul pe care tu şi fratele 
tău l-aţi jucat în acest episod infam. Mai mult, voi turna deasupra 
capetelor voastre atâtea calomnii, încât nici unul nu veți mai putea 
umbla prin La Serenissima vreodată. M-am făcut bine înțeles? 

Lucia încuviință şi apucă plicul cu degete tremurânde. Simţea 
că îi vine să leşine. Gonzaga n-avea nevoie să-şi facă mai clară 
amenințarea. Ca membru în Consiliul celor Zece avea mai multă 
putere decât însuşi Dogele. 


24 


Dragul meu Abbas, 

Voi fi trimisă la Brescia până la căsătorie. Timpul e scurt. Dacă 
mă iubeşti cu adevărat, aşa cum spui, îmi pun toată încrederea în 
tine. Nu ne mai putem întâlni decât o singură dată. Uşa mare ce 
duce la Canal este acum ferecată pentru totdeauna, dar s-ar putea 
să mai existe o cale. Aşteaptă-mă mâine, la miezul nopții pe Ponte 
del'Vecchio, voi fi acolo. Voi merge oriunde vei dori să mă duci. Viaţa 
mea e acum în mâinile tale. 

Ultima săptămână a fost o tortură. Cum aş putea trăi fără tine? 
Mai bine mor decât să pierd dragostea ta. Fie ca orele să treacă mai 
repede până mâine seară! 

Mii de sărutări, 

Julia 


Abbas citi scrisoarea încă de două ori. Un ghimpe de îndoială 
fu repede îndepărtat de valul de emoție care-l copleşi. 

Ludovici îl privea cu nerăbdare crescândă. 

— Ce scrie? şuieră el. 

Abbas rupse cu grijă pergamentul în două şi ținu bucăţile 
deasupra lumânării. Flacăra galbenă le mistui, lăsând doar un fir 
de fum negru să se înşurubeze spre tavan. Abbas tăcu până când 
flacăra îi linse degetele şi din misivă nu mai rămaseră decât câteva 
foițe de scrum. 

— Nimic, răspunse. 


Abbas fu condus către încăperea în care-şi ținea consiliul tatăl 
său, la Ministrul de Război, Savio alla Scritura. Tatăl său îşi ridică 
ochii de pe harta întinsă pe masă şi făcu semn celor doi 
Provveditori Generali degliArmi să iasă. Continuă să studieze 
harta - pe care se vedea Peninsula şi pământurile înconjurătoare 
aflate în posesia Otomanilor, trăgând doar cu coada ochilor la fiul 
său, pe sub sprâncenele groase. 

— Ce e atât de urgent de mă deranjezi aici? 

— lartă-mă, tată. 

— Deci? 

— Am nevoie de bani. 

— Leafa de ofițer în armata mea nu-ţi ajunge? 

Abbas trase adânc în piept. Toată viaţa se temuse de tatăl său. 
Îşi imaginase că acesta semăna puţin cu Profetul, sobru, curajos şi 
mândru, de temut atât ca prezență mentală, cât şi fizică. Pe mama 
sa nu şi-o amintea - una din concubinele din Haremul lui 
Mahmud înainte de Veneţia - aşa că pentru el tatăl fusese totul, 
părinte şi profesor, stăpân şi confident, mentor şi duhovnic. Acum 
îl înfrunta nu numai pe Mahmud, ci întreaga sa creştere şi 
educație. Era prima dată când nu urma dorința tatălui său. 

— Trebuie să plec. 

Mahmud îşi întoarse atenţia de la hartă către fiul său. 

— Şi de ce ar putea fi nevoie să părăseşti Veneţia? 

— Vreau să mă însor cu Julia Gonzaga. 

Mahmud se îndreptă şi îşi puse mâinile în şolduri. Ocoli masa 
mare de stejar. Felul în care se mişca îi sugera lui Abbas un urs 
mare, brun, pe care îl văzuse cândva în pădurile de lângă Belluno: 
lent, puternic şi amenințător. Atunci Abbas avusese zece arcaşi în 
spate. Îşi dori să-i aibă şi acum lângă el. 

Mahmud îl studia. 

— Ţi-am spus. E imposibil. 

— Nimic nu e imposibil. 

— Ce vrei să spui cu asta? 

— M-am întâlnit cu ea în secret. Plănuim să fugim. 

Mahmud îşi puse o mână pe masa imensă, încercând să se 
liniştească. Lăsă să-i scape un oftat adânc. 

— Prostule, gâfâi el. 

— O iubesc. 

— Ce-are a face dragostea? Ţi-ai pus gâtul pe butuc, şi totodată 
şi pe al meu. 

— Plec la Ferrara. Ai luptat în două campanii contra otomanilor 
şi numele tău e cunoscut în toată Peninsula. Voi găsi o slujbă în 
orice armată. Odată terminat totul, Gonzaga va trebui să se 
resemneze. Un an, poate doi, şi voi fi înapoi în Veneţia. 

Mahmud scutură din cap. 

— Fapta îți depăşeşte cu mult înțelegerea. Nu ştiu cum ai 
reuşit să-l înşeli atâta timp pe Gonzaga, dar să nu-ţi închipui că te 
va ierta vreodată. Şi nici eu. 

— Odată căsătoriţi, ce ne mai poate face? 

— Mai ştie cineva de asta? 

Abbas negă din cap. Nu, nici chiar Ludovici. Mai ales Ludovici. 
Făcuse atâtea pentru el; nu voia să-l primejduiască. 

— Nimeni. 

— Bun. 

Lovitura fu atât de bruscă, de neaşteptată, încât îl dobori pe 
Abbas la podea. Se trezi deodată pe spate, uitându-se la tavanul 
boltit, cu capul greu ca de piatră. Avea un zumzet în urechi, ca de 
la o mie de albine, iar în gură simțea gustul sângelui. 

Mahmud îl ridică cu uşurinţă de pe podea şi îl rezemă de 
perete. 

— Acum, ascultă-mă! Ţin la tine şi nu te voi lăsa să-ți 
nenoroceşti viața — şi pe a mea — pentru un val de poftă tinerească! 
Cumpără-ţi o ţiitoare dacă vrei, dar las-o în pace pe Julia Gonzaga. 
M-ai înțeles? 

Abbas se aplecă în față, lăsându-şi capul pe umărul tatălui 
său. Închise ochii, simțind un val de amețeală ce ameninţa să-l 
copleşească. Pe măsură ce-şi venea în fire, strânsoarea tatălui său 
slăbi. 

— La revedere, şopti Abbas, şi se eliberă. Înainte ca Mahmud 
să-l fi putut opri, ieşi grăbit din încăpere şi dispăru. 


Nici un magnifico nu avea voie, după lege, să vorbească singur 
cu Comandantul General al Armatei. Pericolul conspirației era 
permanent şi Consiliul celor Zece era vigilent față de orice nobil 
care ar fi putut încerca să folosească armata pentru propriile 
scopuri, aşa cum făcuse Sforza la Milano. Aşa încât Mahmud era 
însoțit peste tot de doi senatori, aşa-numiții Provveditori Generali 
degli'Armi. Erau şi acum cu Mahmud, când acesta intră valvârtej 
în biroul privat al lui Antonio Gonzaga. 

Gonzaga şedea în capătul îndepărtat al încăperii, având în 
spate ferestrele înalte, prin care se contura pe cerul mov domul 
Catedralei San Giovanni Grisostome. 

— Venerabile Signor, murmură Mahmud, şi se aplecă să sărute 
mâneca robei lui Gonzaga. 

— Mi s-a spus că vrei să mă vezi într-o chestiune urgentă, zise 
Gonzaga, aruncând o privire la cei doi Provveditori. O problemă de 
importanță privată, şi nu naţională, presupun. 

Mahmud se îndreptă, dar nu putu întâlni ochii lui Gonzaga. I- 
ar fi convenit să discute între patru ochi cu Consilierul, dar asta ar 
fi putut fi chiar mai periculos decât situația neplăcută în care se 
afla acum. 

— O problemă extrem de delicată, Signore. 

— E în legătură cu fiica mea? 

Uşurare — da, şi o umbră de teamă, observă încântat Gonzaga — 
asta trăda fața maurului. 

— Da, Signore. Cunoaşteţi ceva despre ce sunt pe cale să vă 
spun? 

Gonzaga ştia că acum era nevoie de mai multă precauţie. 
Trebuia să aibă grijă la ce spune maurul, la fel şi ei. Cei doi 
Provveditori aproape că-şi  lingeau buzele în aşteptarea 
scandalului. 

— Tot ce ştiu este că Lucia Gambetto s-a purtat prosteşte, 
ducând scrisori între fiica mea şi fratele său vitreg, Ludovici. 

Mahmud era gata să protesteze, dar expresia de pe fața lui 
Gonzaga îl reținu. Îl văzu făcându-i semn spre cei doi senatori şi 
înțelese. 

— Mi s-a dat de înțeles că se plănuia şi o anumită... întâlnire, 
zise Mahmud. 

— Am auzit şi eu, răspunse Gonzaga. Desigur, o asemenea 
indiscreţie nu trebuie permisă niciodată. 

Blestemat fie băiatul, gândi Gonzaga. Nu credeam că i se va 
spovedi tatălui. Acum va trebui să găsesc altă cale. Dacă nu 
cumva... 

— Sunt uşurat să vă găsesc atât de informat, rosti Mahmud. 
Am crezut de datoria mea să vă previn. 

— Mulțumirile mele, Generale. Pot să vă întreb de unde aveți 
această informaţie? Fiul dumneavoastră, eventual? 

Mahmud ezită. lată un mod de a opri scandalul; nu era nevoie 
să-i dezvăluie lui Gonzaga - sau Provveditorilor - că nu-şi văzuse 
fiul din seara precedentă. 

— Datoria lui este față de Veneţia. Ca şi a mea, Signore. 

— Atunci transmite mulțumirile mele, Generale. Fii liniştit, nu 
voi permite nici o pată pe numele Gonzaga. 

Mahmud se aplecă şi îşi făcu ieşirea. Pe drum încercă să-şi 
clarifice îndoielile care îl asaltau. Oare de ce avea senzaţia că 

fusese manipulat? Ei bine, era destul că Gonzaga fusese prevenit. 
Cel puţin acum nu mai era nici un pericol ca viaţa fiului său şi 
chiar viața sa să fie ruinate pentru ceva ce se putea obţine cu 
uşurinţă, pentru câţiva țechini, oriunde în Republică. 


25 


Umbrele îi deveniseră prietene. Toată noaptea precedentă şi 
toată această lungă zi se ascunsese; plănuind, așteptând. Cu 
puținii bani pe care îi avea plătise trecerea la Pescati, cu o galeră 
de mărfuri ce urma să plece o dată cu mareea de dimineață. Habar 
n-avea cum vor ajunge la Napoli de acolo, dar nu viitorul îl 
preocupa pe Abbas. Important era să iasă din Veneţia. 

Ludovici avea o metresă - fiica unui brutar sărac ce fusese 
încântat să schimbe o gură flămândă pe o pungă de ţechini de aur 
- iar Abbas se ascunsese toată ziua în apartamentul pe care 
Ludovici îl păstra pentru ea la Guidecca. Când Ludovici se 
întoarse, seara, îi spuse că soldații lui Mahmud îl căutaseră toată 
ziua prin oraş, scotocind toate hanurile şi tavernele. 

— Ce-ai făcut? întrebase Ludovici, cu ochii lărgiți de groază. 

— Nu pot să-ţi spun. Te-am implicat deja prea mult. 

Ludovici dădu din cap. 

— Jocul devine primejdie de moarte, Abbas, doar te-am 
prevenit că aşa va fi. 

— Întotdeauna am fost foarte serios, Ludovici. Dar tu mi-ai luat 
vorbele ca pe o glumă. Rânji şi făcu semn cu capul înspre fata cu 
păr negru care î privea din celălalt colț al camerei. Cred că biata 
fată şi-a închipuit că vrei s-o împarți cu mine. Nu-ţi face probleme, 
la noapte plec, lăsându-ţi casa şi metresa intacte. 

Ludovici nu găsi cu cale să zâmbească. 

— Unde te duci? 

— Nici măcar asta nu-ți pot spune. Rânjetul îi dispăru, apoi 
Abbas îşi îmbrăţişă prietenul. Îţi mulțumesc. Eşti cel mai bun 
prieten pe care îl poate avea un om. 

În pofida protestelor sale, Ludovici îi îndesase o pungă în 
palmă. De altfel, Abbas nu protestase prea mult. Fără aceşti bani 
de-abia ar fi avut cu ce cumpăra o pâine când ajungea la Pescati. 

Auzi orologiul cel mare din Piazza San Marco bătând ora 
douăsprezece. Îşi strânse mantia în jurul trupului, apărându-se de 
răcoarea nopții, şi scrută umbrele. Va veni oare? 

Gondola era ancorată de un pilon de fier de lângă treptele ce 
coborau dinspre pod. Abbas putea auzi apa izbind uşor copastia. 
Auzi zgomot de paşi pe caldarâm şi văzu o umbră cu glugă pe cap 
țâşnind dinspre partea întunecată a podului. Abbas simți cum i se 
zbate inima în piept. 

Julia! 

— Julia! şopti el. 

Îşi întinse braţele spre ea. 

Deodată desluşi alte zgomote. Erau paşi în spatele lui pe pod, 
şi dincolo, dinspre capătul celălalt. Milizia di notte! Poliţia de 
noapte! 

— Julia, ai grijă! 

Ajunse în faţa ei şi gluga fu ridicată. În lumina slabă a lunii 
desluşi rânjetul larg şi bărbos al unui om complet necunoscut. 

— Nu prea sunt frumusețea pe care o aşteptai, nu? spuse 
omul. 

Abbas zări fulgerul unei lame şi îi simți vârful apăsat între 
coaste. 

— N-oi fi eu Julia, dar sigur cunosc calea către inima unui 
bărbat. 

Abbas îşi ridică brusc genunchiul. Omul guiță ca un porc 
înjunghiat şi căzu grămadă la picioarele sale. Abbas răsuflă adânc. 
În cădere, omul împunsese înainte cu pumnalul, către şoldul său. 

Sări într-o parte şi îşi scoase sabia, încercând să distingă 
umbrele de duşmani. Câţi erau? După zgomotele de paşi trebuiau 
să mai fie vreo trei, poate patru. 

Cuprins de spaimă, înălță sabia şi lovi mogâldeața de la 
picioarele sale, simțind cum lama zdrobea oasele. Omul ţipă şi 
sunetul sparse liniştea, ca un tânguit de bocitoare. 

Umbrele prinseră viață. Abbas se dădu îndărăt până când simți 
în spate reazemul zidului de piatră. Auzi gondolierul - blestemat 
fie-i sufletul - cum mână gondola departe pe pod. În acelaşi timp 
încă două umbre se grăbiră pe pod, ia lumina lunii pe trei sferturi 
plină le dădu formă de bărbați. 

Spre decepţia sa, îşi dădu seama că nu erau amatori, asemenea 
colegului care încă mai horcăia undeva lângă picioarele sale. 
Avansaseră cu toții, venind din stânga şi din dreapta în acelaşi 
timp. Abbas lovi cu sabia, la înălțimea pieptului, ca ei să nu se 
poată feri, dar ei nu făcuseră greşeala de a veni atât de aproape. 
Spre groaza lui, realiză că aşteptau ceva anume. 

Privi în stânga. 

Văzu altă mişcare, de data aceasta mai sus de ochii săi, ca o 
umbră pe chipul lunii. Ceva greu îi căzu în cap şi pe umeri, şi 
instinctiv ridică o mână să se apere. O plasă! Pe când cei doi 
înaintară, încercă să scape, trecând peste omul muribund şi 
amestecându-l şi pe el în ochiurile năvodului. Simţi ceva fierbinte 
şi lipicios pe mâna liberă şi auzi cum cel de sub el țipa în dureri. 

Încercă să se ridice, dar nu reuşi decât să se încurce şi mai rău 
în plasă. Omul de sub el se zvârcoli din nou. Încă avea cuțitul în 
mână! Simti o durere fierbinte în obraji şi în nări şi se răsuci într-o 
parte, şi un țipăt nou se auzi. 

De data asta era al său. 


Nu-şi amintea de când era treaz. Întunericul era foarte gros şi 
n-ar fi putut spune când se destrămase acea pâclă de uluire şi 
când fusese adus la realitate de arsura dureroasă de pe față. Era 
conştient doar de duhoarea gurilor de canal, de plescăitul molcom 
al valurilor şi de forfotul agitat al şobolanilor. 

Şi mai era ceva, încă o miasmă pe care şi-o amintea foarte bine 
de pe câmpurile de luptă. Mirosul de cadavre. 

Oricine ar fi fost atacatorii, se pare că nu urmăriseră să-l 
omoare. De ce-l aduseseră în această cală împuțţită de corabie? Îşi 
aminti plasa şi fulgerarea pumnalului care-i despicase fața. 
Probabil că-l ciomăgiseră. Tot ce-şi amintea era o întunecime plină 
de panică fierbinte. 

Încercă să se mişte, dar îi legaseră mâinile şi picioarele. Gemu 
puternic de durerea pe care o simţea la față şi încercă să evalueze 
situația. 

Era cât se poate de limpede ce se întâmplase. Julia nu scrisese 
nici o scrisoare. Totul fusese o capcană întinsă cu grijă. 

Gonzaga! 

Auzi paşi afară şi vocile unor bărbați. Uşa se dădu de perete şi 
lumina torțelor inundă încăperea. 

Îşi feri ochii de agresiunea luminii şi se pomeni în fața 
străinului bărbos de pe pod. Ochii săi îl priveau cu o surpriză rece, 
ca ochii unui peşte mort. Lângă el mai zăcea un corp, de data asta 
al unei femei bătrâne, îmbrăcată în negru. Avea gâtul tăiat şi fața 
vânătă şi plină de sânge închegat. 

Cineva râse. Abbas îşi întoarse fața spre temnicerii săi. Erau 
marinari bărboşi şi desculți, din cei care puteau fi cumpăraţi 
oricând, cu câţiva țechini, pe cheiul de la Marghero. Unul din ei — 
Abbas îi simți repede mirosul de vin ieftin şi duhoarea trupului — 
se aplecă şi apropie torța la doar câteva degete de fața lui. 

— Mda, nu prea arăţi bine, rânji el. Bartolomeo ţi-a făcut-o cu 
cuțitul înainte de a muri. Ţi-a jumulit o juma’ din față. Nu că ar 
mai conta cine ştie ce pentru tine... 

Doi oameni râdeau în spatele lui. 

Omul veni mai aproape. Abbas încercă să se îndepărteze, 
cuprins de o groază atât de mare încât nu putea nici gândi, nici 
vorbi. Crezu că o să leşine. 

— O vezi pe ailaltă de lângă Bartolomeo? E duenna lui 
Gonzaga. Ce s-a mai zbătut! E drept că nu i-a folosit la nimic. Ai 
văzut vreodată cum se înjunghie un porc? Cam aşa ceva a fost. 
Rânji satisfăcut, amintindu-şi. Dar a avut mai mult noroc decât 
tine, asta-i sigur. O să-ți doreşti să fi fost în locul ei, înainte încă 
de sfârşitul nopții. 

Abbas simți pe unul din oameni smucindu-l de mijloc, în timp 
ce altul îi tăie legăturile de la picioare. Îl apucară cu putere, 
trăgând ca să-i îndepărteze picioarele. 

El strigă îngrozit şi încercă să se elibereze. Dar erau prea 
puternici. 

Primul bărbat îşi scoase cuțitul. Abbas urlă. Conştiinţa i se 
întunecă, străpunsă doar de detalii haotice, cioburi împrăştiate de 
sticlă... dinţii galbeni ai bărbatului... abcesele de pe pieptul şi 
spatele acestuia... părul cărunt al duennei plutind în băltoaca din 
colț. 

Urlă din nou, fiecare muşchi al său încordându-se şi 
opunându-se frânghiilor de la încheieturi, mâinilor şi trupurilor 

care-l țineau pe picioare. Ştia ce voiau să-i facă. Ştia de ce nu-l 
omorâseră pe Ponte del Vecchio. 

— Deci aveai de gând s-o laşi pe fata lui Gonzaga să se joace cu 
astea, hai? Păi, poate i le dăm lui Signor Gonzaga, să i le ofere 
cadou. 

— NUUUUULUI !!! 

Îşi dădu seama că urinase, în timp ce bărbaţii râdeau. 

— Poţi să le zici adio, maurule, rânji omul. Lama fulgeră în 
lumina torțelor şi lumea se transformă brusc într-un iad chinuitor 
şi fierbinte. 


Zorii erau lăptoşi, ca de marmură. O procesiune funebră de 
gondole învelite în catifea neagră apăru de sub Ponte Molino şi 
alunecă în tăcere pe lângă Sacca delle Misericordia înspre cimitirul 
de pe insula San Michele. 

Julia le urmări până dispărură dincolo de cortina de ceaţă. 
Parcă îi duceau sufletul cu ele. 

Azi urma să fie dusă la mânăstirea din Brescia, unde va 
aştepta sosirea lui Serena şi ceea ce tatăl ei numea „fericitul 
eveniment al căsătoriei”. 

Era mai degrabă o îngropare de vie. 

Abbas, Abbas. 

Fugi către pod. Ea îl văzu şi începu să alerge spre el. 

Unde era el acum? 


PARTEA A TREIA 
TRANDAFIR DE PRIMĂVARĂ 
26 


Băile din Europa, lângă Eyiip 

Pâlcuri de floarea-soarelui îți furau privirea, pete strălucitoare 
pe coasta dealului. 

În depărtare se zărea oraşul unduind în aerul prăfos de dincolo 
de zidurile cenuşii. Întregul Harem fusese adus în caice 
pântecoase de-a lungul Bosforului, pentru o binevenită respirație 
după monotonia ucigătoare de la Eski Saraia. 

Fetele şedeau tolănite pe covoare persane albastre şi stacojii, la 
umbra chiparoşilor, hrănite de gedicli cu piersici, struguri şi turtă 
dulce pe platouri de argint. Muzicanţi negri le distrau cu flauturi şi 
viori, zeci de perne de mătase le protejau fundurile răsfățate 
împotriva pământului tare; urşi dansatori şi maimuțe evoluau cu 
indiferență în iarbă. 

Gulbehar se îndepărtă de celelalte. Una din gedicli aduse o 
oglindă şi i-o ţinu, mânerul era încrustat cu safire — era un dar de 
la Suleiman, după naşterea lui Mustafa. Îşi examină imaginea şi 
corectă poziția unei bucle rebele. 

— Dar unde este Hürrem? şopti una din fete privind-o. 

— Kislar Aghasi spune că este cu Suleiman, spuse altă fată. 
Acum îşi petrece toate zilele alături de ea, ca şi toate nopțile, de 
altfel. 

Sirhane, o fată persană cu părul negru, ciuguli dintr-un 
strugure. 

— Prin bazar se spune că e o vrăjitoare şi că i-a făcut vrăji 
Stăpânului Lumii. Cum altfel ar fi reuşit s-o îndepărteze pe 
Trandafir de Primăvară din grațiile lui, atât de iute şi de definitiv? 

— Uitaţi-vă la ea, şopti altă fată, privind cum o gedișli pieptăna 
părul lung şi mătăsos al lui Giuilbehar. Kislar Aghasi mi-a spus că 
Stăpânul Vieţii discută cu ea chiar şi politică şi că ea îl sfătuieşte 
în privința campaniilor militare. 

— Kislar Aghasi are o imaginație bogată. 

— Se jură că-i adevărat! 

— Marele vizir ar fi spus să fie aruncată în Bosfor! 

— Poate că nu e-n stare, zise Sirhane, şi toate fetele o priviră 
indignate de o asemenea speculație absurdă. Nimeni nu era mai 
puternic decât marele vizir. Sirhanei îi plăcu atenția lor. 

— De fapt, mi-e milă de Gulbehar. Stăpânul Vieţii a dizgrațiat- 
o. 

— Gulbehar este încă prima cadână, spuse altă fată. Şi într-o zi 
va ajunge Sultana Valide. Ziua ei va veni. 

— Se spune că Allah îl pedepseşte pe Stăpânul Vieţii pentru că 
şi-a luat ca soție o vrăjitoare. Şi că de aceea ultimul său fiu a 
murit în leagăn. 

Sirhane ridică din umeri. 

— Dar Hürrem mai are doi fii în viață. Şi poartă în pântece 
altul. 

— Nici unul din ei nu va fi vreodată un rival pentru Mustafa! 
afirmă o altă fată şi conversaţia luă sfârşit. Atenţia fetelor fu atrasă 
de ursul dresat, iar Sirhane nu îndrăzni să dea glas celuilalt zvon 
auzit de la Kislar Aghasi: că Hurrem plănuia să scape şi de 
Mustafa. 


Topkapi Sarai 


Aici era linişte, printre chioşcurile şi iazurile artificiale. Se 
auzea numai şuieratul vântului printre platani şi nuci şi susurul 
blând al apei în fântânile ornamentale, nimic netulburând gazelele 
ce păşteau printre tufişuri. 

Lui Suleiman îi plăcea să se plimbe pe aici, să-şi ordoneze 
gândurile şi să-şi afle liniştea după hărțuielile nesfârşite ale 
Divanului şi Haremului. Cândva venea singur aici; acum însă îşi 
adusese pe cineva cu care să împartă liniştea. O adusese pe 
Hürrem. 

Ultimii cinci ani fuseseră binecuvântați, gândi el. Când se 
întorsese de la Adrianopol, curând după prima lor unire, o găsise 
deja purtând o viață în pântece. În curând născuse un băiat. La 
insistențele Sultanei Valide îi dăduse numele Selim. 

Nu împărtăşise încântarea mamei sale. Ea vedea întărirea casei 
Osmanlâilor; el vedea numai neînțelegeri. Dacă ea era încântată de 
primenirea sângelui, el întrevedea, undeva în viitor, risipirea lui. 
Amintirea a ceea ce făcuse tatăl său ca să-şi asigure tronul nu-l 
părăsea niciodată. 

Dar rezultatul era că Hürrem era acum a doua sa cadână. 
Acum n-o mai putea ignora, şi nici nu voia asta. Deşi se simțise 

întotdeauna bine cu Gulbehar, niciodată nu putuse să împartă 
poverile cu ea. 

Când Ahmed Paşa se răsculase în Egipt, în toamna următoare 
naşterii lui Selim, îl trimisese pe Ibrahim să-l zdrobească. Cât timp 
el fusese plecat, Suleiman se trezi împărtăşindu-şi problemele cu 
Hürrem. Spre uimirea sa, constată că ea avea o minte ageră, cu o 
înclinație naturală către intrigile politicii de la Curte, şi începu să 
se încreadă în ea tot mai mult, chiar şi după întoarcerea lui 
Ibrahim. 

Ea îi deschisese o lume nouă. Pe câtă vreme Giuilbehar era 
flexibilă şi previzibilă, Hürrem îl surprindea continuu. Odată putea 
fi încruntată şi pasionată; alteori, expansivă şi jucăuşă. Putea să-l 
mângâie cu sunete de vioară sau să-l excite dansând. Putea să se 
îmbrace ca un băiat, cu surtuc ostăşesc, sau ca o hurie 
dănțuitoare, numai în borangic. Niciodată nu ştia la ce să se 
aştepte din partea ei; în schimb, ea părea să aibă o ciudată 
măiestrie de a-i prevedea dispoziția. 

Plăcerea ei de a face dragoste era nesănătoasă, iar el ştia că 
sufletul ei era permanent în pericol şi că într-o zi va trebui s-o dea 
pe mâna muftiului pentru educare. Dar deocamdată sufletul ei 
necredincios îi procura lui o infinitate de plăceri. Încleştările şi 
strigătele ei de extaz îi dădeau mai puternice senzaţii de forță decât 
toate ceremoniile Divanului şi darurile şi linguşelile ambasadorilor. 

Hürrem era plăcerea lui. Toate celelalte erau datoria. Era sigur 
că Allah putea să mai aibă răbdare o vreme. 

Dacă mica rusoaică - cum îi spunea uneori, drăgăstos, mica 
russelana - arăta un talent înnăscut pentru politică, Eski Sarai îi 
oferea multe ocazii de a şi-l pune în aplicare. Hürrem cultivase cu 
grijă prietenia cu mama lui, Sultana Valide, şi Allah îi ajutase să 
întărească această legătură dăruindu-i încă un băiat, pe Baiazid. 
Dăduse greş în această privință o singură dată, atunci când unul 
din gemenii pe care-i aduse pe lume se dovedi a fi fată. Băiatul, 
Abdullah, murise anul trecut; dar Miramah avea acum trei ani. 

Nu era aceeaşi mamă care fusese Gulbehar, dar pe Suleiman 
lucrul nu-l deranja. O voia pentru sine. În plus, Giilbehar era 
mama prințului, viitorul sultan. 

— Voiam să-ți vorbesc, spuse el în timp ce se plimbau. 

— Da, Stăpâne, zise ea cu nerăbdare. 

— Din nou mă sâcâie problema ungurească. 

Ea încuviință din cap. Aici, în grădină, nu purta nici un văl, 
lăsând să-i fluture liber părul roşu şi lung, ca pe un drapel. 
Suleiman simți o urmă de mândrie. Uneori o vedea ca pe propria 
lui creaţie. 

— Frederick trimite un sol să trateze cu noi. Nu ştie că 
voievodul Zapolya şi-a trimis şi el omul său. Care s-a întâlnit deja 
în secret cu Ibrahim. 

Ştia că Hürrem înțelegea situația. Cu doi ani în urmă armatele 
sale, conduse de Ibrahim, nimiciseră forțele ungureşti pe câmpia 
de la Mohâcs. Însuşi regele lor pierise în bătălie, înecat în 
mlaştină, calul năruindu-i-se în timpul retragerii. Cum Ungaria 
era prea departe de Istambul pentru a fi ţinută mereu sub 
ocupația armatei, devenise acum un ţinut sălbatic, bântuit de 
bande de tâlhari, teritoriu râvnit de nobili ca acest Zapolya, ca şi 
de familia Habsburgilor, în speță de Frederick, fratele Sfântului 
Împărat Roman. 

— Ce te vei face, Stăpâne? 

— L-am distrus pe regele Ungariei. Caii Osmanlâilor au călcat 
în picioare Buda, făcând-o paşalâc otoman. Nu există alt rege al 
Ungariei decât eu. 

— Şi în fiecare vară trebuie să-ți trimiți armatele ca să 
cucerească ce-ai câştigat cu un an înainte. 

Suleiman reflectă. 

— Câinii sunt întotdeauna la uşă când sunt resturi de înhățat. 

— Trebuie să păzeşti toate intrările în casă. Dacă una din ele te 
va preocupa mai mult, s-ar putea ca adevăratul pericol să te 
pândească din altă parte. 

— Nu voi negocia cu Frederick oricât şi-ar dori el. Aş schimba 
un câine pe un lup turbat. 

— Dar Zapolya? 

— Zapolya e un parvenit. Nu e rege. 

— Ce e un rege? Nu coroana face un rege, ci sabia. Fă-l pe 
Zapolya păzitorul porţii tale şi îngăduie-i bucata de fier ce şi-o vrea 
pe cap. În schimb, cere-i tribut şi liberă trecere pentru oştile tale. 
Lasă-l să-şi spună rege, dacă asta-i face plăcere. Câtă vreme nu 
există granițe, rămâi tu Stăpânul lui. 

— Nu poate rezista armatelor lui Frederick. 

113 


- HAREM - 


— Poate rezista până când se va alcătui o adevărată armată. 
Una care să-ți merite atenţia. Una care l-ar atrage în joc şi pe 
Frederick. Sau poate chiar pe Carol. 

Suleiman privi în jos spre apele Bosforului, cu spuma albă 
frământată de vânt. Într-o parte se întindea Asia, în cealaltă 
Europa. Aici, în Promontoriul Seraglio, îşi aducea aminte 
întotdeauna legea de bază a imperiului său; nu putea privi prea 
multă vreme un țărm şi să-l uite pe celălalt. Hürrem avea dreptate. 

— Atunci, Zapolya. 

— Dacă Stăpânul meu consideră că am dat un sfat bun. Căci 
mă închin în fața înțelepciunii tale. 

Suleiman încuviință, încântat de diplomaţia ei. Ah, era într- 
adevăr o comoară rară! 


Eski Sarai 


Mâncaseră chebab de miel din frigări de argint şi sorbiseră apă 
de trandafiri parfumată din pocale de sticlă de Iznik. După ce o 
gedicli îndepărtă vasele, rămaseră multă vreme în tăcere. 

— Te-am supărat, Stăpâne? zise în sfârşit, Gulbehar. 

— Nu, răspunse Suleiman. 

— N-ai întrebat de mine de multe luni. Când vii aici este ca să-l 
vezi pe Mustafa. 

— Nu-mi cântări purtările. 

Gulbehar înclină fruntea. Lui Suleiman îi păru rău pentru ea; 
fusese o soție bună. Tot ce-i dăruise vreodată fusese vreun satin 
venețian, vreo mătase de Bagdad sau vreun pieptene de baga. Şi i-l 
dăruise pe Mustafa. 

Nu voise s-o rănească astfel. Dar în fiecare clipă petrecută cu 
ea o compara cu Hurrem şi nerăbdarea lui creştea. Nu se mai 
simţea bine cu ea; mila şi frustrarea se schimbau repede în mânie. 

Se ridică în picioare. Gülbehar îl privi contrariată. 

— Pleci, Stăpâne? 

— Mă aşteaptă alte probleme. 

Gulbehar arăta nefericită. 

— Hürrem... 

Era o încălcare de neiertat a protocolului, dar Suleiman hotărî 
s-o ignore. 
— Doamnă, spuse el, şi-şi luă rămas bun. 


Era veşnic amurg în Eski Sarai. Chiar şi în mijlocul unei zile de 
vară soarele nu putea alunga umbrele din coridoarele lungi, 
întunecoase, din îngrămădeala de mici încăperi şi curți ascunse. 
Concubine cu părul împodobit cu rubine întunecate şi ochi 
încărcați de farduri apăreau trecător pe scările umbrite, asemeni 
unor fantome uitate şi părăsite. O lume a felinarelor prăfuite, a 
oglinzilor vechi şi a frumuseții amestecate cu scrum. 

Hürrem era într-o dispoziție pe măsură. Aceasta e moştenirea 
mea, gândi ea. Sunt o inimă ce bate într-un trup mort. Aceasta e 
moştenirea mea, de la Suleiman, dacă el ar muri acum. 

Ajunsese până aici. Îi dăruise fii. Îşi ţesuse plasa în jurul lui, 
ajutându-l să uite această prăfuită magazie de frumuseți. Nimic 
nu fusese uşor. Efortul naşterilor o vlăguise, dar după fiecare chin 
se abandonase masajelor lui Muomi, foamei şi nenumăratelor 
licori ale slujitoarei, ca să-şi refacă trupul şi chipul. Fiii erau 
hrăniți de doici, pentru ca sânii ei să nu se usuce. 

— Muomi! Muomi! 

Slujnica apăru imediat, fiind la locul ei, chiar în spatele uşii. 

— Doamna mea? 

— Vino, zise Hürrem, invitând-o în încăpere. 

Muomi îşi lăsă genunchii să se afunde în covorul de lângă 
divanul stăpânei. 

— Doamnă? repetă Muomi supusă. Albul ochilor ei părea 
luminiscent în penumbra camerei. 

— Vreau să faci ceva. 

— Încă o licoare, Doamnă? 

Hürrem încuviință încet. 

— Vreau să-l omori pe Mustafa pentru mine. 


27 


Eski Sarai 

Bucătăriile de piatră boltită din jurul vechiului palat erau 
înghesuite şi încinse, pline de miasme grele de mirodenii, sudoare 
şi aburi; căldura ieşea în valuri din uşile deschise ale cuptoarelor. 
Zăngănitul tigăilor şi strigătele bucătarilor, ca şi goana slujnicelor 
prin aerul îmbâcsit de căldură şi zgomot formau tabloul obişnuit al 
zilei de lucru. 

Nimeni nu dădu atenție fetei negre, înalte, purtând o tavă cu 
portocale, pe când se strecura printre pajii grăbiţi şi bucătari. 
Nimeni n-avea de ce s-o remarce; şi chiar dacă ar fi remarcat-o, 
nici cel mai atent ochi nu şi-ar fi dat seama că tava pe care o purta 
era diferită de cea cu care venise. 

La paisprezece ani, Mustafa se prezenta în toate aşa cum 
Suleiman sperase întotdeauna că va fi fiul său. Ca orice prinț, era 
educat în Enderun, şcoala din Palat, împreună cu crema băieților 
primiți ca biruri. Era un spadasin strălucit şi un călăreț asemenea, 
un tânăr popular şi iubit de ieniceri, care veneau adesea să-l 
aclame la gerit — un joc de călărie cu sulițe de lemn - la hipodrom. 

Era, de asemenea, un tânăr învățat. Învăţase Coranul, persana 
şi matematicile, repede şi foarte bine. Dar celelalte calități — acelea 
de conducător înnăscut, cu un curaj aproape nesocotit şi un 
farmec natural — depăşeau toate aceste realizări. 

Suleiman ştia că dinastia Osmanlâilor nu putea avea un prinț 
mai bun. 

Astăzi Mustafa afişa o vânătaie zdravănă deasupra ochiului 
drept, care era umflat şi aproape închis. Suleiman scutură din cap 
cu groază simulată pe când fiul său îngenunche să-i sărute inelul 
cu rubin de la mâna dreaptă. 

— Ce-ai pățit? 

— O păţțeşte mereu, zise Giilbehar din spatele lui. L-a lovit o 
suliță la gerit. Degeaba îmi bat gura. 

— Ar trebui să fiu mai prudent, tată? se strâmbă Mustafa. 

— Ar trebui să ai grijă să nu fi lovit atât de des. 

— Ar sta toată ziua pe cal dacă ar putea, spuse Giuilbehar. 

— Nu-i nimic rău în asta. A fost o vreme când înaintaşii noştri 
nu aveau palate frumoase în care să stea şi să facă legi. Este bine 
că viitorul sultan ştie ce înseamnă să ai dedesubt spinarea unui 
cal. 

Mustafa zâmbi complice la reproşul blând al lui Suleiman. Ştia 
că are aici un aliat. 

— Altceva nu mai ştie. 

— Uneori e prea multă şcoală pe capul unui băiat, răspunse 
Suleiman. 

Îşi privi fiul. Era deja doar cu câteva degete mai scund decât el 
însuşi, cu fața mare, albă, şi prima umbră a bărbii gata să apară. 
Şi ochii! Erau plini de vioiciunea şi energia tinereții. Când 
Suleiman avea vârsta lui, ochii săi erau umbriți de îndoială şi 
groază, întrebându-se când îi va cădea pe față umbra puterii 
tatălui său. Mulțumită cerului, Mustafa nu va trăi niciodată acea 
oroare. 

Gulbehar se aşeză pe divan, cu mâinile împreunate cu grijă în 
poală şi purtând pe față o expresie de dezaprobare. 

— Lasă-ne acum, Mustafa. Vreau să vorbesc cu Stăpânul Vieţii 
între patru ochi. 

Mustafa zâmbi din nou şi îşi salută tatăl. O sărută pe Gulbehar 
pe obraz şi ieşi din încăpere. 

Suleiman se aşeză lângă ea. 

— Eşti prea severă cu el, spuse apoi. 

Ochii negri ai soției sale fulgerară scurt. 

— El e tot ce am. 

— Un tânăr trebuie să guste bucuriile tinereţii cât timp poate. 
Va avea răspunderi foarte curând, Allah mi-e martor. 

— Dar în fiecare zi vine de la hipodrom cu alte şi alte răni. 
Săptămâna trecută a fost trântit de pe cal de trei ori. Dacă moare, 
Suleiman! Nu aş mai avea nici fiu, nici Stăpân. Viața mea ar fi 
terminată. 

Suleiman se uită la ea, furios că îi spusese adevărul într-un 
mod atât de grosolan. 

— Cum va voi Allah, răspunse. Numai vocea coborâtă îi trăda 
enervarea. 

— Vii aici doar ca să-l vezi pe Mustafa. 

— Este dreptul meu. 

— Eu nu mai am drepturi? 

Ah, asta cel puţin era adevărat, gândi el. Nu ţinuse cont de 
drepturile ei la nopţile lui, prerogativ al fiecărei cadâne. După 

tradiție, trebuia să doarmă cu ea cel puţin o dată pe săptămână. 
Gülbehar nu îndrăznise să ridice problema până atunci. 

Suleiman se sculă în picioare, furios că totuşi i-o spusese. Până 
atunci nu-l înfuriase niciodată. Poate că tocmai asta fusese 
problema. Vinovăţia îi amplificase enervarea mai mult. 

— Eşti prima mea soție, dar rămâi unul dintre supuşii mei. Vei 
face cum ordon eu şi nu vei îndrăzni să-mi înfrunți hotărârea. 

Gülbehar se dădu înapoi în fața mâniei lui. Lăsă privirea în jos. 

— Ţi-a făcut vrăji? 

— Cine? 

— Hürrem! Mica obraznică roşcată. Te-a fermecat şi acum vrea 
să domnească peste Harem - şi chiar peste tine. 

— Şi ce vrei? 

Gulbehar îl privi nefericită. 

— Numai să te slujesc. 

— Atunci fă linişte, zise Suleiman. Slujeşte-mă păstrând 
liniştea. 

Şi se întoarse cu spatele, caftanul alb de mătase fluturându-i 
până la călcâie. Ca o pasăre mare luându-şi zborul, gândi 
Gulbehar. Pentru totdeauna. 

Apoi el plecă, trecând printre negrii surdo-muți de lângă uşă cu 
priviri fixe de statui, opaci la orice înțelesuri. 


În seara aceea, după ultima rugăciune, killerji-bashi veni în 
camera lui Mustafa şi-l întrebă dacă voia să mănânce. Paji tăcuți îi 
aduseră masa compusă din legume, vinete umplute cu orez, 
smochine cu cremă acrişoară şi portocale proaspete, pline de suc. 

Masa era servită în vase mici de porțelan alb şi albastru de 
Iznik, fiecare pictat de mână cu albastru de cobalt şi măsliniu. 
Killerji bashi gustă din fiecare farfurie, cum făcea la fiecare masă, 
apoi se înclină şi părăsi încăperea. Mustafa se aşeză cu picioarele 
încrucişate pe covor şi mâncă în tăcere. Din când în când ridica 
arătătorul mâinii drepte şi unul din paji înainta ca să-i umple cu 
şerbet cupa aurită. 

Când termină, Mustafa studie portocalele. Alese una, o coji pe 
jumătate şi gustă. Era cam uscată, puțin acrişoară. O aruncă pe 
tavă, apoi împinse tava deoparte. Imediat un paj se prezentă cu un 
vas cu apă parfumată. Mustafa îşi muie degetele în vas şi apoi le 

întinse pentru ai fi uscate. Se ridică şi trecu în dormitor. Pajii 
obişnuiau să termine ce rămânea de la el, aşa că pe când ieşea din 
cameră îi văzu aruncându-se asupra tăvii, precum câinii 
înfometați. Imaginea îl dezgusta de fiecare dată. 

Pajii întinseră deja saltelele în dormitor, dar el nu se simțea 
obosit. Se aşeză turceşte în fața Coranului şi mai citi două versete 
la lumina sfeşnicului înainte ca primul spasm să-i încleşteze 
măruntaiele. 


Când sosi Giilbehar, pajii ce serviseră masa erau deja morți, cu 
ochii holbaţi, contorsionați de chinurile care-i uciseseră. Mustafa 
era palid şi tremura, dar trăia. Doctorul Palatului îi administrase 
un purgativ, iar Mustafa gemea, stomacul gol revoltându-se din 
nou. 

Gulbehar căzu în genunchi, suspinând, şi îşi luă fiul în brațe, 
simțindu-i trupul tremurând. 

— Cine a făcut asta? strigă ea către fețele îngrozite ale pajilor şi 
străjerilor. Cine i-a făcu asta fiului meu? 

— Îl vom găsi pe făptaş, indiferent cine este, promise noul Kapi 
Aga. Pe barba sfântă a Profetului, dacă Mustafa murea, atunci 
propriul său cap ar fi luat drumul spre Poarta Fericirii... 

Dar Giilbehar nu-i asculta promisiunile. Începu să-şi legene 
băiatul în braţe cu duioşie, teamă şi furie. 

— Cine a făcut asta? 

Killerji-bashi, cel ce gusta mâncarea prințului, fu dat pe mâna 
gâdelui, care-l aştepta în camera de tortură. Fu chestionat 
meticulos, în măsura în care putea vorbi printre urlete. Cu tipetele 
sale, putu până la urmă să indice măcar mâncarea care fusese 
otrăvită, pentru că pur şi simplu i se băgă pe gât fiecare bucăţică 
rămasă de la masa prințului. 

— Portocalele au fost, raportă în cele din urmă călăul. Au 
otrăvit cumva portocalele. 

Suleiman ordonă ca toți cel implicaţi în prepararea mesei 
prințului să fie anchetați şi ei; cei doi bucătari şi pajul care 
adusese tava la bucătărie. 

Toţi muriră în chinuri strigând că sunt nevinovaţi, cerşind mila 
care nu veni. 

Apa caldă curgea din ţevile aurite. Trupuri goale de culoarea 
alabastrului, cafelei sau abanosului, îmbrobonate de apă, intrau şi 
ieşeau din ceață. Gediçli negre în cămăşi subțiri de baie luau apă 
în vase aurite şi o turnau peste capetele fetelor. Ecoul paşilor uzi 
pe marmura caldă reflecta în cupola boltită. 

Hürrem se cocoță pe marginea pietrei din centrul bazinului, o 
uriaşă lespede hexagonală încălzită din interior de un cuptor 
nevăzut. O lăsă pe Muomi să-i frece spatele cu ştergarul gros, apoi 
îşi udă capul şi umerii cu apă caldă. Celelalte fete treceau pe lângă 
ea cu ochii plecați; poate de gelozie, gândi Hürrem; mai degrabă de 
teamă. 

Se abandonă degetelor puternice ale lui Muomi care îi masa 
muşchii spatelui. Mai târziu o va pune să-i muncească abdomenul 
şi coapsele. Nu va lăsa grăsimea să se adune. În acest cuib de 
şerpi, o femeie nu-şi putea permite să rămână lipsită de farmece. 

Închise ochii, încercând să nu se mai gândească la cât de 
aproape fusese de rezolvarea tuturor problemelor. Portocalele 
fuseseră ideea ei. Ştia că nici chiar un killerji bashi n-ar fi 
suspectat un fruct întreg. Găurise portocalele cu acul, iar Muomi 
îmbibase micile orificii cu licoarea ei. Prințul fusese salvat printr-o 
pură întâmplare. Nu conta. Va găsi altă cale. 

Apoi o observă. Cămaşa vaporoasă de baie îi atârna pe sânii 
grei. Hürrem notă încântată că pântecele rivalei se cam îngroşase. 
Motivul era clar: una din sclavele sale era şi acum în spate, cărând 
o tavă cu fructe dulci. 

— Vei avea nevoie în curând de o întreagă cohortă de sclavi, 
şopti Hürrem când Gulbehar trecu pe lângă ea. 

Gulbehar n-o văzuse, dar îi recunoscuse vocea imediat. Se 
răsuci până când o identifică pe Hürrem prin ceața aburilor. 

— Ce-ai spus? 

Hürrem observă din nou cu plăcere că ochii femeii străluceau de 
tulburare. 

— Am spus că vei avea nevoie în curând de mai mult de două 
sclave, altminteri sânii ţi se vor târî pe jos. Poate de două sclave 
care să ţi-i care pe platouri de argint. Ca pe fructele alea. 

Gulbehar căscă gura, furioasă. Obrăznicătura cea mică o 
provoca. Chiar o provoca! 

— Cum îndrăzneşti să-mi vorbeşti astfel... Gulbehar abia putea 
respira. Ştiu că tu ai făcut-o! Ai încercat să-mi omori fiul! 

— Îmbătrâneşti. Mintea îți joacă teste. 

— Tu ai fost, vrăjitoare mică! 

— Atunci dă fuga la sultan şi varsă-ți bănuielile! Dacă 
îndrăzneşti! 

Guilbehar simți lacrimi fierbinți umezindu-i ochii. Hürrem era 
atât de sigură pe puterea asupra lui. Cel mai rău era că avea 
dreptate; Suleiman n-ar fi crezut-o niciodată. 

— Dacă te atingi de fiul meu, te omor! 

Hürrem zâmbi. 

— Nu cred că Suleiman al meu ar permite aşa ceva. Îşi puse 
ambele mâini pe pântece. Câţi Osmanlâi crezi că ar mai putea 
creşte aici? 

— Mustafa este ... 

— Mustafa e tot ce ai. Eu am trei şi s-ar putea să mai am încă 
mulți, căci sultanul nu prea mai vine în patul tău. De ce nu-l poți 
lua de lângă mine, Trandafir de primăvară? Pentru că eşti proastă 
sau pentru că eşti bleagă? 

— Lasă-l în pace pe fiul meu! 

Hurrem îşi cobori vocea şi şopti: 

— la-ți adio de la bobocelul tău, Trandafir de Primăvară! 

Gulbehar îşi repezi mâna dreaptă înainte. Palma căzu 
usturătoare peste obrazul lui Hürrem. Aceasta vru să răspundă la 
doar o uşoară atingere laterală în cap. Giilbehar se repezi din nou, 
de data asta cu unghiile. Hürrem o înşfăcă de umeri şi o trase 
înspre ea până căzură amândouă pe podea. Câteva gedegli săriră 
înapoi țipând. Tava de argint zăngăni pe marmură. 

Muomi o ajută pe Hürrem să se retragă în iatacurile sale, în 
timp ce aceasta se zvârcolea din cauza durerii din stomac. Era 
încă udă toată, iar cămaşa subțire de baie i se lipise de trup. Părul 
îi atârna pe față în şuvițe groase, iar pe frunte şi pe obraji avea 
dâre de apă amestecată cu sânge. 

Muomi o ajută să se întindă pe divan şi rămase lângă ea 
privind-o. Era mai mult intrigată, decât speriată. Simţea că 

Hürrem plănuise totul, că fusese martoră la o scenă dintr-un plan 
minuțios. Dacă era adevărat, atunci ea era impresionată. 

— Să chem doctorul? 

Hürrem râse, în ciuda durerilor. Căzuse cam tare când o trăsese 
pe Gülbehar la pământ. Chiar dacă pierdea copilul, planul era tot 
în picioare. Doi fii erau de ajuns oricum. 

— Cum m-ar putea ajuta doctorul? Tot ce ar fi putut face acesta 
ar fi fost să-i examineze mâna, şi atunci din spatele a trei rânduri 
de eunuci înarmați. 

— Dar eşti rănită rău. 

— Adu-mi oglinda. 

Muomi aduse oglinda împodobită şi i-o înmână. Hürrem îşi 
examină înfăţişarea. Avea câteva zgârieturi mici pe obraz, şi două 
mai adânci pe frunte. S-o ia naiba pe căţțea. Nici măcar să se bată 
ca lumea nu ştia. 

— Zgârie-mă, spuse Hurrem. 

— Doamnă ? 

— Zgârie-mă! 

Hürrem îi înşfăcă mâna şi îşi trecu unghiile ei peste obraz. 

— Mai tare! 

Cu o grijă meticuloasă, Muomi îşi apropie unghiile de fața 
stăpânei şi începu să traseze zgârieturi adânci pe obraz. O făcu 
iar, şi iar, şi iar. Rânji deodată. Era aşa de bine, aşa de plăcut să 
nu fii tu victima. 

— Destul! 

— Încă o dată, stăpână. 

Hürrem ţipă şi îi împinse mâinile departe de faţa ei. Întinse 
mâna după oglindă. Chipul ei era acum o mască însângerată, de 
nerecunoscut. 

— Eşti mulțumită acum, stăpână? zise Muomi. 

Avea răsuflarea tăiată, de parcă tocmai ar fi făcut dragoste. 

— Da, sunt mulțumită, Muomi. 

— Te va iubi mai mult sultanul acum, când arăţi astfel? 

— Nu, Muomi, dar o va iubi mai puţin pe Giilbehar, răspunse 
Hürrem, şi lacrimi de durere i se amestecară cu sângele ce i se 
scurgea pe obraji. 

Eski Sarai se cutremură. 

Suleiman se năpusti pe sub arcadele întunecoase, cu Kislar 
Aghasi gâfâind pe urmele lui cu fața plină şiroaie de transpirație, 
bolborosind înspăimântat. Era tot ce putea face pentru a ţine 
pasul cu Stăpânul Vieţii. 

Ca un imens vultur alb, gândi el, privind omul înalt ce se grăbea 
înaintea sa, cu mantia de catifea albă fluturând în spate. lar 
ghearele îi erau scoase. 

Stăpânul Vieţii aflase de teribilul incident din Harem de la 
mama sa, Valide. Veştile circulau repede în Harem. Erau atât de 
puţine de făcut, încât bârfa era permanentă. Chiar şi cel mai 
neînsemnat lucru ajungea la urechile Sultanei Hafise în mai puțin 
de o zi. lar acest teribil episod din Harem nu era deloc un lucru 
neînsemnat. 

Kislar Aghasi îl văzu pe Stăpânul Vieţii oprindu-se în fața uşilor 
iatacului lui Hürrem. Cei doi eunuci de pază părură să tremure la 
apropierea lui; dar nu încetară să privească fix înainte. 

Kislar Aghasi aşteptă, răsuflând din greu. 

— Spune-i că sunt aici, zise Suleiman. 

Bătrânul eunuc dădu din cap şi intră înăuntru, dar fu 
întâmpinat de Muomi şi nu de Hürrem. 

— Stăpânul Vieţii doreşte s-o vadă pe stăpâna ta, zise eunucul. 

De altfel, trimisese deja un mesager ca s-o prevină pe Hürrem. 

— Stăpâna mea nu poate să-l primească, răspunse Muomi. 

Kislar Aghasi se holbă la ea, ca trăsnit, de parcă i s-ar fi vorbit 
într-o limbă străină.: 

— Ce-ai spus? 

— Stăpâna mea este mai mult decât nefericită că nu poate 
accepta onoarea pe care sultanul i-o face de a o vizita aici. Dar nu- 
l poate primi. Nu e potrivit ca Stăpânul Vieţii să-i vadă fața cât 
timp este atât de desfigurată. 

— Desfigurată? 

— Ea speră ca timpul să-i vindece rănile şi să-şi recapete 
frumusețea dinainte. Dar nu-l poate lăsa pe Stăpânul Vieţii să-i 
vadă fața în această stare. 

Kislar Aghasi rămase pe loc, neajutorat, simțind cum durerea 
din piept îi devenea şi mai ascuţită. Îmbătrânise prea mult pentru 
nenorocirile pe care această mică rusoaică le adusese cu sine în 
Haremul lui. Era aşa de simplu altădată, când era numai 
Gulbehar. Cum să-i spună el, Eunucul Negru Şef, sultanului că 
cea de-a doua cadână nu-l putea primi? Nu existase un asemenea 
precedent. 

— Trebuie să-l primească, zise el. 

Muomi îl privi şi nu spuse nimic. 

El o ocoli şi trecu în salon. Hürrem era acolo, aşezată pe un 
divan îmbrăcat în brocart verde, cu un văl negru pe față. Nu se 
mişcă deloc la apariția lui. 

— Doamnă, spuse el. 

Ea tot nu spuse nimic. Aşa ceva era de netolerat, îşi spuse el, 
tamponându-şi fața transpirată cu o batistă de mătase. Se jucau 
cu el, şi Muomi, şi această mică vrăjitoare roşcată. 

— Sultanul vrea să te vadă, spuse el. 

Hürrem îşi ridică încet vălul de pe față, iar eunucul rămase 
înmărmurit. Avea zgârieturi roşii pe nas, pe obraji, chiar şi peste 
ochi. Arăta de parcă ar fi fost atacată de o pisică turbată. Ei bine, 
el n-auzise de aşa ceva. Zvonul spusese că, deşi aşa ceva nu se 
văzuse vreodată, totuşi nici una din femei nu fusese grav rănită. 

Scoase un sunet ca un suspin de animal mic şi se grăbi afară. 


— Prea desfigurată ca să mă vadă? repetă încet Suleiman. 

Îl fixă pe bietul eunuc. Bătrânul arăta ca în pragul leşinului. 
— Aşa spune, Stăpâne. 

— Gulbehar, şopti Suleiman. 

— Stăpâne? 


Gulbehar era înfrigurată toată. Mesagerul lui Kislar Aghasi îi 
adusese la cunoştinţă că Stăpânul Vieţii era la Eski Sarai, aşa 
cum de altfel se aşteptase. Era sigură că va veni la ea, că va dori 
să audă ocara pe care i-o aruncase obrăznicătura de rusoaică, la 
hammam. Şarpele ieşise din ascunziş, până la urmă. Suleiman 
avea s-o vadă aşa cum era. Îi va spune cum încercase să-l omoare 
pe dragul lor Mustafa. Iar el avea s-o dea pe ea şi pe vrăjitoarea 
neagră pe mâna călăului, şi adevărul va ieşi la iveală. 

Şi Suleiman se va întoarce la ea. Totul va fi bine. 

Pregăti ea însăşi masa, aranjă dulciurile, rahatul şi şerbetul, şi 
se aşeză pe divan. Părul îi fusese pieptănat şi împletit, trupul 
îmbăiat şi parfumat. Avea perle prinse în păr şi un rubin îi 
strălucea la gât. 

Încercă să aştepte liniştită pe divan, dar îi era imposibil. Abia 
aştepta să-i spună lui Suleiman ce-i auziseră urechile de la femeia 
aceea, cum o provocase cu amenințările ei şoptite la adresa lui 
Mustafa. În definitiv, era prima lui cadână, mama viitorului sultan. 

Se duse la fereastră şi privi printre gratii apa sclipitoare a 
Bosforului, şi dincolo de ea, palatele cu cupole roşii de pe dealul 
Galatei. O întreagă lume strălucitoare, care era a fiului ei. Dar aici 
era întuneric şi rece. Era întuneric şi frig de prea mult timp. 

Acum totul se va schimba. 

Uşa se deschise. 

Nu era nici un negru care să-l conducă pe Stăpânul Vieţii în 
odaia ei. Nu era timp să se aşeze, să se pregătească. 

Suleiman stătea în uşă, cu fața urâțită de mânie. Trânti uşa în 
urma sa şi înaintă către mijlocul încăperii. 

Gülbehar căzu în genunchi în fața lui. 

— Stăpân al Vieţii mele, Sultan al... 

El o apucă de mâini şi o ridică brutal. 

Gulbehar scăpă un suspin de durere — degetele lui se înfipseră 
în carnea moale a brațelor ei, ca nişte cleşti de oțel — şi de 
surpriză. 

— Scoate-ţi vălul. 

Gulbehar tresări. Ce era cu el? Ce-l putuse stârni în halul ăsta? 
Îşi trase vălul şi văzu cum faţa lui se încruntă şi mai tare. 

— Nici o zgârietură ... 

— Nu înțeleg, Stăpâne ... 

Îşi retrase mâna şi o pălmui cu putere peste față. O făcu de încă 
două ori. După a patra lovitură ea căzu la podea. 

Rămase acolo suspinând. Ce se întâmplase? Ce era asta? Când 
Suleiman vorbi din nou, vocea sa era atât de joasă încât abia îi 
desluşi cuvintele. 

— Dacă îmi iei plăcerea de a-i vedea fața îţi jur ... că te omor. 

— Te rog... Stăpâne ... 

— Gelozia ta otrăveşte întregul Harem! 

— Ce-am greşit? Ce-am făcut? 

— Destul! M-ai auzit? Eşti mama lui Mustafa. Într-o zi vei fi 
Valide. Mulțţumeşte-te cu asta! 

— Ce ţi-a spus obrăznicătura aia mică? Nu eu am ... 

El ridică din nou mâna şi o lovi, o înşfăcă de păr şi o săltă în 
picioare, apoi o lovi iarăşi şi iarăşi, în timp ce ea îi striga să se 
oprească. Furia îi urla în minte, făcându-l surd la țipetele ei. Se 
opri numai când văzu sânge împrăştiat pe cămaşa ei. 

O lăsă să cadă, moale ca o cârpă, şi mâinile lui rămaseră 
împietrite în timp ce se uita la petele de sânge. 

O vreme ea zăcu la picioarele lui, plângând. El stătea drept, 
respirând greu, conştient deodată de ce făcuse. Când în sfârşit ea 
ridică fruntea, avea buzele şi ochii umflați, iar din gură şi din nas 
îi curgea sânge, contrastând puternic cu pielea albă. 

— Stăpâne! ... 

— Linişte! Respirația i se oprea în piept şi se luptă să şi-o 
controleze. Niciodată să nu mai îndrăzneşti să mă ţii departe de ea. 

Cum mânia i se topise, se aplecă şi o apucă de braț ca s-o ajute 
să se ridice, dar ea se feri. 

Suleiman simți un junghi de remuşcare. Puteam s-o omor, se 
gândi. Am fost cât pe ce. Dacă aş fi avut un pumnal în mână, i-aş 
fi luat viața. Fusese cadâna lui atâția ani, de când era doar un 
copil, şi totuşi în mânia lui era s-o omoare. 

— Trebuie să pleci de aici, şopti el. E mai bine pentru tine. 

leşi din încăpere, lăsând-o pradă lacrimi lor amare. 


30 
Hipodromul 


Guzul era evreică; o dată pe lună i se dădea voie să intre în 
Harem, unde vindea odaliscelor pietre colorate şi podoabe. Dar nu 
aceasta era principala ei ocupaţie; în lumea închisă a Haremului, 
Guzul era o creatură rară, o mijlocitoare. O dată cu trecerea anilor, 
devenise principala legătură a lui Gülbehar cu lumea exterioară. 

Nu mai era tânără; pielea ei avea culoarea tutunului şi era 
ridată, ochii îi străluceau în cap ca două safire într-o pungă de 

piele. Pentru a compensa tinerețea pe ducă, îşi vopsea părul cu 
henna şi şi-l lega cu panglici strălucitoare, ca o amintire de 
vanitate. Ibrahim hotărî că, probabil, cândva fusese frumoasă. 

Pentru comisionul ei alesese o mantie de mătase stacojie şi 
purta pe cap o căciuliță mică, rotundă, de satin, tot stacojie. Avea 
o vestă de damasc auriu şi pantofiori albi de piele. La glezne şi la 
încheieturile mâinilor purta brățări de argint, iar în păr îi sclipeau 
perle. Mâinile şi picioarele îi fuseseră colorate cu henna, iar în 
jurul ochilor ea avea dungi groase, întunecate de fard. Arăta ca o 
regină a tâlharilor de drumul mare. 

În amurg, pietrele palatului lui Ibrahim luaseră culoarea 
trandafirului. Zidurile impresionante şi ferestrele cu obloane de 
lemn reflectau parcă splendoarea marelui Topkapi ce se înălța la 
mai puțin de o jumătate de milă pe cealaltă parte a Atmeydani. Era 
pentru a reaminti tuturor, de la călăreții ce jucau gerit mai încolo, 
la credincioşii ce umpleau Aya Sofia, la cioplitorii şi brutarii 
oraşului şi până la ienicerii Sublimei Porţi de la Ba'ab i Hümayun, 
că grecul era cel mai mare, mai bogat şi mai de încredere vizir al 
Imperiului Otoman din toate timpurile. 

Mărimea sălii de audienţe îi reaminti lui Güzül cât de mică era. 
Covorul imens pe care îngenunche -— tronul de fildeş şi de baga, 
sfeşnicele de aramă şi sidef, candelabrele de argint — toate erau pe 
măsura unui sultan. Ibrahim însuşi, cu marele său turban şi 
mantiile de satin, arăta aşa cum îşi imaginase ea întotdeauna că 
trebuie să arate Stăpânul Vieţii. 

Reuşise să creeze impresia că era mult mai înalt decât în 
realitate, gândi Guzul. Probabil cu ajutorul turbanului, înalt de 
douăzeci de țoli pe puţin, cu banda aceea aurie, groasă, la bază. 
Era greu să nu fie impresionată de aşa ceva sau de imensul rubin, 
de mărimea unui ou de pasăre, de pe degetul lui. 

Greu să nu se lase impresionată şi greu să nu-i fie frică. 

Viața fusese darnică cu Ibrahim. După ce Suleiman îl făcuse 
mare vizir, îşi construise un palat de partea cealaltă a 
hipodromului şi îi dăduse în căsătorie chiar pe sora sa, Sultana 
Hafise. 

Steaua lui norocoasă purtase după ea şi un satelit. Acesta 
stătea cu picioarele încrucişate la baza scărilor ce duceau la tronul 


127 


- HAREM - 


lui Ibrahim, aşa fel încât ea nu-i putea vedea fața. Dar Guzul ştia 
cine este. 

Se spunea că vistiernicul Rüstem se născuse în Bulgaria şi 
fusese adus în Istanbul cu mulți ani în urmă de negustorii de 
sclavi. Fusese educat la Enderun, şcoala Palatului, şi fusese foarte 
bun la matematici. Urcase repede treptele dregătoriei vistieriei, 
grație, se spunea protecției lui Ibrahim. Oricine putea ghici, gândi 
Guzul, ce util îi era lui Ibrahim să aibă un om de-al său la 
mânuirea banilor publici. Zvonurile despre corupție şi mită erau în 
floare, dar nimeni, desigur, nu îndrăznea să ridice vocea împotriva 
lui Ibrahim. Doar dacă nu cumva dorea să facă cunoştinţă 
îndeaproape cu țepuşele zidurilor de la Ba'ab i Sa'adet. 

Guzul se întrebă ce căuta Rustem acolo. Poate că Ibrahim se 
sfătuieşte cu el şi în alte probleme. 

Acum o privea. Îi observase căutătura în direcția lui Rüstem, 
dar i se adresă ca şi când ar fi fost singuri. 

— Ei bine, Guzul, ce te aduce în umilul meu palat? 

— Stăpâna mea, Trandafir de Primăvară, îţi trimite saluturile ei. 
Fie ca locuința să ți se umple de sănătate şi bunăstare. 

— Îi mulțumesc pentru bunele urări. Fie ca Allah s-o păzească 
întotdeauna şi frumusețea să nu-i pălească niciodată. 

— Insallah. Cum va dori Allah. 

— Am auzit şoapte, Guzul. 

— Ce şoapte, Stăpâne? 

— Că stăpâna ta se ceartă cu Hürrem în Eski Sarai. Nu putem 
decât să ne rugăm ca neînțelegerile să se rezolve spre mulțumirea 
tuturor. 

Guzul se hotărî să abandoneze limba politicoasă a Curţii. 

— Va fi exilată, Stăpâne. 

Ibrahim făcu o pauză, dar nici un muşchi nu i se clinti pe față. 

— Stăpâna mea te roagă să intervii pe lângă Stăpânul Vieţii. 

— Asta nu stă în puterea mea, Guzul. 

Altceva se spune prin bazare, gândi Guzul. Se spune că tu eşti 
sultanul în toate, mai puţin cu numele. Dar n-aş îndrăzni să spun 
asta nici chiar aici. 

— Stăpâna mea ar dori numai să-i vorbeşti Stăpânului Vieţii 
despre ea. 

— Aceasta e treabă de Harem, nu e treaba mea. Ştii că aş dori 
s-o ajut pe stăpâna ta dacă aş putea, dar asta e mai presus de 
neînsemnata putere pe care o am. Poate că ar trebui să-i ceară 
ajutorul lui Kislar Aghasi. 

— Stăpâne, stăpâna mea îţi cere doar să judeci consecințele 
izgonirii sale. 

Ibrahim se aplecă înainte, sprijinindu-se de brațul tronului. 
Faţa lui trăda un început de iritare. 

— Da, Guzul? 

— Ai fost întotdeauna un prieten al lui Mustafa. Într-o zi el va fi 
sultanul. Mama lui îşi va aminti cu plăcere de tine. 

— Este o amenințare, Güzül? 

— Nu, Stăpâne. Stăpâna mea ar dori numai să afli că îşi ține 
minte bine prietenii. 

— Virtuţile ei fără margini sunt bine cunoscute. 

— Stăpâna mea ar mai dori să-ți aminteşti că nu s-a gândit 
vreodată să înfrunte puterea marelui vizir. 

Ibrahim râse, surprins. 

— Desigur că nu. 

— Şi totuşi Hürrem probabil că e gata să te înfrunte. 

Vorbele răsunară în încăpere ca o potcoavă scăpată pe 
pardoseala de marmură. Mult timp Ibrahim se uită la ea, cu 
pumnii încleştați pe braţele tronului. La sfârşit, spuse. 

— Aşa crezi, Guzul? 

— Prin bazare se spune că i-ar fi făcut vrăji, Stăpâne. 

— Imperiul nu se conduce după vorbele vânzătorilor de covoare. 

— Stăpâna mea doreşte să-ți aduci aminte că Stăpânul Vieţii 
petrece cu ea zile şi nopți. Şi îi vorbeşte despre politică, Stăpâne. 

— Alte bârfe de Harem! 

— Stăpâna mea îți cere numai să vorbeşti pentru ea cu 
Stăpânul Vieţii. Eşti sfetnicul lui înțelept şi de încredere. Ea îţi 
doreşte numai binele, Stăpâne. 

— Ai spus ce-ai avut de spus, Guzul. 

— Stăpâne, mai zise aceasta şi sărută covorul din fața tronului, 
apoi ieşi. Ibrahim o urmări plecând cu fața schimbată într-o 
expresie de nehotărâre. Hürrem - o amenințare! Imposibil! Şi 
totuşi ... 

Privi spre omul tăcut şi răbdător de la picioarele tronului. 

— Ei bine, vistiernice, ce crezi? 

— E bine să nu-ți faci niciodată mai mulți duşmani decât e 
absolută nevoie. 

— Lui îi place această mică rusoaică. Dar... o primejdie pentru 
marele vizir? 

— La această întrebare numai tu poți răspunde, Stăpâne. 

Ibrahim îl privi. Înţelegi la ce mă gândesc, vistiernice? Dacă ai 
priceput adevărata mea problemă - aceea că Haremul e partea din 
imperiu asupra căreia nu am nici un control — totuşi n-ai lăsat să 
ți se citească nimic pe față. Tu nu laşi nici o emoție să iasă la 
suprafață. Uneori mă întreb dacă simți ceva, cât de cât; şi de aceea 
te-am ales dintre atâția alții. Uneori fierbințeala sângelui îmi 
umbreşte judecata. 

— Trandafir de Primăvară este mama prințului, spuse Ibrahim. 
Într-o zi ea va fi Valide. Voi face ce pot ca s-o ajut. 

— În felul acesta vei putea măsura şi cât de mare este influența 
acestei fete de Harem, răspunse Rüstem. 

Ibrahim îl privi atent. Asta nu-i trecuse prin cap. Dar, desigur, 
Suleiman va da curs sfatului său. Fusese el vreodată respins? 

Ei bine? 


31 
Topkapi Sarai 


În această seară vioara lui Ibrahim nu îl bucura deloc. Suleiman 
îşi privea posomorât mâinile, în timp ce pajii îndepărtau farfuriile 
cu rahat dulce şi cu aromă de fistic cu care îşi încheia toate 
mesele. Ibrahim termină balada şi aşeză pe jos instrumentul, 
ținându-şi capul într-o parte. 

— Te frământă ceva, Stăpâne? 

Suleiman încuviință încet. 


— Da, Ibrahim. 
— Eşti tulburat de solie, de Haberdansky? 
Suleiman se încruntă. Haberdansky! Ambasadorul 


Habsburgilor. Frederick avusese curajul să-l trimită la Curtea sa 
fără nici un tribut şi doar cu pretenţia de a i se returna Ungaria, 

ca parte a imperiului său dobândit prin naştere. Îi făcuse o reală 
plăcere să accepte sugestia lui Ibrahim de a i se prezenta solului 
ospitalitatea turnurilor de la Yedikule. 

— Nu, nu politica mă indispune, Ibrahim. 

— Şi totuşi e un lucru care necesită rezolvare. 

— Da, da. 

— Poate că vei face cunoscută şi marelui tău vizir hotărârea ta, 
când va fi luată. 

Suleiman nu îşi putu reține un zâmbet. Nu era nici un reproş în 
vocea lui Ibrahim, iar colțurile gurii lui erau ridicate într-un surâs 
uşor. Are dreptate, gândi Suleiman. Venise la mine cu câteva zile 
înainte să afle decizia finală. 

— Ce părere ai de Zapolya? 

— Nu este un rege, dar cred că ar putea fi un vasal bun. 

Suleiman încuviință. Aceeaşi judecată i-o sugerase şi Hürrem. 

— Am ajuns la o concluzie asemănătoare, spuse el. Putem face 
din el paznicul porții noastre. Poate să-şi poarte coroana, câtă 
vreme plăteşte tribut în aur şi sclavi, regatul rămâne al nostru. 

— E hotărât, deci? 

— Da, răspunse Suleiman. Comunică trimisului său hotărârea. 

Ibrahim ridică iarăşi vioara şi ciupi uşor coardele. Suleiman 
simți un acces de iritare. Nu găsea linişte nici măcar aici. Nu se 
putea gândi decât la războiul nervilor care se desfăşura în propriul 
său Harem. 

— Trebuie să discut ceva cu tine, spuse el în cele din urmă. 

— Da, Stăpâne. 

— E vorba de Mustafa. 

— Stăpâne? 

— Promite mult, atât ca lider, cât şi ca războinic. Are 
paisprezece ani. Poate că e vremea să i se dea o guvernare, ca săi 
se încerce tăria în vederea poverii pe care o va duce într-o zi. 

Ibrahim lăsă în jos vioara. Era deci adevărat! Suleiman plănuia 
s-o surghiunească pe Gulbehar sub pretextul primei misiuni a lui 
Mustafa. 

— E încă tânăr, rosti el. 

— Cu doar un an mai tânăr decât mine, când tatăl meu m-a 
trimis la Manisa. 

— Un an e vreme lungă pentru cineva atât de tânăr. 

— Totuşi, cred că e vremea. Dar accept spusele tale. Va trebui 
ca mama sa să-l însoţească şi să-l ajute. Sunt foarte apropiați. Eşti 
de aceeaşi părere? 

— Te-aş sfătui dimpotrivă, Stăpâne. 

— Hotărârea mea e luată. 

Ibrahim tresări surprins. Suleiman nu luase o hotărâre până 
atunci fără acordul său. 

— E primejdios să-l forțezi atât de devreme. Ar trebui să 
cântărim cu grijă această problemă. 

— Nu de data asta, Ibrahim. Nu e nevoie să ne mai frământăm 
pentru asta. 

— Aş pleda pentru amânare, Stăpâne. Ar trebui să mai 
aşteptăm cel puţin un an. 

— E fiul meu. Îl cunosc cel mai bine. 

— Dar să-i încredințezi o guvernare atât de devreme ... 

— Vrei să-ncetezi, Ibrahim! Am spus că hotărârea mea e luată! 
Eşti un vizir bun, dar nu eşti sultanul! 

Ibrahim îl privi lung. Ochii lui Suleiman exprimau o nervozitate 
subită. E ca praful de puşcă, gata să explodeze, gândi vizirul. 
Cineva l-a influențat înaintea mea. Nu mă ascultă pentru că a fost 
deja prevenit. Oare cine a putut face asta? 

Ibrahim ştia că era periculos să-l provoace mai departe. 

— Cum doreşti, Stăpâne, mă înclin în fața înțelepciunii tale. 

— Acum o să mă culc, sunt obosit, spuse sultanul. 

Suleiman se dezbrăcă şi se strecură sub cuvertura de pe 
salteaua pe care pajii o întinseseră pe podea. Încă o vreme stătură 
vegheaţi de cele două lumânări de la picioarele patului, Ibrahim 
continuând să cânte melancolic, aşezat turceşte pe covor. 

De la un timp, Ibrahim închise ochii şi văzu strunele 
instrumentului întinzându-se dincolo de zidurile gri ale Palatului, 
peste cele şapte coline ale Istanbulului, peste Marea Neagră, peste 
Mediterană şi Egee, dincolo de nisipurile mişcătoare ale Egiptului 
şi Algeriei, munţii Persiei şi Greciei, fluviile largi ale Eufratului şi 
Dunării, câmpiile Ungariei şi stepele Ucrainei, oraşele sfinte 
Ierusalim, Babylon, Mecca şi Medina. La capătul corzilor dansau 
prințese şi viziri, şahi şi şeici, iar el şi cu Suleiman mânuiau 
strunele. Dar deodată alte corzi, noi şi agățătoare se încolăceau ca 
nişte tentacule prin marele oraş şi le simți strângându-se în jurul 

propriului său trup şi al iubitului său padişah. lar mâinile care 
țineau plasa erau moi, albe şi feminine, cu unghiile vopsite în 
purpuriu. 

Se înfrigură de răcoarea camerei şi pentru prima dată în viaţă îi 
fu puţin frică. 


Suleiman stătea călare pe un cal alb în curtea pavată cu topazul 
ca o inimă întunecată prins pe turban şi cu penele de cocor 
îndoindu-se în adierea brizei. Şi mantia albă era umflată de vântul 
neaşteptat, de nord. Chipul său era o mască încordată, severă. Era 
imposibil să-i descifrezi expresia, chiar dacă pajii şi străjile ce 
stăteau lângă el ar fi avut curajul să-l privească în față. Şi, de frica 
morții, nici unul n-avea acest curaj. 

Suleiman îl văzu pe Mustafa ridicându-se cu uşurinţă în şa — 
arăta mai în largul lui în şa decât pe propriile picioare lungi, încă 
în creştere — şi așteptând, privind cu speranță către umbrele 
dinspre turnul de est. 

Sultanul îşi strânse numai puțin genunchii, şi calul său păşi 
încet înainte, cu urechile ciulite în aşteptarea unei comenzi a 
stăpânului său.. 

Suleiman îl mână până în dreptul lui Mustafa. Întinse mâna şi 
şi-o lăsă pe brațul băiatului. 

— Allah să te binecuvânteze şi să te păzească, spuse el. 

— Mulţumesc, tată. 

În obrajii băiatului se zărea o roşeaţă, entuziasmul său tineresc 
luptându-se cu seriozitatea autoimpusă. 

— Să fii brav. 

— Voi face tot ce pot ca să te slujesc. 

— Nu pe mine mă slujeşti, Mustafa, ci Islamul. Ţine minte asta. 
Chiar şi sultanii şi prinții lor sunt doar slujitori. Islamul este 
stăpânul nostru. Mergi în pace. 

— Da, tată. 

Suleiman simți o greutate mare în piept. Ce ciudat va fi să vină 
la Harem şi să nu-l mai găsească pe Mustafa! Auzi mişcare în 
spatele lui şi văzu trei siluete ascunse după văluri traversând 
curtea şi urcând în caleaşca pregătită. Erau Gülbehar şi cele două 
slujnice ale sale. 

Una dintre ele aşteptă, uitându-se la el din spatele vălului 
sperând că el ar putea veni la ea şi să-i vorbească, dar Suleiman 
se întoarse cu spatele. 

Când privi înapoi, ea plecase. 

Suleiman aşteptă până când mica procesiune părăsi curtea şi 
marile porți de la Eski Sarai se închiseră cu zgomot în urma lor. 
Când nu se mai zăriră avu un ciudat sentiment de uşurare, de 
parcă, în sfârşit, ar fi fost eliberat de o parte a poverii sale. 


PARTEA A PATRA 
PAZNICUL FERICIRII 
32 
Marea Ionică, 1532 


O tulburătoare contradicție a simțurilor. Culorile şi splendoarea 
Paradisului şi dublarea ameţitoare a Bestiei. 

Galera arăta asemeni unei imense gâze de apă, cele douăzeci şi 
şapte de vâsle de pe fiecare flanc, ca nişte picioroange subțiri, 
împingând-o de-a lungul suprafeței de apă albastră, sclipitoare. 
Flamuri şi stindarde fluturau neobosite pe catarg şi la pupa, în 
timp ce leul aurit al Veneţiei dormea în bătaia soarelui. Duneta, 
sculptată cu măiestrie şi aurită, era acoperită cu un baldachin de 
purpură şi aur, sub care ofițeri şi gingaşa încărcătură se odihneau 
pe covoare şi divane joase, cu batiste parfumate la nas, împotriva 
mirosului care venea de jos, înconjurând întreaga navă ca un abur 
invizibil şi malign. 

Pânzele erau întinse de-a lungul a două grinzi mari, încovoiate, 
fixate pe catargul din față şi cel principal. Dispăruţi în 
semiîntunericul din măruntaiele galerei, douăzeci şi şapte de 
rânduri de sclavi goi o împingeau de-a lungul oceanului. Erau 
legaţi cu lanțuri de băncile de lemn, cu urina şi fecalele proprii 
amestecându-se în băltoaca din jurul gleznelor. Vâsleau fără 
întrerupere de optsprezece ore. Unul din subofiteri cobora până 

lângă băncile de lemn ca să îndese pâine înmuiată în vin în gurile 
căscate ale celor ce păreau să se prăbuşească de epuizare. Câţiva 
leşinaseră în lanţuri. Fuseseră readuşi în simţiri cu o frânghie 
înmuiată în apa sărată a mării. Doi dintre ei, care nu-şi reveniseră 
destul de repede, fuseseră dezlegaţi şi aruncați peste bord. 

Julia Gonzaga nu văzuse nimic din toate acestea, din scaunul ei 
aflat sub cortul purpuriu şi aurit. Perdelele de brocart îi scuteau 
pe pasageri de asemenea privelişti neplăcute; chiar dacă ea reuşise 
să zărească pe nenorociții de la vâsle doar de câteva ori în timpul 
călătoriei, imaginea lor i se întipărise puternic în minte. Niciodată 
nu văzuse atâta disperare şi mizerie de neînchipuit, şi ceea ce 
zărise o urmărea fără încetare, de zece zile de când se aflau pe 
mare. Căpitanul îi explicase că nu erau decât nişte sălbatici, 
marinari turci şi pirați arabi prinşi, deci cu nimic deasupra 
animalelor. Dar ea nu reuşise să-şi smulgă din suflet sentimentul 
adânc de ruşine. Îşi închise ochii - Mediterana strălucea mult prea 
tare - şi începu să-şi învârtă mătăniile, încercând să-şi 
concentreze gândurile asupra unor sentimente mai creştine. 

Era pentru prima oară când părăsea Veneţia, La Serenissima, şi 
era totodată emoţionată şi speriată. Pietro, soțul ei, căzuse grav 
bolnav pe când îşi vizita proprietăţile din Cipru, cu două luni în 
urmă. Din câte ştia ea, se părea că boala se anunţa lungă, aşa că 
acum el îi ceruse să vină lângă el. Julia ghicise că era necesară ca 
îngrijitoare şi nu ca soție; el nu arătase prea multă pasiune pentru 
ea ca femeie, şi oricâte secrete ar fi putut el să-i desluşească, 
acestea rămăseseră în continuare un mister. În noaptea nunţii o 
sărutase pe obraz în uşa dormitorului ei şi se culcase în camera 
lui — ritual repetat apoi în fiecare seară. 

Nu intrase în camera lui decât pentru a-l hrăni după câte un 
acces al bolii sale, situaţie care în ultimii doi ani devenise tot mai 
frecventă. El îi cerea să stea lângă el zi noapte şi să-i citească din 
Platon. Era singurul lucru făcut de ea care să-l mulțumească.. 
Julia hotărâse de mult că era un bătrân irascibil şi nervos, mult 
prea plin de sine, şi-şi blestema tatăl în fiecare zi pentru alegerea 
pe care i-o impusese. Politica. Era singurul lucru care-l interesa. 

Ar fi trebuit să fie încântată de călătorie, de aerul proaspăt şi 
sărat, de oceanul sclipitor şi de florile viu colorate, de pe insulă. 
Salutase eliberarea din atmosfera închisă a palazzo-ului, din 

coridoarele mohorâte, din monotonia lucrului de mână şi a 
slujbelor de dimineață. Miasmele venind dinspre băncile de lemn îi 
aminteau de grozăvia de dedesubt şi de hidoşenia care-o aştepta la 
sosire. Mirosul unui soț bătrân în descompunere. 

Fără nici un motiv, se întrebă ce se întâmplase oare cu Abbas. 
Abbas! Nici un bărbat nu-i vorbise ca el, înainte sau după aceea. 
Abbas! Lumina în trecutul ei ca o icoană. Timp de câteva zile de 
neuitat simțise că trăieşte. 

— Gânduri plăcute, doamna mea”? 

Julia privi în sus, speriată. Era căpitanul Bellini, un tânăr 
rotofei, cu obrajii roşii şi ochii ageri, scăpărători. 

— Poftim? 

Îi văzuse oare zâmbetul prin dantela neagră şi grea a vălului? 

— În aceste călătorii lungi este atât de mult timp pentru 
reflecție.. 

— Mă gândeam la soțul meu. 

— Ah. Bellini îşi mută privirea şi arătă spre orizont. Încă zece 
zile şi sunt sigur că veți fi împreună din nou. Ar putea fi şi mai 
repede, cu un vânt bun. Vâslele sunt un înlocuitor slab. 

— Într-adevăr. 

Bellini îşi duse batista la nas pentru o clipă şi respiră, adânc. 

— De când nu v-aţi văzut soțul? 

— De vreo şase luni. 

— Mult. Trebuie că vă e dor de el. 

Julia recunoscu uşoara bătaie de joc din vocea lui şi simți o 
oarecare mânie. 

— Mai mult decât veți şti vreodată, replică ea şi fu încântată de 
expresia de fâstâcire de pe fața tânărului. 

Măcar dacă ar şti, îşi spuse ea cu amărăciune. 

Bellini îşi găsi scăpare în propria considerație. 

— Cu un vânt bun ... începu el, dar fraza îi rămase în gât. Corpo 
di Dio! strigă el şi se grăbi pe punte să-şi aducă ocheanul. Dar un 
strigăt venind de la marinarii care strângeau pânzele de pe 
catargul de la prova îi confirmă temerile. 

Pânzele triunghiulare ale corăbiei apăruseră brusc din spatele 
unei insule, la mai puțin de o milă depărtare. Lopeţile vâslelor se 
ridicau şi coborau, purtând-o înspre el. 

— Turcii! strigă Bellini, cu vocea subțiată de panică. Cobori 
scările ce duceau de la dunetă pe puntea de deasupra băncilor cu 
sclavi. Vâsliți! îl auzi Julia. Vâsliți! 

Se auzi un cor de fluierături şi pocnetul greu al bicelor. Auzi 
oamenii protestând în fața noii pedepse. Galera se clătină când 
timonierul aflat pe platforma de deasupra dunetei înclină braţul 
lung al cârmei, aplecând nava mult spre tribord, încercând să fugă 
de piraţii ce se apropiau. Deja nava lor părea de două ori mai mare 
pe linia orizontului. Julia îi vedea clar, vâslele afundându-se ritmic 
în apă. 

Deodată puntea se umplu de o mulțime de oameni, repezindu- 
se la posturile lor de la prova şi pupa, soldați pregătindu-şi 
archebuzele şi arbaletele. Spaima le ieşea din trupuri sub forma 
sudorii; se oglindea în ochii lor şi izbucnea din gurile lor în 
blesteme. 

Prova lungă şi ascuţită a galionului turcesc se vedea acum cu 
claritate, poate la mai puţin de o jumătate de milă. Vâslele lucrau 
ritmic. 

Julia îl apucă pe Bellini de braţ. 

— Ce-o să se întâmple acum? 

Căpitanul o privi aproape fără s-o vadă, cu ochii albii şi mari. 

— Nu cred că putem fugi de ei. Corpo di Dio, unde ne-o fi 
escorta? Privea disperat orizontul în căutarea vasului de război pe 
care-l lăsase, neglijent, să-i scape din vedere. 

— Nu putem scăpa cu fuga? 

— Nava lor este mai uşoară şi mai rapidă. În plus, vâslaşii lor 
sunt oameni liberi şi odihniți. Până acum n-au făcut decât să 
aştepte. 

— Ce-o să se întâmple acum? rosti Julia, şi o gheară rece 
începu să-i strângă inima. 

Dar Bellini o împinse deoparte fără a-i răspunde şi fugi înspre 
puntea de deasupra sclavilor. 

— Vâsliți! Mai repede! îl auzi ea urlând, şi strigătele şi pocnetele 
bicelor se dublară în intensitate. 

Privi în urmă şi încremeni. Galionul era la mai puţin de un sfert 
de milă. 

Dinspre băncile sclavilor se auzi un sunet nepământesc, 
sălbatic, care acoperea strigătele pilotului şi ale căpitanului şi ale 
marinarilor, mai puternic decât bubuitul ritmic al tobelor de 
război. Oamenii de la vâsle îşi sfidau ofițerii, sfidau înjurăturile, şi 
bicele acestora, iar vocile lor se uneau într-un cânt straniu, 
gutural: "La illaha ilallah Muhammadu rasul allah... La illaha 
ilallah Ituhammadu rasul allh ... 

Allah e mare şi Mohamed este profetul său." 

Julia se întoarse şi privi galionul cu steagul verde fluturând pe 
catarg, la numai două sute de metri în spate. Deci aceştia erau 
păgânii despre care auzise atâtea. Acesta era Islamul. 

Conducătorul lor stătea în picioare la pupa, îndemnându-şi 
oamenii de la vâsle să tragă mai tare, în timp ce un arab uriaş, 
chel şi cu pieptul gol, bătea ritmul cu o tobă. Lopeţile vâslelor se 
ridicau şi se afundau iar, perfect, la unison. Julia văzu norişorii 
albi de la prova când câţiva dintre turci îşi descărcară archebuzele. 
Unul din soldații de deasupra punților sclavilor ţipă, acoperindu-şi 
faţa cu palmele, şi dispăru peste bord. Auzi o plesnitură înfundată 
când corpul lui lovi puntea de dedesubt. 

Câţiva dintre sclavii galerei izbucniră în urale. 

La illaha ilallah Muhammadu rasul allah. 

Galionul se repezea către ei dinspre tribord, la adăpost de 
posibilele lovituri ale vasului venețian cu tunurile în față. Julia 
auzi bubuituri când turcii traseră cu propriile tunuri. Apa din fața 
corăbiei se umplu de spumă, apoi o parte din velatura arborelui 
principal se prăbuşi cu trosnet de lemn rupt. 

Julia urmărea scena, paralizată de groază. Acum auzea alt 
strigăt, al vâslaşilor turci, destinat să înspăimânte duşmanii. 
Allahu Akbar! Allaaaah! Unul dintre ofițerii lui Bellini o văzu şi o 
împinse către adăpost. 

— Pentru numele lui Dumnezeu, strigă el, treci dedesubt! Treci 
dedesubt! 

Ea o luă la fugă. 

Ajunse la scară şi se opri. De aici putea vedea vâslaşii ghemuiți 
pe bănci, cu spinările pline de dungi de la loviturile de bici, 
opintindu-se fără tragere de inimă în vâsle, cu feţele încordate de 
durere şi speranță. Vedea de asemenea şi prova întărită cu fier a 
galionului turcesc, tăind cu repeziciune apa înspre ei. 

Sub ochii ei, pintenul trecu printre vâslele de la tribord de parcă 
ar fi fost nişte nuiele şi pârâitul lemnului fu acoperit de ţipetele 
vâslaşilor când cozile vâslelor îi loviră în piept şi în față. Murdăria 
din cală se coloră în roşu aprins de la sângele scurs. Julia văzu 
cum unul din oameni încerca să-şi împingă la loc în măruntaiele 
în burta sfâşiată. 

Apoi pintenul străpunse copastia dinspre tribord şi galionul se 
înclină adânc, iar Julia se prăbuşi înainte, în beznă. 

Când deschise ochii, se trezi întinsă pe spate, pe jos, în cală. În 
jur nu era nimeni; doar o perdea subțire de fum alb se ridica spre 
punte. Auzea vocile unor bărbați, voci mânioase rostind porunci, 
altele țipând de durere sau cerşind îndurare. Zăngănitul fiarelor şi 
pocnetele archebuzelor încetară repede, fiind înlocuite de nişte 
strigăte şi tropote grozave, ca de la o mie de demoni. 

Încet, înţelese. Erau sclavii de pe galeră, rugându-se pentru 
eliberare. 

Se întinse şi stătu nemişcată. Acum nu mai avea unde fugi. Se 
târi până lângă bordaj şi îşi aduse genunchii la gură, aşteptând. Îşi 
căută mătăniile şi începu să se roage. 

„Sfântă Marie milostivă...” 

Auzi paşi pe puntea de deasupra şi trei umbre întunecate 
acoperiră lumina de deasupra. Bărbaţii purtau, cu toţii turbane şi 
aveau săbii încovoiate. 

Se opriră la jumătatea scării şi o priviră. Apoi unul strigă ceva 
ce ea nu înțelese, iar ceilalți râseră. Apoi fu ridicată în picioare şi 
împinsă brutal în sus, pe scări. 


33 
Alger 


Africa apăru pe neaşteptate la orizont, mica aşezare Sidi Bou 
Said conturându-se albă-cenuşie pe fondul roşcat al pământului. 
În spatele său se ridica, silueta de culoarea oțelului, Djebel 
Ressas. 

Pe când galionul trecea prin dreptul peninsulei, pânzele se 
umflară de o pală de vânt, care, cândva, ar fi putut salva pe cei 

aflați acum pe puntea de jos. Mulțimea de nenorociţi ieşi afară 
unul câte unul din cala întunecoasă la vederea soarelui. 

Fortăreața  Algerului se zărea în depărtare. Sub ea, 
îngrămădindu-se pe coasta dealului, se vedeau clădiri albe, ca 
nişte cuiburi orbitoare, ocrotite de gurile de tun ale otomanilor şi 
de steagul verde al lui Mahomed. 

Portul gemea de vase, toate purtând pavilionul verde al 
Islamului. Pe când galionul aluneca prin dreptul stâncii de la 
intrarea în port, prizonierii amuţiră şi-şi plecară capul, 
împăcându-se cu soarta. 

Julia, fiind femeie, fusese închisă separat de ceilalți prizonieri. 
Îndrăzni să arunce o privire către ei acum, din spatele dantelei 
negre a voalului, şi încremeni. Erau dezbrăcați la piele, cu excepția 
unor fâşii subțiri de material în jurul coapselor, iar mâinile şi 
picioarele le erau prinse în lanţuri. Priveau în jos, umiliți. Nici unul 
nu se uita spre ea, nici măcar Bellini. Îl recunoscu cu greu. Fără 
uniformă arăta mult mai scund şi mai gras, cu burta albă ca a 
unui gâscan îndopat. 

Julia simţi că roşeşte şi îşi întoarse privirea în altă parte. Îşi 
învârti mătăniile şi se concentră asupra rugăciunilor. 

Galionul acostă la cheiul din dreptul moscheii portului şi în 
curând pe mal se adună o întreagă mulțime de privitori. Prizonierii 
fură mânaţi pe mal, în timp ce piraţii turci încercau să 
stăpânească gloata de arabi tuciuri purtând burnusuri şi turbane. 
Aceştia înjurau şi scuipau către venețieni, strigând într-o limbă 
ciudată şi guturală, cu fețele aproape albite de ură. 

Julia îşi simți întreg trupul scuturat de un fior. 

Apoi unul din turci — îl considerase ca fiind conducătorul lor, 
căpitanul - o înşfăcă de braț şi o făcu să-i urmeze, împingând-o 
înaintea lui prin mulțime. 

Julia nu-şi pierduse speranța. Umilință, mânie, groază, 
mulțumire - toate se luptau în mintea ei. Soțul şi tatăl erau 
magnifici ai Veneţiei, în definitiv; membri importanți ai Consiliului 
celor Zece. Veneţia nu era în război cu otomanii, soțul ei făcea 
negoț cu aceştia, chiar avusese oaspeți la masă membri ai curții 
lui Suleiman. În cel mai rău caz, îşi spuse ea, voi fi răscumpărată. 
Coşmarul acesta nu poate să dureze. 

Privi pe furiş la feţele din mulțime care scuipau blestemau şi îşi 
muşcă buza de mânie. Păgâni! Păgâni! 

Căpitanul o zori mai departe. 

Mulțimea îi urmă către Kasbah, de-a lungul aleilor pline de 
murdărie. Şobolanii o zbugheau printre gunoaie apropierea lor. Se 
afundară mai adânc în încâlceala de străzi, bărbații fiind mânațţi 
înaintea ei. Julia îşi ţinea ochii în jos, prea ruşinată ca să 
privească acei oameni aproape goi, târându-şi picioarele prin praf. 
Toţi erau venețieni, dar acum arătau mai rău decât sclavii pe care 
îi avuseseră pe galeră. 

Palatul Beiului se înălța în fața lor. Fură conduşi prin poarta 
cea mare, dincolo de piața de sclavi negri, unde caravanele din 
Sahara aduceau prada din Nubia, Sudan şi Guineea. Bărbaţi, 
femei şi copii negri fuseseră mânațţi la un loc, unele dintre femei 
purtând în braţe copii care sugeau fără ruşine, iar bărbații fiind 
complet goi... 


Corpo di Dio! 


Fură conduşi într-o curte, o esplanadă imensă cu nisip alb şi 
închisă din toate părțile de colonade boltite. Sute de trupuri 
transpirate emanau o miasmă urâtă, atmosfera era plină de o 
hărmălaie de voci în mai multe limbi; unele strigând porunci, 
altele bolborosind înfricoşate, altele răstindu-se cu mânie. Julia 
ezită, simțurile copleşind-o... Căpitanul o înjură şi o împinse 
înainte. 

Julia realiză brusc că-i pierduse din vedere pe ceilalți şi se simți 
abandonată. Disperaţi şi neajutorați cum erau, erau totuşi ultima 
ei legătură cu lumea din care venea. 

Ajunseră în altă curte şi zumzetul vocilor încetă. Curtea aceasta 
era goală, deşi nisipul decolorat era plin de urme de paşi. Julia îşi 
înălță fruntea. 

Un bărbat gras şi oacheş şedea la umbră pe o grămadă de 
perne. În spatele lui stătea un băiețel negru, răcorindu-l cu un 
evantai din pene de struț. Caftanul său alb era împodobit cu fir de 
aur, iar în turbanul alb, imens, se vedea o peruzea mare. 
Căpitanul i se adresă vorbind repede. Julia auzi un cuvânt repetat 
iar şi iar. Ghiaur. 

Bărbatul gras se uită la ea cu un zâmbet larg pe buze. Ridică un 
braț, ca un semn că e pe cale să se scoale. Băiatul negru lăsă 
evantaiul şi îl ajută să se scoale în picioare. 

— Cum te cheamă? zise omul. 

— Vorbeşti italieneşte? 

Acesta zâmbi iarăşi. 

— Desigur. Ce crezi că sunt? Un barbar? Veni mai aproape. Tu 
ştii turceşte? 

— Desigur că nu. 

El zâmbi din nou şi îi ridică dantela. Julia îngheţă. Nici un 
gentleman venețian n-ar fi îndrăznit vreodată să ridice vălul unei 
femei. Numai soțul avea acest drept. Nu îndrăzni să-i împingă 
brațul deoparte. Făcuse astfel cu căpitanul, în ziua când fusese 
capturată, şi se trezise pălmuită peste față. Încă mai simţea 
arsura. 

Grasul aruncă o privire spre căpitan. 

— Are dreptate. Eşti frumoasă. Cum te cheamă? 

— Julia Gonzaga. Tatăl meu şi soțul meu sunt amândoi membri 
în Consiliu. Te vor răsplăti bine când mă vei înapoia. 

Omul zâmbi încă o dată. 

— Sultanul meu mă va răsplăti şi mai bine, rosti el. Dă-mi voie 
să mă prezint. Numele meu este Mehmet Ali-Osman. Sunt Beiul 
Algerului, în slujba Sultanului Suleiman, Regele Regilor, Stăpânul 
Stăpânilor, Împărat al Celor Şapte Lumi. Execută o plecăciune 
batjocoritoare. Sunt slujitorul lui până la moarte. Ca şi tine de 
acum înainte. 

— Eu nu sunt slujitoarea nimănui. 

— Eşti prea mândră. Mândria şi frumusețea se însoțesc una pe 
alta, dar nu-i nici o problemă. 

Îi dădu ocol şi Julia îi simţi ochii examinând-o minuţios. Îndură 
şi această umilință, uitându-se fix la nisipul spălăcit. El se opri iar 
în fața ei, apoi întinse o mână durdulie şi îi strânse uşor un sân, 
de parcă ar fi încercat un fruct. Julia ţipă şi se dădu înapoi 
tremurând. 

Căpitanul se răsti la ea, dar Beiul clătină din cap, murmurând 
amuzat: 

— Puritatea asta n-o să-ţi servească la nimic acum, bellissima! 

Se întoarse către căpitan şi timp de cinci minute avură o 
discuție înflăcărată. Julia nu înțelegea nici un cuvânt, dar după 
expresia de pe fața piratului şi după felul în care vorbea îndrăzni 
să spere că acesta era pe cale să tragă sabia şi să-l țintuiască pe 
Bei de perete. Niciodată nu urâse pe cineva cum îl ura pe acest 
omuleț gras, care îndrăznise să-i ofenseze castitatea. 

Dar iată că Beiul căută în cutele mantiei sale şi scoase o pungă 
de piele. O deschise şi îşi turnă un număr de monede de aur în 
palmă, după care le înmână căpitanului, care râse şi îl bătu pe 
umeri de parcă erau prieteni de când lumea. Duşmănia de acum 
câteva clipe dispăruse subit. 

Apoi căpitanul plecă şi ea rămase cu Mehmet Ali-Osman. 

— Julia, bellissima mea, acum eşti una din membrele familiei 
de sclavi a sultanului. Binecuvântează ziua asta! 

— Tatăl meu ... 

— Tatăl tău nu mai există, nici soțul tău. Kislar Aghasi mă va 
răsplăti bine pentru o frumuseţe ca tine. O să scot pe tine un 
câştig înzecit. 

Bătu din palme şi doi ostaşi cu turbane apărură din umbră. 

— Duceţi-o înăuntru şi păziți-o bine. Să i se dea ceva mâncare 
şi de băut. Cine ştie, poate într-o zi va fi mama viitorului sultan! 

Pe când o luau, Mehmet Ali-Osman se aşeză la loc pe perne şi 
râsul lui umplu curtea goală. 

Un ocean nesfârşit, albastru, sclipitor, supărător pentru ochi; 
deodată, furtuni violente de vară care o făceau să geamă şi să se 
zvârcolească de rău de mare, neavând unde scăpa de duhoarea 
vasului.  Plutiră săptămână după săptămână de-a lungul 
Imperiului Islamului, zărind din când în când imagini răsturnate, 
miraje ale unor insule sau coaste îndepărtate. 

Julia se simțise rău tot timpul, din cauza răului de mare, a 
singurătăţii şi spaimei. Turcii o urmăreau cu ochi strălucitori şi 
flămânzi, dar nici unul n-ar fi îndrăznit s-o insulte sau s-o atingă. 
Trupul ei era al sultanului, acum. 


Îi aduceau de mâncare, ceva groaznic, dar observase că erau 
acelaşi orez şi carne uscată pe care le mâncau şi ei. li dăduseră o 
cabină sub punte, păzită în fiecare noapte de doi oameni din 
echipaj, dar deşi le simţea ochii ațintiți asupra ei de câte ori păşea 

pe punte, nici unul dintre ei nu-i vorbi şi nu încercă să comunice 
cu ea, în nici un fel. 

La un moment dat, privi apa mării şi se gândi să se arunce 
peste copastie. Dar o parte din ea încă se mai agăța de speranţă. 
Tatăl ei avea s-o elibereze. Încă nu era târfa sultanului. Până când 
vor ajunge la Istanbul, el va fi auzit de răpirea ei şi trimişii 
ambasadorului Veneției vor fi pe țărm pentru a negocia 
răscumpărarea. 

Răsărit şi apus pe un nesfârşit ocean albastru. 

Într-o dimineață când urcă pe punte se găsi în fața munților 
Anatoliei, profilându-se purpurii spre orizont, învăluiți în ceaţă. 
Câteva ore mai târziu acostau la Smyrna şi Julia resimţi un fior de 
uşurare şi groază. În sfârşit! Aşteptarea aproape că luase sfârşit. 

Câteva zile mai târziu, în amurg, trecură de Troy; apoi prin 
strâmtoarea Dardanelelor în Marea Marmara, unde aruncară 
ancora, aşteptând zorile. 


Oglinda mării era liniştită, strălucitoare şi cenugşie ca lama unei 
săbii. Istanbulul apăru în zori ca o mână ridicându-se din ceață, 
cu minaretele înalte ale Ayei Sofia arătând ca nişte degete spre cer. 
Soarele se reflectă pe cupolele aurite ale moscheilor înşirate pe 
coastele celor şapte dealuri şi alungă ceața care ascundea zidurile 
dinspre mare şi brațul proeminent al Promontoriului Seraglio. 
Apele erau pline de caravele greceşti şi caice rapide. Văzu chiar şi 
leul de aur al Veneţiei fluturând pe catargul uneia din galere, la 
numai o sută de metri depărtare, şi simți aproape o durere fizică. 
Atât de aproape. 

Apoi ocoliră limba de pământ şi se grăbiră în interiorul brațului 
curbat al Cornului de Aur. Dar nici un trimis din La Serenissima 
nu era acolo s-o aştepte, şi degetele Juliei se încleştară pe lemnul 
balustradei. Închise ochii, simțind că tot ce ştiuse până atunci 
rămăsese undeva în urmă. 


34 


Manisa 

De la ferestrele palatului, Gulbehar privea călăreții. Oţelul 
potcoavelor răsună pe pietrele netede ale drumului. Sunetul îi 
aminti de clopotele care erau trase la fiecare oră în Eski Sarai, în 
Istanbul. O altă lume, îşi spuse ea. Nu ducea dorul scărilor 
prăfuite sau al camerelor reci; dar îi era dor să fie aproape de el. 
Acum, cu toată libertatea noii sale vieți, patul îi era mereu rece. 

Acum, dacă n-ar fi Mustafa, n-ar mai avea nimic. 

Soarele coborâse dincolo de dealuri, iar câmpiile de orz şi grâu 
căpătaseră o culoare stranie. Vântul ducea cu el mirosul de fum. 

Călăreţii ajunseseră mai aproape. Îi putea vedea bine. Erau cam 
o duzină; unul călărea în frunte, vocea lui răsunând peste vale 
chiar şi de la distanța asta. Era înalt, avea o barbă rară şi purta o 
mantie largă şi turban. O căprioară cu gâtul străpuns de o săgeată 
zăcea de-a curmezişul şeii. Din rană se scursese sânge care pătase 
flancul calului. 

Mustafa. 

„Aşa deci. Vom avea vânat la cină” îşi spuse Gulbehar. Fiul ei 
părea mulțumit. Fără îndoială că o va asalta cu povestirea 
vânătorii toată seara. 

Călăreşte ca un adevărat prinț, gândi ea, urmărindu-l. Tinereţea 
şi lipsa de experienţă nu-l intimidează. Îl auzi strigând ceva în vânt 
şi ceilalți spahii izbucniră în râsete. Ce fiu! gândi Gulbehar. Un 
bun călăreț şi vânător, foarte bun şi la matematici şi la Coran. 
Deja vorbea persana şi italiana la fel de bine cum vorbea turceşte. 
Era iubit de ieniceri şi spahii şi, la doar optsprezece ani, era 
guvernatorul Manisei de patru ani. 

Deja se spune că va fi cel mai mare dintre toți sultanii 
Osmanlâi, mai mare chiar decât tatăl său. Atât de multe talente, 
atât de puține cusururi. Ah, îşi spuse Giuilbehar, dar ei nu ştiu ce 
ştiu eu. Ai un cusur, şi nu-l vezi. Şi acesta te va ucide, dacă nu te 
voi salva eu. 

Călăreţii trecură de poarta grea de fier şi stejar şi descălecară în 
curte. Mustafa sări de pe cal, privi în sus spre fereastră şi îşi 
flutură mâna. Nu putea s-o vadă. Desigur. Dar ştia că e acolo, 
urmărindu-l. 

Un tânăr fiu atât de reuşit. Un asemenea leu. 

Un asemenea miel. 

Anii de exil o schimbaseră. Nu fizic — deşi un observator atent ar 
fi remarcat micile riduri pe care amărăciunea i le săpase în jurul 
ochilor şi în colțurile gurii — ci mai degrabă în inimă. Trandafirului 
de Primăvară îi crescuseră ghimpi. Frumuseţea o făcuse cândva 
pasivă, căci ea îi dăduse totul; şi ar fi putut accepta chiar şi 
pierderea lui Suleiman. 

Dar nu-i va lăsa să-l ia pe Mustafa; n-o va lăsa pe vrăjitoare să-i 
lovească puiul. 

Cinară în linişte. Mustafa se întorsese încântat de la vânătoare; 
îi descrisese de trei ori urmărirea căprioarei până când îşi dădu 
seama de dispoziția ei şi fu molipsit. Transportat de propriul 
succes, îi venise greu să remarce tristețea mamei sale. 

— Carnea e bună, nu-i aşa? spuse el încăpățânat, alegând încă 
o bucăţică din farfuria din faţa lui. 

— Delicioasă, murmură Guilbehar. Mai povesteşte-mi despre 
vânătoare. 

— Nu te interesează cu adevărat, mamă. Să nu ne jucăm unul 
cu celălalt. 

Gulbehar se uită la el. Chiar şi şezând o întrecea în înălțime. La 
optsprezece ani avea peste şase picioare înălțime, o barbă blondă 
mătăsoasă şi o prezenţă fizică de-a dreptul covârşitoare. Avea ochii 
strălucitori şi sprinteni, veşnic în mişcare, oglindind pasiunea şi 
energia din el. Îi amintea de tatăl ei, un bandit din munții 
Muntenegrului. 

— Ce s-a întâmplat? spuse el în cele din urmă. 

— Trebuie să ne gândim la viitor, răspunse Gülbehar. 

— Viitorul meu? Râse. Am cel mai simplu şi mai clar viitor. 
Acum sunt guvernator al provinciei Kütahaya. Într-o zi voi fi 
sultanul otoman. 

— Vei fi oare? 

Zâmbetul îi dispăru. 

— Mamă, te rog. Au trecut de acum patru ani. Tatăl tău îşi 
exprimă tot mai rar dorința de a te vedea. În timpul ăsta 
vrăjitoarea se insinuează mai departe la curtea lui. 

— Este tatăl meu. Asta e de-ajuns. Cum îşi conduce Haremul 
nu-i treaba mea. 

— Este orb. 

— lar tu vezi uneltiri pretutindeni. 

— A vrut să te otrăvească! 

— Nu există nici o dovadă. 

— Cine altcineva ţi-ar fi dorit moartea? 

— Casa Osmanlâilor are mulți duşmani. 

Gulbehar îşi încleştă mâinile în poală. Degetele ei se albiră. 

— Ea a făcut-o. Pentru că stai între ea şi tronul pe care-l vrea 
pentru urmaşii ei. 

— Tatăl meu nu m-ar trăda niciodată. 

— El nici nu ştie ce se întâmplă chiar sub nasul lui. 

— Şi ce-ai vrea să fac? 

Gulbehar îşi cobori privirea. 

— Ai mulți prieteni la curte. Poate că ar fi timpul să-i foloseşti. 

— În ce scop? 

— Bunicul tău ti-ar fi putut răspunde la întrebarea asta. 

Mustafa păli. 

— Nu voi ridica mâna asupra tatălui meu. Este păcat în fața lui 
Allah. 

— Există păcate mai mari. Care se făptuiesc chiar acum în 
Palatul din Istanbul. 

Mustafa ridică un deget şi unul dintre surdo-muţi se grăbi să 
aducă vasul cu apă de spălat pe mâini. Prinţul îşi înmuie degetele 
şi le ținu să-i fie uscate. 

— Tronul îmi va reveni când va voi Allah. Nu voi ridica mâna 
asupra tatălui meu. Se întinse şi luă mâna mamei sale. Te iubesc, 
mamă. Dar prea vezi fantome peste tot. Zâmbi deodată. Dacă 
Hürrem este inamicul meu va plăti până la urmă. Dar nu-l voi 
vătăma pe el. 

După ce el plecă, Gulbehar bătu din palme şi aşteptă până când 
pajii strânseră masa. Apoi şezu multă vreme gândindu-se în 
tăcere. În cele din urmă trimise o slujnică s-o cheme pe Giiziil. 


Eski Sarai 


Julia nu văzuse în viața ei ceva atât de hidos. 

Cel căruia i se spunea Kislar Aghasi era tânăr, probabil, nu cu 
mult mai în vârstă decât ea. Era îmbrăcat într-un caftan înflorit de 
mătase, cu un brâu lat în jurul taliei, peste care purta o haină de 

brocart verde ornată cu hermină, cu mâneci lungi atârnând până 
la pământ. Pe degetele mici şi durdulii avea rubine mari, cu care 
bătea darabana, nerăbdător, în braţul tronului. În poala lui moțăia 
torcând o pisică albă. 

Toate aceste rafinamente nu reuşeau câtuşi de puţin să 
mascheze faptul că era dezgustător de gras. Hălci de grăsime îi 
umpleau cutele veşmintelor. Şi apoi fața lui. Arăta de parcă un 
sculptor ar fi modelat-o din lut, după care, dezgustat, i-ar fi retezat 
părțile mai proeminente, lăsând-o netedă şi neterminată. 

Julia învățase câteva cuvinte turceşti în timpul lungii călătorii 
de la Alger şi îl auzise când vorbea răstit unuia dintre străjerii 
care-o aduseseră. Auzise cuvinte familiare: „ghiaur”, „Beiul 
Algerului”, „femeie”. 

Kislar Aghasi arătă spre ea: 

— Ridică-ţi vălul. 

Julia învățase de asemenea, în timpul lungului drum pe mare, 
că putea evita noi umilințe dacă executa singură ce porunceau 
turcii; era mai bine decât să se lase atinsă de mâinile lor 
mizerabile. Ridică mâna şi trase deoparte dantela neagră care-i 
acoperea fața. 

Observă cum chipul lui Kislar Aghasi suferi o transformare 
uimitoare. Păru să tresară în jilt, de parcă ar fi fost înjunghiat pe 
la spate. Rămăsese cu gura căscată. 

Sări în picioare şi tronul se răsturnă pe marmură în spatele lui. 
Întinse degetul spre ea şi spuse cu o voce joasă: 

— Luaţi-o din fața mea! 

Străjerii rămaseră nemişcați, uluiți de reacția lui. 

— LUAŢI-O DIN FAŢA MEA! urlă el atunci şi dispăru, uşa 
trântindu-se în urma lui. Gărzile o înşfăcară de braț şi o scoaseră 
afară. 


Topkapi Sarai 


Kubbealti, Sala Divanului, era centrul Imperiului; în jurul ei se 
învârtea marea roată a puterii, vorbele ce răsunau aici ajungeau 
până în Alger, Grecia sau Ungaria, Crimeea, Persia sau Egipt. De 
optzeci de ani, în marea încăpere de sub turnul de pază al celei de- 
a Doua Curți, sultanii otomani ținuseră sfat în patru zile ale 

săptămânii, de sâmbătă până marți, primind jalbe, judecând 
pricini, întâmpinând soliile străine, hotărând asupra tuturor 
problemelor de politică externă şi de stat. Orice afacere, începând 
cu cele mai umile dispute între neguţători era tranşată aici. 

În dimineaţa Divanului o coadă lungă se întindea, în tăcere 
deplină, de-a lungul grădinilor celei de-a Doua Curți; erau 
petiționarii ce-şi aşteptau rândul pentru a-şi spune păsul în fața 
sultanului. Suleiman, purtând un turban de muselină albă ca 
zăpada şi un caftan alb, şedea pe pernele de pe platforma înaltă 
opusă uşii, avându-i în dreapta pe marele vizir şi chiar în față pe 
guvernatorii Rumeliei şi Anatoliei, ai părților europeană şi asiatică 
ale Imperiului. Paşale, agi şi muftii şedeau în ordinea potrivită 
rangului de fiecare parte, apoi secretarii şi notarii aşezaţi pe jos, cu 
pana şi pergamentul gata să înregistreze decretele şi sentințele 
imperiale. 

Numai sultanul avea dreptul de a vorbi. Ceilalți îşi puteau rosti 
părerile doar dacă le erau cerute sau dacă în discuţie era o 
problemă specială, de natură laică sau religioasă şi care era de 
specialitatea lor. Hotărârea sultanului era definitivă. 

Dar se părea că Suleiman ajunsese să obosească sub povara 
grea a obligaţiilor puterii sale. Îşi delegase îndatoririle către 
Ibrahim, care prezida acum Divanul în locul său şi îi prezenta 
sultanului hotărârile luate pentru ratificare, de două ori pe 
săptămână. În zidul din spatele lui Ibrahim se aranjase o mică 
ferestruică acoperită cu dantelă prin care sultanul putea urmări 
lucrările Divanului oricând dorea, dar Ibrahim ştia că rareori se 
întâmpla astfel. 

În tot acest timp Ibrahim fusese preocupat de schimbările pe 
care le observase la Suleiman. Păreau schimbări prea adânci şi 
prea rapide. Cucerise Rhodosul şi Belgradul şi zdrobise pe unguri 
şi pe regele lor la Mohâcs. Realizase ceea ce nu reuşise tatăl său şi 
nici chiar legendarul Mehmet Fatih, şi măreţia lui fusese 
demonstrată. Dar de la ultima expediție contra Vienei, sultanul 
părea abătut, dezinteresat. 

Aici era mâna vrăjitoarei, gândi Ibrahim. 

În acea dimineaţă petiţionarii trebuiră să aştepte, căci Ibrahim 
dezbătea împreună cu generalii săi subiectul campaniei de război 
din acea vară. Ibrahim îi permise muftiului să vorbească primul. 

— Mai devreme sau mai târziu, sultanul trebuie să se ocupe de 
şahul Persiei, Tamasp, care şi-a permis să adăpostească ereticii 
Shia şi să ne atace hotarele cu bande de călăreți. Asta e o jignire 
la adresa Islamului. E de datoria sultanului să-l aducă la 
supunere! 

Ibrahim îşi înclină capul cu deferență în fața judecătorului 
islamic, deşi, dacă ar fi fost după el, ar fi preferat să înfigă ţeasta 
şarlatanului într-o țepuşă, deasupra Porții Fericirii. Se adresă 
celorlalte căpetenii. 

— Într-adevăr, muftiul are dreptate. Şahul este o jignire la 
adresa lui Allah şi a sultanului. Dar oare e nevoie de un tun ca să 
zdrobim un țânțar? Chiar dacă şahul Tamasp a ofensat Islamul, 
cea mai mare ofrandă pe care i-am putea-o aduce lui Allah ar fi 
cucerirea Mărului Verde. 

Era o referire la Roma. Într-adevăr, fiecare sultan, înainte de a 
accede la tronul Osmanlâilor, era întrebat în mod tradițional de 
Aga ienicerilor: „Poţi muşca din Mărul Verde?”, ceea ce însemna 
„Poţi să cucereşti Roma?” 

Ibrahim făcu o pauză pentru ca vorbele sale să-şi facă efectul. 

— Nu este oare cea mai mare amenințare a noastră omul care-şi 
spune Sfântul Împărat Roman? Acum are probleme în flancul de 
miazăzi cu Francisc; ereticul creştin Luther incită la răscoală 
împotriva Papei, în Germania; chiar nobilii lui Carol sunt angajaţi 
în dispute personale. Momentul de a-l lovi este atunci când 
duşmanul e slăbit. Zidurile Vienei sunt gata să se dărâme şi după 
aceea întreaga creştinătate va tremura la apropierea noastră. 

Se întoarse către Aga ienicerilor. 

— Ce spui, Ahmed? 

Aga se gândi cu grijă. Să nu uităm Rhodosul. 

— Câtă vreme cazanul ne e plin, Stăpâne, vom mânca. Oamenii 
mei sunt nerăbdători şi aşteaptă ocazia de a-şi însângera din nou 
săbiile. 

Ibrahim se întoarse către celelalte căpetenii. Mahmud, Aga 
spahiilor, şi Cehangir, guvernatorul Rumeliei, pledară amândoi 
pentru Viena. 


150 


- COLIN FALCONER - 


— Cu ereticul Tamasp putem rezolva în timpul liber, adăugă 
Cehangir. Dar Frederick este acum cel mai slăbit. Să lovim şi să 
aducem Viena la picioarele padişahului nostru! 

Ibrahim zâmbi. Trecuseră şase ani de la ultima mare victorie. 
Nici un imperiu nu putea rezista inert. Spahiii ştiau bine asta; 
îndată ce un bărbat coboară de pe cal muşchii încep să i se 
înmoaie. Poate că însuşi Suleiman, pe lungul drum către Viena, se 
va regăsi pe sine şi va uita de femeia care-l făcea slab. 

— Atunci e hotărât, spuse Ibrahim. Sultanul merge spre Viena. 


35 


Eski Sarai 


Prima dată când călcase aici fusese aproape paralizată de 
groază şi ruşine. Nu şi-ar fi putut imagina un asemenea loc nici 
într-o mie de ani. Julia nu-şi putea aminti să fi fost vreodată goală 
în afara băii personale şi chiar atunci se simțea vinovată, lipsită de 
haine. Dar aici, în palatul păgânilor, femeile păreau să se simtă 
foarte bine astfel. 

Îi luaseră hainele şi o duseseră cu forța la baie - Maestra Băilor 
se strâmbase cu dezgust la mirosul hainelor ei — şi apoi fusese 
silită să suporte cea mai umilitoare operaţie pe care şi-ar fi putut-o 
imagina o femeie creştină. O răseseră complet, îi smulseseră părul 
de la subsuori, din nări, din urechi, şi apoi... chiar şi acum 
închidea ochii când se gândea. Nu existau cuvinte pentru ce 
simţțise. O ruşinaseră complet, şi ştia că acum nu s-ar mai putea 
întoarce niciodată. Niciodată nu s-ar putea întoarce la Serenissima 
şi să-şi privească tatăl şi soțul în ochi. Ei şi-ar da seama. 
Dumnezeu ar şti. Era pângărită şi făcută de ruşine. 

Se simțea complet amorțită. Nu credea că exista ceva mai rău ce 
i-ar putea face. 

Ritualul îmbăierii reînnoi chinul. În fiecare zi era silită să vină 
aici, să se dezbrace în fața altor femei, să se spele şi să se lase pe 
mâna acestor gedicli negre. Încerca să evite privirile celorlalte 
femei, să pretindă că nu e acolo, şi nu pricepea râsetele şi şoaptele 
răutăcioase din spatele ei, deşi fu mirată să-şi dea seama că le 

înțelegea foarte bine. În ultimele săptămâni le învățase limba 
foarte repede. 

Îşi scoase iute cămaşa de baie şi alunecă în apă. Pe marginea 
păii două femei, una cu nasul ca de şoim şi pielea de culoarea 
alunei, cealaltă ca alabastrul şi cu un uimitor păr negru-albăstrui, 
se examinau reciproc, căutând păr. Căutarea deveni extrem de 
intimă, şi Julia ştiu că ar trebui să-şi întoarcă privirea, dar o 
fascinațţie teribilă o făcu să privească mai departe. 

Cu un gest degajat, fata cu pielea de culoarea alunei îi depărtă 
picioarele celeilalte, şi degetele ei urmăriră o linie pe pântecele 
acesteia, apoi până la buzele crăpăturii, pe care le desfăcu uşor. 
Julia o auzi pe cealaltă răsuflând greu şi şoptind un alint pe care 
nu-l înțelese. Egipteanca se dădu mai aproape şi începu să-şi 
mişte încet degetul mijlociu, iar Julia pricepu că degetul ei era 
acum înăuntrul celeilalte fete. 

Corpo di Dio! Încă un ultragiu, încă o imagine a Iadului! Cele 
două fete o auziseră şi mica egipteancă se întoarse spre ea, 
zâmbind batjocoritor. Fata cu pielea albă îşi lăsase capul pe spate 
şi părul ei îngrijit mângâia acum marginea de marmură a băii. 
Apoi gemu şi îşi ridică fundul de pe marmură, mutându-şi bazinul 
mai aproape de degetele celeilalte. 

Julia îşi mută privirea, năucită. Şi se trezi în fața celor mai negri 
şi mai adânci ochi pe care-i văzuse vreodată. 

— Tu eşti ghiaura? zise femeia. 

Julia încuviință. Ghiaur, învățase, însemna creştin. Simţi cum 
obrajii îi ardeau şi îşi aruncă puţină apă pe față. Era ca un coşmar 
mereu înnoit, groaznic, fără sfârşit. 

— Nu-ţi fie teamă, vorbi femeia. 

În vocea ei era o căldură pe care Julia o găsi încurajatoare. 

— Ce fac acelea? Şopti Julia. 

Fata ridică din umeri. 

— Îşi uşurează tensiunile plictiselii. De ce nu? Nu e nici un 
bărbat care s-o facă pentru ele. 

Julia privi la paznicii negri şi se miră, dar nu spuse nimic. Deja 
se simțea proastă şi neştiutoare. 

— Cum te cheamă? întrebă fata. 

— Julia. 

— Eu sunt Sirhane, continuă fata. Sunt din Siria. Tata m-a 
vândut pentru tribut. 

— Tribut? 

— Un fel de taxă. Oamenii sultanului vin la fiecare câțiva ani şi 
iau cei mai buni băieți şi fete pentru serviciul sultanului. 

— Îmi pare rău. 

Sirhane se strâmbă. 

— Pentru ce? Îmi doream să vin. Ştii ce-aş fi făcut acum, dacă 
n-aş fi aici întinsă în baie? Culegeam bumbac! Tu ce-ai alege? 

Julia nu răspunse. 

— Spune-mi, rosti ea, toate femeile astea aparțin sultanului? 
Sunt toate soțiile sale? 

Sirhane râse încântată. 

— Desigur că nu! El are două cadâne, şi una din ele este 
departe, la Manisa. Rămâne doar Hürrem, şi ea îmbătrâneşte, aşa 
că există speranţe şi pentru noi, restul. 

— Nu înţeleg. Vorbeşte mai rar. 

Sirhane veni mai aproape şi, spre groaza Juliei, îşi puse brațul 
în jurul ei. 

— O să ai nevoie de cineva care să aibă grijă de tine. Nu ştii 
nimic, ghiauro? 

— Nu vreau decât să mă întorc acasă, murmură Julia. 

— Ai un soț? 

— Da. 

— E un amant bun? 

Julia nu înțelese cuvântul amant, şi dacă l-ar fi înțeles, tot n-ar 
fi ştiut ce înseamnă. Aşa încât răspunse: 

— E un om bătrân. 

— Atunci de ce să mai verşi lacrimi, ghiauro? Dacă soarta îți va 
fi favorabilă, poate c-o să ai cel mai bun soț din lume. Pe însuşi 
Suleiman! 

— Sunt deja căsătorită. 

Sirhane hohoti din nou. 

— Oh, ghiauro, ai atâtea de învățat! 

Julia ştia instinctiv că găsise o prietenă, şi trupul începu să-i 
tremure necontrolat. Tot ce-şi dorea era cineva care să aibă grijă 
de ea din nou, să-i explice ce se întâmplă, s-o ajute, s-o mângâie. 
Îşi culcă fruntea pe umărul Sirhanei. Aceasta o îmbrățişă şi Julia 

simți căldura şi moliciunea corpului prin apă şi mirosul care îi 
aminti de mama ei, un miros vechi şi tainic. Întinse un braţ 
şovăitor pe după gâtul Sirhanei şi plânse, dar în minte avea numai 
imaginea duhovnicului ei de la Santa Maria dei Mitacoli, şi ştiu că 
se îndepărtase şi mai mult de Veneţia şi de Dumnezeu. 


Kislar Aghasi stătea lângă fereastra mascată cu dantelă şi 
supraveghea hammamul, suspinând. 

„Mai bine aş fi rupt în bucăţi, gândi el. Mai bine m-ar fi 
străpuns cu fiare înroşite, mai bine m-ar fi şfichiuit cu biciul cu 
vârfuri de fier, decât să-mi facă asta. Dacă aş fi avut curajul, mai 
bine îmi puneam capăt vieții cu mult timp în urmă. Ce Diavol în 
toate iadurile ar fi putut imagina o tortură mai rafinată decât 
aceea de a lipsi un bărbat de toate mijloacele de a iubi o femeie, 
dar a-i lăsa totuşi dorința, puternică şi aprigă, ca în tinerețe." 

Lumina cădea din sutele de ferestre rotunde din cupola înaltă, 
boltită. Încăperea era învăluită într-un amestec ceţos de lumină 
galbenă, aburi şi răsuflările a sute de femei. Acestea se întindeau 
pe sofale de marmură încălzită sau pe marginea bazinelor, 
pieptănându-şi părul unele altora, goale, cu excepția cămăşilor 
subțiri, de baie; sau alunecau dezbrăcate în bazine, turnându-şi 
apă peste sâni, plutind languroase în fluidul cald şi limpede, 
râzând şi flecărind sau cântând. 

Văzu silueta Juliei alunecând printre norii de abur şi intrând în 
baie, văzu apoi o altă fată venind către ea şi îmbrățişând-o. 

Degetele lui se încleştară în jurul barelor de fier ce protejau 
fereastra, într-un acces de frustrare. 

Mai bine era mort. 

Şi acum, venețianca asta. 


Suleiman examină copilul în lumina pâlpâitoare a lumânării. 
Atât de subțire şi palid. Întinse mâna şovăind şi atinse spatele 
copilului, simțind umflătura grotescă a şirei spinării. Îşi plimbă 
degetele de-a lungul picioarelor subţiri ca țeava unei archebuze. 

Hürrem îl urmărea surprinsă. Niciodată nu le acordase atenție 
celorlalți copii ai ei, ca sugari. Şi totuşi venea des, arătând o mare 
preocupare pentru fiul diform şi urât pe care-l născuse de data 
asta. 

— Mănâncă? o întrebă el. 

— Doicile spun că nu prea are poftă, nu o să reziste. Ele spun 
că n-o să trăiască. 

Suleiman încuviință şi-şi întoarse atenția către micul Gehangir. 

— Trebuie să-l iei şi să-l legeni în fiecare zi. O să-i facă bine. 

Hürrem căscă gura de mirare. 

— Bine, Stăpâne. 

N-avea chef să facă nimic pentru micul monstru. 

Naşterea aproape că o omorâse. Nu credea că o să uite vreodată 
durerea. 

Suleiman se îndepărtă şi căută în buzunar un pumn de monede 
de aur. I le dădu doicii. 

— Ai grijă de fiul meu, spuse el. 

Apoi ieşi cu Hürrem din cameră. 

Când fură singuri, Hürrem îl ajută să-şi scoată turbanul şi-i 
strânse capul la pieptul ei. El îşi afundă fața între sânii ei şi 
începu să-i desfacă nasturii de perle ai cămăşii. Hürrem îl lăsă s-o 
ia şi să se cheltuiască în ea. Apoi stătură întinşi pe divan, coapsele 
ei fiind încolăcite în jurul lui, iar capul lui sprijinindu-se pe sânii 
ei. 

— Faci dragoste ca un leu, şopti ea. 

— Ce te-ai face fără minciunile tale, rusoaică mică? 

— Stăpânul meu e preocupat? 

— Probleme de Divan, răspunse el. 

— Vrei să vorbim? 

Întotdeauna era astfel. Întâi, alinarea din trupul ei; apoi 
despovărarea minții, de asemenea. La început Hürrem fusese 
amuzată să-şi concentreze gândirea asupra problemelor de politică 
şi putere care-l frământau. Era plăcut să-şi exerseze inteligența şi 
cu altceva decât bârfele din Harem şi micile probleme iscate de 
rutina zilnică a hammamului şi bucătăriilor. Suleiman părea 
mereu încântat de răspunsurile ei, şi cu timpul ea ajunsese să 
înțeleagă că mintea ei era mai ageră decât a lui — desigur, păstrase 
descoperirea pentru sine. Dar acum jocul devenise altceva: era 
însăşi mânuirea puterii. Fiindcă Suleiman îi spunea cu încredere 
problemele sale, asta îi dădea putere asupra lui. Şi asupra lui 
Ibrahim. 

Suleiman oftă. 

— E primăvară. În fiecare primăvară e la fel. Căpeteniile mă 
presează, vor altă campanie. Vor să merg iarăşi spre nord, 
împotriva Vienei. 

— Şi Ibrahim ce spune, Stăpâne? 

— Ibrahim vorbeşte mai tare ca toți. 

— E dornic de glorie. Pentru Islam, desigur. 

Suleiman surâse. 

— Da mică rosselano, desigur. 

— Şi totuşi mă întreb dacă e înțelept. 

— Explică-mi. 

— E cale lungă până la Viena. Probabil, prea departe pentru a 
conduce o armată, fie ea şi otomană. Dacă trebuie să ieşi pe o uşă, 
trebuie să ştii şi cum vei intra la loc. 

— Adevărata ţintă e Frederick. Sau poate însuşi împăratul. 

— Carol nu va veni! De ce să rişte totul împotriva celei mai mari 
armate din lume? Va găsi o scuză ca să întârzie. Nu-l vei găsi la 
Viena. Când te vei retrage pentru iernat, Frederick îţi va lua oraşul 
înapoi şi totul va fi ca înainte. Nu te vei alege decât cu o lungă 
mărşăluire prin noroi. 

— Nu pot potoli foamea ienicerilor încă o iarnă. 

— Mi-ai spus că perşii ne hărțuiesc granița de est, că ne-au ucis 
muftiul. Trimite-i atunci în Asia. Poate că l-am sluji mai bine pe 
Allah apărându-i judecătorii. 

— Perşii! Nu-s decât nişte muşte bâzâind pe la botul unui leu. 
Ar fi destul o lovitură de coadă ca să-i strivim. 

— Poate că Allah vrea să fim alungătorii lui de muşte, chiar 
dacă e aşa de puţină glorie în treaba asta. 

Suleiman râse în hohote. 

— Ce n-aş da să vă văd înfruntându-vă, tu şi cu Ibrahim! 

Hürrem îi luă capul în mâini, simțind cum îi bate pulsul la 
tâmple. Asta e tot ce am, gândi. Când acest puls se opreşte, viața 
mea se opreşte şi ea. Până când voi găsi să scap de amenințarea 
numită Mustafa, trebuie să încerc să te păzesc de orice rău. 

— Nu te duce, Stăpâne. 

— Să nu mă duc? 

— Lasă-l pe Ibrahim să se înhame la asta. Lasă-l pe el să-l 
fugărească pe Frederick prin glodurile Austriei! 

— Imposibil! Dacă oastea mea pleacă la luptă, eu trebui să fiu 
în fruntea ei. Aşa e regula. lenicerii asta aşteaptă. 

— Regula! Dacă nu e regula ta, ce contează? 

— Nu pot. 

— Iubeşti războiul atât de mult”? 

— Ştii bine că nu. 

— Atunci de ce? 

— E datoria mea, Hürrem. 

— Datoria a făcut din Regele Regilor un sclav! 

Suleiman îşi smuci capul, cu faţa înroşită brusc de furie. 

— Destul! 

Hürrem îşi prinse fața în palme şi îşi muşcă buza de ciudă. Se 
blestemă în gând. Ar fi trebuit să se descurce mai bine, nu să-l 
înfurie. Viespea e atrasă de miere, nu de oţet. 

— Stăpâne, n-am vrut să te jignesc. 

— Locul sultanului Osmanlâilor a fost întotdeauna lângă oastea 
sa. 

— E numai pentru că te iubesc atât de mult, Stăpâne. Verile 
sunt atât de lungi fără tine. Şi mi-e atât de teamă că într-o iarnă 
nu te vei mai întoarce... nu fi supărat pe mine. 

Suleiman îşi mută mâna dinspre talia ei spre sâni. 

— Destul cu politica, şopti el. Mă voi ocupa de ea în timpul 
liber. Acum te vreau iarăşi. 

Ea îşi puse brațele după gâtul lui şi zâmbi. 

— Eşti cu adevărat un leu! şopti ea. 

El îi simţi coapsele calde încolăcindu-se în jurul mijlocului său, 
trăgându-l către ea. Norocos fiu al lui Selim! îşi spuse. Să găseşti 
atât de multe într-o singură femeie! 

Mâine va hotări poate unde va lovi data viitoare. Acum însă 
arma sa îşi găsise o ţintă mult mai prietenoasă. 

Da, ca un leu! Oh, norocos fiu al lui Selim! 


Eski Sarai 


Fetele din Harem locuiau într-un singur dormitor situat lângă o 
curte pietruită. Saltelele erau ţinute în dulapul de perete în cursul 
zilei şi întinse pe platforme înălțate pentru somnul fetelor. Numai o 
iqbal avea dreptul la un iatac separat. 

Julia se întinse pe saltea, în beznă, încercând să-şi alunge 
amintirile zilei, dar somnul nu veni. Dacă dormitorul ar fi fost în 
vârful zidurilor, s-ar fi aruncat bucuroasă pe fereastră. Bestiile 
astea o pângăriseră total. Nu era decât un animal în ochii lor. 

Nu că ar fi înlănțuit-o ca sclavă a unui om, şi poporul ei făcea la 
fel, îşi spuse, în alt mod. Dar s-ar fi aşteptat ca totul să se facă mai 
ferit, astfel încât chiar dacă trebuia să fie una din multele-i 
neveste, să nu trebuiască să umble goală în fața altor bărbați. 

Îşi aduse genunchii la piept, chinuită de gânduri negre. 
Niciodată nu-şi închipuise că Haremul arăta astfel; nici o mie de 
coşmare nu făceau cât realitatea. 

Stătu trează până târziu în noapte, prea tristă ca să plângă, 
prea distrusă ca să poată dormi. Nu se gândi la rugăciuni şi la 
Dumnezeul creştin. Nu-i erau de nici un ajutor în acest palat. 


36 
Pera 


Cartierul în care bailo - ambasadorul Veneţiei — şi ceilalți 
negustori venețieni îşi construiseră palatele avea vedere spre sud, 
către oraş şi Topkapi Sarai. Suburbia era denumită, cu modestia 
tipică venețienilor, Comunita Magnifica. 


Ludovici avea un mic palat aici, cu o terasă de marmură dând 
în mod plăcut spre mare. De aici putea vedea navele trecând de 
Promontoriul Seraglio spre Marmara Deniz, încărcate cu grâne 
turceşti, sclavi nubieni, cai arabi şi mirodenii orientale, cerute în 
Veneţia, şi pe care se sprijinea averea lui dobândită de când 
părăsise La Serenissima. 

Ca bastard, Curtea Veneţiei îi era închisă. Pe când prietenii săi 
îmbrăcau robele negre de togati, el plecă spre Pera, colonia străină 
de lângă Istanbul, şi se stabili acolo ca neguțător. Nefiind atras în 
mod special nici de actualele sale gazde, nici de poporul din care 
venea, învățase repede să-i manipuleze pentru propriul său folos. 

Tatăl său îl ajutase, desigur. Signor Gambetto apreciase 
hotărârea lui Ludovici de a pleca din Veneţia, unde prezența sa în 
calitate de togati i-ar fi provocat multe neplăceri. Aşa că ţechinii lui 
Gambetto porniseră afacerea; iar perspicacitatea lui Ludovici o 
mărise. 

La început fusese greu. Negoţul cu mirodenii şi piper era 
dominat de marile familii din Veneţia şi Genova. Ludovici înțelese 
în curând că cele mai mari profituri se puteau obţine din 
contrabanda cu grâu. 

Suleiman stabilise restricții severe la exportul grâului turcesc, 
ducând o politică strictă de păstrare a prețului. Dar Ludovici 
descoperise că un om inventiv putea găsi o cale care să ocolească 
aceste restricţii, dacă poseda puțină îndrăzneală şi puţină 
imaginaţie. Închiriase o flotă de caravele greceşti care să încarce 
grâul din porturile de la Marea Neagră şi să-l transporte în 
coloniile venețiene din Creta şi Corfu. Evitarea controalelor turceşti 
în Bosfor se rezuma la a şti ce mâini trebuiau unse în Palatul 
Topkapi. 

Cei din Comunită Magnifica încă priveau cu ochi reci, dar aici nu 
conta. Putea face afaceri fără patronajul lor şi succesul lui nu 
depindea de o căsătorie bună. Îşi strânsese chiar un mic harem. 

Stând pe terasă şi sorbindu-şi vinul de Cipru, se simțea 
satisfăcut de viața sa. Avea bani, avea un palat frumos şi, mai 
ales, avea mijloace de a-şi flutura succesul în fața restului 
comunității. 

Tot ce-i lipsea era un prieten. 

Unul din eunucii săi — bietul nenorocit fusese castrat într-o 
tabără de sclavi de pe Nil, şi era aproape imposibil să găseşti un 
tânăr care să fi scăpat de cuţit — apăru pe terasă. Îl numeau 
Hyacinth - toţi eunucii ăştia îşi luaseră nume de flori — şi era ca 
toți ceilalți: obez, lipsit de barbă, cu vocea tremurată. 

— Cineva vrea să te vadă, Excelenţă. 

— Cine e? 

— Spune că e un vechi prieten, spuse Hyacinth, dar chipul şi 
tonul vocii îi trădau nedumerirea. 

— Şi nu şi-a spus numele? 

Hyacinth scutură din cap. Ludovici era intrigat. Un vechi 
prieten, cumva nou sosit de la Veneţia? Încă o obligaţie de îndurat. 

— Condu-l aici, oftă Ludovici. 

S-ar fi aşteptat însă la orice, în afara imaginii care-i fu în fața 
ochilor câteva clipe mai târziu. Bărbatul purta o mantie de mătase 
neagră, cu gluga lăsată pe față. Ludovici observă că pe dedesubt 
avea un caftan de mătase şi cizme de piele moale. Precis nu era 
venețian. 

Ludovici se ridică alarmat. 

— Cine eşti? 

Omul îşi trase gluga. Ludovici se holbă la el. Era greu de spus 
dacă era maur sau nubian. Faţa îi era atât de desfigurată de 
cicatricea care îi traversa nasul şi ochiul drept, încât nu-i putea 
distinge bine trăsăturile. De asemenea, era oribil de gras, ca 
Hyacinth. Capul îi era ras, potrivit pentru portul unui turban. 
Ludovici înțelese imediat că era un eunuc. 

Dar, un vechi prieten? 

— Salut, Ludovici, spuse omul. 

— Ne cunoaştem? 

Rezerva inițială a lui Ludovici se schimbase în curiozitate şi 
repulsie. Omul acesta era în mod clar un sclav. Cum ajunsese 
aici? Şi cum de-i ştia numele? 

— Cine eşti? repetă Ludovici. 

— Sunt Kislar Aghasi-ul Sultanului Suleiman. 

Kislar Aghasi! Paznicul Fericirii - Căpetenia Fetelor! Una din 
cele mai puternice creaturi din Haremul sultanului! Ludovici se 
holbă la el, prea uluit ca să mai poată vorbi. 

— Nu mă recunoşti? 

Ludovici îl privi mult timp. Când înţelegerea veni, se prăbuşi pe 
spate pe divan, fără grai. Simţi un nod în gât, de parcă ar fi înghițit 
un bolovan. 

— Abbas, spuse în cele din urmă, încet. 


Camlica 


Suleiman îşi struni calul şi privi şoimul ce plutea la înălțime 
prin curenţii de aer, aşteptându-şi prada. Pentru o clipă, râvni la 
libertatea păsării. Apoi îşi aduse aminte că şoimul era obligat prin 
dresură şi chiar prin natura sa să se întoarcă la brațul înmănuşat, 
la gluga de piele şi la cuşcă, la sfârşitul fiecărei vânători. Dar 

deocamdată pasărea era liberă, asemeni lui însuşi, când se afla 
aici la vânătoare, sau cu Hürrem. Liber să simtă vântul, să se 
înalțe cu el deasupra pământului. 

Ibrahim îşi mână calul încet prin iarba înaltă, ca să sperie 
prada. Suleiman observă cum şoimul îşi strânge aripile în cădere, 
apoi cum se redresează. 

Ochiul său galben îşi zări prada, izbucnind în fața copitelor 
calului, la o sută de picioare sub el, şi deodată şoimul se năpusti 
în picaj. Suleiman îi urmări căderea, fulgerând în spinarea 
iepurelui ca o sabie de călău, înşfăcându-l cu ghearele ascuțite; 
iepurele se zbătu câteva clipe, apoi rămase nemişcat. Pasărea bătu 
din aripile mari şi apoi se linişti alături de victimă. Suleiman zări 
picături roşii împrăştiate pe blana albă, în jurul ghearelor. 

Pajii alergară înainte, strigând încântați. 

Suleiman era întotdeauna uimit că femelele de şoim erau mai 
bune la acest dans al morții, mai mari şi mai puternice decât 
masculii, preferate mereu de dresori. Atât de diferit de lumea 
oamenilor. 

Ibrahim se întoarse râzând, cu şoimul aşezat pe brațul stâng 
înmănuşat, având trasă pe cap gluga mică de piele. În spatele lui, 
pajii purtau trofeele zilei: o duzină de iepuri atârnațţi pe o prăjină şi 
un mănunchi de fazani. 

— O zi reuşită, strigă Ibrahim. 

— Soarele e jos, zise Suleiman. Ar trebui să ne întoarcem la 
caic. 

Ibrahim îşi îmboldi calul la pas, venind din dreapta lui. 

— De mult timp n-am mai vânat împreună, Stăpâne. 

— Prea mult timp, Ibrahim. Ar trebui să avem mai multe 
asemenea zile în vara asta. 

Ibrahim nu-i răspunse direct. 

— Aş vrea să trebuiască să aşteptăm o vară ca asta, spuse în 
cele din urmă. Divanul a recomandat o altă campanie împotriva 
regelui Spaniei. 

Regele Spaniei, gândi Suleiman, amuzat. Era termenul 
batjocoritor folosit de Ibrahim pentru împăratul Roman, Carol, 
fratele lui Frederick. 

— Acum doi ani am asediat Viena. Frederick n-a apărut. Şi nici 
fratele său. La ce-ar folosi să mergem iarăşi în nord? 

— Am fost ținuți în loc de ploi neaşteptate. Dacă am fi avut 
tunurile în fața zidurilor atunci... 

— Dacă luăm Viena, cum o vom păstra? Înainte de a intra pe o 
uşă, trebuie să ştii cum vei mai putea ieşi pe ea. 

Ibrahim încuviință. Asta nu sunase ca un gând al lui Suleiman, 
ci ca o cuvântare pregătită. Suleiman nu era preocupat de tactică, 
el îşi vedea doar datoria. 

— Trebuie să ieşim din nou pe câmpul de luptă. Este datoria 
noastră față de Islam. 

Suleiman zâmbi pentru prima oară. 

— Ah da. Uitasem ce bun musulman eşti, Ibrahim. 

Ibrahim se stăpâni la auzul vorbelor, chiar dacă Suleiman 
intenționase doar să-l ironizeze. 

— Nu putem ţine ienicerii în oraş încă o vară, Stăpâne, spuse el, 
încercând să-şi ascundă iritarea din voce. Devin nerăbdători să se 
bată. 

— Poate ar trebui să privim în altă direcţie. 

— Şahul Tamasp? 

— Sifavizii încearcă să molipsească cu erezia Shia Califatul 
Abbasid. Avem veşti că unii dintre muftiii noştri au fost ucişi. 
Tamasp îi găzduieşte pe rebeli. Trebuie să-i dăm o lecţie. 

— Şahul Tamasp e o amenințare minoră. Îl putem zdrobi în 
timpul liber. 

Suleiman îşi privi prietenul cu seriozitate. 

— Visezi la glorie atât de mult, Ibrahim, încât uiţi că uneori 
datoria noastră poate să însemne şi strivirea paraziţilor. 

Ibrahim acceptă reproşul, dar în sine simți o furie crescândă. 
Era furios că-i permisese minții încete a lui Suleiman să marcheze 
puncte împotriva sa. Cineva îl antrenase pentru asta. 

— Carol este Împăratul Roman, duşmanul declarat al credinţei 
noastre. În acest moment are diferende cu Roma şi cu Luther şi 
este în război cu Francisc. Nu poate fi ocazie mai bună de atac. 

— Dacă luăm Viena şi Carol nu e acolo, ce-am câştigat? Un 
avanpost îndepărtat pe care-l poate recuceri imediat după 
retragerea noastră. Tamasp e o primejdie mult mai apropiată. 

Şoimul de pe brațul lui Ibrahim n-avea astâmpăr. Bătu din aripi 
şi Ibrahim îl mângâie uşor ca să-l liniştească. Ştia ce se 
întâmplase, desigur. Era Hürrem. Se băgase iarăşi, şoptindu-şi 

prostiile în urechea lui Suleiman. Între ei se ridica acum o barieră. 
Vorba elegantă a lui Suleiman fusese de curând înlocuită cu 
altceva. 

— Dacă luăm Viena, Mărul Verde e la cheremul nostru. Vom 
scăpa în sfârşit de Carol. 

Suleiman tăcu. Mireasma pinilor se întindea peste tot, o dată cu 
asfințitul. Cetina de pini forma o pătură moale sub copitele cailor, 
amortizând zgomotele. Printre copaci Ibrahim putea zări argintul 
Bosforului devenind roz şi, undeva, silueta corăbiei imperiale. 

— Hotărăşte tu atunci, Ibrahim. Tu vei fi în fruntea ienicerilor. 

— Ca vizir al tău, desigur. Dar sultanul... 

— Nu, Ibrahim. De data asta nu voi fi cu tine. Anul acesta tu vei 
conduce oştile mele. Sunt multe de făcut la Istanbul. Eu voi 
rămâne aici. 

Ibrahim îşi struni calul, uluit. Suleiman nu-l luă în seamă. 

— Stăpâne! Ibrahim îşi îmboldi calul din nou. Stăpâne! 

Ochii blânzi, căprui ai lui Suleiman erau umbriți. Ştie că 
greşeşte, gândi Ibrahim. Îmi oferă binecuvântarea, dar ştie că 
greşeşte. 

— Nu se poate, Stăpâne. 

— Nu eu sunt sultanul? Regele Regilor nu poate face cum 
doreşte? 

— Locul tău este în fruntea oştilor! 

— Locul meu este oriunde aleg eu să fie. 

— lenicerii îşi trag avântul de la tine. Dacă nu eşti cu ei, în 
fruntea lor... 

— Sunt ostaşii mei. Trebuie să-mi execute poruncile. 

— Nici un sultan ... 

— Sultanul hotărăşte tradiţiile. El nu le urmează, ca un sclav. 

— Vei pierde supunerea lor. 

Suleiman se întinse şi apucă frâul armăsarului lui Ibrahim. Îl 
trase către al său şi se aplecă în şa, apropiindu-şi fața la un deget 
de chipul lui Ibrahim. Acesta îi simți răsuflarea fierbinte. 

— Ibrahim, eşti prietenul şi vizirul meu. Am avut destule 
războaie. la-mi această povară. la oştile mele. Struneşte-le. Ele nu 
vor decât sânge. Fă-le să se tăvălească în el. Eu am avut destul. 

— Nu trebuie să faci asta. Şopti Ibrahim. 

— Am hotărât. Suleiman se îndreptă în şa şi îşi puse mâna pe 
umărul lui Ibrahim. Mă încred în tine ca în nimeni altul. Eşti 
fratele meu. Fă asta pentru mine. 

Călări mai departe, printre copaci, înspre apă. Oh, pe Allah, 
gândi Ibrahim. Vorbeşte cât se poate de serios. 


Pera 


Până şi vocea i se schimbase, reflectă Ludovici. Nimic nu 
rămăsese din tinerețea ştiută; chiar şi culoarea pielii era alta. Era 
mai palidă, mai cenuşie, bolnăvicioasă. Vitalitatea şi pasiunea de 
altădată fuseseră înlocuite de letargia obezității; trăsăturile fine 
fuseseră distruse de linia cicatricei; lumina ce-i strălucea cândva 
în ochi se stinsese. Era Abbas, şi totuşi nu era el. 

Abbas nu-i căută privirea. Se uita la apele înspumate ale 
Cornului şi vocea îi devenise răguşită de emoția amintirilor. 

— Trebuia să iau aminte, Ludovici. Tu ai încercat să mă 
avertizezi. 

— N-am ştiut ce s-a întâmplat cu tine. Nimeni n-a ştiut 
vreodată. 

— Ce ştii de tatăl meu? 

De data asta Ludovici fu cel care-şi plecă ochii. 

— A fost dizgrațiat. Gonzaga l-a acuzat în fața Consiliului de 
beţii repetate. A fost înlăturat din funcția de Comandant General. 
Cred că acum slujeşte în armată, la Napoli. Ludovici clătină din 
cap, neputând spune totul dintr-o dată. Abbas, n-am ştiut. Nimeni 
nu ştia unde ai plecat. Am crezut că ai fugit... 

— Nu puteai face nimic. 

— Gonzaga a fost, aşa-i? 

Ochii lui Abbas se umeziră la amintirea spaimei şi atrocității. 

— M-au ras, Ludovici. Atunci şi acolo, în cala galionului. Au 
crezut c-o să mor şi nu le-a păsat. Am supraviețuit totuşi, deşi în 
fiecare zi de atunci mi-am dorit să fi murit. Dar Dumnezeu nu s-a 
milostivit de mine. În loc de asta a făcut să fiu vândut ca sclav în 
piața din Istanbul. Am fost dus la Haremul Sultanului, ca paj. 
Bătrânul Kislar Aghasi m-a plăcut şi mi-a dat răspunderi mai 
înalte, deşi aş îndrăzni să spun că n-a fost o simplă întâmplare. 
Eram educat într-un anume fel şi vorbeam turca şi araba, ceea ce 

ceilalți nubieni nu puteau. Închise ochii. Chiar dacă sufletul poate 
tânji după moarte, trupul este marele învingător, Ludovici. Mi-am 
învățat bine îndatoririle şi când bătrânul Kislar Aghasi a murit, 
Sultana Valide m-a numit în locul lui. 

Făcu o pauză şi pentru o clipă îşi prinse capul în mâini. 
Ludovici voi să întindă mâna şi să-l atingă, dar descoperi, spre 
propria lui ruşine, că nu era în stare. 

După un timp îşi reveni şi îşi ridică fruntea. 

— Au făcut din mine o fantomă, Ludovici. O fantomă care 
merge, vorbeşte şi respiră - dar Abbas nu mai este. Nu Abbas, cel 
pe care tu sau eu îl mai ținem minte. 

Ludovici ar fi vrut să spună ceva care să-l mângâie, dar nu 
existau cuvinte. În loc de asta spuse: 

— De ce n-ai venit mai devreme? 

Abbas râse, dar fără veselie. 

— Amândoi cunoaştem răspunsul la asta. 

— Atunci de ce ai venit astăzi? 

— Pentru că am nevoie de ajutorul tău. 

— Spune. Orice. 

Abbas dădu din cap. 

— Nu fi atât de grăbit cu favorurile față de străini, Ludovici. 

— Tu nu eşti un străin. 

— Ba sigur că sunt. Cum aş mai putea fi acelaşi om după cele 
ce mi-au făcut? 

Ludovici se aplecă înainte. 

— Abbas, tu ai fost cândva prietenul meu. Eu nu te voi renega 
niciodată. 

Abbas se întoarse într-o parte şi degetele mâinii lui stângi se 
abătură către obraz, acolo unde pumnalul îi sfâşiase chipul, cu 
patru ani - numai patru? — înainte. 

— Dorinţa nu dispare, ştii, Ludovici. Continui să doreşti femeile. 
De ce nu dispare şi asta odată? 

Ludovici îl apucă de braț. Vezi că nu-ţi trebuie cine ştie ce curaj 
pentru asta? se întrebă în treacăt. Nu era un lepros. 

— Abbas, spune-mi numai ce vrei să fac. 

Abbas se scutură, ieşind parcă din transă. 

— Ţi-o aminteşti pe Julia Gonzaga? 

— Desigur. 

— E aici. 

— Aici, la Istanbul? 

Imposibil. Dacă ar fi venit aici, comunitatea ar fi aflat. 

— Unde? 

— În Harem. 

— Ce? 

— A fost capturată de corsari. Am văzut-o, Ludovici. Am văzut-o 
cu ochii mei, şi e la fel de frumoasă ca întotdeauna. Şi o doresc la 
fel de mult ca atunci ... 

— Abbas, te rog... 

— Dar nu o pot avea. Aşa că vreau s-o scap... 

— E imposibil! 

— Ştiu, ştiu. Dar trebuie să existe o cale, şi singur nu pot! 

Ludovici rămase tăcut vreme îndelungată. 

— Bine, zise în cele din urmă. 


37 
Hipodromul 


Ibrahim stătea lângă crenelurile marelui Palat, cu mâinile 
încleştate de mânie. Multă vreme nu spusese nimic, privind doar 
peste umbrele ce se îngroşau la poalele zidurilor roz ale Ayei Sofia 
şi la cupolele palatului de dincolo, dominat de turnul Divanului. 

— Sper că Trandafir de Primăvară este bine, spuse el. 

Guzul îl studie în penumbră. Arăta obosit şi umerii îi erau 
căzuți. Măreţia ce-i era la fel de caracteristică precum profilul 
mândru grecesc lipsea. Ceva îl cutremurase. Ce? 

— Este bine în privința trupului, stăpâne. Dar îi e rău la suflet. 
De aceea m-a trimis aici, ca să cer ajutorul stăpânului meu. 

— Sunt sluga ei, ca întotdeauna, spuse Ibrahim precaut. 

Guzul făcu o pauză. Aceasta era o problemă extrem de delicată. 
Gulbehar o impresionase spunându-i că nimic din ce auzea nu 
putea fi pus pe hârtie sau încredințat altor urechi decât cele ale 
marelui vizir. 

— A auzit zvonuri, stăpâne. 

— Zvonuri sunt peste tot. 

— Despre Hürrem. 

— Ce zvonuri? 

— Că l-ar fi vrăjit pe însuşi Sultanul Vieţii. 

— Treburile Haremului nu sunt şi ale noastre, Guzul. Sau ale 
stăpânei tale, Trandafir de Primăvară. Cel puțin deocamdată. 

— Se teme pentru fiul ei, stăpâne. Ştie că vrăjitoarea unelteşte 
împotriva lui. 

O briză rece însoțea asfințitul. Ibrahim se înfioră. 

— Are dovezi? 

— Nu, stăpâne. 

Ibrahim ridică din umeri. Dacă ar fi dovezi! 

— Atunci ce doreşte stăpâna ta, GUzul? 

— Mi-a cerut să-ți aduc un singur mesaj. Anume dacă tu însuți 
te-ai simți amenințat, atunci Mustafa ar fi gata să-ți vină în ajutor. 

Oh, Guzul, cât de departe ai ajuns! îşi spuse Ibrahim. Acum 
unelteşti şi tu, ca toate din cuibul acela de vipere! Se aşteptase la 
aşa ceva, dar şocul îl zdruncinase totuşi puternic. Capul oricărui 
om putea ajunge deasupra Porții Fericirii, numai pentru a fi luat 
parte la o asemenea conversație. Cunoştea mesajul pe care 
Gulbehar i-l trimitea prin mijlocitoare: trădare. 

Cât de uimitor intuise că şi el era amenințat acum. 

Dacă Hurrem într-adevăr cocheta cu ideea îndepărtării lui 
Mustafa şi a strecurării sale în sânul puterii, atunci ştia desigur şi 
că el, ca prieten şi sfetnic al lui Suleiman, era obligat s-o oprească. 

Dar trădarea! 

— Acest mesaj vine chiar de la Mustafa? 

— De la Gulbehar, stăpâne. 

Chiar şi în semiintuneric, Ibrahim putea simți că femeia 
tremura. Înţelese grozăvia ce i se ceruse să facă. 

Într-adevăr, trebuie să fie o femeie remarcabilă şi frumoasă, 
gândi Ibrahim. Să-şi impună voința asupra unui rege şi s-o 
determine pe mama prințului moştenitor să apeleze la asemenea 
măsuri extreme! 

— Poţi să-i duci Trandafirului de Primăvară răspunsul acesta, 
zise Ibrahim. Spune-i că voi face tot ce-mi stă în putere ca s-o ajut. 
Dar spune-i că niciodată, niciodată, nu voi face ceva care să-l 
afecteze pe Stăpânul Vieţii. Mai degrabă aş muri. 

— Îi voi spune întocmai vorbele tale, stăpâne. 

— Încă ceva, spuse Ibrahim. Ai văzut-o pe această femeie, pe 
Hürrem? 

— Am văzut-o de multe ori, stăpâne. 

— Descrie-mi-o. 

Guzul scrută fața lui Ibrahim, încercând să afle ce voia acesta 
să audă. 

— E drăguță, stăpâne. E destul de greu să spui că e frumoasă, 
şi totuşi are ceva ce place mai tuturor bărbaților... 

— Ce culoare are părul ei? 

— Auriu-roşcat, stăpâne. Ca grâul şi ca rugina. 

— Şi chipul? 

— Are oasele fine, stăpâne. Buzele îi sunt niţel cam subțiri, iar 
nasul puțin cam mic. Nu e deosebită decât în privința ochilor. 

— Ochii? 

— Sunt foarte verzi şi strălucitori, stăpâne. De o intensitate 
aproape usturătoare. 

Ibrahim încercă să-şi compună în minte imaginea ei, dar piesele 
de mozaic nu se lipeau la un loc. Pentru el, Hürrem nu era decât 
un spirit, o boală care invadase sufletul bărbatului, care ghidase şi 
dominase întreaga lui viață. Se întoarse cu spatele şi se aplecă pe 
parapet cu faţa către turnul Divanului, conturat cenuşiu pe cerul 
tot mai întunecat. 

— Mulţumesc, Güzül. Poţi să pleci. 

Guzul atinse pietrele cu fruntea, apoi se ridică uşurată şi plecă. 
După ce ea dispăru, Ibrahim rămase privind venirea nopții şi 
gândindu-se. 

Un turn de nisip, îşi spuse el, rezemat de stânca răcoroasă. 
Palatul său imita Eski Sarai al sultanului; avea propria corabie, 
opt gărzi de onoare, un salariu dublu față de precedentul mare 
vizir. Devenise cel mai puternic om din imperiu. Şi totuşi, totul 
depindea de prietenia unui bărbat. 

În toate privințele, acum el era sultanul. El conducea Divanul, 
şi acum tot el comanda armata. E drept că nu-şi dorise nimic din 
toate acestea. Fusese mulțumit în umbra lui Suleiman; într- 
adevăr, găsise astfel un soi de libertate. Dar Suleiman îi ceruse să 
îşi asume poverile lui şi el o făcuse bucuros, ştiind în secret că era 
mai potrivit în unele roluri decât însuşi Stăpânul Vieţii. 

Un turn de nisip înşelător, pe cale să se năruie. 

Suleiman îi trecuse lui povara; iar acum îl abandonase 
îndoielilor şi singurătăţii. Era oare într-adevăr în pericol, aşa cum 
îi sugerase Giilbehar? Nu, Suleiman. Îi dăduse cuvântul său, 
indiferent ce-i şoptea vrăjitoarea în lumea secretă a Haremului. 
Suleiman nu l-ar fi trădat niciodată. De orice ar putea fi în stare 
Suleiman, în afară de asta. 


38 


Eski Sarai 


Când Julia fusese capturată de corsari, singura emoție de care 
îşi aducea aminte fusese frica. Fusese convinsă că va fi torturată şi 
ucisă. Se temea de oamenii tuciurii, cu fețe de păsări de pradă, se 
temea de violența din ochii lor. Dar apoi, când îşi dăduse seama că 
n-aveau s-o vateme - ceea ce era oarecum bine - teama fusese 
înlocuită de singurătate, de o durere grozavă, chinuitoare, 
resimțită în încercarea de a se obişnui cu chipurile, peisajele, 
mâncărurile străine. 

În clipa în care auzise uşile Haremului trântindu-se în urma ei, 
ştiuse că nu se va mai putea întoarce niciodată la viața dinainte. 
La Serenissima era pierdută o dată pentru totdeauna. Se 
resemnase cu noua ei viață şi cu tot ce i-ar fi putut aduce. Cu 
prietenia Sirhanei, chiar singurătatea ei era înlocuită treptat cu 
altă emoție, pe cât de violentă, pe atât de neaşteptată. 

Bucurie. 

Niciodată nu se gândise cu adevărat la nefericirea vieții sale 
anterioare, şi asta pentru că nu avea cu ce fel de viață s-o 
compare. lar acum, chiar dacă în unele privințe abia dacă 
înlocuise o cuşcă cu alta, descoperi că i se lăsase mai multă 
libertate decât îşi imaginase vreodată. Aici era scutită de soțul 
bătrân şi bolnav pe care îl disprețuia; scutită de încăperile 
sufocante ale casei sale, fără altă companie decât cea a servitorilor, 
scăpată, mai ales, de izolarea disperată a trupului. 

În Harem, băile, masajele şi goliciunea erau bucurii zilnice. 
Încet, începuse să-şi simtă trupul trezindu-se, iar descoperirea o 
uluise. O lăsa pe Sirhane să o maseze în baie şi în fiecare zi 

aştepta întâlnirea din hammam cu o plăcere delicioasă, pe care nu 
o mai simţise niciodată. 

Sau, poate, o dată. Cu Abbas. 

Atunci, umbra duhovnicului îi împiedica eliberarea. Dumnezeu 
ar fi pedepsit-o, desigur. Dar mai apoi se întrebase: dacă El dorea 
să-i rămână credincioasă, de ce lăsase ca galera lor să fie 
capturată de corsari? Sau o punea doar la încercare! Ei bine, dacă 
fusese o încercare, ea nu făcuse față. Deşi, unde era păcatul? Nu 
comisese un adulter şi încă îşi spunea rugăciunile în fiecare zi. 

Începuse să se autoconvingă că nu are ce să-şi reproşeze. Şi cu 
fiecare zi umbra duhovnicului pălea. 

Se întoarse cu fața în jos pe marmura caldă şi o lăsă pe Sirhane 
să-i maseze spatele cu ulei călduţț, era teribil de cald în baia de 
aburi şi transpiraţia îi curgea şiroaie de pe frunte, intrându-i în 
ochi. Mâinile Sirhanei erau liniştitoare, hipnotice. Era ceva la care 
ştia că nu mai poate renunţa nici pentru tatăl ei, nici pentru Doge, 
nici pentru Sfânta Fecioară. 

Atingerea altei ființe omeneşti. 

Privi către pajii negri ce stăteau, gărzi tăcute, la uşile 
hammamului. Se gândi la Abbas. 

— De ce nu încearcă niciodată să ne vorbească? De ce nu ne... 
ating niciodată? 

— Unii o fac ... spuse Sirhane cu o nuanţă conspirativă în glas. 

— Şi sultanul cum de permite asta? 

— Pentru că nu mai sunt bărbați. 

Julia ştia că Sirhane o va crede proastă, dar pe cine altcineva să 
întrebe? 

— De ce? 

— Nu ştii? zise Sirhane, dar în vocea ei era surpriză, nu 
superioritate. Au fost raşi, spuse, apoi dându-şi seama că Julia tot 
nu înțelesese, adăugă. Li s-a tăiat bărbăţia. Nu mai pot face 
dragoste cu o femeie. 

Julia închise ochii pe când Sirhane îi masa muşchii gâtului, 
frământându-i până când în ochii ei apărură lacrimi. 

— Tu ai făcut vreodată dragoste cu un bărbat? 

— Desigur. 

— Cum a fost? 

Sirhane se opri. 

— Credeam că ai fost măritată. 

— El era bătrân. 

Sirhane îşi reluă lucrul, degetele ei apăsând puternic de-a 
lungul şirei spinării Juliei. 

— Am făcut dragoste numai de doua ori. Dacă tatăl meu ar fi 
aflat l-ar fi omorât. 

— Ce se întâmplă atunci? 

— Băiatul are un lucru între picioare. E lung şi țeapăn şi intră 
în tine. 

— Unde? 

— Uite aici, desigur. 

— Doare? 

— Da doare. Contează cum o face. Hanif era drăguţ. 

Îmi plăcea cum mă săruta. Îmi săruta şi sânii. Asta îmi plăcea 
cel mai mult. 

Julia închise ochii, încercând să şi-l imagineze pe Serena 
sărutându-i sânii. Gândul îi făcu de-a dreptul greață. 

— Aşa face şi sultanul? 

— Dacă ai noroc. 

— Dacă am noroc? 

— Nu vrei să fii aleasa sultanului? 

Sirhane îşi plimba mâinile pe tot spatele ei. Julia gemu. 

— Dacă sultanul te alege vei avea toată bogăția şi confortul pe 
care ți le-ai putea dori. Uită-te la Hürrem. E, practic, o regină. 

Julia deschise ochii şi se uită la eunucii care stăteau lângă uşă. 
Ca nişte statui, îşi spuse ea. Cândva mă simțeam umilită să fiu 
goală în fața lor. Acu e ca şi când nici n-ar exista. 

— Am cunoscut un băiat cândva. Crezi că voia să facă dragoste 
cu mine? 

— Desigur. Întoarce-te. 

Julia se întoarse pe spate, cu ochii pe jumătate închişi şi trupul 
relaxat. 

Sirhane se uită la ea şi în ochii ei era o licărire pe care Julia n-o 
mai văzuse. 

— Eşti foarte frumoasă, Julia, şopti ea. 

Deodată, o sărută. Julia simţi că îngheaţă. Părul negru şi lung, 
umed, al Sirhanei îi căzu peste față, şi îi simți mâna trecându-i 


171 


- HAREM - 


peste pântece şi oprindu-i-se între picioare. Degetul ei era acum 
înăuntrul 

Julia se răsuci şi o împinse pe Sirhane la o parte. O luă la fugă 
prin ceața hammamului, cuprinsă de panică, neştiind ce să 
creadă, ce să simtă. 


Topkapi Sarai 


Suleiman şi Ibrahim cinaseră la masa de argint, din farfurii de 
porțelan chinezesc verzi şi albastru intens, un dar de la vreun 
ambasador uitat mult de timp şi descoperit de Suleiman în casa de 
valori. Fiecare masă era o reafirmare a Imperiului pe care otomanii 
îl creaseră în ultimele trei secole. Era miere din Valahia, unt adus 
în imense burdufuri de bou, peste Marea Neagră, din Moldova, 
şerbeturi păstrate înghețate ca cea mai curată zăpadă, cărate în 
saci de fetru de la Muntele Olimp, pe Marea Neagră, şi păstrate în 
vase speciale. În sfârşit, erau curmale şi prune din Egipt. 

Lângă fiecare farfurie se găsea vinul de Cipru, în pocale 
sculptate dintr-un singur cristal de peruzea... 

Mâncară în tăcere. Când în sfârşit rămaseră singuri, Suleiman 
arătase spre vioară. 

— Vrei să cânți pentru mine, Ibrahim? 

Ibrahim trase adânc aer în piept. 

— Stăpâne, cred că mă vei ierta, dar în seara asta sunt prea 
tulburat ca să pot cânta. 

Suleiman zâmbi, cu expresia unui slab reproş. 

— Şi ce te tulbură, Ibrahim? Tot mai vrei să atac Viena şi să 
ajut la umplerea şanțurilor pentru cavaleria ta? 

Dar Ibrahim nu surâse. 

— Este o problemă mult prea importantă, Stăpâne. 

Suleiman oftă. Ibrahim se schimbase. Nu mai râdea decât rar. 
De câte ori erau împreună, pe chipul lui se citea o supărare 
perpetuă. Oare ce rănea sensibilitatea marelui său vizir acum? 

— Ceva legat de Divan? 

Ibrahim îşi scutură capul. 

— Este vorba de o problemă care în mod normal ar trebui să 
mă, facă să tremur numai amintind-o, Stăpâne. 

Suleiman petrecuse ziua cu Hürrem şi era bine dispus. 

— Cumva ai căzut de pe cal? spuse el, râzând. 

Ibrahim continuă, încăpățânat. 

— Se aud vorbe printre neguțători, prin bazare. 

— Vorbe! Vrei să-mi umpli mintea cu zvonuri? 

— Zvonurile sunt moneda imperiilor, Stăpâne. 

— Credeam că săbiile. 

— E ceva ca ciuma. Sunt aşteptate câteva sute de cazuri pe an. 
Dar când este o epidemie trebuie să luăm aminte. 

— O epidemie? 

— Bârfele cresc periculos de mult. Vorbele umplu bazarele şi se 
împrăştie chiar sub cupolele palatului. 

— Ce zvonuri? 

— Despre Hürrem. 

Suleiman deveni mai țeapăn. Pentru Ibrahim, era prima dată 
când rostea acel nume şi era uimit de reacția fizică pe care o 
stârnise. Faţa lui Suleiman era umbrită de mânie. 

— Cadâna mea? mârâi el. 

— În bazar i se spune pe nume. 

— Ce-i cu ea? 

— Eu spun numai ce aud, Stăpâne. 

— Să auzim. 

— Se spune... Ibrahim trase cu coada ochiului la Suleiman şi îi 
văzu chipul alb ca alabastrul... Se spune că e o vrăjitoare. Şi că te- 
a fermecat şi ţi-a întunecat judecata. 

Suleiman sări în picioare de parcă ar fi fost şfichiuit cu un bici; 
parcurse încăperea în căutarea unui duşman invizibil. 

— Vrăjitoare! VRĂJITOARE! 

Ibrahim rămase aşezat, deşi îl auzea pe Suleiman păşind în 
jurul lui şi pufnind furios. 

— Asta se vorbeşte, Stăpâne. 

— Adu-mi-l mie pe oricine îndrăzneşte fie şi să şoptească aşa 
ceva! îl dau pe mâna călăului! 

— Stăpâne, îți dai seama că n-am auzit asemenea lucruri eu 
însumi. Este ceea ce mi-au spus iscoadele mele. 

Suleiman înşfăcă cel mai apropiat obiect - vioara lui Ibrahim — 
şi-l trânti de peretele de piatră. 

— LE VOI TĂIA LIMBILE ŞI-I VOI FACE SĂ ŞI LE MĂNÂNCE! 

— Stăpâne, dacă ai reveni la Divan şi ai petrece mai mult timp 
în afara Haremului, toate aceste şoapte otrăvite s-ar stinge, iar ... 

— Lasă-mă! 

— Stăpâne? 

— LASĂ-MĂ! 

Ibrahim se ridică, brusc speriat. Aşa ceva nu se mai întâmplase. 
Suleiman nu-l dăduse niciodată afară. Poate că obrăznicătura 
mică l-a vrăjit de-adevăratelea. 

— Stăpâne, lasă-mă să stau cu tine o vreme şi ... 

Suleiman se întoarse brusc şi îşi sfâşie mantia. Un paj negru 
stătuse tot timpul mut, în colțul camerei. Suleiman îl înşfăcă şi-l 
aruncă la podea. Omul se târi suspinând. Suleiman îi mai trase şi 
un şut în dos, făcându-l să alerge în patru labe către uşă. 
Suleiman îşi trase pumnalul împodobit din teacă şi îl lovi. Lama 
lăsă o gaură în hainele omului, o pată însângerată apărând pe 
fesele acestuia. Surdo-mutul scoase un sunet gutural şi o rupse la 
fugă. 

Suleiman se aşeză în mijlocul camerei, gâfâind, cu pumnalul 
însângerat în mână. Privi către Ibrahim, cu ochi ciudat de lipsiți de 
țintă, de parcă l-ar fi văzut pentru prima oară. 

— IEŞI AFARĂ! 

Ibrahim se întoarse şi părăsi încăperea. Pentru el era clar. 
Trebuia să distrugă puterea pe care o avea Hürrem asupra 
Stăpânului Vieţii. Înainte de a se produce adevăratele nenorociri. 


39 


Eski Sarai 


Ce ironie, gândi Abbas, o încredințaseră Maestrei Veşmintelor. 
Îşi demonstrase îndemânarea în lucrul cu acul, şi Kiaya fusese 
foarte mulțumită de ea. 

O găsi aplecată peste o mantie de satin destinată tânărului 
Baiazid, închipuind un model de fir subțire, aurit. Ea sări în 
picioare văzându-l şi se pregăti să-şi facă salutul, dar el o opri. 

— Stai jos, spuse Abbas. 

Julia făcu ce i se spusese. 

— Uită-te la mine, şopti el. 

Ea îşi ridică privirea şi Abbas o văzu cutremurându-se 
involuntar. Cicatricea asta nu e deloc drăguță, îşi spuse el. Mai 
ales într-o lumină bună, ca asta. Mai bine era dacă pumnalul 
scotea de tot ochiul, decât să-l lase privind mai departe lumea în 
felul acesta. Aşteptă ca pe chipul ei oval, perfect, să apară vreun 
semn de recunoaştere, dar nu fu aşa. Nimic 

— Ştii cine sunt? 

— Eşti Kislar Aghasi. 

— Da. Kislar Aghasi. Binele tău este răspunderea mea, câtă 
vreme eşti în Harem. Înţelegi? 

Julia încuviință. 

— Eşti bine îngrijită aici? 

— Kiaya se poartă foarte frumos cu mine. 

Abbas dădu din cap. Era o Kiaya mai bună ca precedenta în 
toate privințele. Bătrânului Agă îi spusese că Hürrem ordonase ca 
aceleia să-i fie tăiat un picior şi apoi o trimisese la Diyabakar. 

— Văd că ai învăţat deja puţin turceşte. 

— Am descoperit că am ureche pentru limba asta. 

— Deci eşti tot atât de deşteaptă pe cât de frumoasă. 

Dar asta am ştiut-o întotdeauna, gândi Abbas. Ce-ai zice acum, 
spuse el, dacă ți-aş vorbi în limba ta. Ţi-ai aduce aminte de mine? 

— Eşti o ghiaură, o creştină? 

— Da. 

— Aici nu-ți va ajuta la nimic. Nimeni nu te va obliga să-ți 
abandonezi religia, dar vei putea avansa mai repede dacă înveți 
Coranul. Ai primit un Coran? 

— Nu îl înţeleg. Este în arabă. 

— Atunci trebuie să înveţi să citeşti în arabă. Îşi cobori vocea şi 
apoi vorbi mai afectuos. Trebuie să uiţi Veneţia. Lumea aceea nu 
mai există pentru tine. Nimic nu te va mai putea duce înapoi.. 

— Ştiu. 

El se uită la ea, căutând în minte ce să mai spună. Înţelesese 
deodată ce însemna să fii o stafie, să poți vedea lumea fără a putea 
fi o partea ei. Nu mă recunoaşte, gândi el, şi dacă m-ar fi 
recunoscut, ce conta? Nu vreau mila ei. N-aş putea suporta asta. 
Şi ce altă emoție ar mai putea simți ea, după atâta timp. 

— Dacă ai nevoie de ceva, să-mi spui. 

Ea îşi plecă fruntea. Abbas ezită. Atât de frumoasă. 

Te-am văzut chiar şi goală, gândi el. De sus, de la ferestruica 
acoperită cu dantelă din zidul hammamului. Te-am văzut şi te-am 
dorit ca pe vremea când eram bărbat. Mi-e ruşine că te-am 
spionat, dar nu te-am ofensat cu nimic şi singura durere a fost a 
mea. Te-am admirat aşa cum admiră un bărbat o operă de artă, 
căci tot ce mi-a mai rămas este spiritul. Chiar şi aşa, eşti încă cel 
mai frumos lucru pe care l-am văzut vreodată. Nici un sculptor n- 
ar putea cizela vreodată un corp atât de perfect şi un chip atât de 
îngeresc. 

Durerea din piept deveni deodată covârşitoare şi Abbas nu mai 
putea respira. Oh, Sfinte Dumnezeule, fie-ți milă. Nu pot trăi 
astfel. Rogu-te, sfârşeşte acest chin. 

— Stăpâne? 

Rămăsese mereu cu ochii la ea, înțelese el. 

— S-a întâmplat ceva? 

Nu mai era nimic de spus, aşa că se întoarse şi părăsi odaia. 
Merse încet de-a lungul arcadelor întunecate ale Haremului. Până 
la încăperea minusculă care era casa lui. Acolo se aşeză pe pat, cu 
capul în mâini, şi plânse. 


Sultana Hafise privea dincolo de îngrămădirea de domuri şi 
cupole, către Marmara, care arăta ca sticla, cu nuanțe roz în 
soarele după-amiezii târzii, cu suprafața împunsă de cocoaşele 
verzi ale insulelor, ca nişte balene. Sub fereastră, în grădină, 
platanii foşneau, iar fructele încovoiaseră crengile cireşilor. 

Îşi concentră atenţia înapoi asupra odăii, asupra celor trei băieți 
cu bonete şi şalvarii largi, care încercau să nu se uite la ea, 
ținându-şi mâinile ascunse în cutele tunicilor şi tocând mărunt 
podeaua de marmură cu cizmele moi, cu o nelinişte disperată. 

— Deci, spuneţi-mi, ați lucrat conştiincios asupra lecţiilor 
voastre! 

Baiazid şi Mehmet priviră spre fratele mai mare aşteptând să 
vorbească el şi pentru ei, dar acesta pufni şi continuă să 
privească podeaua. Baiazid fu cel care îşi luă răspunderea de a 
vorbi. 

— Da, bunico, spuse el. 

Hafise îl privi. Baiazid şi Mehmet erau băieți drăguți, gândi ea. 
Aveau picioarele lungi ale tatălui lor şi chipuri frumoase. Dar nu 
sunt sigură de Selim. Când s-o fi îngrăşat atât de tare? Şi de ce îl 
lasă pe Baiazid să vorbească pentru el? Are opt ani. E vremea să 
aibă limbă în gură. 

— Îţi înveţi Coranul, Selim? 

— Învățătorul ne bate, mormăi acesta. 

— De ce te bate? Eşti leneş? 

— Nu ştiu, răspunse Selim, fără a-şi ridica ochii din pământ. 

Hafise examină tava de argint din fața ei, aranjată cu 
specialitatea ei favorită, rahat „care îți odihneşte gâtul”. Cofetarii ei 
îl preparau pentru ea în fiecare zi, proaspăt, din pulpă de struguri 
albi, cu griş, făină, apă de trandafiri, cu sâmburi de caise şi miere 
sălbatică. Alese o bucată şi o introduse în gură. 

— Vreţi şi voi o bucăţică, copii? 

Băieţii înaintară cu poftă, având în continuare capetele plecate. 
Baiazid şi Mehmet luară câte o bucată, numai Selim luă trei. 

Sultana îi privi întrebându-se dacă vreunul din ei va deveni 
vreodată prinț moştenitor. Nici unul, îşi spuse, nu putea fi un 
prinț atât de deosebit ca Mustafa, dar dacă acesta din urmă pățea 
ceva.... 

Baiazid şi Mehmet aveau şanse. Dar erau încă atât de tineri. 
Timpul va hotărî. Selim? Slavă lui Allah că avea doi frați zdraveni. 

— Spuneţi-mi ce aţi învățat la Enderu, zise Hafise. 

— Eu pot să arunc o suliță din şaua calului! aproape că strigă 
Baiazid. 

Hafise se uită la el surprinsă. 

— Dar ai numai şase ani! zise ea. 

— Şi pot lovi o ţintă cu săgeata! 

— Dar Coranul? 

Baiazid îşi plecă ochii, la loc. Îl înghionti pe Mehmet care privind 
tot în jos, recită zece versete din prima carte a Coranului. Hafise 
bătu din palme încântată, iar Mehmet roşi până în vârful 
urechilor. 

— Dar tu Selim? Ce-ai învățat din Coran? 

Selim ridică din umeri fără să spună nimic. 

— Haide Selim. Eşti cu trei ani mai mare decât Mehmet. Recită 
din Coran, pentru mine. Ar trebui să poți, de-acum. 

Selim mormăi primele cinci versete şi se opri. 

— Ei bine? 

— Nu mi-aduc aminte mai mult, bunico. 

Hafise se încruntă şi fu cât pe ce să-l mai convingă, dar se 
răzgândi. Prostule! Nu-i de mirare că învățătorul îl bate! La vârsta 
ta Mustafa ştia să recite primul capitol aproape pe nerăsuflate. 
Buzele i se strânseră într-o linie subțire, albă. 

— Sunt obosită, spuse ea. Veniţi să o sărutați pe bunica, apoi 
gata pe astăzi. 

Baiazid şi Mehmet o sărutară cuminţi pe obraz. Selim fu ultimul 
şi buzele lui abia de-i atinseră fața. La plecare îl văzu înhățând 
încă o mână de rahat, pe care îl ascunse în tunică. Fu ispitită să-l 
cheme înapoi şi să-l certe, dar renunţă. La ce bun? Era un băiat 
gras şi prost. Şi aşa avea să fie întotdeauna. 

Îi privi cum alergau pe lângă fântâna din curtea de sub fereastra 
ei. Selim scoase dulciurile şi le arătă fraților mai mici, dar când 
aceştia întinseră mâinile le trase deoparte şi-şi umplu gura. Se 
întoarse la loc spre ei, ca să-l poată vedea mestecând şi râse la 
protestele lor. 

Hafise plecă de la fereastră, dezgustată. Da, gras şi prost. Şi 
rău. 

Allah să-l păzească pe Mustafa. 


În lumea regilor există o monedă ce nu se poate evalua în aur. 
Banii sunt o jucărie, un simbol, o răsplată. Banii în sine n-au nici 
o valoare. Tot ce contează pentru putere şi pentru viață este 
informația. 

Informaţia era cea care îi cerea prezența lui Abbas într-o 
cămăruță a Vistieriei, în fiecare după-amiază a ultimei zile a 
Divanului, în biroul vistiernicului Rustem. Aici era servit cu ceai şi 
halva şi asculta pulsul Imperiului reprodus de buzele alesului lui 
Ibrahim. 

— Ce veşti de la Harem, Kislar Aghasi? întrebă Rustem. 

— Stăpâne, Hürrem le face viața grea slugilor şi celorlalte 
odalisce. 

— Şi Valide? 

— E bolnavă. Doctorul îi prescrie leacuri, dar acestea nu prea 
au efect. Rüstem dădu din cap, dar fața lui era lipsită de expresie. 

Probabil se întreabă cât voi mai rezista după ce Valide nu va mai 
fi. M-am întrebat şi eu acelaşi lucru. 

— Am pentru tine o firimitură de ciugulit, spuse Rustem. 

Abbas aprobă din cap şi aşteptă. O firimitură. Omuleţul ăsta 
arogant şi fioros! Întotdeauna mă tratează de sus. De ce? Pentru 
că Ibrahim e stăpânul său, sau pentru că el are ouă? Niciuna, nici 
alta nu valorează prea mult aici. Ar fi trebuit să ştie asta până 
acum. 

Fără îndoială că îi dădea numai veştile pe care Ibrahim le dorea. 
Dar asta nu intra în discuție. N-avea importanţă ce stăpân slujeai 
aici, câtă vreme erai răsplătit şi supraviețuiai. Ce altceva îşi putea 
dori de la viață, acum? 

— Ai auzit bătând tobele de război? 

— Şi fierarii din Galata lucrând zi şi noapte. Pornim la luptă din 
nou, împotriva lui Frederick. 

— Dar campania asta va fi altfel. 

— În ce privinţă? 

— De data asta marele vizir va conduce oastea. 

Abbas se încruntă, încercând să înțeleagă mai bine. 

— Cine altcineva s-o conducă? 

— Într-adevăr, nimeni nu l-ar putea înlocui, slavă lui Allah. Mai 
ales când sultanul se hotărăşte să rămână aici, la Palat. 

Abbas îl privi uimit. 

— E adevărat? 

— Încă o firimitură pentru tine, Kislar Aghasi. Stăpâna Hürrem 
l-a convins să-şi lase îndatoririle față de câmpul de luptă. Ea 
doreşte ca el să se ocupe de lucruri mai paşnice, în timpul cât 
ienicerii se vor bate cu oamenii lui Frederick la porțile Vienei. 

— A înnebunit! 

— Sau e obsedat. 

— Sultanul nu-şi abandonează niciodată oastea. 

Rüstem căscă. 

— În curând întregul Palat va şti, Kislar Aghasi. Sultana Hafise 
te va ține minte dacă vei fi tu acela care îi va spune primul. 

Şi poate că Valide se va ridica în sfârşit împotriva veninoasei de 
Hürrem, gândi Abbas. Să dea Allah să fie aşa, căci nici unul dintre 
noi nu va supraviețui mult, dacă Valide se duce. 

Şi cred că asta e valabil şi pentru stăpânul tău. 

Eski Sarai 


Un mare văl de ceață întuneca strâmtoarea Bosforului. O frunză 
de caprifoi se izbi de fereastra zăbrelită pe când vântul rece, 
neobişnuit în această perioadă, frământa apele Cornului, dându-le 
o culoare cenușie, ştearsă. Sunt în această închisoare de aproape 
zece ani, gândi Hurrem. Dincolo de norii purtaţi de vânt se unduie 
ca nişte steaguri verzi ierburile înalte ale stepei şi flutură coamele 
cailor alergând printre corturi, cum flutură pânzele corăbiilor. 

Zece ani, şi sunt tot prizonieră. 

Prizoniera lui Suleiman. 

Stătea pe divanul din camera de audiențe, urmărind cântecul 
unei privighetori aflate într-o colivie mică împodobită. Degetele ei 
băteau darabana, nerăbdătoare. Dintr-o pornire, apucă brusc 
colivia şi o scoase afară pe terasă. Apoi îi deschise portița. 

Pasărea ezită, smucindu-şi capul în toate părțile, şi apoi privi 
către uşă. Ţopăi pe podeaua cuştii, apoi înapoi pe stinghie, 
nedumerită şi nesigură. 

— Şi tu stai în cuşcă prea mult, spuse Hürrem. N-ai mai şti 
cum să supraviețuieşti afară. E singura lume pe care o cunoşti, 
aşa-i? 

Puse colivia la locul ei, se întoarse în cameră şi se aşeză pe 
divan. O să înnebunească în curând. 

Privi din nou spre terasă şi spre munții de la orizont. 

Stepa. Vântul. Iarba legănându-se. Prea departe, acum. La fel 
de bine puteau fi pe lună. 

La naiba. La naiba cu toți bărbații. 


Julia devenise imună la indolența hammamului. Nu mai era 
şocată la vederea atâtor femei la un loc, scutite de restricţiile pe 
care le impuneau societatea şi apropierea bărbaţilor. Aici putea 
vedea două fete scăldându-se împreună; săpunindu-şi trupul una 
alteia, frecându-se una pe alta fără reţinere, dincolo, alte două fete 

întinse pe marginea unei sofale de marmură, căutându-se reciproc 
de fire de păr. Altele stăteau singure, goale sau doar cu cămăşi 
subțiri de baie, privind cu indiferență spre ferestre, curățindu-şi 
dinţii cu piatră ponce, scobindu-se în nas sau scărpinându-se fără 
jenă peste tot. 

Erau nişte nişe ce duceau afară din sala de baie, undeva unde 
fetele se puteau întinde pe lespezi de marmură, lăsându-şi trupul 
pe mâna unor gediçli care le frecau cu uleiuri parfumate sau le 
rădeau brațele, picioarele şi pubisul. Julia o găsi aici pe Sirhane, 
stând cu fața în jos pe marmură, cu trupul lung şi subțire acoperit 
de transpirațţie. 

Julia o expedie pe maseuză din încăpere cu un gest. 

Apoi îşi turnă nişte ulei în palmă şi îl întinse pe umerii Sirhanei, 
peste pielea moale. Sirhane simţi, atingerea diferită şi deschise 
ochii, intrigată. 

— Julia? 

— Am venit să-ți spun că îmi pare rău, şopti aceasta. 

Sirhane se ridică şi se întoarse pe o parte. Pielea ei e mult mai 
brună ca a mea, gândi Julia, de parcă era prima dată când 
observa acest lucru. Întunecată ca sămânţa de măslin şi striată ca 
pielea de animal. Sâni mari, grei, de mamă. 

— Te iubesc,Julia. 

Sirhane îşi trecu degetele printre şuvițele părului Juliei şi i le 
răsfiră pe umăr. Îi apropie capul de al său. Gura i se deschise şi 
buzele i se umeziră. Erau dulci, ca şerbetul de fructe. Pielea îi era 
alunecoasă şi fierbinte. 

Julia se dădu înapoi. 

— Ce vrei să fac? 

Sirhane îi luă mâna şi i-o duse către mijlocul trupului până la 
pubis, apăsându-i carnea ei moale. Închise ochii de dorință şi 
plăcere. 

— Pune-ţi gura aici, şopti Sirhane. 

Julia aproape că scăpă un strigăt. Gura? Nu! Ideea o uluia şi îi 
făcea greață. Dar Sirhane îi apăsă capul, având ochii plini de 
rugăminţi. Dacă nu fac asta mă va respinge pentru totdeauna. E 
singura prietenă pe care o am. Şi vreau atât de mult atingerile ei. 

Îi sărută pântecele şi pielea de la încheieturile picioarelor. 
Sirhane scoase un geamăt de plăcere şi trupul i se înfioră, fiecare 

muşchi al coapselor şi burții părând cuprinse de spasm. Sirhane îi 
apăsă capul şi mai tare înspre buzele despicăturii sale. 

Nu pot să fac asta, gândi Julia. Îşi imagină duhovnicul stând 
lângă lespedea de marmură, cu tatăl ei lângă el. Acesta purta 
tunica roşie de Consilier, iar preotul — veşmintele lungi ale 
Bisericii, având o Biblie în mâna dreaptă. Sirhane îşi lăsă capul pe 
spate, rezemându-l de muchia de marmură. Îşi desfăcu şi mai larg 
picioarele şi călcâiele îi plescăiră pe lespezile calde. Buzele 
despărțiturii sale erau roz ca petalele unui trandafir.. 

„Vei fi condamnată la lad pe veci”, spunea preotul, „vei fi 
şfichiuită cu bice cu vârfuri de fier şi peste răni ţi se va turna apă 
fiartă. Diavolii te vor coace la foc încet şi nu vei avea scăpare de 
torturi. Vei arde pe veci.” 

„Eşti mai rea ca un animal”, spunea tatăl ei. „Eşti prea 
dezgustătoare pentru a putea fi redat în cuvinte. Numele tău va 
însemna ruşine în tot cuprinsul La Serenissimei...” 

— Te rog, şoptea Sirhane. Torcea ca o pisică şi gâfâia atât de 
tare, încât Julia îi putea vedea coastele prin piele. Te rog. 

Îşi depărtă picioarele şi mai mult, cu spatele arcuit, cu degetele 
înfipte în părul Juliei, apăsându-i capul în jos. Julia tresări de 
durere. Se abandonă închizând ochii la imaginea duhovnicului şi a 
tatălui, surdă la exclamațţiile lor de indignare. 

O atinse cu limba, şovăind, aşteptând să se întâmple ceva, 
poate un bici peste umeri, sau voci care să izbucnească în ocări, 
sau zgomotul paşilor gărzilor. Dar tot ce se întâmplă fu geamătul 
Sirhanei, care se răsucea şi gâfâia, apăsându-i şi mai tare capul 
către ea. 

Julia descoperi uimită că nu simțea nici un gust, doar o caldă 
aromă de mosc şi mătase. Sirhane suspină tare şi Julia deschise 
ochii, intrigată. Putea simți chiar atâta plăcere? Era într-adevăr 
atât de puternică? 

— Foloseşte-ți limba, şopti Sirhane. 

Se târi către ea până când picioarele îi atârnară pe marginea de 
marmură. Îşi aruncă braţele pe după gâtul ei şi îşi arcui spatele, 
într-o postură de totală capitulare. 

Mi se dă mie cu totul, gândi Julia. Nu e numai lascivitate. Este 
şi încredere. Are încredere că nu-i voi face rău, că vreau să-i dau 
doar plăcere. 

Îşi cobori faţa din nou între picioarele Sirhanei. Întâi timid, apoi 
se abandonă şi ea, strângându-i trupul Sirhanei cu degetele, 
apăsând şi masându-i carnea, cu toată foamea îndelungatei 
aşteptări trezită la realitate, lunga condamnare făcând-o acum să 
trăiască din plin fiecare clipă. 


41 
Topkapi Sarai 


Vânturile neaşteptate se duseseră repede. Zilele se încălziseră şi 
vara plutea deasupra Bosforului. Anotimp al războiului. 

Chioşcul era ca o bijuterie pe degetul lung, de catifea, al 
Promontoriului Seraglio. Domul său argintiu era decorat cu 
arabescuri florale în albastru şi alb. Lemnăria era încrustată cu 
fildeş, geamurile pictate în modele complicate. Sofale aurite se 
întindeau pe lângă pereţi, iar într-o parte se afla un imens cămin 
de bronz. 

Era refugiul lui Suleiman în nopțile calde, departe de 
fierbințeala de cuptor a palatului de piatră, într-un loc unde 
brizele venite dinspre Marmara Deniz treceau printre chiparoşi şi 
platani. 

Hürrem stătea întinsă alături de el pe divanul lung, ascultând 
flauturile şi violele cântăreților nevăzuțţi din grădină. 

Hürrem se juca cu umbrele degetelor pe perete. 

— Uită-te, şopti ca. 

— O cămilă! râse Suleiman. 

— Şi acum? 

— O oaie? 

— E un cal. 

— Arată ca o oaie. 

— Ai văzut vreodată oaie cu un bot aşa de lung? Poate o oaie 
turcească, chicoti ea. Numită Ibrahim. 

— Singurul Ibrahim pe care-l cunosc nu e deloc un miel. Arată- 
mi altceva. 

Hürrem se  încruntă, concentrată, mişcându-şi degetele. 
Suleiman o privi, zâmbind. Uneori era ca un copil mic. 

— Ce zici de asta? 

— O pisică? 

— Pisica lui Kislar Aghasi. Vezi ... n-are nimic între picioare. 

El se încruntă. 

— N-ar trebui să faci asemenea glume. 

— De ce nu? 

— ÎI jigneşti, în faţa Islamului. 

— Eşti atât de ipocrit. 

Suleiman scutură din cap, negăsind o replică. Cum de 
îndrăznea să spună asemenea lucruri? Nu-şi ştia oare locul? 
Întrebându-se asta înțelese că nu, nu şi-l ştia. Poate că asta-i 
plăcea cel mai mult la ea. N-ar fi permis nimănui altcuiva să-i 
vorbească în acest mod. 

Poate lui Ibrahim. 

Suleiman privi spre grădină. Broaşte țestoase cu lumânări fixate 
pe spate mergeau încet printre trandafiri şi garoafe, iar luna plină 
arunca umbre lungi printre frunze. E atâta pace aici, gândi el. Aş 
sta aici pentru totdeauna. 

Dar Allah cere război. În noaptea aceasta liniştită putea auzi 
fierarii din armurăriile Galatei forjând tunuri pentru viitoarea 
campanie spre nord. Venise vara, şi vara era timpul pentru 
plecarea într-o nouă campanie; timpul să poarte steagul lui 
Mahomed, încă o dată împotriva necredincioşilor.. 

Dar de data asta nu-i voi conduce eu, gândi Suleiman. De data 
asta voi rămâne aici. Cu Hürrem. 


Eski Sarai 


Sultana Hafise îmbătrânea. Părul ei negru, cândva bogat, era 
acum vopsit cu henna, iar fardurile nu puteau masca pungile de 
sub ochi şi bărbie. Membrele îi tremurau, chiar şi când stătea jos. 

Sala ei de audienţe avea tavanul boltit, decorat cu o frescă pe 
lemn de cedru. Plăcile de Iznik ce acopereau pereţii erau de 
asemenea încadrate în cedru şi fixate cu cuie de argint. 

Stătea cu picioarele sub ea pe un divan din brocart cu franjuri 
de mătase şi cu perne de satin brodate cu fir aurit. 

Abbas îşi lăsă fruntea pe covor, înainte de a i se adresa. 

— Coroană a Capetelor Acoperite! 

— Abbas. 

Valide avea răsuflarea tăiată, de parcă ar fi alergat din grădină 
ca să-l primească, ceea ce, desigur, era absurd. Era aici, după 
ştiinţa lui, de cel puțin o oră. 

— Ai vrut să-mi vorbeşti? 

— Într-adevăr, Coroană a Capetelor Acoperite. O problemă care, 
sper, se va dovedi lipsită de gravitate. 

— Haide, Abbas. Dacă ai venit la mine cu această problemă, 
trebuie că e importantă. 

— E doar un zvon care mi-a ajuns la urechi din diverse... surse. 

Slăbiciunea de pe chipul lui Valide păru să dispară. Deveni 
brusc atentă, cu ochii ațintiți asupra lui. 

— Privitor la cine? 

— Privitor la Stăpâna Hurrem. 

Faţa bătrânei se strânse într-o încruntare dezaprobatoare. 

— La aceea! 

— E numai un zvon. 

— Uneori acord mai multă atenţie zvonurilor decât judecăților 
Divanului. Spune-mi ce-ai auzit, Abbas. 

— În curând oastea va mărşălui împotriva lui Frederick, la 
Viena. 

Hafise îşi permise numai un surâs reținut. 

— Tot oraşul ştie asta. Chiar şi Frederick ştie. 

— Am auzit că Stăpânul Vieţii s-ar putea să nu fie în fruntea 
armatei. 

— Ce? 

— Mi s-a spus că Stăpâna Hürrem l-a convins pe sultan să 
rămână aici. 

Abbas fu alarmat de reacția ei. Pentru un moment crezu că avea 
să leşine. Obrajii i se colorară într-un roz palid. 

Abbas păstră tăcerea. 

— Tu... crezi că... e adevărat? spuse ea în cele din urmă. 

— Am spus doar ce-am auzit, Coroană a Capetelor Acoperite. 
Am crezut de datoria mea să-ți aduc la cunoştinţă. 

Hafise încuviință din cap, încă părând să nu-şi fi revenit din 
uimire. Bătea cu palma dreaptă în divan. 

— A îndrăznit prea mult! 

— Sper că n-am provocat supărare, zise Abbas. 

— Mi-ai făcut un mare serviciu, Abbas. Un mare serviciu. 

Apucă o pernă de lângă ea şi, cu o putere surprinzătoare, o 
aruncă cât colo. Abbas şi cele două slujnice se holbară la bătrâna 
atât de fragilă, apoi unul la celălalt. 

— Căţeaua neruşinată! Face din el un eunuc! Apoi, stăpânindu- 
se, se întoarse către Abbas. Mulţumesc, Abbas, mă voi ocupa de 
asta. 


42 


Suleiman fu decepționat văzându-şi mama. Părea tot mai 
vârstnică şi tot mai slabă de fiecare dată când venea aici. Şi-o 
imaginase întotdeauna de nezdruncinat. 

Vârsta nu părea să-i fi încetinit mintea sau limba. 

— Ţi-ai văzut fiii? întrebă ea, după ce el se aşeză lângă ea pe 
divan. 

— l-am văzut. Micul Gehangir e încă bolnav, dar ceilalți 
înfloresc. Învăţătorii lor par mulțumiți. 

Hafise se strâmbă. 

— Nu-mi place Selim. E un copil şters. N-am încredere în el. Se 
îngraşă cu dulciuri ca o femeie. Şi am observat că e crud cu 
Mehmet şi Baiazid. Desigur, în toate celelalte privințe e un prinț 
model. 

— Instructorii lui nu mi-au spus nimic. 

— Sigur că nu. E vina mamei lor. Petrece prea puțin timp cu ei. 
E de mirare că Mehmet şi Baiazid sunt atât de plăcuți. 

— Ah! Am simțit cumva nişte vorbe bune? glumi el. 

Hafise nu zâmbi deloc. 

— Poţi să râzi, Suleiman, dar e un noroc că ai un fiu ca 
Mustafa. Aş fi disperată dacă Selim ar fi prințul moştenitor. Îl privi 
îmbufnată. Pleci curând? 

— Oastea pleacă săptămâna aceasta, răspunse el, evitându-i 
privirea. 

Deci e adevărat! gândi Hafise. Omule! Ce ţi-a făcut? 

— Împotriva lui Frederick? 

— Frederick? E doar un omuleț din Viena, cum îi spune 

Ibrahim. Carol e ţinta cea mare. Dar nu cred că Ibrahim îl va da 
gata. Se va ascunde prin castelele lui din Germania. 

Hafise încuviință. 

— Pregătirile merg bine? 

— Ibrahim va avea treizeci de tunuri de asediu. Dacă nu le va 
opri iarăşi pe drumul spre nord. 

Hafise îi urmări fața. N-avea de gând să-i spună că rămâne! Îi 
era ruşine. Ştie că îşi trădează datoria către Osmanlâi, către Allah. 

Hafise îşi lăsă mâna pe cea a fiului. 

— Vei fi cel mai mare dintre toți sultanii, fiule. Ursitorile au 
profeţit asta la naşterea ta. 

— Am făcut cum am putut mai bine, spuse Suleiman. 

Răspunse strângerii ei de mână şi fu şocat de fragilitatea ei. Era 
uşoară şi veştejită ca o frunză uscată. Nu-şi dăduse seama cât de 
bolnavă fusese. Se simți deodată înfricoşat. Nu-şi putea imagina să 
vină la Harem şi să n-o găsească acolo. 

Ea se dădu mai aproape. 

— Şi totuşi am auzit nişte poveşti, murmură ea. 

— Poveşti? 

— Că ai avea de gând să laşi armata fără comandant. 

Suleiman încercă să-şi tragă mâna, dar mâna ei veştedă deveni 
deodată tare şi puternică, asemenea unei mâini de bărbat. 
Suleiman privi într-o parte, nevrând să-şi arate mânia în fața 
propriei mame. 

— N-are nevoie de mine. Ibrahim e căpetenia. 

— Deci e adevărat? 

— Sigur că nu. Asculţi prea mult bârfele slujnicelor. Zvonurile 
au cuiburi între aceste ziduri, asemeni viperelor ... 

Hafise încuviință, zâmbind. 

— Ochii te-au trădat întotdeauna în fața mea, Suleiman. Când 
aveai de gând să-mi spui? Cât credeai că vei putea ascunde asta 
de mine? 

Suleiman îşi trase mâna şi sări în picioare. 

— Eu hotărăsc! 

— Există lucruri pe care nu le poate hotări nici un sultan, oricât 
de mare ar fi. Tu eşti cel dintâi dintre musulmani şi trebuie să te 
supui voinței lui Allah. 

— Am avut destul parte de duhoarea războiului! 

— Ai o datorie! 

— Pe care o voi pune întotdeauna deasupra tuturor. 

— Până astăzi! Ochii bătrânei ardeau. Ea este, nu? Ea ţi-a făcut 
asta. 

Suleiman nu răspunse. Se întoarse cu spatele privind pe 
fereastra deschisă către acoperişurile bazarelor şi caselor de lemn 
îngrămădite pe deal până lângă apele albastre ale Cornului. 

Deodată oraşul nu i se mai păru atât de frumos. Ciocănitul din 
fierăriile şi forjele Galatei era supărător. Atâtea obligaţii. Faţă de 
război, față de putere. Datorie față de Allah, datorie față de familie, 
față de neam. Nu era pace nicăieri? 

Hafise veni în spatele lui. 

— Acolo jos, în Kapala Carshasha, se spune că te-a vrăjit. 

— De-l găsesc pe cel care spune asta pun călăul să-i taie limba 
şi să i-o bage pe gât. 

— Atunci jumătate din locuitorii oraşului vor fi muţi. 

Suleiman îşi încleştă pumnii. 

— Mă îngrijesc ca ei să aibă pâine în gură şi carne destulă. 
Trăiesc sub protecția mea, în siguranță față de pustiirile armatelor 
ce răvăşesc Europa. Le-am dat Rhodosul, Belgradul şi Ungaria. Ce 
mai vor de la mine? Mi-am făcut datoria față de ei şi față de 
Mahomed. 

— Ai lăsat Divanul pe mâna lui Ibrahim, iar acum îi dai şi 
oştirea! lar tu îți petreci toate zilele în lenevie, alături de această 
Hürrem! 

— Există şi alte lucruri în afară de gâlceava măruntă din Divan 
şi mirosul de sânge din tranşee! Da, voi fi cel mai mare dintre 
sultani, pentru că voi fi altfel! Voi da poporului legi şi oraşe! Vreau 
să construiesc, nu să distrug! 

— Ţi-ai lăsat puterea în mâna lui Ibrahim şi bărbăția pe mâna 
unei femei! 

Suleiman se uită la ea, alb la față. 

— Ea a hrănit aceşti demoni din mintea ta, aşa e? şopti Hafise. 
Îi luă mâna din nou, iar el nu opuse rezistență de data asta. 
Ascultă-mă! Nu vreau să te văd nefericit. Tu ştii ce s-a petrecut 
între voi, tu hotărăşti. Dar trebuie să-ți aminteşti care e menirea 
ta. Nu trebuie să devii prea ataşat de treburile Haremului. 
Haremul există pentru desert. El trebuie să te facă puternic. 

Scopul lui e de a-ți da fii, nu de a te slăbi. 

— Legea ne face puternici. Kanun şi Sheri. 

— Suleiman ... ce-mi rămâne dacă nu te am pe tine? Viața mea 
ţi-a fost închinată ţie şi sultanatului tău. Am fost atât de mândră 
de tine. Nu eşti crud cum a fost tatăl tău, şi în asta stă tăria ta. 
Dar poate sta şi slăbiciunea ta. Am observat asta cu Gülbehar şi 
cu Ibrahim, şi acum cu Hürrem. Trebuie să înveţi să stai pe 
picioarele tale. 

— Atunci nu există refugiu, nicăieri, pentru mine? 

— Găseşte-ţi refugiu în Islam. În datoria ta. 

— Nu. 

— Suleiman ... 

— Îmi voi face datoria. Voi aşeza temeliile Imperiului meu pe 
Kanun, pe legea scrisă. Îmi voi trimite armatele sub zidurile 
creştinătăţii şi le voi dărâma, şi-mi voi hrăni şi îmbrăca Imperiul. 
Dar trebuie să fi rămas ceva şi pentru Suleiman! 

— Recâştigă-ţi autoritatea, Suleiman. Înainte de a-ţi fi luată de 
tot! 

— Ibrahim nu s-ar întoarce niciodată împotriva mea! 

— Dar Hürrem? 

— Ea e doar o femeie! 

Hafise ignoră generalitatea reproş ului lui. 

— Da numai o femeie! Şi ai lăsat-o să te stăpânească! Ai sute de 
femei între care să alegi! De ce numai una? 

— Pentru că atunci când sunt cu ea sunt eu însumi. Nu Sultan 
„„. nu Stăpânul Gâturilor Oamenilor ... eu însumi. 

— Dar ea? îşi doreşte să fie ea însăşi, sau ... următoarea Valide? 

— Inshallah! Te rog, şopti Suleiman. Lasă-mă în pace. O iubesc. 
Lasă-mă! 

Pe când el se aplecă să-i sărute mâna Hafise simţi brusc o 
părere de rău pentru el. Era slab, gândi ea. Nu laş, căci ar fi 
scuturat şi porțile iadului pentru flamura Islamului. Şi nu slab 
cum sunt unii bărbaţi în privința vinului sau a femeilor sau a altor 
plăceri. Era slab pentru că îşi dorea să fie asemeni celorlalți 
oameni; un lux pe care nu şi-l putea permite. 

Bazarul de sub ferestrele de la Eski Sarai era acolo de pe 
vremea lui Mehmet Fatih. Înşiraţi pe scările şi aleile de piatră, 
neguțători vindeau aur şi argint, brocart şi mătăsuri, covoare 
purpurii din Damasc şi carpete de mătase din Bagdad, albastre ca 
pana de păun. În afara bazarului, telalii coceau miez de nucă pe 
cărbuni, ațâțând focul cu aripi de curcan şi încercând totodată, 
fără succes, să alunge muştele mici, negre şi încăpățânate. Alții 
vindeau măruntaie condimentate cu usturoi sau cu chimen. 
Străzile erau pline de sunete, culori şi mirosuri. Trecură minute 
lungi până când Suleiman îşi reveni din senzaţia de pierdere în 
tumultul propriului oraş. 

Chiar şi în acest haos, Suleiman recunoscu semne ale ordinii 
impuse de predecesorii săi. Culorile îşi îndeplineau rolul lor, aici 
erau turci, cu turbane albastre şi cizme negre, evreii purtau 
turbane galbene ca şi armenii, dar aceştia din urmă aveau cizme 
de un roşu aprins, spre deosebire de cele albastru deschis ale 
evreilor. 

Se opri să se uite, o dată cu ceilalți, la neguțătorul de mirodenii 
ce fusese țintuit de urechi pe uşa băcăniei sale. O tăbliță ce-i 
atârna de gât spunea că fusese condamnat pentru că umblase cu 
măsuri măsluite. Cineva din mulțime scuipă la picioarele omului, 
şi Suleiman făcu la fel. Nu simțea nici o milă, era legea. Era 
Kanunul. 

Era ciudat că se simțea atât de străin aici, se gândi Suleiman. 
Poate că am trăit prea mult timp în palat. Zgomotul vocilor îmi 
răneşte urechile, iar miasmele astea de mizerie şi resturi nu ajung 
până la arcadele palatului meu. Acesta e poporul meu. Îl văd 
adesea când vine cu plângeri la Divan, dar uit în ce fel trăieşte. 

Noaptea se infiltra cu repeziciune pe străzile îngrămădite, şi 
luna în creştere se ridica peste cupolele bazarului. Suleiman se 
simţea în siguranţă aici, cine l-ar fi recunoscut în zdrențele pe care 
le purta, mai ales că toți oamenii erau învățați să-şi întoarcă 
privirile la apariția sultanului, şi deci nu prea ştiau cum arată. Şi 
nu era nici un pericol, ienicerii patrulau pe străzi în fiecare noapte; 
actele de violență erau interpretate ca o insultă la adresa 
sultanului însuşi. 

Ce cale mai bună pentru un sultan ce voia să se convingă dacă 

pârfele despre care i se spusese existau cu adevărat? 

Rătăci printre lungile colonade de piatră, printre arcadele şi 
stâlpii bazarului. Se opri la dugheana unui negustor de mirodenii, 
lângă săculeţii cu grăsime de iepure, semințe de susan, aloe, 
şofran, lapte de pasăre şi rădăcină de lemn dulce. Negustorul 
părea angajat într-o vie discuție cu un client, Suleiman auzi 
numele „Hürrem” şi se opri să asculte, prefăcându-se că se uită la 
sacii cu henna verde şi scorţişoară. 

— ... se spune că de la naşterea lui Selim nici nu s-a mai uitat 
la altă femeie! 

Negustorul avea nasul coroiat, dinții stricaţi, şi o barbă rară. 
Purta un turban albastru - un grec! Îşi agita mâinile sălbatic şi 
scuipa abundent pe lespezile de pe jos, aproape nimerind mâneca 
lui Suleiman. 

— Imposibil, spunea clientul. Era un turc, observă Suleiman. 
Are un Harem cu trei sute din cele mai frumoase femei ale 
Imperiului! Nici un bărbat n-ar rezista şapte ani fără să guste câte 
ceva din aşa o comoară. 

— Dacă nu cumva o fi vrăjit! strigă grecul şi scuipă din nou pe 
jos. 

Se pare că era incapabil să vorbească în şoaptă. 

— Prostii. 

— Se spune că nici nu e o femeie. E un spirit rău, un djinn, din 
pădurile Valahiei! 

Horcăit-scuipat. 

— Ei, păi vezi? spuse turcul. Toată lumea ştie că ea nu e din 
Valahia, ci din Rusia! Şi dacă e un spirit rău, cum spui, atunci 
cum se face că Suleiman e cel mai mare sultan pe care l-am avut 
vreodată? Priveşte cuceriri le sale: Belgrad, Rhodos, Budapesta! De 
ce acum doi ani se afla la porțile Vienei? 

Negustorul dădu din mâini dezgustat. 

— Tocmai! De ce n-a luat Viena? Se spune că vrăjitoarea a 
trimis ploile care au ținut toată vara şi din cauza cărora s-au 
împotmolit tunurile voastre! 

Horcăi şi scuipă din nou pe podeaua dughenei, cu atâta putere 
încât până şi clientul se dădu un pas înapoi. Suleiman se gândi la 
ce-i spusese cândva Ibrahim: 

„Trebuie zece turci ca să întreacă un evreu într-o ceartă şi zece 

evrei ca să întreacă un grec.” 

— Nu, spune neguțătorul, l-a vrăjit. Se spune că nu mai face 
nimic fără să-i ceară voie. 

— Dacă cineva îl are la mână, acela e Ibrahim. Uită-te cum ne 
vâră în ochi idolii săi, la At-meydani! 

— Ibrahim e un mare oştean. (Horcăit.) Avem nevoie de un vizir 
puternic. (Scuipat. Scuipat din nou.) 

— Mai ales când sultanului i s-au aprins călcâiele după una din 
sclavele sale. Asta n-o să aducă nimic bun, ascultați-mă pe mine. 
Când un sultan îşi ignoră toate celelalte femei, înseamnă că aceea 
îl ţine de membrul cel gros şi-l plimbă pe unde vrea ca pe un 
măgar de şale! 

Se întoarse spre Suleiman. 

— Tu ce vrei? 

Ce vreau eu - să scot sabia şi să-ți tai capul ăla urât, gândi 
Suleiman. Apoi l-aş atârna de Sublima Poartă şi l-aş invita să mai 
scuipe o dată. Dar spuse: 

— Nu vreau nimic. Vezi că e o flegmă pe scorțişoara ta. 

Fu satisfăcut auzindu-l pe turc râzând undeva înăuntrul 
dughenci.. 

Dar insultele pe care le auzise răsunau în mintea lui pe când 
umbla fără ţintă prin labirintul bazarului. Ibrahim şi maică-sa îi 
spuseseră adevărul. 

Vrăjit. 

Nu i se permitea nici cea mai mică intimitate? Nu exista oră din 
zi, lună sau anotimp în care să fie lăsat în sanctuarul propriei 
vieți? Cum începuseră aceste zvonuri? Şi de ce era mereu nevoie 
să-şi dovedească autoritatea şi credința față de tron şi față de 
Allah? 

Foarte bine atunci, se va întoarce la Harem. Va demonstra din 
nou că este stăpân în propria lui casă. Încă o obligație de 
îndeplinit, şi poate că apoi va scăpa pentru un timp de datoriile 
față de poporul său, de Divanul său, de mama sa ... şi, da, față de 
Allah. 

Ce altceva putea face? 

Era un anumit ritual pentru alegerea unei fete, cum era un 
ritual pentru orice în Harem. Când marile porţi de fier se 
deschiseră Suleiman intră călare şi fu întâmpinat de Kislar Aghasi, 
care purta o mantie cu mâneci lungi, de ceremonie, şi turban alb. 
O sută de fete cu părul împletit cu perle şi bijuterii, cu trupurile 
mirosind a iasomie şi portocale, sclipind în mătăsuri şi satinuri, 
aşteptau aliniate pe colțul umbrit al curţii. Toate erau 
nerăbdătoare şi emoţionate în această cea mai importantă zi a 
vieții lor. 

Orice bărbat ar fi tremurat de plăcere la acest spectacol, gândi 
Suleiman. Şi atunci, de ce eu nu simt decât această groază rece? 
De ce Haremul este pentru mine cel mai neplăcut loc? 

Uşa imensă se trânti în spatele său. Suleiman descălecă. Cât 
era de când îndeplinise acest ritual? Dinainte de a deveni sultan, 
precis, dinainte de Gulbehar. Simţi o sută de perechi de ochi 
urmărindu-l. Curioşi, rugători, chiar dacă nimeni nu îndrăznea să- 
l privească direct. Alegerea pe care avea să o facă în clipele 
următoare va schimba viața uneia dintre ele pentru totdeauna şi 
irevocabil. 

Sau cel puţin aşa credeau ele. 

Kislar Aghasi atinse pământul cu fruntea. 

— Mărite Stăpân! 

— Meriţi laude, îi spuse Suleiman, respectând ritualul. Toate 
sunt deosebite. 

— Mulţumesc, Stăpâne. 

Kislar Aghasi păşi în spatele lui, în timp ce el porni de-a lungul 
rândului de fete. O înşiruire de chipuri, priviri coborâte cu sfială, 
obraji îmbujorați, curtându-l. El se aplecă, salutând-o pe fiecare, 
în timp ce Kislar Aghasi îi şoptea numele ei. 

De ce oare nu mă adăp din fântâna asta până plesnesc? se 
gândi Suleiman. Alți bărbați aşa ar face. Se spune că Ibrahim are 
un Harem la fel de mare şi că apetitul său este remarcabil. 
Continuă să meargă prin fața fetelor, întrebându-se pe care o va 
alege până la urmă. Sunt toate atât de frumoase, încât frumusețea 
însăşi îşi pierde semnificația, gândi el. Aceasta, de pildă. E ca o 
păpuşă de porțelan. Probabil că mânuită prea grosolan s-ar putea 
chiar sparge. Pare că a fost cioplită de un meşteşugar, dintr-o 

singură bucată de alabastru. Atâta perfecțiune intimidează. 

— Cum te cheamă? întrebă el. 

Fata şopti ceva, dar atât de încet încât n-o auzi. Se întoarse spre 
Kislar Aghasi. 

— Ce-a spus? 

Kislar Aghasi păru să ezite. 

— Julia, murmură în cele din urmă. 

— Julia, repetă sultanul. Îşi întoarse atenția către fată. 
Perfecțiune, într-adevăr. Luă batista verde din mâneca mantiei şi o 
lăsă să cadă pe umărul ei, spre a arăta că a hotărât. Batista era 
una brodată pentru el chiar de Hürrem. Suleiman ştia că ea 
priveşte, dar că trebuia să-şi facă datoria. 

— Acum mă voi plimba în grădină, spuse el către Kislar Aghasi, 
care se holba la fată cu o expresie pe care n-o putu descifra. 
Eunucii ăştia erau creaturi ciudate. 

Păşi afară din curte, să rătăcească printre pomi şi struți şi să 
scape de mirosul de iasomie şi portocale. 

Hürrem se îndepărtă de la fereastră, iar degetele sale se 
încleştară în jurul sfeşnicului de argint de pe masa alăturată 
divanului. Îl aruncă cu furie, crăpând placa de faianţă albastră de 
Iznik care îmbrăca zidurile iatacului. Muomi se feri din raza 
pericolului. 

Faţa stăpânei era palidă de furie. Mult timp stătu încremenită în 
mijlocul camerei, singura mişcare vizibilă fiind freamătul nărilor şi 
spasmul muşchilor fălcilor. Dacă Suleiman te-ar putea vedea 
acum, gândi Muomi. Nu te-ar mai considera atât de frumoasă. 

— Trebuie să opresc asta. 

— El este sultanul, spuse Muomi, cu precauție. Cum poţi să-l 
opreşti? 

— Pe divan era o tavă de argint cu prăjituri. Hürrem o înhăță şi 
o aruncă de-a curmezişul încăperii. 

— Cine e târfa? 

— Nu-i ştiu numele. A fost adusă aici din Alger. Se spune că a 
fost capturată de corsari, o dată cu o galeră venețiană. 

— Cum opresc asta? 

Pentru prima dată de când era cu ea, Muomi se temea. 

— Stăpână ... 

Hürrem apucă inelul mare de aur care atârna din urechea 

dreaptă a sclavei şi trase cu putere. Muomi ţipă şi căzu în 
genunchi. 

— Cum pot opri asta? 

— ... mă doare ... 

— ... vreau să te duci la spițer ... o licoare de-a ta... 

— ... lasă-mă ...! 

Hürrem o eliberă şi îşi încleştă pumnii, tremurând. Nu trebuie 
să mă pierd cu firea, nu acum, gândi ea. Dacă îți pierzi controlul, 
pierzi totul. 

Muomi gâfâia cu mâinile la ureche. 

— Dacă o ucizi, va alege alta. Iar Kislar Aghasi va şti ce ai făcut. 

— Atunci? 

Muomi privi în sus, cu chipul împietrit şi ochii scânteind de ură. 

— Să nu mă mai loveşti niciodată. 

— ... spune-mi ce să fac, Muomi. 

Negresa ridică din umeri. 

— Este o altă cale. 

— Care? Spune... 

— Poţi cina cu el în seara asta? 

— Cu Suleiman? Nu va veni azi la mine. 

— Atunci găseşte o altă modalitate. 

— Va fi greu. 

— Pentru tine? 

— Ce-aş putea face? 

— Există o băutură... care poate alunga pasiunea unui bărbat. 
Ne putem asigura că nu se va îndrăgosti de ea. 

Tensiunea păru să iasă din trupul lui Hürrem. Îşi permise un 
surâs. 

— Poţi să faci rost de ce-ţi trebuie? 

— Orice spițer din oraş are ierburile necesare. 

— Atunci voi trimite un paj să ți le aducă. Hürrem se aşeză pe 
divan. Acum trimite un mesaj lui Kislar Aghasi. Spune-i că trebuie 
să-i vorbesc urgent. Pariez că se şi aşteaptă la asta. 


Julia fu dusă întâi la Maestra Băilor spre a fi pregătită. Fu rasă 
cu grijă, fiecare părticică a trupului fiindu-i minuţios inspectată în 
căutarea firelor de păr, apoi îmbăiată în apă parfumată cu iasomie 
şi portocale, iar părul de pe cap îi fu împrospătat cu henna. După 

aceea se întinse pe o lespede de marmură încălzită, în timp ce 
negrese îi masau umerii, spatele, coapsele şi pulpele cu un 
amestec de ulei şi făină de orez. Apa fierbea în vase lângă ea, spre 
a o păstra caldă şi mătăsoasă. 

Când Kislar Aghasi intră în baie o găsi şezând goală pe 
marginea de marmură, în timp ce gedișli se învârteau în jurul ei, 
fiecare ocupându-se de o mică parte din ea, singurul zgomot fiind 
foşnetul cămăşilor lor de bumbac. 

El îşi încleştă dinţii spre a opri suspinul de durere care îi venea 
în gât. 

Julia privea undeva departe, de parcă nimeni nu exista în jur, 
cu ochii lărgi ți de uimire. Câte o gediçli lucra la fiecare picior, 
vopsindu-i unghiile, o alta îi punea aloe sub limbă ca să-i 
îndulcească răsuflarea, apoi trecu la fardarea pleoapelor, cu linii 
groase. Şi încă una îngenunche ca să-i vopsească pubisul cu 
henna, după tradiţie. Julia nu era cooperantă, dar nici nu opunea 
rezistenţă. Îşi lăsa trupul în voia lor, de parcă ea n-ar fi fost acolo, 
sau trupul ăsta n-ar fi fost deloc o parte a ei. 

Mă întreb la ce se gândeşte, reflectă Abbas. E oare în Veneţia, 
cu dantelele ei, privind gondolele de pe Marele Canal? E în gondola 
acoperită, cu mine, sau doar vanitatea mă face să-mi imaginez 
asta? 

Undeva în spatele lui, Maestra Veşmintelor se certa cu una din 
ajutoarele sale pe tema celei mai potrivite garderobe. 

Câte nopţi de nesomn am visat clipa asta? gândi Abbas. De câte 
ori m-am întrebat cum ar fi să fiu cu tine, să te văd goală. În nici o 
halucinație de-a mea n-ai stat aşa, privind drept la mine, neatinsă 
şi de neatins. Eu nici nu sunt aici, nimeni nu e aici, pentru tine. 
Eşti singură şi la fel de imposibil de atins cum ai fost întotdeauna. 

Atât de frumoasă. Chiar dacă ţi-au vopsit părul cu henna şi ți- 
au înroşit buzele, ca uneia din prostituatele de care Ludovici era 
aşa de încântat, nu-ți pot vopsi demnitatea şi graţia. 

lar trupul tău este perfect, cum ştiam că este. Curbele şi 
gropițele, strălucirile şi umbrele, toate proporţionate perfect, ca 
sculptate de un artist magistral. Sfârcurile sunt ca nişte boboci de 
trandafir, iar fiecare muşchi al coapselor sau pântecelui este 
conturat clar sub piele, ca sculptat în marmură. 

Cum pot simți aşa ceva? se minună Abbas. Cum pot dori ceva 

ce nu pot avea? De ce mă torturezi încă, dacă nu ţi-a mai rămas 
nimic pentru mine? 

Poate că e cea mai pură formă de dorinţă; dar e şi cea mai pură 
formă de agonie. 

Pe când o privea, o altă fată începu să întindă o pulbere 
mătăsoasă de aur pe brațele Juliei, pe spate şi pe sâni. Pielea ei 
sclipea acum ca aurul, lumina sfeşnicelor reflectându-se parcă în 
mii de fărâme de diamant. 

Julia ... 

Abbas se întoarse cu greu. Hürrem dorea să-l vadă. Se 
aşteptase c-o să-l cheme. Hürrem stătea ghemuită pe divan cu o 
batistă de mătase mototolită în pumni, şi pe care continua s-o 
răsucească, înfrigurată, printre degete. Ochii îi erau roşii de plâns. 
Lui Abbas aproape că îi păru rău pentru ea. 

Efectuă o temenea, cu mâna dreaptă atingându-şi pe rând 
inima, buzele, fruntea. 

— Stăpână, ai vrut să mă vezi? 

Hürrem suspină, ştergându-şi ochii cu batista. 

— Ce mă fac, Abbas? 

— Stăpână? 

— Aud că Stăpânul Vieţii a hotărât să petreacă noaptea cu una 
din odalisce. 

— Aşa este, Stăpână. Nu trebuie să te superi. Eşti totuşi cadâna 
a doua. Nimic nu poate schimba asta. 

Hurrem îşi şterse ochii iarăşi. 

— Cum o cheamă? 

Abbas ezită, alarmat. Deveni conştient că apăreau primejdiile. 

— Julia, spuse, îngrijorat. Este venețiancă. 

— O doamnă de curte, cultivată. 

— Cum spui, stăpână. 

Hürrem păru să reflecteze. 

— Aş vrea să-l văd pe Stăpânul Vieţii. Ar putea cina cu mine în 
această seară? 

— Nu cred că se poate, stăpână. Când sultanul alege o fată... 

— Nu ţi-am cerut părerea! 

Vocea era ca o plesnitură de bici. El tăcu imediat. O studie mai 
atent. Poate că totuşi nu plânsese. 

— Stăpână? 

— Vreau să-l văd pe Stăpânul Vieţii... în seara asta. Este încă 
aici, în vizită la Valide. Aşa e? 

— Aşa e, stăpână. 

— Cere-i să ia cina cu mine. Spune-i că am remuşcări şi că 
vreau să facem pace. 

— S-ar putea să nu fie posibil ca... 

— Abbas, ţii minte ce s-a întâmplat cu ultima Kiaya a 
Veşmintelor? Sau poate că nu erai o parte a Haremului pe vremea 
aceea? 

Abbas simți cum i se usucă gura. Obrăznicătura nu-şi pierduse 
toți colții, totuşi. 

— Nu cred că te înțeleg, stăpână. 

Hürrem se ridică şi veni către el. Veni atât de aproape încât el îi 
simţi parfumul. Îl privi, zâmbind. 

— Ba da, mă înţelegi, Abbas. Toată lumea ştie ce a păţit ultima 
Kiaya. Şi încă ea nu îndrăznise să mă jignească aşa cum faci tu 
acum. 

— N-am vrut deloc să te jignesc, stăpână. Am vrut doar ... 

— Nu vreau să-ți aud justificările, Abbas. În noaptea asta 
sultanul poate să doarmă cu altă femeie, dar ştii într-al cui pat se 
va întinde mâine? Când o femeie are un bărbat între picioare, 
Abbas, îi are întreaga atenție. Aşa că, dacă nu eşti sigur de ziua de 
mâine, adu-ți aminte de Kiaya - şi fă ce-ţi cer. 

— Da, stăpână. 

Abbas părăsi odaia, urându-se pentru slăbiciunea sa. De ce era 
viața atât de importantă încât să facă orice ca să şi-o păstreze? 
Acest instinct de supraviețuire îl trădase din nou. 

Foarte bine, va fi marioneta ei. Dar dacă îi face vreun rău Juliei, 
situația se va schimba. 


45 


— Am pregătit eu însămi masa, spuse Hürrem. 

Erau acolo frunze de viță umplute cu miel fiert în lapte, bucățele 
mici de pui fripte pe grătar, şiş-kebab, prăjituri, halva şi şerbeturi. 
Suleiman se aşeză şi o privi îngrijorat. Acum se simțea ca un 
străin lângă ea. De parcă o trădase într-un fel. 

Ea îl privea mâncând, fără să spună nimic. 

— Nu ţi-e foame, o întrebă Suleiman. 

Ea dădu din cap că nu. Suleiman arătă spre mâncăruri. 

— E bun, murmură. Ai folosit condimente noi? 

— Muomi are o mie de rețete, Stăpâne. 

El mestecă încă o înghiţitură. Îi studie chipul. Plânsese, era 
sigur. Şi totuşi nu lăsa să se vadă asta. Dar ochii îi erau roşii şi 
pleoapele umflate. 

— Vrei să fac jocuri de umbre? întrebă ea. 

Uneori era ca un copil mic, gândi el din nou. Mereu atât de 
dornică să-mi facă o plăcere. 

— Nu acum, răspunse. 

Ea rămase tăcută, privindu-l cu o jumătate de surâs ce părea la 
fel de fragil ca o umbră. 

— Să aduc vioara? 

El scutură din cap că nu. Mâncarea era bună, dar nu avea 
poftă. Împinse farfuria deoparte. 

— Mănâncă, te rog, Stăpâne. 

— Nu mi-e foame. 

— Te-am supărat, Stăpâne? şopti ea. 

— Nu, nu e nici o supărare. 

— Dar uneori am fost obraznică în preajma ta. În pasiunea mea 
am uitat care-mi e locul. Dacă eşti mânios, atunci ştiu că e vina 
mea. 

Hürrem părea complet nefericită. Suleiman ar fi vrut să se 
întindă s-o mângâie. Dar nu putea face asta. Nu putea să-i arate 
că şi durerea lui era la fel de mare ca a ei. Trebuia ca ea să 
înțeleagă că oricât de mult o iubea, avea o datorie către Osmanlâi 
şi Islam; iar ea avea o datorie către el. Datoria era un lucru greu de 
învățat, Allah ştia asta, şi aşa era şi ce învăța ea acum. 

— Tu eşti sanctuarul meu, mica mea russelana. Dar eu sunt, 
totuşi, conducătorul. Trebuie să ţii minte asta. 

— Da, Stăpâne. 

El se ridică. Hürrem nu-şi înălță privirea; se aplecă repede şi îi 
sărută picioarele. 

— Hürrem, şopti el încet, suntem toți legaţi prin datorie. Eu nu 
pot trăi ca ceilalți bărbați. 

Trebuia să plece, gândi el, înainte de a-i reveni slăbiciunea. 

Biata Hurrem. Nu înțelegea nimic. Era adevărat, da, îl vrăjise, dar 
nu era deloc o vrăjitoare. Il vrăjise cu inocenţa şi devotamentul ei. 


După plecarea lui, Muomi intră în odaie şi îngenunche în fața 
farfuriilor pe jumătate goale de pe masă. 

— Abia dacă a atins mâncarea, spuse Hürrem. Va fi de-ajuns? 

— Da, şopti Muomi. Este de-ajuns. 


Abbas o recunoscu cu greu. 

O îmbrăcaseră într-o cămaşă roz şi pantaloni albaştri, peste 
care îi puseseră un caftan greu, cu nasturi de aur şi cheutori 
cusute cu fir de argint. Pe cap avea o bonetă strălucind de 
smaralde, diamante şi opale. Ochii îi erau subliniaţi de farduri, iar 
restul feței îi era ascuns în spatele iaşmacului tivit cu perle. 

La încheietura mâinilor şi la glezne avea lănțişoare subțiri de 
argint, mai purta un colier gros de aur cu perle şi încă o amuletă 
de aur care îi atârna la bonetă. 

Când se ridică, o gedigli o ajută aranjându-i rochiile grele de 
brocart, gluga largă şi mânecile lungi care o acopereau încât nu i 
se vedea nici un deget. 

Julia mea. 

O conduse prin coridoarele întunecate ale palatului până la 
caleaşca pregătită. 

Când ieşiră o privi pe fata calmă şi ascunsă sub atâtea haine şi 
se întrebă ce-ar fi spus dacă ar fi ştiut că eunucul gras şi 
desfigurat din fața ei îi făcuse cândva curte pe canalele Veneţiei. 

— Ți-e frică? întrebă el. 

— Da. 

— Nu trebuie. Sultanul este un bărbat drăguţ. Nu îţi va face nici 
un rău. 

După mult timp o auzi întrebând: 

— Eu ce trebuie să fac? 

Avea un tremur în voce. Abbas înțelese că era la un pas de a 
intra în panică. 

— Te-ai culcat vreodată cu un bărbat? 

— Nu, niciodată. 

Corpo di Dio! Nu există nici un Dumnezeu! Şi dacă există, este 
un sadic şi un tiran! Cum altfel putea El aduce alături o virgină şi 

pe eunucul care o iubea, dacă nu doar de dragul distracției? 

Ce-i putea spune? Cum putea s-o ajute? 

— Trebuie să faci ce-ţi cere. El o să-ți arate. 

— De ce m-a ales pe mine? 

— Pentru că eşti cea mai frumoasă femeie din lume, se auzi el 
spunând, dar după aceea tăcu, ştiind că altminteri se va da de gol. 
Te voi conduce în palatul stăpânului meu, gândi el. Fie ca zeii să-şi 
aibă porția de glume. Nu mai pot face nimic acum. Să terminăm o 
dată cu asta, căci am atins toate adâncimile disperării. Dacă ai 
noroc, soarta îţi va fi mai bună decât mi-a fost mie. 


Topkapi Sarai 


Când Abbas intră în dormitor, Suleiman aştepta. 

Stătea întins pe pat într-o simplă robă albă, tivită cu hermină, 
pana de egretă albă fiindu-i prinsă la turban cu un ciorchine de 
diamante şi rubine. Încăperea era înmiresmată de aroma ierburilor 
arse în candelabre ce atârnau din tavanul boltit. 

Abbas îşi plecă privirea şi atinse covorul de trei ori. 

— Mărite Stăpân. 

Suleiman îl privi, amintindu-şi de protocol. 

— Kislar Aghasi, mi-am rătăcit batista. Ştii cumva la cine e? 

— Da, Stăpâne. Îi voi spune să ţi-o aducă. 

Abbas îşi ridică fruntea de la podea. Suleiman îl urmări. Era 
ceva în neregulă cu Abbas, hotări el. Arăta bolnav în ultima vreme. 
În seara asta fața îi era îmbrobonată de sudoare - şi nu era o seară 
prea caldă - iar ochii aveau priviri îngheţate, cum văzuse multe pe 
câmpul de luptă. Să sperăm că nu era bolnav. 

Abbas merse la uşile mari şi conduse înăuntru o mogâldeață 
mică, înfofolită. Desfăcu mantia şi îi şopti ceva fetei, împingând-o 
înainte. Stărui lângă uşă, mai mult decât ar fi trebuit. 

— Pleacă, spuse Suleiman. 

Uşa se închise încet şi rămas eră singuri. 

Fata tremura. Luă batista verde pe care el i-o pusese pe umăr în 
acea dimineață, căzu în genunchi şi se târi în patru labe către pat. 
Ridică pătura şi se strecură sub ea. 

Suleiman aştepta, dorindu-şi din tot sufletul să fie cu Hurrem. 

Suleiman se ridică gol din pat, privind acuzator către fata ce 

stătea ghemuită pe salteaua de la picioarele sale. Lumina lămpii 
proiecta umbre lungi pe rotunjimile trupului ei, punându-i în ochi 
o pasiune ce nu era de fapt acolo. 

Aruncă pe el un halat de mătase şi merse la fereastra deschisă. 
Luna plină atârna grasă aproape de linia orizontului, deasupra 
țărmului asiatic, arzând fosforescentă pe fondul negru al munților 
şi norilor. O lună plină, prevestitoare de rele. Poate din cauza asta, 
gândi el. 

Poate că într-adevăr m-a vrăjit. 

Era frumoasă veneţianca asta. Trupul ei era ca mătasea, o 
încântare pentru ochi şi pentru simțuri. Şi totuşi nu fusese în 
stare de nimic. Nu avea câtuşi de puţină poftă. De parcă ar fi 
fost... Abbas. 

Ceva... cineva... a făcut din mine un eunuc! Sultanul 
Osmanlâi lor, impotent ca un Kislar Aghasi! 

Frică, mânie şi confuzie se învălmăşiră în mintea sa. 

Îşi simţi obrajii arzând de umilință. Fata îl urmărea din pat, cu 
ochi de căprioară, speriați, nespunând nimic. Nu scosese o vorbă 
de când Abbas o introdusese aici, fir-ar să fie. 

Dar va mai dura tăcerea ei şi după întoarcerea în Harem? 

Ea nu era ca Hürrem. Nu ştia trucuri noi care să-l stârnească, 
nici murmure noi care să-l îndemne să facă pe armăsarul. Pur şi 
simplu stătea acolo şi-i oferea frumusețea ei, monedă ieftină în 
Harem. Poate că era numai asta. Poate că nu era nici o vrăjitorie. 
Poate că nici o femeie nu-l mai putea stârni, acum după ce trăise 
cu Hürrem. 

Dar în Harem nu s-ar spune aşa. Pe străzi, în bazare, zvonurile 
s-ar dubla, şi s-ar spune iarăşi că a fost vrăjit, că nu maie un 
bărbat adevărat, un rege adevărat. 

Se întoarse şi-o privi. Stătea cu genunchii la gură şi îl privea, 
singura mişcare fiind a ochilor ce clipeau rar. 

El se repezi la uşă şi o dădu de perete. 

— Abbas! 

Halebardierii aflați de gardă de cealaltă parte a uşii tresăriră 
înspăimântați. 

— Unde e Abbas? 

Unul din ei fugi după Kislar Aghasi. 

Suleiman trânti uşa în spatele său şi merse la pat. Apucă 

hainele fetei şi i le aruncă furios. 

— Îmbracă-te! 

Peste câteva clipe Abbas apăru în uşă ţinând o lumânare în 
mână. Ochii săi erau lărgiți de spaimă. 

— Stăpâne? 

Suleiman arătă spre fată. 

— la-o de-aici! 

— Nu ţi-a fost pe plac, Stăpâne? 

— la-o de-aici! 

O înşfăcă pe Julia de braț — avea pe ea doar cămaşa şi şalvarii 
de harem -— şi o împinse spre coridor. O lăsă acolo, plângând pe 
covor. Trase sabia din teaca unuia dintre străjeri şi intră cu ea 
înapoi în dormitor. Aduse vârful lamei sub bărbia lui Abbas. O 
dâră subţire de sânge începu să curgă pe gâtul acestuia, pătând 
mătasea cămăşii. 

Abbas îşi pierdu răsuflarea şi aproape că scăpă lumânarea din 
mână. 

— Ea nu trebuie să vorbească cu nimeni în noaptea asta! Şi 
dacă mâine dimineață mai este încă vie, până în asfințit capul tău 
va hrăni corbii de pe Poarta Fericirii. M-ai înțeles? 

— Da, Stăpâne ... 

— leşi. 


Abbas se grăbi printre arcadele pietruite de la Topkapi Sarai, 
ținând strâns în mână pergamentul sigilat. Trecu pe la Aga 
Mesagerilor. Trebuia să-i trimită vorbă, peste Bosfor, lui Ludovici. 
Acum. În noaptea asta. 

Julia era închisă într-o celulă din Ortkapi. Era aproape miezul 
nopții, ceea ce însemna că din momentul în care primea mesajul, 
Ludovici avea la dispoziție doar cinci ore ca să se pregătească. 

„Julia”, murmură el pe când alerga. „Julia, ce-ai făcut?” 

Bosfor al palatului şi cobori spre marginea apei. Se opri o clipă să 
privească cerul albastru ca şi apa, şi văzu păsările numite de 
localnici Suflete Blestemate, învârtindu-se deasupra lor. Stolul de 
păsări sălbatice, albe, nu scotea niciodată nici un sunet şi nici 
bătaia aripilor lor nu se auzea. Niciodată nu erau văzute hrănindu- 
se sau odihnindu-se, păreau să plutească veşnic deasupra apelor 
negre ale Bosforului, la pândă. Localnicii spuneau că sunt 
sufletele femeilor ce fuseseră înecate în apele de dedesubt. 

Era modul tradițional în care un sultan scăpa de nevestele unui 
frate, atunci când se vrea pe tron, sau în care pedepsea o fată din 
Harem care fusese găsită însărcinată de vreunul din eunucii albi. 
Se spunea că noroiul de pe fundul Bosforului era îngroşat de 
oasele albite ale concubinelor moarte acolo. 

Şi acum tu, Julia. 

Abbas se cutremură uitându-se la ea. Plânsese şi fardul îi 
pătase obrajii, iar părul împletit îi atârna încurcat în jurul 
chipului. Purta numai cămaşa roz şi şalvarii albaştri. Văzu cum 
cei doi călăi îi cercetau trupul prin mătasea subțire. 

— Ce se întâmplă? murmură ea. 

Abbas văzu că asasinii îl urmăreau. Nu le va da nici un motiv de 
bănuială. 

— Nu te întorci la Eski Sarai, spuse el. 

O luă de braţ şi o conduse spre țărm, către caicul ce aştepta. 

— Unde mergem? 

— Fă ce ţi se spune, zise Abbas. 

— Te rog, spune-mi ce se întâmplă. 

— Silenzio! spuse el şi auzul limbii materne o amuti pe loc. 

Pe scândurile punţii vasului se afla întins un sac mare. Când 
ajunseră la linia apei, Abbas se întoarse şi o ridică uşor la bordul 
caicului, aşezând-o cu picioarele chiar pe sac. Scoase o frânghie 
din sân şi îi legă mâinile la spate. 

— Ce faci? 

Abbas nu îi răspunse. Pe puntea caicului se afla un morman de 
pietre rotunjite, pe care le luă una câte una şi le aşeză în sac. Apoi 
ridică marginile acestuia, pe lângă ea, şi i le trase peste cap, după 
care îl legă cu frânghia. 

— Ţine minte că te iubesc, şopti el în italiană şi o împinse într-o 
parte. Apoi sări din caic, în cealaltă barcă. 

O  briză răcoroasă încrețea suprafața Bosforului. Cântul 
muezinului ce chema credincioşii la rugăciune răsuna peste apă, 
din partea europeană şi cea asiatică a oraşului. Turnul Divanului 
răsări încet din ceaţă, razele soarelui reflectându-se în cupolă. 

O dimineață frumoasă pentru moarte, gândi Abbas. 

Trecură de Promontoriul Seraglio şi de zidurile sumbre dinspre 
apă ale palatului, trăgând după ei celălalt caic către un punct 
situat la mijloc între peninsulă şi partea asiatică. Abbas stătea la 
cârmă şi privea în jur, când văzu o barcă de pescuit turcească, o 
caravelă, apărând pentru o clipă, fiind imediat înghițită din nou de 
perdeaua învârtejită de ceață. 

Ordonă călăilor să scoată vâslele şi plutiră o clipă în linişte. 
Abbas privi spre bărcuța ce se târa în urma lor la capătul 
frânghiei. Mogâldeaţa lipsită de formă se lupta încă în sac; barca 
se legăna uşor pe apă. 

— Luaţi frânghia, strigă Abbas, puțin mai tare decât era 
necesar. 

Călăii înşfăcară frânghiile ce îi legau de caic şi începură să le 
smucească, aşa încât barca începu să se aplece şi să ia apă. În 
sfârşit, se aplecă pe tribord şi se răsturnă. Se auzi un plescăit 
moale când sacul se scufundă în apă. O fierbere de bule se văzu la 
suprafață pentru câteva clipe, apoi fu linişte. 

Abbas cercetă cețurile din nou, căutând caravela, dar nu văzu 
nimic. Le făcu semn călăilor să taie frânghiile şi apoi trecu la 
cârmă, unde rămase pe tot drumul de întoarcere. 


Julia îşi pierdu răsuflarea când lovi apa şi simți pietrele 
trăgând-o la fund, cu picioarele în jos. Ştiuse ce va urma, încă de 
când Kislar Aghasi îi legase mâinile, şi ştia că n-avea nici un rost 
să se zbată. Se hotărâse să tragă cu putere apa în piept, să 
termine cât mai repede, dar un instinct nestăvilit de supraviețuire 
îi slăbi hotărârea, făcând-o să tragă adânc aer în plămâni în clipa 
când barca se răsturnase, iar acum făcând-o să se lupte cu 
legăturile de la spate, încercând să-şi elibereze mâinile. 

Spre uimirea ei, legăturile cedară. 

Scufundându-se, simți o durere ascuţită, de parcă cineva i-ar fi 
înfipt două ace înroşite în urechi. Încercă să nu ţipe de durere ca 

să nu irosească ultima răsuflare. Zgârie, scormoni cu disperare la 
gura sacului, şi deodată simţi că acesta se deschide. 

Kislar Aghasi! gândi ea. A vrut să mă salveze! 

Sacul se duse în jos, iar ea privi în sus către verdele palid al 
apei, văzând suprafața argintie departe, departe deasupra, şi îşi 
simți pieptul zbătându-se agonic după o nouă respirație. 

Atât de departe! 

Înotă disperată cu braţele, țâşni brusc şi pe neaşteptate la 
suprafață şi încercă să tragă aer în piept, nereuşind însă decât să 
înghită şi mai multă apă, aşa că începu să tuşească. 

Se luptă cu apa, dând din mâini şi din picioare, dar gura îi era 
plină cu apă şi o panică roşie o copleşi, căci ştiu că era gata să 
moară. 

Ceva îi atinse brațul şi se agăță de acel ceva, disperată. Apoi 
nimic. 


Abbas privi o dată înapoi, văzu caravela interpunându-se între 
caic şi malul asiatic, apoi văzu două siluete chinuindu-se să tragă 
ceva la bord. Îşi întoarse repede privirea, pentru cazul în care 
călăii i-ar fi urmărit-o dar deja ceața îşi închisese zidul în jurul lor, 
iar dimineața trecu, păstrându-şi în sine toate secretele. 


Poarta mare de la Baab y Hümayun era plină de zăpadă când 
Suleiman se întoarse de pe câmpul de luptă. Şedea posomorât în 
şa pe armăsarul arab, surd la uralele ienicerilor şi ale mulțimii 
înşirate pe Divan Yolu ca să-l întâmpine. De data asta nici nu 
ajunseseră până la Viena. Ibrahim fusese reținut mai mult de-o 
lună de o mică garnizoană inamică, la Guns, iar campania se 
redusese treptat la raiduri ale akingiilor şi certuri între generali 
privind direcția de atac. 

Se întoarse în doliu. Sultana Hafise, mama sa, murise. Deşi îi 
ținea doliul, o parte din el se simțea în mod ciudat eliberată. 
Spusese rugăciunile pentru ea şi simțise greutatea poverii 
ridicându-i-se de pe umeri. Cu fiecare zi, vocea care îi amintise 
constant de datorie, datorie, datorie, slăbea în memoria lui. 

Campania europeană fusese un exercițiu de deşertăciune. 
Incidentul cu fata venețiană fusese, în schimb, un dezastru. Acum 
îi era mai mult decât limpede cine îi era cel mai înțelept tovarăş, 

atât pe câmpul de luptă, cât şi în pat. 
Fusese plecat prea multă vreme. Hürrem, vrăjeşte-mă din nou. 


PARTEA A CINCEA 
TRECEREA PRAFULUI 
47 


Eski Sarai, 1535 


O gediçli o conduse în iatac. Guzul era impresionată fără să 
vrea. Hürrem avea propria ei grădină, cu o fântână de marmură şi 
o colivie mare cu privighetori, canari şi câteva păsări pe care nu le 
mai văzuse niciodată, creaturi mari, moțate, cu pene roşii, verzi şi 
albastre. Prin bazar se şoptea că i se dăruise chiar şi un pat din 
Amoy, China, făcut din ivoriu şi încrustat cu aloe şi lemn de santal 
şi bucăți mari de coral roz. Se spunea că toate acestea costaseră 
peste 90 de mii de scuzi, o avere întreagă. 

Hürrem stătea cu fața în jos pe o lespede de marmură încălzită 
pe dedesubt de boilerul palatului, în timp ce Muomi îi masa gâtul 
şi umerii. Hammamul ei personal, observă Guzul, era la fel de 
mare ca sala de audienţe a lui Ibrahim. 

Execută un salut ceremonios, aşteptând apoi în genunchi ca 
Hürrem să-i observe prezența. 

Hurrem clipi dintr-un ochi şi un zâmbet uşor i se întinse pe 
față. 

— Ah, Guzul! 

— Stăpâna mă onorează dorind să-mi vadă bietele noutăți? 

Cu o uşoară mişcare a capului, Hürrem încuviință. 

Guzul se aplecă înainte şi deznodă batista de mătase verde pe 
care o avea în mână şi răspândi grămada de panglici şi dantele şi 
catarame în fața ei, aranjându-le cât mai bine. 

Muomi continua să lucreze cu degetele-i lungi şi puternice 
asupra umerilor lui Hürrem. 

Încă şi-a păstrat trupul subțire, gândi Giiziil. Îi amintea de o 

pisică linguşitoare şi satisfăcută, întinsă pe perna ei favorită. Ochii 
îi erau semiînchişi şi parcă visători, membrele întinse într-o 
atitudine languroasă. N-ai crede că a avut cinci copii, îşi spuse 
Guzul. E drept că pe toţi îi hrăniseră doicile şi că, după tăierea 
buricului, nu le-a mai acordat cine ştie ce atenţie. Progeniturile ei 
vor trebui să se descurce singure, dacă vor să crească. 

Şuviţele groase de păr roşu-auriu îi atârnau pe față şi pe obraji. 
Parcă ochii verzi o priveau printre căpițe de iarbă uscată - un 
carnivor la pândă. 

— Ce mai face stăpâna ta? spuse deodată Hürrem. 

— Stăpâna mea? 

— Trandafir de Primăvară. 

Guzul descoperi deodată că îi e greu să respire. Nu îndrăznea să 
se uite în ochii aceia verzi, îngrozitori. Se concentră asupra 
modelelor covorului din fața ei. 

— Stăpână, greşeşti. 

— Stăpâna nu greşeşte niciodată, spuse Hürrem şi căscă. Eşti 
creatura lui Gulbehar. Vii la Istanbul ca să-i aduci mesajele şi să 
spionezi prin Harem. 

Guzul nu zise nimic. Aşteptă. 

— Nu te teme. Tot ce vreau sunt nişte informații de la tine. E 
singura marfă care mă interesează. 

Hürrem îşi scărpină încet pulpa dreaptă cu degetul mare al 
celuilalt picior. Güzül observă cum i se mişcau muşchii feselor. 
Erau încă mici şi tari. Ca de băiat, gândi Giiziil. În timp ce 
Gülbehar e tot mai grasă şi mai leneşă din cauza dulciurilor. Ţine 
post şi bea din cine ştie ce fântână secretă a tinereții veşnice. 

Vrăjitoare. 

— Sunt doar un mesager, stăpână. 

— Exact. Dar mă întreb cine e cel care te primeşte la Istanbul. 
Cine este prietenul de la curte al lui Gulbehar? 

Giiziil tăcea. Simţea cum încep să-i tremure genunchii. Îi era 
imposibil să-şi stăpânească tremurul. Propriul ei trup o trăda. 

— E bine că ţi-e frică, Guzul. E adevărat că slujeşti pe femeia 
care într-o zi s-ar putea să devină mama sultanului Osmanlâilor. 
Dar asta e mâine, şi s-ar putea să nu trăieşti aşa mult. Astăzi eu îi 
şoptesc sultanului în momentele liniştite, şi dacă vreau pot să-i 
şoptesc că o anumită țigancă a venit în Haremul lui şi i-a strigat în 

față cadânei sale favorite că e o vrăjitoare şi că a insultat-o dincolo 
de orice limită imaginabilă. 

Guzul îşi duse o mână la piept ca să se liniştească. 

— Stăpână! 

— Alegerea e a ta. Gândeşte-te câteva clipe. 

Hürrem închise ochii din nou, abandonându-se mâinilor 
negresei. Guzul simți că leşină. Ştia că jucase un joc periculos, dar 
niciodată nu i se păruse prea real. Acum avea în față amenințarea 
morții şi parcă o gheară îi strângea măruntaiele. 

— Ibrahim... stăpână, zise în cele din urmă. 

Ochii lui Hürrem se deschiseră. 

— Ibrahim, murmură ea. 

Trăsăturile îi erau relaxate în urma masajului, dar ochii îi 
deveniseră deodată goi şi înghețați. 

— Aşa deci. N-ar trebui să mă mire. Doar e ca un amant gelos, 
nu-i aşa, Guzul? 

Guzul nu-şi putea regăsi vocea. 

— Ai de făcut o alegere, femeie. Nu poți sluji două stăpâne. Şi ai 
o singură viață. E crudă viața, aşa e? 

— Stăpâna mea, nu voi face nimic... 

— Încă nu cunoşti târgul, Giiziil. Acolo, pe masă, este o sticluță 
astupată. În ea este o infimă cantitate de lichid. Vreau s-o ascunzi 
în hainele tale şi s-o iei cu tine la Manisa. Apoi vreau să găseşti o 
cale de a turna conținutul în băutura lui Mustafa. Crezi că poți 
face asta, Guzul ? 

Guzul gemu puternic. 

— O alegere grea, înțeleg. Dar înainte de a te ridica din 
genunchi o vei fi făcut totuşi. Tu sau Mustafa. Care din voi o să 
moară? 

— E imposibil, stăpână. Gustătorii de mâncăruri încearcă 
totul... 

— Probabil că te gândeşti că Ibrahim te-ar putea salva. E 
adevărat că are trecere la urechea sultanului. Dar există alte părți 
ale trupului, mult mai dorite. Şi mult mai convingătoare. Deci, ce 
hotărăşti, Güzül? 

— Stăpână, te rog. Orice altceva... 

— Ce hotărăşti? 

Nu glumeşte deloc, îşi spuse Guzul. Dacă refuz, o să mă omoare 

fără nici o ezitare. Doamne, ajută-mă în nenorocirea mea! 

— Voi face tot ce pot, spuse ea. 

— Dacă dai greş, să nu aştepţi mila mea. 

— Dar, stăpână... 

— E doar un târg, Guzul. Nu există răsplată pentru eşec. 

Guzul se uită la ea cu ochii albiți de spaimă. 

— Mulţumesc pentru catarame, dar sunt bine aprovizionată, 
spuse Hürrem. 

Guzul îşi adună nimicurile cu degetele tremurânde şi le 
împachetă în batista largă, înnodând cu grijă colțurile. Se târi în 
genunchi până la masa de marmură şi apucă sticla de Iznik, 
albastră cu alb, de parcă ar fi fost însăşi garanția morții sale. Ceea 
ce s-ar putea să şi fie, gândi Hürrem. Guzul se strecură afară, 
mult mai bătrână decât intrase. 

Când ea plecă, Hürrem îşi închise ochii şi gemu la apăsarea 
grea a degetelor lui Muomi pe spatele şi pe fesele ei; parcă încerca 
să-i desfacă încheieturile şoldurilor. Voi pune la punct treaba cu 
tine, Ibrahim, îşi spuse ea. E inevitabil, deşi am încercat să evit 
asta. Ai vrut însă să-l ai pe Suleiman. 

Dar el este al meu. 


Divanul era o sală lungă, dreptunghiulară, cu sofale joase pe 
lângă pereţi. O fereastră cu gratii împletite ieşea în afară din zidul 
din capăt, acoperită cu o cortină de tafta neagră. Dregătorii o 
numeau „fereastra primejdioasă”, căci acolo putea veni oricând 
Suleiman să asiste la lucrările Divanului. Asta însemna că atunci 
când paşalele veneau să-l raporteze la sfârşitul zilei nu puteau 
ascunde nimic, căci n-aveau de unde şti dacă Suleiman fusese sau 
nu în ziua aceea în spatele ferestrei periculoase. 

lar astăzi era acolo. Privea cum lbrahim urmărea atent 
plângerea nesfârşită a unui negustor armean împotriva unui 
evreu. Se minună iarăşi de apetitul vizirului pentru detalii, 
neobosita sa poftă de a mânui şi cele mai neînsemnate 
instrumente ale puterii. Suleiman se întorsese pentru scurt timp la 
Divan după campania din Viena, dar în curând îşi delegase iarăşi 
enervanta îndatorire către Ibrahim. Mulţumesc cerului pentru 
oameni ca el îşi spuse Suleiman. Simţi un fior cald de mândrie, 
acelaşi val de afecțiune paternă pe care îl simțea uneori pentru 

Mustafa. 

Cât de departe ajunseseră hagii, față de vremea când hălăduiau 
pe câmpiile imense ale Anatoliei, purtându-şi viața şi cultura cu ei 
în corturile din piele de capră. Acum poporul lui Osman trăia în 
palate mari, se ruga în marea catedrală cândva creştină, Aya Sofia, 
capodopera împăratului bizantin Justinian; acum el, Suleiman, 
admira reconstrucția acestui oraş de la porțile Europei şi Asiei, 
permițând poate creştinilor să urzească planuri împotriva acestui 
mare Imperiu, în timp ce el lucra la legile ce vor întări marea 
civilizație musulmană în vederea secolelor ce aveau să vină. 

Era sarcina lui primită de la Allah, era sigur. Era sultan de 
cincisprezece ani, şi obosise. Obosit de jihad, de campaniile 
nesfârşite cerute de agi şi ieniceri, obosit de mirosul sângelui şi al 
cadavrelor îngrămădite în brazde în şanțurile de apărare ale 
cetăților ce urmau să cadă iar în mâinile necredincioşilor, de 
îndată ce el s-ar fi retras pentru iernare. 

Nu mai era vremea distrugerilor. Să păzească Ibrahim Imperiul. 
El va da hagiilor şi supuşilor lor creştini o civilizație care va dura o 
mie de ani. Va reconstitui oraşul pentru gloria întregului Islam, va 
da legi care vor garanta pacea şi guvernarea, va construi o casă 
pentru aceşti nomazi fără astâmpăr. 


48 
Topkapi Sarai 


A cina cu Suleiman în iatacurile sale private era un privilegiu ce 
nu mai fusese acordat nimănui dar Ibrahim nu mai gusta onoarea 
ca altădată. Fusese un vizitator regulat în palatul lui Suleiman, 
dar acum invitaţiile la cină erau tot mai rare. lar când veneau, 
constata că Suleiman era mai degrabă o companie obositoare, 
discutând probleme administrative sau vorbind la nesfârşit despre 
planurile întocmite împreună cu arhitectul Sinan, în privința 
vreunei noi moschei. Lui Ibrahim i se părea că sultanul uitase 
ritmul vieții Imperiului. Făcuse ceea ce lui Ibrahim i se părea 
greşeala capitală. Era obosit de cuceriri. 

După ce pajii luară platourile, Ibrahim umplu din nou pocalele 

de cristal cu vin de Cipru şi începu să citească cu voce tare din 
istoria lui Alexandru. Citi despre campania lui în Persia, 
înfrângerea împăratului persan Darius la Guagamela şi despre 
cucerirea Babylonului. 

Ibrahim se opri din citit şi se uită la Suleiman. 

— Trebuie să mergem şi noi acolo, Stăpâne. 

Suleiman încuviință. Primiseră ştirea în Divan chiar în acea zi. 
Şahul Tamasp recucerise Babylonul. Ca apărător al Credinței, 
Suleiman nu putea ignora o asemenea provocare nemaiîntâlnită la 
adresa autorităţii sale. Nu putea rămâne nepedepsită. 

Şahul proteja pe  ereticii mullahi, permițându-le să-şi 
răspândească doctrina în Mesopotamia şi chiar în Azerbaidjan. Era 
un cancer putred ce trebuia tăiat din carnea Islamului. Îndrăzneau 
să predice atotputernicia imamilor lor, a unor ființe umane 
muritoare, reclamând chiar interpretări mistice ale Coranului. Îl 
ofensau mai cumplit ca orice ghiaur, căci păcatele acestora erau 
până la urmă datorate ignoranței. 

Să ştie că îşi predicau răul chiar în oraşul sfânt al Bagdadului — 
asta era de nesuportat. 

— Da, Ibrahim, acceptă Suleiman, nu mai putem întoarce 
spatele sufavizilor. 

— De ce atât de solemn, Stăpâne? 

Suleiman oftă. 

— Oare veşnic trebuie să ne repezim asupra unor porti, 
Ibrahim? Reuşim un atac, şi imediat se aude sunetul goarnelor 
chemându-ne spre alt zid de cetate. 

— Aşa e dat. Eşti împărat. Pentru asta te-ai născut. 

Cum se face, se întrebă Ibrahim, că înțelege asta mai bine decât 
el însuşi? 

— Un imperiu nu cere numai războaie, Ibrahim. Mai trebuie să 
şi construim. Trebuie să creăm ceva care să reziste şi după ce 
colbul oştirilor s-a risipit către orizont. 

— Oştiri vor fi întotdeauna, Stăpâne. Întotdeauna. 

Slavă lui Allah pentru asta. Ce e un bătrân fără o şa sub el şi 
fără să simtă mirosul de piele şi praf în nări? Suleiman devenea 
prea moale, prea ataşat de Haremul său. 

Nu, prea ataşat de Hürrem. 

— Sunt obosit de toate astea, Ibrahim. 

— Stăpâne, un bărbat nu poate să fie sultan şi să-şi trăiască 
viața fără luptă. Trebuie să supună pe alții sau va fi supus el 
însuşi. Altfel nu poate fi. 

— Atunci nu suntem cu nimic mai buni decât câinii de pe 
stradă. 

— Mahomed ne mână în Jihad, Stăpâne. lar pe câmpurile de 
luptă purtăm cu noi steagul verde al Islamului. 

Pe fața lui Suleiman apăru pentru prima dată o încruntare. 

— Mahomed! Ce-ţi pasă ție de Islam? 

— Este religia mea, Stăpâne. 

— Religia ta este cea care te mulţumeşte. Crezi că nu ştiu asta, 
prietene? 

Religia este pentru ipocriți şi babe superstițioase, gândi 
Ibrahim. Dar dacă ştii asta despre mine, atunci cum de mai ai 
atâta încredere? 

— Sunt soldat credincios al Islamului, spuse Ibrahim. 

— Eşti un bun soldat şi un vizir devotat. Asta e destul pentru 
mine. 

— Îţi baţi joc de mine, Stăpâne. 

— Tu îţi baţi joc de noi toți. 

Nu, gândi Ibrahim. De tine nu-mi bat joc. Pe tine te iubesc ca pe 
un frate. Poate din cauză că suntem atât de diferiți. Te iubesc 
pentru gentilețea şi slăbiciunea ta. Te iubesc poate pentru că ai 
nevoie de mine. Te iubesc pentru că mi-am aşezat visele la 
picioarele tale, iar tu mi-ai îngăduit să le trăiesc. 

— Peste câteva zile vom călări alături sub flamura verde, 
Stăpâne. Vântul răcoros va alunga toate gândurile rele. 

— Nu, Ibrahim, nu şi de data asta. N-am vrut să atac Viena cu 
trei ani în urmă, şi totuşi m-am lăsat convins. Timpul mi-a dat 
dreptate. Timp de cinci luni mi-am văzut tunurile afundându-se 
tot mai adânc în noroi, sub zidurile unei cetăți căreia nici nu-i mai 
ştiu numele. Frederick n-a venit, şi nici Carol n-a venit, aşa cum 
am spus că va fi. De data asta nu mă voi mai speti. Vei duce 
singur oastea mea în Persia. 

Ibrahim privea tăcut şi nemişcat în podea. 

— E o povară atât de grea, Ibrahim? Alți bărbați ar lăcrima la o 
asemenea onoare. 

— Locul unui sultan este lângă armata sa. 

— Nu-mi citi obligaţiile, strigă Suleiman, şi adăugă mai încet. 
Poţi să-l zdrobeşti pe acest şah Tamasp şi să mă scapi de acest 
țânţar supărător? 

— Desigur, Stăpâne. 

— Atunci fă-o, Ibrahim. De azi înainte tu vei fi paznicul porților 
mele. 

— Aş vrea să nu faci asta, Stăpâne. 

— Am hotărât. 

Ibrahim tăcu multă vreme. Era momentul, îşi spuse. Trebuia să 
vorbească. 

— Stăpâne, există o problemă care mă frământă de mult. 

— Vorbeşte, Ibrahim. 

— Am primit azi un mesaj de la Manisa. A fost din nou un 
atentat la viața fiului tău, Mustafa. 

O răsuflare iute. Buzele lui Suleiman se uniră într-o linie 
subțire. 

— Cine ţi-a adus vestea? 

— Unul din curierii lui Gulbehar, Stăpâne. Nu încape greşeală. 

— Cum s-a întâmplat? 

— Prinţul cina cu căpetenia gărzii sale personale. Acesta a băut 
nişte vin şi i s-a făcut brusc rău. A murit în chinuri după o oră. 

— Şi Mustafa? 

— Încă nu băuse din cupă, lăudat fie Allah. 

Suleiman izbi cu pumnul în podea. 

— Cine a făcut asta? 

— Nu există nici o dovadă, răspunse Ibrahim, dar în aşa fel 
încât să sugereze că ştia cine. Suleiman detectă nuanţa şi îl privi 
încruntat. 

— Cine, Ibrahim? 

— Stăpâne, nu există dovezi. Dar trebuie să cântărim 
posibilitatea. 

— Cine? 

Ibrahim nu răspunse. Evita privirea lui Suleiman. E oare atât de 
orb încât să nu vadă ceea ce ne sare în ochi tuturor? 

Suleiman se întinse brusc şi înşfăcă încheietura mâinii lui 
Ibrahim. Acesta se dădu înapoi. Uite cât de puternic era sultanul. 

— Greşeşti, şuieră Suleiman. 

— Stăpâne cine altcineva? 

— E doar încă una din fanteziile lui Gulbehar? Adu-mi dovezi, 
Ibrahim, adu-mi un grăunte de dovadă! 

— Stăpâne, i-ai dat prea multă putere! Te conduce zi şi noapte! 
Cât de rar te văd acum. Nu mai vânăm, nu mai mâncăm împreună 
decât arareori, nu mă chemi niciodată să-ţi cânt. Îţi ocupă fiecare 
clipă din zi! 

— Văd, murmură încet Suleiman, că eşti gelos. 

— Mi-e teamă. Mi-e teamă de ce ţi se întâmplă. Suleiman cel pe 
care îl cunoşteam nu şi-ar fi lăsat oastea să plece fără el. 

— Suleiman pe care-l ştiai tu era doar un băiat care făcea ce 
făcuse şi tatăl său. Acum este un bărbat pe picioarele sale. 

Ibrahim ştia că mersese deja prea departe, dar nu-şi mai putea 
stăpâni limba. Îşi auzea sângele bubuind în urechi. 

— Îi doreşte moartea lui Mustafa pentru ca unul din fiii ei să 
ajungă sultan! 

Suleiman se uită la Ibrahim multă vreme înainte de a vorbi. lar 
când o făcu, vocea îi era golită de orice emoție. De parcă o parte 
din el se retrăsese din încăpere. 

— Îmi eşti prieten de multă vreme Ibrahim. Nu mă face să te 
urăsc, acum. 

— Stăpâne ... 

— ...acum lasă-mă. Trebuie să mă gândesc. 

Ibrahim se ridică şi ieşi. Blestemată fie vrăjitoarea! 

Poate că deja era prea târziu. Acum, când nici Sultana Hafise 
nu mai era, cine avea să-l aducă pe Suleiman pe drumul cel drept? 


Auzise cum îi spunea: Omul Ce Nu Zâmbea Niciodată. 

Se aşteptase să simtă un soi de frică în prezența lui. Dar 
vistiernicul Rüstem nu avea nici o aură diabolică nici o cicatrice pe 
față, nici un semn exterior de răutate. Era ca oricare altul dintr-o 
sută de scribi ai Palatului. Nimic din expresia lui nu lăsa să se 
vadă că pentru el mai exista şi altceva decât pergamentul din fața 
sa. Nu privi în sus nici măcar când omul intră în cameră. 

— Tu eşti Muhammad Dürün? 

— Eu, replică vizitatorul. 

— Eşti din Kirklareli? 

— Da. 

Tot nu-şi ridică privirea. 

— Tatăl tău a luptat la Mohács şi la asedierea Budapestei? 

— Aşa este. 

Omul ezită, nemaiştiind ce să mai facă sau să mai spună. Şi 
dacă poveştile despre Omul Ce Nu Zâmbea Niciodată erau 
adevărate? 

— A murit anul trecut. De inimă. 

— Dacă e aşa, atunci, conform legii, pământul său se întoarce la 
sultan. 

Vistiernicul apucă pana şi făcu o însemnare pe documentul din 
fața sa. 

— Nu s-ar putea... 

Omul făcu o pauză, întrebându-se cum să procedeze. Pierduse 
două zile venind încoace, mânat de spaima pierderii pământului 
dăruit tatălui său de Selim cel Groaznic după asediul Belgradului. 

— Nu s-ar putea cumva...? 

Vistiernicul Rustem vorbi după un timp. 

— Tatăl tău se numea Hakim Dürgün? 

— Da. 

— După toate hârtiile mele te-ai înşelat. Tatăl tău trăieşte încă. 
Trebuie doar să plătească vistieriei echivalentul unui asper pe cap 
de oaie şi pe an. Ai întrebări? 

— Nu, vistiernice. 

— Atunci asta e tot. 

Omul privi în jur, uimit de cât de simplu fusese. Legile lui Fatih 
interziceau cu desăvârşire orice trecere a vreunui domeniu de la 
tată la fiu. Şi totuşi, cu câteva cuvinte devenise proprietarul 
pământului tatălui său - la prețul cuvenit, desigur. Tatăl său 
plătea un asper pentru fiecare două oi. Pentru privilegiul de a-şi 
păstra pământul, Rustem doar îi dublase birul. Era lesne de 
imaginat unde mergea restul banilor. 

Totuşi, merita. 

Nu şi-ar mai fi dorit decât să fi apucat să vadă culoarea ochilor 
Omului Care Nu Zâmbea Niciodată. 

Chioşcul hexagonal din spatele Porții Fericirii domina grădinile 
Selamlik. Marmura îţi fura ochii, iar vitraliile erau înrămate în aur. 
Chioşcul era într-un pâlc de chiparoşi înalți şi avea pereţii placați 
cu lespezi de faianță albastră şi turcoaz, cu modele complicate, 
reprezentând feerice păduri cu frunze mari, locuite de spirite 
grozave cu ochii de rubin. Podeaua fusese atât de îngrijit 
meşteşugită de artizanii lui Suleiman, încât părea făcută dintr-o 
singură bucată de cristal de stâncă. Era ca un rai în interiorul 
raiului, un impresionant sanctuar de marmură. 

Suleiman se odihnea pe o saltea brodată cu fir de aur, în timp 
ce Hürrem, la picioarele lui, cânta o melodie lentă, repetată, la 
vioară, vocea înălțându-se şi căzând în ritmul instrumentului. El 
se întinse pe o parte, privind dansul luminii ce cădea pe felinarul 
de damasc atârnat de cupolă, făcând coralul şi cristalele să 
clipească asemeni unor diamante. 

Acum, încă o dată, voiau să-l smulgă din liniştea şi fericirea de 
aici, pentru a-l trimite în munții însingurați ai Asiei. 

Datoria, auzi el şoapta mamei sale. Datoria. 

Dar care anume era datoria lui? Să arunce mai departe ienicerii 
în luptă, sau să aşeze temeliile viitorului pentru fiii Osmanlâilor? 
Să trăiască în miros de sânge, ca tată său, pe câmpurile de luptă, 
sau să dureze pacea, în pergamente şi în piatră? 

Privi pe fereastra cu dantelă, printre ghirlandele de caprifoi ce 
mărgineau aleea cu lespezi colorate care străbătea grădina, 
umbrită de platani. De ce să lase toate astea, aceste ceasuri lângă 
Hürrem, şansa de a petrece timpul lângă fiii săi, Selim, Mehmet, 
Baiazid şi Cehangir? Stătuse atât de puțin cu băieții săi. Abia dacă 
îi cunoştea. Cine ştie ce va fi? Poate unul din ei va ajunge prinț 
moştenitor. 

Prințul moştenitor. Până la urmă, se părea, nu conta decât 
prințul moştenitor. Încă de când se aşezase el pe tron, toți ochii se 
întorseseră către Mustafa, să vadă dacă e capabil. Din momentul 
în care devii sultan, toți sunt pregătiți pentru moartea ta. 

Hürrem termină cântecul şi puse vioara alături. Se întinse şi îi 
mângâie obrajii. 

— Eşti încruntat. La ce te gândeşti”? şopti ea. 

— La Mustafa, răspunse el. 

Zâmbetul pâlpâi ca o flacără bătută de vânt. 

— Ce s-a întâmplat, Stăpâne? 

— Ibrahim mi-a adus veşti proaste, rusoaică mică. Cineva a 
încercat să-mi otrăvească fiul. 

Se uită la ea. Ea îi susținu privirea, cu ochii mari şi inocenți. 

— El este bine? 

— Slavă lui Allah, da. 

— Cine a făcut asta? 

— Nu ştiu. O scrută atent, căutând vreun indiciu. Ibrahim te 
acuză pe tine. 

Hürrem se ridică, palidă. 

— Stăpâne... dar de ce? 

— El crede că vrei ca unul din fiii tăi să devină sultan. 

Ochii lui îi cercetau fața, încercând să deducă la ce se gândea. 

— Stăpâne, desigur că vreau. Crezi că Gulbehar va fi drăguță cu 
mine când fiul ei va fi sultan? Crezi că vreau ca fiii mei să fie ucişi, 
după tradiția Osmanlâilor? Sigur că nu. Mă rog şi sper ca Allah să 
ne cruțe, pe mine şi pe fiii mei. Dar Ibrahim mă flatează gândind 
că eu pot, de aici din Haremul tău, să primejduiesc viața unui 
mare prinț, aflat la cinci zile călare de Istanbul. Şi greşeşte 
gândind că eu l-aş putea răni pe Mustafa. El e fiul tău, şi n-aş 
putea să-ți fac aşa ceva. Mai degrabă aş muri. 

Suleiman se uită la ea, fără a scoate o vorbă. 

Hürrem se aplecă brusc şi smulse pumnalul de ceremonie din 
teaca de la brâul lui. Înainte ca el să poată face o mişcare, ea ţinea 
arma în mâna dreaptă, cu lama apăsată pe carnea moale a 
antebraţului. Rubinele şi safirele încrustate în mâner străluceau în 
lumina soarelui de după-amiază. 

— Dacă îl crezi, spune-mi să îmi deschid venele, şi o voi face. 
Mai bine mor decât să trăiesc cu bănuiala ta asupră-mi. Dacă 
există fie şi un grăunte de îndoială, spune-mi, şi-l voi scuti pe 
călău de a-şi mai murdări sabia. 

Suleiman o privea. Voia ca fiece fibră să o poată crede. Voia să 
creadă. 

Brusc, Hürrem lovi cu pumnalul şi sângele purpuriu împroşcă 
albul imaculat al cămăşii sale, după care începu să curgă ca un 
râuleț, roşu, pe braț în jos. Suleiman țâşni înainte şi îi smulse 
pumnalul din strânsoarea degetelor, aruncându-l pe podea. 

— Hürrem! 

— Nu... nu mai vreau să trăiesc! Lasă-mă s-o fac! 

El strânse rana în palmă şi îşi rupse o fâşie din vestă ca s-o 
lege. Hürrem se luptă, plângând isterică. Suleiman o luă în braţe 
şi o legănă, îngrozit că putea să o piardă. 


Noapte. 

La lumina pâlpâitoare a lumânări lor Muomi desfăcu cu grijă 
brocartul ce acoperea încheietura lui Hurrem şi examină rana. 
Hürrem o urmărea, cu fața strălucind de sudoare. 

— E rău? 

— Lama a trecut pe lângă vena principală, stăpână, răspunse 
Muomi. Dacă tăiai aici, cred că nu mai puteam opri sângerarea. 

Începu să presare pe rană o pulbere de ierburi, apoi puse 
bandajul proaspăt de bumbac. 

— Probabil că ai tăiat cu multă grijă. 

— Aşa e, spuse Hürrem, surâzând slab. Am fost zorită. Dar am 
avut foarte, foarte multă grijă. 

Hürrem zâmbea când Kislar Aghasi fu condus în fața ei. Abbas 
ştia că asta putea să însemne ceva bun sau ceva rău. Faptul că 
râdea putea fi orice. Îşi imagina că probabil va fi într-o foarte bună 
dispoziție în ziua în care va ordona execuţia lui. 

De la moartea Sultanei Hafise, Hürrem îşi asumase rolul de 
Sultana Valide. Asta însemna că Abbas era principala ei slugă, 
obiect al o mie de capricii, lipsit de orice putere. Ea avea trecere în 
fața sultanului, în timp ce el era şeful a trei sute de femei tot mai 
leneşe, un Harem doar cu numele. Unele fete i se plângeau că le- 
au crescut plase de păienjeni între picioare. 

Execută cele trei saluturi ceremonioase şi îngădui celor doi paji 
să-l ridice înapoi în picioare. Hürrem urmări spectacolul, amuzată. 

— Abbas, murmură ea. 

— Sluga ta, Văl al Capetelor Încoronate. 

Hürrem expedie pajii cu un gest aproape imperceptibil al 
capului. Izvoarele ce susurau din țevi aurite din cei patru pereți ai 
odăii aveau să le păzească conversaţia de urechi nedorite. Abbas 

simți un fior de groază. Niciodată nu-i plăcuseră secretele lui 
Hürrem. 

— Eşti mulțumit de postul tău, Abbas? 

— Da, stăpână. 

— Tremuri. S-a întâmplat ceva? 

Se juca cu el. Ziadi! Vrăjitoarea! 

— Sunt doar copleşit de apropierea frumuseţii tale. 

Hürrem îşi dădu capul pe spate şi râse în hohote. 

— Abbas, eşti patetic. 

Ce rost ar avea să fiu altfel, gândi Abbas, din moment ce bărbat 
nu mai sunt, şi să mor nu îmi doresc. 

— Da, stăpână. 

— Ţi-e teamă că gâdele palatului s-ar putea să fie în spatele tău, 
cu lațul. 

Abbas simți broboane de sudoare scurgându-i-se pe față. Nu 
îndrăzni să privească înapoi, dar vorbele ei îl făcuseră aproape să 
simtă lațul strângându-se sub bărbie şi brațe puternice strângând 
nodul. 

— Bietul Abbas. Nu e nici un călău. Uită-te. 

Abbas nu-şi luă ochii de la ea. 

— Haide, uită-te. 

Făcu ce i se spusese. Odaia era, goală, iar apa gâlgâind în 
havuzuri parcă râdea de el. Îşi întoarse fața spre Hürrem, 
urmărind-o cu asemenea intensitate, încât simți o durere în piept. 
Mă va ucide, vrăjitoarea, gândi el. Vrea să nu mai am linişte deloc. 

— Informaţia pe care mi-ai dat-o despre Guzul a fost adevărată. 
Te felicit. 

— Stăpână. 

Ea se aplecă în față, lăsându-şi bărbia în pumni, studiindu-l de 
parcă îl vedea prima oară. 

— Dacă Stăpânul Vieţii pare să aibă puţin timp pentru Haremul 
său, în schimb tu eşti mereu la datorie, aşa-i Abbas? 

— Cum spui, stăpână, răspunse Abbas. Unde voia să ajungă? 

— De la moartea Sultanei Hafise, Allah s-o binecuvânteze şi s-o 
țină în rai, se pare că principala ta funcție a fost aceea de slujitor 
al meu. Destinele noastre sunt întrețesute. 

— Sunt foarte norocos. 

Ochii verzi îl scrutau cu un soi de candoare. 

— Da, Abbas, dar am eu norocul să am un slujitor ascultător? 

— Văl al Capetelor Încoronate, eu trăiesc spre a te sluji. 

— Poate. 

Îl studie multă vreme şi Abbas simţi groaza cuibărindu-i-se în 
piept. 

— Îți aminteşti de Julia Gonzaga? 

Abbas se clătină pe picioare. 

— Una din fetele din Harem, poate? 

Hürrem râse din nou. 

— Poate. 

— ...Ah, îmi aduc aminte acum. Nu i-a plăcut Stăpânului Vieţii. 
Zace pe fundul Bosforului. 

— Zace în Pera, cu ghiaurii. 

Parcă l-ar fi pălmuit cu un bici. Deci ştie, îşi spuse el. Sunt la 
cheremul ei. Blestemată fie vrăjitoarea roşie! Blestemată! 

— De ce-ai făcut asta, Abbas? 

Crezi că o să-ți spun de ce, ca să-ţi baţi joc de ultimul rest de 
demnitate de care mă agăț? 

— M-a plătit. 

— L-ai sfidat pe sultan pentru bani? 

Abbas îşi adună tot curajul. 

— Tu n-ai face-o? 

Hürrem bătu din palme încântată. 

— Ah, îmi placi mai mult când eşti sincer, Abbas. Eşti un şarpe 
şi te prefaci a fi oaie. Mă simt mult mai bine când îmi arăţi colții. 

— O să mor? 

— Vrei să mori, Abbas? 

— O parte din mine vrea să moară. 

— N-aş încerca să te opresc. Desigur, cunoşti pedeapsa 
sultanului pentru asemenea abateri. Te vor înălța într-o țeapă şi te 
vor lăsa să mori la soare. Se spune că durează trei zile, uneori 
chiar mai mult... 

— Te rog, stăpână... 

— Nu mă aştept să cerşeşti iertare, Abbas. Nu de asta te-am 
chemat aici. Ascultarea ta, Abbas. Asta e tot. Credinţa ta până în 
ziua în care voi muri. 

Abbas privi modelele covorului de la picioarele sale. 

— Sunt deja un sclav. Nu mai contează la ce stăpân. 

— Atunci îmi vei găsi pe cineva care poate să-mi aducă capul lui 
Ibrahim? 

Numai auzul vorbelor îi tăie răsuflarea. 

— ... Ibrahim? 

— Crezi că te-aş scăpa de brațul lung al sultanului pe degeaba, 
Abbas? N-aş prețui aşa de ieftin cele trei zile de agonie ale tale, 
eunucul meu. 

Abbas îşi ridică privirea. Oh, cum mi-ar plăcea să şterg surâsul 
ăsta victorios din ochii tăi, ziadi mică, şi să te biciuiesc până când 
te-ai târi suspinând la picioarele mele. Oh, cât mi-ar plăcea să te 
siluiesc, să te strâng între coapse, neputincioasă. Dar toate astea 
sunt peste puterile mele. 

— Te voi ajuta, spuse el. 


Abbas şedea pe salteaua scoasă din nişa peretelui, cu o pisică 
albă încolăcită în poală, mângâind-o uşor. Credea acum, ca 
Mohamed, că pisicile aveau suflete ca şi oamenii, şi vorbea cu ea 
cum ar fi vorbit cu un om. 

— Ce pot să fac, ziadi mică? Mi-a pus o oglindă în față şi n-am 
văzut nimic în ea. Mi-a arătat toate slăbiciunile. Cândva credeam 
că sunt curajos. Dar e una să rişti moartea, şi alta e să te arunci 
în îmbrățişarea ei. După tot ce mi-au făcut m-aş putea dovedi încă 
bărbat dacă mi-aş pune capăt umilințelor cu propriul meu cuțit. 
Dar nu pot, nu sunt în stare. Şi atunci, ce mi-a mai rămas? 

Pisica torcea uşor, ritmic, iar ochii ei verzi clipeau încet în 
penumbră... 

— Dacă vrea să-l distrugă pe Ibrahim o voi ajuta. Ce mai 
contează pentru mine? Îl voi duce Celei care Râde pe cel mai 
potrivit tovarăş: pe Omul Care Nu Zâmbeşte Niciodată. 

Noapte caldă, prima din primăvara asta. Stăteau întinşi pe 
divan în lumina sfeşnicelor, în timp ce luna aproape rotundă 
atârna deasupra minaretelor ce se vedeau prin fereastra deschisă. 

— Rămâi aici pentru totdeauna, şopti Hürrem. 

Suleiman zâmbi. 

— Şi cu casa Osmanlâilor ce s-ar întâmpla? 

— Imperiul poate să se năruie în praf. Nu-mi pasă. 

— Uneori... Suleiman lăsă fraza neterminată. Niciodată n-au 
fost destule ceasuri, Hürrem. 

— Va fi măcar un ceas în vara asta, Stăpâne? Sau Aga va bate 
toba cea mare în curând, din nou? 

— Şahul Persiei a devenit prea obraznic. E timpul să strivim 
țânţarul! 

Hürrem se încruntă nemulțumită. Uneori, îşi zise el, era ca un 
copil mic. O luă de mână şi privi bandajul de bumbac de la 
încheietură. Se înfioră, amintindu-şi. 

— Şi tu? şopti ea. 

Suleiman zâmbi. 

— Tot drumul până în Persia pentru o gâză enervantă? Las pe 
seama lui Ibrahim. 

Hürrem îşi trecu braţele pe după gâtul lui şi îl strânse tare. El 
simți umezeala lacrimilor pe gâtul său. 

— De data asta vorbeşti serios, nu-i aşa? 

— Am avut destul război, rusoaică mică. 

— Şi împăratul roman, Carol? 

— Papa încearcă o alianță împotriva noastră. Vrea ca Napoli şi 
Veneţia să i se alăture, ca să păzească Mediterana. Ibrahim spune 
că o asemenea alianță nu poate să reuşească. 

— Ibrahim... spuse ea, batjocoritoare. 

— Am încredere în judecata lui. 

— Poate să-ți dea asigurări? 

— Nimeni nu poate garanta următoarea mişcare a ghiaurilor. 
Cu cinci ani în urmă, însuşi Carol a asediat Roma. Asemenea 
oameni n-au pic de onoare. Cine poate prevedea ce vor face 
asemenea barbari? 

Hurrem îşi întoarse privirea. 

— Stăpâne, iartă-mi îndrăzneala, dar noaptea trecută am avut 
un vis. Am visat că duceai tratative cu Regele Neapolelui şi cu 
Dogele Veneţiei, pentru pace. Le ofereai un tratat, considerând că 
dacă acceptă ai asigurată paza Mediteranei împotriva lui Carol. lar 
dacă nu acceptă, spuneai că ai un motiv bun pentru amiralii tăi ca 
să le atace țărmurile cât e vara de lungă. Crezi că e un vis bun? 

Suleiman o privi, apoi dădu capul pe spate şi râse în hohote. O 

minte atât de iscusită irosită pe o femeie! gândi el. Ar fi putut fi un 
excelent vizir. Dar poate că mintea asta nu e totuşi irosită; nu 
atâta timp cât mi se dăruie numai mie. 

— Într-o zi te voi face mare vizir, râse el. 

— Poate că ar trebui, într-o zi. L-aş face pe Ibrahim vizirul meu. 

— Ibrahim mai degrabă ar muri. Deveni serios. Nu râde de el. 
Fără Ibrahim n-am putea acum fi împreună. Ibrahim e cel care mă 
ajută să duc povara. 

Hürrem îl lovi uşor peste barbă, în timp ce el îi urmarea jocul 
expresiei de pe față. Ea începu să-şi muşte buza de jos, semn sigur 
că avea ceva în minte. 

— Ce este, rusoaică mică? 

— Nimic. 

— Spune-mi. 

Ea îl privi în ochi. 

— E vorba de Ibrahim. Uneori... ei bine nu te gândeşti uneori că 
ar putea... abuza de putere? 

— Ibrahim? Sigur că nu. 

— E vorba doar de zvonurile de prin Harem. Cum nu ştiu 
niciodată adevărul, sunt îngrijorată pentru tine. 

Suleiman se ridică alarmat 

— Ce zvonuri? 

Hurrem ezită. 

— Nu vreau să vorbesc împotriva lui Ibrahim. Nu stă în intenția 
mea... nu-i doresc răul... 

— Ce zvonuri? 

— Că îşi râde de Islam şi simpatizează cu ghiaurii. Că atunci 
când primeşte ambasadorii îşi spune sultanul. 

Suleiman o privi mult timp, uluit. Apoi râse în hohote. 

— Năluciri femeieşti. 

Hürrem clătină din cap. 

— Îmi pare rău. N-ar trebui să repet poveştile pe care le aud. 
Aproape întotdeauna sunt poveşti răutăcioase. Dar se aud atâtea 
încât când nu te văd vreme mai lungă, nu mai ştiu ce să cred. 

— Ibrahim este pripit şi lăudăros. Dar nu m-ar trăda niciodată. 

— Mă ierți? 

— Ce este de iertat? 

Hürrem surâse ca un copil căruia i s-ar fi spus că tocmai a 

scăpat de o palmă. Se ridică încet în picioare. Părul, mâinile şi 
picioarele îi fuseseră vopsite cu henna iar în jurul ochilor avea 
cercuri groase de fard. Părea întruchiparea rolului pe care îl juca 
azi: acela de a fi exact ca orice fată din Harem. 

Pe neaşteptate o văzu executând cele trei saluturi rituale ale 
oricărei fete din Harem aflate pentru prima dată în patul său. O 
privi fascinat cum începe să desfacă nasturii de perle ai tunicii de 
mătase. Sfârcurile îi erau pictate cu haşiş. Era un truc favorit al 
fetelor din Harem. Când va săruta aceşti sâni, va înghiți puțin din 
acest drog, care îi va mări plăcerea mai târziu. 

Goală până în talie, Hurrem căzu în genunchi şi se apropie de 
divan, ca o sclavă obişnuită. Mătasea albă a şalvarilor era aproape 
transparentă, aşa ca rotunjimea şoldurilor, carnea roză a 
coapselor şi feselor puteau fi ghicite uşor prin țesătură. 

Răsuflarea lui aproape că se opri. Exact când credea că îi 
cunoaşte toate şiretlicurile, se îmbrăca sau făcea ceva complet 
neaşteptat. Părea să aibă o imaginație inepuizabilă, inventând 
mereu un joc nou care să-l țină cu sufletul la gură. 

Ea este Haremul meu, gândi el. E cât o mie de femei la un loc. 

Hürrem ajunsese la picioarele divanului şi îi sărută tălpile cu un 
gest de umilință tradițională, apoi începu să se târască spre el. Dar 
ea introdusese o modificare în ritual. Se înfioră când mâinile ei 
începură să-i desfacă veşmintele. 

Surdo-muţii negri care-i păzeau uşile nu-i puteau auzi gemetele. 
Un păun care ciugulea printre tufele de lalele de sub ferestre privi 
speriat în sus, apoi continuă să se hrănească. Răsuflarea 
sultanului se amestecă cu susurul apei din fântâni, până când 
luna trecu în spatele crengilor platanilor, iar flăcările lumânărilor 
scăzură şi se stinseră. 

Oraşul era un vast mozaic de culori la poalele vârfurilor înalte 
ale minaretelor şi cupolelor strălucitoare ale moscheilor. Legea, 
Kanunul lui Fatih, cerea ca fiecare casă să fie vopsită după 
credința locuitorilor ei; erau deci grupuri de case cenuşii în care 
trăiau armeni, ghetouri galbene pentru evrei, cuiburi de case gri 
închis în cartierul grecesc. Casele turcilor erau zugrăvite galben 
sau roşu, numai curtenilor li se cerea să aibă casele pictate în 
negru. 

Asta făcea casa vistiernicului mai uşor de găsit. 

Abbas se aventurase pe străzile aglomerate ale Istanbulului, 
asigurându-şi anonimatul cu ajutorul mantiei negre cu glugă. 
Casa lui Rüstem era surprinzător de mare, zidită din piatră roşie, 
având şi o curte în spate. Un paj îl conduse înăuntru. Rüstem se 
găsea în fundul curţii. În apropiere susura o fântână de marmură. 

Rustem făcu o temenea scurtă şi îi indică lui Abbas locul din 
fața sa, pe covorul purpuriu de Damasc. Un paj negru aduse 
şerbeturi şi aşeză o tavă cu prăjituri între ei. 

— Pentru ce sunt onorat cu prezența de către Kislar Aghasi? 
întrebă Rüstem. 

— Am venit trimis de Stăpâna Hürrem. 

Nici măcar o umbră de interes pe fața lui, observă Abbas. Are 
un chip de statuie. 

— Ei bine? spuse Rüstem în cele din urmă. 

— Se pare că aveţi interese comune. 

— Care ar putea fi acestea. 

— Tu însuți. 

Ah, o reacție, gândi Abbas, satisfăcut. Nu mult, un uşor tremur 
pe obraz, ridicarea de o clipă a pleoapelor. Destul. 

— Sunt sigur că vrei să te explici mai pe larg, Abbas. 

Abbas ştia de corupția lui Rüstem de mai multă vreme, dar o 
trecea sub tăcere. Învățase de mult că în Harem moneda 
neprețuită care e informaţia nu trebuie cheltuită fără rost. Putea fi 
folosită oricând pentru a pune sechestrul pe capul cuiva. Ca 
sechestrul pus de Hürrem pe capul său, acum. 

Ca vistiernic, Rustem era răspunzător de strângerea taxelor de 
la fermierii veterani cărora li se acordaseră mici domenii, ca 
răsplată pentru serviciile aduse în luptă. Spahii strângeau birurile 
de la fermierii locali, le transformau în bani peşin, opreau 
cheltuielile necesare pentru ei şi pentru caii lor, şi predau restul 
către vistieria sultanului. 

Dar pământul rămânea al sultanului şi la moartea lor trebuia să 
revină la el. Era una din legile de bază ale sistemului otoman. 
Numai sultanul putea beneficia de bogății ereditare. 

Abbas se aplecă înainte. 

— Vălul Capetelor Încoronate mi-a cerut să-ţi amintesc de un 
om pe nume Hakim Durgiin. Se pare că a murit anul trecut de 
ciumă. Şi totuşi îşi lucrează încă ferma lângă Adrianopol. O 

fantomă remarcabil de harnică, nu crezi, Rüstem? 

— Remarcabil. O să verific. 

— Mai sunt şi altele. Un fermier din Rumelia care a murit acum 
patru ani. Cam pe vremea când ai ajuns tu vistiernic. De atunci le 
cere țăranilor care-i lucrează pământul câte opt asperi pe cap de 
oaie. Iar tu n-ai făcut nimic în cazul acestui om mort. Din cauză că 
ţi-e frică de fantome sau pentru că primeşti şi tu doi asperi pe cap 
de oaie? 

Rustem nu încercă să nege, iar Abbas nici nu se aşteptase că va 
încerca. Nu stătea în firea lui. 

— Cum ai aflat lucrurile astea? 

— Oriunde este un negru eu am o pereche de urechi, Rüstem. 
Mai ştiu încă multe altele. 

— Înţeleg. Riistem alese o prăjitură şi o mestecă încet. Ce vrei? 
Bani? 

— N-am venit aici pentru mine. Stăpâna Hürrem m-a trimis. 

— Ea n-are nevoie de bani. 

— Desigur. 

— Un serviciu, atunci? 

— Mai mult decât atât, Rustem. Mult mai mult. 

— Spune. 

— Vrea o alianţă. 

Pentru prima oară Rustem îşi ridică privirea şi se uită direct la 
el. Avea ochii cenuşii, observă Abbas. Ochi de noiembrie. Nu reci. 
Dar cenușii şi goi. 

— Ar fi un aranjament interesant. Îşi dă seama că Ibrahim e 
stăpânul meu? 

— Desigur. Doar nu crezi că i-am ascuns asta? 

— Cred că îi spui exact cât este nevoie şi nimic mai mult. 

Abbas ignoră ironia. 

— Înţeleg că urmează să-l însoțeşti pe marele vizir în campania 
înspre răsărit. 

— Şi ce interes ar putea avea a doua cadână într-o campanie 
militară în Persia? 

— Nici unul. Singurul ei interes este în privinţa lui Ibrahim. 

Rustem se încruntă, meditând parcă la o complicată problemă 
de matematică. 

— Acesta este omul cel mai puternic din Imperiu, cu excepția 

sultanului însuşi... 

— Dar aici îi stă şi slăbiciunea. Dacă într-o zi ajunge prea 
încântat de puterea pe care o are, s-ar putea să-şi piardă capul. 
Lăudăroşenia sa e deja subiect de scandal la curte şi prin bazare. 

— Asta e evident. Ce doreşte Stăpâna Hürrem din partea mea? 

— Ar vrea ca tu să grăbeşti sosirea zilei aceleia, Rustem. Vrea 
dovezi ale trădării sale. 

— Ibrahim iubeşte puterea care i s-a acordat. Dar asta cu greu 
se poate numi trădare. 

— O iubeşte prea mult. 

— Se poate face să pară şi astfel. Rustem alese altă prăjitură. Şi 
dacă nu găsesc mijloace? 

— Atunci într-o noapte, când sultanul este prins între coapsele 
sale, Hürrem îi va şopti ce-ai făcut tu din taxele Imperiului şi din 
domeniile sale. 

Abbas scrută chipul celuilalt, dar nu văzuse nici o teamă, doar 
acceptarea mâhnită a înfrângerii, de parcă ar fi pierdut o partidă 
de şah. Înţelegea matematica puterii. Ea avea putere asupra lui, 
deci trebuia să i se supună. 

— Şi ce răsplată pot să sper, dacă mă dovedesc un aliat prețios? 

Abbas fu surprins de întrebare. 

— Viaţa ta? 

— Vreau mai mult decât atât, Abbas. Spune-i că pot fi un aliat 
neprețuit. Dar vreau mai mult decât atât. 

— Îi voi spune, încheie Abbas. 

Mai târziu, pe drumul de întoarcere, dădu peste un hoit de cal 
aruncat în şanţ. Fusese sfârtecat de câini şi măruntaiele i se 
scurseseră din pântece. Dar lui Abbas duhoarea i se păru mult 
mai plăcută decât toată apa de trandafiri a lui Hürrem şi tot 
parfumul dulce acrişor al vistiernicului lui Ibrahim. 

Galata 


Galata se întindea chiar dincolo de Promontoriul Seraglio, 

dominată de Galata Kulesi, înaltul turn rotund construit de 
genovezi, pentru supravegherea de la înălțime a fortificațiilor 
oraşului. Căsuţe mici şi dughene se înghesuiau de la poalele 
dealului până în port, locuințele comisionarilor turci şi genovezi. 
Erau berberi din Africa şi arabi de lângă Marea Roşie, cu magaziile 
pline de mirodenii, fildeş, mătăsuri, sticlărie şi perle. Erau şi mici 
bodegi în care se servea vin şi arak. Mirosul de peşte şi sare 
dinspre Bosfor se suprapunea peste miasmele oraşului. Palatele 
din Pera dominau şi ele oraşul, de pe deal, de parcă neguțătorii 
bogaţi doriseră să se înalțe oarecum deasupra gloatei vulgare a 
comercianților mărunți, de care depindeau până la urmă cu toții. 

Ludovici păstrase o casă de cartier, deşi nimeni nu trăia în ea. 
Era un teren neutru în care putea primi informaţii şi înmâna 
bacşişuri oficialilor de la Palat. Vizitele prea dese ale curtenilor la 
reşedinţa sa din Pera ar fi putut trezi bănuieli. 

Casa era zugrăvită în galben, culoarea evreilor. Înăuntru era 
mobilată sărăcăcios. Exista o măsuţă joasă din cedru şi câteva 
perne şi covoare răspândite pe podea, mătasea frumoasă, persană, 
nepotrivindu-se cu cadrul umil. 

Abbas stătea turceşte la măsuţă. Trebuiseră patru paji ca să-i 
sprijine trupul imens până jos. Acum era tăcut, cu atenția 
îndreptată asupra prăjiturilor de pe tava de argint din fața sa. 
Când acestea se terminară, îşi spălă degetele în vasul de argint 
adus de un alt servitor. În fine, râgâi politicos într-o batistă de 
mătase scoasă din nenumăratele cute ale veşmintelor. 

Venea o dată pe lună, ascuns în mantia largă şi neagră, să se 
întâlnească cu Ludovici. Devenise sursa acestuia, de neprețuit, din 
interiorul palatului Topkaki, mereu prezent, la nevoie, pentru a 
purta nişte informaţii sau a plasa un bacşiş. Ludovici încercase la 
început să-i vorbească aşa cum faci cu un prieten, dar Abbas cel 
pe care îl ştia nu mai exista. Era retras în el însuşi, prea ruşinat 
sau poate prea amărât ca să mai lase să i se întrevadă pasiunea 
care sălăşluise cândva în el. Părea să nu aibă nici o plăcere în 
urma acestor vizite şi Ludovici se întreba uneori de ce continua să 
vină; poate pentru că el era singura lui legătură cu Julia.. 

— Ce face Julia? spuse Abbas, spărgând liniştea. 

Era întotdeauna prima sa întrebare. 

— E bine, Abbas. E bine. 

Abbas dădu din cap şi pentru o clipă expresia lui trădă o 
remuşcare disperată. Niciodată nu-l întrebase pe Ludovici care era 
relaţia lui cu ea. 

— Afacerile merg? 

— Mulțumită ajutorului tău. 

Abbas ridică din umeri. Nimic nu putea să-l intereseze cu 
adevărat. Se plictisea repede de discuţiile despre negoț. 

— Nu mai poate rămâne în Istanbul, spuse deodată Abbas. 

— Abbas? 

— Trebuie să o scoţi din oraş. Nu mai este în siguranță aici. Nici 
chiar în Comunita Magnifica. 

— Ce s-a întâmplat? 

— Politică,  Ludovici. Crede-mă că eu cunosc mărimea 
primejdiei. 

Ludovici scutură din cap, împotrivindu-se. 

— Nu pot să fac asta, Abbas. 

— Nu va fi simplu. Unde s-ar putea duce ea? 

— Oriunde, te rog, Ludovici. Am făcut tot ce-am putut ca s-o 
apăr. Dacă vrei s-o ajuţi — dacă vrei să mă ajuţi — scoate-o din 
Istanbul cât poţi de repede. 

— Voi face ce pot. 

Abbas se aplecă spre el şi îl apucă de mână. 

— Nu, Ludovici, într-un fel sau în altul trebuie să o iei de acolo! 

— Bine, spuse Ludovici. 

Abbas încuviință, mulțumit. 

— Aşa, zise el. Acum să revenim la afaceri. 


Hipodromul 


Suleiman şedea pe un pur-sânge cappadocian alb, urmărind 
trecerea armatei către At Meydani, pe drumul către bacurile de la 
Üsküdar. În spatele său, Suleiman ştia că se află Hürrem, ascunsă 
pe o terasă zăbrelită. Ştiind-o acolo îşi stăpânea mai uşor îndoielile 
sâcâitoare. 

Hipodromul se cutremura sub huruitul carelor de provizii şi 
maşinilor de asediere, sub tropotul copitelor escadroanelor, sub 
încălțările cu vârful ascuţit ale ienicerilor şi sub sunetul 
timpanelor, flautelor şi tobelor. Nori groşi de praf se ridicau în 

230 


- COLIN FALCONER - 


spirale, precum cozile vreunui balaur teribil pornit de-a lungul 
câmpiei. 

Ar trebui să fiu în fruntea lor, gândea Suleiman. Acolo e locul 
meu. În definitiv, asta-mi e datoria. 

Zări fâlfâirea unei mantii albe prin praf: Ibrahim galopa către el. 
Rânjetul de pe fața sa nu-l ajuta deloc pe Suleiman în liniştirea 
propriilor reproşuri. 

— Binecuvântarea ta fie cu noi, Stăpâne. Ar fi fost bine să fii cu 
noi! 

— Trebuie să înfrângi Bagdadul! strigă Suleiman către el. 

— Îl voi zdrobi pe şah, aşa cum mi-ai poruncit! 

Ibrahim îşi struni calul spre a urmări procesiunea alături de 
Suleiman. 

Întâi veneau azabii, infanteria neregulată, criminali şi bandiți ce 
veneau să lupte pentru pradă sau să moară în luptă şi să meargă 
direct în Paradis. N-aveau nimic de pierdut şi erau aruncaţi în 
şarjele cele mai grele din fiecare bătălie. „Carne pentru şanţuri”, îi 
numea Ibrahim. 

Cavaleria regulată - Spahii Porții - vuia asurzitor, cu caii 
împodobiți de stofe aurite şi argintii, cu şeile bătute în pietre 
scumpe, cu coifurile conice şi zalele de oțel lustruit sclipind în 
lumina soarelui. Constituiau un spectacol în sine, cu veşmintele 
lor purpurii, albastre şi stacojii, din mătăsuri şi satinuri brodate 
cu fir de aur, în funcție de gradul şi regimentul fiecăruia. Fiecare 
călăreț purta două tolbe, una pentru arc, cealaltă plină cu săgeți şi 
fiecare ducea o lance în mâna dreaptă. Un iatagan cu mânerul 
împodobit cu pietre preţioase şi un buzdugan de oțel atârnau de 
fiecare şa. 

Flamura lor stacojie flutura deasupră-le. 

Apoi veneau ienicerii cu enormele pene de păsări ale paradisului 
unduindu-se în vânt ca ramurile unei păduri, cu tunicile albastru 
închis tresărind în mers, purtând pe umeri archebuze şi muschete. 
Toţi purtau veşminte lungi, de derviş, în memoria lungilor mâneci 
albe ale lui Hagi Bektash, fondatorul lor, fiecare mânecă fiind 
străpunsă de o lingură de aramă. Cazanele mari de aramă ce 
serveau de emblemă fiecărui regiment erau purtate în fruntea 
coloanei. Deasupra lor flutura un steag alb, împodobit cu sabia 
înflăcărată a lui Mohamed şi cu texte din Coran brodate cu fir de 

aur. În frunte mărşăluia Aga, purtând stindardul înalt cât trei 
lungimi de cal. 

Fiecare față mustăcioasă era a unui european. Tăria noastră, 
gândi Suleiman. Armata noastră cea mai temută, ienicerii de elită, 
provenea din copii creştini. Aşa cum poruncise Fatih. 

Apoi veneau dervişii, goi, cu excepţia şorțurilor verzi împodobite 
cu mărgele de abanos, purtând pălării înalte din păr brun de 
cămilă, cântând versete din Coran sau interpretând melodii 
sumbre, solemne, la flaute şi cornuri. 

Erau şi smintiți ce călăreau în susul şi-n josul coloanei, cu 
părul lung fluturându-le de sub căciulile din blană de leopard, cu 
piei de leu sau de urs aruncate pe umeri şi cu cai îmbrăcați tot în 
blănuri şi pene. Aceştia erau cercetaşii nebuni, fanatici religioşi 
care se aruncau în raidurile sinucigaşe de care toți ceilalți se 
temeau. 

În urmă veneau membri ai Divanului, judecători cu turbane 
verzi, demne şi robe împodobite cu blănuri, viziri cu caii strălucind 
de atâtea pietre scumpe. Aveau cu ei cămile ce purtau Sfântul 
Coran şi un fragment din piatra sacră Ka'aba, mişcându-se greoaie 
sub cutele verzi, strălucitoare, ale flamurii verzi a Islamului. Un 
Coran legat în metal, cu litere de bronz, se clătina în vârful 
stindardului. 

În încheierea procesiunii mergeau carele grele cu provizii, 
încărcate cu grâne, cămile aplecate sub greutatea pulberii şi a 
plumbului şi tunurile grele de asediu cu marile lor guri de bronz. 

Ar trebui să fiu în fruntea lor, gândi Suleiman din nou. Ar 
trebui să fiu cu ei. 

— Îţi voi aduce capul şahului! strigă Ibrahim. 

Suleiman simți ceva neplăcut. Cum spusese Hürrem? "Eşti 
îngrijorat că va abuza de puterea pe care o are?" 

Apucă frâul calului lui Ibrahim şi îl trase aproape. 

— Trebuie să recucerim Bagdadul, spuse. Ca apărător al 
credinței sunt obligat s-o fac. 

— Mi-ai încredințat poruncile tale, Stăpâne. Voi face tot ce pot 
ca să te slujesc. 

Suleiman privi către fereastră, apoi iarăşi la Ibrahim. 

Da, mi-am pus toată încrederea în tine, gândi el. Allah să mă 
ajute să nu mă fi încrezut prea mult. 

Pera 


Julia şedea pe terasă, la soare. Ludovici se opri pe scările de 
marmură ce începeau în grădină şi duceau la ea şi o privi. E 
frumoasă, gândi el, atât de dureros de frumoasă. Dacă aş putea să 
o fac să simtă pentru mine cea ce a simțit cândva pentru Abbas. 
Acum e a mea, dar nu are dreptul la alegere. E practic o 
prizonieră. Nu poate părăsi acest loc şi protecția mea. Întoarsă la 
Veneţia, după ce a fost concubina sultanului, ar fi probabil 
repudiată de propriul tată, iar bătrânul Serena, soțul ei, probabil 
că ar exila-o la o mânăstire. Ar fi văzută mai rău decât o 
prostituată. Mila lor creştină e cu mult superioară celei a 
musulmanilor pe care-i disprețuiesc atât de mult; virtutea unei 
femei înseamnă totul. 

Ea ridică ochii şi-l văzu privind-o. Ludovici urcă în fugă treptele. 
Avea pe el un caftan de culoarea ruginii şi mătasea se ondula după 
mers. Îi plăcea rolul de renegat din comunitate. Hainele otomane şi 
tabieturile pe care le adoptase îi subliniau satisfacția față de tot ce 
însemna Veneţia. 

— Este plăcut la soare, spuse el. 

Ea ridică privirea din carte, dar nu surâse. Atât de îndepărtată, 
gândi el. Un înger sculptat în gheaţă. Ştiu că e în stare de o mare 
pasiune. Dar aceasta îmi rămâne ascunsă. 

El însuşi o scosese din Bosfor în acea dimineaţă. 

Imaginea îl urmărea încă. Ea era pe jumătate goală, iar lui i se 
tăiase răsuflarea văzând-o. Dar era vânătă de frig şi de lipsă de 
aer. Prima ei atingere fusese înghețată. De atunci rămăsese față de 
el la fel de îndepărtată ca o statuie de marmură; frumoasă, rece, 
neînsuflețită. 

Bolise săptămâni întregi după aceea. Mai târziu, când se 
refăcuse suficient, Ludovici îi spusese adevărul: Abbas, şi nu 
Providența, o salvase. Probabil că ea bănuise, pentru că primise 
ştirea calmă, cel puţin fără manifestări exterioare. Dar căzuse într- 
o depresie care dura de luni de zile. Se îmbrăca şi se purta ca o 
văduvă. Ludovici înțelesese; încă îl mai iubea. Şi totuşi pentru ea 
era ca şi mort acum. 

Aşa că ce să facă cu ea? De la întâlnirea de dimineaţă cu Abbas 

nu se gândise la nimic altceva şi îşi dăduse seama, deodată, că el 
însuşi, la rândul lui, se ţținuse departe de ea. Nu era pentru el 
decât un înger pe care-l păstrase, inconştient, printre grădinile şi 
ferestrele palatului său, o prezență prea sacră pentru a-şi permite 
s-o atingă. Ştia cât de mult o iubise Abbas; s-o ia acum pentru 
sine ar fi fost o trădare. 

Dar acum Abbas îi cerea să o trimită departe. Trebuia deci să o 
facă să înfrunte adevărul că o doreşte pentru sine. Abbas nu putea 
să mai emită pretenţii asupra ei. Ludovici ura monstruozitatea 
care i se făcuse lui Abbas. Dar nu putea să-i nege realitatea. 

Se aşeză lângă ea. 

— Trebuie să vorbim. 

Julia puse cartea deoparte şi se uită la el cu ochii aceia albaştri 
ca gheața. O imagine pe care, îşi aduse el aminte, Abbas i-o 
descrisese cândva. Rece, de când o trăsese afară din apă. Da, îşi 
spuse el, era ca şi când n-ar fi fost deloc reală. 

— Julia, eşti aici sub protecția mea de mai bine de doi ani. 

— Ştii că îți voi fi recunoscătoare întotdeauna pentru ce-ai 
făcut, spuse ea. 

— Eşti fericită aici? 

— Nu, Ludovici. Sigur că nu. 

— De ce? 

Ea păru surprinsă de întrebare. 

— Pentru că mă simt singură. 

Ludovici Îşi desfăcu braţele. 

— Ce pot să fac? Dacă, pleci de aici, vei fi în pericol. lar Veneţia 

„. Înălţă din umeri, neajutorat. 

Ea nu zise nimic. Fără ajutorul cuiva, era lipsită de orice 
apărare. 

Ce pot să fac? Gândi Ludovici. Este o femeie măritată. Serena 
încă trăieşte în Cipru. Nu pot s-o trimit înapoi, acolo. Şi încă 
trebuie să-i țin prezența secretă, chiar față de restul comunității. 
Corpo di Dio! La ce mă gândesc? O vreau. La naiba cu Abbas. 
Remuşcările mele nu-i vor da lui ouăle înapoi! 

Poate că ea îi citea gândurile. 

— Spune-mi, îl întrebă ea. Tu îl vezi vreodată. 

— Da. Uneori. 

— Întreabă vreodată de mine? 

— Nu, minți Ludovici. 

Ochii ei străluciră. 

— Bietul Abbas, şopti ea. 

E] se întinse după mâna ei. Era caldă. 

— Voi încerca să te ajut, să nu te mai simți singură, zise 
Ludovici. 

Nu, Abbas, n-o voi trimite. Va rămâne aici. Cu mine. 


53 


Uşa era uşor întredeschisă şi galbenul pâlpâitor al lumânării 
dansa în holul întunecat. Ludovici se opri în umbră, asurzit de 
propriile bătăi ale inimii. Avea gura uscată. 

Deschise uşa. Julia stătea la măsuța de toaletă, pieptănându-şi 
părul. Mătasea cămăşii de noapte unduia în lumină o dată cu 
mişcările sale. Îl văzu în oglindă şi se opri, speriată. 

Ludovici îşi văzu şi el în oglindă propria imagine, barba blondă 
şi privirea pierdută. 

Julia lăsă peria jos. 

— Ludovici? 

El veni în spatele ei şi îi puse mâinile pe umeri, urmărindu-i 
chipul în oglindă. Ea nu mai părea speriată, nici măcar surprinsă. 

— Ridică-te şi întoarce-te, şopti el cu vocea răguşită. 

Îi urmări linia umerilor cu palmele. Nu, nu murmură, gândi el. 
Erau moi, rotunzi, plini şi calzi. Se simțea singură. Cămaşa de 
noapte urmărea contururile trupului ei, lipindu-se de fiecare 
curbă. Pieptul îi tresălta uşor. O cruciuliță de aur sclipea între 
sânii ei. 

De ajuns cu gentlemanul creştin şi loial, îşi spuse el. 

Apucă marginea cămăşii de noapte în pumni şi o rupse pe toată 
lungimea, după care o îndepărtă de pe umerii ei. 

— Eşti perfectă şopti el. 

Îi sărută gâtul, umerii, sânii. Apoi zări imaginea din oglindă. 
Julia nu se mişcase. O ridică şi o puse pe marginea patului, apoi 
dădu la o parte resturile cămăşii de noapte. Aşteptase clipa 
aceasta atât de mult. 

Ea îl privea cum îi scotea hainele. Dar tot nu se mişcă, nici nu 

vorbi. 

El se lăsă înspre ea, gemând de senzaţia de ațâțare pe care o 
simțea în vintre. Îi sărută curbura moale a gâtului. Inspiră 
mireasma fină a părului, începu să se apropie de ea. Julia stătu 
nemişcată sub el şi îl urmări cum se zbuciumă. 

După aceea el rămase întins lângă ea, incapabil să vorbească 
sau să se uite în ochii ei. Cucerise premiul, dar premiul nu mai 
exista. Gustase perfecțiunea, dar acum gustul din gură îi era 
cunoscut, şi Ludovici recunoscu cu uşurinţă ce se ascundea în 
amărăciunea aceea. 

Dezamăgire. 


Azerbaidjan 


Rustem calculase repede că, dacă nu se angaja prea devreme, 
putea profita de pe urma propunerii lui Kislar Aghasi, indiferent de 
cum cădeau zarurile. Era clar că urma să se producă o 
confruntare între Hürrem şi Divan; politic era bine să nu fi prins în 
nici o tabără în timpul conflictului. Sau, mai degrabă, cel mai bine 
era să se afle într-amândouă. 

De aceea, îl va încuraja pe Ibrahim în ambițiile sale. Dacă vizirul 
reuşea, atunci se va afla lângă el. Dacă eşua, el îşi va primi 
răsplata de la vrăjitoarea de Hürrem. 


Fusese un marş lung printre stepele pustii ale Anatoliei. Uriaşa 
armată şerpuia pe platouri, stârnind, nori de praf ce se ridicau în 
spirale la o sută de picioare înălțime. Şacalii treziți din bârloguri, 
fugeau speriați; țărani păscând turme de oi stăteau pe margini şi 
se minunau. 

Coloana se afunda tot mai adânc în pustietate. Milă după milă, 
cu cercetaşii în față, cu tunurile grele şi cămilele mult în urmă, 
convoiul se întindea de-a lungul orizontului stepei. Trecu o vară 
până când parcurseră lungul drum către est şi se găsiră în cele din 
urmă la picioarele înalților munți ai Asiei unde îşi priviră chipurile 
bărboase şi prăfuite în oglinda apelor reci şi inerte ale Lacului Van. 

Continuară să mărşăluiască printre munți până când se opriră 
în fața domurilor albastre ale Tabrizului. Ibrahim se năpusti după 
şahul Tamasp, dar acesta evita lupta, nevrând să-şi rişte cavaleria 

în fața artileriei şi ienicerilor otomani şi preferă să se ascundă 
departe, în munții Sultaniei. 

Iar turcii simţiră în aer primul fior al toamnei şi se cutremurară, 
privind înspre cer cu teamă. 


Stindardul lui Ibrahim, înalt cât şase lungimi de cal - numai 
sultanul avea unul mai înalt — era înfipt în pământul sterp şi tare. 
Cortul lui flutura şi pocnea în vânt. Câmpia era înconjurată de 
creste muntoase cenuşii, profilate pe cerul marmorat. 

În pavilion, Ibrahim şedea gânditor pe un tron de campanie, 
făcut din fildeş, abanos şi sidef. În câteva vase de aramă se făcuse 
focul, împotriva frigului. Şi era încă vară! Ibrahim se cutremură la 
gândul petrecerii unei ierni întregi în aceste locuri. 

Rustem atinse covorul gros cu fruntea. 

— Rüstem! N-ar trebui să fii la paza caravanelor şi a 
mătăsurilor? 

Rüstem observă nota ascuţită din vocea lui Ibrahim. Era într-o 
dispoziție periculoasă. Greutățile ultimelor săptămâni începeau să- 
şi spună cuvântul. Victoria rapidă, pe care o aşteptase, nu venise. 

— Am crezut că aş putea să-ţi fiu de folos, stăpâne. 

— Să mă ajuţi să-mi număr banii? Pot să mă descurc şi singur 
la asta. 

— E vorba de şah. Stăpâne. 

Faţa lui Ibrahim se înroşi pe dată de mânie. Rüstem nu-l văzuse 
niciodată într-un asemenea hal. Îşi doreşte victoria prea mult, 
gândi el. Asta îi tulbură judecata. 

— Şahul! Şahul nu e decât un şacal! Fuge din fața noastră, apoi 
ne adulmecă urmele şi se hrăneşte cu ce rămâne în spatele 
nostru...! 

Retorica ta e perfectă, gândi Rustem. Dar asta nu va rezolva 
problema. 

— Cercetaşii noştri tot nu i-au dat de urmă? 

— Se ascunde pe undeva prin munți. 

— Poate ar fi o cale să-l atragem în luptă. 

Ochii lui Ibrahim sclipiră ca de foamea disperării. 

— Cum, Rüstem? 

— Dacă îi oferi un tratat... 

— Niciodată! Am jurat să-l zdrobesc! 

— Nu tratezi cu un mare rege european, stăpâne. Şahul nu-i 
decât un şacal, cum bine spuneai. Un şarpe veninos, care trebuie 
distrus. N-ar fi nici o dezonoare dacă ai folosi oferta de armistițiu 
numai ca să-l scoţi afară din vizuină. 

Ibrahim se ridică brusc şi începu să măsoare camera. 

— Cum am putea da de el? 

— Poţi fi sigur că sufavizii ne spionează şi acum. Orice mesager 
izolat traversând câmpia ar fi interceptat. 

— Da, şi i s-ar tăia urechile şi nasul, care ni s-ar returna apoi 
într-o pungă de piele. 

— Poate că şahul n-are chef să se ascundă în fiecare vară în 
munți. Nu poate duce război cu noi pe vecie. Ca orice eretic, se va 
agăța de orice şansă de a-şi putea răspândi ideile. 

Ibrahim se duse către intrarea cortului şi privi către munții 
sălbatici. Cerul devenise cenuşiu ca plumbul în după-amiaza 
târzie, iar umbra norilor de ploaie traversa tabăra cu viteza unei 
cavalerii în atac. 

— Trebuie să-l atrag la câmp deschis, murmură el. 

Rustem respiră adânc. Acesta era momentul. Evaluase riscul, şi 
ştia că premiul merita încercarea. O reuşită acum putea să-i 
asigure averea şi destinul. Nu putea rămâne funcţionarul vizirului 
pe vecie. 

— Lasă-mă să-i duc un mesaj. 

Ibrahim se întoarse şi expresia lui suferi o transformare 
dramatică. 

— Tu, Rüstem? 

Lăsă capul pe spate, hohotind. 

— Pot să scot şacalul din gaură, stăpâne. Sunt sigur 

— De când un vistiernic devine şi ambasador? 

— Nu pot rămâne vistiernic pentru totdeauna. 

Ibrahim păru să recunoască o ambiţie asemănătoare cu a sa şi 
încuviință înțelegător. Redeveni deodată serios. 

— Care e planul tău? 

— Un mesaj sigilat din partea ta, stăpâne, oferindu-i Tabrizul şi 
Azerbaidjanul, în schimbul sfântului Oraş al Bagdadului. 
Respectând frontierele sale de est. 

— Nu va crede niciodată că îi oferim un asemenea târg. 

— Îl pot convinge. Ai un duplicat al sigiliului sultanului. Dacă îl 


238 


- COLIN FALCONER - 


va vedea întipărit pe mesaj, va crede că e autentic. 

— Şi dacă îl convingi să trateze? 

— Îl atragem pe el şi pe soldații lui pe câmpie. Şi îi măcelărim. 

Ibrahim scutură din cap. Furtuna era de-acum deasupra 
taberei. Izbucni ca o rafală de artilerie, izbind în solul tare şi 
răpăind ca mii de săgeți pe pereţii corturilor. Flăcările din vasele 
de aramă tremurară, ațâțate de o pală de vânt. 

— Nu va crede niciodată aşa ceva, spuse Ibrahim. 

— Lasă-mă să încerc. 

Îi promisese lui Suleiman capul şahului. După campania din 
Viena nu-şi mai putea permite un al doilea eşec. Nu cu vrăjitoarea 
de Hürrem şoptind împotriva lui. Avea nevoie de această victorie. 

Ibrahim întinse o mână spre Rüstem, cu palma în sus. 

— Îl vreau, Riistem, spuse al. Strânse pumnul. Dacă mi-l aduci, 
răsplata îți va întrece cele mai îndrăznețe visuri. 

Rüstem se înclină recunoscător, dar fața sa nu exprima nici 
bucurie, nici recunoştinţă. Deja îşi calculase toate riscurile. Ştia 
cât valora. Pentru Ibrahim. 

Sau pentru Hürrem. 


54 


Şahul Tamasp privi creatura mizerabilă din fața sa. Omul 
fusese adus cu ochii legați şi înlănțuit, de doi cercetaşi. Stătuse cu 
fața la pământ, în noroi, la intrarea în cort, cu două iatagane lipite 
de gât, în timp ce şahul citise conținutul mesajului pe care îl 
adusese. 

Tamasp arătă scrisoarea mullahului şi căpeteniilor din jur. Toţi 
clătinară din cap, într-o tăcere solemnă. Ce şiretlic mai imaginase 
iarăşi marele vizir al sultanului? După ce toți o văzură, şahul o citi 
din nou, pentru a treia oară. Era un bărbat tânăr, cu gura subţire 
şi crudă şi o barbă neagră, îngrijită. Avea degete lungi, care parcă 
mângâiau pergamentul în timp ce-l citea, iar încheieturile ce 
ieşeau din mânecile mantalei erau subțiri şi brune de culoarea 
alunei. Când vorbi, vocea răsună înaltă, ascuţită, ca de fată. 

— Cum te cheamă, mesagerule? 

Nenorocitul ridică fruntea câteva degete de la pământ şi vorbi în 

direcția vocii pe care o auzise. 

— Rüstem, stăpâne. 

Barba lui cenuşie era plină de noroi şi de sânge uscat. Sângele 
provenea de la buzele sale, care avuseseră de suferit de pe urma 
zelului manifestat de gărzi în a-i ține capul lipit de podea. 

— Ce rang ai? 

— Defterdar, stăpâne. 

— Vistiernic? De când Sultanii Osmanlâi îşi trimit vistiernicii ca 
mesageri? 

— Marele vizir are încredere în mine, stăpâne. 

Şahul îl studie mai atent pe acel bărbat. Era palid de epuizare, 
dar nu părea înfricoşat. Din ce putea vedea din chipul lui, părea 
un om remarcabil., 

— Deci Ibrahim ar fi dornic de pace. Sultanul lui vrea acelaşi 
lucru? 

— Ibrahim se bucură de încrederea Stăpânului celor Două 
Lumi. Are sigiliul acestuia. 

— Da, văd. 

— Sultanul va ratifica orice tratat semnat de stăpânul meu, 
Ibrahim. 

— Mesagere Rüstem, poţi să-mi spui de ce Stăpânul celor Două 
Lumi nu-şi conduce el însuşi armata împotriva noastră, cum a 
făcut tatăl său? 

— A obosit de războaie. Doreşte numai pace. 

Şahul ridică din umeri. Poate. Poate. 

Oferta era rezonabilă. Prea rezonabilă? se întrebă. Şi totuşi, 
dacă era adevărată, se putea duce în fața mullahilor cu o victorie 
politică uluitoare. Oricum nu puteau spera să păstreze Bagdadul 
în fața armatelor otomane. Când Ibrahim ar fi obosit să-i mai 
urmărească prin munți şi s-ar fi întors la Istanbul ei şi-ar fi 
recucerit Tabrizul şi Oraşul Sfânt. Dar ar fi trebuit să-l cedeze din 
nou în vara următoare, când ei s-ar fi întors. 

În cele din urmă tot ar fi trebuit să ducă tratative. Dar aşa 
putea obține pacea astăzi. Plus teritorii prețioase. Mai mulți adepți 
pentru mullahii săi. 

Şi. Totuşi. 

— Un asemenea tratat ar fi posibil mesagere Rustem. Dar 
trebuie să ne întâlnim într-un loc ales de mine având cu noi numai 

gărzile personale. 

— Te îndoieşti de onoarea lui Ibrahim? 

Şahul zâmbi. 

— Mă îndoiesc că poate rezista unei asemenea tentaţii. 

Făcu semn celor doi oşteni, care îl săltară în picioare pe Rüstem 
cu brutalitate. 

— Dacă e de acord cu condiţiile mele, spune-i că accept oferta. 
Mergi în pace, mesagere Rüstem. 

Gărzile îl târâră departe. Şahul privi cum îl urcară în spinarea 
unui cal; legat din nou la ochi şi pus în lanțuri, conducându-l 
printre corturi, către sud. Se întrebă din nou în privința lui 
Suleiman. Un Osmanlâi care voia pace? Ori era o minciună, ori 
primul semn de slăbiciune. Cum va voi Allah, concluzionă el. Vom 
afla în curând. 

Vântul era rece, deşi iarna era încă departe. Şahul obosise de 
atâta stat ascuns prin munți. 

— Dacă te ţii după urme, vei ajunge la valea unde sunt prietenii 
tăi, spuse şi îi luă legătura de pe ochi. Celălalt îi desfăcu lanţurile 
de la încheieturi. 

Rustem clipi orbit de lumina soarelui. Unul din perşi, un bandit 
bărbos purtând un coif conic, înalt, îl trase de barbă. 

— Data viitoare când ne întâlnim, poate că şahul mă va lăsa să- 
mi ud sabia în ficatul tău, rânji el. 

Rustem nu-l luă în seamă şi trase de frâu. Avusese dreptate, 
riscul fusese neglijabil. Mai trebuia un singur lucru pentru 
încheierea afacerii. 

Bietul Ibrahim. Era prea dornic de glorie ca să poată fi un vizir 
cu adevărat bun. Adevărata măreție necesită o gândire mai atentă. 
Era nevoie de cineva capabil să vadă ocazia în mijlocul crizei. 

Cineva ca el! 

Cei doi perşi galopau în depărtare. Acum, că era singur, îşi 
permise un zâmbet slab, nesigur. Apoi călări pe urmele vechi către 
tabăra otomană. 

Ibrahim avea o expresie ciudată. Trăsăturile lui trădau 
amuzament şi mirare. Cu un deget ciocănea în brațul tronului, în 
ritm cu fluturarea cortului de mătase izbit de vântul rece al serii. 

— L-ai găsit pe şah? zise el în cele din urmă. 

— Da, stăpâne. 

— Te-au dus legat la ochi, fără îndoială. 

— Da, stăpâne. 

— Te-au tratat bine? 

— Acceptabil, stăpâne. 

Ibrahim îl studie. Hainele lui Rustem erau rupte şi murdare. 
Avea noroi uscat pe barbă. L-a afectat oare această experiență în 
munți? Ochii lui, de un cenuşiu deschis, nu spuneau nimic. 

— Ai buza spartă. 

— O nimica toată. 

Ibrahim râse pe neaşteptate. 

— Şi eu, care credeam că n-o să te mai văd niciodată. Ce 
pierdere ar fi fost pentru lumea poeziei şi a conversațţiei. 

— Nu cred, stăpâne, zise Rustem. Ironia părea să se fi pierdut 
în chipul său nepăsător. 

Ei bine, trebuia să mă fi aşteptat la asta. Uneori Ibrahim avea o 
viziune în care se făcea că îi despărțea vistiernicului capul de trup, 
cu sabia, ca pe un ou. Se uita înăuntru şi nu vedea nici urmă de 
creier. Numai un abac. 

— Deci, ce spune şahul despre oferta noastră de pace? 

— A refuzat-o, stăpâne. 

Chipul lui Ibrahim se întunecă, dar surâsul rămase la locul lui. 

— N-are încredere în noi, Rüstem? 

— Nu s-a încrezut în autoritatea din spatele scrisorii. 

— Autoritatea...? 

— A spus că nu poate duce tratative cu tine. 

Zâmbetul dispăruse acum. 

— De ce nu? 

— A spus că tu eşti doar un soldat. A spus că ar putea accepta 
o asemenea ofertă dacă ar fi semnată de sultan, nu de o slugă de a 
lui. 

Ibrahim sări în picioare. Îşi încleştă pumnii încercând să-şi 
stăpânească tremurul mâinilor, dar trupul lui era copleşit de o 
forță teribilă, mai presus de puterile sale. Îl înşfăcă pe Rüstem de 
umeri şi îl trânti la pământ. 

Rustem nu se opuse. Se întinse la picioarele lui Ibrahim, fără a 
fi nici surprins, nici furios. Ibrahim se dădu într-o parte şi trase 
iataganul din teaca împodobită, apoi îl ridică cu ambele mâini 
deasupra capului. Îl năpusti în jos cu toată puterea, despicând 

tronul în două, şi aşchii de fildeş şi abanos se răspândiră prin 
cort. 

— Sluga sultanului! Este sluga sultanului acela care conduce în 
fiecare zi Divanul şi administrează Imperiul. Este sluga sultanului 
acela care îi conduce armata în luptă, în timp ce sultanul însuşi se 
desfată în Harem? EU SUNT SULTANUL! 

— Şahul a vorbit din ignoranță, stăpâne. 

— Crede el că sultanul şi-ar fi trimis armatele în luptă sub 
comanda unei slugi? Ei, Rüstem? 

— Stăpâne, eu doar am repetat ce a spus el. A spus că nu poate 
trata decât cu Sultanul Osmanlâilor. 

— Sultanul! Cât va mai trebui să îndur asta? Sultanul mi-a 
încredințat mie puterea sa, domeniul, bogăţia, totul! Războiul şi 
pacea sunt în mâinile mele. Ştie şahul că eu am fost cel care a 
declanşat această campanie? Eu - nu sultanul! Eu duc povara, şi 
acum să aud că eu nu sunt decât sluga sultanului...! 

— Dar, stăpâne... 

Ibrahim aduse sabia în fața ochilor lui Rüstem, răsucind lama 
încet încât lumina juca pe ea, poleind tăişul. 

— Când îl vom prinde, îl vreau viu, mârâi el. 

— Mai întâi trebuie să-l ispitim afară, stăpâne. Dacă sultanul ar 
fi aici, l-am putea scoate din bârlog şi am pune capăt acestei 
impertinențe. Dacă am putea trimite un mesaj către Sultanul 
Vieţii... 

— Nu! Am jurat că îi voi duce capul şahului! Şi acum să dau 
fuga la el să-i cerşesc ajutorul? 

— Atunci ... am putea proceda altfel. 

— Altfel, Rüstem? 

— Întregul Imperiu ştie cât de mult te-a onorat sultanul cu 
toată încrederea sa. Poate că trebuie să-i arăţi asta şahului. 
Trebuie să-i arăţi că ai autoritatea de a încheia un asemenea 
tratat. 

— Cum? 

Rustem clipi încet. 

— Trebuie să repeți oferta, stăpâne. Numai că de data asta vei 
semna ca sultan. 

Ibrahim îl privi. Oare lunaticul ăsta îşi dădea seama ce spune? 
Dar Rustem era orice, numai lunatic nu. Era un abac. Era o 

soluție logică a problemei. 

— E imposibil... 

— Ne va servi scopului. Ce altceva am putea face, stăpâne? 
Poate doar să-l fugărim prin munţi tot restul verii şi apoi să ne 
întoarcem purtând ca pradă doar câteva mătăsuri persane. 

— Pot face multe lucruri, Rüstem, dar nu-mi pot asuma titlul 
sultanului.. 

— Cine va şti o dată ce l-ai momit pe şah afară din munți? După 
aceea poți îngropa documentul împreună cu victima. 

Poate are dreptate, gândi Ibrahim. De ce m-aş teme? Suleiman 
mi-a încredințat Divanul şi apoi armata. Eu sunt sultanul, cu 
excepția titlului. Dacă Suleiman n-ar vrea ca eu să-i reprezint 
puterea, atunci de ce s-ar încrede în mine atât de mult? 

— Nu pot, spuse. 

— Nu e altă cale de a-l scoate afară, stăpâne. Mi-a spus că dacă 
sultanul nu vine, atunci ne vom vedea în primăvara următoare la 
Tabriz. 

Ibrahim închise ochii. Ce i-ar fi putut spune lui Suleiman dacă 
se întoarce iarăşi fără victorie? Austriecii îl umiliseră la Guns, 
acum şahul îl hărțuia din munți. Nu avea cum să-l zdrobească şi 
să-şi țină jurământul. Şi până când frontiera din Asia nu era 
sigură, nu puteau să purceadă la marele război cu Carol, în 
Europa. Destinul său era la Viena, nu aici. Viena îi va săpa 
numele în istorie alături de cel al lui Alexandru. 

Se uită la Rüstem care îl urmărea cu un soi de curiozitate 
detaşată. 

— Adu-ţi pana şi pergamentul, spuse Ibrahim. 

„Şahului Tamasp al Persiei, salutări şi urări de sănătate, fie ca 
gloria şi prosperitatea să-ți însoțească zilele. Din diverse 
comunicări verbale avem cunoştinţă de dorința voastră de pace şi, 
prin grația Celui de Sus - fie puterile lui pe veci lăudate! - noi 
înşine nu avem deloc dorința de război cu fraţii noştri întru Islam. 
De aceea, vă facem cunoscut că dacă lăsați Oraşul Sfânt al 
Bagdadului şi toate teritoriile cucerite prin forța armelor, vom ceda 
şi noi Tabrizul şi pământurile cunoscute sub numele de 
Azerbaidjan, dacă veți plăti în fiecare an ca tribut o mie de ducați 
de aur. Zi şi noapte calul nostru e înşeuat ca să mergem şi să ne 
întâlnim pentru a încheia pacea.” 

Scrisă în anul 941 al Hejirei. 
Ibrahim, Conducător Sultan. 


56 


Conducător Sultan! 

Rustem îşi struni calul pe creasta ce domina tabăra otomană. 
Fumul focurilor de dimineaţă încă se mai ridica, acoperind ca un 
văl panorama îndepărtată a munților. De aici Rüstem putea vedea 
cortul stacojiu al marelui vizir, cu stindardul cât şase lungimi de 
cal fâlfâind în bătaia vântului. 

Conducător Sultan! 

Rustem se întoarse şi călări spre nord, îşi îmboldi calul cu 
pintenii până dincolo de prima colină, după care, schimbă direcția 
spre vest. Când absenţa lui se va prelungi, Ibrahim va presupune 
că l-au ucis oamenii şahului. Şi când se va consola cu ideea 
pierderii vistiernicului său, el va fi la Istanbul. 

Ibrahim, prostule... 

Conducător Sultan! 


Topkapi Sarai 


Suleiman mototoli scrisoarea în pumni, cu fața urâțită de 
mâhnire. 

Paşalele şi mulftiii şi căpeteniile care-l înconjurau în Divan 
tăceau. Fiecare dintre ei simțea un fel de triumf: mai mare sau mai 
mic, dar nici unul nu şi-ar fi permis s-o arate. Ibrahim mersese, în 
sfârşit, prea departe! Vanitosul, lăudărosul grec îşi scrisese propria 
sentință. Rustem Paşa stătea în centrul sălii şi îşi aştepta rândul 
să vorbească. Imaculatul necunoscutul Rüstem, gândi Suleiman. 
Nu venea nici o urmă de parfum dinspre el. Puţea a cal, iar pielea 
îi era plină de jeg şi murdărie. Pretindea că făcuse trei săptămâni 
călare, tocmai din Azerbaidjan, spre a-i aduce vestea. 

Mai bine îți murea calul şi îți rupeai gâtul, îşi spuse Suleiman. 

— Ai scris asta la cererea lui? spuse în cele din urmă sultanul.. 

— Da, Mărite Stăpâne. Mi-a poruncit să-l duc şahului Tamasp. 

Suleiman înghiți un nod, încercând să se controleze. Ibrahim, 

ți-aş fi putut ierta orice, numai asta nu! Dacă Rüstem venea la 
mine într-ascuns, poate tot mai găseam vreo scuză. Dar iată-l aici, 
în mijlocul Divanului, prezentându-mi o trădare pe care nu-mi pot 
îngădui s-o tolerez. Ce-ai făcut? 

— Ai fost văzut, vistiernice Rustem? 

— Nu, Stăpâne. Ibrahim crede că m-am dus pe pământurile 
şahului. Dar eu mi-am urmat datoria. Nu puteam lăsa nepedepsită 
o asemenea trădare. 

Vierme cu aere patetice, gândi Suleiman. Cum îndrăzneşti să-mi 
vorbeşti mie de trădare? Ibrahim m-a slujit mai mult de un sfert de 
secol, ca prieten, conducător al armatei mele şi vizir. De unde ştii 
tu care a fost motivaţia lui pentru asta? Cum poți fi atât de sigur? 

— Sultanul îți rămâne îndatorat, Rüstem, se sforță el să 
pronunţe. Se uită din nou la pergamentul din mâinile sale. 

— Cum merge campania împotriva şahului? 

— Rău, Stăpâne. De la Tabriz, Ibrahim Paşa urmăreşte 
duşmanul prin munți, dar tot ce zărim sunt cozile cailor în 
retragere. Căpeteniile îl îndeamnă să meargă spre Bagdad, dar el 
nu ține seama de sfatul lor. Spune că el e singurul capabil să 
aducă victoria. Spune că aşa a fost întotdeauna. 

În sală se auzi o rumoare reținută, ca un oftat. Cum îndrăznea 
Rustem să repete asemenea lucruri? se întrebă Suleiman. Rosteşte 
asemenea calomnii de parcă ar fi cifre pe o foaie de calcule. Ce va 
mai spune Ibrahim mai departe? Va revendica gloria Rhodosului, 
şi Budapestei, şi Mohâcsului? 

— Şi moralul armatei”? 

— E scăzut, Stăpâne. Toţi tânjesc după prezența ta la 
conducere. lenicerii doresc să-i conduci tu la victorie. Se tem că 
Ibrahim îi va afunda doar tot mai adânc în munți, spre dezastru. 

Suleiman privi în sus, spre praful ce se vedea plutind în razele 
de lumină venite de la ferestrele înalte. Trecerea prafului. Trecerea 
oricărei reputații. 

În spatele lui, ştia, se afla fereastra cu dantelă, fereastra fricii, 
privind sumbră către Divan. Nu era nimeni în spatele cortinei de 
tafta neagră, dar Suleiman îşi dori din toată inima să fi fost acolo, 
acum, să poată privi pe altcineva cum ia hotărârea grozavă pe care 
ştia că trebuie să o ia până la urmă. 

57 
Eski Sarai 


Razele lumânărilor dansau pe zidurile de piatră şi poleiau 
candelabrele cu ierburi parfumate ce atârnau din tavanul boltit. 
Suleiman îşi scoase turbanul şi îşi trecu palma peste pielea netedă 
a capului până spre ceafă, simbolul legământului strămoşilor săi 
hagii. Închise ochii. Simţea astăzi povara mai grea decât în oricare 
altă zi din cei cincisprezece ani de când primise mantia lui Osman. 

Se lăsă pe divan şi aşteptă. 

— Stăpâne. 

Ea intrase pe nesimţite prin cortinele de catifea şi 
îngenunchease la picioarele sale. De data asta pe chipul ei nu mai 
era nici un surâs. Îşi aplecă fruntea spre el ca să-i sărute mâna, 
apoi i-o luă şi-o duse la obraz. 

— Ai aflat? 

— Da, Stăpâne. 

— Cum? 

— Şoaptele, Stăpâne. 

— Întotdeauna sunt şoapte? 

— Când am trecut de cortine şi ţi-am văzut chipul, am ştiut că 
de data asta şoaptele sunt adevărate. El o mângâie pe păr şi fața i 
se îmblânzi. 

— Ce mă fac? 

— Pot să văd scrisoarea, Stăpâne? şopti ea. 

El îşi desfăcu pumnul stâng, cu palma în sus. Scrisoarea era tot 
acolo, mototolită, de când Rustem apăruse în Divan. 


Hürrem o despături. Era abia vizibilă acum. Era rău boțită, iar 
transpiraţia lui Suleiman pătase literele. Dar putu înțelege că era o 
propunere de pace. Şi putu citi semnătura. 

— Conducător Sultan! 

Oh, Rüstem! Gândi. Hürrem. Abbas te-a ales bine. Ai un geniu 
rar pentru intrigă! 

— Cere pace, spuse ea. 

— E nebun, şuieră Suleiman, răguşit. Ce l-a putut poseda în 

clipa în care a făcut asta? 

— Acest vistiernic, Rüstem, merită încrederea? 

— Cum ar putea profita dintr-o asemenea minciună? 

De fapt, nu e nici o minciună. E scris acolo, sub propriul meu 
sigiliu „Conducător Sultan”! Sultan! Nu poate exista împrejurare 
sau provocare în care alt om decât mine să-şi spună Sultan! Asta e 
rebeliune. Şi el o ştie. 

— E prietenul tău, Suleiman. Mi-ai vorbit de el adesea ... 

— Da, este prietenul meu, mai mult decât un prieten! Asta face 
totul şi mai de neiertat! 

— Nu acţiona pripit, Stăpâne. 

— Hürrem, cred că eşti singura care a vorbit azi pentru el. 
Deodată are duşmani de care habar n-am avut. Au ieşit din toate 
crăpăturile palatului ca să-l înfunde! 

Da, vorbesc pentru el, gândi Hürrem. lar când capul îi va 
putrezi deasupra Porții Fericirii îți vei aduce aminte că eu i-am fost 
prieten. Dacă aş deveni instrumentul morții lui, m-ai uri şi pe 
mine. Timpul trebuie să aibă grijă de Ibrahim, de-acum. 

— Trebuie să te duci la el, şopti ea. 

El încuviință, încet. 

— Cu cât amân mai mult, cu atât sunt mai amenințat. Nu pot 
sta cu mâinile încrucişate. Şi totuşi, nu pot să-l vatăm, rusoaică 
mică. Ar fi ca şi când mi-aş tăia o bucată din inimă. 

— S-ar putea să nu fie nevoie. Stăpâne, dacă îţi este într-adevăr 
prieten trebuie să fie o cale prin care să-l poţi ierta. 

El smulse scrisoarea din mâinile ei. 

— Nu e nici o cale! Ce iertare mai poate fi aici? 

Sări în picioare şi merse la lumânarea ce ardea lângă uşă, în 
sfeşnicul de argint. Ținu scrisoarea deasupra flăcării, răsucind-o 
între degete, privind-o cum arde. 

— Nu-l vei confrunta cu scrisoarea? spuse ea. 

— Ca să nege? Îmi va spune de scrisoare cu gura lui când 
ajung. Dacă e adevărat, prietenul meu nu va ascunde asta de 
mine. 

Lăsă pergamentul arzând să-i cadă pe podea. Zdrobi apoi 
flăcările şi scrumul cu talpa cizmei de piele. 

Se aruncă pe divan. 

— Ibrahim... 

Hürrem veni lângă el. Îi apăsă capul pe sânii ei, şi îl simţi cum 
plângea încet, în braţele sale. 

— Hürrem, şopti el, ce m-aş face fără tine? 

— Sst, murmură ea; mângâindu-i tâmplele cu degetele şi 
disprețuindu-i slăbiciunea mai mult decât oricând. 

Era ultima zi fierbinte a lui august, perioadă din an în care 
numai săracii rămâneau să se înăbuşe în acest oraş ca un cuptor. 
Suleiman abia se întorsese cu Divanul şi Haremul său de la 
Adrianopol, unde se retrăsese pentru vânătoare şi pentru a scăpa 
de răsuflarea pârjolitoare a vântului. Nu era vremea de începere a 
unei noi campanii, atât de periculos de aproape de iarnă, îşi spuse. 
Gândul la călătoria lungă, obositoare, peste toată Anatolia, 
deprima. Dar nu exista alegere. Trebuia să se alăture armatei sale 
şi încă repede. 

Traversă Bosforul cu trei sute de ieniceri şi un escadron de 
spahii şi călări spre Uskiidar, apoi se îndreptă spre vest, peste 
câmpiile fierbinți ale Anatoliei, înspre munții Asiei. 

Ştiu că va trece de ciclu complet al lunii până când va ajunge la 
destinație, o lună întreagă de praf, de dureri musculare, de călărit, 
călărit, călărit. 

Conducător Sultan! 


Urmă drumul lui Alexandru, printre livezi de smochini şi 
măslini, câmpuri de grâne şi de bumbac. Trecură prin Koniah, 
unde strămoşii săi selgiucizi trăiseră cândva, şi unde făcu o oprire 
ca să se închine la Mevlan Turbesi, mormântul lui Jallal Ad-Din 
Rumi, care întemeiase ordinul Dervişilor. 

Din Koniah trecură peste stepele pustii ce se coceau sub soarele 
fierbinte. Singurii companioni erau corturile negre ale nomazilor 
fluturând în vânt şi zidurile de piatră fierbinte ale 
caravanseraiurilor ce ofereau adăpost caravanelor de cămile din 
Samarkand şi Medina. 

Trecură prin Edessa, locul de naştere al lui Abraham, unde 
bătrâni stăteau în umbra cetăţii şi aruncau boabe de năut într-un 

bazin cu peşti sacri. De acolo, călăriră spre munții întinşi şi sterpi, 
unde vânturile fierbinți ale deşertului nu puteau pătrunde. Aerul 
deveni brusc mai rece, iar stepa brună cedă locul stâncilor goale şi 
curenților atât de reci, încât aveau asupra pielii efectul briciului. 
Vremea se schimba brusc, o furtună sălbatică putând întuneca 
cerul albastru în numai câteva minute, vântul şfichiuind oameni şi 
cai ca un bici. Erau locuri în care numai caprele, oile şi kurzii 
puteau să supraviețuiască. 

Călăriră douăsprezece ore pe zi, oprindu-se doar când caii erau 
prea obosiţi ca să mai continue, plini de spumă pe boturi şi 
spinări, cu ochii roşii şi mari de epuizare şi sete. Dar tot târziu în 
august era când ajunseră, în sfârşit în Azerbaidjan. 

Cercetaşii merseră înainte ca să localizeze tabăra şi să-l prevină 
pe Ibrahim să organizeze întâmpinarea lui Suleiman. O săptămână 
mai târziu se aflau pe coasta dealului de pe care se puteau vedea 
firele de fum scoase de focurile din vale. Tabăra otomană se 
întindea în panorama din fața lor. 

Suleiman nu dorea decât să se arunce la pământ şi să plângă, 
să se uşureze. Epuizarea se cuibărea în oasele sale, făcea parte din 
el acum, ca şi murdăria din piele. Dar nu putea să-şi arate 
oboseala în fața ostaşilor săi. Mai ales a ienicerilor. Se ridică în şa 
şi-şi îmboldi calul la vale. 


Corturile fuseseră înălțate în rânduri lungi şi drepte, pe divizii şi 
regimente. La intervale regulate, se săpaseră gropi pentru 
excremente. Caii fuseseră adăpostiți, maşinile de asediu, carele cu 
provizii şi tunurile fuseseră trase deoparte, în ordine perfectă. 
Tabăra era cufundată în linişte, căci nu erau tolerate bătăile, 
jocurile sau băutura. Dar când oamenii recunoscuseră steagul 
lung cât şapte cai al sultanului şi zăriră bărbatul înalt şi bărbos de 
pe calul alb, în haine verzi şi turban imaculat, izbucniră în urale. 
Vestea se răspândi repede. Suleiman se întorcea în fruntea lor 
iarăşi! Îi va conduce dincolo de munţi, spre victorie! 

Suleiman îşi mână calul în fața cortului stacojiu de mătase cu 
steagul înalt cât şase cai. Ibrahim apăru şi execută repede salutul 
ceremonios, atingând cu fruntea pământul în fața lui. 

— Stăpâne, spuse el. 

Unde-i era rânjetul băiețesc? Se întrebă Suleiman. Unde era 

tânărul care s-ar fi repezit înaintea lui ca să-l îmbrățişeze după 
fiecare despărțire? Uitaţi-vă la expresia aceasta vinovată. 

— Ai capul şahului? zise Suleiman. 

Ibrahim răspunse după o pauză lungă. 

— Nu încă, Stăpâne. 

— Atunci vom pleca spre Bagdad. Sultanul va conduce oastea. 

— E bine că eşti aici, Stăpâne. 

— Da, Ibrahim? 

— Numai motivul pentru care ai venit mă tulbură. Nu mai ai 
încredere în conducătorul armatei tale? 

— Locul unui sultan e în fruntea armatei, aşa cum niciodată n- 
ai încetat să-mi repeți. 

— E singurul motiv, Stăpâne? 

Şedeau turceşte pe covoarele groase din pavilionul lui Suleiman. 
Cărbunii din vasele de cupru străluceau fierbinți, ațâțați de o 
rafală de vânt. În apropiere, un cal bătu din copite şi sforăi, speriat 
de vuietul vântului şi de frigul neaşteptat. 

Suleiman era obosit. Călătoria îl epuizase. Ochii îi erau umflați 
de lipsă de somn, cu greu îşi putea concentra gândurile. Şi îi era 
frig. Nu simţise asemenea frig de mult timp. Îşi trase mantia 
îmblănită cu hermină mai aproape şi şi-o puse pe umeri. 

— Ca apărător al Credinței, sunt obligat să apăr Bagdadul, nu 
să fugăresc cu oastea fantome prin pustietăți. 

— Dacă-l învingem pe şah, Bagdadul este şi el al nostru. 

Suleiman scrută faţa vizirului, în căutarea adevărului. În orice 
moment, gândi, în orice clipă mi se poate confesa; poate explica de 
ce a făcut ce-a făcut. Nu pot fi secrete între noi; nu va îngădui aşa 
ceva. O să-i dea chiar el ocazia. 

— Poate ar trebui să tratăm cu el, spuse Suleiman. O licărire de 
teamă apăru în ochii lui Ibrahim. O văzuse clar. 

— Şi ce să-i oferim? 

— Nimic. Poate o frânghie pentru gât. 

Suleiman scutură din cap. 

— E la fel de alunecos ca şi Împăratul Roman. Poate că 

niciodată nu vom întâlni vreunul din ei în luptă, Ibrahim. Este mai 
important să ne facem datoria. Noi apărăm Credinţa. 

— Credinţa! 

Suleiman văzu că Ibrahim regreta blasfemia încă din clipa în 
care o rostise. 

— Este rațiunea armatei mele, Ibrahim. Alta nu e. Jihadul este 
pentru Allah. E datoria noastră. 

Caii deveneau neliniştiți. Îi putea auzi bătând din copite, 
acoperind şuieratul vântului.. 

— Mâine ne pregătim de Bagdad. Vom cuceri Oraşul Sfânt şi la 
nevoie vom ierna acolo. Munţii nu sunt potriviți pentru o armată 
atât de mare. 

Suleiman putea simți umilința lui Ibrahim. Vizirul se uita fix 
spre cărbunii incandescențţi, cu buzele strânse într-o linie subțire, 
plină de furie. 

— De ce-mi faci una ca asta? şuieră el. 

Suleiman simți cum pumnii i se încleştaseră în poală. După ce 
m-ai trădat, îndrăzneşti să-mi ceri socoteală pentru ceea ce fac? 
gândi el. 

— Sunt obosit, trebuie să dorm, spuse. Lasă-mă, acum. 

Obiceiul lor era să doarmă în acelaşi pavilion când erau în 
campanie. Dar în seara aceasta Suleiman nu-i ceru prezența şi 
Ibrahim nu protestă în fața surghiunului. Se ridică în picioare, 
execută un salut şi ieşi. 


În timpul nopții vijelia se năpusti peste capetele lor. Suleiman 
se trezi auzind caii şi cămilele agitându-se în furtună. Oamenii 
strigau în întuneric şi apoi încă o rafală scutură pavilionul atât de 
puternic, încât el crezu că peretele de mătase aurie fusese sfâşiat 
pe toată înălțimea. Îşi puse repede o haină şi se grăbi spre intrare. 
Perdele de lapoviță şi ninsoare tăioasă astupau totul. Îşi acoperi 
fața ca s-o apere de palma usturătoare a zăpezii. Auzea urletele 
animalelor şi oamenilor, dar tot spaţiul nopții era ascuns într-un 
văl alb. Torte licăriră o clipă şi fură stinse de vânt. 

Pajii tremurau speriați. Chiar şi unul dintre străjerii lui căzu în 
genunchi. 

— Allah să ne apere! murmură el. E mâna magicienilor perşi. 

— E doar o furtună! strigă Suleiman, făcând eforturi să se 

adune el însuşi. Ridică-te, omule! 
Il săltă în picioare cu propriile mâini. La naiba cu Ibrahim, 
gândi. La naiba cu trădarea şi prostiile tale! La naiba! 


Ibrahim se clătină pe picioare, uimit de spectacolul pe care i-l 
ofereau zorii. Valea era îmbrăcată în alb. Corturile se îndoiseră sub 
greutatea zăpezii. Piciorul înghețat bocnă al unei cămile răsărea ca 
o ramură lungă dintr-un troian. 

— Doamne, ajută-mă în nenorocirea mea, murmură el. 

O lumină ciudată, gri încerca să treacă prin păturile groase, 
agăţate de nori negri. Întreaga vale amuţise, cuprinsă de o tăcere 
stranie. Regimente întregi fuseseră îngropate sub troiene, corturile 
fuseseră smulse de forța vântului. Bucăţi de pânză fâlfâiau încă în 
vârful parilor rupți, ca steagurile zdrențuite ale unei armate 
înfrânte. 

Ibrahim ascultă ceea ce părea a fi vuietul vântului, dar vântul 
se liniştise. Îşi dădu seama că erau strigătele oamenilor prinşi în 
zăpadă, amestecate cu nechezatul cailor şi cămilelor pe moarte. 

Nu mai întâlnise înfrângerea până atunci, dar acum o 
recunoscu: în loc de sânge era zăpadă. Nu îl învinsese un inamic 
viu, ci munții. 

Oamenii se clătinau, orbiți de zăpadă, într-un peisaj care nu 
mai semăna cu cel din seara trecută. Unii scormoneau disperaţi 
zăpada căutând vreun camarad, trăgeau de hamurile unui cal pe 
jumătate îngropat într-un nămete. 

Cei mai înalți priveau pe furiş către trecătorile din munți, 
aşteptând parcă siluetele călăreților perşi desenate pe fundalul 
zorilor. Erau neajutoraţi. Lipsiţi de orice apărare. Dacă duşmanul 
ar veni acum... 

— Ibrahim! 

Acesta se întoarse spre el. Suleiman stătea mai sus de el, cu 
iataganul împodobit atârnat la brâu. Recunoscu pe fața lui o furie 
pe care o mai văzuse o singură dată în viață: la Rhodos, când 
chemase călăul ca să-i ucidă pe conducătorul oştii şi pe marele 
vizir. 

— Ce ai făcut? 

Ibrahim întinse braţele în lături, inert. Cine ar fi putut anticipa 
o asemenea furtună, în septembrie? 

— Dacă vin perşii acum vom muri cu toţii aici! mârâi Suleiman. 

Ibrahim se uită la el. Ce putea spune? 

Suleiman veni mai aproape pentru ca pajii şi soldaţii din jur să 
nu-i audă vorbele. 

— Uneori m-am întrebat dacă nu cumva tu şi cu mine ne-am 
născut în familii greşite, şopti el. Dar se pare că nu. 

Suleiman se întoarse şi porni prin zăpada groasă până mai sus 
de genunchi, înspre resturile taberei ienicerilor. 

Trebuiau să se reorganizeze repede, realiză Ibrahim, şi să se 
retragă. Dar asta nu mai era datoria sa. Sultanul era din nou la 
comandă şi el va da toate ordinele zilei. 

Galata 


Razele provenite de la lumânarea de ceară tremurau pe luciul 
şirului de lespezi albastre. De fiecare dată când Abbas se mişca, 
mătasea caftanului său foşnea ca o frunză uscată în bătaia 
vântului. 

Acesta oftă şi privi către Ludovici:. 

— Sunt zile primejdioase, spuse el. 

— Fiecare zi e primejdioasă, Abbas. 

— Te-ai ocupat să fie în siguranță? A plecat din Istanbul? 

— Da răspunse Ludovici, şi întâlni privirea lui Abbas. A plecat. 

Abbas mormăi satisfăcut. 


Ludovici nu ştiu ce să spună. 

— Mai ai eunuci pe lângă casă, Ludovici? 

— Am un harem, spuse el, de parcă asta explica totul. 

Abbas nu zise nimic, dar tăcerea sa era plină de reproşuri. 

— Te gândeşti vreodată la vremurile de demult, Abbas? La 
Veneţia? 

— Mi se pare că au trecut o sută de ani. Amintirile mele din 
vremea aceea seamănă cu frunzăritul unui jurnal străin. 

— Aş vrea să mă fi ascultat atunci, când ţi-am spus. 

O umbră de surâs; rânjet şi tristețe. 

— Da, m-ai prevenit, mi-aduc aminte. Şi timpul a dovedit că ai 
avut dreptate. 

— Asta nu mi-a adus nici o mulțumire. 

— Ştiu, Ludovici. Dar soarta omului i-e scrisă de Dumnezeu în 
frunte. Şi soarta mea a fost aceasta. N-aş fi putut face altfel, aşa 
cum norul nu poate hotări în ce parte să alunece pe cer. Direcţia 
lui e dictată de voința Domnului, la fel ca viața mea. 

— Atunci, în ziua de apoi Dumnezeu nu va avea nici un drept 
să-ți judece păcatele. El este cel care ar trebui să-ți ceară iertare. 

— Asta e blasfemie, Ludovici, şi nu o voi asculta. Bate din palme 
ca să-ți cheme haremul tău? 

Ludovici fu intrigat de întrebare. 

— Dar ea nu e o concubină. Este o femeie creştină, de familie 
aleasă. 

— Da, dar ai făcut-o? Ţi-a fost concubină? 

— Nu, minți Ludovici. Nu mi-a fost. 

— Bun, te cred, spuse Abbas, dar ceva din expresia lui îi sugeră 
lui Ludovici că şi el mintea. 

Când Ludovici se întoarse la reşedinţa sa din Pera urcă în biroul 
său şi rămase mult timp lângă fereastră, privind marea şi 
reflectând. Apoi strigă câteva porunci către Hyacinth, care o luă la 
fugă pe coridor. Ludovici se aşeză la masa mare de stejar de lângă 
fereastră şi aşteptă. 

Julia intră încet, însoțită de foşnetul moale al fustelor lungi ce 
se târau pe marmura albă. 

— Ai venit să mă vezi? întrebă ea. 

Ludovici se ridică şi-i oferi un scaun. 

— Te rog. Stai jos, spuse el. 

Ea se aşeză, iar el îşi trase un scaun lângă ea. 

— S-a întâmplat ceva, Ludovici? 

El dădu din cap. 

— Mă urăşti, Julia? 

— De ce să te urăsc? 

El nu răspunse. 

— N-ai făcut altceva decât face sultanul cu concubinele sale, 
sau chiar tu cu ale tale. Atât că tu nu m-ai băgat după aceea într- 
un sac, ca să mă îneci în Bosfor. 

— Mi-e ruşine. 

— Altă dată mi-ar fi fost şi mie ruşine. Dar, turcii au făcut din 
mine o târfă şi nu mi-a rămas nimic ca să-mi fie ruşine. 

— Dar tu nu eşti o târfă! 

El sări brusc în picioare răsturnându-şi scaunul. Îi întoarse 
spatele şi privi în întuneric către apele Cornului. 

— Sunt recunoscătoare, Ludovici. Mi-ai salvat viața. Mi-ai dat 
adăpost aici. Cred că de fapt prefer să fiu o concubină, decât o 
călugăriță. Deşi poate că singura diferență constă în activitățile din 
timpul serii. 

El se întoarse. Îşi bătea joc de el? Îşi încrucişă braţele şi se 
aplecă spre ea. 

— Serena a murit, spuse el. 

Julia respiră adânc. 

— Când? 

— Acum trei săptămâni, în Cipru. Am primit vestea astăzi. 

Ea ridică din umeri. 

— Asta nu schimbă nimic pentru mine. 

— Poate că schimbă. 

Ludovici plecă de lângă fereastră. 

— Mărită-te cu mine. 

Julia îl privi surprinsă. 

— De ce? 

— Pentru că te iubesc. 

— Sunt mulțumită cu poziția de concubină, stăpâne. Căsătoria 
cu tine n-ar schimba nimic. 

— l-am spus lui Hyacinth să vândă haremul. Te vreau numai pe 
tine, Julia. 

Julia se ridică şi traversă încăperea. 

— Vrei să te iubesc, iar eu nu pot. 

— Poţi încerca, spuse Ludovici. 

Julia scutură din cap. 

— Iubesc doar Veneţia şi câteva după-amiezi furate, petrecute 
pe canale. Şi Sirhane? Gândi ea. 

— Te vreau. 

— Mă ai deja. 

— Atunci să spunem că o fac pentru că mi-e ruşine. Mărită-te, 
totuşi, cu mine. 

Ea se aplecă spre el şi îl sărută delicat pe obraz. Ludovici se 
întinse şi o strânse în braţe, dar când o sărută nu simți nici un 
răspuns şi ştiu că ceea ce voia de la ea îi era tot atât de imposibil 
de obținut ca şi lui Abbas. 


Mesopotamia 


Bagdadul fusese construit din aceeaşi cărămidă şi piatră ca şi 
vechiul oraş al Babylonului. Oraşul califului Harun al-Raşid se 
sprijinea pe Tigru şi Eufrat. Şiruri de palmieri mărgineau domurile 
şi minaretele ce promiteau o pradă bogată în mătăsuri, aur şi 
femei. 

Suleiman stătea nemişcat pe armăsarul său arab, privind 
maşinile de asediu şi tunurile târându-se pe poziții şi murmură o 
rugăciune de mulțumire. Momentul de criză trecuse. 

Perşii nu veniseră în dimineața aceea. Simpla lui prezență 
electrizase oastea şi până la căderea serii erau reorganizați şi 
începeau lunga şi lenta retragere din munţii ce fuseseră gata să-i 
înghită. 

Imperiul lui Mahomed, Oastea Islamului, cât pe ce să fie 
distruse, prin grija „Conducătorului Sultan” gândi el amar. 
Credincios sau nu, Ibrahim avea o datorie către mine. Dar a 
pierdut-o din vedere din pricina ambiţiei. 

Ibrahim călări înspre el şi şaua lui bătută în rubine şi smaralde 
licări în lumina dimineţii. Rânjea, de parcă ororile ultimei 
săptămâni nu fuseseră decât nişte vise urâte, ce trebuiau alungate 
la venirea zorilor. 

— De ce eşti atât de solemn, Stăpâne? 

— Ar fi trebuit să fii în fața acestor porți cu două luni în urmă. 

Ibrahim ridică din umeri, de parcă ar fi fost o supărare minoră. 

— Aga ienicerilor avea chef de o campanie lungă, rânji el. I-am 
oferit-o! Bătrânul urs încă îşi mai topeşte zăpada din cizme! 

— Acesta este obiectivul nostru, Ibrahim. Nu să-i facem pe plac 
Agăi, nici să-l găsim pe şah. Noi trebuia să venim aici spre a 
alunga javrele din oraş. 

Ibrahim deveni posac. 

— Ai spus că vrei capul javrei. 

— Nu. Tu ai spus-o. 

Suleiman îmboldi cu pintenii calul şi porni înainte, lăsându-l pe 
Ibrahim în urmă. 


61 


Eski Sarai, 1535 


Era deja primăvară, dar zăpada încă se mai ţinea lipită de 
acoperişurile chioşcurilor din Topkapi Sarai, căzând uneori în mici 
avalanşe de pe domul catedralei Aya Sofia, sau înghețând fântânile 
din curțile de la Eski Saraya. Numai Hürrem şi Kislar Aghasi 
aveau dreptul la caftanul căptuşit cu blană. Celelalte odalisce şi 
servitorii înghețau în caftane subțiri, în timp ce trebăluiau prin 
curțile reci şi culoarele pustii. În interiorul palatului, cu toate uşile 
şi gemulețele închise strâns, ca apărare împotriva frigului, 
mirosurile stătute de ierburi aromate, cărbuni şi haşiş se 
amestecau, formând împreună o pâclă sufocantă. Hürrem îşi 
pusese servitorii să-i stropească iatacurile cu esență de portocale 
şi apă de trandafiri, ca s-o îndepărteze. 

— A sosit un curier din Palat, Stăpână. Suleiman va fi la 
Istanbul în câteva zile. 

— Cu Ibrahim? 

— Da, Stăpână, zise Abbas. 

Tot oraşul ştia, desigur, cum îl sfidase Ibrahim pe sultan, 
ajungând până la a-i uzurpa titlul şi a-şi spune „Conducător 
Sultan”. Secretul nu se voise răspândit dincolo de zidurile 
Divanului, dar Rustem avusese grijă ca în câteva zile întreg oraşul 
să cunoască trădarea. Vistiernicul fusese într-adevăr o revelație. 

Luarea Bagdadului şi trecerea lunilor lungi de iarnă nu 
potoliseră bârfele. Mai degrabă le întețiseră. Veştile veneau 
neregulat, prin curieri ce trebuiau să călărească douăzeci, chiar 
treizeci de zile şi nopți pentru a ajunge la Istanbul. Şi tot oraşul 
aştepta să vadă ce va face Suleiman, cum se va descurca în 
privința „Conducătorului Sultan”. 

Neguțătorii încă îl mai înjurau şi blestemau pe grec prin bazare. 
Statuile din fața palatului său de la At Meydani fuseseră 

desfigurate într-o noapte. Întregul Istanbul îl ura, ura puterea lui 
asupra sultanului şi felul în care îşi arăta ostentativ bogăția. Un 
singur om, se părea, îi mai tolera încă excesele. 

De multe ori Hürrem se întrebase dacă nu cumva Ibrahim era 
mort,  ştrangulat de lanțul călăului sau atârnat într-o 
spânzurătoare în piața Bagdadului. Se gândea că Suleiman putea 
fi în doliu de mai multe săptămâni atunci când ea abia ar fi primit 
vestea. Când Suleiman părăsise Istanbulul la sfârşitul verii 
trecute, Hürrem îşi spusese că nu-l va mai vedea pe Ibrahim 
niciodată. Dar iată că, asemenea unui teribil spirit întunecat, 
acesta se părea că nu putea să moară. 

Hürrem îşi muşcă buza de jos. Pentru prima dată, Abbas se 
întrebă dacă nu cumva de data asta planurile ei dăduseră greş. 
Oare cât mai trebuia să-l întărâte Ibrahim pe sultan pentru ca 
acesta să reacționeze? 

— Sunt şi alte veşti, spuse Abbas. 

— Spune. 

— Şahul a atacat ariergarda noastră pe drumul de întoarcere 
prin Azerbaidjan. Au pierit patru bei şi sute de ieniceri au fost 
făcuți prizonieri. 

Cine era comandant? 

— Ibrahim. Sultanul călărea în frunte, cu spahiii. 

Hürrem păru să se relaxeze. Fața i se îmblânzi într-un zâmbet 
larg. 

— Se pare că graţia divină l-a cam părăsit, Abbas. 

— Da, stăpână. 

Abbas nu simțea nici un triumf personal în intriga în care se 
angajase. Fusese silit de împrejurări să joace un anumit rol. Dar 
singura plăcere pe care şi-o mai putea imagina în viață ar fi fost s- 
o vadă pe Hürrem legată bine într-un sac şi dusă frumuşel spre 
mijlocul Bosforului. 

Poate că într-o zi... 

— Te-ai descurcat bine, Abbas. 

— Mulţumesc, stăpână. 

— Şi Rustem, la fel. Pare să aibă mult talent. Sunt sigură că îl 
vom mai putea folosi în viitorul apropiat. Îi poţi transmite 
mulțumirile mele şi asigurarea că va fi răsplătit din plin. 

— Îi voi spune întocmai. 

Abbas execută o temenea, dornic să iasă cât mai repede din 
încăpere. Nu era vorba doar de căldura înăbuşitoare a cărbunilor 
aprinşi şi de miasmele grețoase de parfum - în odaie era atât de 
cald încât Hürrem nu purta decât o vestă de catifea şi şalvari de 
mătase - dar în ultimele zile chiar şi numai vederea ei îi făcea rău. 
Suleiman îi acordase prea multe favoruri, prea multă putere, 
devenise un monstru. 

— Apropo. Ai văzut-o pe Julia? îl întrebă Hürrem când era gata 
să plece. 

— Nu, stăpână. 

— Sunt curioasă, atâta tot. M-am tot gândit la ce mi-ai spus. 
Oare cât te putea plăti o simplă sclavă, ca să merite să-ți rişti 
gâtul? 

Ştie. 

— Mi-a fost milă de ea, stăpână. 

— Bunul, bravul meu Abbas. 

— Cum spui, stăpână. 

— E măritată cu Ludovici Gambetto, unul din neguţătorii 
venețieni din Pera. Ştiai? 

Odaia începuse să se învârtească. Abbas speră că nu i se va 
vedea tulburarea pe față. 

— Da, stăpână, minți el. 

— Sper ca lui să-i placă mai mult decât i-a plăcut sultanului.. 

— Şi eu sper la fel, stăpână. 

— Mulţumesc, Abbas. 

Abbas se întoarse în cămăruța lui cu inima în flăcări. Ludovici, 
ce-ai făcut? M-ai mințit, m-ai mințit. 

Biată Julia. 

Sper să fii fericită. 

Eu am făcut tot ce am putut. 


62 


Suleiman arăta îmbătrânit. Era de parcă aici, timpul înghețase 
o dată cu fântânile din Eski Sarai, în vreme ce acolo în munții şi 
câmpiile Persiei, se scurseseră vreo zece ani. Şi totuşi, schimbarea 
nu era fizică. În părul său nu era mai mult alb, spatele îi era la fel 

de drept, nu şchiopăta şi nu avea nici o cicatrice nouă. 

Poate că pielea este, gândi Hürrem. Pielea îi fusese lustruită de 
iarna lungă şi aspră din munți şi deşerturi, accentuându-i liniile 
feței. Sau poate era doar ținuta trupului, uscat de parcă 
deşerturile persane i-ar fi supt toate sucurile. Nu mai era nici un 
foc în el, nici o urmă de spirit, arăta înfrânt. 

Şedea în fața măsuţei joase, privind în gol la cine ştie ce 
amintiri, cu pumnii încleştați în poală. Hürrem aşeză tava cu 
mâncare în fața lui şi îngenunche lângă el. 

— Ce s-a întâmplat, Stăpâne? 

— Ibrahim! murmură Suleiman. 

— Stăpâne? 

— Ce să fac, rusoaică mică? 

— L-ai confruntat cu scrisoarea? 

— Am aşteptat să mărturisească. N-a făcut-o. Ce să fac acum? 
Să-l aduc pe Rüstem în fața lui? 

— Îşi poate găsi iertarea astfel? 

Suleiman negă din cap. 

— Am vrut doar mărturisirea lui liberă. N-aş putea să-i suport 
minciunile. Scrisoarea era semnată sub duplicatul peceții mele. 
Ce-ar mai putea spune ca să scape? 

— Şi-atunci? 

— Şi totuşi îl iubesc, Hürrem. Nu cum te iubesc pe tine, totuşi îl 
iubesc. Ce să fac? 

Trebuie să-l ucizi, gândi Hürrem. Orice altceva ne pune pe toți 
în primejdie. Cum poți ezita atâta? 

— Ai putea să-l exilezi, cum ai făcut cu Ahmed Paşa. 

— Ahmed Paşa s-a folosit de exil ca să se răscoale. Pot să risc 
aşa ceva cu Ibrahim, care e mai puternic decât a fost vreodată 
Ahmed? 

Sigur că nu, gândi Hürrem. 

— Ţi-a fost prieten atâta timp, Stăpâne. Ştiu că-l iubeşti ca pe 
un frate. Nu-mi cere mie sfatul în privința asta. 

— Şi totuşi în cine să mă încred? 

Ea îl mângâie pe obraz, simțind apăsarea de răspuns în palmă. 

— A fost cel mai mare vizir al tău. 

— Da, rusoaică mică, dar acum lăcomia şi ambiția l-au distrus. 
Pe drumul de întoarcere de la Bagdad a îngăduit beilor de Siria şi 

Cairo să-şi aşeze tabăra într-o vale, lipsiți de orice scăpare. În 
calitate de comandant, ar fi trebuit să ia măsuri împotriva 
atacurilor din spate. Dar el a fost mai ocupat cu păzirea baloturilor 
de mătase pe care le-a luat din Persia. A permis cavaleriei şahului 
să administreze cea mai mare înfrângere pe care a suferit-o oastea 
mea vreodată. În loc să celebrăm victoria de la Bagdad, ne-am 
întors în dezordine la Istanbul, lingându-ne rănile. Şi toate 
acestea, grație „Conducătorului Sultan”. 

Hürrem îi luă mâinile într-ale sale. 

— A conspirat împotriva tronului lui Osman, cu fapta, nu cu 
inima. Chiar tu ai spus-o, e victima neglijenţei față de îndatoririle 
sale, Stăpâne. Îţi simt durerea; dar ce altceva ai putea face? 


Dincolo de fereastră soarele cobora poleind în culoarea 
trandafirului acoperişurile pline de zăpadă ale vechiului palat. 

— Vine să cineze cu mine în seara asta, la Topkapi Sarai. 

Hürrem îşi lăsă capul pe umărul lui. Incredibil. Ar trebui să fii 
nebun - ca Ibrahim, ca să pierzi încrederea unui asemenea om. 

— Ce-i vei spune, Stăpâne. 

— Nu m-am gândit niciodată că va veni o asemenea zi. 

— Nimeni nu-şi poate şti viitorul. Ne putem doar imagina visele 
împlinite. 

— Nu-i pot lua viaţa, Hürrem. Nu pot. Mi-am dat cuvântul. 

— Stăpâne? 

— Am făcut un legământ când l-am făcut vizir — am jurat în fața 
lui Allah! — că atâta vreme cât trăiesc nu va trebui să se teamă de 
mine. l-am dat cuvântul meu. 

Stătură mult timp tăcuți. Umbre lungi se întindeau pe covor. 
Pajii trecură neauziți prin încăpere, spre a aprinde lumânări şi 
lămpi cu ulei. 

— Trebuie să moară? şopti Hürrem. 

— Legea spune că trebuie. 

— Atunci există o cale. Deşi, Stăpâne, mi-e greu să o spun şi în 
şoaptă. Dar dacă ţi-ar putea opri chinul... 

— Spune! 

— Ai jurat că nu-l vei da morții cât trăieşti. Atunci fă ca porunca 
să fie îndeplinită în timp ce dormi. Muftii spun că, atunci când 
doarme omul, nu trăieşte cu adevărat. Este ca o moarte uşoară. 

Aşa vei respecta legea, datoria pe care o ai față de tron şi de Islam, 
fără a-ți încălca jurământul. 

Suleiman nu-i răspunse mult timp. 

— Aşa să fie, zise el în cele din urmă. 


63 
Topkapi Sarai 


Lumina pâlpâitoare a lămpilor se reflecta în rubinele încrustate 
în mânerele sfeşnicelor. Astea îi aminteau lui Suleiman de focurile 
de tabără din Sultania, în noaptea dinaintea furtunii de zăpadă. 
Amintirea era ca o durere ascuţită în burtă, şi încercă s-o alunge. 

Îşi trecu un deget peste gura pocalului de jad, uitându-se la 
vinul roşu, de Cipru. Suleiman era posomorât, cu ochii umbriți. 
Nu gândurile lui obişnuite îl tulburau astfel. Ibrahim ştia. Era cu 
totul altceva. 

— I-ai biciuit bine pe câinii perşi, spuse Ibrahim. Îşi vor linge 
rănile multă vreme. 

— Poate, dar campania n-a fost bine gândită. Am fost aproape 
atraşi în capcană. Până la urmă, bătălia finală a fost a şahului. 
Acum sărbătoreşte, în ciuda victoriilor noastre de la Tabriz şi 
Bagdad. 

— Vor mai fi şi alte veri. 

— La ce bun? Nu pleci cu tunul să omori un țânțar, Ibrahim. 

Supărarea lui Ibrahim fu bruscă. 

— Avem un imperiu care rivalizează cu cel al lui Alexandru cel 
mare. De ce această proastă dispoziție de parcă am fi fost învinşi? 
Noi avem Bagdadul sufavizii au zăpada şi stâncile! 

— Am pierdut mulți oameni tineri şi pricepuţi. De exemplu, 
vistiernicul Rustem. 

Ibrahim îşi simți fața golindu-i-se de sânge şi o sudoare rece, 
uleioasă, acoperindu-i trupul instantaneu. Spionii săi şoptiseră că 
Rüstem trăia, fusese văzut la Manisa. Rüstem! 

Încercase să admită enormitatea trădării, instinctul său ghicind 
adevărul chiar înaintea morţii. Atât de inteligent! În altă 
circumstanță ar fi aplaudat o mişcare atât de iscusită. La asta 

făcea acum aluzie Suleiman? 

— Ce ştii de Rüstem? spuse Ibrahim, fără a privi în sus. 

— Numai că a fost ucis de şah. S-a oferit voluntar pentru 
misiune sau tu i-ai poruncit să se ducă? 

— S-a oferit voluntar. Părea foarte dornic să se ducă. 

— Şi care a fost misiunea lui? 

— Am încercat să-l momesc pe şah afară din munți. Asta a fost 
singura mea intenție. Sună de parcă aş cerşi, îşi spuse Ibrahim. 
De fapt poate că cerşesc. Trebuie să afle ca n-am intenţionat nimic 
rău pentru el. 

— Se pare că n-ai reuşit. 

Ibrahim încercă să ghicească în ochii lui Suleiman. Doamne, 
ajută-mă în nenorocirea mea! gândi el. Nu mă crede. 

— Trebuie să mă crezi că am încercat orice ca să-l scot pe şah 
din ascunzătoare. Dacă am mers prea departe, greşeala mea a fost 
doar din prea mult entuziasm. 

lată, acum o spusese. Era o rugăminte de iertare, fără a admite 
vreun păcat. Dacă Suleiman numai bănuia? Dacă Rüstem era 
mort, totuşi? 

Numai dacă nu cumva aici era amestecată Hürrem, gândi el şi 
simți primul fior de frică. 

— Ei bine acum totul a fost făcut. 

— Vor fi şi alte victorii, Stăpâne. Ca Rhodosul şi Mohâcsul. Ții 
minte când stăteam pe creastă la Rhodos? Dacă îndurăm 
vremurile negre, Allah ne va răsplăti în cele din urmă. 

— Atunci sfatul tău a câştigat, Ibrahim. 

— Am dorit numai să te slujesc. 

— Şi m-ai slujit bine, de multe ori. Dar victoriile în sine nu 
înseamnă nimic dacă nu slujesc Islamul. Poate că amândoi am 
uitat asta. 

— Fiecare victorie slăveşte Islamul. 

— Trebuie să cunoşti gândurile lui Mohamed înainte de a putea 
vorbi pentru el. 

Ibrahim înghiți în sec. Chiar şi în panică respingea încercarea 
lui Suleiman de a-i ţine lecţii. Chiar credea că ar fi învins la 
Rhodos şi la Mohács fără el? Poate chiar credea! Şi dacă Hürrem i- 
a şoptit împotriva lui? 

— N-am fost născut în lumina lui Mahomed, spuse el precaut. 

Mai am multe de învățat. 

— E prea târziu pentru asta, spuse Suleiman. Nu cred că te mai 
poate cineva învăţa ceva, acum. 

Ibrahim refuză să creadă că vreodată sultanul... 

— Mergem să vânăm la Adrianopol la vară? întrebă el. 

— Doar Allah cunoaşte viitorul. 

— Aş putea lansa iarăşi şoimii pentru tine. Ca pe timpuri. 

Suleiman nu răspunse. 

— Ţii minte atunci când mistrețul mi-a doborât calul în tufişuri, 
pe râul Marița? Atunci mi-ai salvat viața. 

— Ai stat şi l-ai înfruntat, deşi nu aveai arme. Atunci arătai de 
parcă nu ţi-ar fi fost teamă de nimic. 

Mistreţul n-avea decât colții ascuțiți ca pumnalele, gândi 
Ibrahim. Nu un palat plin de surdomuți cu lațuri. 

— Nu mi-a fost teamă, pentru că erai acolo ca să mă aperi. 

— Nu pot fi întotdeauna acolo. Toţi trebuie să înfruntăm 
moartea singuri, câteodată. 

Nu! Nu! Nu putea vorbi serios. Sunt vizirul tău, căpitanul oştii 
tale, prietenul tău! Am mâncat la masa ta, am dormit în cortul tău, 
în campanii nesfârşite! NU, Suleiman, nu poți gândi una ca asta ... 

— Nu mă tem decât de felul în care vine moartea. Mi-ai jurat 
cândva că nu mă vei condamna niciodată. Nu aş putea purta 
dezonoarea unei asemenea morți. 

— Îmi amintesc legământul. Nu mi-l voi călca niciodată. 

Ibrahim îl privi nedumerit. Atunci? Ce plănuieşte? De ce aceste 
amenințări voalate, aceste ambiguități murmurate? 

— Sultane, sunt doar un om, am făcut multe greşeli. Trebuie 
să-ți mărturisesc ceva... 

Suleiman întinse o mână, apucându-l. Când Ibrahim privi în 
sus, văzu pe chipul lui o expresie stranie. Înţelese, şocat, că-i era 
milă. 

Şi dezgust. 

— Nu trebuie să-ți pledezi cauza în fața mea, Ibrahim. 

— Stăpâne... 

— Nu e nevoie să spui mai mult. Sunt obosit. Vom mai vorbi 
mâine. 

Suleiman se ridică în picioare, având capul greu. Vinul cu 
somnifer îl afectase mai mult pe el, se părea, decât pe Ibrahim. Dar 

acum voia mai mult decât să doarmă. Voia să fie dimineaţa şi 
chinul ăsta să se fi terminat. 

— Pajii îți vor pregăti patul. Somn uşor, prietene. 

Ibrahim se ridică. Sfârşitul nu putea veni astfel, era sigur. Nu 
cu un simplu „noapte bună”. 

— Somn uşor, Stăpâne. 

Suleiman îl îmbrățişă deodată. Apoi îl împinse şi trecu în iatacul 
său încuind uşa după el. 

Faţa lui Suleiman era de un cenuşiu bolnav. 

Hürrem sări din pat şi fugi la el. Era goală, cu excepția 
şalvarilor de mătase roz, care sclipeau în lumină în timp ce 
mergea. Avea o singură perlă cusută la brâu, iar în păr avea 
împletite panglici de mătase verde. 

Nu trebuie să-l las să reflecteze la ce se întâmplă, îşi reaminti 
ea. Îl voi îmbăta cu vin şi cu mine şi după ce va avea de ajuns 
dintr-amândouă, va adormi. La trezire totul va fi gata şi nu va mai 
exista întoarcere. 

— Stăpâne... şopti ea. 

— Aproape că mi-a cerşit viața. 

Ea îşi lipi capul de pieptul lui. Trebuie găsită o cale spre a linişti 
aceste îndoieli, îşi spuse. 

— Încetează, şopti ea. Uită legea. Uită, o dată, de datorie. 

— Dacă îmi uit datoria, nu mă mai pot numi sultan. 

— Nu pot face nimic? 

— Stai cu mine, Hürrem. 

Îl conduse către pat. 

— Bea asta, susură ea, oferindu-i o cupă cu vin. 

— Mă va ajuta să dorm? 

Ea încuviință şi Suleiman bău dintr-o înghițitură. O lăsă apoi să 
îl dezbrace, ceea ce nu mai îngăduise niciodată. Se aşeză cu capul 
plecat, iar când ea termină, îl întinse pe spate şi îşi lăsă trupul 
peste al lui, cu coapsele între ale lui. Apoi se ridică pe brațe, aşa 
încât sânii mici îi mângâiară pieptul. Începu să-l sărute pe obraji 
şi pe ochi, apăsându-şi pântecele de al lui. El nu răspundea. Îşi 
plimbă atunci buzele de-a lungul trupului neted, către buric... 

Deodată se smulse de sub ea şi se ridică. Porni către uşă. 

— Stăpâne! 

Suleiman se întoarse, cu fața răvăşită de durere. 

— Nu pot... 

Căzu pe vine, cu mâinile la burtă, parcă simțind o mare durere. 
Hürrem umplu din nou cana cu vin din carafa de cristal şi i-l 
aduse. I-l apropie de buze şi el îl înghiți cu disperarea unui om pe 
moarte. 

— Te va ajuta să dormi, Stăpâne, murmură ea. 

— Nu lăsa să se întâmple câtă vreme sunt treaz. 

— Stăpâne... 

— Nu mă lăsa să-mi calc jurământul! Nu lăsa să se întâmple cât 
sunt treaz. 

Ea îi aduse capul între sânii săi, mângâindu-l ca pe un copil. 

— Dormi, Stăpâne, dormi ... 

După o vreme îi simți capul lăsându-se greu şi trupul venind 
către ea. Se întinse pe podea lângă el şi-l îmbrăţişă, în timp ce el 
tresărea şi vorbea prin somn. Îl mângâie pe cap şi aşteptă ca 
gâdele să-şi facă treaba. 


64 


Ibrahim măsura odaia, ignorând patul pe care îl pregătiseră 
pajii, luptându-se cu greutatea mâinilor şi picioarelor şi cu 
amorțeala ce părea să-i invadeze creierul. 

Deodată trupul i se nărui către un perete. Gâfâi şi se ridică în 
picioare. Vinul! Suleiman îl drogase! Nu! Nu! 

El nu putea face una ca asta! Niciodată! 

Trebuie să stea treaz! Nu-l va lăsa să-l găsească dormind, să-l 
stingă ca pe o lumânare.. El era Ibrahim, cel mai puternic om din 
Imperiu, marele vizir. 

Nu putea muri de mâna sultanului. Avea cuvântul lui, 
jurământul lui în fața lui Allah. 

Şi atunci de ce pajii îi încuiaseră uşa. 

Bâjbâi prin cameră ca un orb, luptându-se cu amețeala spaimei 
şi cu efectul vinului. Astea sunt feste ale imaginației mele, îşi 
spuse. Asta nu se întâmplă. 

Auzi paşi pe coridor şi un zgomot ce suna ca un scheunat de 
câine. Surdo-muţii! Călăii! O cheie scârțâi în broască şi mânerul 
începu să se mişte. 

Doamne ajută-mă în nenorocirea mea! 

Uşa se izbi de perete. 

Erau cinci, toți nubieni. Asasinii călăi erau eunuci, pregătiți 
pentru slujba lor unică prin mutilare; timpanele le fuseseră găurite 
cu acele, iar limbile le fuseseră tăiate. În acest fel nu puteau fi 
ademeniți de rugămințţile victimei şi nu puteau să-şi dezvăluie 
ordinele primite înainte. 

Ibrahim îşi scoase pumnalul din teacă şi se împletici către uşa 
de lemn care îl despărțea de camera lui Suleiman. 

Izbi cu pumnii. 

— Stăpâne! Privi în jur. Călăii înaintau către el. 

— Stăpâne! Suleiman! Te rog! Opreşte! 


Suleiman se trezi brusc. 

— Ce a fost asta? 

Se auzeau pumnii lovind în uşă. 

— Stăpâne! Te rog! 

Ibrahim! Ibrahim! Murea. 

Hurrem îi acoperi urechile cu mâinile şi îi trase capul la pieptul 
ei. Începu să cânte ca să acopere strigătele din încăperea de 
alături. 

Ibrahim moare. Gândi Suleiman. Somnul ca o moarte uşoară — 
nu era decât minciună. 

Şi cât timp sunt treaz... 

Iarăşi pumni. Auzea pe cineva urlând. Trebuie că e Ibrahim. 

Mi-am călcat jurământul. Mi-am ucis cel mai bun prieten. 

Dar am respectat legea. 


Fiecare gâde avea un laț de mătase. Instrumentul tradițional de 
execuție. Pentru cei de rang înalt sau cu sânge nobil. Erau lațurile 
care îi suprimaseră pe unchii, verii, şi nepoţii lui Suleiman. 

Ibrahim aduse pumnalul în față şi-i înfruntă. 

Primul, călău rânji către el şi înaintă, de parcă nici nu văzuse 
cuțitul. Probabil se bazează pe dibăcia sa ca să-l evite, gândi 
Ibrahim. Se întinse spre el, dar Ibrahim era pregătit şi îl înjunghie 
cu uşurinţă, cuțitul lovind de sus în jos. 

Călăul se opri în mijlocul odăii, cu ochii lărgiți de surpriză. 
Scăpă laţul. Sângele îi țâşni din gât pe perete. Îşi duse mâinile la 

gât într-o încercare disperată de a opri şuvoiul şi căzu în genunchi. 

Ibrahim se retrase spre perete, când al doilea călău înaintă către 
mijlocul încăperii, mai precaut acum. Tovarăşul lor căzut cu fața 
în jos zbătându-şi picioarele, în timp ce sângele încă îi mai curgea 
din gaura din gât. Îi văzu făcându-şi semn cu mişcări aproape 
imperceptibile ale mâinilor, graiul călăilor surdomuți. 

Se încordă, pregătit. 

Ei se mişcară repede, coordonat; Ibrahim îşi repezi arma într-un 
arc larg în fața trupului său, şi cei patru săriră înapoi. Unul din ei 
gemu, adânc, prelung. Dintr-o tăietură a brațului îi curgea sânge. 

Ibrahim simți mirosul grețos de excremente. Primul călău 
făcuse pe el, murind. 

Asasinii veniră din nou, mai repede acum. Ibrahim cosi din nou, 
şi unul din ei căzu, dar strigătul de sfidare a lui Ibrahim fu curmat 
de un laţ care se strânse în jurul gâtului său. Ceilalţi doi călăi 
înaintară, dar Ibrahim lovi din nou cu disperare, şi văzu încă unul 
căzând, strângându-şi fața în mâini. 

Dar apoi celălalt îi apucă braţul şi îi răsuci trupul într-o parte, 
încercând să-l facă să dea drumul cuţitului. Laţul i se strângea în 
jurul gâtului. 

— Nu, nu! Nu pot să mor!! Eu sunt Ibrahim... 

Lovi cu putere între picioarele eunucului, şi o parte din el îşi 
dădu imediat seama de greşeală. Lovi din nou, călcâiul său țintind 
acum rinichiul, şi strângerea slăbi destul pentru ca să-şi elibereze 
mâna cu pumnalul, lama acestuia trecând printre mâinile 
duşmanului care se dădu înapoi. 

Îşi mută pumnalul în cealaltă mână şi lovi înapoi. Simţi un jet 
cald pe spate, iar lațul din gâtlej căzu moale. Ibrahim se răsturnă 
pe spate, gâfâind. 

Deodată pumnalul îi fu smuls din mână. Călăul se prăbuşise, 
având încă lama înfiptă în coaste. Ibrahim se aplecă şi smuci de 
mâner. Nu voia să iasă. 

Un alt laț îi cuprinse grumazul. Atacatorul era unul pe care-l 
rănise deja; îi simțea sângele picurându-i pe gât. Lovi iarăşi dar 
adversarul sări înapoi, ferindu-se. 

Îşi duse mâinile la gât, chinuindu-se să-şi vâre degetele sub 
şnurul de mătase, dar acesta era strâns puternic, intrat adânc în 
carne. Nu putea respira. Pieptul îi tresălta, iar braţele şi picioarele 

îi zvâcniră involuntar într-o agonie dureroasă. 

Lovi în toate părțile, disperat. Explozii strălucitoare de lumină îi 
apărură în fața ochilor. Încercă să strige numele lui Suleiman, dar 
nici un sunet nu se auzi. Se luptă; dar nu-şi mai putu controla 
mâinile şi picioarele. 

Deodată, toate amintirile dispărură. 


Hipodromul 


Guzul mergea grăbită pe sub zidurile roşii ale palatului lui 
Ibrahim. Un mesager îi adusese o chemare urgentă, la casa ei din 
cartierul evreiesc, cu doar câteva minute în urmă. Ibrahim voia s-o 
vadă. 

Acum. 

Fu lăsată să treacă de porți. Traversă iute curtea până la 
treptele care duceau la sala de audiențe. Îşi ţinea capul în jos, 
săltându-şi fustele în timp ce alerga, având grijă să nu alunece pe 
pojghița de gheaţă ce acoperea pietrele. 

Era la jumătatea scării când deveni conştientă de prezența care 
o urmărea de sus. Purta o haină verde îmblănită şi turban mare, 
alb. Kislar Aghasi! Se holbă la el, surprinsă şi nedumerită. 

— Ibrahim e mort, zise Abbas. Vocea sa nu suna deloc a triumf. 
Era cel mult tristă. Sau scârbită. 

Guzul se întoarse şi privi în urmă. Doi călăi stăteau la baza 
scărilor, cu iataganele scoase. 

— Sunt poruncile Stăpânei Hürrem, zise Abbas în loc de 
explicație şi plecă, neavând nici un chef să-i urmărească pe 
surdomuțţi terminându-şi treaba. 


Topkapi Sarai 


Suleiman privea de la fereastra ce da înspre cea de A Treia 
Curte cum cadavrul era urcat pe spatele unui cal. O pătură de 
catifea neagră fusese întinsă pe spatele calului, iar ochii acestuia 
fuseseră unşi cu o alifie specială care să-l facă să lăcrimeze. Un 
surdomut îl mână înainte. Suleiman ordonase ca trupul să dus în 
Galata şi înmormântat sub o lespede fără inscripție. 

Cei doi călăi morți fuseseră scoşi din odaie. Despre ceilalți aflase 

doar că unul îşi pierduse un ochi, iar celălalt nasul. Pe pereți erau 
pete întunecate. 

— A luptat bine spuse Suleiman. 

— Te rog, Stăpâne, şopti Hürrem. Nu te mai chinui. Poruncile 
tale au fost drepte. Nu puteai face altfel. 

Dar vedea că vinovăția începuse deja să-şi sape drum către 
inima lui. Era palid şi tremura. 

— Rusoaică mică... murmură el. 

Se agăţă de ea. În definitiv, gândi ea, uşurată, nu se mai poate 
agăța de nimeni altcineva. 

Începând de astăzi. 


PARTEA A ŞASEA 
FEMEIA ASTA, HURREM 
65 


Camlica, 1541 


Suleiman îl urmări pe Mustafa cum îşi îmboldea armăsarul arab 
înspre creasta muntelui. Coada lungă, mătăsoasă îi stătea 
dreaptă. Vântul îi flutura boneta roşie cu ciucuri şi veşmintele 
albe. A devenit un tânăr arătos, gândi Suleiman. Un prinț 
nemaipomenit. Deja are şi el patru fii în Haremul său. Deja are 
douăzeci şi şase de ani. La această vârstă, se întorsese şi el de la 
Manisa, ca să se urce pe tron. 

Îşi struni calul, îndreptându-l către Mustafa, privind arcaşii şi 
câinii înşirați prin mlaştina din vale. Silueta stângace, aplecată a 
lui Cehangir urma după ei, călare, cu şoimul călător pe brațul 
întins. 

Suleiman fusese surprins şi încântat de prietenia ce se născuse 
între Mustafa şi Cehangir în ultimele două săptămâni. Firea 
mărinimoasă a lui Mustafa văzuse virtuțile ce creşteau în trupul 
răsucit, deformat al băiatului, aşa că-l luase sub aripa sa, 
arătându-i cum se dresează şi cum se vânează cu şoimii, 

petrecând ceasuri întregi cu el în Piața Săgeţilor, sau pur şi simplu 
călărind pe dealurile din jurul oraşului. Suleiman era foarte 
mulțumit de atenţia pe care prințul moştenitor o arăta fratelui său 
vitreg, cel mai năpăstuit dintre toți; ea oglindea propriile 
sentimente ale lui Suleiman pentru băiat. 

Cât despre el, Gehangir îl venera pe Mustafa şi era copleşit de 
atenția pe care acesta i-o acorda. În timpul vizitei lui Mustafa în 
capitală, îl urmase peste tot ca un căţel şi petrecuse ore întregi 
admirându-l la locul de cerit. 

— E un băiat bun, spuse Suleiman. E un învățăcel bun şi se 
străduie din greu să depăşească necazurile pe care i le-a hărăzit 
Allah. 

Mustafa se răsuci în şa. 

— Profetul are nevoie de învățați la fel de mult ca şi de 
războinici. 

Suleiman privi şoimul ce tăia aerul după vreo pradă ce lui îi era 
invizibilă. 

— Promite-mi că nu-i vei face rău niciodată, spuse el. 

— De ce i-aş face rău, Stăpâne? 

— Când tronul va fi al tău. 

Mustafa păru enervat de aluzie. 

— Eu nu sunt bunicul. 

— E dreptul tău, poți face ce vrei. 

— Îţi dau cuvântul meu, nu-i voi face rău niciodată. Crezi, că 
sunt un asemenea prinț, încât primul meu act să fie uciderea 
fratelui meu năpăstuit? 

— Vreau doar cuvântul tău. 

— Îl ai. 

Se priviră unul pe celălalt. Aş vrea să te pot crede, gândi 
Suleiman. Dar mi-aduc aminte cât de uşor i-a fost tatălui meu. lar 
sângele lui curge în venele mele ca şi în ale tale. 

— Ce faci după ce eu nu mai sunt este treaba ta şi a lui Allah. 
Dar cruță-l pe Cehangir. 

— Nici unul din frații mei nu trebuie să se teamă de mine, 
Stăpâne. Acel obicei sângeros a dispărut o dată cu bunicul. 

— S-ar putea să gândeşti altfel, cu timpul. 

— Dacă el nu ridică mâna asupra mea nu le voi face nici un 
rău. 

272 


- COLIN FALCONER - 


— Selim şi Baiazid sunt mari de acum. 

— Hotărârea va fi a lor. Dacă se ridică împotriva mea, îi voi 
povesti. Aceasta e calea prinților. Tronul va fi al meu, cândva şi 
intenționez să îl am. Dar poți să le spui Stăpâne, că dacă nu-şi 
trag săbiile din teacă vor trăi în pace. Nu vreau un tron mânjit de 
sânge. 

Frumoase vorbe, îşi spuse Suleiman. Dar cum poţi şti ce vei 
face atunci când vor începe şoaptele. Se gândi în continuare la 
Ibrahim. Era oare vreo zi când nu se gândea la el? 

— Promite-mi numai că nu mi-l vei vătăma pe Cehangir, insistă 
el. 

Şoimul se repezi în picaj asupra prăzii, câinii lătrară şi se 
repeziră înainte, iar arcaşii sloboziră un strigăt de triumf. Încă o 
viață încetase în dimineața frumoasă de primăvară. 


Eski Sarai 


Umbrele se retrăgeau peste Asia către întunericul rece al 
Europei. Lumina soarelui răzbătea până în arcadele şi grădinile 
ascunse, împrăştiind rămăşiţele de ceață răsucite printre 
acoperişuri. Pe fondul cerului galben ca lămâia se desena conturul 
unui păianjen cățărându-se pe plasa întinsă în calea prăzii. 

Hürrem era învelită într-o mantie de blană, cu părul căzut pe 
umeri, nepieptănat şi împletit. Se înfioră şi privi pe deasupra 
oraşului care se trezea, înspre turnul Kubbelati şi minaretele de la 
Aya Sofia, ce străluceau ca nişte vârfuri de lance, străpungând 
ceața dimineții. 

În tot oraşul, muezinii începură chemarea credincioşilor la 
rugăciuni. Allahul akbar! La ilaha, illa llah... 

De aici putea vedea vechea Coloană Arsă a lui Alexandru 
dominând piața în care cu mulți ani în urmă fusese vândută şi ea 
ca sclavă. O sclavă atunci, şi cu toată puterea şi bogăția, tot o 
sclavă şi acum. Şi doar la o bătaie de inimă distanță de uitarea 
totală. Dacă Mustafa va trăi, fiii mei vor fi ucişi sau aruncați în 
închisori, iar eu voi fi surghiunită în vreun palat singuratic din 
Anatolia, având ca tovarăşi numai şacali şi capre. 

Sclavă atunci, sclavă şi acum. 

O chemă pe Muomi să-i facă toaleta. Se aşeză în fața oglinzii şi o 

urmări cum îi pieptăna părul. În dimineața aceasta se simţea ca pe 
culmea unui deal. Dincolo de care nu vedea decât beznă. 

— Opreşte-te! porunci ea. 

Se aplecă mai aproape de oglindă. Îşi plimbă degetele prin păr şi 
groaznicul adevăr se confirmă. Un fir alb. 

Îmbătrâneşti, spunea oglinda. Nu mă mai poţi păcăli multă 
vreme. Liniile subțiri din jurul ochilor se vor adânci până când nu 
le vei mai putea ascunde cu farduri, iar primul fir alb va fi urmat 
şi de altele, până când nu vei mai putea spune că e doar o festă pe 
care ţi-o joacă lumina. Eşti condamnată să-ți vezi frumusețea 
năruindu-se şi pălind pe zi ce trece. 

Şi ce se va întâmpla apoi? Va mai fi Stăpânul Vieţii al tău, fără 
farmecele tale? Va continua el să uite că are un paradis de fete 
tinere şi ambițioase, dornice să-şi folosească frumusețea trecătoare 
pentru a te înlocui în patul lui? Oare nu există o altă Julia care-şi 
răsfață carnea suplă în hammam? Mai rău, poate că există o altă 
Hürrem, plănuind să te exileze, cum ai făcut tu cu Gulbehar! 

Hurrem smulse peria cu mâner de ivoriu din mâna lui Muomi şi 
o aruncă în oglindă, transformând imaginea în cioburi. 

— Adu-mi-l pe Abbas, ţipă ea, acum! 


— Ce mai face Julia? 

Abbas simți încă o dată senzația de cădere într-o prăpastie 
neagră. Nu-l va lăsa niciodată în pace, vrăjitoarea. Îl va tortura 
astfel până la moarte. Naiba să-l ia pe Ludovici. Îl pusese la 
cheremul ei. Ce voia de la el acum? 

— Sper că e bine, spuse Abbas. 

Erau singuri în sala de audienţe a lui Hürrem. Şi glasurile li se 
pierdeau în ecouri către tavanul boltit, atenuate şi de murmurul 
fântânilor de pe lângă pereți. Probabil că aşa arată şi locul unde 
eşti chemat să dai socoteală Domnului, gândi Abbas. Apoi privi în 
ochii verzi şi înghețaţi ai lui Hürrem şi îşi spuse: Nu, nu 
Domnului. Diavolului. 

Ea şedea pe divan cu picioarele ghemuite sub trup, învăluită în 
mantia verde, îmblănită. Zâmbea. 

— Oh, Abbas, nu trebuie să-ţi fie frică de mine. Îți sunt 
prietenă. Dacă voiam să te denunț Stăpânului Vieţii, aş fi făcut-o 
de mult. 

— Trăiesc doar pentru a-mi sluji Sultanul şi pe Coroana 
Capetelor Acoperite. Îţi mulțumesc pentru bunăvoința ta, chiar 
dacă oricum voi da seamă pentru păcatele mele în fața 
Atotputernicului. 

Hürrem bătu din palme, încântată. 

— Ce discurs superb! Ai devenit un diplomat perfect, Abbas. 
Eşti o mândrie pentru eunucii de pretutindeni! 

Cum mi-ar plăcea să-ți smulg limba otrăvită şi s-o păstrez într- 
un ulcior! 

— Şi tu eşti o mândrie pentru femeile de pretutindeni, stăpână! 

Hürrem îşi lăsă capul într-o parte şi limba i se plimbă peste 
buza de sus. Apoi se ridică încet, lăsând mantia să-i cadă de pe 
umeri. Era complet goală. 

Abbas scrâşni din dinți şi lăsă privirea în jos. 

— Ce s-a întâmplat, Abbas? Sunt prea urâtă ca să mă poți 
privi? 

— Nu, stăpână, frumusețea ta mă amețeşte, spuse Abbas 
încercând să-şi controleze vocea. 

Aproape douăzeci de ani petrecuți în Harem şi trupul tău e ca-n 
prima zi, gândi el. Ai avut grijă să nu-ţi alăptezi niciodată odraslele 
şi nu te-ai lăcomit la dulciuri ca altele. 

Dar de ce-mi faci asta mie? Pentru că te amuză să mă vezi 
suferind. Fără îndoială. 

— Mi s-a spus că ai fost ras după pubertate. Câţi ani aveai, 
Abbas? 

— Şaptesprezece, Stăpână. 

— Cunoscuseşi femei înainte? 

— Da, stăpână... 

— Puţini supraviețuiesc unei asemenea operaţii, la o asemenea 
vârstă, nu? Ai avut noroc. 

— Cu greu l-aş putea numi noroc, zise el, înainte de a se putea 
înfrâna. 

Ea se întinse şi îl mângâie pe obraz. Abbas îi simți parfumul. 

— Bietul Abbas. Mai simți uneori dorință? 

El îşi cobori privirea către corpul ei. O, Doamne, ajută-mă în 
nenorocirea mea. Ea ştia răspunsul, desigur. Cu toată ura lui, îşi 
dorea să-i atingă linia moale a sânilor, tandru, ca un amant. 
Expresia chipului îl trădase, ştia asta. 

— Nu, stăpână. 

— Nici chiar pentru Julia? întrebă ea — şi glasul îi era ca mierea. 

El simți că se prăbuşeşte. 

— Nu, stăpână. 

— În acest caz, pot avea părerea ta nepărtinitoare. Crezi că sunt 
încă la fel de atrăgătoare ca şi celelalte fete din Harem? 

Se învârti încet pe vârfurile picioarelor. 

— Într-adevăr, eşti, spuse Abbas. 

Ea zâmbi şi ochii îi sclipiră ca două smaralde. 

— Ce ciudat. O femeie goală este complet lipsită de apărare în 
fața unui bărbat adevărat. Dar cu tine sunt în siguranță. Asta 
creează o legătură între noi, nu, Abbas? 

Până la moarte, gândi acesta. A mea. Sau a ta. 

— Suntem legaţi prin datorie. 

— Exact. lar tu ai datorie față de mine. Din cauza Juliei. 

Spune o dată ce vrei. Nu mă mai tortura. Spune ce vrei şi lasă- 
mă. 

— Vreau să faci ceva pentru mine, rosti Hürrem. 

— Trebuie doar să-ți rosteşti dorința. 

— Dorinţa mea. Îi urmări reacţia. Dorinţa mea e să dai foc 
Haremului. Vreau ca locul acesta să fie complet distrus. Poţi face 
asta pentru mine, nu-i aşa, Abbas? Da? 

Vântul sirocco vine din Sahara; răsuflarea lui fierbinte şi uscată 
scaldă întâi coasta Africii de Nord, apoi o ia spre miazănoapte 
peste Mediterană. Când ajunge la țărm, este plin de umezeală. 
Norii cumulus acoperă stelele în spatele lui. Totul se ofileşte. 

În seara aceasta, vântul aleargă pe străzile înguste ale 
Istanbulului îndoind ramurile chiparoşilor şi platanilor din 
grădinile palatelor, biciuind flamurile roşii şi verzi din reşedinţa 
sultanului cu spuma purtată până la mari distanțe de Bosfor. 
Atmosfera devenise plină de umezeala şi apăsătoare, dar ploaia 
nu-şi făcuse încă apariția. 

Perfectă vreme, gândi Abbas. 

Amânase patru nopți momentul de a executa ultimul capriciu al 

lui Hürrem. Palatul era deja în întuneric atunci când, împreună cu 
cei doi surdomuți, ieşise printr-o portiță rar folosită din zidul 
dinspre sud. Cei trei eunuci lipsiră mai puţin de o oră, dar la 
întoarcerea lor, o pată sinistră, roz-portocalie, se întindea deja la 
orizont şi peste acoperişurile caselor de lemn, ca un fals răsărit de 
soare. 

Când se găsiră în siguranţă, în interiorul Palatului, Abbas îl 
căută pe şeful călăilor, şi îi strecură un inel cu smarald în palmă. 
Era semnul lui pentru a-i sugera, că cei doi care îl însoțiseră în 
misiune nu trebuiau să mai vadă lumina dimineții. 

Apoi se retrase în cămăruța sa şi aşteptă, întrebându-se de ce 
alte păcate ar mai putea fi în stare în numele supraviețuirii. 


Bubuitul tobelor răsună pe străzile întunecoase. Palatul se trezi 
în strigătele de „Yanghinvar!” Foc! 

Abbas alergă afară. Arcadele erau încă goale, dar putu auzi 
țipete de femei dintr-unul din dormitoarele de la etaj. În curtea de 
sub ferestre, cei doi străjeri îşi scoaseră săbiile, nedumeriți — 
tâmpiţii, gândi Abbas, impacientat - dar stăteau la post, 
învârtindu-se în loc, zăpăciți. 

Abbas simți mirosul înecăcios, de fum. 

Nu ezită; doar avusese două zile pentru a pregăti fiecare 
mişcare. lar Hürrem îi dăduse foarte clar de înțeles care trebuia 
să-i fie primul obiectiv. 

Sculă din pat pe cei doi dintre paji şi îi puse să repete lunga 
listă de instrucțiuni pe care îi silise s-o înveţe pe dinafară. Pregătiți 
trăsurile. Aduceţi toate femeile jos, în curte. Trimiteţi alți şase paji 
în iatacuri şi aduceţi toate lucrurile Stăpânei Hürrem jos, în 
siguranță. 

Evident, nu avea voie să piardă ceva dintr-ale ei. După ea, mai 
bine ardea întregul oraş, îşi spuse el. Apoi porni greoi spre 
apartamentele ei. 


Fu uluit de înfăţişarea ei. Se dichisise probabil toată noaptea. 
Purta un caftan verde ca smaraldul, cu semilune şi stele, peste 
cămaşa albă, brodată măiestrit cu fir de aur. În păr avea zeci de 
smaralde şi perle, iar vălul se afla la locul lui. Muomi stătea în 
spatele ei, ținând aproape o mantie de mătase violetă. 

— De ce ţi-a trebuit atât de mult, Abbas? şuieră Hürrem. Sau 
aveai de gând să mă laşi să mă coc aici? 

— Abia acum au dat alarma, gâfâi Abbas. Era epuizat după 
urcarea în fugă a două rânduri de scări. 

— De ce trebuia să aştepţi alarma? Doar ştiai că oraşul e în 
flăcări. 

Abbas se repezi către fereastră şi gemu. Doamne, ajută-mă în 
nenorocirea mea, gemu el. N-am vrut ca jumătate din oraş să fie 
înghițită de pârjol! Vântul transformase flăcările într-o urgie, iar 
clădirile de lemn se năruiau una după alta. Focul se rostogolea 
peste ele ca un val uriaş. 

Casă după casă, clădirile pârâiau şi trosneau precum copacii în 
cădere, şi se surpau aruncând alte roiuri de scântei, sus, pe cerul 
nopții. Pe aleile de dedesubt, oamenii alergau besmetici, ducându- 
şi în boccele agoniseala, izbindu-se unii de alții, în panică. Masa 
de omenire îngrozită arăta ca un torent scăpat printr-o spărtură, 
un şuvoi de torţe şi coşuri şi vite înnebunite, cai nechezând şi 
femei fără văluri. 

lartă-mă, Doamne, se rugă Abbas. Nici o clipă nu mi-am 
imaginat asta. 

Un tăciune aprins, purtat de vânt, îi lovi obrazul. Abbas scăpă 
un strigăt şi sări înapoi. 

— Trebuie să ne grăbim, strigă el. 

— Sunt gata de câteva ceasuri, spuse Hürrem, de parcă 
întârziau la vreo cursă de pe hipodrom. 

Muomi o ajută să se înfăşoare în mantie, trăgându-i şi gluga pe 
față, pentru a-i proteja identitatea şi demnitatea. Apoi îşi puse şi 
ea mantia neagră şi Abbas le conduse afară din odaie şi apoi în jos 
pe scări. Îşi simţea inima bătându-i aiurea prin piept. Crezuse că 
vor avea mai mult timp. Dacă ar fi o urgență adevărată, gândi el, 
n-am scăpa. N-aş avea când pregăti totul. Chiar şi acum, s-ar 
putea să nu-mi ajungă timpul. 

Trăsurile erau în aşteptare. 

— Urcaţi ... În trăsură! strigă Abbas, gâfâind. 

Cele două mogâldețe urcară în prima trăsură. Una din ele — şi 
Abbas fu sigur că era vorba de Hürrem - trase perdeluța de tafta, 
îngăduind unei mâini să se strecoare afară şi s-o strângă pe a sa. 
Gluga se aplecă spre el şi, după o clipă, crezu că o să-i audă glasul 

mulțumindu-i în şoaptă. 

— Dacă laşi în urmă ceva dintr-ale mele — şuieră ea, fără ca 
trăsăturile să i se vadă din spatele voal ului stacojiu - orice... 
atunci acolo îți va rămâne şi capul! 


Topkapi Sarai 


Abbas căzu în genunchi pentru a executa salutul cerut de 
tradiție la picioarele Stăpânului Vieţii. Îşi ţinu fruntea lipită de 
covor, un pic mai mult decât era nevoie, şi aproape că nu se mai 
putu ridica în picioare. Veşmintele sale duhneau a fum, iar fața şi 
turbanul îi erau mânjite de funingine. 

Suleiman îl privi cu fața strânsă de durere. 

— Mii de scuze, Stăpâne, gâfâi Abbas. 

— Slujitorul meu are nevoie de doctor? întrebă Suleiman. 

— Sunt doar ostenit, Stăpâne. 

Se clătină abia vizibil pe picioare. 

— A fost incendiu la Eski Sarai. 

Suleiman aştepta nerăbdător ca Kislar Aghasi să-şi spună 
povestea şi să plece. Unde era Hürrem? 

— Palatul era în flăcări când am plecat. Dar toate femeile sunt 
în siguranță. 

— Hürrem? 

— Aşteaptă dincolo de uşă, Stăpâne. Am păzit-o ca pe..., se 
clătină iarăşi, dar îşi reveni... cea mai prețioasă comoară. 

— Îți suntem îndatorați, spuse Suleiman. 

Pleacă şi lasă-mă s-o văd pe Hürrem, gândi el. Îşi dădea seama 
că ținuta lui nu era tocmai întruchiparea decenței. Fusese sculat 
din pat şi abia avusese timp să se îmbrace. Purta doar un caftan 
de mătase aibă şi fes. Se îmbrăcase ca să-şi vadă mica rusoaică, 
nu pentru audiențe. 

— Au fost răniți? 

— Mă tem că vreo câțiva paji şi străjeri au pierit în foc... pe când 
încercau să salveze veşminte şi bijuterii din iatacurile Doamnei. 

— Palatul e distrus? 

— Ultima dată... l-am văzut înghițit de flăcări. 

— Îţi mulțumesc, Abbas, pentru eforturile tale. Trimite-o 
înăuntru pe Stăpâna Hurrem şi apoi odihneşte-te. Vom vorbi din 

nou mâine dimineaţă. 

— Stăpâne, spuse Abbas, şi căzu din nou la podea pentru 
salutul de despărțire. Pentru o clipă Suleiman se temu că îl va 
vedea pierzându-şi cunoştinţa, dar cu un ultim efort, Abbas se 
ridică de la podea şi ieşi împleticindu-se. 

Peste câteva momente o siluetă învăluită în mătase violetă se ivi 
şi se aruncă la podea. Suleiman sări de pe divan şi se grăbi către 
ea. 

— Hürrem! Ai păţit ceva? 

Îi îndepărtă vălul. Chipul ei era palid şi rece ca marmura iar 
ochii roşii şi umflați de plâns. 

— Rusoaica mea mică... eşti rănită? 

Ea scutură din cap şi Suleiman o simți tremurând în brațele lui 
ca o păsărică. 

— Nu trebuiau să se întoarcă în flăcări, şopti ea. 

El o strânse în brațe, îi simți inima bătând şi mulțumi lui Allah 
pentru asta. 

— Cine? 

— Acei bieți servitori... erau doar nişte nimicuri. Câteva 
mătăsuri... nu meritau vieți... 

— Când mi s-a spus de incendiu şi am văzut flăcările deasupra 
palatului... Am simţit că dacă ai fi rănită n-aş şti ce să mă fac. 
Slavă lui Allah ca ai fost salvată. 

— A fost groaznic, Stăpâne. M-a trezit mirosul de fum... Am 
crezut că o să mor... 

E] îi strânse gluga şi-i desfăcu mantia. 

— Eşti rănită, te doare ceva? 

— Sunt bine, Stăpâne. Îi mulțumesc lui Allah pentru asta. 

Suleiman îşi îngropă fața la pieptul ei, agățându-se de ea, 
simțind mirosul de fum amestecat cu cel de iasomie şi portocale. 
Gratitudinea se transformă brusc în dorință. Îşi introduse degetele 
în unghiul cămăşii şi smuci în jos, despărțind mătăsurile şi 
sfâşiindu-le pe toată lungimea. 

— Până au venit trăsurile mi-a fost teamă că nu mai eşti, şopti 
el, ațâțat. 

— Destinul, răspunse ea. 

Mâinile lui explorau trupul moale, parcă fericite că îl găseau viu 
şi întreg, că era cu adevărat acolo. 

— Rusoaica mea mică, spuse el, şi vocea îi tremura. 

Îşi desfăcu propria tunică şi se rostogoli între picioarele ei, 
aproape suspinând de uşurare. 

Mica lui rusoaică. Ce s-ar face fără ea? 


Suleiman nu arătă prea mulțumit de voința Domnului în 
această dimineaţă, gândi Abbas. De fapt, arătă chiar puţin acru. 

— Va trebui să le adăposteşti pe Hürrem şi pe celelalte femei în 
Palat până ce se vor putea face alte aranjamente, zise Suleiman. 

— Se ridică o problemă, răspunse Abbas, precaut. 

— Nu vreau s-aud de probleme. 

— Stăpâne, nu te-aş deranja pentru banalități; e nevoie de 
aprobarea ta specială. 

— Ca să adăpostesc Haremul într-un colț al palatului meu? Ce 
e aşa de greu de găsit loc pentru câteva femei şi slugile lor? 

Fără să vrea, Abbas simți oarecare plăcere. Să fie oare Stăpânul 
Vieţii chiar atât de neştiutor în ce priveşte mărimea Haremului său 
şi, mai ales, a colaboratorilor lui Hürrem? 

— Stăpâne, şi numai suita Stăpânei Hürrem are o mărime 
apreciabilă, cum se şi cuvine cadânei favorite a Stăpânului Vieţii. 

Suleiman se foi iritat pe tron. 

— Cât de mare este? 

— Are treizeci şi patru de sclavi... 

— Treizeci! 

— ...Şi o sută trei doamne în suită... 

— Ce? 

— Şi desigur, furnizorii de stofe şi croitorii, în total fac o sută 
treizeci şi şapte de persoane, inclusiv eu şi, desigur, Stăpâna 
Hürrem. 

— Abbas! 

— Adăugaţi la asta şi celelalte o sută nouă fete din Harem, plus, 
probabil, un număr egal de paji şi servitoare... 

Suleiman se scărpină în barba rară, bătând ritmic cu cealaltă 
mână în brațul tronului. 

— Palatul meu va fi practic acaparat de Harem! 

— Până se vor face alte aranjamente, Stăpâne, zise Abbas şi se 
forță să-şi ascundă nota de satisfacție din glas. 

Da este într-adevăr o mică vrăjitoare, nu-i aşa, Suleiman? 

Suleiman oftă. 

— Prea bine, atunci. 

— Stăpâne? 

— Nu se poate face nimic. Haremul trebuie adăpostit. Ia orice 
încăperi îţi trebuie, voi autoriza totul. Între timp voi chema 
arhitectul, pe Sinan. Va trebui să începem de îndată construcția 
unui Harem. 

Are linii în jurul ochilor, îşi spuse Selim. Nu le-am observat 
până acuma. De fapt, de câte ori am văzut-o în ultimele 
douăsprezece luni? Îi sărută mâna şi Baiazid făcu la fel. Apoi se 
dădură înapoi, cu brațele încrucişate la piept, cum fuseseră 
învățați la Enderun. Hürrem îi examină critic pe amândoi. Muomi 
stătea în spatele ei. 

Pe aceasta Selim o ura. Neagră şi posacă şi diabolică. Ea era 
vrăjitoarea, îşi spuse el, nu mama. 

Mama e numai rea! 

— Ai crescut mare, Baiazid. Învățătorii tăi spun că eşti un 
călăreț şi un atlet bun. 

— Mulţumesc, mamă. 

— Dar trebuie să studiezi mai mult. Chiar după ce vei părăsi 
Enderunul, nu înseamnă ca te opreşti din învățat. Dacă vreodată 
vei ajunge sultan îți va trebui mai mult decât un cal şi o suliță 
pentru a reuşi. 

— Mă voi strădui, mamă. 

Nici n-o să-i pese, gândi Selim. Capul frumos al fratelui meu e 
gol ca o tobă. 

— lar tu, Selim ... Hürrem oftă şi chipul îi oglindi neplăcerea. Mi 
s-a spus că îți plac prea mult dulciurile. 

— Învăţ mult, spuse el. 

— Învăţătorii trebuie să-ți bage cu forța în cap fiecare lecţie. 

Da, aşa e. Şi nu voi uita lucrul ăsta. 

— Mă voi strădui, mamă, zise Selim, încercând apărarea pe care 
o folosise Baiazid. 

— Nu te străduieşti destul. Eşti primul meu născut. Pe tine se 

sprijină speranțele dinastiei otomane, în caz că Mustafa pățeşte 
ceva. 

Selim ştia din felul în care îl privea ea pe Baiazid că speranţele 
ei se sprijineau pe altcineva. Nu mai era un secret care era 
favoritul ei. 

Nu era singura, desigur, Baiazid era favoritul tuturor. Învățătorii 
îl iubeau. Toţi îl iubeau, cu excepţia lui Suleiman. Acesta era atras 
către celălalt frate, Cehangir, acum că Mehmet murise. Era de 
mirare că acesta reuşise să se îmbolnăvească. Până la un moment 
dat păruse perfecțiunea întruchipată. 

Selim încercă să-şi ascundă freamătul. În sfârşit, venise clipa 
plecării din Palat, departe de umbra lui Baiazid. Când îşi va lua în 
primire guvernarea Koniei, Baiazid va fi de cealaltă parte a 
platoului Anatoliei, la Amara. Şi poate că într-o zi va cădea de pe 
cal în timpul jocului de gerit, pe care-l îndrăgea atât. 

Oricând se putea spera în asemenea miracole ale 
Atotputernicului. 

— Va trebui să-mi scrieți des, rosti Hurrem. 

— Aşa vom face, mamă, răspunse Baiazid pentru amândoi. 

Te voi blestema în fiecare zi, gândi Selim. Întotdeauna m-ai 
urât. 

— Speranţțele mele stau în voi, zise Hürrem. Apoi se întoarse 
spre Selim şi zâmbi. Oh, Selim! Arăţi ca un pepene. 


Ca un pepene. 

Selim se întrebase adesea pe cine ura mai mult: pe sine că nu 
semăna mai mult cu Suleiman, sau pe Baiazid, pentru că el 
semăna. În timp ce el era mic şi gras, Baiazid era subțire, înalt şi 
frumos. Era una din glumele crude ale vieţii: doi frați născuţi sub 
acelaşi acoperiş, unul cu personalitate, forță şi talent, celălalt fără 
nici o calitate. Selim îşi imagină că Allah avea cam acelaşi simț al 
umorului ca şi mama sa. 

Singura consolare a lui Selim era Cehangir. 

Cehangir avea cu şapte ani mai puțin şi era cocoşat şi şchiop 
din naştere. Dacă Allah fusese zgârcit cu Selim, cu Cehangir 
fusese de-a dreptul crud. Pentru Selim era o plăcere să-l 
necăjească în legătură cu ghinionul său. Asta-i aducea o oarecare 
bucurie şi chiar un râs morocănos. 

Cehangir fusese trimis la Enderun când avea opt ani. 

Selim obişnuia să-l însoțească prin curte în fiecare dimineaţă. 
Târând un picior, cu umerii căzuţi, cu spinarea îndoită, imitând 
mersul strâmb al fratelui său. Era o cale uşoară de a evita râsul 
celorlalți. Şi descoperise deja că găsirea altei ţinte era cel mai bun 
mijloc de a deturna ridicolul de la persoana lui. În plus Cehangir 
nu se plângea niciodată. Cum ar fi putut? Ştia deja că era o 
pacoste. N-ar fi îndrăznit să atragă şi mai mult atenția asupra lui. 
Dar într-o zi Baiazid îl prinsese. Selim nici nu-şi dăduse seama. Se 
strâmba în urma lui Gehangir prin curtea pavată, savurând 
râsetele publicului său, când deodată râsetele încetară. 

Ceva îl lovise şi se trezise deodată întins pe spate. Baiazid era 
deasupra lui şi, deodată, se aplecase şi-l pocnise metodic, de două 
ori, peste față. 

— E fratele nostru! strigase Baiazid. Ce-ţi închipui că faci aici? 

Selim se rostogolise într-o parte şi se ridicase, ştiind că toți erau 
cu ochii pe el. Obrajii îi ardeau de umilință. Baiazid era cu doi ani 
mai tânăr. Nu putea să se lase învins. 

Atacase. 

Baiazid se ferise uşor şi-l doborâse iar, aruncându-l cât colo pe 
lespezi. Selim gâfâia şi îl dureau genunchii şi coatele. Fusese sigur 
că şi-a rupt un os şi rămăsese nemişcat, plângând. 

— Dacă te mai prind că-ţi baţi joc de fratele nostru, îți sparg 
capul, îl auzise pe Baiazid şuierând. 

Ceilalți băieți se îndepărtaseră şuşotind. Câţiva râdeau tare. 
După o vreme, durerea se mai domolise şi Selim se ridicase în 
picioare. Capul îi sângera, picioarele îl dureau. Gemuse tare şi îşi 
şterse lacrimile din colțurile ochilor. 

Curtea era acum aproape goală. Numai Gehangir rămăsese. 
Acesta se aplecase şi întinsese mâna. Dar Selim nu suportase 
privirea lui îndurerată, aşa că îl ignorase şi se ridicase singur în 
picioare, îndepărtându-se. 

Enderun era şcoala proprie a Palatului unde prinții erau 
pregătiți pentru conducere împreună cu crema copiilor aduşi ca 
bir din tot imperiul. În afară de prinți, al căror sânge fusese şi el 
diluat de generații de concubine, nici unul din ceilalți băieți nu era 
turc. Tinerii sclavi creştini erau învățați că nu mai au familie, țară 
şi viitor decât alături de sultan. 

Învăţau Coranul în turcă, persană şi arabă; erau învăţaţi la 
aruncarea suliței şi a lăncii, dar şi muzică, broderie, îngrijirea şi 
dresarea păsărilor şi a câinilor. Deprindeau bunele maniere şi 
cinstea, dresura de şoimi, pielăritul şi confecționarea armelor, dar 
şi cum să-şi facă unghiile, cum să se tundă, cum să poarte 
turbanul. Vieţile le erau strict controlate. Făceau baie zilnic, 
manichiură şi pedichiură săptămânal. Li se dădea o batistă curată 
în fiecare zi şi erau tunşi la o lună. Disciplina era strictă şi 
includea bătăi frecvente şi chiar biciuiri din partea eunucilor 
însărcinați cu educarea lor, indivizi care lui Selim îi păreau femei 
bătrâne, mumificate. Absolvenţii de la Enderun nu învățau doar 
cum să devină soldați, ci erau inițiați şi în chestiunile vieții de stat 
şi ale protocolului Curţii. Timp de şapte ani nu părăseau Palatul, 
suferind un proces continuu de selecție. Cei mai buni erau 
introduşi în mecanismul Palatului, ca funcţionari la vistierie sau 
maeştri de garderobe şi cu timpul puteau deveni paşale sau 
guvernatori. Alții puteau ajunge căpetenii ale Spahiilor Porții, 
cavaleria imperială. 

Numai Selim, Baiazid şi Cehangir urmau şcoala de la Enderun 
prin drept ereditar şi nu prin merit. O diferenţiere care numai pe 
Baiazid nu-l afecta, căci talentul său la călărie şi farmecul 
înnăscut îi aduseseră repede respectul colegilor şi al instructorilor. 

Pentru Selim, fiecare zi era un coşmar şi tânjea de-a dreptul 
după ziua în care puterea avea să-i suplinească şi să-i mascheze 
defectele. 

Unul din învățătorii lui, Hachim Even, îl bătea atunci când nu 
ştia să recite din Coran, deşi pe Baiazid nu-l bătea niciodată. Într- 
o zi chiar îl pusese la bastinado. Acesta era un instrument simplu; 
picioarele condamnatului erau legate în butuci şi tălpile îi erau 
lovite cu bastoane lungi. Chiar după cinci ani, Selim tot îşi mai 
amintea durerea. Fiecare lovitură îl făcuse să țipe ca un copil, iar 
Hachim nu se oprise decât când Selim îl rugase cu lacrimi în ochi. 
Nu putuse merge o săptămână şi durase o lună până la vindecarea 
rănilor. 

Imediat ce putu merge din nou, încercă să-l ucidă pe Baiazid. 
Sub zidurile Celei de-a Doua Curți se afla un câmp de joacă pe 
care băieții din Enderun practicau geritul; instructorii îl numeau 
joc, deşi era mai degrabă o luptă simulată. Foloseau cai cu gâtul 

scurt şi musculoşi, crescuți pentru viteza şi abilitatea lor. 
Călăreţii, înarmaţi cu sulițe de trei picioare lungime, evoluau în 
două echipe de câte doisprezece, în câmp deschis, azvârlindu-şi 
armele unii în capul celorlalți. Echipa cu cele mai multe reuşite la 
sfârşitul jocului era declarată conducătoare. Rănile erau frecvente 
şi uneori existau şi morți. Selim se temea, dar Baiazid se arunca în 
joc cu neînfricarea caracteristică, fiind unul dintre cei mai buni. 
Deşi erau în echipe diferite - Baiazid juca pentru Albaştri, echipa 
favorită a sultanului (desigur!), iar Selim pentru Verzi — Selim ştia 
că orice tentativă de a-l răni pe Baiazid era din start sortită 
eşecului. Acesta era un călăreț prea bun. Tot ce s-ar fi putut 
întâmpla ar fi fost ca tot Selim să se expună riscului. Tactica lui 
obişnuită era de a sta în spate, încercând să-şi ferească pielea. 

Fusese mai simplu să se apropie de calul lui Baiazid şi să-i taie 
pe jumătate chinga şeii cu un cuțit înainte de începerea jocului. 

Terenul era înconjurat de corturi şi o mulțime de ieniceri se 
adunaseră să vadă jocul, aşa cum făceau adesea când nu erau în 
campanie. Selim ştia că probabil asista şi sultanul, de pe zidurile 
care dominau terenul. 

Ei bine, azi nu-şi vor mai ovaționa eroul, gândi Selim. Aş vrea 
să-i văd faţa lui Hachim când Baiazid se va prăvăli sub copite. Cele 
două echipe de călăreți alergau în cerc, bubuitul galopului 
răsunând între zidurile Palatului. Călărețul din fruntea Albaştrilor 
- nasul mândru încovoiat al lui Baiazid se zărea de sub turban — 
îşi îmboldi calul şi atacă. Doi călăreți din echipa lui Selim se 
desprinseră de grup şi se îndreptară spre el cu toată viteza. Selim 
îşi struni calul către flancul grupului, ca să aibă o vedere mai 
bună a ceea ce urma să se întâmple. 

Când călăreţii se întâlniră, se auzi un strigăt şi Selim văzu un 
trup căzând. Caii trecură în fugă peste mogâldeața îmbrăcată în 
alb care zăcea cu fața în jos şi nemişcată în praf. 

Imediat, ceilalți doi călăreți aruncară sulițele şi săriră de pe cai. 

— E Baiazid, strigă cineva. E rănit! 

Selim îşi mână calul la pas către norul de praf ce se depunea 
încet. Baiazid nu se mişca. Pe turbanul său se vedea o pată de 
sânge destul de promițătoare. Selim încerca să pară îngrijorat. 

— E mort? întrebă el, plin de speranţă. 

Dar Baiazid nu muri. Cucuiul din creştetul lui era impresionant 

şi şchiopătă rău mai multe săptămâni, timp în care nu putu juca 
çerit, dar nu muri. Când se descoperi că de vină fusese chinga şeii, 
Hakim însuşi fu trimis la bastinado pentru neglijență, apoi exilat 
la Bitlis. Era o compensație, cât de cât, pentru supraviețuirea lui 
Baiazid. 

Dar acum, luându-şi rămas bun de la mama sa, Selim îşi dădu 
seama de fragilitatea poziției sale. Când tatăl său va muri - mâine 
sau peste treizeci de ani - va începe lupta pentru succesiune. 
Mustafa era primul, iar Selim ştia că şi acesta, în ciuda sufletului 
său nobil, nu va ezita să-i execute pe toți urmaşii lui Hürrem 
pentru a-şi apăra tronul. 

Dacă, printr-un mare noroc, Mustafa murea, tronul era al lui 
Selim. Dar el nu-şi închipuia nici o clipă că Baiazid avea să i-l lase 
prea uşor. Legea lui Fatih îngăduia sultanului să-şi ucidă toți frații 
şi pe copiii acestora, pentru a-şi apăra tronul şi stabilitatea 
Imperiului. 

Acesta era deci şi viitorul lui. Într-o zi va fi sultan sau va fi mort. 


Hürrem rămăsese cu privirea pierdută în tavan mult timp după 
plecarea copiilor. O idee i se înfipsese în creier. O sâcâia precum 
un țânțar într-o cameră întunecoasă. Era ceva persistent şi 
amenințător, dar nu-l putea înțelege în întregime. 

Selim. 

Era evident că nu era un fiu al lui Suleiman, deşi pe când 
acesta creştea apăruse şi Cehangir, aruncând îndoiala asupra 
tuturor. Cine ar fi crezut că sultanul putea să zămislească un 
cocoşat şchiop? Dar dacă a făcut-o, atunci de ce nu şi un copil 
gras, cu fața palidă şi arogant, fără nici un talent real în afară de 
acela de țesător de intrigi? 

Şi totuşi nu prea aducea nici cu Kapi Aga, reflectă Hurrem. 
Zilele acelea primejdioase din curtea de la Eski Sarai păreau atât 
de departe în trecut, dar trăiau mai departe prin Selim. Mult timp 
după ce-l născuse nu putuse spune dacă tatăl lui era Suleiman 
sau Căpetenia Eunucilor Albi. Încă mai avea dubii. Şi totuşi, Selim 
nu se purta deloc ca un Osmanlâi. Hürrem auzise ce spusese 
Valide despre el şi trebuise să accepte adevărul vorbelor ei. Nu 
avea nimic dintr-un apărător al Credinței sau dintr-un sultan. 

În fine, avea vreo importanţă? 


287 


- HAREM - 


Deocamdată, doar o viață mai stătea între ea şi poziția de mamă 
a viitorului sultan. Îi era evident care dintre băieţii ei ar izbândi 
într-o eventuală luptă pentru tron şi deci care merita 
binecuvântarea şi încurajările ei. Baiazid ar putea fi un sultan 
bun, chiar excelent; aproape la fel de bun ca Mustafa. 

Apoi ideea se întări în mintea ei într-o imagine panoramică şi 
clară şi Hürrem izbucni într-un râs cu hohote. 


68 


Pe Bosfor, dincolo de Camlica 


Scăpaseră de arşița nopţii fierbinți de august căutând refugiu 
pe apele netede ale Bosforului. Un caic alb-auriu era mereu |n 
aşteptare la țărm lângă Promontoriul Seraglio; Suleiman plecase 
să se relaxeze cu Hürrem, însoțiți numai de trei eunuci ce stăteau 
la cârmă şi la vâsle. Torţele ce ardeau la prova şi la pupa aruncau 
umbre lungi pe fața parcă uleioasă a apei. 

Şedeau în cabina de la pupa bărcii cu vâsle, nevăzuți în spatele 
cortinei grele de catifea neagră. Hürrem aruncă o privire afară şi 
zări cimitirele înconjurate de cedri de la Camlica alunecând în 
întuneric prin fața lor. 

Suleiman era tăcut, preocupat, îşi spuse Hürrem. Se schimbase 
de când murise Ibrahim. La început ea crezuse că trecerea 
timpului îi va linişti conştiinţa, dar nu, ghimpele vinovăţiei se 
înfipsese adânc în sufletul lui. Arareori mai râdea, acum. Dăduse 
afară pe toți cântăreții din palat şi le arsese instrumentele. Rar de 
tot îi cerea chiar ei să-i cânte. Spunea că muzica viorii îi amintea 
prea mult de Ibrahim. 

Devenise aproape un ascet şi învățase cum să-şi administreze 
mici pedepse. Trimisese serviciul de porțelan chinezesc înapoi la 
casa de comori de la Yedikule şi mânca numai din vase de lut ars. 
Îşi lăsase o barbă mare şi nu mai punea picătură de vin pe limbă 
de la moartea lui Ibrahim. 

— M-am consultat cu Sinan, spuse el. A făcut nişte planuri pe 
care aş vrea să le vezi. 

— Construieşte o moschee în onoarea mea, Stăpâne? 

— Nu e frumos să faci asemenea glume. 

— Am crezut că-ți place să fiu puțin răutăcioasă câteodată. 

— l-am cerut să înalțe un nou palat pe ruinele vechilului, Eski 
Sarai. Cred că de data asta s-a depăşit pe sine însuşi. 

— Întotdeauna se depăşeşte pe sine, Stăpâne, spuse Hürrem. 

E obsedat de reconstruirea Istanbulului, reflectă ea. De parcă 
încă o moschee sau încă o şcoală ar putea îndepărta cumva 
sângele lui Ibrahim de pe zidurile Palatului. 

— Aş vrea să studiezi aceste planuri şi să îi dai aprobarea ta. 

Hürrem se strâmbă, încrucişând braţele. 

— E atât de groaznic să mă ai la Palat? Nu poți să mai îngădui 
prezența mea aici, pentru o vreme? 

— Ştii că nu e vorba de asta. Dar pur şi simplu nu este destul 
loc pentru Harem în Palat. E imposibil. 

— Ba e posibil. Poţi galopa o zi prin cea de-a Patra Curte, fără a 
ajunge la Promontoriul Seraglio. 

— Exagerezi doar un pic, rusoaica mea. 

— E loc să construim acolo, mai mult decât e nevoie. 

— Sunt alte considerente care... 

— Spune-mi-le, atunci. 

— Considerente de stat. 

— Sună atât de pompos, Stăpâne. 

— Haremul nu poate face parte din Palatul Imperial, zise 
Suleiman iritat. Întotdeauna a fost aşa, încă de pe vremea lui 
Fatih. 

— Este totuşi un Harem mare, Stăpâne. Încă mai ai dorință 
pentru celelalte fete? 

— Desigur că nu. 

— Atunci, dacă nu-ți sunt atât de necesare, ai putea să-i 
porunceşti lui Kislar Aghasi să le găsească soți. Astfel aş rămâne 
doar eu şi suita mea. 

— Ceea ce-mi ceri e de neînchipuit. Sinan se îngrijeşte de 
planuri. Şi cu asta basta. 

Hürrem înțelese că probabil mersese prea departe. Se dădu mai 
aproape de el, rezemându-şi capul de pieptul lui. Nu se aşteptase 
să fie de acord. Era şi o altă modalitate. 

—Îmi pare rău, Stăpâne, dacă te-am supărat. E vorba numai că 

îmi va fi atât de urât când ne vom despărți din nou. 

— Hürrem, uneori îți cam uiţi locul, şopti el, cu o voce răguşită. 

Ea se cuibări mai aproape. 

— Mă iubeşti, sultanul meu? 

El zâmbi. 

— Te iubesc mai mult decât viața mea. 

— Mai mult decât pe Gulbehar? 

Gulbehar! Nu se mai gândise la ea de câteva luni. 

— Ştii bine că da. 

— Şi totuşi ea e prima cadână. 

— Aşa e legea. 

— Dar pe mine mă iubeşti mai mult? 

Ce vrea de la mine? Gândi Suleiman. Am trimis-o de aici pe 
Gülbehar. Nu îmi vizitez Haremul decât ca s-o văd pe ea. Ce mai 
vrea? 

— Te iubesc mai mult decât am iubit vreo altă femeie. 

— Şi mă vei face împărăteasa ta într-o zi? 

Suleiman nu răspunse o vreme, şocat de impertinența sugestiei. 
Apoi începu să râdă. 

— De ce râzi? 

— Nu te încrunta aşa, rusoaică mică. 

— De ce râzi de mine? 

— E imposibil. 

— Imposibil să te gândeşti la mine altfel decât ca la o sclavă? 

Ei bine, la ce te-ai fi aşteptat de la ea? Se întrebă Suleiman. 
Dacă era un şoricel, ca Gulbehar, n-ai fi ales-o pe ea. Desigur că 
va voi întotdeauna mai mult. 


— Sultanul nu se poate căsători. 

— Asta e legea? Stă scris în Sheriiat? 

— Nu e scris nicăieri. 

— Atunci, de ce nu? 

Suleiman întinse o mână ca să-i aranjeze o buclă rebelă, dar ea 
se feri. 

— Nici un sultan nu s-a căsătorit. De la Baiazid Întâiul până 
astăzi. 

— Tu eşti mai mare ca Baiazid. Eşti cel mai mare dintre sultani. 

— Nu, Hürrem, nu sunt. În mod sigur nu mai mare ca tatăl 

meu, Selim, sau bunicul meu, Fatih. 

— Morţii fac legile pentru tine? Tu eşti Kanun, făcătorul de Legi. 
Tu eşti sultanul. Nu fantomele trecutului. 

El oftă. 

— O să-ți spun o poveste despre istoria noastră şi cel dintâi 
Baiazid al Osmanlâilor. Acesta a fost sultan cu mult înainte de a 
ajunge noi la Istanbul, pe vremea când eram, practic, un popor 
nomad. El se însurase cu o prințesă sârbă, o femeie frumoasă, 
numită Despina. Pe vremea aceea ne luptam cu mongolii pentru 
pământurile Anatoliei. Baiazid s-a întâlnit cu Tamerlan în bătălia 
de la Angora şi a fost înfrânt. O înfrângere cumplită. Baiazid a fost 
capturat, împreună cu Despina. Tamerlan voia să ne umilească, 
aşa că a obligat-o pe Despina să-l aştepte la masa lui, goală, pe el 
şi pe celelalte, căpetenii ale, sale. A fost cel mai negru moment al 
istoriei noastre. Ruşinea lui cade asupra fiecărui hagi. Slăbiciunea 
noastră, după cum vezi, sunt femeile noastre. De atunci nici un 
sultan nu s-a mai însurat. Nu mai putem fi atât de slabi. 

— Asta a fost demult. Poporul tău era pe atunci nomad. Acum 
eşti Stăpânul celui mai mare Imperiu din lume. Cine o să mă ia pe 
mine prizonieră, Stăpâne? 

Suleiman oftă. Se părea că importanța întâmplării trecuse pe 
lângă ea. 

— Ceea ce ceri, nu se poate. 

— Nu mai există Tamerlani. Întreaga lume se cutremură în faţa 
ta... 

— Să nu mai vorbim de asta. 

— Dar, Stăp... 

— Nu mai discutăm asta! 

Ea căzu în genunchi pe podeaua ambarcaţiunii şi îi sărută 
mâna. 

— lartă-mă, Stăpâne. Pasiunea mea pentru tine îmi întunecă 
uneori mintea. 

Hürrem se simți ridicată de jos şi aşezată pe genunchii lui. 
Mâinile lui mari erau pe umerii săi, iar chipul său exprima o 
supărare ciudată, de parcă voia să certe un copil mic. 

— Vreau să-mi spui ce crezi de planurile lui Sinan. Şi cu asta să 
încheiem discuția. Ai noroc că îți permit atât de multe, Hürrem. 

— Da, Stăpâne, şopti ea lăsându-și privirea în jos. Îl lăsă s-o 

aşeze pe banchetă, abandonându-se mâinilor lui care începură să- 
i desfacă încet nasturii din perle ai cămăşii. Noaptea era 
călduroasă. Gemetele plăcerii sultanului plutiră peste apele 
liniştite şi negre, dar surdo-muţii erau insensibili la orice sunet şi 
numai bufnițele din cimitirul din Camlica se alăturară simfoniei 
nopții. 


69 


Istanbul 


Aya Sofia fusese cândva cea mai m are catedrală a creştinătăţii, 
până când Fatih cucerise Constantinopolul declarând-o moschee. 
Fiecare ungher al marii catedrale, cu excepția uşilor imense de 
lemn şi metal, era acoperit cu mii de plăcuţe albastre de safir sau 
galbene, din aur, înfățişând mozaicuri cu Fecioara Paradisului sau 
Cristos Pantocrator. Un dom uriaş se ridica deasupra capului, 
aparent nesprijinit de nimic, ca mâna făcută căuş a lui Dumnezeu. 
Se spunea că atunci când Justinian îşi văzuse ctitoria pentru 
prima dată, în urmă cu aproape o mie de ani ar fi exclamat: „Glorie 
Dumnezeului care este pe măsura unei asemenea opere. Oh, 
Solomon! Te-am întrecut!” 

Era la asfințit, ceasul aprinderii lămpilor, dar pâlpâitul unor 
lămpi nu putea împrăştia penumbra din marea moschee. Jos de 
tot, cititorul era luminat de o rază filtrată prin geamul colorat din 
cupolă. Ultima lumină a zilei. Acesta stătea în strana pentru 
rugăciuni, cu o sabie într-o mână şi un Coran în cealaltă, iar vocea 
lui răsuna între ziduri şi sub cupola largă, albastră. 

Hürrem era ascunsă după un grilaj acoperit cu dantelă, 
îngenuncheată pe seccad, covoraşul de rugăciune, roşu ca rubinul, 
din mătase. Mai jos de ea, mii de turbane se închinau la unison, 
şoaptele rugilor adunându-se în colțuri sub forma unui tunet 
îndepărtat. Acest ritual, chiar dacă nu însemna nimic pentru ea, o 
impresiona întotdeauna prin puterea pe care o degaja. Câtă 
energie! Aici era izvorul puterii Imperiului Otoman. 

Poate că e o armă de catifea pe care am ignorat-o până acuma, 
îşi spuse ea. 

Baritonul monoton al muftiului şi repetiţia mişcărilor mulțimii îi 
făceau mintea să se concentreze perfect. Realizase multe, gândi ea, 
dar încă nu se ocupase de această învolburare misterioasă. Era 
încă la cheremul capriciilor lui Suleiman. Nu avea nici o putere 
asupra propriei sorți. Şi nici a sorții fiilor ei. 

Se părea că Suleiman era hotărât să construiască un nou palat 
pentru Harem, pe ruinele celui vechi. Şi totuşi, acum că Eski Sarai 
era cenuşă, era şi cel mai bun moment pentru a-l convinge să 
renunțe la Harem. Dacă ajungea împărăteasa lui era în siguranță 
față de altă Julia. 

De câte ori se gândea la această nedreptate, furia dinlăuntru i 
se aprindea iarăşi. Era insuportabil. Sclave ce veniseră în Harem o 
dată cu ea erau de mult măritate cu un paşă sau vreun ofițer de 
spahii, iar acum aveau proprietăţile lor şi un statut de soții. Ea 
însă, favorita Stăpânului Vieţii, rămânea mai departe o sclavă. 
Deşi ea era tovarăşa de viață şi de pat a lui Suleiman fiul altei 
femei urma să moştenească tronul la moartea sultanului. 

Atinse covorul cu fruntea, rugându-se, simțind întunericul ce se 
aduna în marea moschee, în ciuda sutelor de lumânări ce licăreau 
pe lângă pereţi. Asemenea lor, răspunsul începu să se lumineze în 
mintea ei încet dar cu claritate. 

Da, exista o modalitate de a-l convinge pe Suleiman să o facă 
împărăteasa lui. Era acolo, în Islam. Va folosi voința Domnului 
spre a-l face să se încline în fața voinţei ei. 


Manisa 


Grădinile Haremului lui Mustafa erau pline de sute de lalele. 
Gülbehar stătea singură într-un chioşc de la baza zidului cetății, 
privind florile şi ascultând zumzetul albinelor. Nu-şi auzi fiul 
apropiindu-se. 

— Bună, mamă. 

— Mustafa! 

— Eşti bine? 

Ea zâmbi cu surprindere şi plăcere şi îi întinse mâna. 

El o ridică până la buzele sale, apoi se aşeză alături. 

— Sunt bine acum, că te-ai întors! răspunse ea. Apoi îi luă 
mâinile într-ale sale şi le ținu strâns. Mi-a fost dor de tine! Cum a 
fost la Istanbul? 

— E plin de bârfe, ca de obicei. Toţi, de la cel mai amărât 
negustor şi până la bucătarul sultanului, se cred comandanți şi 
pregătesc viitoarea campanie împotriva Imperiului Roman. 

— Sunt sigură că-ți vor lăsa şi ţie o parte, s-o cucereşti când vei 
fi sultan. 

El rânji. 

— Dacă Allah se va îndura. 

Gulbehar îi căută privirea. 

— L-ai văzut pe tatăl tău? 

— L-am văzut. 

— A întrebat de mine? 

— Îţi trimite urările lui de sănătate veşnică. 

Zâmbetul ei se evaporă. 

— Mă tot gândesc că într-o zi mă va chema înapoi. Dar ce să 
facă cu o biată femeie bătrână? Tot mai trăieşte cu vrăjitoarea? 

— Mamă... nu este o vrăjitoare. E doar o femeie. 

— Îl iubeşti prea mult, Mustafa. Nu e chiar atât de sfânt cum îl 
crezi tu. 

Mustafa o strânse de mână. 

—Nu uit ce ţi-a făcut ție. Dar e tatăl meu şi sultanul meu. Să 
nu-mi ceri să vorbesc rău despre el. 

Gulbehar se strâmbă. Amărăciunea te-a urâțit, gândi Mustafa, 
cu tristețe. Ţi-a tras în jos colțurile gurii şi ţi-a pus prea mult alb 
în păr. 

Gulbehar păru să ghicească ce era în mintea lui şi îşi întoarse 
fața într-o parte. Îşi promisese că, atunci când fiul ei se va 
întoarce, va fi veselă şi atentă cu el şi nu va vorbi de Suleiman. 
Dar imediat ce-l văzuse simțise nevoia să ştie. Căci nu mai aflase 
nimic de la plecarea lui. Suleiman, Suleiman... Stăpânul meu, 
Viața mea ... 

Îşi forță un surâs. 

— Şi ce alte veşti de prin oraş? 

— Au fost mari nenorociri cât am stat acolo. Eski Sarai a luat 
foc. Întreg vechiul palat s-a făcut scrum, ca şi majoritatea 
cartierului din jur... 

— Hürrem? 

— N-a pățit nimic. Acum doarme în Palat... 

— În Palat! 

— Ce altceva putea face Suleiman? 

— Deci doarme într-adevăr la Palat! 

Mustafa ridică din umeri, amuzat de înflăcărarea mamei sale. 

— Sinan va construi un alt Harem pe locul celui vechi. 

— Niciodată. Dacă acum ea este în Palat... 

— ... Mamă! 

— Unelteşte, îşi întinde plasa. Ai grijă, Mustafa, ai grijă. 

— Eu sunt prințul moştenitor, n-are cum schimba asta. O 
supraevaluezi. Îi sărută mâna încă o dată. El o iubeşte mai mult 
decât pe tine. Aş vrea să nu fie aşa. Dar asta e realitatea. Încearcă 
să uiţi. 

Să uit! 

El vorbi apoi de familie, întrebând mai întâi de fiii săi, apoi îşi 
exprimă speranța că nu fuseseră probleme cu cadânele sale. 
Gülbehar conducea Haremul, aşa cum făcea pe vremuri bunica 
lui, Sultana Hafise. Ştia tot ce se întâmpla, îi răsfăța fiii şi abia îi 
suporta cadânele. 

Gulbehar avu grijă să nu mai pomenească de Suleiman, dar 
mintea ei n-o mai asculta, iar plăcerea de a-şi revedea fiul era 
umbrită de vechi fantome şi de temeri noi. Când el plecă, Giilbehar 
îşi încleştă pumnii în poală. Mustafa nu vedea primejdia, n-o vedea 
deloc. De ce ar fi văzut-o? Până la urmă nu era decât un bărbat. 


Topkapi Sarai 


În Imperiul Islamic al Osmanlâilor existau două coduri de legi. 
Exista Kanun - legile formulate de însuşi sultanul - şi Sheri'at, 
legile sacre şi neatinse ale Islamului. Dacă sultanul domnea singur 
şi atotputernic peste supuşii săi, el însuşi era supus sfintei legi 
musulmane, care era cuvântul scris al Domnului. 

Sheriat-ul era interpretat de ulema, consiliul judecătorilor 
religioşi, singurii îndreptățiți să emită fetvos — păreri — în orice 
problemă de credință, conform jurisprudenţei islamice. Totuşi, 
puterea lor era controlată prin aceea că nu puteau emite o fetvă 
decât invitaţi, şi nu puteau vorbi decât dacă li se cerea părerea. 

Fiecare guvernator, bei, sancak sau beilerbeg avea proprii săi 
muftii care îl sfătuiau în probleme de legi religioase. Întâiul 
judecător, sheyhiilislam-ul, era cel care îl asista spiritual pe însuşi 
sultanul; numai el putea declara un război ca fiind sfânt, deci 
justificat. Ca apărător al Credinței, datoria asumată a sultanului 
era de a respecta Sheriat-ul, astfel încât în ultima analiză 
sheyhuălislam-ul era unul dintre cei mai puternici oameni din 
Imperiul Otoman. Numele său era Abu Sa'ad. 

În această dimineaţă, Abu Sa'ad aştepta un vizitator important 
şi neprevăzut şi era curios. Stăpâna Hürrem arătase în ultima 
vreme un devotament pasionat şi încurajator pentru Islam şi 
cheltuise o parte importantă a averii personale pentru construirea 
unui spital şi a unei moschei. Acum îi ceruse o audiență şi 
sheyhulislamul se întreba de ce. 

Camera în care se afla era o încăpere simplă, cu vederea spre 
grădinile celei de a Doua Curți. Era puţină mobilă în jur, cum era 
şi potrivit unui om cu preocupări ascetice. Erau câteva covoare 
persane de mătase, puse unul peste altul pe podea, o măsuţă 
joasă din lemn de nuc şi două sfeşnice înalte de argint. O candelă 
încrustată cu sidef atârna din tavan. Încăperea era dominată de 
pupitrul din fildeş şi baga pe care se afla un Coran deschis, cu 
paginile pline de scrierea cu litere aurii şi albastre. 

Stăpâna Hürrem fu precedată de Kislar Aghasi, cu doi paji pe 
lângă el, care îl ajutară să se închine. Apoi intră Hürrem, ascunsă 
privirii de mantia violetă de mătase care-i înconjura întreg trupul. 
Sheyhulislamul bătu de două ori din palme, semnal pentru paji că 
trebuiau să aducă şerbeturi pentru oaspeţi, deşi ştia că doar 
Abbas va servi. Hürrem va lăsa cupa neatinsă, căci gestul de a bea 
i-ar fi expus mâna şi chipul privirii sheyhulislamului, ceea ce ar fi 
fost de neiertat pentru amândoi. 

— Sunt onorat de prezența ta, Doamnă, spuse Abu Sa'ad. Allah 
găseşte bucurie în zelul cu care ai renegat zeii păgâni ai tinereții 
pentru a îmbrățişa singura şi adevărata credință. 

— Mai am încă multe de învățat, răspunse Hürrem. 

— Toţi avem multe de învățat, spuse sheyhilislamul. Privi apoi 
spre Abbas, căutând vreun indiciu referitor la scopul întâlnirii. Dar 
Kislar Aghasi privea împietrit pe fereastră, aparent dezinteresat. 
Pajii le aduseră şerbeturi reci, apoi se retraseră. Abu Sa'ad aşteptă 

ca Hürrem să vorbească. 

— După cum ştii, Stăpânul Vieţii a binevoit să-mi acorde 
înaltele sale favoruri. 

— Într-adevăr, răspunse Abu Sa'ad, plecându-şi capul ca o 
recunoaştere a generozității sultanului şi a falsității favoritei sale. 

— Am avut marea plăcere de a dona o parte din darurile primite 
pentru slava şi gloria Islamului. 

— Fundarea unei moschei este cea mai mare ofrandă ce i-o 
putem aduce Domnului. 

— Într-adevăr. Dar mă tulbură o întrebare. Această donaţie este 
plină de pietate şi în privința donatorului? 

Abu Sa'ad clipi. Deci de asta venise. 

— Este într-adevăr o faptă pioasă, spuse el precaut. 

— Şi este ținută minte în Paradis, pentru salvarea sufletului 
aceluia? 

Abu Sa'ad tăcu un timp. Răspunsul, desigur, era clar. Dar şi-l 
formulă cu grijă. 

— Fapta e răsplătită, Doamna mea, dar... S-ar putea să nu se 
răsfrângă asupra numelui tău în Paradis. Mai degrabă va mări 
sanctitatea sultanului tău, Allah să-l ţie şi să-l dăruiască. 

— Atunci faptele mele bune nu-mi vor fi de folos? 

— Dimpotrivă. Vor fi spre gloria lui Allah şi a sultanului. 

— Dar nu va fi loc şi pentru mine în Paradis? 

Abu Saad crezu că aude un mic suspin al femeii, dar 
neputându-i vedea chipul, nu ştia dacă şi cât de mult o afectase 
răspunsul lui. 

Tăcu. 

— Îţi mulțumesc pentru că m-ai primit, zise Hürrem. 

Abbas se ridică în picioare, ajutat de paji. Apoi o ajută şi el pe 
Hürrem să se ridice. La plecare, Hürrem se mişcă încet, cu umerii 
căzuți. Abu Sa'ad aproape că o compătimi. Dar apoi se gândi că, la 
urma urmei, era doar o femeie şi deci nu resimțea durerile 
sufleteşti atât de puternic ca un bărbat. 

pantă abruptă de dincolo de Poarta Fântânii Răcoroase, cu vederea 
spre apele Cornului şi spre palatele venețiene şi genoveze din Pera. 
Avea formă de cruce grecească şi era complet acoperit cu faianță 
turcească, adăpost sclipitor din ceramică verde şi turcoaz, cu 
versete din Coran încrustate pe ziduri în scriere arabă, galben pe 
albastru intens. 

Suleiman, Stăpânul Vieţii, Stăpân al Gâturilor Oamenilor, se 
odihnea pe pernele de mătase ale divanului, urmărind fără interes 
cum Hürrem mângâia strunele viorii. Ce era oare cu ea? Se întrebă 
el. Era bolnavă? Dorea ceva? 

De două săptămâni era aşa, agitată. Cea Care Râde abia mai 
zâmbea uneori. Părea doborâtă de o mare tristețe, iar el devenea 
tot mai neliniştit. 

— Hürrem, vino şi aşază-te lângă mine. 

Hurrem puse vioara deoparte şi traversă încăperea, poposind 
supusă lângă el, pe divan. Apoi îşi rezemă capul de umărul lui. 

— Ce s-a întâmplat, rusoaică mică? 

— Nimic, Stăpâne. Trece. 

— Data trecută ai spus că e din cauza lunii. Mai înainte ai zis că 
e doar o melancolie trecătoare. Nici nu mai țin minte când ai 
zâmbit ultima oară. 

— Stăpâne, iartă-mă că te-am supărat. Poate că ar trebui să mă 
trimiți de aici. 

— Poate c-ar trebui, mârâi Suleiman. 

Sări în picioare. Gestul brusc îi sperie pe cei doi străjeri de la 
uşă. Hürrem îşi aduse genunchii la piept. Atunci el îşi puse 
mâinile pe şolduri şi se aplecă spre ea. 

— Trebuie să-mi spui ce nu merge. 

— Stăpâne, nu pot. 

— Nu poți? Eu sunt sultanul tău, Stăpânul tău. Ai uitat? 

— Cum aş putea uita? Te iubesc mai mult decât iubesc viața. 

— Atunci spune-mi de ce eşti atât de supărată. Nu mai suport 
stările astea nefericite nici o clipă mai mult. 

Hürrem îşi acoperi fața cu mâinile. 

— Oh, Stăpâne... 

— Încetează cu smiorcăitul şi spune-mi! 

Suleiman îi smuci mâinile, dar vederea chipului ei boțit şi 
nefericit îl înmuie. Se aşeză lângă ea şi îşi puse braţele ei în jurul 

gâtului. 

— Spune-mi! Te rog! 

— Stăpâne, mă tem pentru sufletul meu. 

Această confesiune abruptă îl dădu peste cap! Aproape că râse, 
uşurat. 

— Toţi ne temem pentru sufletele noastre! 

— Dar tu îți poți găsi iertarea în fapte bune, Stăpâne. 

— Nu înţeleg. 

— Dacă tu te temi pentru sufletul tău, Stăpâne, de ce nu poți 
crede că şi eu mă tem pentru al meu? 

Suleiman privi în ochii ei şi înțelese că era cât se poate de 
serioasă. Niciodată nu se gândise la asta, şi îl mira faptul că ei îi 
putea trece aşa ceva prin minte. În definitiv, era femeie, iar femeile 
- asta îl învățase sheyhilislamul ü nu aveau suflete ca bărbaţii. 
Erau mai degrabă pe aceeaşi treaptă cu câinii şi pisicile. În plus, 
deşi Hürrem acceptase Islamul, nevoită fiind, el nu-şi făcuse 
niciodată iluzii că îl acceptase cu cât de câtă sinceritate. 

— De ce ţi-e teamă, rusoaică mică? 

— Stăpâne, am cerut lămurire la sheyhulislam. Şi el mi-a spus 
că, în ciuda numeroaselor mele donații pentru moschei şi spitale, 
nu cresc deloc în ochii lui Allah. Şi că voi fi uitată chiar şi în ce 
priveşte Paradisul. 

Lacrimi de supărare apărură în ochii ei. 


— Nu-ţi bate joc de mine, Stăpâne! Sunt prizonieră nu numai în 
această lume, dar şi în următoarea! Trăiesc temându-mă pentru 
sufletul meu! Ce să mă fac? 

Intensitatea glasului ei îl clătină. Vorbea serios, îşi zise el. 

— N-am ştiut că te preocupă atât de profund aceste lucruri. 

— E atât de nedrept! Alte femei din Harem s-au măritat cu 
paşale şi guvernatori şi au acum proprietăţile lor pentru a face 
donații şi a creşte în ochii Domnului. Dar eu iubita celui mai slăvit 
om de pe pământ şi Apărător al Islamului, voi fi mai prejos de ele 
în Paradis! 

Suleiman îi aranjă tandru o şuviță de păr care îi cădea pe față. 

— Ce ţi-a spus de fapt Abu Sa'ad? 

— Mi-a spus că nici o sclavă nu poate înainta către Paradis; că 
atâta timp cât rămân doar o sclavă, nu sunt decât praf pe 

drumurile raiului. Îl privi fix, iar pumnii i se încleştară în poală. 
Vreau atât de mult să am un suflet, Stăpâne! Vreau să fiu 
mântuită! 

— Rusoaică mică, murmură el. Niciodată nu-l copleşise aşa un 
val de afecţiune pentru ea. Avea dreptate, desigur. În fața lui Allah, 
ce altceva putea face? 

— Atunci, te voi elibera, spuse el. De azi înainte nu mai eşti o 
roabă. lar Allah şi profeţii săi se vor bucura pentru încă un suflet 
care şi-a găsit cărarea. 


A doua zi Abu Sa'ad îi acordă încă o audienţă Stăpânei Hürrem, 
pentru a o sfătui în problemele spiritului. Ceea ce îi ceru ea îl 
buimăci. Dar, până la urmă, îi dădu fetva sa şi o dădu cinstit, căci 
era obligat să o facă, conform legilor Islamului şi învățăturilor din 
Coran. 


71 


Iatacurile personale şi Sala de Audienţe a Sultanului erau 
despărțite de cele ale Haremului de o singură uşă. Aceasta dădea 
din dormitorul imperial într-un culoar şi apoi în labirintul de curți 
şi dormitoare care înainte aparținuseră pajilor şi eunucilor din 
suita sultanului. 

Culoarul era cunoscut în Palat sub numele de Calea Aurită, şi 
de-a lungul lui se grăbea acum Abbas către apartamentele marii 
cadâne, Hürrem. Mersul său curios, legănat, îi dădea un aer 
comic, iar mânecile şi poala mantiei se târau pe lespezi în urma sa; 
avea obrajii stacojii de efortul pe care îl făcea ca să-şi mişte trupul 
obez atât de repede. Făcu o pauză înaintea scărilor ce duceau la 
iatacul cadânei, pregătindu-se pentru ultimul efort. 

Când Hürrem îl primi în sfârşit, Abbas trebui să se mai 
odihnească o vreme ca să-şi regăsească respirația, tamponându-şi 
sudoarea de pe frunte cu o batistă de mătase. 

— Ei? zise Hürrem, urmărindu-l cu o nerăbdare abia reținută. 

— Stăpânul Vieţii reclamă prezența ta în dormitorul său, 
răspunse Abbas. 

— Nu pot să mă duc, spuse Hürrem - şi o spuse atât de natural, 

încât trecură câteva secunde până când importanța vorbelor ei îi 
deveni explicită lui Abbas. 

— Stăpână? 

— Spune-i Stăpânului Vieţii că nu mă pot duce la el, răspunse 
Hürrem şi Abbas se uită la ea, fiind acum sigur că atâta putere îi 
zdruncinase mintea. 

De asta se temuse, pentru că acum soarta lui era inseparabilă 
de a ei. Gemu puternic. 

Obrăznicătură mică şi proastă. 

Suleiman stătea întins de-a curmezişul divanului, aparent bine 
dispus. Doar strălucirea ochilor şi linia crudă a buzelor îi trădau 
mânia. 

— Mă refuză? mârâi el. 

Abbas îşi dori să fie oriunde în clipa aceea, numai acolo nu. 
Abia mai putea respira. Îşi simţea şira spinării udă de transpiraţie 
şi era conştient că genunchii îi tremurau. Pânza de mătase a 
mantiei flutura în jurul picioarelor lui, de parcă ar fi fost în bătaia 
vântului. Gura îi era atât de uscată, încât trebui să facă un efort 
spre a putea vorbi. 

— Stăpâne, a spus că viața ei e în mâinile tale, dar acum n-ar 
putea veni fără a încălca grav legile sacre ale lui Allah. 

Da, aşa a spus, gândi Abbas. Şi a spus-o cu un rânjet pe care 
n-aş îndrăzni să-l reproduc aici. 

— Îndrăzneşte să-mi dea mie lecţii despre Sheri'at? 

— Eu doar i-am repetat în fața ta vorbele, Stăpâne. 

Suleiman stătu nemişcat minute întregi; aşa că atunci când sări 
în picioare, Abbas fu luat pe nepregătite şi se dădu involuntar un 
pas înapoi. Suleiman se repezi către pat şi sfâşie în două cuvertura 
de mătase, în culmea furiei. 

— Nu poate îndrăzni să mă sfideze astfel! 

— A spus că nu vrea să te supere, zise Abbas, ştiind că îşi apăra 
astfel şi propria viață. Spune că a auzit bine vorbele 
sheyhulislamului. Acesta i-a spus că acum, liberă fiind, nu poate 
să-ți mai pună la picioare tot ceea ce, ca roabă, îți putea da fără a 
supăra pe Allah. 

— Abu Sa'ad i-a spus ei asta? 

— Da, Stăpâne, replică Abbas, cu satisfacție ascunsă. 

Las” să simtă şi prostul ăla bătrân, pompos şi îngâmfat flacăra 

spaimei arzându-l, măcar aşa, de probă. Dacă Suleiman putea fi 
convins să meargă la el şi să-i ceară fetva, erau în siguranță. 
Boşorogul nu va îndrăzni să sfideze Sheri'at-ul. 

Suleiman îşi scoase iataganul din teaca de piele. Rubinele de pe 
mâner sclipiră ca nişte cărbuni aprinşi în penumbra odăii. 
Suleiman privi lama, apoi se uită la Abbas, cu chipul răvăşit de 
furie. 

Doamne, ajută-mă în nenorocirea mea, murmură Abbas. Vrea să 
mă ucidă! Simţi că îşi pierde controlul asupra vezicii. În ultima 
vreme se pomenise scăpându-se pe el ca o femeie bătrână. Era tot 
urmarea castrării, ştia şi a distrugerii uretrei cu ani în urmă. Era 
umilirea finală dintr-o viață garnisită din belşug cu umilinţe. Acum 
trebuia să poarte un scutec de bumbac, ca sugarii. 

Suleiman ridică sabia şi o aruncă pe saltea. 

— Abu Sa'ad, spuse. 

— Aceasta a fost fetva pe care a rostit-o, răspunse Abbas. 

— Trebuie să-l consultăm, atunci, din moment ce cunoaşte 
voința Domnului mai bine ca mine. 

Suleiman ieşi în fugă. Abbas murmură o rugăciune către Profet, 
mulțumindu-i pentru intervenţie şi îl urmă. 


Orice alt om ar fi fost îngrozit dacă ar fi fost sculat din pat ca 
să-l înfrunte pe Stăpânul Vieţii, Regele Regilor, Stăpânul Gâturilor 
Oamenilor, să se uite în ochii lui mândri şi să-i înfrunte furia. Dar 
sheyhulislamul nu se temea decât de Allah şi cunoştea, cu 
convingere nestrămutată, inima şi mintea Nemărginitului. Execută 
salutul cuvenit lui Suleiman ca sultan, apoi îl privi calm în ochi, 
fără nici o teamă. 

Erau doar trei persoane în sala uriaşă: Suleiman, Abbas şi Abu 
Sa'ad. Străjerii care îl aduseseră pe sheyhulislam ca să răspundă 
sultanului aşteptau acum dincolo de uşă, cu săbiile trase. 

Suleiman cobori de pe tron, cu gura strânsă într-o expresie de 
mânie amară. 

— Am nevoie de o fetva, spuse el. 

Abu Sa'ad înclină capul şi nu spuse nimic. 

— Este în legătură cu Hürrem, favorita mea. Ştii că am eliberat- 
o din Kullar, din familia mea de robi? Acum e o femeie liberă. 

— Aşa cum spui, răspunse Abu Sa'ad. 


302 


- COLIN FALCONER - 


— Ca femeie liberă, mai poate dormi cu mine fără să supere pe 
Allah? 

Abu Sa'ad se pregătise pentru această întrebare încă din ziua 
când Hürrem îl căutase pentru prima dată. Răspunsul, oricum, 
era de neclintit, chiar şi pentru Stăpânul Vieţii. 

— Chiar dacă te-ai culcat cu ea într-o mie de nopţi pe când era 
roabă, acum când e liberă ar fi un păcat în fața lui Allah. Şi-ar 
pune sufletul în mare primejdie. 

— Cum se poate rezolva această problemă? 

— Poate dormi cu tine, fără a-şi primejdui sufletul, dacă este 
soția ta. 

Suleiman îşi încleştă braţele de rezemătorile tronului, dar nu 
spuse nimic. Arăta, gândi Abbas, de parcă tocmai simțise ceva 
neplăcut în gură şi stătea pe gânduri. Dacă să scuipe sau nu. 

Ce va fi acum? Se întrebă Abbas. Dacă Hurrem refuza să vină în 
patul lui, iar Suleiman nu putea s-o ia în căsătorie, se pare că nu 
exista ieşire. Hürrem va fi surghiunită. Ce se va întâmpla atunci 
cu el? 

— Plecați. Amândoi, zise Suleiman. 


Suleiman rămase singur în sala cea mare, după plecarea lor. 
Cupola boltită de deasupra capului, opulența plăcilor de faianță de 
pe pereți, purpuriul şi albastrul covoarelor de pe podea, susurul 
havuzurilor de marmură şi strălucirea mată a peruzelelor 
încrustate în sfeşnice, ca şi pustietatea splendidei şi imensei 
încăperi, toate unelteau împotriva lui. 

Regele regilor simțea disperarea, la fel de ascuțit ca cel mai umil 
servitor din Palatul său. Totul se reducea la o alegere simplă. Te 
căsătoreşti cu ea, sau renunti la ea. Alt răspuns nu există. În tot 
Imperiul nu se afla nimeni care să-l ajute. Nici chiar Hürrem... 

Stătu prăbuşit pe tron până noaptea târziu, privind cum 
umbrele se retrăgeau de-a lungul zidurilor către colțul îndepărtat 
al încăperii. Rămase acolo până când zorii colorară ferestrele, iar 
lumina lăptoasă căzu filtrată din tavanul înalt. Şi încă nu se 
mişcă. 

Tradiţie, datorie şi teamă îl însoţțiseră de-a lungul veghei sale 
nocturne, dar niciodată în viața sa nu se simţise atât de complet 
de singur. 

72 


Cea de-a Patra Curte de la Topkapi Sarai era într-adevăr o 
pădure  miniaturală de pini bătrâni şi chiparoşi răsuciţi, 
escaladând pantele  Promontoriului  Seraglio, înconjurată de 
zidurile dinspre mare ale oraşului. Într-o parte dădea spre 
terenurile pentru cerit şi spre mânăstirile bizantine ce se năruiau, 
folosite ca grajduri; în cealaltă, către fâşia de apă albastră, 
strălucitoare, numită de turci Cornul de Aur. Aici venea sultanul 
când căuta izolare, pentru rugăciune şi meditaţie. 

Sultanul mergea cu capul În jos, neavând ochi pentru nimeni, 
tulburat de confuzia din mintea sa. 

Căsătoreşte-te cu ea sau renunţă la ea. 

Căsătoreşte-te cu ea sau renunţă la ea. 

Cum ar fi putut renunța la ea? Până şi acum parcă era cu el, 
mergând alături, cu părul roşu-auriu fluturând în vânt; o putea 
asculta cum râde şi parcă-i auzea sfatul simplu şi direct: „Tu eşti 
Kanuni, legiuitorul. Tu nu eşti îngrădit de istorie, ci doar de 
restricțiile pe care ţi le hotărăşti singur. Eşti supus doar față de 
Sheri'at. Stăpâne, nu mai fi aşa de încruntat! E chiar aşa de 
îngrozitor ca să faci şi în fața legii ce ai făcut deja în fața inimii 
tale?” 

— Şi totuşi, nu-i aşa de simplu, spuse el tare, parcă 
răspunzându-i. Nu pot încălca atât de uşor tradiția. Tradiţia ne 
leagă de strămoşii noştri şi de moştenirea lor. Încă de la 
Tamerlan... 

„Chiar te temi că aş putea avea aşa o soartă?” auzi el râsul lui 
Hürrem. „Va ajunge vreodată vreun duşman de-al tău să vadă 
măcar zidurile Istanbulului? Cine e acolo care te poate învinge în 
bătălie?” 

Suleiman escaladă cărarea abruptă ce ducea până în punctul 
cel mai înalt al curții. De aici, putea privi spre sud, prin cerul 
violet, către insulele de pe Marmara; mai încolo era Mediterana, 
apoi coloniile sale din Egipt, Barbaria şi Algeria; dincolo de 
Bosforul albit de spuma născută de vânt erau chiparoşii de la 
Camlica, iar mai departe, Asia şi drumurile caravanelor ce duceau 

spre est, spre Siria, Azerbaidjan şi Armenia. Toate erau ale sale. 
Marginea dinspre nord a portului era punctată de catargele 
galerelor lui Dragut, amiralul său, care cucerise Mediterana, 
transformând-o într-un lac turcesc; dincolo de el erau depozitele şi 
palatele venețienilor, genovezilor şi grecilor; toate aceste republici îi 
plăteau tribut. Dincolo de Galata Kulesi erau Rumelia, Bosnia, 
Valahia, Transilvania; toate — domenii ale casei Osmanlâilor. 

„Priveşte”, o auzi pe Hürrem, „ce rege păgân vezi, care ar putea 
să te învingă şi să mă facă să aştept la masa lui? Imperiul tău se 
întinde în Europa, Asia şi Africa. Nici măcar marele împărat Carol 
nu îndrăzneşte să te înfrunte în luptă. De cine ţi-e frică? De 
Frederick? De şahul Tamasp?” 

— Fire de praf pe picioarele mele, rosti Suleiman. 

„Atunci de ce te temi, Stăpâne? Care rege te poate face să 
tremuri într-atât încât să renunți la mine... la cea care te iubeşte 
atât de mult?” 

Ochii ei verzi, plini de lacrimi. Imaginea lor era atât de clară, 
încât Suleiman se întinse ca s-o mângâie. Dar nu era nimeni. Doar 
vântul şi durerea din sufletul său. Dacă renunţă la ea, aşa va fi 
mereu. Va fi singur din nou, doar cu povara Imperiului şi cu 
datoria grea față de Allah. Ea era totul pentru el, acum; conştiinţa 
lui, consolarea lui, sfetnicul şi prietenul lui. Ea era vizirul pe care 
nu-l putuse avea niciodată, pentru că un vizir pe care l-ar fi iubit 
prea mult ar fi ajuns să-l trădeze, cum o făcuse Ibrahim. Era, de 
asemenea, Haremul său, o mie de femei într-una singură; o femeie 
care îi putea alina spiritul, nu numai trupul. 

— Nu pot renunţa la ea, zise el, şi hotărârea era luată. 

Va face inimaginabilul, pentru că singura alternativă era de 
nesuportat. 

Când Abbas fu chemat din nou în fața celei de-a doua cadâne, 
se gândi la orice posibilitate, numai la cea care-l aştepta nu. 

Hürrem observă el uşurat, era într-o dispoziție foarte bună în 
această dimineaţă. Nu pierdu timpul cu obişnuitele ei glume. 

— Cum ti-ar plăcea dacă ai scăpa de fetele tale, Abbas? îl 
întrebă ea. 

— Stăpână? 

— Sultanul nu mai are nevoie de Harem. Fetele se vor mărita cu 
spahii şi dregători. Vei începe pregătirile imediat. 

Abbas dădu din cap, încercând să-şi ascundă uluirea. Un 
sultan fără Harem? Cum o fi reuşit-o şi pe asta? 

— Îl felicit pentru judecata sa. 

— Felicită-mă pe mine, râse Hürrem. 

— Voi proceda de îndată la cele ce porunceşti, Stăpână. 

— Nu vrei să ştii de ce, Abbas? 

— Nu e rostul meu să judec hotărârile Stăpânului Vieţii, zise 
Abbas, reuşind să-şi ascundă mulțumirea din voce. 

Dar Hürrem o simţi totuşi şi râse, încântată. 

— Abbas, eşti într-adevăr o comoară. Îți voi spune totuşi, din 
moment ce oricum vei afla în curând. Stăpânul Vieţii nu mai are 
nevoie de Harem pentru că în curând va avea o împărăteasă! 

Abbas clipi din ochi. 

— O împărăteasă? 

— Ai în fața ta pe viitoarea soție a sultanului Suleiman, Abbas. 
Râse din nou. Nu eşti copleşit de splendoarea unei asemenea 
imagini? 

— Aşa cum spui, Stăpână, aprobă Abbas. 

Imposibil, gândi însă, în secret. Imposibil! Suleiman nu va 
merge până la capăt! 


Cu prilejul căsătoriei lui Suleiman cu Hürrem, Favorita Care 
Râde — cum era cunoscută la curte -— Istanbulul fu martorul celei 
mai mari sărbători pe care o trăise vreodată. Pâine şi măsline fură 
împărțite săracilor. Brânză, fructe şi jeleu din petale de trandafir 
fură dăruite celor din clasa de mijloc. Străzile principale fură 
împodobite cu flori şi steaguri - flamurile stacojii ale Imperiului 
Otoman şi cele verzi ale Istanbulului. 

Se organiză o procesiune publică a darurilor de nuntă. Sute de 
cămile încărcate cu covoare, mobilă, vaze de aur şi argint şi încă o 
sută şaizeci de eunuci gata să intre în serviciul Stăpânei Hürrem. 
Atleţi, arcaşi, jongleuri şi acrobaţi evoluau pe hipodrom zi şi 
noapte; animale sălbatice se puteau vedea de-a lungul zidului de 
la At Meydani - lei, pantere şi leoparzi, elefanți lovind mingi cu 
picioarele lor butucănoase, girafe cu gâtui imposibil de lung — toate 
smulgând murmure de admiraţie din partea mulțimii. 

În altă procesiune, o franzelă uriaşă, de mărimea unei camere, 
era trasă pe străzi, pe o platformă, de zece boi, în timp ce brutarii 


306 


- COLIN FALCONER - 


oraşului aruncau mulțimii pâinişoare unse cu susan şi chimen. 
Mii de oameni se adunau pe margini urcându-se în copaci pentru 
a-l zări o clipă pe sultan sau pentru a primi în dar mătăsuri sau 
fructe aruncate de sclavii acestuia. 

În acest timp, în Palat, Hürrem deveni împărăteasă în urma 
unei ceremonii simple la care participară doar ea, Suleiman şi Abu 
Sa'ad. Suleiman îi întinse mâna înmănuşată şi şopti: 

— Această femeie Hürrem o fac soția mea. Toate care sunt ale ei 
vor constitui de acum proprietatea sa. 

Un singur om arunca o umbră asupra ceremoniei. Şi lucrul o 
preocupase pe Hürrem tot timpul ceremoniei, aşa cum o 
preocupase de altfel în ultimii şaptesprezece ani. 

Mustafa. 

La douăzeci şi şase de ani îşi aştepta clipa, la Manisa. Popular 
printre paşale şi ieniceri, el era alesul, următorul sultan. Da, eu 
sunt împărăteasa, gândi Hürrem. Acum sunt în siguranţă față de 
alte femei. Acum nu trebuie să mă mai tem decât de un bărbat. Şi 
voi îndepărta şi acest pericol, cândva. 


Pe Hipodrom se înălțase o platformă de pe care Suleiman 
urmărea sărbătoarea din tronul său de lapislazuli, avându-i 
alături pe fiii săi. În spatele lui, învăluită complet în mantia de 
mătase violetă, Hürrem privea şi ea, prin vălul de dantelă lucrat cu 
fir de aur. 

Selim se foia, aşa cum stătea cu picioarele încrucişate pe 
covorul gros de la picioarele tatălui său. Îi era foame. La Palat se 
pregătise un mare festin: carne de vânat, potârnichi, salată de 
fructe la gheață, şerbeturi cu suc de lămâie şi îngheţată cu arome 
de miere, ambră şi mosc. Stomacul îi chiorăia. 

Sub ei, în arenă, o leoaică tocmai sfâşia burta unui mistreț cu 
mişcări iuți ale labelor din față, în timp ce partenerul ei căsca şi 
privea în jur, plictisit. Selim rânjea, admirând priveliştea, încântat 
de spasmele şi tipetele mistreţului. Acum, victima era pe spate, 
zbătându-se în praful umezit şi roz. Leoaica îi dădea ocol, atentă la 
colții încovoiaţi şi ghearele ei loviră din nou, smulgând o parte din 
măruntaiele animalului. Ceva îl făcu pe Selim să se întoarcă. 
Undeva în spatele tronului lui Suleiman văzu o pereche de ochi 
verzi care-l urmăreau, ca două smaralde mici şi strălucitoare. 


307 


- HAREM - 


Mama, îşi spuse el. 

Se întoarse repede la loc, dar continuă să-i simtă privirea. Cum 
reuşise oare toate astea? Se întrebă el din nou. Cum de-l făcuse pe 
Suleiman să se însoare cu ea? O mamă atât de puternică putea fi 
un lucru bun, dar şi o nenorocire. Dacă era în stare să-l încline pe 
sultan după voința ei, atunci era în stare de orice. 

Şi ce-o fi vrând de la mine? se întrebă el. Ce planuri are cu 
mine? 

Leoaica îşi terminase joaca cu mistrețul. Acesta tremura întins 
pe o parte, viu încă atunci când leoaica îşi aplecă botul ca să sfâşie 
prima halcă de carne. De obicei, asemenea privelişti îi stârneau 
apetitul. Dar acum Selim descoperi că nu-i mai era foame deloc. 

Se sili să se mai uite o dată, dar ochii îi erau duşi. 


PARTEA A ŞAPTEA 
RAIUL PE PĂMÂNT 
73 


Pera 


Julia urmărea trăsura neagră ce huruia în curtea pavată. Se 
opri şi un eunuc negru sări de pe capră şi linişti caii, în timp ce un 
altul deschise uşa. Ferestrele erau mascate cu tafta neagră, aşa că 
nu putu vedea cine era vizitatorul. Julia era doar vag interesată. 
Ludovici primea des vizitatori, de obicei, neguțători din Comunita 
Magnifica. Văzu pe cineva ieşind din trăsură, cu chipul acoperit de 
gluga mantiei. Julia se încruntă. Nici măcar un deget nu era 
descoperit, dar după mersul grăbit cu paşi mici ghici că era o 
femeie. 

Peste câteva clipe Hyacinth o bătea încet pe umăr ca s-o anunțe 
că avea o vizită. Julia îşi pierdu răsuflarea când gluga se dădu la o 
parte şi vizitatoarea îi zâmbi. 

— Sirhane! 

Sirhane nu se schimbase aproape deloc. Poate că era un pic mai 
slabă, iar în colțurile gurii şi ale ochilor avea riduri subțiri abia 
vizibile. Altminteri, arăta de parcă ultimii şase ani nici n-ar fi fost. 
El era acolo în serai, în mânăstirea diabolică pe care o puteau 
vedea din balcon, peste apă, desenată pe cerul liliachiu. 

Sirhane purta o haină din brocart de Bursa, deschisă în față şi 
cu trei nasturi din perle la nivelul taliei. Mânecile lungi atârnau pe 
lângă divan aproape până la pământ. Cămaşa ei era de mătase 
bogată, albă ca neaua, tivită cu dantelă, căzând liberă peste 
şalvarii de lână albă care-i acopereau picioarele până la glezne. 
Rubine licăreau la degetele mâinilor şi în părul negru, de nuanța 
cărbunelui. La gât şi la talie avea perle, iar la încheieturi lănțişoare 
subțiri de aur. 

Julia, în roba venețiană de un negru posomorât, se simți 
ştearsă şi lipsită de viață. Se uită la pielea netedă a brațelor 
Sirhanei şi simți cum înăuntrul ei vinovăția se amesteca discret cu 
dorința. 

Julia se agăță de braţul ei ca o şcolăriță. 

— Spune-mi, zise ea râzând, spune-mi totul! 

— Ai în față o femeie măritată, respectabilă şi virtuoasă! spuse 
Sirhane. 

— Cum ai ieşit din Harem? 

— Suleiman îşi eliberează toate femeile... 

— Nu se poate! 

— Se spune că Hürrem i-a convins că nu mai are nevoie de 
Harem! Kislar Aghasi mi-a aranjat căsătoria cu un Agă al Spabhiilor 
Porții. Numele lui este Abdül Sahine Paşa. E o namilă de om, 
bărbos, şi cu mădularul gros cât mâna mea! 

Julia îşi puse palma la gură. 

— Oh, Sirhane! 

Sirhane înălță din umeri. 

— Mă tratează destul de bine. Cred că preferă băieții. Nu e chiar 
aşa de rău. Poate că l-aş putea iubi. Dacă n-ar fi bărbat. Întinse o 
mână, lăsând-o pe umărul Juliei. Mi-a fost atât de dor de tine. 
Poate că e o prostie, dar cât timp ai fost acolo, am fost fericită în 
Harem. 

— Şi eu, spuse Julia. Cum m-ai găsit? 

Sirhane suspină şi se trase deoparte. Ochii i se umeziră. 

— În dimineața când părăseam Haremul, Kislar Aghasi a venit 
la mine şi mi-a spus că eşti în viață, măritată cu un negustor 
venețian renegat, Ludovici. 

— Abbas! 

— Am crezut că ai murit, îi spuse Sirhane. Şase ani te-am jelit. 
Încă nu-mi vine să cred! 

Îşi aruncă brațele pe lângă gâtul Juliei şi o sărută. 

Julia se auzi şoptindu-i numele de nenumărate ori, apoi închise 
ochii, simți cum Sirhane îi scoate cămaşa şi se abandonă plăcerii 
calde, moi, recunoscându-şi iubita. 

Bietul Ludovici, gândi ea. Dacă l-aş putea iubi astfel. 


Soarele trecu dincolo de cele şapte dealuri şi vocile limpezi ale 
muezinilor se înălțară deasupra oraşului prăfuit, chemând 
credincioşii la slujbă. Lumina curgea ca aurul topit peste apele 
Cornului, iar contururile platanilor şi chiparoşilor se dizolvau în 
umbrele de dincolo de zidurile Palatului. Stăteau pe terasa tot mai 
întunecată, vorbind în şoaptă. 

— Spune-mi ce s-a întâmplat, spuse Julia. Chiar e adevărat? 
Suleiman şi-a măritat într-adevăr întregul Harem? 

— Nu mai este pic de miere în borcan, zise Sirhane. N-a rămas 
decât Hürrem şi suita ei. Cea Care Râde are acum o sută de 
sclave. Vine şi pleacă oricând doreşte, cu treizeci de eunuci după 
ea. 

— Dacă un şarpe supravieţuieşte atâţia ani printre vipere, e 
firesc să crească lung. 

— Kislar Aghasi mi-a spus că din pricina ei a poruncit sultanul 
să fii înecată. 

Abbas, Abbas... gândi Julia, Nici acum nu putea suporta ideea a 
ce-i făcuseră. Cum de mai putuse trăi după aceea? 

— Trăiesc, Sirhane. Nu mai contează acum. 

Sirhane păru dezamăgită. 

— Ar trebui să urăşti mai mult. O femeie trebuie să fie 
răzbunătoare. 

Julia râse. 

— Faptele lui Hürrem nu mă mai pot afecta acum. 

Sirhane continuă totuşi. 

— Ambasadorii străini vin acum cu daruri şi pentru ea, ca 

pentru sultan. Chiar îi trimit scrisori ca să-i câştige sprijinul. 
Vizirii, muftiii şi paşalele îi plătesc tribut lui Kislar Aghasi. Chiar 
soțul meu face asta. El spune că Hürrem e mai puternică decât a 
fost cândva Ibrahim. 

Julia surâse. 

— Bietul Suleiman. 

Sirhane îşi îndoi picioarele sub ea, încolăcindu-se ca o pisică pe 
divan. 

— Cum a fost, atunci? 

Julia păru stânjenită. 

— Spune-mi! o rugă Sirhane. 

— Abia dacă a scos o vorbă. M-a dezbrăcat şi s-a aşezat lângă 
mine... 

— O are mare? 

— Nu. 

— Se spune că e uriaşă. 

— Sirhane... 

Julia îşi desfăcu braţele neajutorată, aşa cum era întotdeauna 
când se surprindea discutând fără ruşine asemenea lucruri. 

— S-a urcat pe mine şi a scos nişte sunete. Apoi s-a dat jos. 
Nimic nu s-a întâmplat. 

Îşi aminti cum făcuse Ludovici dragoste cu ea prima dată. Până 
în ziua aceea nu înțelesese deloc de ce fusese Suleiman aşa de 
furios. 

— Deci e impotent! Sultanul e impotent! 

Julia o prinse de mână, alarmată. 

— Dacă mai spui cuiva, vom muri cu toţii. 

— Cea mai bună bârfă pe care am auzit-o vreodată şi n-o pot 
spune nimănui! se strâmbă Sirhane, jucăuşă. 

— Sunt în joc capetele noastre. 

— E în regulă, zise Sirhane şi îşi retrase mâna. Cum e cu... 
Ludovici? 

Julia îşi cobori ochii. 

— Nu e aşa cum e cu tine. 

Sirhane păru mulțumită de răspuns. Se uită peste apa 
Cornului, la luminile ce licăreau pe dealurile oraşului vechi. 
Chemările muezinilor încetaseră, ecourile lor stingându-se în 
violetul asfințitului. Liniştea se aşeza peste oraş. 

— Trebuie să plec. 

Julia îi luă mâna. 

— Nu vreau. 

— Trebuie. 

Peste câteva momente, Julia privea de la fereastră cum silueta 
înfofolită în mantie se urca la loc în trăsura neagră, anonimă, din 
curte. N-am scăpat din Harem, se gândi ea. L-am adus aici, cu 
mine. Haremul a fost închisoarea şi eliberarea mea. M-a aruncat în 
păcatul de moarte. lar acum, că Sirhane s-a întors în viața mea, 
sunt din nou botezată întru păcat. 

Nu era vorba de o plăcere sexuală, deşi dorința pe care i-o 
trezise Sirhane fusese cât se poate de reală. Era mai mult: era 
dorul după o intimitate pe care n-o putea împărtăşi cu nici o altă 
persoană, un confort fizic lipsit de complicaţii. Un adulter fără 
consecințe, probabil. Dar nu şi fără păcat, îşi spuse. 

Şi totuşi, un păcat fără de care nu pot trăi. 

Doamne, ajută-mă. 

Apoi Sirhane dispăru după perdelele de tafta neagră şi peste 
câteva clipe caii tropotiră dincolo de porți, iar Julia simți încă o 
dată întoarcerea singurătăţii. 

Soarta fusese bună cu Ludovici Gambetto. 

Aproape bună. 

Îi adusese un prieten puternic şi influent la Suprema Poartă; 
prin urmare, afacerile îi prosperau dincolo de orice imaginație. 
Norocul îi adusese şi o soție frumoasă, dintr-o familie venețiană 
nobilă. 

Şi totuşi, între toate aceste daruri plăcute existau şi lucruri 
pline de durere. Norocul său se rezema pe agonia lui Abbas; iar 
Julia era a sa numai pentru că nu putea fi a altcuiva. Chiar şi 
după opt ani, încă nu se putea obişnui cu ideea că prietenul său 
din tinereţe trăia acum în Palatul Sultanului, ca eunuc şi ca sclav. 
Şi tot nu se putea întâlni cu Abbas fără să simtă în gât senzația 
aceea de dezgust şi repulsie. 

Şi apoi, Julia. 

Ea nu mai reprezenta nimic pentru mine, în afară de el. El îl 
mințise pe Abbas şi o oprise la Istanbul, pentru sine. Şi, cu toate 
că Abbas nu spusese nici un cuvânt de reproş, i-l putea citi în 
ochi, la fiecare întâlnire. Aflase, cumva. Aşa că vinovăția 
duplicităţii îl chinuia încă. 

Măcar dacă ar fi meritat toate acestea; dacă ea l-ar putea iubi 
un pic. 

A parte din el — aceea care era încă venețiană -— îi spunea că n- 
are importanță. Era soția lui, era frumoasă, era în patul lui 
oricând o dorea. Ce altceva îşi mai putea dori? 

Dar mai era o parte — renegatul din el, fără îndoială — care îşi 
dorea ca şi ea să simtă pentru el ce simțea el pentru ea. Voia 
dăruirea ei. Şi tocmai asta i se refuza. 

Construise un nou palat pe înălțimile de la Pera ce dominau 
Cornul de Aur. O îmbrăcase pe Julia în cele mai fine catifele şi 
dantele venețiene, îi pusese în degete inele cu diamante şi rubine. 
Avea bogății, proprietăți şi putere, tot ce i se refuzase în țara lui 
natală. Dar tot ce-şi dorea cel mai tare era Julia; o anumită privire 
din partea ei şi pasiunea în îmbrățişare, care să-i arate că şi ea îl 
iubeşte. Iar asta nu putea să aibă. 

Corpo di Dio! De ce era atât de important? 

Stătea pe terasă şi-o urmărea pe Julia care citea în grădină. 
Florile verii erau în mijlocul perioadei lor de vârf; aerul era încărcat 
de mireasma de pin şi chiparoşi. Ludovici cobori treptele de 
marmură şi intră în grădină. Julia îl văzu şi puse cartea deoparte. 

— Arăți mulțumit de tine, zise ea. 

— Nu de mine. Nu e meritul meu. 

Se aşeză lângă ea, pe banca de marmură. Era răcoare aici, în 
umbra chiparosului. Printre frunze se zăreau caicele alunecând pe 
aleile strălucitoare ale Cornului şi siluetele mov ale cupolelor şi 
minaretelor Palatului de pe celălalt țărm. 

— Ce s-a întâmplat? 

— Am auzit zvonuri noi de la Poartă. Se spune că Rüstem Paşă 
se va căsători cu fiica Sultanului. 

— Miramah? 

— Aşa am auzit. 

— Atunci Rüstem o să ajungă cu siguranță vizir. 

— Da. 

— Asta te bucură? 

— Dacă aş fi de partea îngerilor, nu m-aş bucura. Dar nu sunt 
decât un umil negustor şi nu-mi pot permite. Zâmbi sardonic spre 
ea. N-am fost de partea îngerilor, de când am plecat din Veneţia. 
Poate că nici acolo. Probabil de aceea am toate astea, arătă el către 
palat şi grădini. 

— Tot nu înțeleg. 

— Vizirul sultanului, Lutfa Paşa, e un om cu care e greu de 
tratat. E prea cinstit. 

— Un defect capital pentru un străin. 

Ludovici zâmbi. 

— Într-adevăr, în schimb Rüstem şi-ar vinde şi mama pentru 
zece la sută comision. 

— Atunci va fi foarte bine. 

— Sunt sigur că va fi un mare succes. 

— Şi vei trimite mai multe caravane spre Dardanele, fără vamă. 
Dar ce l-a făcut pe Suleiman să-l aleagă pe Rustem pentru acest 
post? 

— Farmecul şi aspectul lui agreabil? 

Apoi Julia înțelese. 

— Hürrem! 

— Cel puțin asta se şopteşte prin bazare. Timpul ne va lămuri. 
Deşi îmi pot imagina în ce fel i-a câştigat Rüstem protecția. 

Ludovici o privi un timp. Arăta altfel azi. Avea o roşeață în obraji 
pe care nu i-o mai văzuse. 

— Ai avut o vizită ieri, spuse el. 

Ea îi evită privirea. 

— Am greşit? 

— Cine a fost? 

— O femeie. O prietenă din vremea când eram în serai. 

— Cum de a ştiut? 

— Abbas. 

— El i-a spus. 

— E o prietenă. E de încredere. 

— Nimic nu e vreodată sigur. 

Buna ei dispoziție se risipi brusc. 

— Mă ţintuieşti de ziduri ca pe un fluture, să fiu privită, dar 
niciodată atinsă. Uneori îmi spun că mai bine muream! 

Ludovici nu răspunse. După o clipă, Julia păru să-şi regrete 
ieşirea. 

— Îmi pare rău, murmură ea. Ştiu că te-ai pus şi pe tine în 
primejdie atunci... când m-ai pescuit... cu barca ta. 

Ludovici scutură din cap. 

— Nu. Ceea ce spui e adevărat. Nu am nici un drept. Te-am pus 
în pericol ținându-te aici. Te-am vrut numai pentru mine. (Respiră 
adânc). Am o podgorie în Cipru. Ai putea pleca acolo. Ai fi în 
siguranță. Existenţa ta n-ar mai trebui să fie un secret. Vei fi 
printre alți venețieni... 

— Nu mai sunt o venețiană. Nici tu, de altfel. 

— N-ar mai trebui să trăieşti ca o prizonieră. Ţi-aş putea face 
vizite. 

Julia zâmbi pentru sine. Poate că ieri l-ar fi rugat s-o lase să 
plece. Dar acum... 

— Voi rămâne aici, spuse ea. 

El o privi surprins. 

— Îți pot garanta siguranţa, acolo. 

— Nu vreau să plec din Istanbul. 

Ludovici se strâmbă, neînțelegându-i motivele. 

— M-am rugat să nu vrei să pleci. 

Ea privi într-o parte. Ludovici era nedumerit. Ce voia? Era vorba 
tot de Abbas? Imposibil. De ce voia să rămână la Istanbul? 

Stătură un timp în tăcere, cât timp Ludovici se gândi cum să-i 
spună partea cea mai bună a veşti lor. 

— În curând va veni o solie de la Veneţia, spuse el, în cele din 
urmă. Să-l vadă pe sultan şi să ducă tratative de pace. 

Încă de la bătălia de la Prevezo, ce avusese loc cu doi ani în 
urmă, când amiralul turc Dragut decimase flota venețiană, între 
turci şi La Serenissima domnise un armistițiu nedeclarat. 
Otomanii câştigaseră controlul asupra Mediteranei şi acum 
ştrangulau circulația sângelui Republicii - comerțul. Nici chiar 
războiul nu tulburase însă viața din Comunitatea Magnifica din 
Pera — decât că mărise prețul grânelor ilegale ale lui Ludovici. 

Julia îl privi încruntată, întrebându-se de ce-i spunea asta cu 
tonul acesta special. 

— Tatăl tău e conducătorul soliei, zise el. 

Faţa i se albi. Îşi încleştă mâinile în poală. 

315 


- HAREM - 


— Va veni aici? întrebă ea, în cele din urmă. 

— Doar dacă îl invit. Nu prea văd de ce aş face-o... 

Julia încercă să surâdă. 

— Nu te-ai gândit că vreau să-l văd? 

— Nu, nu m-am gândit. 

Ea închise ochii. 

— Dar Abbas? 

Ludovici o privi. 

— Da, Abbas. De asta am vrut să stau de vorbă cu tine. Am de 
gând să-i spun. 

— Bine. 

— Vorbeşti serios? 

— Da. 

El se miră cât de repede îi răspunsese. 

— Abbas a devenit un om puternic la Sublima Poartă, iar 
ambasadorii au mai fost aruncaţi în închisoare, la Yedikule şi până 
acum. Sau mai rău. Eşti sigură că vrei ca el să ştie? 

Ochii Juliei sticliră, plini de venin. 

— După tot ce i-a făcut tatăl meu? răsuflă adânc, cu nările 
fremătând. Da, Abbas trebuie să ştie. De fapt, adăugă ea, aş dori 
să-i spun chiar eu. 

Ludovici nu se aşteptase la asta. Dar, da, trebuia să se întâmple 
odată. Ar fi o prostie să încerce să se opună. 

— Voi aranja, spuse. 


75 
Galata 


Trăsura era o cutie pe roți, pictată cu flori şi fructe, cu nimic 
deosebită de alte o sută din oraş. Hodorogi pe aleile murdare şi se 
opri în fața casei de lemn cu două caturi, zugrăvită în galben — 
culoarea evreilor - ca atâtea altele din cartier. Un paj deschise 
portiera şi Julia cobori din trăsură. 

Nimeni n-ar fi recunoscut-o. Cel mult se observa că era vorba de 
o femeie. Purta o feryjde, manta cu mâneci lungi folosită de orice 

femeie turcă pe stradă. Aceasta era din mătase neagră, ceea ce era 
un indiciu privitor la condiția femeii: cele sărace purtau mantii de 
pânză simplă, neagră, pe când femeile din Haremul imperial 
purtau mantii de mătase roz sau de culoarea florii de liliac. 

Ea avea două văluri: iaşmacul subţire care îi acoperea fața, 
nasul şi gura era dublat de eşarfa neagră care îi cădea de pe 
creştet până în talie, lăsând doar o fantă îngustă pentru ochi. 
Nimic nu se vedea; nici chiar mâinile sau picioarele. Singura 
impresie de feminitate o puteau lăsa miresmele de mosc şi iasomie 
care o însoțeau, ca o oază dulce în mijlocul miasmelor fetide ale 
oraşului. 

Mantia o ţinea pe femeie prizonieră, dar totodată o proteja; cu 
ajutorul vălului şi al mantiei chiar şi femeile de cel mai înalt rang 
se puteau aventura pe străzi fără a fi recunoscute. 

Femeia în negru se grăbi să treacă uşa casei, lăsându-şi pajii să 
aştepte lângă trăsură, afară. 

Abbas o văzu şi rămase cu gura căscată. 

Se îngrăşase şi mai mult în aceşti ani, observă Julia. Prin 
mătasea înflorată a caftanului său se puteau vedea hălcile de 
grăsime ale trupului, sugerate de altfel şi de pernele de osânză de 
sub bărbie. Asuda, deşi era devreme şi încă răcoare. Transpiraţia îi 
lucea pe față şi îşi pătase deja marginea turbanului imens alb. 

Ea încercă să şi-l amintească aşa cum era pe vremuri, apoi se 
strădui să lege imaginea băiatului cu chip de bronz lustruit, aşa 
cum îl ţinea minte din gondolă, de creatura de coşmar, cu un ochi 
alb şi țeapăn şi cu fața umflată şi puhavă. 

Era imposibil. 

Şi-l amintea numai ca pe Kislar Aghasi, eunucul respingător 
care se strâmbase violent la prima lor întâlnire şi care îi şoptise 
acele vorbe ciudate pe când aştepta să moară, în zori, pe Bosfor. 

Deci acesta era Abbas, acum. 

El încercă să se ridice. Bătu din palme, pentru ca pajii să-l 
ajute. 

— Cine eşti? mormăi el, dar ea văzu în expresia lui că ştia deja 
răspunsul. 

Julia aştepta, nemişcată. Dacă o recunoşteau cei doi paji de la 
Palat care erau cu el? Dar Abbas înțelesese deja la ce se gândea şi 
îi trimise afară. 

— Julia? zise el. 

Ea îşi ridică gluga; lăsând-o să cadă deoparte. Apoi îşi scoase cu 
grijă iaşmacul, astfel ca el să-i poată vedea ochii. 

— Bună, Abbas. 

El îşi acoperi fața cu mâinile şi se întoarse cu spatele. 

— Trebuia să te văd. Încă o dată, atât. 

— l-am spus lui Ludovici că nu vreau să te mai văd niciodată. 
De ce vrei să mă chinuieşti astfel? 

— Te rog, Abbas ... 

— Dacă ai fi ştiut ce durere îmi provoci, n-ai mai fi făcut asta! 

Julia nu ştia ce să facă. Deodată se simți stânjenită. El tot nu se 
întorsese spre ea. 

— Abbas? 

— De ce-ai venit? Ce te-a apucat? De ce-a îngăduit Ludovici aşa 
ceva? 

— Uită-te la mine ... 

— Vrei să-mi admiri frumusețea? 

— Ludovici e un bărbat frumos. Dar nu îl iubesc. Pe tine te-am 
iubit întotdeauna. 

— Încetează! 

— Uită-te la mine... 

Când Abbas se întoarse spre ea, fața îi era schimonosită de 
furie, iar ochiul lui teafăr o privea cu durere şi indignare. 

— Pleacă! La ce bun toate astea? Dragostea pentru tine m-a 
costat totul! Lasă-mă să te uit, pentru numele lui Dumnezeu! 
Acum, pleacă! 

Julia îşi întinse braţele către el, apoi le lăsă să cadă la loc. 

— Abbas... n-am avut niciodată şansa de... mi-ai salvat viața... 

— Pentru că te iubeam. Îmi poţi da dragostea înapoi? Cum? Prin 
sărutările tale? Mă vei primi în patul tău? Vom deveni amanți? 

Furia de pe fața lui se subțiase. Julia făcu un pas către el, 
vrând să-l liniştească, dar el o opri cu un gest al mâinii. 

— Poţi oare să-ți imaginezi ce înseamnă asta, Julia? Să doreşti o 
femeie şi să ştii că nu există nici o şansă de aţi îndeplini visul? Să 
am încă pasiunea în mine, fără nici o cale de eliberare? Un bărbat 
nu poate simți dragoste pentru o femeie fără a simți şi nevoia de a 
şi-o consuma în zbaterea trupului. Ce să fac, deci? Nu există 
soluție pentru mine, niciodată. Niciodată. Mă zvârcolesc şi ard în 

fiecare zi, înconjurat de femei. Mi s-a îndepărtat bărbăția, dar ea 
totuşi continuă să fie acolo. În fiecare zi mă simt ca într-o cuşcă în 
care nu pot sta drept şi nu-mi pot întinde mâinile şi picioarele. 
Orice mişcare naturală îmi este interzisă, atât fizic cât şi 
emoțional. Vreau să iubesc şi să fiu iubit. Dar cum aş putea? Cum 
aş putea vreodată trăi dragostea cu o femeie? M-au lăsat fără nici 
o rațiune de a trăi! Nu există nici un iad după moarte, Julia. ladul 
e aici. lar eu îl trăiesc! 

Mânia i se cheltuise; umerii i se îndoiră şi Abbas se rezemă de 
perete, respiraţia întretăiată făcându-l aproape să horcăie. Julia se 
dădu înapoi. Ce era să spună? 

— Pleacă, te rog şopti el. 

— Bine. Dar mai întâi trebuie să-ți spun ceva. Nu am venit aici 
ca să te chinuiesc, cum îţi închipui. 

— Atunci spune-mi, şi pleacă. 

— E vorba de tatăl meu. 

La început sensul spuselor ei nu păru a fi înțeles. 

— Gonzaga? întrebă el în cele din urmă. 

— Vine aici, la Istambul. 

— Eşti sigură? 

— Ludovici a aflat ieri, de la vizir. La Serenissima trimite o solie 
de pace la Poartă. Tatăl meu e ambasador. 

Abbas alunecă pe lângă zid şi rămase pe covor. Îşi puse capul 
pe genunchi. 

— Deci Diavolul se apropie de Paradis, murmură el. 

Nu mai era nimic de spus. Julia ştiu din tăcerea lui că trebuia 
să plece, dar dorea cu disperare să-l mângâie. Îngenunche lângă 
el. Abbas nu protestă. Aşa că ea se aplecă înainte şi îl sărută pe 
frunte. Însă el tot nu-şi înălță privirea. 

Julia îşi trecu mâna peste capul neted, ras. Lipsa părului o 
revolta şi o fascina totodată. Putea vedea oasele capului conturate 
pe pielea strălucitoare. Îi prinse obrajii între mâini şi îi ridică fața 
către ea. 

— Abbas... 

Ochiul sănătos o privi fix, rugător. 

Julia îşi cobori mâna şi îi ridică uşor caftanul. Inima îi bubuia 
pe când îşi plimbă mâna de-a lungul coapsei, luptându-se ca să 
nu-şi lase oroarea zugrăvită pe chip. Când ajunse sub burtă, nu 

găsi nimic. Ca la Sirhane, gândi ea, numai că nu era nici măcar 
umezeala primitoare, nici buzele ca petalele de trandafir. Doar 
senzația de ceară a țesuturilor cicatrizate şi apoi a unei rămăşiţe 
de uretră. 

Îl auzi gâfâind. De durere, de uluire, de oroare? Nu putea şti. 

Julia auzise vorbe în Harem - mai ales de la Sirhane, ale cărei 
aptitudini pentru absurd, ca şi pentru realitate, erau nesfârşite — 
despre femei care provocaseră orgasme unor eunuci, printr-o 
combinaţie de afrodisiace puternice şi masaj uretral. 

Îngenuncheată între picioarele lui, Julia îşi trase mantia peste 
cap. Pe dedesubt era complet goală. 

— Pe sfârcurile mele este haşiş, spuse ea. 

Abbas era acum ascultător ca un copil. Încet, îşi apropie gura 
de sânul ei şi începu să-l sugă. 

Julia îşi reluă mângâierile; cu o mână îi dezmierda capul, 
cealaltă masându-i cicatricea dintre picioare. Îl auzi din nou 
gemând, de plăcere acum, iar respirația îi deveni mai iute şi mai 
adâncă. Îşi întoarse capul într-o parte ca să-şi ascundă repulsia pe 
care i-o stârnea senzația cărnii străine şi mutilate pe care o 
atingea cu degetele. 

— Julia, murmură el. 

Ea continuă să-l maseze şi, după minute lungi, el începu să 
mişte o dată cu ea, gâfâind, cu gura încă lipită de sânii ei. E 
adevărat, gândi ea. Am reuşit. Sirhane avea dreptate. 

Abbas începu să freamăte, împingându-se către mâna ei. 
Degetele ei se mişcau tot mai repede, ignorând tremurul muşchilor 
de sub ele. El îşi dădu capul pe spate şi suspină, cu aceleaşi 
sunete slabe pe care le scotea uneori Sirhane. 

Apoi, deodată, el se cutremură într-un spasm care-l parcurse 
tot trupul. Braţele lui o strânseră într-o îmbrăţişare sufocantă. 

Apoi îi dădu drumul şi se rezemă de perete, cu ochii închişi şi 
gura larg deschisă, trăgând violent aerul în plămâni. 

Julia se aplecă rezemându-se de el, epuizată, simțindu-şi 
transpirația curgându-i printre sâni, amestecându-se cu a lui. 
Mult timp nici unul nu se mişcă. 

— Abbas, şopti ea în cele din urmă. 

— Lasă-mă acum. 

Ea îşi luă mantia şi se ridică încet. 

— Aşteaptă, murmură el. Lasă-mă să te mai văd o dată. 

O privi mult timp; când în sfârşit se întoarse într-o parte, ea 
ştiu că era un semn pentru ea. Îşi trase mantia peste cap, apoi îşi 
puse la loc vălul şi eşarfa. 

Sunt anonimă din nou, gândi ea. Un sac. 

Abbas era tot lângă perete, ghemuit, cu ochiul orb întredeschis 
şi caftanul ridicat deasupra genunchilor. Oricine altcineva, gândi 
Julia, ar găsi un asemenea spectacol ca obscen. 

Dar ea simți un val de tandrețe măturându-i sufletul. 

— Te iubesc, şopti ea şi plecă. 


Pentru vreun ceas, Abbas stătu nemişcat. Auzise zgomotul 
trăsurii îndepărtându-se pe alee, apoi urmărise mişcarea umbrelor 
de-a curmezişul camerei, pe când soarele se ridica deasupra 
acoperişurilor, trimițându-şi oblic razele prin deschizăturile 
ferestrelor. 

Nu senzația fizică fusese cea care îl paralizase. Aceea fusese 
doar o simulare, o piesă de teatru pe care o jucase când îşi dăduse 
seama că eforturile ei erau complet lipsite de efect; la fel ar fi fost 
dacă ar fi încercat să-i provoace plăcere ținându-l de mână. Dar 
nu voia s-o umilească, aşa că se prefăcuse. 

Ceea ce-l mişcase fusese compasiunea pe care o simțţise la ea. 
Ştia că fața şi trupul său erau oribile pentru ceilalți; de altfel, îl 
dezgustau chiar şi pe el. Şi totuşi ca îi arătase o înțelegere de care 
nu mai avusese parte de mult. Îi dăduse dragoste şi mângâiere. 

Îşi aduse genunchii la piept şi se ghemui pe podea. După un 
timp începu să plângă, întâi de milă, pentru sine, pentru ea. 

Apoi de mânie. 


Pera 


Era o după-amiază cu un cer albastru murdar. Antonio 
Gonzaga privea peste apele Cornului către palatul de pe 
Promontoriul  Seraglio, cu turnul Kubbealti răsărind ca o 
campanulă din linia orizontului. Chiparoşii şi pinii se îngrămădeau 
în umbrele de la poalele zidurilor, ca nişte iscoade. 

— Deci acesta e adăpostul Seniorului Turc. 

— Trebuie să fim foarte atenţi cu el, răspunse bailo-ul. 

Gonzaga nu încerca să-şi ascundă expresia de dispreț care îi 
venea mereu pe figură. Nu că i-ar fi displăcut ocupaţia bailo-ului, 
negustoria — în definitiv negoțul făcuse Leul Sf. Marco să fie ce era 
- dar din clipa când ajunsese aici nu scăpa de bănuiala că 
loialitatea bailo-ului fața de La Serenissima fusese compromisă. 

Erau bogați, prea bogaţi pentru nişte simpli negustori. Trăiau în 
palate mari, unele împodobite în stil turcesc, purtau caftane 
înflorate în locul togilor sobre. Şi ce era mai supărător, vorbeau de 
Sultan şi de Divan de parcă erau cumva mai importanți decât 
Dogele şi Consiliul celor Zece. 

Suleiman Magnifico, îi spuneau. Suleiman Magnificul. 

— Vom câştiga, zise Gonzaga. 

— Desigur, Excelenţă. Dar până atunci, nu trebuie să-l 
provocăm. Mediterana este, în definitiv, un lac turcesc. 

Era adevărat şi tocmai de aceea Gonzaga se simţea stârnit. Într- 
o zi Leul Sf. Marco îi va nimici pe toți. 

— Nu te agita, bailo. Într-o bună zi Leul Veneţiei îşi va înlătura 
toți duşmanii. Până atunci, voi juca rolul mielului. 


76 


Ambasadorul Ilustrei Republici a Veneţiei traversă Cornul de 
Aur în caicul imperial. Când ajunseră la Promontoriul Seraglio, 
două paşale şi patruzeci de heralzi călare îi întâmpinară şi îi 
escortară. Călăriră cu toţii spre Ha'ab i Hümayun, Poarta Înălțimii 
Sale. 

Gonzaga încercă să nu pară impresionat de arcul mare de 
marmură sau de ce se afla în nişele de deasupra acestuia. 
Capetele tăiate care ocupau fiecare nişă se coceau la soare, iar 
lângă poarta principală se găseau altele, îngrămădite ca nişte 
ghiulele. Câţiva copii se jucau cu tigvele goale. 

Ambasadorul Ilustrei Republici a Veneţiei îşi duse la nas o 
batistă parfumată. 

Arcul masiv avea cam cincisprezece paşi lungime. După ce-l 
traversară, intrară în Prima Curte a Palatului Topkapi, curtea 
ienicerilor. 

Gonzaga fu imediat şocat de liniştea neobişnuită ce se 

aşternuse în jurul lui, pe când trecea de poartă. Deşi curtea era 
plină de oameni -— servitorii cărând tăvi cu franzele fierbinți, un paj 
ce era purtat pe o targă către infirmiere, slugi grăbite, purtând 
pălării înalte, conice, un grup de ieniceri în tunici albastre 
îndreptându-se spre  Ortakapi,  coifurile veteranilor fiind 
împodobite cu pene de pasărea paradisului ce le cădeau până la 
genunchi - nimeni nu vorbea decât în şoaptă. lar singurele 
zgomote în plus erau tropotele copitelor pe dalele de piatră. 

Ortakapi - poarta către a Doua Curte - era flancată de două 
tunuri octogonale cu vârfurile ascuţite, ca mucarnițele pentru 
lumânări. Era o uşă mare de fier în două canaturi, deasupra 
cărora pe un scut de bronz se vedea sigiliul personal al lui 
Suleiman. Alte capete se înnegreau în vârfurile lăncilor de 
deasupra zidurilor. 

Până în acest loc Gonzaga fusese relativ mulțumit de respectul 
ce i se arătase. Dar acum i se porunci să descalece. 

— Trebuie să mergem pe jos restul drumului, îngână 
interpretul. 

Ambasadorul Ilustrei Republici a Veneţiei se conformă cu vădită 
neplăcere. 

Urmă o sală de aşteptare şi un pasaj întunecos care pornea la 
dreapta, dincolo de intrare. Câtă, vreme Gonzaga îşi răcori 
călcâiele în încăperea sărac mobilată, interpretul îi explică grăbit 
că în cealaltă parte a intrării se găseau odăile călăului, cu eşafodul 
şi cisterna pentru înecări. Gâdele putea tăia până la cincizeci de 
capete într-o zi, afişându-le apoi pe zidurile porţii — îl lămuri el, cu 
mândrie. 

Gonzaga mulțumi pentru informații şi se aşeză să aştepte. 

Peste trei ore era escortat către a Doua Curte. 

Gonzaga era furios, atât de furios că aproape nici nu vedea 
aleile umbrite de chiparoşi înalți ce traversau curtea, cărările 
mărginite de fântâni şi garduri vii şi gazelele ce păşteau pe pajişti. 
Alb de mânie, păşea înțepat printre şirurile de ieniceri tăcuți din 
garda de onoare care mărgineau calea spre Divan, nemişcați ca 
nişte statui. Suita se grăbea în urma sa. 

Singurul aspect care-l impresionase fusese liniştea deplină. 
Nimeni nu vorbea. Nu se auzea decât foşnetul vântului printre 
copaci. 

Fu escortat până la Divan. 

Gonzaga nu mai pomenise până atunci o asemenea explozie de 
culori. 

Când intrase, rândurile de curteni se înclinaseră şi, fără să 
vrea, Gonzaga rămăsese uluit de strălucirea şi varietatea 
costumelor, mătăsuri, catifele, brocarturi şi satinuri. Vedea pe 
marele vizir în veşminte de un verde deschis, mulftiii în albastru 
închis, membrii ulema în violet, şambelanii curții în stacojiu. Pene 
de struț unduiau în valuri, pietre preţioase sclipeau în turbane şi 
pe mânerele armelor, reflectându-se în coifurile strălucitoare ale 
Gărzilor Imperiale. 

O sută de platouri cu mâncare erau aşezate pe mesele lungi de 
argint, farfurii cu friptură de berbec, potârnichi, porumbei, gâscă, 
miel şi pui. Ambasadorul Ilustrei Republici a Veneţiei fu silit să se 
aşeze pe covoare, ca toți ceilalți, pentru a servi prânzul. 

— Când îl voi vedea pe sultan? şuieră el către interpretul său, 
un omuleț cu o figură nefericită, ce părea să transpire abundent, 
în ciuda aerului relativ răcoros. 

— Foarte curând, răspunse acesta. Dar trebuie să păstrăm 
liniştea pe timpul mesei! 

Aşa cum spusese interpretul, masa se desfăşură în tăcere 
deplină. În timp ce mâncau, paji negri le turnau în pocale apă de 
trandafiri din nişte burdufuri pe care le purtau în spate. Fură 
serviţi de valeți în veşminte roşii de mătase, care se mişcau în 
tăcere către şi dinspre bucătării sau aşteptând încremeniți un 
semn, un deget ridicat. Dulciuri, smochine, pepeni şi rahat fură 
oferite ca desert. 

Nimeni nu scotea o vorbă. Solemnitatea nu fu tulburată decât 
când adunarea termină masa şi demnitarii se ridicară în picioare. 
În acel moment sclavii negri tăbărâră pe resturile de mâncare. 

Ceea ce pentru Ambasadorul llustrei Republici a Veneţiei 
confirma tot ce bănuise până atunci despre păgânii ăştia. 


Ba'ah i Sa'adet, Poarta Fericirii, străjuia selamlik-ul, sanctuarul 
interior al sultanului. Poarta dublă, imensă, era acoperită cu un 
baldachin ornamentat, flancată de şaisprezece coloane de porfir şi 
păzită, după calculele lui Gonzaga, de cel puţin treizeci de eunuci. 
Aceştia purtau veste de brocart auriu şi fiecare dintre ei avea 

iataganul încovoiat scos din teacă, lamele ascuţite ale armelor 
strălucind în soare. 

Gonzaga primi o mantie aurie pe care s-o pună peste haine 
pentru a se putea prezenta cum trebuie în fața sultanului. Apoi 
Căpetenia Steagurilor veni să primească darurile. 

Patru roți de brânză Parmesan. 

Interpretul nu comentă dărnicia sau sărăcia darului. Aşteptară 
dincolo de poartă, până când darurile îi fură arătate sultanului. 

Deodată Ambasadorul Ilustrei Republici a Veneţiei fu înşfăcat 
de doi străjeri care îi legară mâinile. Îl trântiră în genunchi ca să 
sărute portalul de la Ba'ab i Sa'adet, apoi îl târâră printr-o curte 
întunecoasă, păzită de o altă linie dublă de gărzi, până în sala de 
audienţe, Arzodasi. 

Arzodasi era de fapt un chioşc imens, cu acoperişul boltit 
sprijinit pe o colonadă de marmură care înconjura întreaga clădire. 
Ajuns înăuntru, Gonzaga fu împins într-o anticameră placată toată 
în aur şi argint pur, apoi chiar în sala de audienţe propriu-zisă. 

Chiar dacă era turbat de furie şi umilință, lui Gonzaga nu-i 
scăpă faptul că încăperea în care se găsea era una din cele mai 
extravagante pe care le văzuse vreodată. 

Zidurile erau încrustate cu ceramică fină şi inscripționate cu 
citate din Coran în limba arabă. Erau sofale tapițate cu brocart 
venețian sau catifea grea din Rusia, sau cu muselină chinezească. 
Podelele erau acoperite de covoare groase, persane şi siriene, toate 
de mătase. În fiecare colț se vedeau vaze chinezeşti mai mari decât 
un om. Gonzaga văzu chiar imaginea ilustrei sale persoane stând 
în genunchi, țintuit de doi sclavi negri, reflectându-se într-o 
oglindă venețiană cu rama aurită. 

Tronul se găsea într-un colț al sălii, asemeni unui pat cu 
picioare groase, înconjurat de covoare de satin verde brodat cu fir 
de argint şi perle. Cearceafuri de mătase formau un baldachin sub 
cupola de cedru lucrată cu fineţe. Într-o parte se găsea un cămin 
de bronz, iar în cealaltă, o fântână de marmură în cascadă. 

Tronul în sine era din aur, încrustat cu ametiste din Marea 
Roşie, în monturi din aur în formă de petale. Perle şi rubine 
atârnau la capătul unor ciucuri de mătase ai baldachinului. Era 
atât de mare încât picioarele sultanului nu atingeau podeaua. 
Pentru o clipă, Gonzaga avu impresia stupidă că urma să se 

adreseze unui copil. 

Impresia sa despre Stăpânul Vieţii era confuză. Un chip bărbos, 
sub turbanul alb împodobit cu o imensă pană de egretă, trei tiare 
împletite cu diamante şi un rubin de mărimea unei alune, o tunică 
de satin alb cu safire şi rubine. 

Marele vizir stătea lângă umărul său drept. 

Gonzaga îşi începu protestul către interpret, dar acesta nu-l 
asculta. Lütfi Paşa, vizirul, tocmai i se adresa. Probabil că Gonzaga 
avea noroc că nu înțelegea sensul celor ce se spuneau. 

— Câinele a fost hrănit şi îmbrăcat? întrebă vizirul. 

— Necredinciosul a fost hrănit şi îmbrăcat şi acum doreşte să 
lingă praful din fața tronului Înălțimii Sale, răspunse interpretul. 

— Atunci adu-l aici. 

Gonzaga fu constrâns de cei doi soldați să salute respectuos. 
Apoi îl împinseră spre mijlocul camerei, unde capul îi fu lipit de 
podea încă o dată. Apropiindu-l de tron, soldații îl siliră pentru a 
treia oară să atingă covorul cu fruntea. 

— Câinele a adus tribut? întrebă vizirul. 

— Patru roți de brânză, Mărite Stăpâne. 

— Să fie puse lângă celelalte daruri, hotări acesta. 

Ambasadorul Ilustrei Republici a Veneţiei fu tras înapoi către 
uşă. Din nou soldații îl siliră să ia poziția de supunere. Apoi îl 
scoaseră din Azrodasi în curte, unde-i dădură drumul. 

Gonzaga tremura de furie. Abia putu să articuleze câteva vorbe. 

— Ce... ce înseamnă... să mă umilească astfel... Nu i-am vorbit 
sultanului! 

— Dar nu ai voie să te adresezi direct Stăpânului Vieţii, 
răspunse interpretul, vizibil tulburat. Îți vei putea rosti cuvântul în 
fața marelui vizir şi a Divanului. 


77 


Pera 


— Este o umilire! Noi venim paşnici, iar ei ne scuipă! Cum 
îndrăznesc să ne trateze astfel? 

Trecuseră două zile de când Ambasadorul Ilustrei Republici a 
Veneţiei fusese onorat de sultan cu o audienţă şi încă nu-şi 
revenise. Ludovici îi turnă vin din carafa de cristal, încercând să-l 
calmeze. 

— Toţi ambasadorii sunt trataţi la fel. Încă de când Murad 
Întâiul a fost asasinat de un nobil sârb. 

— Nici măcar nu am putut să-i vorbesc! Oare cine se crede? Eu 
sunt un membru în Consiliul celor Zece! 

— Iar el este Stăpânul Vieţii, Împăratul celor Două Lumi, Regele 
Regilor, Stăpânul Gâturilor Oamenilor iată cine se crede, 
Excelență, zise Ludovici, încercând să-şi ascundă satisfacția 
pentru umilinţele la care fusese supus Gonzaga. În plus, toate 
hotărârile privind politica externă sunt luate de marele vizir. El nu 
se tocmeşte direct, niciodată. Ar fi prea înjositor. 

— Înjositor! 

Se aflau în salonul palatului lui Ludovici. Care era destul de 
impresionant, gândi el. Destul de impresionant ca să-l aducă pe o 
treaptă cât de cât egală cu cea a lui Gonzaga. Era mobilat cu o 
masă lungă de lemn de nuc lustruit şi scaune sculptate tapițate cu 
damasc purpuriu. Pe trei pereţi erau atârnate oglinzi venețiene, ce- 
i permiteau lui Ludovici să observe neplăcerile invitatului său din 
diverse unghiuri. 

Nu cunoşti adevăratul Înţeles al cuvântului „umilire”, gândi 
Ludovici. Poţi oare măcar să-ți imaginezi ce-a suferit Abbas? 

— Nu-i poţi înțelege pe turci dacă-i judeci din punctul ăsta de 
vedere, zise Ludovici. Întregul lor sistem e construit în jurul unei 
ierarhii rigide. În mintea lor sultanul nu are egal în lume. Nici 
chiar împăratul Romei... sau Dogele. 

Gonzaga pufni cu dispreţ şi-şi bău vinul. 

— Sultanul e singurul care-şi obține poziţia în virtutea naşterii, 
continuă Ludovici. Toţi ceilalți se ridică prin propriile forțe. Nici 
măcar nu trebuie să fie născuți musulmani. Ultimul mare vizir, 
Ibrahim, era fiul unui pescar grec. Turcii au un sistem numit 
devshirme. lau bărbați şi femei din familii nemusulmane şi îi aduc 
în Kullar - familia de sclavi a sultanului. Dintre bărbați, cei cu 
reale aptitudini pot urca în ierarhie până la rang de mare paşă. Cei 
cu mai mulți muşchi decât creier devin ieniceri. Aceste trupe de 
elită de care ne temem atât de mult şi cu care au cucerit jumătate 

din Europa sunt conduse din oameni născuţi creştini! În ce 
priveşte femeile, cea care e mama unui sultan e posibil să-şi fi 
început viața ca fiică a unui țăran cerchez. Sistemul este în 
principiu, drept. 

— Înţeleg ce vrei să spui, mormăi Gonzaga. Dar poate că 
admirația îți este mărită şi de amărăciunea personală. 

Ludovici îşi înclină capul, admițând. 

— Totuşi, trebuie să fiți de acord, Excelenţă, că deşi turcii luptă 
împotriva necredincioşilor - cum ne spun nouă - cu toate 
mijloacele pe care le au la dispoziție, nicăieri în lume nu-şi poate 
cineva practica religia mai liber decât în însuşi Imperiul Otoman. 
Când erau în război cu voi... cu noi, vreau să spun - aici, în Pera 
eram lăsați să practicăm catolicismul în pace. Jos, în Galata, veți 
găsi evrei, musulmani, creştini, toți muncind cot la cot, câtă vreme 
în Roma tot mai vor să-i pună pe rug pe luterani. 

— De aceea m-ai invitat aici, Ludovici? Ca să-mi înşiri virtuțile 
sultanului? Poate că vrei să te converteşti la Islam tu însuţi! 

— Rămân cetățean al La Serenissimei. Dar am trăit mult timp 
aici, Excelenţă. Simt că le înţeleg puţin din felul de a fi. 

— Mulţumesc pentru prelegere, spuse disprețuitor Gonzaga. A 
fost foarte instructivă. 

— Dar nu de asta te-am invitat aici. 

— Oh? Gonzaga îşi termină vinul şi îşi mai turnă un pahar. 

— Am înţeles că negocierile cu Lütfi Paşa n-au mers prea bine. 

Chipul lui Gonzaga se înroşi iarăşi. 

— Piticul acela impertinent vrea să le plătim tribut şi să le 
cedăm şi insula Cipru. În curând va dori să folosească San Marco 
drept palat de vară! 

— Putem să le refuzăm cererile? 

Gonzaga îl privi, cu fața plină de venin. 

— Încă după bătălia de la Prevezo, turcii au dominat 
Mediterana, după cum bine ştii. Fără drumuri comerciale stabile, 
Republica noastră se va scufunda în Adriatica! Graţie turcilor tăi 
luminaţi! 

— Ar mai putea fi o cale de a aranja lucrurile, Excelenţă. 

— Ascult. 

— După cum cred că ştiţi, activitățile mele nu sunt întotdeauna 
strict legale. Cel puţin după legea otomană. 

— Mi-am imaginat asta. 

— Pentru asta, a trebuit să întrețin unele relații influente şi 
anonime. Care acum ar putea fi de oarecare folos pentru La 
Serenissima. 

— Cum? 

— E adevărat, îi admir pe turci, dar îmi iubesc țara mai mult. 
Poate că dacă renunțaţi la negocierile cu sultanul v-aş putea 
aranja o întâlnire cu amiralul turc Dragut. 

— Dragut! 

— Nu e decât un pirat, cum bine ştiţi. Se vinde celui care dă 
mai mult. Ecco, dacă Veneţia trebuie să plătească tribut pentru a 
folosi cărările mării, atunci sunt sigur că Dragut ar fi mult mai 
rezonabil decât marele vizir. 

Gonzaga îşi goli paharul şi îl privi gânditor pe Ludovici. 

— Ei bine, negustorul meu venețian, poate că ai dreptate. S-ar 
putea totuşi să fii de folos Republicii! 

— Mă bucur că spuneți asta, zise Ludovici. 


Julia urmărea conversaţia din umbră, din vârful scărilor. Tatăl 
ei! Era ca şi când ar fi privit un străin. Era mai cărunt, mai mic 
parcă. Probabil, vârsta. Erau aproape doisprezece ani de când nu-l 
văzuse. Fața lui era mai subțire, iar ridurile din colțurile gurii se 
adânciseră, dându-i o expresie de rânjet permanent. 

Dar vocea lui tot îi mai provoca o furnicătură în stomac. 
Răscolea amintiri despre coridoare reci de marmură, mese tăcute, 
posomorâte, în prezența lui, Biblii negre şi prăfuite, dezaprobare, 
constrângere. 

Se simți ca un condamnat care întâlneşte pe stradă un fost 
coleg de închisoare. 

Îşi cercetă sufletul în căutarea unei urme de afecțiune, dar nu 
găsi decât oroarea înghețată față de viața trăită înainte. Simți un 
val de recunoştinţă pentru Ludovici, pentru tot ce-i dăduse acesta. 

Şi îşi aduse aminte de Abbas. 

Abbas! 

De la ferestrele palatului lui Abdull Sahine Paşa se vedeau 
marile domuri ale Ayei Sofia şi Firuz Aga Camii. În zilele frumoase 
de vară se puteau vedea delfinii jucându-se în Marea Marmara. 

Sirhane avea propriul ei hammam, cu zidurile de marmură 
împodobite cu o friză de ceramică de Iznik, purtătoare a unui 
verset din Coran scris cu albastru pe alb în jurul întregii încăperi. 
Lumina ce cădea din tavanul înalt punea în evidență aburul în 
spirale. 

Julia stătea pe marginea băii pe când Sirhane îşi turnă în palmă 
puţin ulei aromat dintr-o sticluță mică. Apoi începu să maseze 
gâtul şi umerii Juliei. 

— Eşti încordată. Ce s-a întâmplat? 

Julia îşi ridică fruntea. 

— Ţi-l mai aminteşti pe tatăl tău? 

— Sigur că mi-l amintesc. 

— Câţi ani aveai? 

— Cincisprezece. 

— Ai plâns? 

— O săptămână. De ce? 

— Povesteşte-mi. 

— Eram țărani. Tatăl meu avea oi şi câteva capre. Cultivam 
floarea-soarelui şi puţin grâu. El era un om bun, dar era tare 
bătrân când am plecat. Probabil că acum e mort. Şi mama la fel. 
Am avut zece frați şi surori. Mi-e dor de toți. Dar de ce să te 
gândeşti la asta? Dacă aş fi încă alături de ei, aş fi pe câmp la arat 
sau la cules floarea-soarelui şi n-aş trăi într-un palat frumos şi n- 
aş avea servitori. 

— Dar îl iubeai? 

— Pe tata? 

Julia întoarse capul. Sirhane părea uluită de întrebare. 

— Desigur. 

Îi apăsă puternic muşchii gâtului Juliei, de parcă i-ar fi putut 
îndepărta astfel încordarea. 

— Julia, te rog, ce s-a întâmplat? 

— Sirhane, Sirhane. Mă tem pentru sufletul meu. 

— Ce? 

— E ceva rău în mine. Îl simt. 

Sirhane râse, apoi îşi dădu seama că Julia era foarte serioasă. 
Îşi puse braţele pe umerii ei şi o mângâie. 

— Ce-i toată nebunia asta? Mai întâi mă întrebi de tatăl meu, 
apoi îmi spui că eşti rea... 

— Sunt atâtea lucruri în mine pe care nu le înțeleg. De ce nu 
pot iubi un bărbat? De ce prefer compania ta celei a soțului meu? 

Sirhane o întoarse cu fața spre ea. 

— Nu e nimic rău. 

— Ba sigur că e. 

— Nu facem rău nimănui. O femeie nu poate viola o altă femeie. 

— Asta e totul, atunci? Dragostea e doar o problemă de 
sămânță? 

— Julia... 

— Ştiu că mă iubeşte. Ştiu că ar vrea ca şi eu să-l iubesc. Îl 
trădez de fiecare dată când mă văd cu tine. 

— Ne oferim una alteia mângâiere. Nu e acelaşi lucru cu a face 
dragoste cu un bărbat. 

— Pentru că o femeie nu poate avea proprietăți ca un bărbat? 
Deci nu ne putem avea una pe cealaltă, nu? 

— Julia, ce înseamnă toate astea? 

Julia oftă şi îşi lăsă capul pe umerii celeilalte femei. Ştergarul de 
pe umerii acesteia era aspru, îl simțea pe obraz. Îi îngădui Sirhanei 
s-o legene uşor. 

— Dacă ştii că ceva groaznic urmează să se întâmple cuiva şi nu 
faci nimic ca să-l previi, este rău? 

Simţi cum corpul Sirhanei deveni mai rigid. 

— Trebuie să-mi spui ce se întâmplă, Julia. 

— Răspunde-mi la întrebare. 

— ... Depinde, răspunse Sirhane, precaută. Această persoană a 
făcut ceva rău? 

— Da... Oh, da. 

— Şi pedeapsa îi este permisă de lege? 

Julia nu răspunse, iar Sirhane n-o forță. 

— Ce se va întâmpla dacă păstrezi tăcerea? 

— Cineva va muri. 

— Şi dacă vorbeşti? 

— O persoană vinovată va scăpa nepedepsită. 

Sirhane o trase mai aproape. 

— O iubeşti pe această persoană? 

Cine să fie? Se întrebă Sirhane. Oare Ludovici? Sau eu? 

— Ar trebui să-l iubesc. Dar nu pot. E ceva rău în mine. 

— Nu, Julia, şopti Sirhane. Nu e nimic rău. Tu eşti bună şi 
drăguță. Nici un Paradis adevărat nu ți-ar închide uşa. 

Nu, gândi Julia. Nu sunt bună. M-am necinstit pe mine însumi 
cu o altă femeie şi cu un castrat. Mi-am nesocotit tatăl. 
Duhovnicul meu mă învăța că adevăratele virtuți creştine sunt 
castitatea şi iertarea. Eu m-am scufundat în carne şi răzbunare. Şi 
nici măcar nu mă mai opun. 

Tatăl meu. 

Abbas! 

La naiba cu Antonio Gonzaga. Îl va vedea din nou, în Iad. 

Îşi lăsă capul în poala Sirhanei şi îşi puse mâinile după gâtul ei, 
îndoindu-şi corpul, supusă. 

— Tubeşte-mă, Sirhane. Spune-mi că totul e bine. Am nevoie să- 
mi spui că totul va fi bine. 


Pera 


Lui Gonzaga i se păru normal ca despre întâlnirea sa cu Dragut 
să ştie cât mai puțini oameni, aşa că îl informă doar pe bailo 
despre intenţiile sale, omițând a-i pomeni rolul lui Ludovici în 
toată afacerea. Negustorul ar fi avut mult de pierdut dacă 
tratativele eşuau, iar Gonzaga voia să-l protejeze — câtă vreme îi 
era util. 

Un mesager sosise după-amiază la reşedinţa bailo-ului cu o 
misivă sigilată adresată lui Gonzaga. Misiva spunea că Dragut se 
afla pe galionul Barbarossa, ancorat acum în portul Galata. 
Gonzaga trebuia să-l întâlnească acolo, imediat după miezul nopții 
şi trebuia să vină singur. 

La sosirea nopții, Gonzaga părăsi reşedinţa bailo-ului din Pera 
într-o trăsură. Aceasta hurui ieşind din curte şi îndreptându-se în 
josul colinei, către străzile încâlcite ale cartierului Galata. 

Bailo-ul îi ură noroc şi îi făcu cu mâna. 

Galata 


O irizație roz lumina cerul deasupra forjelor şi turnătoriilor, 
aruncând o aură subţire peste docurile părăsite. Deodată o trăsură 
zdrăngăni pe una din aleile extrem de abrupte care se terminau 
chiar la linia apei. Abbas urmări din umbră cum din trăsură 
cobori un bărbat. Vizitiul îi dădu un felinar aprins, iar omul — 
Abbas recunoscu veşmintele unui togato — porni către debarcader. 

Trecu la cinci paşi de uşa în spatele căreia stătea Abbas, iar 
acesta îi văzu clar trăsăturile la lumina felinarului. Un deceniu se 
derulă brusc înapoi şi deodată Abbas se afla din nou în galionul 
acela împuțit, simțind în nări mirosul amețţitor al propriului sânge 
şi nu se putu opri când amintirile pe care le blestema de atâta 
timp îi reveniră încă o dată în fața ochilor. 


Fuseseră trei, un cuțitar şi doi care îl ajutau. Abbas îşi amintea 
chipurile lor, glasurile, fiecare amănunt. Chiar şi după doisprezece 
ani. Ţinea minte semnul din naştere văzut pe fruntea cuțitarului, 
lângă linia părului; părea un strugure mare, la lumina felinarelor. 
Şi-l amintea şi pe cela care-l ținuse de umeri; îi vedea parcă aievea 
smocurile de păr negru din nări. Cel care îl ţinuse de picioare avea 
păr puţin, creştetul lucindu-i ca o oglindă în lumina slabă. 

Omul cu cuțitul avea un glas neobişnuit de subțire, ca de corist. 
Râsese tot timpul. De parcă era o farsă. 

Îi legaseră o faşă albă în jurul burţii şi coapselor, ca să prevină 
sângerarea. Asta le luase mult timp, pentru că el se zbătea şi 
lovea. Cuţitarul îl înjurase, dar nu-l lovise deloc şi Abbas înțelesese 
mai târziu că intenționat îl lăsase să se epuizeze, zbătându-se. 
Apoi îi udară penisul şi testiculele cu zeamă de ardei iute. El țipase 
de usturimea înfiorătoare, iar cuțitarul râsese din nou, zicând că o 
să i le pună în apă rece şi o să i le răcorească imediat ce vor fi 
gata. 

Abbas se luptase şi se smucise, opunându-se cu toată puterea 
de care era în stare. Implorase şi plânsese. Se vedea şi acum, 
umilit, suspinând ca un copil şi rugându-i să-şi spună numai 
prețul. 

Cuţitarul hohotise mai tare ca oricând şi trăsese cuțitul 
încovoiat de la brâu. 

Era imposibil să-şi aducă aminte durerea fizică simțită atunci. 
Dar putea oricând să-şi amintească sentimentul de disperare, 
teamă şi neajutorare. Imaginea îl umplea de o durere atât de 
grozavă, încât adesea, stând treaz în noapte, începea să geamă şi 
să se zvârcolească în pat. 

Îşi amintea că urlase atât de tare încât săptămâni întregi după 
aceea nu mai putuse vorbi. Când îi cauterizaseră rana cu smoală 
clocotită vomitase şi-şi pierduse cunoştinţa. Reveni la viață când 
încă îi mai bandajau rana cu hârtie înmuiată în apă rece. Îi 
puseseră o ţeavă într-o deschizătură din bandaj pentru scurgerea 
sângelui şi a urinei. 

ŢȚinea minte că nu se putea opri din urlete, dar strigătele păreau 
să vină de undeva din afara lui. O altă voce, înăuntru, era calmă şi 
îi şoptea că în curând sângerarea îl va ucide şi totul se va sfârşi. 

Ceilalți doi îl săltaseră în picioare şi-l forțaseră să meargă. Un 
ocol al încăperii îi aduse în fața privirii capul Signorei Cavalcanti, 
ochii holbaţi ai lui Bartolomeo, o băltoacă mizerabilă, roşie, de 
sânge, un colac de frânghie, nişte saci şi o bucată de lanț de 
ancoră. Apoi totul se repetă. 

Capul Signorei Cavalcanti... ochii holbaţi ai lui Bartolomeo... 
băltoaca bălțată de sânge... Merseseră prin încăpere parcă zile 
întregi — chiar dacă fuseseră probabil doar ore. Ceea ce-l scârbise 
cu adevărat era modul în care cei doi îi vorbiseră tot timpul, 
încurajându-l, pomenindu-i despre alte cazuri pe care le văzuseră, 
spunându-i că totul va fi bine, că nu trebuia să dispere. Era de 
parcă i-ar fi fost prieteni sau medici personali. Păreau să fi uitat cu 
desăvârşire tot ce tocmai făcuseră. 

Ce era mai rău era că în ultima vreme observase că ura pentru 
ei îi scădea mereu. Atunci, plânsese şi le mulțumise când în sfârşit 
îl lăsaseră să cadă la podea, aproape înnebunit de durere şi numai 
pe jumătate conştient. 

Nu ținea minte cât zăcuse acolo. Cineva îi aprinsese un foc în 
trupul care începuse să ardă de febră. Dar nu-i dădeau să bea şi 
limba i se umflă în gură şi buzele îi crăpară, încât nu mai putu 
nici vorbi. Timpul nu mai avea sens. Aluneca fără nici un efort din 
conştiență în beznă, de parcă ar mai fi moțăit un pic înainte de 

sculare, realitatea şi visul contopindu-se în imagini de coşmar. Şi 
de fiecare dată când se trezea se ruga doar ca întunericul să-l 
învăluie iarăşi. 

Într-o zi cei doi veniseră în cală şi se aplecaseră să examineze 
rana. Îndepărtaseră feşele şi dăduseră din cap mulțumiți. Când 
scoaseră ţeava, un şuvoi de urină se răspândise în încăpere, ca un 
izvor. 

— Bine făcută. 

Unul din ei rânjise şi-l bătuse pe umeri. 

— O să te faci bine. 

Bine? gândi el mai târziu. Bine? Ce însemna „bine”? 

Peste câteva săptămâni îl vânduseră în piața din Alger. De acolo 
fusese adus la Palat, ca să sufere înconjurat de splendori, să-şi 
trăiască restul zilelor ca un schilod, torturat de teribilul handicap. 

Faptul că era înconjurat de alți schilozi nu-i aducea nici o 
consolare. Cei mai mulți dintre eunuci măcar nu apucaseră 
maturitatea sexuală. Într-un fel, îi invidia. Într-adevăr, puţine erau 
clipele în care nu invidia pe nimeni. 

Şi nu era clipă în care să nu blesteme numele lui Antonio 
Gonzaga. 


Amintirea acelor zile trecu doar în câteva secunde; apoi Gonzaga 
dispăru, singurul lucru vizibil pe cheiul părăsit fiind licărirea 
felinarului în timp ce purtătorul său se îndrepta către Barbarossa. 

Conturul galionului se desena în strălucirea focurilor de la 
armurăriile din Top Hane. Alte umbre se mişcară la alte uşi. 
Zgomotul paşilor fu înăbuşit de zăngănitul ciocanelor şi şuieratul 
foalelor din forje. 

Abbas ieşi încet şi se luă după felinarul pâlpâitor. Aşteptase 
prea mult această clipă. 


Pera 


Julia îngenunche în capela ei personală şi privi crucifixul de 
lemn din altar. Venise aici să se roage pentru iertare, să ceară 
mântuire şi să se lupte cu slăbiciunile. În loc de toate astea, nu 
simțea decât ură. 

Ce fel de Dumnezeu putea îngădui asemenea nefericire? Ce fel 

de Dumnezeu putea lăsa ca Abbas să sufere, iar Gonzaga să 
prospere în continuare? 

Dumnezeul tatălui ei. Dumnezeul sumbru, răzbunător şi 
masculin al tatălui ei. 

Julia se ridică în picioare. Îşi va găsi mângâierea în altă parte. 

Galata 


Gonzaga simți mişcarea din spatele său chiar înainte de a auzi 
paşii. Netemându-se de ceva anume, nu simți frică. Se întoarse şi 
scrută întunericul. 

— Che xie? 

Nici un răspuns. 

Dar era cineva acolo, ştia sigur. Dacă era un om de-al lui 
Dragut, s-ar fi arătat, nu? Se întoarse şi se grăbi mai departe către 
Barbarossa. 

Galionul părea părăsit. Felinarele de pe catargul principal şi cel 
de la prova proiectau umbre lungi pe puntea pustie. Nu era nici un 
străjer de noapte, nu se auzea nimic de sub punte. 

Gonzaga simți prima furnicătură de spaimă. 

Auzi iarăşi zgomote de pe cheiul întunecat şi se întoarse într- 
acolo. 

— Cine-i acolo? 

Îşi trase sabia, blestemându-se pentru că se lăsase convins să 
vină singur. Da, în mod sigur era cineva acolo. 

Începu să alerge. 

Deodată, patru umbre se desprinseră din întuneric, blocându-i 
calea. Gonzaga se întoarse şi fugi în altă direcție. 

Alte patru siluete apărură din umbra depozitelor. Corpo di Dio! 
Cine erau? Ce voiau? 

Încercă să se stăpânească. Trebuie că era oamenii lui Dragut. 
N-avea nici un motiv de teamă. 

— Care dintre voi este Dragut? 

Vorbele avură un ecou strident chiar şi pentru el însuşi. 

— Dragut nu este aici, răspunse o voce, într-un dialect venețian 
ireproşabil. 

Pe Leul Sf. Marco, ce se întâmpla? 

— Atunci unde e? Doresc să-l văd! 

— Tocmai se îmbată la Üsküdar, nici o grijă, zise vocea. Acum 
aruncă sabia sau vom fi obligaţi să ţi-o luăm cu forța. 

Gonzaga auzi scrâşnetul oțelului când săbiile ieşiră din teci. 
Scăpă un suspin de frică şi îşi lăsă propria sabie să zăngăne pe 
dalele de piatră de la picioarele sale. Aruncă felinarul şi o rupse la 
fugă. 

Într-o clipită, două umbre se materializară din neant şi îl 
înşfăcară în braţe. El se zbătu şi ţipă îngrozit. Unul dintre oameni 
râse. 

— Leagă-l, zise vocea. 

Erau cel puţin şase. Mâini puternice îl trântiră în noroiul 
împuțit, legându-i braţele la spate cu o frânghie groasă. Gonzaga 
începu să țipe după ajutor, dar gura îi fu astupată cu o cârpă care 
îi înăbuşi protestele. Unul din ei îşi repezi un picior, lovindu-l în 
spate. 

Cineva ridică felinarul scăpat de el şi se aplecă să-l privească. 
Gonzaga se trezi în fața celui mai urât om pe care-l văzuse 
vreodată, un maur gras cu un singur ochi şi fața mutilată de o 
rană veche. În lumina puţină arăta ca un diavol. 

— Antonio Gonzaga, spuse omul. 

Deci el era vocea! 

— Nu mă mai ţii minte? 

Să-l ţin minte? se întrebă Gonzaga. Ce vrea să spună? 

Îşi ridică mai sus capul ca să-l vadă mai bine pe cel care-l 
atacase. Da, era în mod sigur un maur, chiar dacă n-avea chiar 
culoarea cunoscută. Purta o cămaşă dungată, brodată cu perle şi 
fir de argint şi cizme galbene de piele. În urechea dreaptă avea un 
cercel cu o perlă mare. 

Cine era? Şi ce voia? 

Omul se aplecă spre el, ținând felinarul şi mai aproape de fața 
oribil de desfigurată. Îndepărtă cârpa din gura lui Gonzaga. 

— Chiar nu-ți aduci aminte? 

— Sigur că nu-mi aduc aminte. Nu te-am văzut niciodată! 

— Aşa e, niciodată. Dar m-ai cunoscut. Iar eu am cunoscut-o pe 

fiica ta. 

— Fiica mea a murit! A fost ucisă de pirați. 

— Poate. 

— Cine eşti? Corpo di Dio, spune-mi ce vrei! 

— Ce vreau? Vreau să-ți aduci aminte. Să-ţi aminteşti de fiica 
ta, cea mai frumoasă ființă pe care am văzut-o sau o voi vedea 
vreodată. Să-ţi aminteşti, după doisprezece ani, de fiul 
Comandantului General al Armatei... 

Ochii lui Gonzaga se lărgiră o dată cu revelația bruscă - a 
numelui, nu a chipului — şi gura sa scăpă un geamăt. 

— Ah, da, văd că acum îți aminteşti. Eu n-am uitat niciodată. 
Cum aş fi putut? După tot ce le-ai poruncit oamenilor tăi să-mi 
facă? Se ridică greoi. Duceţi-l la bord! 

Gonzaga ţipă, dar unul din oameni îi îndesă iar cârpa în gură. Îl 
ridicară cu uşurinţă de mâini şi de picioare, ca pe un porc 
înjunghiat şi îl purtară la portul Barbarossei, în cală. 

Justiție perfectă, gândi Abbas. 

Aşa a început totul şi atunci. 


81 


Abbas atârnă felinarul de un cârlig dintr-o grindă şi se aplecă 
spre parapet, în timp ce oamenii săi îşi lepădară încărcătura într-o 
bpăltoacă de noroi şi apa de mare de la picioarele sale. Gonzaga 
părea să implore tot timpul ceva, dar cârpa din gură îi înăbuşea 
glasul. Ochii îi erau umflați, aproape ieşiţi din orbite de groază. 

Abbas aşteptă până când rămaseră singuri. Apoi spuse: 

— Îţi voi scoate căluşul. Dar dacă ţipi, ţi-l bag la loc. Clar? 

Gonzaga dădu din cap, disperat. 

— Aşa. 

Abbas smulse cârpa din gura lui Gonzaga şi vorbele izbucniră 
ca un torent, de parcă tocmai scosese cepul unei butelii de vin. 

— Nu ştiu ce ţi s-a făcut, jur, eu doar am poruncit să te bată să 
te învețe minte, atâta doar. Dacă te-am jignit, jur că pot repara 
totul. Sunt un om bogat, îți pot oferi mult, sunt membru în 
Consi... 

Abbas îi îndesă căluşul în gură. Sunetele prin care Gonzaga se 

ruga şi cerşea continuară. Parcă e un câine vomitând ce-a înghițit, 
gândi Abbas. 

Şi totuşi, îl înțeleg. Am cerşit şi eu aşa, odată. 

— Trebuia să-mi închipui, zise Abbas. Ar fi trebuit să-mi 
închipui că tot ce voi auzi de la tine vor fi numai minciuni şi 
vanitate. Ce-ai putea să-mi oferi, Consiliere? Bani? Am mai mulți 
bani decât îmi vor trebui vreodată. Sultanul şi Doamna lui îmi 
plătesc bine. Am haine fine şi mai multe diamante decât ţi-ar 
încăpea în buzunare. Nu, ceea ce-mi doresc cel mai mult este 
darul normal al oricărui bărbat, dobândit prin naştere. Ceea ce mi- 
ai luat tu. Nu-mi poţi da asta înapoi. 

Abbas trase un hanger scurt din teaca de la brâu. Îl aduse apoi 
aproape de ochii lui Gonzaga, învârtindu-l încet, până când lama 
prinse reflexia razelor de lumină ale felinarului. 

— Uită-te la asta, Excelență. Un instrument, simplu. Poţi tăia 
cu el pâine sau poți distruge viața unui bărbat. Depinde numai de 
intenţie. Care o fi intenția mea, Excelență? Ai putea să ghiceşti? 

Cu o repeziciune surprinzătoare trase în sus roba lui Gonzaga, 
dezvelindu-i coapsele şi burta. Îi apucă testiculele în pumn şi 
strânse. 

Gonzaga înțepeni şi un strigăt ascuțit trecu dincoace de căluş. 
Fața i se învineți, iar venele de la gât i se umflară, desenându-se 
clar pe pielea ca de mort. 

— Poţi să-ți închipui cum e, Excelență? Poţi să-ți imaginezi, 
măcar pentru o clipă? 

Gonzaga suspină, cu ochii închişi strâns, scuturând din cap cu 
violență, de parcă ar fi vrut să şi-l elibereze dintr-un ştreang. 
Abbas îl privea, amintindu-şi. Deodată se ridică în picioare şi se 
rezemă de scânduri. Îşi puse cuțitul la loc, la brâu. 

— Nu Consiliere nu i-aş dori aşa ceva nici celui mai mare 
duşman al meu. Nici chiar ţie, Consiliere. Nici chiar ție. Nu mi-aş 
păta sufletul cu un asemenea păcat. 

Toată vlaga părea să se fi scurs din trupul lui Gonzaga. Se 
lăsase pe o parte, cu genunchii la piept. 

Începu să plângă. 

— Îţi voi arăta milă, Excelenţă. Îţi voi lăsa chiar viața. Vei putea 
savura fiecare secundă ce ţi-a mai rămas. Dimineaţă, Dragut va 
trimite aceasta navă la Alger. I-am dat instrucțiuni să te vândă în 

piața de sclavi, ca vâslaş într-o galeră. Mai ai mulți ani înainte, 
Consiliere. Ani mulți şi fericiți, legat în lanţuri de o bancă, udat cu 
propria-ți mizerie, împingând la vâsle optsprezece ore pe zi. Unii 
rezistă cinci, chiar zece ani la tortura asta, înainte de a-şi da 
duhul. 

Abbas deschise uşa. 

— Dacă mi-ai fi arătat atunci măcar atâta considerație, aş fi 
considerat-o ca pe cel mai mărinimos gest din lume, în comparație 
cu viitorul pe care mi l-ai ales! Mergi cu Dumnezeu, Excelenţă! 

Privi pentru ultima oară la Ambasadorul Ilustrei Republici a 
Veneţiei, apoi luă felinarul din cârlig şi-l lăsă pe Antonio Gonzaga 
în compania întunericului şi a viselor sale. 


Pera 


Luna căzuse dincolo de cele şapte coline când se întoarse 
Ludovici. Julia nu adormise. Stătea la fereastră, privind peste 
apele Cornului către oraş. 

E] veni în spatele ei şi îi puse o mână pe umăr. 

— S-a terminat, şopti el. 

Simţi răspunsul degetelor ei, dar ea nu spuse nimic. 

După o vreme, Ludovici o părăsi şi merse la culcare, deşi ştia că 
nu va putea dormi. 


Eski Sarai 


Abbas îşi căută cheia printre sutele din legătura pe care o purta 
cu sine. Fostul Kapi Aga fusese ultimul eunuc alb căruia i se 
dăduse responsabilitatea de a păstra cheile. Cel puţin, presupunea 
el, sultanul putea fi sigur că un rase era de încredere totală pentru 
asemenea responsabilitate. 

Se prăbuşi pe pat. Pisica îi sări în brațe, torcând, iar el o 
mângâie absent, atenţia fiindu-i ocupată de un joc al umbrelor 
ascuns adânc în minte. Îşi scoase turbanul şi îşi prinse fața în 
mâini. 

Răzbunarea nu era dulce, gândi el. Abia de-i înlocuise o emoție 
cu alta: ura cu amărăciune, mânia cu tristețe. De-acum nu mai 
avea nici gândul răzbunării de care să se agațe; numai durerea 

amintirilor. Scorul era definitiv; trebuia să-şi petreacă restul zilelor 
chinuindu-se cu prețul pe care fusese silit să-l plătească. 

Nimic nu putea schimba ce fusese făcut. 

Nimic. 


Lumina crescândă a lunii lucea pe cupolele şi minaretele 
Haremului ca o pojghiță de gheaţă, împrumutând o aură 
fantomatică platanilor şi chiparoşilor ce străjuiau curtea. 

Eunucii aflați de gardă lângă uşile de fier păreau nişte statui 
cioplite în abanos. Mult deasupra lor, două perechi de ochi priveau 
de la ferestre străzile înguste şi întortocheate ale oraşului. 

O pereche de ochi privea dincolo de orizontul negru, de 
nepătruns, către iarba unduitoare a stepelor din Georgia; cealaltă 
era îndreptată spre canalele însorite ale La Serenissimei. 
Amândouă tânjeau după cei dragi, după gondole sau cai sălbatici 
şi amândoi simțeau agonia pierderii arzându-le încă sufletul, ca un 
stigmat. Abbas şi Hürrem, înrobiți datorită mutilării şi frumuseții, 
traversau noaptea roşii de amărăciune şi frustrare, fiind fiecare un 
avanpost al Iadului pe tărâmul Paradisului aflat în stăpânirea 
unui singur om de pe pământ. 


PARTEA A OPTA 
FEREASTRA PRIMEJDIOASĂ 
82 
Topkapi Sarai, 1553 


Timp de peste un deceniu securea călăilor atârnase deasupra 
copiilor săi. Nici chiar Regele Regilor nu putea face nimic pentru a- 
şi proteja copiii după moartea sa, pentru că însuşi străbunicul lui, 
Fatih, Cuceritorul Constantinopolului, stabilise această lege 
sângeroasă. 

Ulema, consiliul marilor preoţi, a hotărât ca oricare dintre iluștrii 
mei fii şi nepoți, odată urcați pe tron, pentru a asigura pacea lumii 

vor putea porunci ca fraţii lor să fie executați. Aşa să facă, deci, 
dacă vor găsi de cuviință. 

Pe măsură ce anii domniei i se înmulțiseră şi Suleiman simțea 
primele semne ale vârstei şi îndoielii, consecințele propriei sale 
morți îl obsedau tot mai mult. Este una din slăbiciunile noastre, 
gândi el. Nu vom ajunge nicicând un popor mare dacă nu 
renunțăm la asemenea vărsări de sânge între frați. 

Totul începuse cu ani în urmă. Într-o noapte Hiirrem ridicase 
problema, dând glas temerii pentru prima dată. 

— Mi-e teamă, şoptise ea către Suleiman, pe când acesta o ținea 
în braţe. 

— Teamă? De ce, rusoaică mică? 

— Nu pentru mine. Pentru fiii mei. 

— Nu ai pentru ce să te temi. 

Ea îşi lăsase capul pe pieptul lui neted. 

— Stăpâne, când tu nu vei mai fi — şi fie ca ziua aceea să nu 
vină niciodată! - viața mea nu va mai merita trăită, de aceea nu 
mă tem de nimic. Dar când Mustafa va urca pe tron, Kanunul lui 
Fatih spune că poate scăpa de toți frații săi pentru a-şi apăra 
tronul... 

— Am trecut de asemenea barbarisme. Aşa ceva nu se va mai 
întâmpla niciodată. 

— Ah, Stăpâne, nu de Mustafa mă tem eu. El are o inimă bună 
şi a arătat întotdeauna numai bunăvoință față de fiii mei, chiar şi 
față de bietul Cehangir. 

— Atunci? 

— Stăpâne, mă tem de cei ce vor fi în jurul lui atunci când va fi 
încă necopt pentru tron, înainte de a-şi descoperi autoritatea. Ştim 
că Mustafa va fi sultan. Dar cine va fi vizirul lui? Oare un eunuc 
uscat ca Ahmed Paşa va arăta compasiune pentru bietul 
Cehangir? Ar putea astrologii din Casa Timpului să spună ce 
planuri ar putea urzi Aga lenicerilor împotriva lui Selim. Numai 
pentru că nu e un bun călăreț? Sau ce capcană i-ar putea întinde 
vreun paşă lui Baiazid, tocmai pentru că e atât de talentat? Deja, 
ienicerii şi Divanul îi sorb fiecare cuvânt, fiecare gest lui Mustafa, 
ca nişte câini înfometați. Mi se face frică. 

Suleiman o strânse în braţe. Biata Hürrem. Avea dreptate. După 
ce murea nu mai putea face nimic ca să-i apere, pe ea şi pe fiii ei. 

Selim şi Baiazid, desigur, trebuiau să-şi ia soarta în propriile 
mâini, cum făcuse şi el. Dar un biet schilod, ca Cehangir? Mustafa 
îi dăduse cuvântul lui... 

Oricâtă putere avea acum, de dincolo de mormânt nu mai putea 
face nimic. 

Trebuia să se încreadă în noblețea lui Mustafa. Prințul nu era 
un măcelar, ca Selim cel Groaznic. Suleiman îl urmărise de când 
era mic de tot. Era loial, brav şi drept. Nu avea nici o urmă de 
viclenie sau răutate gratuită. Era brațul cel mai bun în care putea 
trece flamura lui Mahomed. 

— Mustafa e un bărbat drept. Rusoaică mică. 

— Mama lui trăieşte încă. Şi mă urăşte. 

Da, Gulbehar! Avea zece ani de când îşi rumega gândurile la 
Manisa. Când el murea, ea devenea Sultana Valide. Avea să-l 
preseze pe Mustafa să aplice legea lui Fatih? 

— Ce ai vrea să fac? 

— Să nu mori niciodată. 

El zâmbi în întuneric, mângâiat de replica ei. Ah, rusoaică mică. 

— Cu toţii murim. Asta e cărarea pe care ne-a dat-o Allah. 

— Atunci mă voi ruga să am în Divan o voce care să mă apere. 
Poate Rustem ... 

Suleiman zâmbi la inteligența aluziei. Rustem Paşa, ginerele 
său. Era încă tânăr şi-şi dovedise loialitatea, când cu Ibrahim. 

— Mustafa n-o să-ți facă nici un rău, rusoaică mică. 

Neamul Osmanlâilor nu se va mai măcelări singur. Ai cuvântul 
meu. 

Dar când marele vizir Ahmed Paşa muri de ciumă, Suleiman nu 
mai ținu seama de legile succesiunii şi îl proclamă pe Rüstem 
mare vizir. 

Omul Care nu Zâmbea Niciodată deveni al doilea om cu putere 
din Imperiul Otoman. 


Abbas fu introdus în încăpere; execută o temenea şi îngădui 
pajilor să se aşeze. Rustem îşi aminti că nu acest eunuc grotesc 
era stăpânul lui; el doar rostea cuvintele celei care avea această 
calitate. Mătasea purpurie a veşmintelor lui este ca şi cortul 
imperial, gândi el. La fiecare mişcare parcă închipuie un regiment 
de ieniceri călcându-se În picioare sub o pătură. 

Nu îşi lăsă amuzamentul să i se vadă pe față. Abbas nu conta. 
Abbas era un instrument, purtătorul vocii sale în fața urechilor şi 
inimii favoritei sultanului. 

— Îngăduit fie-mi să exprim felicitările mele pentru norocul tău, 
îl gratulă Abbas. Allah îți surâde, într-adevăr. A fi vizirul celui mai 
mare dintre Sultanii osmanlâi este o binecuvântare infinit de mare, 
prea mare ca s-o pot cuprinde în cuvinte. 

Infinitul n-are nici un merit în treaba asta, gândi Rustem. E 
doar urmarea faptului că am mai multă iscusință decât proştii din 
Divan. Dar către Abbas spuse: 

— Toate mulțumirile şi rugile merg către Allah. 

— Într-adevăr. Totuşi, stăpâna mea îmi cere să-ți aduc aminte 
că deşi Allah e mare, uneori darurile — şi răzbunarea sa - vin mai 
degrabă dacă sunt ajutate de unii agenți mult mai pământeni. 

Ce limbă iscusită ai, gândi Rustem. 

— Spune stăpânei tale că nu voi uita asta. 

— Într-adevăr, zise Abbas; de aceea mă aflu aici. Pentru a 
discuta căi prin care îți poți demonstra ţinerea de minte. 

Rüstem bătu din palme şi pajii săi negri se împrăştiară pentru a 
aduce şerbeturi şi halva, în timp ce ei se aşezară mai bine, ca în 
vederea unei discuții lungi. 

— Ai auzit şoaptele de prin bazare, paşă? întrebă Abbas. 

— Negustorii fac mai mult decât să şoptească, Abbas, după cum 
bine şti. Îşi strigă de-a binelea, unul altuia, din prăvălii cum că 
sultanul şi-a pierdut gustul pentru război. 

— Asemenea vorbe sunt primejdioase. 

— Într-adevăr. Dar ce să facem, Abbas? Acum, el caută gloria 
cu generalii. 

— Îşi uită datoria sfântă către Allah. Ca Apărător al Credinței, el 
trebuie să poarte flamura lui Mahomed către câmpurile de luptă. 

Mă întreb unde bate, reflectă Rüstem. Ţie şi stăpânei tale vă 
pasă tot atât de mult de flamura lui Mahomed pe cât vă pasă de 
prețul pepenilor din piața de fructe. Ce vă îngrijorează este, 
desigur, Mustafa. Trebuie să avem cu toţii grijă de acest prinț 
moştenitor, mereu gata să încalece. 

— Ai auzit aceste zvonuri prin dughene? zise el. 

— Tot Istanbulul le-a auzit. Sunt atâtea şoapte încât împreună 


344 


- COLIN FALCONER - 


sună ca huruitul unei armate îndepărtate, noaptea. 

— Nimeni nu uită primejdiile. 

Dar nu trebuie să ne aruncăm orbeşte, gândi Rustem. Jocul 
trebuie cântărit cu grijă înainte de a lua o hotărâre. Sper că 
stăpâna ta îşi dăduse seama de asta. 

Necazurile începuseră, ca de obicei, în Persia. Şahul Tamasp se 
ridicase iarăşi la granița de răsărit, torturând şi ucigând muftii, 
răspândind ereziile Sufavide, întărindu-se cu fiece zi, pe când 
Suleiman scria poezii, dicta legi şi imagina moschei în reşedințele 
sale de vară de la Adrianopol şi Camlica. În acest timp ienicerii săi 
aşteptau între zidurile Palatului, dornici de acţiune, tot mai 
nerăbdători în fața pasivităţii fostului erou de la Rhodos. Vorbeau 
tot mai mult pe față despre adoratul lor Mustafa, moştenitorul 
charismatic ce aştepta în urma tatălui, cu primele fire albe ivindu- 
i-se în barbă. El n-ar fi ezitat să-i conducă împotriva ereticilor 
perşi, spuneau ei. El le-ar fi dat să guste victorii frumoase. Le-ar fi 
dat sângele, prada şi acțiunea după care tânjeau. 

Dar zorii lui ar fi însemnat asfințitul altora, reflectă Rüstem. Al 
lui Răstem, de pildă. Şi al meu. 

De undeva din spatele coloanelor clopotul bătu ora. 

— Ce-ar dori Stăpâna Hürrem de la mine? întrebă Rüstem. 

— Doar să ţii minte unde trebuie să se îndrepte loialitatea ta. 

Ţin minte, gândi Rüstem. Loialitatea mea e față de tine. 

— Înţeleg, rosti el. 


83 


Suleiman avea aproape cincizeci şi nouă de ani şi brusc 
începuse să-şi simtă vârsta în oase. Deveni conştient că era 
muritor şi începu să petreacă tot mai mult timp cu sheyhulislamul 
şi cu studiul Coranului. Avea gută; coatele şi genunchii i se 
umflau din când în când, în crize ce durau uneori şi o săptămână. 
Făcuse, de asemenea, un edem, fața şi încheieturile i se umflau şi 
începu să folosească pudra pentru a-şi masca paloarea 
bolnăvicioasă a pielii. Mânca mai puţin, uneori doar nişte miel 
udat cu şerbet la gheaţă. 

Hürrem îl urmărea şi îi era frică. Aceste prime manifestări ale 

bătrânețţii lui Suleiman îi aduceau aminte de propria fragilitate. 

Mai ales dacă Mustafa mai trăia mult. 

Fusese atât de răbdătoare, în aşteptarea clipei potrivite . Acum 
începuse să se teamă că timpul nu mai era de partea ei. Stătea la 
fereastra iatacului, privind în noapte spre apele negre ale 
Cornului, ştiind că trebuia să găsească o cale de a îndepărta 
această amenințare, şi asta fără întârziere. 

Suleiman stătea cu capul în poala ei, cu ochii închişi. În grădină 
pâzâiau insecte, dar în Harem era răcoare, aproape frig. Deşi era 
amiază, soarele nu străpunsese frunzişul platanilor şi zidurile 
groase, aşa că prin ferestre pătrundea doar o lumină galbenă, 
slabă, filtrată. 

— Arăți obosit, Stăpâne, zise Hürrem. 

— Am atâtea de făcut, rusoaică mică, atât de multe înainte de a 
mă sfârşi. 

— Nu trebuie să lucrezi atât de mult. 

Dar asta mi-e datoria, reflectă Suleiman. Deja am transferat 
răspunderea administrării Imperiului lui Rüstem şi Divanului, 
pentru a mă putea dedica reconstruirii oraşului. Istanbul va fi o 
mărturie mult mai valoroasă a domniei mele decât Rhodosul sau 
Mohâcsul sau Budapesta. Când bunicul meu cucerea oraşul ce 
fusese cândva Bizanțul lui Justinian, mare parte din el era deja 
părăsit şi dărâmat. Înainte de a muri eu, oraşul îşi va depăşi orice 
glorie trecută; voi putea striga: „Justinian, te-am întrecut!” 

Mare parte din reconstrucție însemna clădirea de noi moschei 
imperiale, căci fiecare moschee avea pe lângă ea un killye, un 
mănunchi de instituții ca: spitale, şcoli religioase, băi, cimitire, 
biblioteci, uneori un ospiciu sau un azil. Cartiere noi, cu populația 
nouă, apăreau repede în jurul moscheilor. 

Era deja construită Sehzade Camii, care adăpostea mormântul 
lui Mehmet şi Selimiye Camii, la Fener, în cinstea tatălui său. 
Acum îl pusese pe Sinan să înceapă lucrările la Süleymaniye, pe 
locul fostului Eski Sarai. Avea să fie capodopera sa; cupolele 
mărețe din piatră şi minaretele ei vor domina Cornul şi Oraşul 
Celor Şapte Coline timp de o mie de ani. 

De asemenea, îşi asumase sarcina herculeană de a schița un set 
complet de legi, care să stea la baza oricărei guvernări viitoare. 
Miile de kanunuri pe care le gândea azi vor reglementa judecăţile 

şi decretele Divanului şi vor da neamului Osmanlâilor, pentru 
prima dată, un cod de legi. Îşi merită porecla „El Kanuni” — 
Legiuitorul. 

Îl costase însă respectul ienicerilor, ştia. Într-o zi, visa el, nu va 
mai fi deloc nevoie de aceştia. Dar treaba asta va trebui s-o facă 
altcineva. 

Privea în tavan şi la policandrul aurit, dar plin de praf, de 
deasupra capului său şi aproape că putea auzi timpul scurgându- 
i-se printre degete. Se rugă la Allah pentru putere şi ceasuri 
destule pentru a-şi îndeplini țelurile propuse. 

Hürrem îl mângâie pe obraz. 

— Atât de adâncit în gânduri, Stăpâne? 

— Mă gândeam cât de repede aleargă timpul. 

— Atunci poate că n-ar trebui să petreci atâta din el închis 
împreună cu scribii. 

— Nu mă pot odihni până când treaba nu e gata. Nu pot să mă 
bazez pe Mustafa că o va continua. El e un bun soldat şi 
guvernator, dar nu are tragere de inimă pentru probleme ale legii. 
În plus, mă presează şi altele. Trebuie să plec în Persia în vara 
aceasta. Nu-l mai pot ignora pe şah. 

Hürrem se strâmbă, cu o furie alintată. El zâmbi. 

— Ce s-a întâmplat, rusoaică mică? 

— De ce să meargă un mare învățător ca să pedepsească un 
copil neascultător? E oare Tamasp un rege atât de mare încât să 
merite chiar atenţia ta? 

— Devine prea puternic. N-am altă alegere decât să pornesc 
împotriva lui. 

— Trimite-l pe Mustafa. lenicerii îl adoră, l-ar urma oriunde, 
chiar şi în deşerturile şi munții Persiei. 

Un nerv zvâcni pe obrazul lui Suleiman. Se uită la ea. 

— De ce-ai spus asta? 

— Te-am supărat, Stăpâne? 

— Ce şoapte ai mai auzit şi despre Mustafa? 

— Nimic rău, Stăpâne. Într-adevăr, aud numai lucruri bune. Se 
spune mereu că e un om drept şi bun, cum ai spus şi tu 
întotdeauna. Un bun călăreț, un mare comandant. 

— Prea mare, poate, murmură Suleiman. 

— Poate cineva să fie prea mare? 

— Tot te mai temi de el? 

— Stăpânul meu mi-a dat asigurări că n-am de ce să mă tem de 
fiul său. 

— Poate, rosti Suleiman. 

— Stăpâne? 

— Nu mi-e teamă de el, ca sultan după moartea mea. Şi totuşi 
uneori mă îngrijorează, acum când sunt încă în viaţă. El şi 
ienicerii. 

— Ei nu-l vor iubi niciodată cum te iubesc pe tine, îl asigură 
Hürrem. Tu le-ai dat Belgradul, Rhodosul, Budapesta. 

— Memoria lor e scurtă. Mulţi dintre noii recruți nici nu erau 
născuți pe atunci. 

— Dar tu eşti sultanul lor. 

— Aşa era şi bunicul meu. 

— Chiar tu mi-ai spus, Stăpâne, că Mustafa e un om drept şi 
bun. Crezi că ar putea unelti împotriva ta? 

Suleiman se ridică, având în ochi teamă şi îndoială. Trecuse 
atâta timp de când îl văzuse ultima oară pe Mustafa şi nu-şi mai 
amintea prea bine chipul lui vioi, cu ochi strălucitori. În mintea sa 
era mai clară imaginea unei Gulbehar cătrănite şi a unui tânăr 
ambițios şi capabil, tot mai mare şi mai nerăbdător. 

Dar umbra tatălui său şi Kanunul lui Fatih îl obsedau în 
continuare. Dacă exista ceva complet opus ideii sale de civilizație, 
acest ceva erau ienicerii. Ei erau temelia pe care fusese construit 
imperiul; şi ei erau acum cea mai mare amenințare la adresa 
acestuia. lenicerii erau elita armatei otomane. Erau soldați de 
profesie, 24 de ore din 24, într-o epocă în care majoritatea 
armatelor se compuneau din nobili care îşi aduceau, ca infanterie, 
țăranii de pe domeniile lor. lenicerii datorau supunere unui singur 
om. Sultanul era cel care-i hrănea în fiecare zi şi hrana ajunsese 
cel mai important simbol al lor. Aga lor se numea Chorbaji Bashi — 
Cel Ce Împarte Supa; adjunctul acestuia era Ashqi Bashi, sau 
Bucătarul-şef. Fiecare om avea o lingură într-un săculeț cusut de 
căciulă. Semnul lor de luptă era un cazan şi era brodat pe toate 
steagurile. Fiecare regiment îşi purta cazanul cu el, în fiecare 
campanie, iar la tabere le adunau grămadă în fața cortului Agăi. 
Pierderea unui cazan în luptă sau capturarea lui de către inamic 
era cea mai mare ruşine imaginabilă. lenicerii îşi împrospătau 

rândurile din devshirme, tinerii creştini selectați după muşchi, nu 
după creier. Aceştia erau căliți la munci în grădinile Palatului, pe 
vase de luptă sau în construcții. Apoi primeau instrucție militară 
şi erau educați în spiritul ascultării. De aceea îl iubiseră atât de 
mult pe tatăl lui Suleiman. Nu duseseră lipsă de acțiune sau de 
prăzi pe vremea lui Selim cel Groaznic. 

lenicerii îl obligaseră pe bunicul lui Suleiman, Baiazid al doilea, 
să abdice; şi Suleiman nu uitase deloc că odată, la începutul 
domniei sale, îşi răsturnaseră cazanele în fața zidului Palatului de 
lângă barăcile lor din Prima Curte, în semn de revoltă. Chiar dacă 
rebeliunea fusese înăbuşită, trebuise să le mărească lefurile. Chiar 
şi după douăzeci de ani, tot mai privea spre cazanele lor cu o 
presimţire neagră, de fiecare dată când călărea prin Prima Curte, 
în drum spre moschee. Teoretic, cel puţin, erau robii lui; dar cu 
cererea lor permanentă de război, cu continua amenințare ce o 
constituiau pentru tron, Suleiman se întreba uneori dacă nu el era 
robul lor. 

— Nu trebuie să mai existe sânge risipit pe tron, zise el, parcă 
pentru sine. 

— Nu mai fii atât de îngândurat, Stăpâne, zise Hürrem, 
încolăcindu-l cu braţele. 

— Tu înţelegi multe, rusoaică mică, dar nu-i înţelegi pe ieniceri. 
Au fost situații când mi-au impus voința lor, când am mers pe 
câmpurile de luptă doar pentru a le satisface pofta de război, chiar 
dacă eu aş fi dorit altceva. Dacă mă pot obliga pe mine, poate că-l 
pot obliga şi pe el. 

— Cât de departe e Manisa de Istanbul? 

— Când a murit tatăl meu am făcut doar cinci zile până aici, 
pentru a-mi lua tronul. Doar cinci zile... 

— Atunci, dacă într-adevăr te temi, Stăpâne, dă-i lui Baiazid 
provincia Saroukhan. lar pe Mustafa trimite-l în est, la Amasya 
sau Karamania. 

— Manisa e locul tradițional pentru prințul moştenitor, pentru 
shahzade. Ar putea crede că l-am abandonat în favoarea fiilor tăi. 

— El ştie că nu-i poți da garanții. 

— Nu-i pot face asta. 

— Atunci să nu mai vorbim despre acest lucru. Dacă Mustafa e 
un om bun şi drept, de ce ne-am teme? 

Da, gândi Suleiman. De ce ne-am teme? 

De faptul că am pierde tot ce am construit cu atâta trudă. 

Totdeauna voise să dea un viitor imperiului său, dincolo de 
corturile de campanie. Poporul nomad din stepele Anatoliei, care 
erau strămoşii săi, va avea în curând o capitală ce se va putea 
mândri cu cea mai fină arhitectură a Orientului şi un sistem 
temeinic de guvernare. Literatura, muzica, pictura vor înflori. Vor 
fi rămase în urmă barbariile ce marcaseră domnia tatălui său; 
moartea lui şi succesiunea paşnică a lui Mustafa vor fi dovada. 

Sau măcar aşa spera el. 

Dar a doua zi Suleiman discută între patru ochi cu Rüstem. lar 
mai târziu îşi puse pecetea pe o scrisoare ce-i poruncea lui 
Mustafa să-şi ia familia şi curtea şi să plece la Amasya, departe în 
răsărit, la douăzeci şi şase de zile călare de Istanbul. 


Pera 


În spatele perdelelor trase ale unuia din palatele de pe cealaltă 
parte a Cornului, Ludovici Gambetto bătu încet la uşă şi intră în 
dormitorul soției sale. Aceasta îl aştepta, mătasea albă a cămăşii ei 
de noapte lucea în lumina pâlpâitoare a sfeşnicelor. El se aşeză pe 
marginea patului şi îi luă mâna între ale sale. 

Julia se ridică şi prinse între degete o şuviță din părul lui. 

— Un fir alb! 

Ludovici se feri. 

— Prostii! 

Ea râse. 

— În sfârşit! Credeam că n-o să îmbătrâneşti niciodată! 

— Am trecut prin bucătărie. Bucătarul mi-a turnat făină în cap. 

— E un fir alb. Trebuie să mai fie şi altele. Vrei să mă uit? 

— E doar o festă a luminii. 

— Am şi eu, uite! îşi luă în palmă o cosiță lungă şi îi arătă cu 
degetele celeilalte mâini. La părul meu negru, e greu să te înşeli. 

— Pentru mine eşti tot frumoasă, şopti Ludovici. 

Apoi îi luă faţa în mâinile sale şi o sărută. 

— Te vreau, şopti el. 

Julia întinse brațele către el şi surâse, dar el îşi dori să vadă şi 
invitație în ochii ei, nu numai capitulare. 

Mai târziu stătea treaz în întuneric în timp ce ea dormea şi 
privea mişcarea uşoară a pieptului ei în timpul respirației. Îi 
urmări conturul obrazului cu degetele. Poate că avea fire albe în 
păr, dar lui i se părea tot frumoasă; la fel de frumoasă şi la fel de 
inaccesibilă cum fusese în palatul tatălui ei. 

Nu că nu era capabilă de sentimente mari, era conştient că nu 
era asta. Prietenia ei cu Sirhane o demonstrase. Cu doi ani în 
urmă, Sirhane plecase la Amasya cu soțul ei, care făcea parte din 
garda personală a lui Mustafa. Julia fusese aproape distrusă de 
durere. Nu voise să mănânce şi nu ieşea din cameră. Uşa ei îi 
fusese închisă pentru prima oară şi o lungă perioadă îl refuzase. 

El încercase să o înțeleagă; Sirhane fusese singura prietenă pe 
care o avusese vreodată. Şi totuşi disperarea ei părea să 
depăşească limitele normale. Totuşi, nu încercase s-o tulbure; 
simțise că dacă ar face asta, starea ei putea să se prelungească 
pentru totdeauna. 

După câteva luni Julia îi deschise iarăşi uşa şi-l primise înapoi 
în patul ei. El încerca să nu pună la inimă faptul că ea nu-i 
răspundea niciodată sentimentelor lui; înțelesese că Julia nu se 
putea sforța să-l iubească. 

Dar invidia îl tortura. Mai întâi Abbas, apoi Sirhane. De ce îi 
putea da tovărăşia, iar prietenia era rezervată altora? De ce lor le 
putuse da atât de mult, iar pentru el, care îşi dedicase atât de 
mult din viață adorării ei, nu era nimic. 


Amasya 


Tufe de nu-mă-uita răsăreau din zăpada tare şi printre 
crăpăturile stâncilor. Raţe sălbatice țâşneau de prin ierburi, aripile 
lor svâcnind pe când se înălțau în văzduh, speriate de ropotele 
neaşteptate ale copitelor. 

Mustafa îşi întoarse capul şi-l aşteptă pe Cehangir, deoparte de 
escortă. Aici, în munți, numai cu vântul în jur, nu-i putea auzi 
nimeni. 

— O zi bună de vânătoare, spuse el. 

Cehangir era îmbujorat şi obosit. Dar îi plăceau aceste expediţii, 
chiar dacă îl epuizau fizic. 

— Într-adevăr, rosti. 

Era mereu flatat de atenţia pe care i-o acorda Mustafa. Fratele 
său vitreg era tot ce şi-ar fi dorit şi el; puternic, frumos, un călăreț 
desăvârşit. Tot ce admira la propriul său tată. 

Călăriră o vreme în tăcere, în timp ce Mustafa se gândea la cea 
mai bună abordare a subiectului pe care îl avea în minte. 

— Ce face tata? întrebă el în final. 

— Suferă de gută, zise Cehangir. Uneori are stări foarte rele. 

— Şi tu trebuie să le suporţi acolo, la Istanbul, râse Mustafa. 

— Mă feresc din calea lui cât pot. 

— Arată îngândurat? 

Cehangir pricepu că întrebările nu erau doar de politeţe şi se 
simți deodată agitat. Mustafa chiar îi cerea părerea! 

— Poate... dar îl văd destul de rar. 

Mustafa îşi întoarse privirea, urmărind o acvilă de munte care 
plutea în cercuri deasupra capetelor lor. 

— Ţi-a vorbit de mine? 

— E ceva în neregulă între voi? 

— Nu ştiu, zise Mustafa. 

Cehangir era nedumerit. Nu era genul lui Mustafa să fie 
îngândurat. 

— Tu eşti primul moştenitor, spuse Cehangir, de parcă acesta 
era un talisman bun la toate. 

— Uneori poți fi prinț moştenitor prea mult timp, răspunse 
Mustafa. 

Soarele se retrăsese dincolo de împărăția munților şi aerul se 
răcea. Mustafa se smulse din gânduri. 

— Trebuie să ne grăbim. Muntele e rece aici, noaptea, chiar 
dacă e primăvară. 

Cehangir îşi îmboldi calul în urma lui, tulburat. Dacă până şi 
Mustafa se temea, însemna că lumea nu mai era un loc sigur 
pentru nimeni. 


În curte, ienicerii de gardă stăteau nemişcaţi în mantiile lor de 
piele. Torţele de pe ziduri aruncau umbre ce dansau pe dalele de 
piatră, acoperite cu un strat subțire de gheață. Nopțile erau reci 
aici, chiar şi primăvara, căci cetatea era cățărată sus, în munții 
care dominau Fluviul Verde. 

Kiaya intră, cu un turban de mătase de culoarea zarzărei şi 
aşeză pe măsuța de lângă divan un vas de argint aurit, plin cu 
cafea neagră, aburindă. Gülbehar se aşeză, încălzindu-se la vasul 
de bronz cu cărbuni încinşi şi îl aşteptă pe Mustafa. 

Acesta, când sosi, avea fața înroşită de vântul muşcător. A fost 
la vânătoare, gândi Giilbehar. De aceea s-a întors atât de târziu. S- 
a întors pe întuneric, deşi cunoaşte pericolul gheții şi al râurilor 
umflate din această perioadă a anului. 

El se înclină şi îi sărută mâna, apoi se aşeză pe divan lângă ea, 
râzând ca un băiat. Aproape de patruzeci de ani, gândi ea şi încă 
mai are energia unui tânăr necopt; ceea ce şi este. Va fi om bătrân 
când va ajunge sultan. 

— Ce mai faci, mamă? 

— Bine. Uite, Kiaya a adus cafeaua. 

Bătu din palme şi una dintre gedicli păşi înainte şi turnă 
lichidul negru în două ceşti de argint. 

Gulbehar sorbi din băutura fierbinte şi îndulcită cu miere. Nu-i 
plăcea gustul ei amar, dar auzise că în Istanbul era la modă. 
Uneori îi plăcea să creadă că nu părăsise ritmurile civilizației. 

— Deci, acum Rüstem ţi-a redus şi fondurile, zise ea. 

Mustafa zâmbi din nou. 

— Prințul nu mai poate avea secrete? 

— Nu față de mama sa. 

— Nu te supăra. N-are importanţă. 

— N-are importanță! Dar e o insultă! 

— Încearcă să mă atragă spre nişte fapte care i-ar aduce mai 
mult bine lui decât mie. E un prost, pentru că va avea de ce se 
teme când voi deveni sultan. 

— Dacă. 

— Mamă... 

— Ai prea multă încredere în tatăl tău. Priveşte ce s-a întâmplat 
cu mine. 

Aproape imediat regretă ce spusese. Mă face să par o femeie 
bătrână şi acră, gândi ea. Poate că asta şi sunt. Dar ştiu că de fapt 
am dreptate în ce spun. 

— Sunt sigur că tata n-a ştiut nimic despre asta. 

Gülbehar observă că îi tremurau mâinile. Puse pe masă ceşcuța 
de argint. 

— Câte insulte vei mai suporta? Se căsătoreşte cu vrăjitoarea, o 
face împărăteasa lui, apoi pe tine te exilează aici, în munți şi îi dă 
lui Baiazid domeniul prințului moştenitor, Manisa. Acum se face 
că nu observă când Rüstem îți micşorează fondurile! Aşa ceva nu 
s-a mai auzit! Dacă e o invitaţie la ceva, de ce n-o accepţi? 

— Ar fi o prostie. 

— Oare, fiule? 

Simţi cum ochii i se umpleau de lacrimi. Un tânăr atât de 
reuşit, cel mai bun prinț pe care-l va avea vreodată neamul 
Osmanlâilor -— şi toți unelteau împotriva lui. Şi atât de frumos. 
Avea puţin păr alb în barbă şi câteva riduri pe fața bătută de vânt, 
dar acestea nu făceau decât să-i accentueze bărbăția chipului. 
Meriţi să te aşezi pe acel tron, iar vrăjitoarea va face orice ca să te 
împiedice. 

— Nu voi ridica mâna asupra tatălui meu. Nu sunt de acord cu 
ce ţi-a făcut ție, după cum am mai spus-o. Dar e tatăl meu şi 
sultanul meu. Orice faptă împotriva lui ar fi un păcat în fața 
cerului şi în fața Islamului. 

— Sunt sigură că asemenea gânduri nobile nu i-au trecut 
niciodată prin cap vrăjitoarei. 

— Hürrem e soţia lui, dar nu e decât o... 

Se opri; era pe cale să spună „decât o femeie”. 

— Nu e ea sultanul. În privinţa succesiunii, Suleiman hotărăşte. 

— Cât de naiv eşti! 

Mustafa n-o luă ca pe-o ofensă. Râse. 

— Gelozie. 

— Mai mult decât gelozie, fiule. Mult mai mult. O urăsc cu 
fiecare bătaie îndurerată a inimii. Mai mult decât vei putea tu şti 
vreodată. 

— Nu trebuie decât să aştept. Cu timpul tronul va fi al meu şi 
vom repara toate nedreptăţile, dacă ele există. Nu mă tem de 
Baiazid şi nici într-un caz de grasul de Selim. Chiar şi la douăzeci 
şi şase de zile călare de Istanbul, ienicerii nu vor accepta pe 
vreunul din ei în locul meu. 

— Da, ienicerii te vor, Mustafa, dar, spre deosebire de tine, ei nu 
sunt dispuşi să aştepte. 

Zâmbetul lui Mustafa dispăru. 

— Nu. Nu voi ridica sabia asupra tatălui meu. 

Tatăl lui Suleiman a făcut-o. 

— Acum e judecat în ceruri. 

— Mustafa... 

— Nu! Nu o voi face! Nu e nevoie. Într-o zi tronul îmi va reveni 
de drept. Voi aştepta. Nu voi păcătui în fața tatălui meu, în fața lui 
Allah! 


Sultanahmet, Istanbul 


— Trebuie să moară, spuse Rustem. 

Mihrmah se albi toată şi îşi cobori privirea, de parcă ar fi văzut 
ceva prea ruşinos pentru ochii unei femei. 

— Dar Mustafa e prințul moştenitor... 

— Da, Mihrmah şi dacă vreodată ajunge sultan, ce crezi că se va 
întâmpla cu noi? Primul act al lui Mustafa va fi de a-mi înfige 
capul într-o lance pe Ba’ah i Sa'adet şi de a te trimite pe tine în 
surghiun. Şi crezi că pentru fraţii tăi va avea mai multă milă? 

Glasul lui era calm, aproape somnolent. Ea nu mai văzuse 
vreodată pe cineva vorbind despre moarte cu atâta detaşare ca 
soțul ei. 

Mihrmah întoarse capul. O zi atât de frumoasă şi ei discutau 
despre crime. Palatul avea vedere asupra unei mulțimi de grădini 
şi fusese construit astfel încât să prindă briza dinspre Marmara şi 
Bosfor. Era primăvară şi o adiere caldă bătea dinspre sud. În 
colivie, o privighetoare începuse să cânte şi glasul ei dulce se 
suprapunea ciudat peste viziunile sângeroase luate în considerare 
aici, pe terasa umbrită. 

— Nu e primejdios? 

— Am calculat riscurile. E mai primejdios dacă nu facem nimic. 

— Tatăl meu ce spune? El ştie ce plănuieşti? 

— Tatăl tău va spune ceea ce va fi convins să creadă. Dacă te 
întreabă îi vei spune că trăieşti cu spaima de prințul moştenitor. 
Inventează orice ca să dai credibilitate temerii. Numai să fie 
plauzibil, desigur. 

Mihrmah îl privi pe soțul său, care mânca mecanic, îi păru ei, şi 
fără poftă, de parcă ar fi calculat costul fiecărei înghiţituri. 

— A cui este ideea asta, soțul meu? A ta sau vine de la Hürrem? 

El rânji spre ea şi efectul fu înfiorător. Mihrmah înțelese de ce în 

Divan îi spuneau Omul Care Nu Zâmbeşte Niciodată. Nu era 
adevărat, evident. Ea îl văzuse zâmbind şi îi ştia secretul: caninii 
săi erau mult mai lungi decât ceilalți dinți şi când zâmbea îl 
trădau, căci îi dădeau înfăţişarea unui lup. 

— Se întâmplă ceva în Istanbul care să nu fie opera soției lui 
Suleiman, urmare a dorințelor sau faptelor sale? 

— Şi dacă dăm greş? 

— Dacă dăm greş nu face nimic, pentru că Mustafa este deja 
duşmanul nostru. Dacă reuşim avem puterea asupra sultanului 
acesta şi poate şi asupra viitorului sultan! 

Apartamentele sultanului, ca şi restul Palatului, serveau două 
scopuri esenţiale: acela de a etala bogăţia casei Osmanlâilor şi 
acela de a-i păstra secretele. 

La fel era şi cu dormitorul sultanului. Bogăția era bătătoare la 
ochi. Zidurile erau îmbrăcate în ceramică; versete din Coran, alb 
pe albastru, înconjurau încăperea; iar ferestrele cu vitralii erau 
capodopere de azuriu, verde şi purpuriu. Oglinzi venețiene atârnau 
pe fiecare perete, iar patul era aşezat pe o platformă înaltă, cu 
baldachin şi acoperit cu cuverturi de brocart auriu şi perne de 
catifea purpurie. Lângă pat se găsea un lighean de aur încrustat 
cu turcoaze şi rubine, pentru spălarea mâinilor. 

Dar totul era un spectacol ratat. Căci nimeni nu vedea 
dormitorul sultanului, în afară de cunucii săi şi de cadâna sa 
favorită, Hürrem. 

Această atracție pentru secret era subliniată şi de fântânile 
săpate în pereţi, ţevile de aur susurând o apă parfumată în urne 
de marmură precum şi de sacnissi, micile chioşcuri ce răsăreau 
din loc în loc pe lângă ziduri, şi în care sultanul putea sta şi 
observa grădinile fără a fi văzut. 

Curând după ce Hiirrem devenise Împărăteasă apăru un nou 
rafinament. O uşă ascunsă fusese tăiată în zidul din spatele uneia 
dintre oglinzi, apoi fu instalată o scară ce ducea direct la 
apartamentele Stăpânei Hürrem, astfel încât ea să poată veni şi 
pleca fără a fi văzută. 

Pe această uşă apăru Hürrem şi acum. Îl găsi pe Suleiman nu 
prea bine dispus, plimbându-se prin încăpere ca un animal în 
cuşcă, deşi genunchiul său drept era din nou umflat, din pricina 
unei crize de gută, iar trăsăturile, chinuite de durere. 

— Stăpâne, murmură Hürrem, apoi execută salutul pe care nu 
îndrăznise să-l „uite”. 

Suleiman abia îi remarcă prezența. Avea în mâna dreaptă un 
document pe care îl flutura în direcția ei. 

— Ce să fac? Tu ce înţelegi din toate astea? 

— Nu pot să spun nimic, Stăpâne, de la distanța asta. Dar dacă 
mă întrebi, aş spune că e o bucată de pergament. 

El se strâmbă, apoi oftă, uşor amuzat. 

— Îmi pare rău, mi-am pierdut cumpătul. Şchiopătă până la ea 
şi o ridică în picioare. Îmi vine greu să cred ce îmi văd ochii. 

— Stăpâne, iartă-mă, dar nu înțeleg nimic. Nu sunt decât o 
biată tătăroaică needucată. 

— Nu eşti deloc ce spui, bodogăni el şi îi înmână pergamentul 
trimis din Persia, care după pomelnicul de salutări şi urări 
conținea o ofertă de căsătorie pentru una din fetele acestuia. În 
final, erau subliniate avantajele ce decurgeau dintr-o asemenea 
mezalianță pentru ambele părți. Dedesubt se puteau vedea sigiliul 
şi semnătura prințului moştenitor Mustafa. 

— E un fals, zise Hürrem, dar recunoscu în sinea ei că era unul 
perfect. 

Rustem merita felicitări. 

— Nu se poate astfel. 

— Crezi? 

— Cum ar putea fi adevărat? Suleiman se prăbuşi disperat pe 
divan. De ce ar face cineva aşa ceva? De ce? 

— Duşmani ai Imperiului sunt peste tot. Dacă tu te-ai certa cu 
propriul tău fiu, Carol ar fi încântat. Nici chiar şahul nu s-ar da în 
lături de la aranjarea unui fals ca ăsta. 

— Aş vrea să ai dreptate! 

Suleiman oftă şi îşi strânse genunchiul. Guta îi afecta grav 
dispoziția. 

Hürrem se aşeză lângă el pe divan şi îl mângâie pe tâmple până 
când pumnii lui se descleştară şi bărbia îi căzu în piept, moale. 

— Ce să fac? Ce trebuie să cred ? 

— De ce ar face Mustafa aşa ceva ? La ce i-ar ajuta ? Şahul e 
duşmanul declarat al otomanilor. 

— Există o vorbă, Hürrem: „Duşmanul dușmanului meu este 
prietenul meu”. Dacă Mustafa mă vede ca pe un duşman, poate că 
o alianță cu Tamasp i se pare potrivită. 

— Nu pot să cred asta! 

Suleiman dădu din cap 

— Şi totuşi, mă îngrijorează. 

— De unde ai scrisoarea asta ? 

— Unul din spioni lui Rüstem la Amasya. Rüstem are iscoade 
peste tot. 

— Nu-i greu să păcăleşti un spion de-al lui Rüstem. 

— Poate. Suleiman privi către ea şi buzele schițară un zâmbet 
trist. Eşti o mare mângâiere pentru mine. Trăiesc înconjurat de 
vipere veninoase. Glasul tău e singurul plin de rațiune şi 
moderație. 

Se încordă iarăşi de durerea din genunchi. 

— Să chem doctorul pentru genunchii tăi? 

— Nu, adu vioara. Este un leac mai bun decât toate licorile 
medicului. 

Hurrem se aşeză şi cântă pentru el. După un timp, Suleiman 
închise ochii şi ea crezu că adormise. Dar când lăsă instrumentul 
jos, el deschise ochii şi spuse: 

— Trebuie să plec din nou cu oastea spre răsărit. 

— Stăpâne, eşti bolnav. Nu trebuie să faci asta! 

— Trebuie să terminăm o dată cu şahul şi cu ereziile lui. Nu 
poate fi pace cât timp el unelteşte împotriva noastră în Asia. 
lenicerii, Aga, până şi ulema îmi cer să reacționez. Ca apărător al 
Credinței, nu am altă alegere. 

— Trimite-l pe Rüstem în locul tău. 

— Oastea mă vrea în fruntea ei. 

Hürrem îşi cobori ochii. 

— Te rog, Stăpâne. Mi-e frică. Eu nu mă îndoiesc de loialitatea 
lui Mustafa, dar îndoieli există. Dacă mă înşel cumva atunci eu şi 
fiii mei, chiar şi Cehangir şi Mihrmah, suntem în pericol de 
moarte. Tu eşti bolnav, iar munţii de la răsărit sunt reci chiar şi 
vara. Chiar tu spuneai că o săptămână în Azerbaidjan e mai rea 
decât o lună în noroaiele Ungariei. Te implor, nu risca până nu 

lămureşti această problemă. 

— Trebuie să mă duc. 

Hürrem îl privi şi simţi că tremură. Ai putea cu adevărat să mori 
acolo, gândi ea. Nu respinge acest adevăr, după ce ai crezut atâtea 
din minciunile mele! 

— Ştiu că nu-ţi e teamă de nici un pericol, şi de nici o greutate, 
Stăpâne, se sforță ea, dar de aici ai putea urmări două scopuri 
deodată. 

Suleiman zâmbi slab. 

— Ah, rusoaica mea! Ştiam eu că trebuie să fie vreun plan în 
capul acesta frumos! 

— Nu mai sunt frumoasă, Stăpâne. 

— Pentru mine eşti tot încântătoare. Acum spune-mi la ce te 
gândeşti. 

— Lasă-l pe Rüstem să plece în Persia, dar prin Amasya. 
Semnează ordine către Mustafa să îl însoțească pe Rüstem cu 
trupele sale. În acest fel, Rustem se poate convinge de loialitatea 
lui Mustafa. Sunt sigură că va înțelege că toate zvonurile şi 
falsurile astea sunt complet nefondate. 

— E cea mai mare dorință a mea. Dar aş putea eu însumi să 
verific astfel devotamentul lui Mustafa. 

— Nu e la fel de înțelept, Stăpâne. Dacă Mustafa într-adevăr 
unelteşte, vei risca oare să-i verifici intenţiile aducându-i în 
preajmă toți ienicerii? 

Suleiman o privi mult timp. 

— Chiar crezi că ar putea ajunge până acolo? 

— Eu sunt doar pentru prudenţă. 

Suleiman reflectă o vreme. 

— Poate că ai dreptate, murmură el în cele din urmă. 

Hürrem îngenunche la picioarele lui. 

— Te iubesc ca pe viața mea, Stăpâne. Aş vrea să existe o cale 
ca să te scutesc de durerea asta. 

— Numai fiii mei ar putea face asta, Hürrem. Deşi nu pot decât 
să mă mir că sunt atât de dornici să se aşeze pe tronul meu. De-aş 
putea renunța la el fără a-mi trăda datoria către Allah, aş schimba 
oricând locul, bucuros, cu orice fierar din oraşul acesta. În afară 
de tine, sultanatul nu mi-a adus decât griji de neimaginat. 

Ea îşi puse capul în poala lui. Suleiman lăsă scrisoarea să-i 

cadă din mână, pe podea. 


85 


Ludovici se întâlnea cu Abbas în fiecare lună, în casa galbenă 
din cartierul evreiesc. Niciodată nu-i plăcuseră aceste întâlniri. 
Printr-o înțelegere tacită, nu vorbeau niciodată despre trecut; dar 
vederea trupului obez şi mutilat al prietenului său îl deprima. 
Grăsimea îl făcea pe Abbas să transpire. De altfel, transpira 
abundent, chiar şi iarna; vara, sudoarea îi picura liberă de pe 
degete, ca ploaia de pe streşinile unui acoperiş 

Acum pe când stăteau în spatele ferestrelor oblonite, Abbas 
întrebă: 

— Ce face Julia? 

Erau întotdeauna primele lui cuvinte. „Ce face Julia?” iar 
Ludovici răspundea întotdeauna la fel, cum o făcu şi acuma: 

— E bine, prietene. Se roagă pentru tine şi speră că şi tu eşti 
bine. 

Abbas nu făcu nici un comentariu. Îşi plecă fruntea şi se 
concentră asupra afacerii curente: grâul de contrabandă. 

Piața neagră a grânelor era secretul cel mai prost păzit al 
Imperiului. Presupunea complicitatea tacită a fiecărui nobil turc 
proprietar de teren arabil, cu optsprezece luni în urmă însuşi 
Rüstem îşi trimisese corăbiile încărcate spre Veneţia, prin 
Alexandria, şi obținuse un profit uriaş, dintr-un singur transport. 

Începând din vara lui 1548 Turcia se bucurase de cinci recolte 
excelente de grâu, în timp ce Veneţia avea mare nevoie de grâne. 
Profiturile contrabandiştilor de pe piața neagră crescuseră în mod 
corespunzător. Ludovici fusese cel mai câştigat; caravanele sale 
treceau regulat prin Bosfor către Rodosto, pe Marea Neagră, 
pretinzând că încarcă piei sau lână. Pe drum, făceau escale secrete 
la Volos, pentru a încărca grâul. La întoarcere prin Bosfor şi 
Dardanele erau ignorate de galioanele turceşti, care, teoretic, 
trebuiau să aplice regulamentele navale ale Imperiului; dar 
privilegiul acesta costa, şi încă mult. 

— Rüstem Paşa vrea încă o mie de ducați pe lună, spuse Abbas. 

— Nu pot atâta! 

Abbas înălță din umeri. 

— Îmi pare rău, prietene. Trebuie mult bacşiş. Dacă ar fi numai 
Rüstem... 

— Dacă ar fi numai Rüstem, presupun că prețul ar fi tot o mie. 
Lăcomia lui chiar n-are limite? 

— Se pare că nu. 

— Spune-i că refuz. 

— Nu te grăbi, Ludovici. Chiar şi cu acest bacşiş dublu, tot vei 
obține un profit bun pe fiecare baniță de grâu descărcată în 
lagunele La Serenissimei. Cât plăteşti aici? Doisprezece asperi pe 
baniță ? Rüstem ştie că încasezi treizeci şi cinci în Veneţia. 

— Trebuie să am un profit. 

— Astea au fost şi cuvintele lui. 

Ludovici oftă. Nu se poate face nimic. Dacă voiai să faci afaceri 
în Imperiu, trebuia să plăteşti cât cerea vizirul. Toată lumea ştia 
asta. 

Continuară cu afacerile: stabiliră rutele corăbiilor, sumele 
cuvenite micilor slujbaşi din provincie, numărară ducațţii de argint 
aduşi de Ludovici într-o pungă de piele. În cele din urmă terminară 
şi Abbas se relaxă. Bău puțină apă parfumată -— niciodată vin - şi, 
ca de obicei, începu să sporovăie ca o precupeață despre 
activităţile din palat. 

Abbas era principala sursă de informaţii a lui Ludovici în 
privința noutăţilor din politica internă Sublimei Porți. După ce 
Abbas îşi încheie obişnuita tiradă despre nedreptățţile vrăjitoarei — 
cum îi spunea Stăpân Hürrem - şi despre mărimea corupției 
patronate de Rustem Paşa, îşi cobori vocea şi şopti: 

— Se spune că prințul moştenitor plănuieşte o revoltă. 

— Mustafa? 

Ludovici deveni brusc atent. Tirada acuzatoare a lui Abbas la 
adresa Curţii era obişnuită; dar asta era ceva nou. 

— Se spune că şi-a aranjat căsătoria cu una din fiicele şahului 
Tamasp. Îi cere sprijinul într-o răscoală împotriva lui Suleiman. 

— E adevărat, Abbas? Eşti sigur ? 

— Voi, venețienii, ar fi bine să trimiteţi o delegaţie să ducă 
tratative cu el. Dacă ajunge pe tron, s-ar putea să nu fie atât de 
dispus să închidă ochii la contrabanda voastră, cum fac dregătorii 
lui Suleiman. 


361 


- HAREM - 


— Crezi că are şanse? 

Abbas ridică din umeri şi hălcile de grăsime i se cutremurară. 

— Are sprijinul ienicerilor. Revolta trebuia să aibă un început. 
Încercă să-şi dea seama cum i-ar schimba viața o asemenea 
răsturnare violentă. Suleiman era pe tron când el ajunsese la 
Istanbul; Abbas avea dreptate: care va atitudinea lui Mustafa față 
de negustorii care-i umpluseră buzunarele lui Rustem? Duşmănia 
dintre cei doi era bine cunoscută. 

— Dar tu, Abbas? întrebă el, gândind cu voce tare. Tu ce vei 
face? 

— Voi accepta voința Domnului, răspunse Abbas, de parcă era 
de la sine înțeles. 

— Chiar crezi că Mustafa îi curtează pe sufavizi? Şi că 
răzvrătirea e inevitabilă? 

— Doar rezultatul nu este sigur, zise Abbas. 

— Suleiman ştie de asta ? 

Abbas păru uimit. Crezi că eu şi cu tine am putea şti ceva care 
să-i fie ascuns Stăpânului Vieţii? 

Bătu din palme - mişcarea mâinilor era semnalul, nu sunetul 
lor — şi cei doi surdomuți care îl însoțeau săriră să-l ajute să se 
ridice. Nu era un lucru uşor de realizat. 

În sfârşit, Abbas fu gata de plecare. 

— Rămâi cu Dumnezeu, spuse el. 

— Mergi cu Dumnezeu, răspunse Ludovici şi privi cum Abbas 
intră în trăsura neagră ce aştepta în fața uşii. 

Mustafa! gândi el. Trebuie să fie adevărat. Abbas nu-şi lăsa 
limba slobodă fără motiv. Dacă avea dreptate şi de data asta, 
atunci era timpul să mizeze pe ambele cărți. Pe rigă şi pe valet. 


Topkapi Sarai 


— S-a făcut? întrebă Hürrem. 

Abbas înclină fruntea. 

— Am făcut ce mi-ai cerut. 

— Bun. Eşti un supus credincios. 

Zâmbi. Surâsul acela sfios, expert, al curtezanei profesioniste. 

— Ce face Julia? 

— Julia e bine zise Abbas, refuzând momeala. Se roagă pentru 

mine. 

— Sunt sigură că îi vei întoarce rugile în Paradis. Poţi pleca, 
Abbas. 

Abbas plecă, dezgustat de ea şi de viață. Dezgustat de sine. 

Îmi pare rău, Ludovici, că te folosesc astfel. Dar nu vei păţi 
nimic, îți promit. Nu e decât o manevră. Dar nu te va afecta pe tine 
sau pe Julia. 

Altfel n-aş lăsa-o pe vrăjitoare să mă silească s-o fac. 


Bietul Cehangir, gândi Suleiman. 

Niciodată nu se putea uita la el fără a simți o durere în piept. 
Diformitatea lui  Cehangir îl făcea să nu mai poată sta drept; 
acesta părea să aibă mereu o greutate invizibilă, dar covârşitoare 
pe umeri. Nu putea călări în galop, nu putea încorda arcul, nu 
putea ridica o sabie. 

Un fiu bun de hagi. Totuşi, îi provoca o compasiune adâncă; 
dintre toți fiii lui Hürrem, Suleiman îl iubea cel mal mult pe 
Cehangir. 

— L-ai văzut pe Mustafa? îl întrebă el. 

Cehangir nu ridică ochii. Niciodată n-o face, gândi Suleiman. 
Stă în fața mea mai umil ca ultimul dintre țărani. 

— Mustafa e bine, Stăpâne, spuse Cehangir. Îţi trimite salutările 
sale. 

— Mama lui este bine şi ea? 

— Da, Stăpâne. 

Oh, Cehangir, reflectă Suleiman. Arăţi de parcă ţi-e groază că 
voi chema călăul. 

— Arăți obosit, spuse. 

— E o călătorie grea, Stăpâne. 

— Vânătoarea a fost bună? 

— Am vânat în fiecare zi. 

Suleiman se încruntă. 

— Mustafa îți arată multă prietenie. 

De ce? se întrebă. Pentru că te iubeşte? Sau te foloseşte ca să 
mă spioneze? Ce plăcere ar putea găsi un bărbat ca el în tovărăşia 
unui şchiop? 

— Cred că-i este milă de mine, spuse Cehangir, de parcă i-ar fi 
citit gândurile. 

Suleiman fu mişcat de această acceptare candidă. Gehangir era 
întotdeauna mai profund decât îl credea. 

— Sunt sigur că nu e aşa, spuse Suleiman, reflectând totuşi 
încă o clipă asupra acestei posibilități. Apoi întrebă: Ţi-a vorbit de 
mine? 

— A întrebat de sănătatea ta de multe ori. 

Pentru că mă iubeşte, sau pentru că vrea să mă vadă mort? 
gândi Suleiman şi realiză imediat cât de mult îl otrăvise Divanul. 
Când se întâmplase asta? Când şi-a găsit acest cancer drumul 
către inima mea? 

— Mă bucur că te-ai întors cu bine, spuse. 

Cehangir părea dornic să plece. Lui Suleiman îi trecu prin minte 
că fiul său era tot atât de îngrozit de el cum fusese şi el de propriul 
său tată. Se părea că asta, nu Imperiul, era adevărata moştenire a 
casei Osmanlâilor: distrugerea propriilor copii. 

Dacă nu se distrugeau, acum, singuri. 

Istanbul 


Soarele se ridica deasupra oraşului, aşa că aburul începu să se 
înalțe din pietrele ude şi din spinările încărcate ale cailor şi 
măgarilor ce trudeau în şiruri pe străzile înguste şi întortocheate 
din jurul pieței de fructe. Era sezonul pepenilor şi vânzătorii îşi 
aşezaseră produsele în piramide înalte, pe tarabe sau pe jos, o 
mulțime de pepeni de toate soiurile şi culorile, pestrițați şi dungați, 
verzi, galbeni şi aurii. Mirosurile îți asaltau simțurile; mirosuri de 
fructe coapte, suprapuse peste miasmele obişnuite de urină, 
mizerie şi fum. 

Suleiman îşi forță încheieturile dureroase, urcând străduța 
abruptă, pietruită. Mergea în urma unui hamal, îndoit aproape 
până la pământ, având în spate o grămadă imensă de legături cu 
smochine. Era încă răcoare şi umezeală, soarele dimineții 
nepătrunzând până aici din cauza vechilor case de lemn care 
aproape că se întâlneau deasupra străzii. Se opri lângă o tarabă, 

prefăcându-se a examina nişte piersici, în timp ce de fapt asculta 
conversaţia negustorului cu vecinul său. 

— Se spune că sultanul va porni iarăşi spre răsărit, împotriva 
şahului, spunea omul. 

— Ar fi trebuit să facă asta de ani de zile, zise celălalt. Perşii şi- 
au bătut joc destul de noi. Avem cea mai mare armată din lume, 
iar el o ține să îmbătrânească în barăci! 

— Mustafa nu-l va mai lăsa pe şah să ne mai provoace astfel, 
spuse Suleiman. 

Negustorii îl priviră suspicioşi. Dar primul nu putu să-şi rețină 
frustrarea: 

— Mustafa e un războinic grozav. El i-ar fi pus capul şahului să 
se prăjească la Ba'ab i Hümayun de mult. 

— Poate că e timpul ca Mustafa să devină sultanul nostru, zise 
Suleiman. 

Cei doi îl priviră de parcă înnebunise. 

— Mai încet! şuieră unul. Sultanul are spioni peste tot! 

— Eu nu mă tem de sultan, spuse Suleiman, tare. 

— În definitiv, spune ce gândeşte toată lumea, spuse al doilea 
negustor către primul. Suleiman e bătrân. Eu încă mai sugeam 
laptele mamei când a avut el ultima mare victorie. 

— Şi totuşi, a făcut multe lucruri mari, răspunse vecinul. A 
construit multe moschei frumoase, spre gloria lui Allah. Şi ne-a 
dat legi, iar corăbiile lui stăpânesc Mediterana. 

— lenicerii vor carne, zise Suleiman. 

— E doar o problemă de timp până când o să-i adune Mustafa 
şi-o să-l măture pe Suleiman de pe tron, spuse celălalt om, şi toată 
lumea ştie asta. 

— Taci, zise primul negustor, apoi se întoarse spre Suleiman. În 
mod clar, îl suspecta că este exact ce era: un spion. 

— Dacă vrei să cumperi nişte piersici, să-ți văd banii. Dacă nu, 
du-te şi primejduieşte capul de pe umerii altuia! 

Suleiman urmări un măgar având în spinare două coşuri pline 
cu vişine, care cobora pe alee către piaţa de fructe. În urechi îi 
răsunau încă vorbele omului: „E doar o problemă de timp până 
când Mustafa va aduna ienicerii şi o să-l măture pe Suleiman de 
pe tron, şi toată lumea ştie asta”. 

Deci toată lumea ştia. Pierdut în gânduri, nu observă că 

măgarul ridicase coada ca să se balige în drum. Aşa că, deodată 
sultanul Imperiului Otoman, Regele Regilor, Stăpânul Vieţii se 
trezi cu balegă pe cizme. Ei bine, poate că era şi timpul, gândi el. 

Amasya 


O lună mai târziu, Rüstem ajungea la poalele dealurilor udate 
de Fluviul Verde cu un escadron de spahii ai Porții şi un regiment 
de ieniceri. Îşi stabili tabăra sub zidurile sumbre ale cetăţii şi ale 
mormintelor antice, îşi înfipse steagul de patru lungimi de cal în 
fața cortului şi aşteptă. 

Rustem ştiu că Mustafa era pe drum încă înainte de a-i auzi 
tropotul calului. Spre deosebire de taberele armatelor creştine, 
turcii păstrau ordinea şi o linişte desăvârşită. Nu se consumau 
băuturi şi nu se ţineau jocuri; şi, cu excepţia zilelor de luptă, se 
țineau slujbe de cinci ori pe zi. 

Aşa că ruperea liniştii îl preveni pe Rustem. Venea ca un val; un 
susur îndepărtat, un tunet ce se rostogolea, însoțindu-i 
apropierea. Era de parcă liniile le-ar fi fost străpunse de o şarjă de 
cavalerie, iar strigătele şi larma avansau o dată cu ea. Rustem sări 
în picioare şi traversă pavilionul spre a-i ieşi în întâmpinare. 

Nu erau mai mult de două duzini de călăreți purtând toți, cu o 
singură excepție, hainele  stacojii ale  spahiilor. Numai 
conducătorul era îmbrăcat în alb şi avea la turban pene de cocor. 
Un diamant licări în soare atât de puternic încât Rustem trebui să- 
şi ridice mâna la ochi. 

lenicerii veneau în urma călăreților, cu tunicile albastre fâlfâind 
în vânt. Fericiţi să înghită praful stârnit de calul Alesului. Scoteau 
urale, mulțimea de gâturi slobozind în sus strigăte puternice, care 
răsunau în coasta dealurilor şi se reflectau, părând să-i înconjoare 
din toate părțile. Mustafa nu răspundea uralelor, nu privea nici în 
stânga, nici în dreapta. Îşi ţinea ochii fixați pe cortul imperial. 

Rustem aştepta, cu garda de onoare aliniată de ambele părți. 
Doamne, ajută-ne! gândi Rüstem. E un om periculos! 

Mustafa îşi opri calul în fața lui Rüstem, stârnind un nor de 
praf roşcat în jurul grupului ce aştepta. Rüstem simți gustul 
pulberii în gură. Bucură-te de glorie, gândi el. În curând vei gusta 
şi tu praful. Pentru totdeauna. 

Mustafa descălecă dintr-o mişcare şi uralele ienicerilor scăzură 
treptat. Oastea rămase aşteptând, o mulțime imensă, sălbatică, 
agitată. 

Prințul execută o temenea repezită. 

— Unde este tatăl meu? 

— Nu se simte bine. Eu sunt conducătorul acestei campanii. 

Rustem putea vedea jocul sentimentelor pe fața lui Mustafa. 
Întâi dezamăgire, apoi agitaţie. Se apropia oare vremea lui? 

— Cât de bolnav este? 

— Medicii spun că n-o să moară. Dar nu putea suporta rigorile 
unei campanii grele. 

Rustem privi pe lângă Mustafa la mulțimea strânsă acum în 
spatele cailor. O mie de ieniceri, îşi spuse el şi fiecare dintre ei la 
mai puțin de o sută de iarzi de noi. 

— Niciodată n-am mai auzit asemenea urale. Nici chiar pentru 
sultan. 

— Mă aclamă pentru că sunt fiul lui, zise precaut Mustafa. 

— Poate, răspunse Rüstem. Să intrăm. Praful mi-a uscat gâtul. 

Rustem merse înainte, conducându-l în pavilionul de mătase. 
Paji aduseră halva şi apă de trandafiri, apoi Rustem scoase o 
scrisoare şi i-o înmână lui Mustafa fără nici o vorbă. 

Era scrisoarea cu oferta de căsătorie pentru fiica şahului şi cu 
sigiliul lui Mustafa. 

— E monstruos, murmura Mustafa. 

Ochii lui Rüstem priveau fix covorul dintre ei. 

— Negi asta? 

— Dacă neg o ofertă de alianță față de un duşman declarat al 
Imperiului? Sigur că o neg! 

— Poartă sigiliul tău. 

— E un fals! Tatăl meu a văzut asta? 

— Desigur. 

— Şi ce spune? 

— Nu cunosc gândurile sultanului. Îți aşteaptă replica. 

— Simt duhoarea ta în treaba asta! zise Mustafa, şi aruncă 

scrisoarea în poala lui Rüstem. 

Vizirul îşi ridică ochii cenușii pentru prima dată. 

— Nu sunt duşmanul tău, Mustafa. Aceşti ieniceri de afară 
reprezintă adevăratul tău duşman. Te aclamă prea tare. 

— Niciodată nu am făcut şi nu am spus ceva împotriva tatălui 
meu. Şi niciodată nu o voi face. Am jurat. El trebuie să ştie asta! 

— Îţi aşteaptă replica, repetă Rüstem. 

— O va primi. 

— Mai întâi am pentru tine porunci de la sultan. Trebuie să-ți 
aduni trupele şi să mă însoțeşti în campania împotriva ereticilor 
perşi. Sub comanda mea, desigur. 

— Voi face ce mi se cere, zise dezgustat Mustafa şi se sculă în 
picioare. 

leşi fără o vorbă în plus. 

Rüstem ascultă sunetul copitelor îndepărtându-se. Apoi trimise 
după Aga ienicerilor. Acesta era un bărbat blond, cu părul sârmos, 
un sclav, cu partea stângă a maxilarului deformată de o lovitură 
de mitralii la asedierea Rhodosului. Penele lungi de pasărea 
paradisului de pe coiful său se îndoiră şi fluturară când execută 
salutul. Se opri şi aşteptă ordinele. 

— Vei pregăti un escadron din cei mai buni oameni, zise 
Rustem. Mustafa trebuie ridicat de la palat la noapte şi dus la 
Istanbul în lanțuri. 

Aga ezită. Pentru un soldat antrenat de la vârsta de opt ani în 
spiritul ascultării necondiționate, faptul era grăitor. 

— Cum porunceşti, spuse el. 

— Oamenii să fie gata în zori. Asta e tot. 

— Cum porunceşti, repetă Aga, dar ochii îi exprimau brusc 
veninul. 

Eşti atât de uşor de citit, îşi spuse Rüstem. Emoţiile ți se văd pe 
față aşa cum învățații noştri fac un Coran să lumineze cu 
cernelurile lor verzi şi fosforescente. 

Era atât de simplu. Atât de simplu, cum spusese Hürrem că va 
fi. 


Topkapi Sarai 


Drumul de Aur ducea de la moscheea Haremului, prin 

apartamentele sultanului şi prin Harem, către Divan şi turnul mic 
şi întunecos al Ferestrei Primejdioase. O scară ferită urca până la 
fereastra acoperită de dantele şi perdele, de unde sultanul putea 
urmări discuţiile paşalelor şi vizirilor din Divan. 

O posibilitate îngăduită acum şi lui Hürrem. 

Drumul de Aur era calea strălucitoare a puterii, sclipind 
datorită dalelor albastre, aurii şi roşii, de un luciu impecabil. Când 
Hürrem trecu grăbită, cu caftanul de mătase foşnind pe dalele de 
piatră, fu conştientă de înălțimea sa, de puterea sa. Acum ştia şi 
pulsul Divanului. Divanul însă n-o ştia pe ea. 

Când ajunse în vârful scării întunecoase, inima îi bătea atât de 
tare încât îşi duse mâna la piept. Se dădu mai aproape de cortina 
de tafta şi privi. 

Baldachinul auriu al Divanului se sprijinea pe zece stâlpi de 
marmură. Paravanul de tafta din fața ferestrei transforma 
suprafețele oglindă ale marmurei şi aurului şi costumele 
strălucitoare de mătase şi brocart într-un joc şters de umbre 
cenuşii. Splendoarea Divanului îi era interzisă. Dar ce era 
important erau vocile şi putea auzi fiecare cuvânt cu claritate. 

— ... eşti sigur? auzi un bărbat rostind. Era Suleiman. 

Revenise la conducerea Divanului, acum că Rüstem lipsea. 

— Informația este demnă de încredere. 

Nu recunoscu glasul. Unul din slujbaşii lui Rüstem, fără 
îndoială. 

— Nu e nici o posibilitate ca spionul vostru să se fi înşelat? 

Auzi cum omul tuşea încurcat. Cuvântul „spion” îi era, în mod 
evident, foarte neplăcut. 

— Mi-am cules informația din mai multe surse, Stăpâne. Toate 
confirmă că venețienii sunt convinşi că Mustafa a făcut o alianță 
cu şahul Tamasp. Însuşi Bailo a trimis un ceauş, în secret, la 
Amasya, cu o scrisoare. Conţinutul scrisorii nu l-am putut afla. 

Cât de plăcut, gândi Hürrem. Să auzi zvonul lansat de tine 
reverberând în sala Divanului! Abbas îşi făcuse bine treaba. Ani de 
zile îi servise lui Ludovici bucățele de adevăr, spre a câştiga 
credibilitate. Acum întreaga comunitate străină din Galata 
înghițise minciuna, fără să clipească. 

Era minunat, de asemenea, că niciodată un cuvânt urât dintre 
cele care circulau prin bazare despre Hürrem sau Rüstem nu 

ajungea la urechea Stăpânului Vieţii. Adevărata putere presupune 
şi controlul asupra şoaptelor. Când până şi iscoadele se tem de 
tine, niciuna nu va îndrăzni să repete o vorbă împotriva ta la curte 
nici măcar un zvon de mâna a doua. 

Suleiman încă nu-şi pronunțase hotărârea, dar Hürrem îşi 
putea imagina expresia lui. De parcă ar fi făcut eforturi să se 
stăpânească. Agitată, aproape scăpă un mic strigăt dar îşi duse 
mâna la gură şi se stăpâni. 

— Tot nu pot să cred una ca asta, îl auzi spunând. 

— Stăpâne, iscoadele... 

— Destul. Nu mai vreau să aud! strigă Suleiman şi Hürrem îl 
auzi părăsind sala. Se grăbi şi ea. Sultanul avea s-o cheme, 
desigur, să-l mângâie în urma acestei ultime lovituri. Şi nu se 
făcea să afle că ea ştia deja motivul nefericirii sale. 


88 
Amasya 


Un murmur mânios sparse liniştea nopții; ca bâzâitul albinelor 
deranjate de ursul intrus. Cei doi străjeri de la uşa cortului lui 
Rüstem se foiră nervoşi în post. Era a doua oară în aceeaşi zi că 
ienicerii tulburau liniştea taberei cu strigătele lor. Dacă se 
răsculau... 

Focurile de archebuză sunară ca nişte tunuri şi ecoul lor se auzi 
mult timp după ce primul străjer căzuse, gemând, cu mâna la 
piept. Al doilea trase sabia, într-o încercare stupidă de a se apăra. 
În dreapta izbucniră iarăşi nişte flăcări şi încă două detunături se 
auziră. 

Omul nici nu-l văzu pe cel care-l ucisese. Glonţul îi intrase prin 
ochiul stâng şi-i sfărâmase creierul înainte de-a avea măcar timp 
să strige. 

Siluete întunecate ieşiră din umbră şi pătrunseră în mâna 
luminată de torţe; torţe care fuseseră atât de utile pentru ţintaşii 
cu archebuze. Săbii sclipiră când două din siluete se opriră o clipă 
pentru a le da lovitura de moarte străjerilor ce zăceau pe jos. 

Apoi se grăbiră înăuntrul cortului. La lumina torțelor Rüstem 
recunoscu doar pe unul din el, pe Aga lenicerilor; dar îi era clar că 
celelalte umbre cenuşii erau oamenii lui. 

Se săltă în şa şi se întoarse către unul din spahiii de lângă el. 

— Se pare că avem o revoltă. 

— Ai citit bine starea trupei, stăpâne, răspunse omul. 

— Da. E un mare noroc că nu mă aflu în cort. Îndrăznesc să-mi 
închipui că în clipa asta salteaua îmi este găurită de câteva gloanţe 
de archebuză. 

Spahiul încuviință, încă uluit de ce văzuse. 

— Trebuie să ne întoarcem la Istanbul şi să-i raportăm 
sultanului ce s-a întâmplat aici. Mă tem că Mustafa nu mai are 
răbdare să aştepte tronul. 

Îşi întoarse calul şi se afundă în noapte împreună cu escorta. 
Ocoliră tabăra şi apoi se îndreptară spre apus. 


Era târziu. Gulbehar fusese sculată din somn de vestea revoltei 
din tabăra lui Rüstem. Acum stătea tremurând în haina de 
hermină, încercând să se încălzească lângă vasul cu cărbuni 
încinşi. Dar fiorul spaimei nu-i părăsea trupul. 

Sirhane intră şi execută un salut în fața ei. Arăta buimacă de 
somn şi părul îi era nepieptănat. Caftanul îmbrăcat pe fugă era 
boţit. Avea fața palidă şi tremura. Soțul ei era ofițer în oastea lui 
Mustafa. Deja se crede văduvă, gândi Giilbehar. Îşi închipuie că de 
asta am chemat-o. 

— Soțul tău e în siguranță, îi spuse. 

Umerii Sirhanei se relaxară, într-un gest de uşurare. 

— Stăpână... 

— Dar primejdie există. Pentru toți. 

Sirhane o privi nedumerită. 

— Trebuie să plecăm din Amasya? 

— N-avem unde fugi. 

— Stăpână? 

Gulbehar îşi strânse haina mai bine pe umeri. 

— În seara asta a fost o revoltă în tabăra imperială. lenicerii, au 
încercat să-l omoare pe Rustem Paşa. 

— Stăpânul nostru... 

— Mustafa n-a avut nici un amestec. Dacă avea, nu era nici o 

primejdie. Când Suleiman va afla, va da vina pe fiul meu. Am 
nevoie de ajutorul tău, Sirhane. 

— Ajutorul meu, Stăpână? 

Gülbehar se uită la ea. 

— Dacă Suleiman va veni împotriva fiului meu, o va face 
împotriva noastră, a tuturor. Soțul tău va fi executat, proprietățile 
i se vor confisca, iar tu vei fi exilată. Îţi vei sfârşi zilele ca o 
cerşetoare. Asta vrei, Sirhane? 

Sirhane îşi plecă privirea. 

— Nu, Stăpână. 

— Aşa credeam şi eu. Nici eu nu vreau ca viața fiului meu să fie 
ruinată din cauza orbirii unui om! Îl ţii minte pe Kislar Aghasi, nu? 

— Da, Stăpână. 

— Vreau să te duci la Istanbul şi să-l cauţi. Oferă-i orice. Orice! 
Gulbehar se aplecă spre ea. Vreau ca Hürrem să moară. Dacă el 
face asta pentru mine, fiul meu va ajunge sultan, iar Abbas va 
avea orice îşi doreşte. Convinge-l, Sirhane! De dragul meu - şi al 
tău. 


89 
Topkapi Sarai 


Suleiman stătea ghemuit pe tron de parcă pieptul i s-ar fi 
prăbuşit înăuntru, iar umerii şi bărbia nu mai avea nici un sprijin. 
Gura îi era schimonosită într-un rânjet de dezaprobare şi dezgust. 
Îl privea pe Rüstem fix, printre sprâncenele încărunţite, dar tot 
stufoase. Singura mişcare îi era freamătul nărilor în timp ce 
respira. 

Rustem îşi făcu salutul şi aşteptă invitaţia de a vorbi. 

— Ei bine? mormăi Suleiman. 

Probabil c-a aflat deja, gândi Rustem. Zvonurile bântuiau 
coridoarele, dinainte de a ajunge eu. 

— Îţi aduc veşti care-mi îndurerează inima, spuse. 

— Spune odată. De ce ai părăsit oastea pentru a veni aici? 

— Stăpâne, am venit încoace din teamă pentru viața mea. Cu 
toate că nu viața mea e atât de importantă, ci a ta. 

Un geamăt slab scăpă de pe buzele lui Suleiman. Părea să vină 
din adâncul lui şi pluti în încăpere secunde lungi, precum vuietul 
ce însoţeşte un cutremur. 

— Mustafa? 

— Nu ştiu, Stăpâne. lenicerii au venit la miezul nopții, mi-au 
ucis străjerii şi au intrat în cortul meu. Fusesem prevenit şi am 
reuşit să scap. 

— Câţi erau? 

— Prea mulți ca să-i pot număra. Erau conduşi de Agă. 

— Şi Mustafa? 

— Când a venit în tabără, ienicerii l-au aclamat până au 
răguşit. Vorbeau deschis că el le-ar putea conduce steagurile pe 
câmpul de luptă, mai hotărât decât sultanul. Spuneau că acum 
eşti prea bătrân pentru a mai fi în fruntea lor şi că eu sunt doar 
un vistiernic fără pricepere la război. 

— l-ai arătat scrisoarea? 

— A spus că nu răspunde decât în fața sultanului. Şi cum eu 
nu sunt sultan, n-avea ce să-mi spună. A mai spus... că ar trebui 
să-mi scriu ultimele scrisori către familie. Pentru că o dată ce se va 
urca pe tron, capul meu va fi pe Ba'ab i Sa'adet... Mi-a mai zis că 
nu pot informa corbii că nu vor mai avea mult de aşteptat. 

— Astea au fost cuvintele lui? 

— Pe capul meu, Stăpâne, zise Rustem. 

Cât de bine se cuibăreşte minciuna în mijlocul adevărului! 

Strigătul de suferință îl surprinse pe Rustem mai mult decât 
orice izbucnire de violență. Sultanul îşi lăsase capul pe spate şi 
plângea. Făcu un semn din mână, expediindu-l pe vizir. Rustem se 
conformă bucuros. Făcu o temenea şi ieşi cu spatele, uimit şi 
încântat că minciunile lui prinseseră atât de bine. 


Lumina soarelui se reflecta pe cădelnițele aurite ale chioşcului; 
grădina de vară era plină de miresmele ierburilor, fructelor şi 
trandafirilor; țârâitul greierilor era aproape hipnotic. Era atât de 
bine când stătea aici, în braţele lui Hürrem şi uita că ițele 
viitorului se țeseau între degetele sale. 

Era dependent de Mustafa. 

Fiecare Kanun pe care îl decretaseră, fiecare temelie zidită, 
fiecare campanie în care luptase, toate fuseseră făcute cu gândul 

că într-o zi Mustafa va prelua flamura din mâna sa, consolidând 
fiecare progres realizat de el. Răzvrătirea va strica totul. Neamul 
Osmanlâilor va reveni la bătaie de sânge şi barbarie care pătaseră 
ascensiunea tatălui său, a bunicului său, chiar şi a lui Fatih. 

Poate că ienicerii aveau dreptate, era prea bătrân. Dar povara 
era a lui până la moarte, aceasta era legea otomană, legea Sheri'at- 
ului şi a-i permite lui Mustafa să-i uzurpe tronul însemna să dea 
frâu liber vărsării de sânge otoman în secolele ce aveau să vină. 

— Nu-i asculta, şopti Hürrem. Fii mândru că ai un fiu ce se 
bucură de atâta admiraţie şi dragoste din partea ienicerilor. Tu eşti 
tatăl lui. Simţul datoriei față de tine îl va opri de la folosirea greşită 
a puterii imense pe care o are. 

— Credeam că te temi de el, zise Suleiman. 

— Mă tem de Kanunul lui Fatih. Dar nu mă tem de el cât timp 
tu eşti lângă mine. Tu eşti Suleiman, cel mai mare dintre Sultani. 
Nimeni nu-ți poate lua locul în fața poporului. 

— Nu poporul mă contestă. lenicerii. 

Auziră un vaier lung deasupra lor şi priviră în sus, prin 
obloanele deschise ale chioşcului. În fiecare primăvară berzele îşi 
construiau cuiburile din vreascuri, pe pietrele albe de la streaşina 
kineretelor moscheilor şi a cupolelor palatului. Dar în această zi 
fierbinte de august, mii dintre ele se ridicaseră deasupra 
Istanbulului şi porneau spre sud, în prima lor recunoaştere 
înaintea migraţiei. În mijlocul arşiţei verii era un semn că iarna nu 
era chiar atât de departe. 

— Trebuie să plec înspre răsărit sau îmi pierd tronul, spuse 
Suleiman. 

— Ce vrei să faci? şopti Hürrem. 

— Nu ştiu. Cine m-ar putea sfătui acum? 

— Abu Sa'ad, poate? 

Suleiman reflectă un timp 

— Poate, răspunse. 


Abu Sa'ad şezu în tăcere şi îl urmări pe Kislar Aghasi devorând 
aproape toată tava de halva adusă de paji. Era un spectacol 
delicat: cu arătătorul şi degetul mare apuca o bucăţică de halva, o 
introducea în gură, o mesteca, apoi alegea alta. Avea pe chip o 
expresie de extaz pe care sheyhulislamul o mai văzuse doar la 

dervişi, când intrau în transă. De fapt, mâncatul putea fi o 
experiență religioasă pentru unii oameni, acceptă el. Mai ales 
pentru cei cu pasiuni înfrânate, lipsiți de mijloacele de a şi le 
elibera. 

În sfârşit, Abbas fu satisfăcut şi îşi spălă gâtlejul cu puţin 
şerbet la gheaţă. 

— Am un mesaj de la Stăpâna Hurrem, spuse el apoi. 

— Allah s-o apere, murmură Abu Sa'ad. 

— Într-adevăr. Se pare că şi-a găsit mângâierea în credință. 

— A fost, într-adevăr, foarte silitoare la studiul Coranului. 

— Cum spui, răspunse Abbas. Acum se pare că vrea să-l 
slăvească pe Allah într-un mod care să dureze mai mult decât 
lutul nostru muritor şi să apere credința de-a lungul secolelor. 

— Allah îi va surâde. 

— Într-adevăr, ar dori să ofere o mare parte a averii sale sub 
forma unui wagf - pentru ca în oraş să poată fi construite şi 
întreținute mai multe moschei. 

Abu Sa'ad îşi plecă fruntea cu recunoştinţă. 

— Generozitatea e pe măsura unei asemenea doamne. 

— Mi-a cerut să-ți transmit că marea ta inspiraţie a convins-o 
să facă asta. A fost foarte mulțumită de serviciul pe care i l-ai făcut 
ei, conducând-o către adevărata credinţă şi totodată sultanului, în 
momentele lui de supărare. Nu-ţi cere decât să-ți continui munca, 
cu aceeaşi râvnă. 

Trecură câteva momente până când sheyhulislamul înțelese ce i 
se cerea. Îşi mângâie barba gânditor. 

— Necazurile din răsărit apasă greu asupra Stăpânului Vieţii, 
spuse el. 

— Fie ca necazurile să se rezolve, zise Abbas. Stăpâna Hürrem 
spune că se roagă zi şi noapte lui Allah să-i ajute sultanului în 
această nenorocire. Ea ar da orice pentru ca Stăpânul să scape de 
această apăsare. 

— Îi voi da sultanului îndrumare pe cât pot, răspunse Abu 
Sa'ad. 

— Cum spui, zise Abbas. 

După ce el plecă, sheyhulislamul îşi scoase mătăniile şi începu 
să şoptească rugăciuni de iertare şi mulțumire. Allah e bun, Allah 
e mare. Dar pentru a-i purta învățăturile înspre popor, pentru a 

construi noi moschei pentru gloria lui, omul trebuie uneori să-şi 
aplece sufletul bătaia vânturilor vremii. 


90 


Istanbul 


Abbas ridică gluga mantiei şi o privi pe Sirhane, ochiul său 
exprimând neîncredere. 

— Am primit mesajul tău, zise el. Ce vrei de la mine? 

— Am nevoie de ajutorul tău, răspunse Sirhane. 

Abbas oftă. Exact de asta se temuse. Se pare că pot fi util 
tuturor, numai mie însumi nu. 

— Gulbehar m-a trimis... 

— Am bănuit, spuse Abbas. 

Privi în jurul odăii tavanul aurit, ceramica înflorată pe pereți, 
umbra roz a moscheii Aya Sofia căzând peste prin jaluzelele de 
lemn ce acopereau ferestrele. 

— Deci acesta e palatul lui Abdul Sahine Paşa. 

— E ofițer în garda prințului moştenitor, acum. 

— Aşa am auzit. Averea şi norocul îi sporesc cu fiecare zi. 

— E vreun noroc să ţii de casa unui om condamnat, Abbas? 

Abbas scutură din cap. 

— Nu pot face nimic. 

— Gulbehar a spus că poate să-ţi ofere orice. Orice. 

— Ea e generoasă. În acest caz, îmi oferă la loc bărbăţia? 

— Abbas... 

— Stăpâna mea mă îmbracă în haine fine, mă hrăneşte, şi-mi 
plăteşte toate cheltuielile. Graţie puterii şi influenţei pe care o am, 
am adunat avere mai presus de închipuirea oamenilor. Şi nu-mi 
ajută la nimic. Dacă vrea să mă atragă şi să mă pună în pericol de 
moarte, să-mi ofere înapoi, fie şi pentru o singură noapte, 
bărbăţia, ca să pot încă o dată simţi cu adevărat atingerea unei 
femei! 

Sirhane îşi lăsă privirea în jos. Sperase să evite cumva asta, dar 
se hotărâse deja ce va face. Abbas o refuza. lar ea ştia că Gulbehar 

avea dreptate. Dacă soțul ei murea în slujba lui Mustafa, nici ei 
nu-i era rezervată mila. Îşi va sfârşi zilele în zdrenţe, înfometată şi 
surghiunită, ca o paria. 

Mai era totuşi un lucru, ştia, pe care şi-l dorea Abbas. 

— Dar sultanul ştie de Julia? spuse ea deodată. 

Nu-şi ridicase ochii, dar putea auzi inspiraţia profundă a lui 
Abbas. Ura lui era, deodată, aproape o prezenţă fizică. 

— Târfă! şuieră el. 

Va trebui să-şi închipuie că Gulbehar ştie şi ea despre asta, 
altfel mă va ucide pe loc, gândi Sirhane. Pe fața lui nu putea citi 
nimic. 

— Foarte curând o femeie va muri. Poate Hürrem, poate Julia. 
Tu hotărăşti. 

— Spuneai că o iubeşti... 

— Toţi ne iubim pe noi înşine mai tare, Abbas. 

— Mi-au tăiat bărbăția, dar nu şi sufletul. Pentru prima dată 
după mulți ani există cineva pentru care îmi pare rău. Mă faci 
aproape să vomit. 

Sirhane continuă presiunea. Privi în ochiul rece ce nu clipea 
deloc. 

— Fă-o, sau ea moare, Abbas. Scuteşte-mă de discursurile tale. 

Abbas o pălmui cu putere. Apoi făcu semn pajilor să-l ajute să 
se ridice. leşi ca o furtună. Sirhane rămase mângâindu-şi obrazul, 
urându-se cum nu urâse niciodată, nimic. 


Topkapi Sarai 


— Am o problemă la care am nevoie de ajutorul tău. În Divan a 
apărut un caz care m-a lăsat perplex. Am hotărât să vin la tine 
pentru un sfat dat sub puterea legilor sfinte ale Coranului. 

Suleiman făcu o pauză ca să-şi adune gândurile. 

— Un negustor de familie înaltă a fost bolnav o vreme, continuă 
el. Pe când el era bolnav a încredințat conducerea afacerilor sale 
slujitorului său, în care avusese mereu încredere şi căruia îi 
acordase o leafă bună şi o poziție pe măsură. Totuşi, deîndată, ce 
el căzu la pat, slujitorul îl înşelă la socoteli şi unelti împotriva 
familiei lui, ba chiar plănui să-şi ucidă stăpânul. Când negustorul 
se făcu bine, descoperi toate acestea fără putință de tăgadă. Ce-ar 

trebui să facă negustorul şi ce sentință ar trebui pronunțată legal, 
în concordanță cu Sheri'at-ul? 

Abu Sa'ad nu clipi. 

— Coranul e foarte explicit în asemenea cazuri. Slujitorul 
trebuie să moară. 

Umerii lui Suleiman căzură sfârşiți, ascunşi de cutele 
caftanului. 

După o vreme se redresă şi se sculă în picioare. Îşi fixă privirea 
asupra sheyhulislamului. 

— Şi dacă numele slujitorului este Mustafa, prințul moştenitor? 

— Moartea, spuse Abu Sa'ad. 
Două zile mai târziu Suleiman se sălta în şa încă o dată, lângă 
fântâna din a Treia Curte şi părăsea Palatul împreună cu 
regimentele suitei, către răsărit. Trimisese deja porunci către Aga 
de la Amasya să vină cu trupele spre sud, pentru marşul spre 
Eezerum. De asemenea, trimisese un ceauş cu porunci pentru 
Baiazid, să vină de la Manisa şi să preia comanda la Topkapi. 

Suleiman ştia că trebuia să se grăbească, să-şi afirme din nou 
autoritatea în fața Agăi. Dar mai întâi trebuia să vorbească şi cu 
Selim. 


Arăta înfloritor, gândi Abbas. Nu arată atât de tânără şi 
frumoasă decât atunci când plănuieşte o execuţie. Asta o 
întinereşte. Panglica lată şi grea de catifea verde îi era prinsă cu 
ace, oblic, pe cap şi purta un caftan de culoarea fisticului, tivit cu 
hermină. Îl privea, jucându-se cu o şuviță din părul auriu-roşcat. 

Deci, a sosit şi ziua morții mele, gândi Abbas. Ei bine, am 
amânat-o destul. Acum, că s-a hotărât, mă simt ciudat de liber, 
chiar cu inima uşoară. E încântător că şi tu eşti atât de bine 
dispusă. Mi-ar fi fost total neplăcut să trebuiască să-ți spintec 
inima mică şi neagră, dacă ai fi fost la fel de sătulă de lume şi viață 
cum sunt eu. 

— Ai făcut ce ţi-am cerut? întrebă Hürrem. 

— Am vorbit cu muftiul, cum ai poruncit. A înțeles ce i se cere. 

— Bunul, credinciosul meu Abbas. 

— Cum spui, stăpână. 

— Şi care să fie răsplata ta? 

Oh, iar vrei să mă torturezi! gândi Abbas. Am sperat că vei face 

asta. Am avut douăzeci şi cinci de ani în care am fost neputincios. 
În noaptea asta voi avea putere, în fața ta. 

— Cu ce răsplată ai vrea să mă onorezi, stăpână? 

— Să-ţi iau povara Haremului, poate? 

Abbas surâse: câtă istețime diabolică! 

— Stăpâna mea e prea bună. 

Poate că simţise schimbarea din privirea lui, căci ochii i se 
înăspriră brusc. 

— Arăți mulțumit de tine, Abbas. Nu vrei să-mi împărtăşeşti şi 
mie motivul? 

Abbas făcu un pas spre ea şi duse mâna spre pumnalul de la 
brâu. Degetele i se încleştară pe mânerul de fildeş. Hürrem îşi 
cobori privirea şi înțelese într-o clipă ce avea de gând. Dar străjerii 
negri din jurul încăperii erau prea departe şi prea adormiţi de 
rutina acestor întâlniri ca să-l poată opri. Abbas zâmbea. Imediat 
ce ţipă, se hotărî el, o voi face. 

Dar Hürrem nu ţipă. 

— Ah. Abbas. Deci ai devenit în sfârşit bărbat, spuse ea. Părea 
aproape... excitată. 

— Am aşteptat asta atâta timp, şopti el. 

— Şi ce te-a oprit? 

Abbas o privi. Ce m-a oprit? Răspunsul e simplu, gândi el. Mi-e 
frică să mor. Mi-e frică de durere. Dumnezeu ştie că am avut parte 
de destulă durere — şi nu din dragoste de viață, căci nu mai sunt 
ataşat de nimic din viața asta. Doar frica de ce este după. N-am 
putut-o face până acum. Dar acum o voi face, pentru Julia. 

Gărzile nu observară nimic. Abbas încă mai stătea cu mâna la 
brâu. Hürrem se relaxă, aproape lascivă, pe divan. 

— Nu-ţi e teamă? şopti ea. 

— De data asta teama nu mă va opri. 

— Nu pentru tine, Abbas. Nu ţi-e teamă pentru Julia? 

Abbas îşi simți pumnul strângând mânerul cald de fildeş. Fă-o 
acum! strigă ceva înăuntrul lui. Fă-o acum! Înainte ca vrăjitoarea 
să găsească ceva cu care să-ți slăbească hotărârea! 

— Julia, se auzi rostind. 

— Pentru când mor, există o scrisoare în seiful meu, care 
trebuie înmânată sultanului. Cred că va fi foarte descumpănit să 
afle că Julia trăieşte încă în Pera, unde este, probabil, sursa celor 

mai multe zvonuri despre eşecurile sultanului în Harem. 

Abbas simţi că i se prăbuşeşte Palatul pe umeri. Îngheță. Nu o 
putea ucide, nu se putea retrage. Era mort. 

Aştepta s-o audă chemând călăul să-l ia. Ar trebui să mă omor 
acum, gândi. Cruţă-te de moartea pe care ţi-o va da imaginația 
vrăjitoarei. 

Hürrem râse. 

— Aş putea să jur că fața ta neagră a devenit palidă! 

Abbas se clătină pe picioare. O transpiraţie uleioasă îi acoperise 
pielea. Foloseşte-ți pumnalul! Continua vocea. Fă-o acum! 

— Gândeşti că am să te pedepsesc, rosti Hürrem. 

El o privi în față. Avea ochii rotunjiți de plăcere. 

— Mai înainte mă omor, spuse el. 

— Dragul meu Abbas, de ce să faci asta? 

— M-ai torturat pentru ultima oară! 

Ea se dădu mai aproape. 

— la-ți mâna de pe acel instrument murdar. Crezi că vreau să 
mă răzbun fiindcă te-ai gândit să mă ucizi? Jumătate din Istanbul 
mă vrea moartă! Cel puțin tu ai demonstrat că, oricât de mult m-ai 
uri, nu-mi poţi face rău. Asta te face cel mai de încredere şi 
ascultător slujitor pe care îl am. Niciodată n-am crezut în 
loialitatea de dragul loialității. E prea greu de acceptat! 

Fă-o, totuşi! strigă vocea. Fă-o! 

Abbas se prăbuşi în genunchi. 

— Sunt slab, murmură. 

— Da, spuse Hürrem, râzând. Dar foarte folositor! 

Konia 


Oraşul se înălța singuratic într-o vastă zonă cerealieră din 
prăfuita stepă a Anatoliei, fiind o Mecca a Osmanlâilor, oraşul 
mânăstirii ce adăpostea oasele lui Cel Allah Din Rumi, fondatorul 
Ordinului Dervişilor. Era de asemenea capitala administrativă a 
Karamaniei, unde Selim îşi perfecționa pregătirea în calitate de al 

doilea prinț la succesiunea pe tron. Aici sosi Suleiman căutând o 
speranţă înaintea confruntării cu prințul său moştenitor. 

Auzise zvonurile şi şoaptele din coridoarele de la Topkapi şi din 
bazare. Fiul cel mare al lui Hürrem era un beţiv. Selim Beţivul, aşa 
i se spunea. Scundul şi neîndemânaticul prinț, mereu întrecut de 
fratele mai tânăr la gerit şi la tras cu arcul, ajunsese un măscărici, 
un subiect de râs. În mod sigur nu era o ameninţare pentru tron, 
ca Mustafa. Dar nici nu întruchipa viitorul dorit de Suleiman 
pentru neamul Osmanlâilor. 

Acum, privind chipul fiului său, buhăit de băutură, capilarele 
sparte din obraji săi semănând cu o pânză de păianjen purpurie, 
închise ochii dezgustat şi gândi: pot oare să fac asta? 

Atenţia lui Selim era îndreptată asupra propriei diatribe. 

— Sigur că Mustafa mă urăşte. N-am nici o îndoială că primul 
lucru pe care l-ar face când ar urca pe tron ar fi să trimită călăul 
să mă ucidă. Îţi poţi imagina ce înseamnă să trăieşti cu spaima 
asta? N-am nici un prieten în lume, doar pe tine, fără de tine n-ar 
fi nimeni care să mă apere. 

Te vaiți ca un țăran, gândi Suleiman. Şi stăm aici în palatul tău 
frumos, iar tu sorbi din şerbet şi te prefaci că e nectar şi îţi 
închipui că nu văd cum îți tremură mâna când ridici cupa. 

— Ai auzit calomniile ce se spun despre Mustafa? 

— Nu pun la îndoială nimic din ce se aude. 

Sigur că nu, gândi Suleiman. Dar punctul tău de vedere e greu 
de crezut ca obiectiv. 

— Voi rezolva asta la Aktepe. Dacă ar fi să-l dau pe Mustafa pe 
mâna călăului, tu ai fi următorul care să ducă povara neamului 
Osmanlâilor. Crezi că ai putea purta aşa o grea povară, Selim? ... 

Selim îi evită privirea, dar Suleiman simți adierea de nerăbdare 
dinspre fiul său. 

— Sunt fiul tău. M-am născut pentru asta. Dar dacă eu urmez, 
de ce i-ai dat Saroukhanul lui Baiazid? 

— A fost nevoie să procedez astfel. 

— Dacă e să fiu eu prințul moştenitor, ar trebui să fiu la 
Manisa. 

Suleiman oftă. Era ca un copil încăpățânat... 

— Încă nu e hotărât. Vorbim de viața lui Mustafa, Selim. Nu e 
un subiect pe care să-l expediezi uşor. Eu te întreb numai dacă te 

simţi în stare să duci povara. Încă nu ţi-am promis-o. 

Selim deveni posomorât. 

— Da, tată. 

Suleiman abia putea crede că acesta era fiul său, care purta 
numele războinicului dezlănțuit ce fusese tatăl tatălui său. Da, 
hotări el, zvonurile erau adevărate. Acum vedea cu ochii lui cum 
excesele degradaseră trupul şi spiritul lui Selim; firea lui era prea 
măruntă. Şi, totuşi, era oare de mirare? Nici el nu ajunsese un 
măcelar ca tatăl său; atunci Selim de ce ar fi trebuit să-i semene 
lui? 

Sau poate că era greşeala lui că îşi neglijase fiii; îi dedicase totul 
lui Mustafa, uitase că şi Selim putea ajunge cândva la un pas de 
flamură. Acum era prea târziu; Selim apucase pe altă cale şi îl 
pierduse. 

Toate speranţele lui fuseseră la Mustafa; şi toate se năruiseră. 

— Ce vei face cu Mustafa? îl întrebă Selim. 

— Nu ştiu, răspunse Suleiman. Nu ştiu. 


Pera 


Julia îşi stăpânea cu greu nerăbdarea. Privi de la fereastră cum 
trăsura opri în fața porții şi cum o siluetă înfofolită cobori şi intră 
în curte. Atât de mult timp trecuse. Mult prea mult. Mâinile îi 
tremurau ca unei adolescente. 

Hyacinth o conduse pe Sirhane înăuntru, apoi ieşi. De îndată ce 
se găsiră singure, Julia îşi aruncă braţele pe după gâtul ei şi o 
strânse până când aceasta protestă şi se trase deoparte să-şi 
regăsească suflul. 

Julia îi smulse vălul de pe față. 

— Scoate asta. Vreau să te văd, spuse ea. Sirhane lepădă 
mantia. Purta un caftan de mătase roz cu un şal de satin albastru, 
strălucitor. Julia o luă de mână şi o conduse către un divan. 

— Mi-a fost dor de tine, şopti ea. 

— Tot mai sfidezi anii, Julia, spuse Sirhane. 

Julia o privi. De-aş putea spune şi eu la fel, gândi ea. Arăți 
slăbită şi ostenită. Sub ochi ai cearcăne vinete şi în spatele ochilor 
ai umbre. Ceva nu merge. 

— Eşti bine? o întrebă ea. 

382 


- COLIN FALCONER - 


— Puțin obosită de călătorie, atât, zise Sirhane şi îşi lăsă capul 
pe umărul ei, să nu i se vadă minciuna pe față. 

— A trecut atât de mult timp. Când a venit mesagerul, nu mi-a 
venit să cred că eşti, într-adevăr, la Istanbul. 

Sirhane părea agitată. Nu mai era femeia încrezătoare, 
sofisticată, pe care o ştia Julia. Deloc. 

— Spune-mi, zise Julia. Ce noutăţi ai, ce te-a adus aici? 

— Abdul m-a trimis de acolo. Au fost necazuri. 

— Necazuri? Julia o strânse de mână. Abdul e bine? 

— Da, dar... crede că e în primejdie. Sirhane îi evită privirea. 

— Lucrurile stau chiar atât de rău? 

— N-ai auzit? 

— Numai zvonuri. Cum că Mustafa vrea să facă o alianță cu 
şahul Tamasp. 

— Asta e mâna lui Rüstem. Dar e mult mai rău. lenicerii au 
încercat să-l omoare pe vizir, în tabăra de pe Fluviul Verde. Şi el a 
dat vina pe Mustafa. 

— E adevărat? 

— Sigur că nu... Dar ce putem face? Soțul meu e în slujba 
prințului. Dacă va fi război... 

Julia încercă s-o mângâie, dar Sirhane se feri. 

— E-n regulă. N-ar trebui să mă îngrijorez din atâta. 

— Război? Julia se uită la ea. Putem face ceva? Ludovici are 
influență la Poartă, poate că... 

— Nu, nu puteți face nimic, răspunse Sirhane repede. 

— Dacă ai nevoie să te ascunzi... 

— Să mă ascund de sultan? Când el stăpâneşte jumătate din 
lume? 

Sirhane ridică privirea şi deodată se aruncă la pieptul Juliei şi 
începu să plângă. 

— Îmi pare rău. 

— Îţi pare rău? De ce? 

Dar Sirhane plângea fără a spune nimic. Julia îi simți tremurul 
corpului şi umezeala lacrimilor. Părea că n-are să se oprească 
decât peste multe ceasuri. 

Deodată Sirhane se retrase. 

— Niciodată nu ți-aş face rău, zise ea. 

— Nu înțeleg... ce tot spui? 

Sirhane o mângâie pe obraz. 

— Ţine minte doar. Niciodată nu-ţi voi face rău. 

— Ştiu asta. Dar tot nu înțeleg. Mai este ceva. Ce este? Ce s-a 
întâmplat? 

Sirhane scutură din cap. 

— Ţine-mă în brațe. O să-ţi spun altă dată. Nu acum. ... 


Dar Sirhane nu-i spuse despre ce era vorba. În loc de asta, 
merseră împreună la hammam. Julia îi masă umerii simțind 
încordarea muşchilor pe care nu-i putu relaxa. 

— Eşti atât de încordată, şopti ea. 

— Sigur că sunt. Chiar te miră? 

Julia nu-i răspunse, şocată de brutalitatea replicii. Mai turnă 
nişte ulei de lemn de santal pe umerii Sirhanei, continuând să-i 
maseze. 

— Ce face Ludovici? o întrebă Sirhane. 

— Prosperă. 

— E un soț atent? 

— Da. Da, cred că este. Abdül se poartă tot frumos? 

— Are încă o soţie acum. O armeancă. Are optsprezece ani şi e 
foarte frumoasă. Abia a venit anul trecut. 

Julia nu ştiu ce să spună... 

— Mai vine totuşi la mine; o dată pe săptămână. Dar sigur că-şi 
petrece majoritatea nopților cu ea. Şi-mi lipseşte. Ţie îți lipseşte 
Ludovici, când e plecat departe? 

— Mie îmi lipseşti tu, spuse Julia. 

— Poate că ar trebui să înveţi să-l iubeşti mai mult. Sirhane se 
răsuci. Ai dreptate, sunt prea încordată. Lasă-mă pe mine. 

Julia simţi atingerea puternică a Sirhanei, dar masajul ei era 
distant, rezervat, ca al unei gedișli. În cele din urmă Julia îi luă 
mâna şi i-o conduse către sânii săi, dar Sirhane şi-o retrase şi 
şopti: 

— Nu încă. 

În loc de asta se lungi în apă şi sporovăi mult timp, ca orice 
concubină prostuță la baie, nimicuri despre viața cetății Amasya şi 
amintiri  neesenţiale despre viața lor în Haremul de pe 
Promontoriul Seraglio. Intimitatea de altădată nu mai exista. 
Deodată erau nişte străine şi Julia nu înțelegea cine şi de ce 

pusese această barieră între ele. 

În cele din urmă nu mai avură ce-şi spune şi Sirhane zise că 
trebuia să plece. 

Pe când pleca, Julia o apucă de braţ. 

— Tot nu mi-ai spus adevăratul motiv al venirii tale la Istanbul, 
zise ea. 

— Data viitoare, răspunse Sirhane şi îşi puse mantia. 

— Va mai fi o dată viitoare, Sirhane? 

— Voi trimite un mesaj. 

O sărută uşor pe buze, apoi îşi puse vălul la loc. 

— La revedere, Julia, zise ea şi în glasul ei era o hotărâre 
înspăimântătoare. 


Anatolia 


Suleiman îşi regăsi armata pe câmpia de la Aktepe. 

lenicerii erau tăcuți pe când trecea printre ei, cu privirile fie 
într-o parte, fie plini de un respect umil. Îşi înfipse steagul cât 
şapte lungimi de cal în fața cortului imperial şi îşi chemă ceauşul. 
Îl trimise la Amasya cu un document purtând pecetea imperială, 
care reclama prezența urgentă a lui Mustafa. 

Apoi aşteptă. 


92 


Amasya 


— Pentru numele lui Allah, nu te duce! 

Mustafa mângâie mâna mamei sale. Ea şi-o retrase jignită de 
nuanța gestului, dar el continuă să zâmbească. 

— Sultanul porunceşte. Dacă refuz voi fi acuzat de necredinţă. 

— lar dacă te duci, te va acuza oricum şi atunci cine o să te 
apere? 

— Deja se şopteşte împotriva mea la Palat. E un prilej bun de a 
le răspunde la minciuni. 

— Dacă voia răspunsurile tale, de ce n-a venit aici? De ce s-a 

dus la Konia? 

— Poate că se teme să vină aici. 

Gulbehar se ridică şi se întoarse cu spatele ca să-şi ascundă 
lacrimile de suferință ce-i umplură ochii. 

— Pot să te acuze de ce vor dori! Nu poți dovedi nimic! 

Mustafa se întrebă dacă să-i povestească despre scrisoare şi 
despre discuția cu Rüstem, Hotări că nu. 

— lenicerii deja mă aclamă ca pe conducătorul lor. Unde aş 
putea fi mai în siguranță decât printre ei? 

— Aici! Vei fi mai în siguranță aici în cetatea ta departe de 
Suleiman şi de Rustem! 

— Mai mult decât orice, trebuie să-mi ascult tatăl. M-a chemat. 
Mă voi duce! 

— Şi dacă gâdele e prin preajmă? 

— El mi-a dat viața. E dreptul lui să mi-o şi ia. 

Gulbehar se întoarse spre el, cu ochii strălucind de ură şi 
spaimă. 

— Nu! El n-are nici un drept! Eu ţi-am dat viață! Ai supt la 
pieptul meu şi te-am crescut de când erai un sugar! El n-are nici 
un drept să mi te ia! 

Deodată Guilbehar simţi ca o lovitură în stomac. Se aplecă, 
gemând şi căutând să tragă aer în plămâni. Mustafa se repezi, o 
luă în braţe şi o duse pe divan. 

Stătu lângă ea multă vreme. Apoi şopti: 

— Trebuie să plec. 

— Ia tronul. Ai aşteptat destul. Doar o vorbă dacă spui şi 
ienicerii se vor ridica pentru tine. Nu e nevoie de vărsare de sânge. 
Propriul tău bunic l-a îndepărtat de pe tron pe Baiazid 
surghiunindu-l. Legea îngăduie. 

— E împotriva legilor cerului. Suleiman m-a învățat asta. 

— Sigur că ţi-a spus astfel! 

— Nu pot. E imposibil. Mai degrabă mor decât să-mi dezonorez 
numele în fața lumii şi să-mi pătez sufletul în fața lui Allah. 

Nimic n-avea să-l clintească, Giilbehar ştia. Obrăznicătura 
învinsese. Şi-o imagina în clipa asta, tolănită pe divan, cu capul pe 
spate, râzând. Viața era atât de simplă când nu credeai în nimic 
decât în tine. 

— Onoarea mea valorează mai mult decât orice imperiu pe care 

mi l-ar putea da viața. Ce fel de conducător aş putea fi dacă mi-aş 
vinde sufletul pentru a ajunge acolo. 

— Eşti nebun, şopti Giilbehar. 

— Ştii că nu e adevărat, surâse Mustafa. Dacă aş face altfel ai fi 
acoperită de ruşine. Şi eu la fel. 

— O laşi să câştige atât de uşor, murmură Gulbehar. 

Dar Mustafa nu o auzi. 

— Oricum, adăugă el, dacă nu mă duc, înseamnă că îmi 
recunosc vina. Nu-mi va face nici un rău, mamă, mi-a dat 
cuvântul său. E un om de onoare, ca şi mine. 

Nu, gândi ea. El e un om al datoriei. Poate că ţie îți pare acelaşi 
lucru, dar sunt metale diferite. 

— Voi pleca în zori, spuse el. 

— Mergi Întru Allah, şopti Giilbehar, şi îl lăsă să-i sărute mâna 
şi să plece. 

Când rămase singură lacrimile îi secară; se duse la fereastră şi 
privi stelele, neajutorată şi roasă de mânie. 


Aktepe 


Fumul de lemn verde de brad se înălța spre cer. 

Tabăra era cufundată în tăcere. Cisterne de apă scârțâiau 
printre corturi, oi şi capre se învârteau prin praful de lângă cortul 
măcelarilor. Un grup de ieniceri în tunici albastre jucau zaruri în 
jurul unui vas de aramă cu cărbuni, încercând să se apere de 
răcoarea serii. 

Când îl zăriră pe Mustafa săriră în picioare şi se îmbulziră în 
jurul lui, cum făcuseră şi la Amasya. Vestea se răspândi repede în 
tabără; prințul venise să-i conducă împotriva perşilor! Unii chiar 
strigară numele lui şi cuvântul „Padişah”, şi strigătele lor ajunseră 
la cortul în care Suleiman şedea pe tron, consultându-se cu 
Rüstem. 

Amândoi tăcură şi ascultară glasurile, şi Rüstem văzu 
trăsăturile sultanului înăsprindu-se. 

Padişah! Împărat! 

— Se apropie stafia tatălui meu, murmură Suleiman. 

Urletele continuară multă vreme, mult după ce Mustafa îşi 
ridicase cortul lângă cel al lui Suleiman, aşteptând să fie chemat şi 

să i se rostească acuzele. 

Dar în acea noapte acuzatorii vorbiră în favoarea lui. Stafia lui 
Selim cel Groaznic apăruse la picioarele patului lui Suleiman; îl 
privea cu mâinile întinse spre el, şi în mâini ținea capul propriului 
său tată. 

— Bunicule, şopti Suleiman în somn, trebuia să-l fi omorât. Ai 
fost prea slab. 

Se gândi la Cehangir şi la Mihrmah şi ştiu ce avea să facă. 


93 
Zorii 


Toată după-amiaza şi seara precedentă Mustafa primise în 
cortul său salutul vizirilor şi paşalelor, dar acum tabăra era din 
nou tăcută. Muezinul chema credincioşii la rugăciune; mii de 
turbane aliniate în şiruri desenau adevărate garduri vii de mătase 
până la orizontul mov. 

Când Mustafa îşi termină ruga către Allah, începu să se 
pregătească. Se îmbrăcă în întregime în alb, ca semn de inocență, 
şi îşi puse scrisorile de adio în sân, cum făcea orice turc atunci 
când înfrunta primejdia. 

Încălecă pe armăsarul arab şi se pregăti să străbată cei câțiva 
iarzi care îi despărțeau cortul de cel al tatălui său. Aga şi Sahine, 
garda sa, încălecară alături. 

Mustafa simți cum fiecare ochi de pe marea câmpie îl privea, 
aşteptând. Toată lumea ştia ce avea să se întâmple, de ce fusese 
chemat Mustafa. Se vor împăca sau Mustafa va lansa o provocare 
la adresa tatălui său? Ienicerii îşi vedeau de îndatoriri dar nu la ele 
le era gândul. Unii se pregăteau să aclame noul sultan înainte de 
asfințit. 

La intrarea în pavilionul lui Suleiman, Mustafa descălecă, îşi 
scoase pumnalul de la brâu şi i-l dădu lui Abdül Sahine. Merse 
neînarmat să-şi întâlnească tatăl. 


Pavilionul era enorm, împărțit în sectoare de pereți imenşi de 

mătase aurie, unduitoare. Intrarea era acoperită cu covoare rubinii 
şi albastre, şi pe lângă fiecare perete erau divane îmbrăcate în 
brocart. O măsuţă de argint se găsea în mijloc. 

— Tată? 

— Mustafa păşi prin holul de la intrare până în camera de 
audiențe. Cortul se mişca în bătaia vântului, zbârnâind şi 
legănându-se. 

Un călău negru ieşi din umbra unui colț. Apoi altul. Mustafa se 
întoarse. Încă trei în spate, apăruţi de după perdeaua de la intrare. 
Unul din ei avea un laț de mătase. Călăii avansară spre el, cu paşi 
mari, măsurați, cu brațele atârnând grele pe lângă trup. Mustafa 
îşi dădu seama că de fapt se aşteptase la asta. Dar nu simțea 
teamă, doar mânie. Păşi spre mijlocul încăperii. 

— Tată ascultă-mă, mai întâi. Lasă-mă să răspund acuzațiilor! 
Nu e drept! 

Nu aşa îl învățase tatăl său. Nu era nici o onoare în ce făcea 
acum. 

Auzi scrâşnet de oţel, urmat de strigătele unui om rănit. Înţelese 
că Aga şi Abdul Sahine fuseseră atacați. De-ar putea trece de călăi, 
la loc deschis, străjerii n-ar avea ce-i face. Un prinț putea fi 
executat doar cu lațul de mătase. Dacă ajungea la ieniceri era în 
siguranță. 

Dar nu voia asta. Voia să-i vorbească tatălui său. 

— Tată, ascultă-mă! 

Unul din călăi încercă să arunce lațul pe după gât, dar Mustafa 
se feri. Apoi se năpusti în primul negru trântindu-l cu uşurinţă, la 
pământ. Un altul se repezi la el, dar evită, şi acesta ajunse, din 
elan peste măsuţa de argint, răsturnând-o. 

— Tată! Nu te-am trădat niciodată! Tu de ce mă trădezi acum? 
Vino şi vorbeşte-mi! 

— Când o să-l lichidaţi o dată pe ticălosul pe care vi l-am dat? 
auzi glasul lui Suleiman, amortizat de pereții de mătase. Terminați 
o dată cu trădătorul din cauza căruia n-am putut închide un ochi 
în aceşti zece ani! 

Dar surdomuțţii nu-l puteau auzi. Mustafa era singurul 
auditoriu. 

— Cheamă-ţi călăii! Îţi pătezi onoarea mai mult decât mă 
nenoroceşti pe mine! 

— Terminațţi odată! auzi geamătul lui Suleiman. 

— Tată, te rog! 

Suleiman îşi puse mâinile peste urechi şi închise ochii dorind ca 
totul să se fi încheiat. Nu, nu, nu! Nu există scuze pentru trădare! 
Dovezile împotriva lui Mustafa erau clare. Degeaba încerca să-l 
înduplece cu vorbe frumoase - el văzuse şi auzise destul. Va 
termina cu stafia lui Selim cel Groaznic odată pentru totdeauna. 

Dacă-l lăsa pe Mustafa să vorbească acesta l-ar fi înmuiat. l-ar 
fi stârnit slăbiciunea, şi apoi ienicerii l-ar fi îndepărtat cum 
făcuseră cu bunicul său. 

Oh, Mustafa, toate speranțele mele erau în tine! 

Tu erai primul meu fiu, era speranța tinereții mele. Se gândi la 
fiii care-i rămâneau. Cehangir, schilodul erudit, Selim beţivul. 

Trebuia să fie Baiazid. Nu mai rămăsese decât Baiazid, acum. 

Oh, Doamne, ajută-mă! Niciodată nu crezuse că va fi atât de 
dureros. Nu-şi imaginase că agonia se va resimți în el astfel, ca un 
cuțit sfâşiindu-i stomacul, provocându-i durerea asta. 

Nu, nu, nu! 

Trase cortina la o parte. 

— NU! 

Prea târziu. 

Mustafa zăcea la picioarele sale, pe covor, cu ochii ieşiţi din 
orbite, cu lațul afundat adânc, în gât. Sângele izvora de pe lângă 
colierul subțire, purpuriu. 

Suleiman le făcu semn surdomuților. 

— Înveliţi-l În covor şi aruncaţi-l afară din cort. 

Se prăbuşi pe un tron de baga şi aşteptă. Un murmur moale ca 
oftatul vântului se răspândi în tabără. Apoi crescu până ajunse un 
vaiet de disperare, pe măsură ce ienicerii se apropiau de cort ca 
să-şi plângă favoritul. Auzul durerii lor îl convinse pe Suleiman că 
avusese dreptate. Allah fie slăvit, pentru că el aproape că fusese 
gata să renunțe! Acum era făcut. Slăbise puterea ienicerilor şi 
salvase casa Osmanlâilor de un tiran. Voia să plângă pentru 
Mustafa, dar descoperi că nu poate. De fapt, descoperi că nu mai 
simţea absolut nimic. 

— Dă-ne capul lui Rüstem sau venim noi să-l luăm! 

Ciudat cum nici în clipa asta nu arătă pic de spaimă, gândi 
Suleiman. Prin venele lui trebuie să curgă gheață. Chiar şi acum 
calculează variante şi e convins că îl voi salva. lenicerii scurmă în 
jurul cortului meu, râvnindu-i sângele, ca o haită de lupi 
înfometați, iar el arată de parcă ar fi protejat de ziduri groase de 
trei picioare, nu doar de câteva panglici de mătase aurie. 

— Ei dau vina pe tine, spuse Suleiman. 

— Stăpâne, Mustafa şi-a făcut-o singur. 

Tumultul din afara cortului creştea mereu. Erau mii, în frunte 
cu Aga, roind în fața intrării, cu săbiile scoase, scheunând după 
sacrificiul ce i-ar fi potolit: Rüstem. Tot ce-i oprea erau doi străjeri 
şi sanctitatea casei Osmanlâilor. Nici unul n-ar fi îndrăznit să 
treacă neinvitat pragul pavilionului. 

Şi totuşi, dacă unul singur încălca autoritatea sângelui 
împărătesc, l-ar fi urmat toți. Pavilionul ar fi fost distrus, ca un 
castel de nisip în fața mareei furioase. Deşi ştia asta, Suleiman era 
şi el calm, de parcă nici o frică lumească nu-l mai putea ajunge. 

— lenicerii vor un țap ispăşitor, îi spuse el lui Rüstem. Şi cum 
nu îndrăznesc să atace un Osmanlâu s-au îndreptat spre tine. 

Pentru prima dată, Suleiman observă nesiguranța în ochii ficşi, 
cenuşii ai lui Rustem. Aş putea s-o fac şi pe asta, cugetă Suleiman 
şi se minună de propriile gânduri. Am făcut cel mai rău lucru care 
se poate imagina; acum aş putea face orice. 

— Ai trimis un ceauş la Amasya, Stăpâne? 

Suleiman era impresionat. Chiar şi acum, în fața morții, mintea 
lui Rustem se întorsese la considerații practice. 

— Da, soţia şi fiii lui nu-l vor lăsa mult timp singur în Paradis. 

— Atunci n-avem de ce ne mai teme din partea lui. 

— Nu din partea lui Mustafa. 

Suleiman aproape striga acum, ca să se poată face auzit peste 
vociferările soldaților de afară. 

— Nu ţi-e frică de ieniceri, Rüstem? 

— Ei vor face ce le porunceşti tu. 

— Dar erau gata să-l pună pe Mustafa pe tron, acum o oră. 

— El e mort. lenicerii sunt asemeni câinilor. Le trebuie un 
stăpân. 

— Dar le trebuie şi carne crudă. 

Suleiman se ridică încet de pe tron şi merse spre cortina de 
mătase, care parcă mai păstra încă atingerea lui Mustafa. Traversă 
anticamera şi trase la o parte cortina, privind marea de ochi şi guri 
ce strigau şi chemau în jurul pavilionului. 

Deodată, toți tăcură. 

Suleiman îi privi şi văzu ura de pe chipuri neascunsă; simți şi 
durerea ascuțită din propria inimă. Dacă ar fi putut le-ar fi pus 
tuturor capetele pe Baah i Hümayun. Aceştia erau motivul morții 
lui Mustafa. Ei ridicaseră Imperiul; neținuţi în frâu, acum l-ar fi 
distrus. 

Aga rupse tăcerea încordată. 

— Îl vrem pe Rüstem. 

— Rustem va fi înlocuit. Sigiliul de aur al marelui vizir va trece 
la Ahmed, al doilea vizir. Dar Rüstem nu va păți nimic. 

— Ni l-a luat pe Mustafa! 

— Eu vi l-am luat pe Mustafa. 

Aga îl privi cu ochii scânteind de ură. Dar nu replică. Orice ar fi 
răspuns, l-ar fi costat gâtul. 

— Mergem asupra sufavizilor, spuse Suleiman, să-l pedepsim pe 
ereticul Tamasp. Veţi avea pradă şi femei. Dacă oamenii tăi vor 
sânge, să fie al perşilor. 

— Îl vrem pe Riistem, spuse Aga, încăpățânat. 

— Dacă îl vreți pe el, trebuie să mă ucideţi întâi pe mine, spuse 
Suleiman şi îşi trase iataganul din teaca de la brâu. 

Urmări cum, unul câte unul, ienicerii se întoarseră şi se 
îndepărtară. Dură minute lungi, căci erau mii, dar Suleiman nu se 
mişcă şi în cele din urmă rămase singur cu Aga. Bătrânul general 
îi întoarse şi el spatele şi plecă. 

Gata, cugetă Suleiman. Viitorul îi aparține acum lui Baiazid. 


Amasya 


Misiva era scrisă cu cerneală albă pe hârtie neagră. 

Gulbehar n-avu nevoie s-o citească. Ştiuse încă de când ceauşul 
sultanului descălecase în curte. Nu, ştiuse încă mai dinainte. 
Soarta lui Mustafa fusese pecetluită în clipa în care ieşise pe 
porțile cetăţii. 

Refuză să primească scrisoarea. Îl scuipă în față pe ceauş, 
blestemându-l pe el şi pe fiii lui pentru vecie şi încercă să-i zgârie 
fața cu unghiile. Slugile o reținură, iar omul se retrase, alb la față, 
cu mâinile tremurânde având încă în urechi urletele de jale ale 
cadânei 


Istanbul 


Sirhane ştiu că Mustafa şi soțul ei erau morți din clipa în care îl 
văzu. Era un sudanez negru, masiv, castrat şi surdo-mut. Nu 
putea vorbi şi n-auzea. Dar ei nu-i ajuta cu nimic. Oricum, orice 
sentimente ar fi putut avea vreodată negrul acesta îi fuseseră arse 
de durere şi mutilare şi de disciplina sălbatică. 

Gura lui fără limbă scoase un sunet ciudat. În mână ţinea lațul 
de mătase, iar ochii lui o fixau intens. Ea ştiu cine era: călăul lui 
Kislar Aghasi. 

Sirhane se dădu înapoi, instinctiv, deşi ştia că nu era nici o 
scăpare. Negrul nu va pleca decât după moartea ei, ducându-i 
capul în punga de piele ce-i atârna la brâu exact pentru aşa ceva. 

— Acum că Mustafa e mort, Abbas se simte în siguranță, zise ea 
către călău. Crede că tot mai sunt o amenințare pentru Julia. 
Simți cum lacrimile i se scurgeau pe față. N-aş fi făcut-o niciodată. 
N-aş fi trădat-o niciodată, şopti ea către surdomut. Era o 
cacealma. Nu i-aş fi făcut rău niciodată. Niciodată. Aşa, ea nu va 
afla niciodată asta. Nu-mi pare rău că mor, dar nu vreau ca ea să 
mă urască. 

Închise ochii şi lăsă brațele să-i cadă pe lângă corp. Nu se va 
lupta. Oricum n-avea scăpare. 

— Julia, niciodată... 

Călăul îi puse laţul în gât, tăindu-i venele. O ridică fără efort de 
la podea, încordându-şi muşchii, şi o strangulă repede şi eficient. 

Julia încuie uşa şi rămase în dormitor timp de trei zile. Uneori 
seara Ludovici o auzea prin uşă plângând. Ciocăni la uşă, o strigă, 
dar ea nu-i răspunse. Trebui să ia masa singur în încăperea 
imensă, clinchetul vaselor de porțelan clincănind a pustiu în 
sufrageria boltită. Se uită spre scaunul gol, apoi îşi alungă 
bănuielile din minte şi refuză să-l mai privească. 

În dimineaţa a patra, când Julia apăru în sfârşit, chipul ei avea 
culoarea bumbacului şi în jurul ochilor avea cearcăne negre. 
Expresia îi era absentă. 

El se ridică şi o urmări prăbuşindu-se aproape în scaunul de 
abanos din capătul mesei. 

— Te simți bine ? 

Ea nu răspunse imediat. În cele din urmă, murmură: 

— Mă iubeşti, Ludovici? 

— Ştii bine că da. 

— Atunci află cine a poruncit asta. 

— La ce bun? 

— Află numai. 

— Ceea ce-mi ceri e imposibil. 

— Abbas va afla. Abbas ştie. 

— Şi dacă e sultanul? 

— Doar află asta pentru mine. Te rog. 

El se simți furios şi neajutorat. O să caute răzbunare chiar şi 
înăuntrul Curţii? Imposibil. Ce spera de fapt să realizeze? În 
Imperiu execuțiile erau frecvente. Sosirea ceauşului morții era ca 
soarta, nu putea fii prorocită sau împiedicată. Era acceptată ca 
orice altă nenorocire naturală, ca focul sau cutremurele. 

Oftă. 

— Voi afla, spuse el, în cele din urmă. 

Da, îl va întreba pe Abbas. Şi apoi va hotări dacă îi va spune 
sau nu Juliei. 

În definitiv, Sirhane fusese doar o prietenă. Julia ţinuse deja 
mai mult doliu decât se cădea. Se purtase de parcă-şi pierduse 
soțul. 

Ridicol, gândi el şi alungă repede ideea din minte. 


Galata 

Abbas scutură din cap. 

— Ea nu mai poate face nimic, Ludovici. 

— Trebuie să ştiu, Abbas. Mi-am dat cuvântul. 

Abbas alese o bucată de halva de pe platoul din fața lor şi o 
mestecă gânditor. 

— Ţi-ai mai dat cuvântul şi l-ai călcat. De ce nu faci la fel, 
iarăşi? 

Ochii lui Ludovici sclipiră brusc, cu mânie vinovată. Dar nu 
spuse nimic. Ce era de spus? 

— Mi-ai promis cândva că o trimiți departe de Istanbul. 

— O iubesc zise Ludovici, moale. 

— Atunci eşti şi nebun, nu numai mincinos. 

Ludovici sări în picioare. Stătea acum în fața lui Abbas, cu 
pumnii strânşi. 

— Dacă oricine altul mi-ar fi spus aşa ceva... 

— Prin ce-ai făcut mi-ai pus viața în pericol de nenumărate ori 
în aceşti ani. Şi acum eşti furios pentru că ţi-o spun în față. Ai 
crezut că e un fleac, Ludovici? Ai crezut că aş putea uita vreodată? 

Alese încă o bucată de halva. 

— Dragostea a făcut un nebun şi din tine, odată. 

— Nu, a făcut din mine un eunuc. Dar nu şi un mincinos. Privi 
în sus spre Ludovici. Dacă vrei să pleci sau să mă ataci, fă-o. Dacă 
nu, stai jos. Ne cunoaştem de prea mult timp ca să jucăm 
asemenea scene. 

— Nu voi renunţa la ea, şuieră Ludovici. 

— Nu trebuie să renunti la nimic. 

— Ce tot spui? 

— Stai jos. 

Ludovici se aşeză, cu tot trupul încordat ca un lanț de călău. Un 
simț ascuns îi spunea că n-ar trebui să stea. Abbas devenise un 
monstru. Ce ladă plină de şerpi va mai deschide acum? 

— Cum arată Julia, acum? 

— Adună anii cu graţie, răspunse Ludovici. 

— E încă frumoasă? 

— Nu mai are şaisprezece ani, Abbas. În părul ei este puţin 
argint. Dar e la fel de subţire ca atunci când ai văzut-o prima oară, 
la Veneţia. Da, e încă frumoasă. 

— Eu am cules fructul. Dar tu ai fost cel care l-a gustat. Ştii cât 

de mult te-am urât pentru asta? 

— Am bănuit întotdeauna. 

Abbas înclină capul pentru un moment, iar Ludovici simți 
împunsătura obişnuită a milei. Dar când se îndreptă, Abbas îşi 
alungase durerea. Faţa îi era împietrită. 

— Mă întrebi dacă aş putea afla cine a trimis călăul la Sirhane. 
Nu e nevoie. Ştiu deja. 

— A fost sultanul sau vrăjitoarea lui? 

— Nici marele Stăpân şi nici Doamna lui. Eu am fost. 

Ludovici se holbă la el. 

— Voia să o trădeze pe Julia față de Stăpânul Vieţii, spunând că 
ea lansează zvonurile din comunitatea voastră. Suleiman nu este 
omul care să ierte sau să uite uşor, după cum ştii. Am făcut ce-ai 
fi făcut şi tu ca s-o aperi pe Julia. 

Ludovici oftă uşor. 

— Oh, Abbas. 

— Poţi să-i spui asta sau nu, cum crezi. 

— Sirhane i-a fost singura prietenă adevărată, îi va veni greu, 
Abbas. 

— l-a fost mai mult decât prietenă Ludovici. N-ai bănuit 
niciodată? 

— Ce să bănuiesc? 

— Erau amante, Ludovici. Se iubeau. Fuseseră amante în 
Harem şi au continuat şi după aceea. 

Ludovici închise ochii. Ei bine, desigur. Desigur, în toți aceşti 
ani crezuse că Abbas stătea între el şi Julia. Ce conta? Fusese de 
mult de acord cu compromisul. Puțin era mai bine decât nimic. Ea 
nu se prefăcuse niciodată că-l iubeşte. E doar mândria ta cea care 
doare acum, îşi spuse el. Doar mândria ta. 

— Ştiai asta? zise Abbas. 

— Da ştiam, minți Ludovici. 

Dar în sinea lui ar fi vrut s-o ucidă. 


Lângă Tabriz 


Ceauşul îşi opri calul în fața cortului de mătase străjuit de 
steagul cât şapte lungimi de cal, pavilionul lui Suleiman. Călărise 
zi şi noapte de la Istanbul. Sări de pe cal şi aruncă frâul unui 

străjer. Fu introdus în încăperea sultanului şi se prosternă cu fața 
la pământ. 

Mesajul adus fu înmânat lui Rüstem, care îl citi cu voce tare 
Stăpânului Vieţii. Cehangir fusese găsit mort la Topkapi Sarai. Se 
spânzurase. 

Suleiman îşi lăsă capul pe spate şi scoase un strigăt de durere 
care se auzi în toată tabăra şi răsună în munții din jur, făcând să 
treacă fiori prin şira spinării celor mai încercați ieniceri. 

Un strigăt de durere şi doliu pentru viitorul neamului 
Osmanlâilor. 


Pera 


Şedeau împreună în penumbra crescândă; renegatul, în 
veşminte de mătase, şi sclava, în tunică neagră. Priviră soarele 
până când acesta trecu. De partea cealaltă a pământului şi lumea 
deveni cenuşie. Lumini sclipeau în jurul portului, iar catargele 
galioanelor turceşti şi ale caravelelor greceşti se desenau pe apele 
vălurite ale Cornului, ca nişte oase țâşnind din noroi. Şi tot nu se 
mişcară. 

— Nu cred o vorbă, spuse Julia în cele din urmă. Nu vrea să-mi 
spună adevărul, ca să mă protejeze. 

— Eu doar am repetat ce-am auzit, răspunse Ludovici. 

Julia scutură din cap. 

— Sirhane nu m-ar fi pus niciodată în primejdie. 

Ludovici nu spuse nimic. 

— Nu cred o vorbă, repetă Julia. Nici o iotă. 

— Trebuie că ai iubit-o foarte mult, zise Ludovici. 

Julia se întoarse către el, încercând să-i descifreze expresia în 
întuneric. Ştia? Da, probabil că ştia. Durerea i se citea pe chip. Nu 
voise niciodată să-l rănească astfel. Cum putuse oare Sirhane? 

Poate că ar trebui să înveţi să-l iubeşti mai mult. 

Dar acum nu se mai putea face nimic. Rănise prea adânc. 
Durerea era prea mare. 

— Abbas a mințit, zise ea. 

Dar în adâncul inimii ştia că era adevărat şi inima îi sângera. 

MOARTEA UNEI PRIVIGHETORI 
96 
Topkapi Sarai, 1558 


Prin grația Preaînțeleptului — fie-i puterile slăvite în veci! — şi prin 
minunile sacre ale lui Mahomed, Allah să te aibă în paza lui. Către 
tine, Sultan al Sultanilor, Stăpân al Stăpânilor, Umbră a lui Allah pe 
Pământ, Stăpân al Mării Negre, al Rumeliei, al Anatoliei, al 
Karamanmiei, al Pământurilor de la Rum şi Diabekir, al 
Kurdistanului, al Azerbaidjanului, al Persiei, al Damascului, al 
cetăților Aleppo, Cairo, Meca, Medina şi Ierusalim, al întregii Arabii 
şi Yemenului şi al multor alte pământuri pe care nobilii mei strămoşi 
şi glorioşii mei înaintaşi — fie ca Allah să le lumineze mormintele! — 
le-au cucerit prin puterea armelor şi care acum sunt străjuite de 
sabia ta înflăcărată şi de tăişul ei victorios, Sultan Suleiman Kahn, 
fiu al Sultanului Selim Kahn, 

Tată, 

Prin felurite înştiințări verbale şi scrise am apelat la Stăpânul 
meu ca să intervină împotriva celor care s-au apucat să 
răspândească tot felul de calomnii la adresa mea. Allah ştie că eu n- 
am dorit niciodată favoruri pentru mine, spre deosebire de alţii care 
caută popularitate printre preoți şi soldați pentru a se ridica 
împotriva binecuvântatului nostru tată. Sunt lipsit de putere față de 
uneltirile lor, eu, care nu am vrut niciodată decât să te slujesc! Tot ce 
am este dragostea ta şi a grațioasei mele mame. Soarta mea este în 
mâinile tale. Pentru că nu încerc să ademenesc ienicerii şi nu mă 
fudulesc pe cal, sunt la cheremul celor care complotează împotriva 
mea. Eu ştiu că nu voi putea depăşi niciodată lumina pe care tu ai 
aruncat-o peste întreaga lume. 

Sunt tare îngrijorat pentru siguranța ta, Stăpâne. Zilnic primesc 
rapoarte cum că propriul meu frate a fost văzut la Poartă, deghizat, 
vorbind cu ienicerii în barăcile acestea şi împrăştiind sămânța 
răzvrătirii. Mă rog lui Allah ca aceste rapoarte să nu fie adevărate, 

pentru că nu pot avea odihnă ştiind că măritul meu Stăpân este în 
primejdie... 

Suleiman, azvârli scrisoarea deoparte şi gemu disperat. Arăta 
bătrân şi dărâmat pe tronul de aur, ghemuit între cei doi lei 
sculptați, de parcă ar fi fost prada, şi nu stăpânul lor. Rüstem 
aştepta tăcut, fără expresie. 

— Cerşeşte ca o femeie! zise Suleiman. 

— Se teme de Baiazid. 

— Aşa şi trebuie. Baiazid e un leu. Un adevărat bărbat. 

— Cum spui, Stăpâne. 

— Şi ce-ţi spun iscoadele tale despre Selim? Continuă să bea 
prea mult vin? 

— Îşi petrece prea mult timpul la masă sau la vânătoare. 

Suleiman făcu un gest iritat cu mâinile. 

— Şi vrea ca eu să-l apăr de Baiazid! 

— Când va sosi timpul, Stăpâne, Baiazid îi va lua tronul. 

— Când eu voi fi mort, Allah va fi judecătorul. 

Suleiman închise ochii. Sperase să poată opri cumva şirul 
vărsărilor de sânge din neamul otoman, dar executându-l pe 
Mustafa nu făcuse decât să continue tradiția. 

Un derviş spusese: ce a fost, va fi. Tatăl lui ucisese pentru tron. 
Se părea că şi fiii lui vor face la fel în ciuda eforturilor sale. 

Nu putea pricepe de ce-şi doreau aceşti tineri puterea cu atâta 
ardoare. El n-o dorise niciodată astfel. Cel mai mare regret al său 
fusese că tatăl său murise atât de devreme. În aceşti ultimi ani 
petrecuți ca apărător al Credinței, povara îi fusese ca un jug 
aprins. 

Tronul îl costase mai mult decât viaţa lui Mustafa; după câteva 
săptămâni se spânzurase şi Cehangir. De ce? De durerea fratelui 
vitreg dispărut? Sau de groaza tatălui? 

Încercă să nu se mai gândească. Riistem îl urmărea răbdător, 
Suleiman arătă spre scrisoarea ce zăcea pe covorul dintre ei. 

— Există ceva adevărat în plângerile lui Selim? A fost Baiazid la 
Istanbul? 

— Iscoadele mele nu mi-au spus nimic despre aşa ceva 
răspunse Rustem. 

Suleiman dădu din cap, îngândurat. Dacă Rustem nu ştia de 
aşa ceva, atunci nu se întâmplase. Şi totuşi era un sâmbure de 

adevăr în ce spusese Selim; Baiazid moştenise într-adevăr postura 
de favorit al ienicerilor. Desigur, era normal să fie astfel; un sultan 
nu putea lua tronul fără sprijinul lor. Dar era şi o doză de pericol 
aici, dacă Baiazid devenea nerăbdător. 

— Cine ar trebui să fie, Rustem? Selim e cel mai mare. Tronul 
ar trebui să fie al lui. El e prințul moştenitor. 

— Baiazid e singura opţiune, Stăpâne, spuse Rustem. 

Suleiman încuviință. Era în natura lui Rüstem să fie atât de 
detaşat în privința oricărui subiect, aşa cum era în cazul finanțelor 
sau regulamentelor. Hidropizia îl afectase puternic în aceşti ani, 
iar edemul îi umflase membrele şi fața, dar ochii îi rămăseseră 
aceiaşi, reci şi cenuşii. În mintea lui nu se puteau amesteca 
hotărârile şi sentimentele. 

— Baiazid nu ţine deloc la tine, Rüstem. 

— Nu voi mai fi aici ca să mă tem de el, Stăpâne. 

Tipic pentru el, să vorbească despre propria moarte cu aceeaşi 
lipsă de emoție în glas. 

— Admiţând că nu va fi cum te aştepţi, Rüstem, te însărcinez cu 
o ultimă misiune. Când voi muri eu, trebuie să trimiți un ceauş pe 
un cal iute la Manisa ca să-l prevină pe Selim şi să-i spună să se 
grăbească spre capitală. Făcu o pauză, strâmbându-se de durerea 
din genunchi. Apoi vei trimite un alt ceauş la Baiazid, pe un cal şi 
mai iute şi îi vei spune că tronul aparține celui mai puternic. În 
schimb, Baiazid te va scuti cu siguranță de neplăceri, când va 
ajunge sultan. 

— Voi face cum porunceşti, Stăpâne. 

Acum totul e hotărât, cugetă Suleiman. Să aleagă Allah. El 
făcuse tot ce putuse. Scrisese legile care trebuiau să păzească 
mersul viitor al Imperiului. Poate că Imperiul va reuşi să 
supraviețuiască domniei încă unui războinic sau chiar a unui 
bețiv, dacă se ajungea la asta. 

Şi totuşi, aceasta urma să fie adevărata moştenire pe care avea 
s-o lase; cei doi fii încăierându-se pentru tron, ca vulturii scoțând 
ochii unui trup ce nu murise încă. Poate că aşa va fi întotdeauna. 

Doamne, ajută-mă în nenorocirea mea! 

Pera 


Stătea singur în sala imensă, privind butucii care ardeau în 
cămin. Julia veni în spatele lui şi-i puse mâinile pe umeri. 

— Arăți tulburat. 

— Mă gândeam... Mă gândeam ce se va întâmpla când Suleiman 
nu va mai fi sultan. 

— Ai auzit zvonuri? 

— E bătrân şi bolnav. A domnit la Înalta Poartă timp de treizeci 
şi opt de ani. Nimeni nu trăieşte veşnic. Până şi umbra lui Allah pe 
pământ trebuie să moară. 

Julia surâse. 

— Cred că îţi va lipsi. 

Ludovici zâmbi şi el. 

— Eu sunt un umil neguțător. Din partea mea, pot să facă 
sultan pe una din cămilele lor. Dar schimbările, nesiguranța mă 
fac nervos. Îmi place să ştiu tot timpul pe cine trebuie să mituiesc 
şi cu cât. 

— Cine îi va urma, Ludovici? 

— Cred că stăpâna Hurrem va avea un cuvânt de spus în 
această privință. 

— Poate că se va proclama ea însăşi sultan. 

Ludovici zâmbi. 

— Mă îndoiesc că ar putea realiza asta. Nu, trebuie să fie 
Baiazid. Cum ar putea fi Selim? Acesta e complet terminat. Ar fi 
un excelent Bei al Algerului - dar sultan? Nici chiar eu nu le-aş 
dori turcilor una ca asta. Un buştean trosni şi se mişcă în foc. L-aş 
vrea să domnească poate, peste Veneţia, dar nu peste turci. 

— Şi Rüstem Paşa? 

— Baiazid mai degrabă s-ar arunca în smoală clocotită decât să- 
l aibă pe el mare vizir. În plus, a îmbătrânit şi el. În curând se va 
schimba totul. Un nou sultan, un nou vizir. O vreme s-ar putea ca 
aceştia să întărească legea şi atunci afacerile mele vor fi serios 
afectate. 

Vântul vuia şi zgâlțâia ferestrele, iar un curent de aer făcu să se 
întețească focul. 

— Sunt sigură că vei prospera în continuare, Ludovici! 

— Poate. Dar această nesiguranță îmi face rău la stomac. 
Niciodată nu poți fi sigur ce va face un otoman. Divanul e un cuib 
de vipere, Julia, şi niciodată nu ştii care mlădiță urmează să se 
înalțe. 


Topkapi Sarai 


Un strat de gheață sclipea pe cupolele Palatului. Soarele 
strălucea pe un cer albastru şi limpede, dar, rece. Hürrem 
adulmecă vântul de miazănoapte, căutând mirosul stepei dar 
vântul era tot atât de rece ca şi apele negre ale Bosforului. Se 
înfioră şi îşi înfăşură mai bine umerii în haina de hermină. Nimic 
nu-i putea încălzi oasele în ultima vreme. Îmbătrânea. 

Îşi puse picioarele mai aproape de vasul cu cărbuni încinşi aflat 
sub măsuţța pătrată din fața ei. Dar parcă nu mai era în stare să 
simtă căldura. Parcă totul era rece. 

Privi la fereastră, din nou către nord, dincolo de Marea Neagră, 
către stepele aflate undeva dincolo de orizont. Închise ochii şi 
spiritul alunecă din bătrâna femeie şi ieşi pe fereastră. Plutind 
peste ape şi peste caravanseraiul de la Üsküdar! Da, îşi amintea! 
Curtea pietruită, cu o fântână în mijloc, unde ajunsese cu treizeci 
şi ceva de ani în urmă. Se văzu o fată cu părul ca arama şi limba 
veninoasă, cu ochii sclipind a sfidare. Râse. Uită-te la ea! Cum 
putuse o asemenea obrăznicătură încăpățânată să ajungă cadână? 

Dar fata rămăsese mult în urmă, pierdută la orizont. Spiritul ei 
plutea încă şi sub el se afla Kara Deniz, Marea Neagră, cu speranța 
ca o lamă de oţel, punctată de urmele uşoare ale caravelelor. Apoi 
pluti iarăşi deasupra pământului, ca o pasăre de pradă şi văzu sub 
ea un trib de tătari, văzu corturile de piele, căruțele cu coviltir 
ivindu-se negre din iarbă, văzu femeile ce mulgeau oi şi capre şi 
văzu pe bărbaţii lor galopând către ele prin stepă. Ea făcu un 
semn fluturând mâna şi mama ei ridică privirea de la capra pe 
care o mulgea şi îi răspunse. 

Hürrem începu să alerge spre ea, râzând. 

Tatăl ei, râdea şi el şi o ridică cu brațele lui puternice pe şaua 
armăsarului său, apoi o duse peste insulele pline de stuf, peste 
vârfurile înalte ale moscheilor şi mausoleelor şi în fața lor Hürrem 
văzu un mare oraş de corturi şi cai şi auzi flautele țiganilor... 

— Stăpână! 

Hürrem se trezi brusc, trupul tresărindu-i de parcă ar fi fost 
atinsă cu un fier înroşit. Inima i se zbătea, iar pe față avea o 
sudoare rece. Muomi se holba la ea şi o apucă de mană. 

— Ce este? ţipă Hürrem. 

— Ţipai, Stăpână. Totul e în regulă? 

— ... Tipam? 

— Aţipiseşi? 

— Aţipisem, repetă Hürrem şi dezamăgirea o făcu să se simtă 
sfârşită. 

— Te simți bine, Stăpână? o întrebă Muomi, fără a fi îngrijorată. 

— Pleacă. 

Muomi o salută apoi părăsi încăperea. Hürrem se ghemui într- 
un gest de oboseală teribilă şi începu să plângă, întâi încet. Nu-şi 
dorise să plece înapoi, fusese fericită, îşi dădu seama, prima 
fericire adevărată o cunoscuse de când venise aici. Şi nu-i mai era 
frig. 

Nu-i ajutase la nimic, toată lupta asta pentru întâietate asupra 
celorlalte femei. Oh, fusese ceva atunci când Suleiman o alese 
prima oară şi apoi o anumită satisfacție când o îndepărtase pe 
Gulbehar — deşi asta fusese o realizare mică, Allah ştia. Dar nu 
fusese în nici un pic de fericire adevărată. Poate că din cauză că 
nu femeile erau adevărații inamici. Ci bărbații. 

Şi Suleiman. Îl ura la fel de tare ca în ziua când o alesese, acum 
treizeci şi cinci de ani! Nu, încă mai dinainte. Îl urâse din prima ei 
zi de robie, de când fusese luată din satul ei, cu lanțuri la 
încheieturile mâinilor. Ura nu fusese deloc domolită de putere sau 
de afecțiunea pe care i-o arătase el; era tot acolo, adânc în sufletul 
ei, ca o otravă amară şi verde, de o tărie neatinsă de vreme. 

Dar nu frigul îi provocase starea asta nenorocită. Ci 
privighetoarea. 

Era un dar de la Suleiman. I-o dăduse în ziua căsătoriei lor, 
într-o colivie meşteşugită din lemn de cedru şi bătută cu perle şi 
pietre de onix şi îi cântase în fiecare zi de atunci. O găsise 
dimineață zăcând pe podeaua coliviei, țeapănă şi rece. O ridicase 
încet, adăpostind-o în palmele făcute căuş şi privise în ochiul care 
nu mai clipea. 

Prima reacție fusese de doliu, nu de panică. Pe când o privea, 

pasărea îi cântase pentru ultima oară. Viața mea e a ta, spunea 
cântecul. Ţi-ai trăit şi tu zilele, ca şi mine, în acest Palat splendid, 
din perle şi onix şi sultanul te-a admirat şi te-a plăcut şi s-a 
minunat, la cântecul şi frumusețea ta. Dar, într-o zi, în curând, ca 
şi mine, ochiul tău rece va privi zorile şi trupul tău nu le va simți 
căldura. Totul se va fi încheiat. Viaţa ta se va sfârşi. Uşa coliviei nu 
se va deschide niciodată. Cântecul tău nu se va mai auzi, iar tu vei 
fi uitată. 

Se gândi se că într-o zi va fi Valide, mama unui sultan şi atunci 
va fi avut adevărata putere. 

Selim ar fi fost uşor de manipulat. După ce Mustafa fusese 
îndepărtat, nu avusese nici o clipă în care să-şi închipuie că s-ar 
putea să nu trăiască până când unul din fiii ei se va urca pe tron. 
Până acum. 

Acum. 

lar acum, nu mai avea importanță. Toată puterea pe care o 
adunase se năruise printre degetele ei ca țărâna. Era, şi la sfârşit, 
tot o sclavă! 

Sclava lui Suleiman. 

Şi totuşi mai era timp ca să aducă blestemul asupra dinastiei 
Osmanlâilor şi asupra arogantei lor stirpe bărbăteşti. Se va 
răzbuna, totuşi; o răzbunare dulce, pe care o va putea savura din 
mormânt, timp de zeci de ani, poate secole. 

Da, da, desigur. Îl voiau pe Baiazid. Dacă erau lăsaţi de capul 
lor, Baiazid îl va întrece repede pe grasul de Selim în cursa pentru 
tron. El era cel puternic, conducătorul. 

Selim, din câte ştia ea, era fiul unui eunuc alb. Deci, li-l va da 
pe Selim. 

Muomi intră în fugă şi, văzând-o pe Hürrem trează, căzu umilă 
în genunchi. 

— Stăpână, am crezut că iarăşi strigai în somn. 

— Râdeam, Muomi. 

— Râdeai, Stăpână? 

— Da, Muomi, râdeam. Deodată mă simt mai încălzită. Ia vasul 
cu cărbuni şi pune-l lângă uşă. Cred că simt primăvara în aer. 


Domurile şi spiralele moscheii Süleymaniye se înălțau din oraş 
ca un munte de marmură cenuşie, rugăciune a unui om către 

Allah, dăltuită în piatră. Alte clădiri se înghesuiau la poalele ei; 
cantine pentru săraci, spitale, băi publice, un caravanserai, o 
bibliotecă, şcoli şi grădini; erau de asemenea patru universități, cu 
cei mai buni profesori de teologie şi drept din tot Imperiul. Costase 
700 000 de ducați, cât răscumpărarea unui rege, şi absolvise vina 
unui Sultan de a-şi fi ucis fiul. 

Poate. 

Suleiman o privea de la ferestrele iatacului lui Hürrem cu 
mâinile pe umerii acesteia. 

— E magnifică, Stăpâne. Şi peste o mie de ani o vor privi 
oamenii şi vor regreta că nu s-au născut în vremuri ca ale noastre. 

— Poate rusoaică mică, murmură Suleiman. 

O strânse şi mai tare. Ea părea plăpândă. Îi simțea conturul 
oaselor prin veşmântul de mătase şi brocart şi asta îl sperie. Ştia 
că fusese bolnavă, dar încerca să ignore semnele. Ideea că i s-ar 
putea întâmpla ceva îl aduse pe marginea unui spasm de groază. 
O studie mai amănunțit. Purta o tocă mică, verde, ca aceea din 
prima zi când o întâlnise, dar nu era decât un ecou batjocoritor al 
tinereții. Sub fard henna şi pudră, pielea ei era ca pergamentul, 
subțire şi uscată şi parcă i se sfărâma între degete dacă o atingea 
prea tare. Obrajii ei erau supți şi conturul oaselor craniului era 
clar vizibil, în lumina pătrunzătoare a soarelui dimineții. Părul îşi 
pierduse mult din aur. Era alb lăptos la rădăcină ca cerul 
dimineților de iarnă, numai ochii verzi erau la fel de vioi şi privirea 
la fel de intensă. 

O îmbrăţțişă, de parcă ar fi putut-o apăra chiar şi de moarte, 
numai prin voință şi puterea braţelor. Înţelesese că o iubea mai 
mult ca oricând. Pasiunea fizică fusese înlocuită în ultimii ani de 
mângâierile spirituale, un sentiment de bine şi de intimitate în 
prezența ei, pe care nu-l mai trăise alături de nimeni. Cum ar fi 
putut trăi fără ea? Era de neconceput. 

— E o mare realizare, Stăpâne, şopti Hürrem. 

Nu-i ghicise gândurile. Atenţia ei era îndreptată tot asupra 
moscheii Süleymaniye. 

— Într-o zi oasele noastre se vor odihni acolo, împreună; şi 
gândi: fie ca ziua aceea să fie cât mai îndepărtată! 

— Deci nu voi scăpa niciodată din Eski Sarai? Doar că într-o zi 
mă voi întoarce pe dealul ce domină piața de sclavi unde m-ai 


405 


- HAREM - 


adus? 

— Unde soarta te-a adus pentru mine spuse el. 

Era alarmat de amărăciunea din vocea ei. 

— Te simți, bine, rusoaica mea mică? o întrebă el. 

— Mi-am pierdut pofta de mâncare. 

— Să chem medicul să-ți prescrie un elixir? 

— Muomi are grijă de mine, Stăpâne. Îmi voi reveni în curând. O 
dată cu primăvara. 

Vântul de miazănoapte vuia ca un dijnn printre zidurile de 
piatră, şi Suleiman se înfioră. 

— Trebuie să ai mai multă grijă. 

— Nu te îngrijora, Stăpâne. Câteva dureri sunt de aşteptat când 
îmbătrâneşti... 

Suleiman nu putu suporta să se mai gândească la posibilul ei 
sfârşit. 

— Am vorbit cu Rustem, spuse brusc. Despre succesiune. 

— Ce-ai hotărât, Stăpâne? 

— Când va veni ziua, vor fi anunțați amândoi. Să hotărască 
Allah. 

— Dacă sunt anunţaţi amândoi, Allah nu va avea nici un cuvânt 
de spus. Baiazid va lua tronul. 

Se întoarse la fereastră şi îl apucă de umeri. 

— Ajută-mă până la divan, Stăpâne. 

El o îmbrăţişă, cu o durere adâncă în piept. Te rog, nu mă 
părăsi, rusoaică mică. Nu mai pot trăi fără tine! Eşti singurul 
lucru care a dat sens vieții mele. Mi-am ucis cel mai bun prieten şi 
mi-am executat fiul pentru a apăra sultanatul Casei Osmanlâilor. 
Dar nu am trădat niciodată dragostea pentru tine. E singurul 
lucru din inimă care ştiu că a fost bun şi adevărat. Lasă-mă să 
mai am asta încă un timp. Nu pot trăi fără. 

Nu mă părăsi, rusoaică mică, nu mă părăsi. 

Muomi fusese lângă ea când căzuse. 

Hürrem se aventurase pe balcon să asculte privighetorile şi să 
privească dincolo de Bosfor, cum făcea în fiecare dimineaţă. 
Deodată ţipă şi Muomi o prinse în brațe. Celelalte slujnice alergară 
s-o ajute, dar când o aşezară pe divan era deja inconştientă, cu 
respirația întretăiată. 


Galata 


Ludovici primise o chemare urgentă la o întâlnire cu Abbas în 
casa evreiască. Abbas întârzia. Când sosi, în sfârşit, nu arăta prin 
nimic ce anume era atât de urgent. După saluturile uzuale, cei 
patru paji îl ajutară să se aşeze. Rămase tăcut, cu atenția fixată 
asupra prăjiturilor de pe tava de argint din fața sa. Când acestea 
dispărură, îşi spălă degetele în bolul ținut de un alt servitor de-al 
lui Ludovici. Râgâi politicos într-o batistă de mătase scoasă din 
nenumăratele cute ale veşmintelor. 

— Am primit mesajul tău, zise Ludovici. 

— Eşti nerăbdător, spuse Abbas. Ai trăit printre musulmani 
atâția ani şi tot n-ai învăţat încă arta simplă a răbdării. 

— Mesajul tău spunea că e ceva urgent. 

Abbas oftă. 

— Da, problema e urgentă. Urgenţă de ore, nu de minute. 
Speram să savurez întâlnirea noastră. Probabil că va fi ultima. 

— Ce s-a întâmplat? 

Abbas se aplecă în față, sprijinindu-şi coatele pe genunchi. 

— Stăpâna Hürrem, Cea Care Râde, e pe moarte. 

— Eşti sigur? 

— E bolnavă de multe luni. Acum stă în pat şi miroase a 
moarte. Mirosul acela nu greşeşte. L-am simțit de multe ori. 

— Dar cum mă afectează pe mine treaba asta? Unde e urgenţa? 

— E vorba de Julia, Ludovici! Trebuie s-o trimiți departe de 
Istanbul. Acum! 

— N-o voi trimite niciodată. 

— Pentru numele lui Dumnezeu, Ludovici. Jur că o paşte o 
mare primejdie în acest oraş! 

— Nu voi renunţa la ea. 

— Nici nu trebuie. Ştiu că ai proprietăți în Cipru. Ia-o cu tine 

acolo! 

— Ofensa de care te temi a fost cu douăzeci de ani în urmă. În 
ciuda celor ce spui, Suleiman trebuie s-o fi uitat deja. Nu voi 
renunța la tot ce am construit aici, ca să alerg spre nişte umbre! 

— Poate c-a uitat-o, dar când va afla că trăieşte, va fi obligat de 
datorie şi mândrie, să mă pedepsească pe mine şi pe ea! Crezi că 
va ezita să dea porunca de execuţie —- mai ales acum? Va trimite 
călăul după ea, chiar şi în Comunita Magnifica! Sau crezi că se 
teme de bailo-ul Veneţiei? 

— Nu voi renunța la tot ce am construit aici. 

— Pentru numele lui Dumnezeu, scoate-o din Istanbul! Hürrem 
a scris totul pe hârtie cu mâna ei. S-a jurat că scrisoarea îi va fi 
predată marelui vizir la moartea ei. 

— În ce scop? 

— Are motivele ei. 

— N-o voi trimite pe Julia de aici. 

— Atunci pleacă şi tu cu ea, dacă trebuie! 

Ludovici se aplecă în față şi scutură din cap. 

— Să las tot ce am construit pentru nişte fantome! Uită-te la 
mine, Abbas. Prietenul tău, bastardul. Bietul bastard orfan al 
tatălui meu. Nu am fost bun de togati, pentru înalta societate 
venețiană. Aşa că am venit aici şi în fiecare zi de atunci mi-am 
savurat răzbunarea îndesându-le-o pe gât ca pe monedele de aur! 
Aici se închină în fața mea! 

— Nu de nişte fantome trebuie să fugi, Ludovici. Dar dacă toate 
astea înseamnă atât de mult pentru tine, atunci alege: preţiosul 
tău imperiu de depozite şi corăbii sau Julia! 

Abbas tuşi. Din piept îi ieşi un sunet spart, dogit. Îşi duse 
batista la buze şi când o îndepărtă Ludovici observă o pată roşie, 
umedă. 

— Scuză-mă. În unele zile tusea mă supără mai rău. 

Ludovici rămase tăcut multă vreme. Abbas aşteptă şi nu făcu 
nici o încercare de a-i întrerupe gândurile. 

— Bine, spuse Ludovici, voi face cum îmi ceri. Dar acum fă-mi o 
favoare. 

— Dacă-mi stă în putere. 

— Caravelele mele pot intra şi ieşi când vor prin Dardanele. Nu 
sunt cercetate niciodată. Bacşişul către Rustem este o plată 

frumoasă pentru acest privilegiu. Daca iau pasageri la bord, 
aceştia au călătoria sigură. 

Îl strânse pe Abbas de braţ. 

— Vii şi tu. Dacă Hurrem o trădează pe Julia către Suleiman, te 
trădează şi pe tine. Pleacă de aici, acum! Măcar îţi vei trăi ultimii 
ani în pace! 

Abbas privi aiurea. Pace? Există aşa ceva? 

— Unde? 

— Mâine în zori, la Galata. Una din caravelele mele va fi acolo. 
Va avea pavilion venețian, dar leul va fi cu capul în jos. Căpitanul 
va avea porunci clare. Doar urcă la bord şi treci sub punte. 

Abbas se întrebă cum ar fi să fie liber din nou. 

— Unde ne trimiţi? În Cipru? 

— Acolo nu sunt palate, Abbas. Doar podgorii şi livezi de 
măslini. Te rog. Aşa cum tu doreşti siguranța Juliei, şi eu doresc 
siguranța ei, dar şi a ta. 

Abbas încuviință. 

— Mulţumesc, murmură el. 

Tuşi din nou, strâmbându-se la durerea simțită în piept. Bătu 
din palme şi imediat, surdo-muţii se repeziră să-l ridice în picioare. 
Când fu ridicat Abbas se rezemă de ei, gâfâind din pricina 
efortului. 

— La revedere, Ludovici. 

Execută o temenea delicată. 

— Mâine în zori. 

— Da, începutul unei zile noi, poate. Se opri la uşă şi se 
întoarse spre Ludovici. Dacă nu sunt acolo spune-i la revedere 
Juliei din partea mea. 

Şi apoi plecă. 


Topkapi Sarai 


— Muomi. 
Vocea lui Hurrem nu mai era decât o şoaptă. Muomi îşi apropie 
urechea de buzele ei ca să-i prindă vorbele. 
— Da, Stăpână. 
— ...Răzbunare. 
— Da, Stăpână. 

— Eu... mor... dar, după aceea... Suleiman... va veni... la tine. 
— Ce trebuie să-i spun? 

— Tot ce... l-ar durea... mai mult. 

Muomi zâmbi. 

— Da, Stăpână. 


Pera 


Julia nu-l văzuse niciodată astfel pe Ludovici. Se prăbuşi în 
scaunul de stejar de la biroul său cu umerii căzuți. Îşi mângâia 
barba căruntă, cu mintea dusă cine ştie unde. 

Aşteptă răbdătoare să vorbească. Ce poate fi? se întrebă ea. 
Apoi decise: e vorba de Abbas. Şi erau veşti proaste. 

— Te trimit de aici, zise el deodată. 

— Stăpâne? 

— Trebuia să fi făcut asta cu ani în urmă. E pentru siguranța 
ta. 

Ea fu copleşită de un val de indignare. Din nou era doar un pion 
plimbat pe Mediterană, după plăcerea unui bărbat. 

— De ce-aş fi în primejdie? 

— Sultanul poate afla că eşti aici. 

— Dar asta a fost demult... 

— Abbas e sigur. Nimic nu e uitat. În curând marele vizir va şti 
şi sultanul va fi obligat să reacționeze. 

Ludovici stătea cu spatele la fereastră. În spatele lui se contura 
pe cer Hubbealti de pe Promontoriul Seraglio. E ca o schiță subtilă 
a dilemei lui, gândi Julia. Puterea Divanului îl urmărea peste tot. 

— Unde vrei să merg? 

— Am proprietăţi în Cipru. Vei fi bine îngrijită. 

Julia încercă să-şi închipuie. Altă vilă, singuratică, nişte vii, 
câțiva servitori, poate câteva cărți şi broderia ca să-i ocupe timpul. 
O mânăstire din toate punctele de vedere. Era inacceptabil. 

Privi către Ludovici şi realiză că i-ar fi dor de el. Când se 
întâmplase asta? Cu Abbas fusese avântul tinereţii, primejdia 
aventurii; cu Sirhane fusese descoperirea plăcerii şi, da, îşi spuse, 
un fel de a scăpa de nevoia de bărbați, o răzbunare coaptă, dulce. 
Abia după moartea Sirhanei începuse să-l vadă pe Ludovici aşa 
cum era: un bărbat muritor, care o iubea probabil mai mult decât 

se pricepea s-o arate. Deşi era soțul ei, niciodată nu i se dăruise 
aşa cum făcuse cu Sirhane, sau chiar cum o făcuse odată cu 
Abbas; dar el devenise tovarăşul ei, şi putea să ajungă chiar 
prietenul ei. Va duce dorul căldurii trupului lui, istețimii lui, 
hotărârii lui. Nu, hotărât. Nu pot trăi fără el acum. 

— Vrei să plec? îl întrebă. 

— Nu, răspunse Ludovici. E ultimul lucru pe care l-aş dori. 

— Atunci nu voi pleca. 

— Nu înţelegi, Julia. 

— Înţeleg perfect. Dar nu vreau să te părăsesc. 

El o privi tulburat.. 

— De ce? 

— Poate că am ajuns să țin mult la tine. 

— Ce? 

Buzele Juliei schițară un surâs slab, trist. 

— E atât de greu de crezut? 

— Da. Da, este. Nu m-am aşteptat să aud vreodată asta. 

— Dacă vii cu mine, plec. Dacă nu poți pleca, rămân aici. Am 
hotărât. 

Ludovici se ridică şi merse la fereastră, cu spatele la ea. Corpo di 
Dio! Aşteptase atâta timp un semn de pasiune din partea ei, încât 
acceptarea calmă de astăzi îl luase complet prin surprindere. Nu 
ştia ce să facă sau să spună. Se resemnase să renunțe la ceva ce 
nu posedase cu adevărat niciodată; şi acum... 

— Nu ştiu ce să spun. 

Auzi foşnetul fustelor ei şi îi simți mâna pe brațul său. 

— Ce vei face? 

— Nu pot risca să te las aici. 

— Atunci vii? 

— Da. Poate c-o să-mi placă Ciprul. Voi culege struguri şi mă 
voi bronza şi voi face riduri la soare. 

— Nu. Prea sună a Ludovici. 

— Voi lăsa conducerea afacerilor pe mâna oamenilor mei de 
încredere. Dacă Abbas se înşală, după câteva luni ne putem 
întoarce la palat. Dacă are dreptate — atunci... Poate că venețianul 
renegat şi bastard a dovedit oricum ce avea de dovedit. 

Se întoarse spre ea. Julia zâmbea. 

Îşi aminti cum o văzuse prima dată, cu Abbas, în Biserica Santa 

Maria dei Miracoli. O viziune de catifea, aşa o descrisese o dată 
Abbas. Nu mai era îngerul de atunci. O schimbaseră vârsta, 
păcatul şi slăbiciunea morții. 

Dar el tot o iubea, aşa cum făcuse mereu. Şi acum, în sfârşit, ea 
îl voia. Ceea ce, până la urmă, era destul. 


99 


Abdulah Ali Osman, medicul personal al lui Suleiman, era un 
om nefericit. Suleiman îl supraveghea de pe divan, cu o expresie ce 
părea feroce din pricina disperării. 

— Trebuie să-i prescrii ceva. Dacă moare, te fac răspunzător. 
Vei savura din plin următoarele răsărituri de soare dintr-o nişă a 
zidului de la Ba'ab i Hümayun. 


Ali Osman atinse covorul cu fruntea. 

— Cum spui, Stăpâne. 

Doamne, ajută-mă în nenorocirea mea! 

O gardă de eunuci cu iataganele scoase îl escortară prin porțile 
mari de stejar şi fier către sanctuarul scufundat în tăcere al lui 
Hürrem. Trecură printr-o curte străjuită de coloane de marmură şi 
urcară scările înguste de piatră care duceau la apartamentele 
Stăpânei. 

Pe când treceau prin imensa sală de audienţe, medicul nu-şi 
îngădui nici măcar o privire către vazele Ming de porțelan sau 
către oglinzile venețiene sau cădelnițele împodobite ce atârnau ca 
nişte fructe din tavanul împodobit. Frica îi întoarse ochii spre 
interior. De ce nu-l lăsase Allah pe lume în alte vremuri, în care 
sultanul să nu-şi iubească femeile atât de mult! 

Două şiruri de eunuci străjuiau calea spre dormitor, aşa încât 
nu putea vedea nimic dincolo de ei; dar ştia că era acolo; prezența 
ei, foiala care o înconjura umplea încăperea. Gărzile care îl 
aduseră se opriră deodată, lăsându-l să înainteze singur. 

Nimeni nu spunea nimic şi el se întrebă ce să facă. 

Deodată, o mână apăru printre cele două rânduri de eunuci, 
palidă şi flască, sprijinită de încheietură de degetele boante, de 
abanos, ale unui eunuc anonim. Probabil, Kislar Aghasi, gândi el. 

Mâna aceasta, ştia, era tot ce avea voie să examineze. Ali Osman 
păşi înainte. 

Apucă mâna, aproape cu evlavie, deoarece ştia că era singurul 
bărbat întreg, în afară de sultan, căruia i se îngăduise vreodată s-o 
atingă, de când intrase pe poarta Haremului. Era mâna unei femei 
bătrâne acum, desigur, cu umflături pe pielea de culoarea cafelei 
ce învelea oasele. Căută bătaia pulsului, aprecie temperatura 
pielii, care îi putea spune ceva despre căldura organelor interne. 
Apăsă vârful degetelor, uşor, încercând circulația sângelui. 

— Inima bate foarte încet, vorbi el pentru sine. Corpul se 
răceşte, pregătindu-se de moarte. 

Trebuia să se grăbească. Trebuia să prepare un elixir care, să-i 
revigoreze organele şi să-i accelereze sângele. Nu-şi dorea deloc să 
privească răsăritul din nişa de la Ba'ab i Hümayun, indiferent cât 
de frumoasă era priveliştea. 


— A... plecat... prostul acela ... bătrân? 

— Da, răspunse Abbas. 

Gărzile ieşiră din încăpere. Erau singuri. Ciudat cum o putuse 
uri atâta timp, se gândi Abbas şi totuşi acum îi admira curajul cu 
care întâmpina moartea. 

— Da, a plecat. 

— N-aş avea... încredere în el... nici să-mi taie unghiile de la 
picioare. 

— Ai dreptate, Stăpână. 

Albul ochilor ei nu mai era alb; globii erau pătați cu galben şi 
scufundați în orbite. Parcă i se împuţina carnea pe ea, văzând cu 
ochii. Nici un elixir, nici o licoare n-ar mai putea-o salva, hotări 
Abbas. Mirosea a moarte. 

Buzele ei se crăpară într-un surâs. 

— Deci... o să mă... vezi moartă... până la urmă, Abbas. Cred 
că-ți... face... plăcere. 

— Da, Stăpână, zise Abbas. 

— Candoarea ta e... atât de... odihnitoare... toți ceilalți îmi 
spun... c-o să trăiesc. 

— Aş spune că se înşală amarnic, Stăpână. 

Hürrem îşi întoarse privirea către el, încet. 

— Mai am... încă o misiune... pentru tine. 

— Nu prea aş putea spune că mai eşti în poziția de a porunci, 
Stăpână. 

— Vrei... scrisoarea? 

Abbas se abținu cu greutate. 

— Împacă-te cu Allah, Stăpână. Afacerile lumii nu vor mai fi 
treaba ta, în curând! 

Nu ştiu cum, Hürrem râse. Hohotele se transformară într-un 
acces de tuse care o lăsă fără vlagă pentru câteva minute. În cele 
din urmă îşi reveni şi şopti: 

— Ai dreptate, Abbas. Muomi... are scrisoarea. l-am poruncit... 
să ţi-o dea. 

— Deci scrisoarea există, într-adevăr? 

— Sigur. Niciodată... nu fac ameninţări goale. Dar nu sunt... o 
femeie... răzbunătoare. Mergi... în pace... Abbas. 

Să putrezeşti în iad gândi Abbas. 

Se ridică să plece. În seara asta, era sigur, vrăjitoarea va muri. 
lar în zori el va fi pe o caravelă, plutind pe Marmara Deniz, în 
sfârşit liber. În sfârşit. 

Dar pe când se întorcea să plece, o auzi şoptind: 

— Tu nu-i... urăşti... pe turcii ăştia? 

Oare chiar spusese asta? Abbas se aplecă mai aproape de ea şi 
simţi în nări mirosul de descompunere. 

— Stăpână? 

— Ce mi-au... făcut. Şi... ţie. Nu-i... urăşti? 

— Şi oasele mă dor de atâta ură. 

Hürrem închise ochii. Efortul de a vorbi o epuiza. 

— Au făcut din mine... o sclavă... şi din tine un... măscărici. 

Chiar şi pe moarte fiind, gândi Abbas, nu-şi pierde vremea cu 
false delicatețuri. 

— Tu nu ai vrea... o... răzbunare? 

— La ce te gândeşti, Stăpână? 

— Mă gândesc... la Selim... ca viitor Sultan. 

— Asta nu se va întâmpla niciodată! 

— Cine poate şti... ce se va întâmpla... Abbas? Poate că... mai 
poți fi... încă folositor. 

Încercă să-şi umezească buzele. Erau crăpate şi un firişor de 
sânge îi curgea din ele. 

— Te-am... transferat în... serviciul fiului meu. Poate că... mă 

vei putea... ajuta în această... ultimă încercare. 

Închise ochii iarăşi, şi peste câteva clipe dormea. Acum părea 
atât de fragilă şi de vrednică de milă, cugetă el. Ca păpuşa de 
cârpe a unui copil, aşezată pe o pernă. Cum de îl putuse îngrozi 
atât de tare? 

Şi de unde găsea în el atâta simpatie pentru ea, atât de târziu? 

— Te voi ajuta, murmură el şi de data asta nu e nevoie să mă 
sileşti, voi face bucuros tot ce pot. 

leşi, închizând cu grijă uşa în urma sa. 

Marea Marmara 


— De ce n-a venit? întrebă Julia. 

Ludovici se aplecă peste parapetul caravelei, privind cum 
cupolele şi spiralele marelui oraş dispăreau lent în aburul 
dimineții. 

— Nu ştiu. Niciodată n-am putut înțelege rațiunea faptelor lui 
Abbas. 

— Dar a spus că va veni. 

— A lăsat loc şi pentru posibilitatea de a nu veni. 

— Crezi că e încă în viață? 

Ludovici se întoarse spre ea. 

— Iscoadele mele de la Poartă vor afla. Dacă l-au ucis, atunci 
am făcut bine că n-am mai amânat nici o clipă, iar dacă e sănătos 
şi a ales să rămână... ei bine, atunci nimic nu-i va putea 
zdruncina hotărârea. 

Apa lucea în vălurele de aur, pe măsură ce soarele apărea de 
după orizont. Caravelele prinseră în vele briza dimineţii, alunecând 
pe lângă şiragurile de insule, către Dardanele şi Mediterana. Julia 
îşi aduse aminte de cealaltă dimineață, când zărise pentru prima 
dată oraşul ce-i fusese închisoare şi din care scăpa acum. Trecuse 
o viață. Nu putea să creadă că nu va mai vedea niciodată acest 
orizont înțepat de minarete şi cupole. 

— Mă voi ruga pentru el, spuse Julia. 

Îşi puse mâna peste a lui Ludovici. Briza era sărată şi 

înviorătoare. Îşi luă rămas-bun, în gând, de la Abbas şi Sirhane şi 
simți cum trecutul i se desprindea de suflet, ca o piele veche şi 
veştedă. 


Topkapi Sarai 


Hürrem murea. 

Lucrul îi fu evident de când intră pe uşă. Stătea rezemată pe 
perne; Muomi îi împletise perle în păr şi o îmbrăcase într-un 
caftan din cea mai albă mătase, ca pe o concubină pregătită 
pentru prima ei noapte în patul sultanului. Era o parodie jalnică a 
tinereții ei, şi Suleiman simți nevoia de a striga din răsputeri, când 
o văzu. Ce-i făcuseră? Nu mai aveau nici un pic de respect? Sau 
era vreun soi de glumă macabră? 

Aproape că n-o mai recunoştea. Carnea îi dezvelise oasele, şi 
trăsăturile care îi erau familiare dispăruseră. Părea că nu mai e 
decât un craniu cu un înveliş din piele translucidă, iar trupul 
împuţinat şi fragil îi amintea de o păpuşă. 

Muomi şi Abbas stăteau ghemuiţi lângă ea, cu chipurile 
exprimând teamă. Pentru propriile capete, fără îndoială, îşi zise 
Suleiman. 

Doamne Sfinte, chiar murea! 

— Rusoaică mică... şopti el. 

Ceilalți se îndepărtară de pat. Suleiman se aşeză pe marginea 
saltelei şi îi luă mâna. Era rece ca marmura. 

— Nu mă părăsi, murmură Suleiman. 

— Sunt liberă, Suleiman. 

Vocea ei îşi pierduse orice drăgălăşenie; avea o notă răguşită, 
metalică. 

— Nu mă părăsi. 

Gura ei se strânse ca un arc. 

— Prostule. 

Suleiman îşi apropie mâna ei de buze şi îi sărută degetele, uşor. 

— Te iubesc, rusoaică mică. 

— Te cred... că mă iubeşti. Viața a fost... crudă cu tine, 
Suleiman. Dar... ai meritat-o. 

Ceva, adânc în stomacul lui, îngheță. Se întrebă dacă o auzise 
bine, dacă-i înțelesese vorbele. 

— Ce spui? 

— Spun... să te înghită ladul. 

Suleiman o privi îngrozit. Îi lăsă mâna repede, de parcă tocmai 
i-ar fi spus că are ciumă, şi se ridică în picioare. Se întoarse către 
femeile din jurul patului. 

— Afară! leşiți afară cu toţii! 

Muomi şi celelalte gedicli se zoriră afară. Numai Abbas ezită, 
chipul său exprimând surpriză şi confuzie. 

— leşi afară! repetă Suleiman. 

Uşa se închise şi rămaseră singuri. 

Când se întoarse către Hürrem, aceasta rânjea; da, rânjea, 
gândi el, căci nu-l putea numi zâmbet. Buzele îi dezveleau dinții, 
într-o imagine sugerând parcă triumful morții. 

— Rusoaică mică... 

— Nu sunt... rusoaica ta mică. Nu te-am iubit... niciodată. În 
fiecare zi a vieții mele... te-am urât... până când m-au durut dinții 
de puterea urii din mine. 

Suleiman se rezemă de coloana de aur sculptat a baldachinului, 
căutând sprijin. 

— Eşti bolnavă. Nu voi da atenţie celor ce spui, zise el, tare. 

— Am fost prizoniera ta... nu puteam... decât să mă supun. 
Dar... oh ... cum te-am mai urât! 

Suleiman îşi astupă urechile, disperat. 

— Nu vreau să mai ascult aşa ceva! 

— Te-ai întrebat... vreodată... de ce e Baiazid... un războinic atât 
de înfocat? Pentru că este... fiul... lui Ibrahim! 

— Nu! E imposibil! 

— Te-ai încrezut... atât de mult în el... prostule nu te-ai întrebat 
niciodată ... ce-a făcut când s-a întors din Egipt. 

— Nu! 

— Aşa că... acesta este darul meu... testamentul meu... pentru 
neamul Osmanlâilor. Alege, Suleiman! Selim... sau fiul... unui 
grec! Te blestem... şi blestem pe toți sultanii... care vor veni după 
tine... până când Imperiul vostru... va ajunge numai... ruine şi 
amintiri! 

— Încetează! TE ROG! 

— Cum... te mai urăsc! 

— NUUUUUUUI! 

O apucă de umeri şi o scutură cu putere. 

— Mă iubeşti! Spune! Mă iubeşti! 

Privi în ochii ei şi văzu cum i se stingeau luminile. O sclipire, ca 
o lumânare în bătaia vântului, apoi beznă. Suleiman îşi ridică 
privirile spre cer şi strigă. Apoi o aruncă înapoi pe pat, cu toată 
puterea. Hürrem rămase ghemuită pe o parte. 

— NUUUUUUU! NU E ADEVĂRAT! 

Îi smulse panglica din păr şi perlele se risipiră pe podeaua de 
marmură, iar el se trezi având între degete şuvițe de păr, smulse 
din rădăcină. 

— Nuuuuuuu! 

Apucă un scaun şi îl aruncă în oglinda venețiană, văzându-şi 
propria imagine spartă în o mie de cioburi. 

Apoi fugi din încăpere. 

Când Abbas îl găsi mai târziu, stătea ghemuit în pat, plângând 
ca un copil. Servitorii ieşiră îngroziți, nici unul neştiind ce să facă. 
Rămase astfel trei zile, plângând şi vorbind cu fantomele ce-i 
înconjurau patul şi când, în cele din urmă îl chemă pe Abbas, fu 
pentru a-i porunci ca iatacurile ei să fie închise şi pecetluite, astfel 
încât niciodată să nu mai trebuiască să intre într-o odaie în care 
auzise vreodată râsul sau îi simțise îmbrățişarea. 


PARTEA A ZECEA 
VÂNTUL DOMNULUI 
101 


Amasya, 1559 


Călăreţii goneau unul spre celălalt cu toată viteza, copitele 
cailor duduind pe pământul moale, azvârlind noroiul în spate în 
bulgări mari. Primul călăreț îşi aruncă lancea şi inamicul lui 
încercă să se ferească, aplecându-se spre partea de unde bătea 
vântul a calului, dar prăjina îl ajunse şi îi ricoşă pe spate. Călăreţii 
de pe marginea arenei izbucniră în aplauze. Muzica tobelor şi 

trompetelor se înteți. 

— Sssst, făcu Baiazid, liniştindu-şi armăsarul arab, care se 
agita şi azvârlea din copite, speriat de gălăgia din jur. 

— Încă trei puncte, rânji Murad. O zi bună pentru albaştri. 

— În curând s-ar putea să aruncăm lănci adevărate, spuse 
Baiazid. 

Zâmbi misterios şi se întoarse spre centrul arenei către cei doi 
călăreți ai Verzilor. Când se apropiară, Murad văzu cum prima 
suliță, aruncată prea devreme, trecu fără nici un rezultat pe lângă 
capul prințului lipit de coama armăsarului. Baiazid îşi mână calul 
brusc spre dreapta şi celălalt călăreț trebui să se retragă rapid 
spre a evita coliziunea. 

Baiazid îşi struni calul, care se învârti imediat. Înainte ca 
adversarul său să înțeleagă ce se întâmpla, ajunse în spatele lui şi 
sulița sa îl lovi între omoplați. Omul strigă de durere şi se ghemui 
în şa. 

Soldații din jurul lui Murad se înălțară în scări şi aclamară. 

Baiazid călări spre ei şi ceru altă suliță de la pajii care se 
învârteau printre picioarele cailor. Chipul său era îmbujorat şi 
triumfător. Rânji în barbă şi îi făcu semn lui Murad. 

— Ei, ce spui, Murad? 

— Spun că e vremea să plecăm şi să tăiem o felie din Budinca 
de Malt. 

Baiazid râse. Un nou vuiet de urale răsună în jur, când alt 
component al echipei reuşi o lovitură frumoasă cu sulița de lemn, 
trimițând un „Verde” de-a berbeleacul în noroi, cu sângele curgând 
pe față. 

Astăzi erau invincibili. Nu puteau pierde. Era pur şi simplu 
imposibil. 


Era de-acum o femeie în vârstă. Baiazid o găsise în grădina 
Haremului, în chioşcul cel roz. Pavilionul de lemn era înconjurat 
de un şir de coloane sculptate şi avea pereţii pictați în modele de 
frunze aurii. Ferestrele şi uşile dădeau spre o grădină de trandafiri 
în floare, cu boboci roz şi portocalii. 

Se afla singură în pavilion şi liniştea nu era tulburată decât de 
zgomotul sec al mătăniilor pe care le învârtea pe degete, în timp ce 
buzele i se mişcau încet, şoptind rugăciunile lui Mahomed. Purta 

un caftan de mătase roşie ca rubinul, brodat cu fir de aur, şi o 
jachetă de postav imaculat, căptuşită cu puf de lebădă. Faţa îi era 
ascunsă de un văl de muselină, dar Baiazid vedea ridurile adânci 
din jurul ochilor care îi trădau vârsta. Anii nu fuseseră îndurători 
cu Trandafirul de Primăvară. Nu-i mai rămăseseră decât spinii. 

— Ce vei face, Baiazid? 

— Ce pot face, Doamnă? Suleiman nu mi-a lăsat altă alegere. 
Totuşi, problema mea e în legătură cu Selim, nu cu tata. 

— Te înşeli. 

Baiazid îşi plecă ochii şi nu-i răspunse. Era frumos aici, în 
grădină şi aerul era parfumat de mireasma tufelor de trandafiri 
care înconjurau pavilionul. O zi prea frumoasă pentru discuții 
despre vărsări de sânge. 

O gedigli turnă şerbet într-un pahar de cristal şi Gulbehar sorbi. 

— Orice aş face, va fi război, spuse Baiazid. 

— Din cauza lui Selim? 

— Problemele Casei Osmanlâilor nu încep şi nu se termină cu 
Selim. Strănepoţii celor ce l-au urmat pe Fatih la Istanbul ne 
privesc acum din corturile lor din Anatolia şi îşi văd tribul de hagi 
condus chiar de cei pe care i-au supus strămoşii lor. Din triburi 
ne-am trezit cu o armată de birocraţi care îşi văd domeniile 
conduse de proprii lor robi creştini. Tatăl meu a uitat de pieile de 
oaie ale înaintaşilor săi. Acestea se învechesc în casele sale de 
comori, în timp ce un vizir bulgar impune taxe până şi pe iarbă şi 
pe trandafiri şi alungă proprietarii de pe domeniile lor, în timp ce 
el îşi umple buzunarele! Totul e numai bacşiş, bacşiş! Unde sunt 
kanunurile lui Suleiman, cum că orice promovare se va face numai 
pe merit? El şi-a făcut nişte legi frumoase, în schimb, şi-a uitat 
poporul. Adevăraţii Osmanlâi trăiau în corturi şi administrau 
imperiul din şa, nu întinşi pe divane de mătase şi numărând 
bijuterii! 

Gulbehar învârtea mătăniile pe degete, clic-clic-clic. 

— Ţii minte când a fost ucis Mustafa, Baiazid? Ţii minte ce 
spuneau ienicerii? „Speranța noastră a murit o dată cu Mustafa”. 

— Ţin minte. 

— Avem nevoie de alt Mustafa. Puse mătăniile deoparte şi se 
uită la el. Tu, Baiazid. Îi semeni atât de mult. Călăreşti, ştii să 
lupti, eşti conducător. Eşti un adevărat războinic. 

— Dacă şi tatăl meu ar fi gândit astfel... 

— Suleiman a fost stăpânul meu timp de mulţi ani, dar, sincer, 
nu-l mai recunosc, în cel care a devenit. A uitat că este un 
războinic. Uite ce ţi-a făcut ţie! Te-a jignit, te-a exilat aici, la 
Amasya aşa cum a făcut şi cu fiul meu. Aproape că i-a dat tronul 
fratelui tău gras şi beţiv. 

— Aşa e, Selim l-a înşelat cumva. Cu Selim trebuie să mă 
socotesc. 

— Ba nu, cu Suleiman. Ai grijă! 

— Sincer să fiu, nu-l iubesc, Doamnă. Dar este tatăl meu şi 
Sultanul meu. 

— Acestea erau şi cuvintele fiului meu. 

Gulbehar se întoarse la mătănii şi la rugile-i mute. 

— Ştie doar, ce om e fratele meu. N-are nici un sens... 

— N-avea nici un sens să-mi omoare fiul. Dar a făcut-o. Ai grijă, 
Baiazid. Mergi cu Allah. 

Îi întinse mâna. Baiazid i-o sărută, apoi plecă. 

Să se ridice împotriva lui Suleiman? Nu, era de neimaginat. 
Gulbehar era doar o femeie bătrână şi acră. Suleiman îi punea la 
încercare zelul şi atât. Trebuie să-şi dea seama că nu-l mai poate 
lăsa pe Selim la Manisa, la doar cinci zile călare de Istanbul. În 
timp ce el trăia într-un exil mascat la o lună de zile depărtare de 
capitală. Selim se jurase că-l va ucide dacă lua tronul. Ce altceva 
putea face? Trebuia să-l înfrunte. Aceasta era calea şi tradiţia. 
Tatăl său îl va înțelege precis. 


Topkapi Sarai 


Suleiman îl studia gânditor pe marele vizir, în timp ce stătea pe 
tron, nemişcat, cu excepția unui deget ce bătea darabana pe brațul 
aurit al tronului. Sultanul purta un caftan fără mâneci, purpuriu, 
cu dungi aurii, ca de tigru, căptușit cu blană neagră de samur, 
îmbrăcat peste roba de brocart verde. Smaraldele străluceau pe 
turbanul şi pe degetele sale. Dar cu toată măreţia sa, pare 
dărâmat, gândi Rüstem. De parcă n-ar mai fi rămas decât un cap 
cărunt şi zbârcit, deasupra unui maldăr de veşminte frumoase dar 
goale pe dinăuntru. Obrajii îi erau pudrați puternic, spre a-i 
ascunde paloarea. 

— A fost boala, murmură Suleiman. 

Rüstem se încruntă. 

— Stăpâne? 

Suleiman tresări, de parcă atunci şi-ar fi dat seama de prezența 
vizirului. 

— Ah, Rustem... 

— Vin de la Divan, Stăpâne. 

— Divanul? repetă Suleiman, parcă încercând să-şi amintească 
ce însemna noțiunea. 

— Am veşti rele, Stăpâne. 

— Baiazid? 

— Da, Stăpâne. 

Rüstem se simți din nou pe marginea prăpastiei; Suleiman, 
păru, o clipă, la un pas de nebunie; dar imediat deveni din nou 
lucid şi atent. Aşa era de când murise Hürrem. 

— l-a dat răspunsul ceauşului meu? 

— Da, Stăpâne. 

— Şi ce spune? 

— Replica lui a fost scurtă, Stăpâne. 

Scoase scrisoarea şi citi formulele uzuale de salut. 

— Apoi continuă astfel, Stăpâne: „Voi respecta poruncile 
Sultanului, tatăl meu, în toate privințele, cu excepția celor 
privitoare la relaţiile dintre mine şi Selim.” 

Suleiman scoase un strigăt slab, ca de animal căzut în capcană. 

— Era foarte bolnavă. N-a vrut să spună ce-a spus. 

— Stăpâne? 

Suleiman izbi cu pumnii în braţele tronului. 

— De ce mă sfidează? 

Ce altceva ar putea face? Cugetă Rüstem. Practic, l-ai 
surghiunit la Amasya, după moartea lui Hürrem. 

— Adună armată la Angora, spuse Rüstem. Se spune că 
locuitorii vin către el. 

— Cu ce intenţie? 

— Intențţiile lui par limpezi. Selim s-a plâns că a primit ca dar 
de la el o bonetă şi un şorț de femeie. Mesajul e cât se poate de 
clar. 

— Trebuie să oprim asta, Rustem. Câtă vreme trăiesc eu, 
trebuie să mi se supună! 

— Ar putea fi o cale, Stăpâne. 

— Spune. 

— Adu-l pe Baiazid la Kütahya. Dacă nu acolo, atunci la Konia. 
Dacă-l laşi la Amasya, practic îi dai tronul lui Selim şi Baiazid 
simte asta. 

— Trebuie să mi se supună! 

— Dacă insişti astfel, nu vom putea evita un război civil. 

— Ei sunt fiii mei. Încă n-am ajuns în mormânt! Trebuie să facă 
aşa cum spun eu! 

— Mă tem că nu-l vom putea convinge pe Baiazid să-şi înfrâneze 
mânia, Stăpâne. Riistem ezită. Întotdeauna am crezut că-l vrei pe 
Baiazid ca succesor. 

— Ai crezut greşit, Rüstem. Îmbătrâneşti. Probabil că bolile ţi-au 
slăbit mintea 

Rüstem atinse covorul cu fruntea. 

— Cum spui, Stăpâne. 

N-o să-l lase să vadă cât de greu îi era să facă salutul ăsta. Nu 
trebuia să lase pe nimeni să-i ghicească vreo slăbiciune. 

— Spune-i lui Selim că trebuie să plece la Konia, să păzească 
drumurile noastre din sud, spre Siria şi Egipt. Dă-i ca gardă pe 
Muhammag Sokolli, cu un regiment de ieniceri şi treizeci de 
tunuri. În acelaşi timp, îl vei trimite pe Pertew Paşa la Baiazid, să 
încerce să-l convingă să se întoarcă la Amasya fără întârziere şi să- 
i pretindă o declaraţie de loialitate şi supunere. Nu trebuie lăsați 
să târască Imperiul în război, câtă vreme eu sunt încă pe tron. 

— Cum spui, Stăpâne, zise Rustem. 

Se ridică încet şi ieşi şchiopătând. Suleiman e nebun! gândi el. 
Moartea lui Hürrem i-a zdruncinat mințile. Dar va face cum i-a 
poruncit sultanul. Succesiunea e treaba fiilor lui, nu a sa. Până 
atunci, el va fi mort. 


— Erai bolnavă, zise Suleiman către liniştea înconjurătoare. Nu 
ştiai ce vorbeşti. 

— Era febra din creierul meu, spuse Hürrem, nu eu. Diavolul 
vorbea. 

— Baiazid e fiul meu, spuse Suleiman. 

— Sigur că e fiul tău. Te-am iubit din toată inima. În plus, am 
fost bine păzită în Harem. Ibrahim n-ar fi putut ajunge la mine. A 

fost o minciună a Diavolului. 

— Mă iubeşti. Spune-mi că mă iubeşti. 

— Tu ai fost Stăpânul Vieţii mele. Te-am iubit întotdeauna, din 
toată inima. 

Suleiman întinse mâna către ea, s-o atingă; dar ea nu era acolo. 

Închise ochii şi îşi simţi obrajii scăldaţi de lacrimi fierbinţi. 
Lacrimi de durere şi de milă. Pentru propria sa inimă. O iubise 
treizeci şi cinci de ani, mai mult decât orice pe lume. Renunțase la 
Harem pentru ea, şi o făcuse împărăteasa lui. lar ea, cu ultimele 
cuvinte, îl condamnase la acest purgatoriu. 

Fusese boala, desigur. Precis fusese boala. 

Dar nu putea scăpa de amintirea aceea. Cuvintele îi fuseseră 
săpate pe creier, şi de fiecare dată, când credea că lacrimile şi 
postul i le alungaseră din minte, deodată îi auzea vocea, de parcă 
era în aceeaşi cameră sau chiar o vedea, întinsă pe pat, cu fața 
înspăimântător de albă, cu vocea aspră ca metalul: „Te urăsc, 
şoptea, te-am disprețuit dintotdeauna.” 

— Rusoaica mea mică, te rog ...! 

Deschise ochii, aşteptându-se, s-o vadă. Dar nu erau decât 
străjile palatului, surdomuţi, indiferenți la durerea sa, cu fețele 
împietrite. 

Rusoaică mică. 

Închise ochii din nou şi-şi aminti cum, o întâlnise prima dată, în 
curtea de sub iatacurile Sultanei Valide, în vechiul Eski Sarai; cu 
toca aceea mică şi verde prinsă în păr şi cu o încredere 
copilărească pe chip, mânuind acele şi aţa. Un copil nevinovat. Ea 
nu putea fi în stare de atâta ură. Satana vorbise cu buzele ei, îşi 
spuse; ea era deja în Paradis când el auzise vorbele acelea. 

Şi totuşi, nu putea fi sigur. Simțea îndoiala rozându-i 
măruntaiele ca un ulcer, zi după zi, tot mai rău. De aceea îl exilase 
pe Baiazid la Amasya. Asta îi asigura tronul lui Selim, desigur, dar 
mai bine un prinț Osmanlâi bețiv, decât să rupă linia pentru 
totdeauna, cu fiul unui trădător. 

Chiar dacă era un trădător pe care-l iubise. 

Capul îi căzu pe spate şi ura îi umplu venele de pe gât şi de la 
tâmple. 

— Fii blestemat, Ibrahim! strigă el spre cupola tăcută. Fii 
blestemat! 

Să fii blestemată Hürrem. Dar nu putu rosti cu voce tare 
ultimele cuvinte, nici chiar acum Ar fi însemnat că întreaga sa 
viață nu făcea doi bani. 


102 


Angora 


Primăvara, Cappadoccia e plină de flori sălbatice, ploile 
transformă stepele pârjolite într-un curcubeu de culori. Baiazid 
călărea împreună cu ofițerul gărzii sale, Murad, de-a lungul unui 
pârâu, printre şiruri de plopi înalți şi câmpuri de rapiță ce se 
întindeau în toate părțile, până la dealurile îndepărtate, pline de 
margarete. 

Ajunseră pe creasta colinei şi priviră în vale. Armata lui Baiazid 
îşi întinse tabăra în afara oraşului, la poalele turnurilor mărețe ale 
Cetăţii Hisar. Baiazid simți muşchii fierbinți ai armăsarului său 
arab înfiorându-se sub el, de parcă i-ar fi simțit emoția. Tabăra era 
la rugăciune; oamenii erau aliniați în şiruri, în genunchi. 
Turbanele se mişcau la unison, sus-jos, sus-jos, sus. 

În ultimele săptămâni veniseră de peste tot. Erau kurzi în 
şalvari largi cu brâie late, stacojii în talie, purtând fesuri de lână în 
loc de turbane; bandiți turkmeni cu căciuli de blană şi cârlionți de 
lână atârnându-le peste trăsăturile plate, asiatice; spahii cu tenul 
ca pruna, care dezertaseră din oastea Porții, plecând către noul 
Mustafa; proprietari de domenii ce fuseseră deposedațţi, cu 
armurile pestrițe şi coifurile conice desenate pe cerul mov. 

Acum erau douăzeci de mii, cât o armată tradițională, fermierii 
şi războinicii nomazi ai căror părinți cuceriseră stepele pentru 
Osmanlâi, adunați din nou pentru a înfrunta noile armate 
compuse din creştini ale stăpânilor lor. Erau gata să meargă 
împotriva lui Selim şi, dacă era nevoie, împotriva ienicerilor şi 
spahiilor care-l apărau. 

Murad se întoarse către Baiazid şi rânji. 

— Ai aprins o nouă torță în Imperiu. Toţi vin acum către tine. 
Tu eşti acum viitorul lor. 

— Nu-i vom dezamăgi, răspunse Baiazid. Pot să-şi pună 

speranţele în Baiazid! 
Îşi îmboldiră caii şi coborâră panta, către tabără. 


Manisa 


Prințul moştenitor Selim era prost dispus. Baiazid aduna oaste 
împotriva lui, iar tatăl său refuza în continuare să ia atitudine. În 
schimb, i-l trimisese pe Sokolli şi tunurile lui şi porunca de a pleca 
la Konia, să-l înfrunte pe Baiazid. Nu era el Alesul? Atunci, de ce 
Suleiman stătea şi privea cum plimbă soarele umbrele pe pereți, în 
timp ce „Noul Mustafa” îşi aduna puterile la Angora, gata să-l 
ucidă? Era evident acum: fusese abandonat. 

Goli cupa de cristal şi bătu din palme pentru ca pajul să i-o 
umple din nou, din carafa cu vin de Chian. 

Naiba să-l ia. Naiba să-l ia pe Baiazid. Şi pe Suleiman. 

Poate că totul era un complot împotriva lui. Suleiman putea fi 
acum la Amasya, uneltind cu Baiazid cum să-l înlăture mai uşor. 
Fratele său chefuieşte cu sultanul sau îi arată cât e de priceput la 
cerit. Mai rău, poate că unelteşte cu Aga ienicerilor cum să uzurpe 
tronul, cum făcuse Selim cel Groaznic. 

Înghiți încă o duşcă de vin şi suspină adânc. Viaţa era atât de 
nedreaptă. Hürrem nu-i arătase niciodată afecțiune, iar Suleiman 
îl preferase pe Mustafa şi Cehangir. Poate era mai bine dacă se 
năştea cu o şiră a spinării ca o cocoaşă de cămilă; poate atunci ar 
fi primit puţină dragoste, puţină afecțiune.! 

La naiba cu toți. 

Închise ochii, asaltat de un val brusc de ameţeală, de parcă s-ar 
fi aflat pe creasta unui deal mare, negru şi se agăță de divan, 
căutând disperat un sprijin. Avea să moară. Toţi unelteau 
împotriva lui, iar el era lipsit de apărare. 

Începu să plângă şi lacrimi fierbinţi i se scurgeau pe obraz până 
la barbă. Viaţa era atât de nedreaptă. 

Nici vinul nu-l ajuta în seara aceasta. Avea nevoie de o 
distracție. 

— Abbas! 

Kislar Aghasi păşi înainte făcând o plecăciune. Ce brută urâtă, 
gândi Selim. De ce-o fi insistat Hürrem ca la moartea ei acest 
eunuc să-i fie transferat lui? Poate era o iscoadă. Poate era mai 

bine să-i atârne capul într-o țepuşă ascuţită. O să se mai 
gândească. 

— Stăpâne, murmură Abbas. 

— Am nevoie de nişte distracții, Kislar Aghasi. 

— Ce doreşte Stăpânul? 

— Adu cireada, spuse Selim. Taurul frământă pământul cu 
copita. 

— Cum doreşti, Stăpâne, răspunse Kislar Aghasi. Cum doreşti. 


Angora 


Felinarele cu ulei fuseseră aprinse în cortul prințului, şi ofițerii 
săi se înghesuiseră cot la cot cu bandiții turkmeni şi kurzi, ca să 
privească sulurile de hârtie pe care acesta le desfăcuse pe covor, la 
picioarele lor. 

— Suleiman i-a poruncit prințului Budincă de Malt... (hohote de 
râs dispreţuitor izbucniră la auzul poreclei pe care i-o dăduseră 
prințului moştenitor Selim)... să plece cu armata şi suita la Konia, 
ca să apere drumurile spre Aleppo şi Siria. De noi, presupun. Dar 
noi n-avem nimic cu Suleiman. Baiazid privi fețele dure, bărboase, 
din jurul său. Ce-avem avem cu Selim. Vom călări spre sud, să-l 
înfruntăm la Konia. 

— O să fugă, sugeră cineva. 

— Da fratele meu ar fi în stare să fugă. Dar tatăl meu i-a trimis 
o şiră a spinării, sub forma unui regiment de ieniceri şi a treizeci 
de tunuri. S-ar putea să fie o bătălie mai grea decât ne-am 
aşteptat. 

— Treizeci de tunuri nu ne vor putea opri, spuse un glas. 

— Tunurile nu sunt importante, nici ienicerii. Nu ei trebuie 
învinşi. Baiazid privi fiecare chip din încăpere. Şi nici unul nu 
arăta vreo îndoială. Selim e important. Cu Selim mort, bătălia e 
câştigată. 

Arătă pe harta de la picioarele sale. 

— Vom trage armata aici, pe câmpie şi vom aştepta. Sokolii va fi 
adversarul nostru în luptă, nu Selim. El are ordine să ne ţină 
despărțiți, nu să atace. Aşa că îşi va aşeza tunurile într-o poziție 
defensivă. Îi vom da şarja pe care o aşteaptă, ca să-l ţinem ocupat. 

În acest timp vom avea un escadron de cavalerie aici, pe dealurile 
din vest. Va fi destul de mic ca să treacă neobservat; o armată 
mică, dar suficientă ca să taie venele gâtului lui Budincă de Malt. 
Când el va fi mort, putem opri atacul. Treaba va fi terminată. Nu 
mai există alt succesor. 

Ochii îi străluceau de hotărâre, şi fiecare chip din jur îi reflecta 
convingerea. 


Manisa 


Erau patru duzini de fete, toate goale. Erau cele mai frumoase 
fete din Imperiu, nici una peste douăzeci de ani, unele doar de 
treisprezece, procurate de beii de la periferie sau de trimişii 
speciali ai lui Selim. Cum sultanul nu mai avea nevoie de carne 
tânără pentru Haremul imperial, cele mai alese erau păstrate 
pentru fiii săi. 

Selim se învârti în loc, clătinându-se din cauza vinului, şi rânji. 

Toate erau în patru labe, cu părul lung şi împletit căzându-le în 
jurul chipului până la pământ, cu sânii legănându-se în timp ce se 
mişcau pe covoarele groase ca o turmă divers colorată; piei 
măslinii sau de alabastru, sau de nuanța cafelei. Abbas, Kislar 
Aghasi, pocnea deasupra capetelor lor cu un bici scurt din vână de 
bou ca un păstor, făcându-le să se mişte. 

Feţele pajilor eunuci străluceau în lumina torțelor dar privirile 
lor erau îndreptate către un punct aflat undeva sus, sus pe pereți. 

Selim mugi ca un taur şi începu să-şi smulgă hainele. 

Kislar Aghasi se dădu înapoi, apucând cureaua biciului, căci 
Selim se aruncase către fete. O apucă de spate pe cea mai 
apropiată şi încercă s-o pătrundă. Eunucul o văzu strâmbându-se 
de durere. 

Selim zbieră din nou şi râse în hohote. În sfârşit, era înăuntrul 
ei. Începu să o izbească violent. Apoi o împinse deoparte şi porni 
de-a bugşilea după altă fată, în timp ce pântecele i se târa pe podea. 
Prinse o armeancă blondă de şolduri, şi aceasta începu să se zbată 
îngrozitor. 

Nu, nu face asta, gândi Abbas. O să te ucidă dacă îi rezişti. 

Dar Selim era prea beat ca să mai observe. Se urcă pe ea, în 
timp ce mâinile lui îi înşfăcară sânii, strângând cu răutate. Fata 

ţipă, iar Selim izbucni în râs, excitat. Mugi din nou şi, cu o 
împingere finala a şoldurilor, îi dădu drumul. 

Bătu din palme şi unul din paji înaintă cu o cupă de vin. Selim 
o goli dintr-o înghițitură şi se întoarse, la treabă. 

Apucă altă fată, înşfăcând-o de părul împletit de parcă ar fi fost 
hățurile unui cal. 

— Naiba să te ia, Baiazid! Voi însămânța astfel o întreagă turmă 
de femei şi fiii mei se vor cățăra pe tron cum se urcă furnicile pe 
un cadavru! 

Îmbrânci fata şi alergă după alta, dar de acum vinul începuse 
să-l încetinească. Deodată se prăbuşi pe burtă. Râzând, se ridică 
greoi în genunchi, încă o dată. Fetele începuseră să se tragă din 
fața lui, lipindu-se de ziduri, dar Abbas îşi pocni biciul pe 
deasupra capetelor lor, împingându-le din nou către mijlocul 
încăperii. 

Selim mârâi şi se repezi după cea mai apropiată. O prinse de un 
picior, dar ea se zbătu şi scăpă, iar el se răsturnă pe spate, suflând 
greu, expunându-şi burta albă şi obscenă şi zona genitală. Deja şi- 
a pierdut erecţia, observă Abbas cu o satisfacție răutăcioasă. 

Selim făcu o încercare de a se ridica, dar capul îi căzu la loc pe 
covor. Râse iarăşi, apoi închise ochii. 

— Naiba să te ia, Baiazid. 

În câteva secunde începu să sforăie. 

Abbas bătu din palme încă o dată şi fetele dispărură într-o 
clipă. Bătu din palme încă o dată şi patru paji ridicară de pe podea 
prințul moştenitor şi îl duseră în dormitor. Când terminară, 
răsuflară uşurați. 

Prințul Casei  Osmanlâilor, întâiul fiu al  Magnificului, 
pretendent la tronul celui mai mare Imperiu de pe fața lumii, fiul 
Umbrei lui Allah pe Pământ, se întoarse pe-o parte. 

Dervişii postiseră şi se rugaseră timp de o lună. Acum se 
adunaseră în curte, amețţiți de opiu, cu fețele albe, ca de stafii, din 

pricina talcului. Muzicienii se găseau deja în cerc, aşezaţi cu 
picioarele încrucişate pe podeaua de piatră. Flautele începură să 
cânte, vaietul lor moale ridicându-se în aer aşa cum se ridica 
secera lunii din spatele cupolelor oraşului. Lumina torțelor desena 
umbre lungi pe zidurile templului. 

Flautele începură să cânte mai repede, şi toboşarii li se 
alăturară, iuțind ritmul bătăilor în timp ce dansatorii se învârteau, 
cu fustele lungi fâlfâind. Toboşarii îngânau o litanie monotonă şi 
rugi către Allah. 

Ritmul tobelor şi al țambalelor se înteți mai mult şi fustele 
plisate ale dansatorilor se umflară ca nişte ciuperci imense. Îşi 
înclinară capul pe umărul drept; veşmintele grele, umflate, scoteau 
un şuier, ca vântul de nord printre stânci. Mai repede. 

Baiazid simțea cum inima-i începea să ţină pasul cu ritmul 
tobelor, al cântecelor şi al flautelor. Dar acestea se iuțiră şi mai 
mult, tot mai mult, până când fețele dansatorilor începură să se 
învinețească. Dar nici unul nu se clătină şi nici nu căzu. 

Muzica încetă pe neaşteptate. Dansatorii căzură fără vlagă pe 
podea, cu capetele bălăngănindu-se pe umeri, având spumă în 
colțurile buzelor. Erau în transă. 

Baiazid păşi în cerc şi se apropie de unul din dansatori, un 
călugăr înalt şi slab, cu barba albă şi chipul încrețit, brun şi tare 
ca nuca. Se spunea despre el că avea 111 ani. 

— Omule Sfânt, vezi ceva? şopti el. 

Ochii bătrânului erau deschişi, dar pupilele erau reci şi poleite, 
ca ale unui peşte mort. 

— Văd răspunse el. 

— Vezi pentru neamul Osmanlâilor. 

— Văd. 

— Spune-mi ce vezi pentru fii lui Suleiman. 

— Dacă cel ce nu este fiul lui Suleiman ajunge împărat, văd 
numai nenorocire, descompunere şi duhoare. 

Baiazid se plecă spre el, încercând să-i prindă mai clar vorbele. 
Cel ce nu e fiul lui Suleiman? 

— Ce vezi pentru Baiazid? 

— Nu îl văd. 

— Pe cine vezi, atunci ? 

— Văd un vânt. Un vânt mare, care trage o perdea peste toate. 

Vântul Domnului. 

— Şi altceva? 

— Nu e nimic altceva. Văd numai vântul. 

Baiazid se ridică, încruntându-se cu dezgust. Toţi călugării ăştia 
vorbesc numai în cimilituri. Aici nu va găsi nici un răspuns. 

Intră în moschee şi căzu în genunchi, căutând încurajare măcar 
la Allah. 


Topkapi Sarai 


Suleiman se uită la femeia neagră ce stătea în genunchi în fața 
tronului. Cârlionţii negrii erau acum stropiți cu gri, dar ochii, 
observă el, nu-şi pierduseră nimic din răutate. Timp de treizeci şi 
cinci de ani fusese doar o sclavă a lui Hürrem; abia dacă îi dăduse 
atenție. Acum fusese adusă la porunca lui; şi iată că era îngrozit 
de ea. Căci numai Muomi îi putea alina durerea. 

Se aplecă înainte. 

— Cât timp ai fost slujnica lui Hürrem? o întrebă. 

— Încă de când a devenit gözde, Stăpâne. 

— Ai cunoscut-o îndeaproape? 

— Da, Stăpâne. 

— Atunci, aş dori să vorbim despre nişte lucruri intime, spuse 
Suleiman. Nu trebuie să te temi, adăugă el, arătând spre eunucii 
din jurul lor, sunt toți surdomuți. Nu vor auzi nimic. Acum trebuie 
să-mi răspunzi sincer, căci eu sunt sultanul tău, şi datoria ta este 
către mine, nu către Stăpâna Hürrem. Ea se odihneşte acum şi 
este mai presus de tulburările lumeşti. 

— Da, Stăpâne. 

— Vreau să te gândeşti în urmă, la primii tăi ani de serviciu. Ţii 
minte un om, numit Ibrahim, care a fost mulți ani vizirul meu ? 

— Ţin minte, Stăpâne. 

Suleiman ezită şi se apropie şi mai mult de femeia 
îngenuncheată, aşa încât acum stătea doar pe muchia tronului. 

— Se poate... ca Stăpâna Hurrem să-l fi primit vreodată la Eski 
Sarai? 

Pentru prima dată de când intrase în sala de audiențe Muomi îşi 
ridică ochii. Privi către Suleiman, dar nu cu frică, aşa cum se 
aştepta acesta. În privirea ei era altceva ceva greu de definit. 

— L-a primit o dată, Stăpâne. 

Suleiman îşi pierdu răsuflarea. 

— Cum? spuse, în cele din urmă. 

— O mită bună către fostul Kislar Aghasi, cel dinainte de Abbas. 
Stăpâna Hürrem m-a legat prin jurământ. A spus că dacă scot o 
vorbă despre asta, voi muri. 

Minte, gândi Suleiman. Se vede scris pe fața ei că minte. 

Trebuie să fie o minciună. Trebuie. 

Minciună, minciună, minciună. 

— NU! ţipă el. 

Sări de pe tron şi brațul lui țâşni pe lângă corp şi o lovi peste 
față. Muomi căzu pe spate, năucită, cu mâna la pata sângerie din 
colțul gurii. 

— Călău! strigă Suleiman, şi făcu semn surdomutului ce stătea 
în aşteptare. 

Omul păşi înainte, trăgându-şi iataganul de la cingătoare. 
Dintr-o mişcare iute reteză capul, de pe umerii sclavei. Picături 
fine de sânge căzură pe cizmele galbene, de piele, ale lui Suleiman. 

Era o minciună. 

Trebuia să fie. 

Vânt. 

Fanioanele se desprindeau de pe lăncile aliniate, şi veşmintele 
călăreților păreau gata să se destrame. Baiazid stătea în şa, 
nemişcat, cu fața parțial ascunsă de apărătoarea coifului său 
ascuțit. În clipa în care îşi scoase sabia strălucitoare din teacă, mii 
de călăreți îi repetară gestul şi sunetul de oțel scos de lamele 
ascuțite se auzi mai tare decât vuietul vântului fierbinte de deşert. 

Baiazid îşi îmboldi calul la pas. Linia de călăreți din spatele său 
îi urmă. 

Chiar de la distanța asta, Baiazid putea vedea gurile negre ale 
tunurilor care îi aşteptau de partea cealaltă a câmpiei. Nu se 
temea de ele. Vor rămâne mute. Era sigur de asta. 

— V vwt! şopti Baiazid în urechea armăsarului şi acesta iuți 
pasul până într-un galop uşor. 

Praful era răscolit de mii de copite; o dâră lungă, purpurie, se 
ridica pe câmpie ca o flamură şi se târa în urma lor. Baiazid auzea 
tumultul glasurilor din spate, crescând pe măsură ce câştigau 
viteză. Întotdeauna era un moment emoţionant, acest început al 
şarjei, când huruitul copitelor acoperea orice alt sunet, când 
pământul se întunecă şi se părea că nimic n-ar putea să reziste 
zidului mişcător de lănci de oțel şi muşchilor încordaţi ai 
frumoşilor armăsari arabi. 

Îşi ridică sabia deasupra capului şi o îndreptă încet înainte, 
vârful lamei încovoiate țintind către gurile de tun încă tăcute. Linia 
cailor era lansată într-o şarjă dezlănțuită. Cum călărea în galop, 
Baiazid se întrebă, pentru prima dată, dacă ienicerii puteau fi, 
până la urmă, obligați să deschidă focul asupra prințului lor 
favorit. 


Selim auzi huruitul copitelor, întrecând şuieratul vântului, şi 
simți vibraţiile prin covoarele întinse pe podeaua cortului său. 
Înşfăcă braţele tronului de baga, de parcă o prăpastie s-ar fi căscat 
de jur-împrejurul său. 

Bătu din palme, şi Abbas se grăbi să-i umple cupa cu vin. 

— Abbas? Unde este Sokolli? 

— Este cu ienicerii, Stăpâne, răspunse Abbas. Selim goli 
pocalul, dar mâna îi tremura şi vinul îi curse pe barbă şi pe 
caftanul auriu. Abbas îi turnă repede altă cupă. Ultimul servitor, 
care se dovedise prea lent în această operație, îşi pierduse mâinile 
de la încheieturi. 

— Ce se întâmplă ? 

— Baiazid a pornit atacul cu cavaleria, Stăpâne. 

— Sokolli ar trebui să fie aici, cu mine. 

— Cu respect, dar e mai bine să fie cu tunarii, Stăpâne. Cineva 
trebuie să-i conducă. 

Selim l-ar fi pedepsit pentru insolență, dar era prea speriat şi 
glasul nu-l prea slujea. Simţi o nevoie urgentă de a merge la 
latrină. Îşi goli paharul şi ieşi în fugă din cort. 


Caii simţiseră furtuna ce se apropia şi erau agitaţi. Îşi scuturau 

coarnele țesălate şi băteau din copite. 

— Sssst, făcu Murad, mângâindu-şi armăsarul pe coamă. Sssst! 

Urcă până în vârful colinei şi scrută îngrijorat cerul spre sud. 
Linia dintre cer şi pământ dispăruse. O perdea purpurie coborâse 
pe pământ şi o mână nevăzută o trăgea peste stepa prăfuită, către 
el. O urmări cum mătură dealul pe care se găsea templul Mevlevi, 
de parcă dervişii o chemaseră prin descântecele lor. 

— Furtună de nisip! 

— Vântul Domnului, ziseră. 

Îşi trase iataganul de la brâu. Era vremea. Două duzini de 
călăreți aşteptau în viroaga de dedesubt. Îşi mână calul în faţa lor. 

— Acum! urlă el. 


Muhammad Sokolli se aşteptase să aibă probleme. 

Adusese cu el de la Istanbul un regiment de ieniceri aleşi cu 
grijă; erau veterani din campaniile în Persia ale lui Suleiman şi 
câţiva dintre ei luptaseră în tinerețe la Mohacs. Îi erau loiali 
sultanului şi nu se vor răzvrăti. Avusese precauțţia de a-i aşeza pe 
o linie în spatele artileriei. 

Acum urmărea hoardele lui Baiazid ce galopau înspre ei şi 
mulțumea lui Allah pentru că-l sfătuise astfel. 

Se vedeau doi nori de praf ce goneau către liniile sale; cavaleria 
întâi, apoi furtuna de deşert, mai în spate. Se întrebă care va 
ajunge primul. 

— Când dau ordin, deschideţi focul! strigă Sokolli peste vuietul 
vântului. 

lenicerii de la tun un priviră unii la alţii, apoi spre cavaleria ce 
înainta, şi aşteptară o voce. În cele din urmă unul din ei îşi luă 
inima în dinți. 

— Nu putem trage în prințul moştenitor, spuse el. 

Caii se apropiau. 

— Nu este prințul moştenitor, strigă Sokolli către soldat. Selim e 
fiul ales şi îndreptăţit al sultanului! Pregătiți-vă pentru foc! 

Oamenii ezitau. Nici unul nu se apleca spre piramidele de 
ghiulele care stăteau ca nişte piese neputincioase la picioarele lor. 

— Trăiască Baiazid! strigă careva. 

Sokolli putea vedea acum caftanul verde al lui Baiazid - o 
alegere înțeleaptă, gândi Selim, culoarea lui Mahomed - fâlfâindu- 

i în jurul genunchilor. Pământul începu să i se cutremure sub 
picioare de tropotul copitelor. 

Sokolli trase sabia şi se întoarse spre regimentul de ieniceri ce 
aştepta în linie în spatele tunurilor. 

— Pregătiți-vă pentru foc! urlă el. 

Oamenii lăsară archebuzele jos şi luară poziție pe lângă tunuri. 

— Foc sau poruncesc să fiți împuşcaţi, spuse Sokolli. 

Totuşi ezitau. 

— Ochiţi... spuse Sokolli. 

Nervii lor sunt gata să cedeze, gândi el. Or să mă oblige să trag 
în ei. 

Cavaleria era aproape, de-acum. Foarte aproape. Deodată unul 
din soldați aruncă o ghiulea şi o vâri pe gura tunului. Unul câte 
unul, şi ceilalți se conformară bombănind. 

— Aprindeți fitilele, zise Sokolli. 

Gurile ţevilor fură coborâte, căscându-se către ospățul ce venea 
către ele. 


Tocmai când Baiazid se convinsese că tunurile nu vor trage, 
văzu primii norişori de fum înflorind de-a lungul liniei de artilerie, 
într-o imagine de-a dreptul frumoasă, dacă nu ştiai ce înseamnă. 
Apoi auzi bubuitura salvei şi pământul se cutremură în jurul lui. 
Fu de parcă însuşi Allah îşi luase sabia şi o rotise cu toată forța 
printre rândurile lor. Brusc, Baiazid se găsi singur. 

Dispăruseră! Aproape toți cei care călăriseră alături de el, în 
prima linie, dispăruseră. Trecu în goană pe lângă un cal cu ochii 
lărgiți de groază şi agonie, încercând să se ridice în picioare, cu 
sângele țâşnind din piept. Călărețul zăcea. 

Se răsuci în şa. Câmpia era presărată cu movilițe, cal şi oameni, 
unii zvârcolindu-se, alții întinşi unde căzuseră. Veni a doua salvă. 
Pământul se cutremură în praf sub burta lui. Din nou şi pentru 
câteva clipe fură orbiți de un val de flăcări şi praf. 

Doar o mână de oameni. Trebuiau să continue. Se întoarse şi-i 
îndemnă. 

Auzi clinchetul săgeților de arbaletă şi al gloanțelor de muschetă 
lovindu-se de armură, şuieratul şi zbârnâitul săgeților. Pământul 
se scutură din nou şi alți cai se năruiră sub călăreți. 

Baiazid flutură sabia şi se înălță în scări ca să poată fi văzut. 

— Înainte, haideţi! 

Sosi alt val şi apoi altul. Oastea lui neregulată din bandiți şi 
criminali nu dădea un pas înapoi. Înțelese că atâta timp cât noul 
Mustafa era în şa, erau gata să moară. 

Vom reuşi! Hotări Baiazid. Cu toate tunurile lui Sokolli, vom 
reuşi! 


Când ajunseră în tabăra lui Selim, furtuna trecuse deja peste 
ea, ascunzând flamura din fața cortului prințului moştenitor. 
Murad îi zori. Galopară printre corturi, nimicind cei câțiva străjeri 
care încercară să-i oprească. 

Vântul Domnului răvăşise totul. 

Murad cu greu putea vedea la câțiva paşi înainte şi calul său se 
învârtea înnebunit între şirurile de corturi. Deodată îşi struni 
calul, nedumerit. Se răsuci în şa, căutând disperat steagul 
princiar. 

— Unde este? ţipă el. 

Auzea strigătele celorlalți călăreţi şi tropotul copitelor, dar pâcla 
de nisip împiedica orice întrezărire a lor. Ridică mâna ca să-şi 
apere ochii, şi nu văzu omul care apăruse de după un cort şi îşi 
repezi sabia într-o mişcare fulgerătoare, retezând pe o parte. 

Căzu rău, calul îl prinsese dedesubt, făcându-l să scape 
iataganul din mână. I se tăie răsuflarea şi îşi întoarse înnebunit 
capul în căutarea atacatorului. Zări tunica albastră a unui ienicer 
cu sabia ridicată deasupra capului. Murad umblă la oblânc, 
căutând lancea agățată de şa. Ţinti aproape instinctiv. 

Antrenamentele de la gerit îl slujiră. Lancea se înfipse în pieptul 
soldatului. Acesta căzu pe spate, zbătându-se. 

Armăsarul lovit se zvârcolea în praf, încercând să se ridice din 
nou în picioare. Pentru o clipă Murad îşi simți coapsa liberă, şi se 
smulse de sub el. Apoi se târî către ienicerul muribund şi îi 
descleştă iataganul din pumn. Icnind de durerea din gleznă, se 
ridică şi şchiopătă într-o direcție oarecare, rătăcit, orbit de 
furtună. 


Murad auzi țipete de femei. Perdeaua de praf se subţie pentru o 
clipă, şi zări undeva în stânga siluete cu văluri alergând dinspre 
un pavilion de mătase strecurându-se printre cai zbuciumațţi şi 

oameni care se luptau. Probabil Prințul Budincă de Malţ nu putea 
fi prea departe. Şchiopătă într-acolo, dar praful îl înconjură din 
nou, şi siluetele care alergau se topiră în negură şi dispărură. 

Deodată se treziră în fața unui pavilion imens de mătase. 
Recunoscu flamura; Selim! Dar unde erau străjerii? Înţelese că, 
probabil, fuseseră atraşi în bătălia care o văzuse desfăşurându-se 
în fața cortului femeilor. Cu un strigăt de luptă se repezi în cort. 

Nu te voi dezamăgi, Baiazid, Stăpâne, gândi el. 

Tu vei fi sultanul. Voi avea grijă de asta imediat. 

Se trezi față în față cu un negru imens. Era îmbrăcat într-un 
caftan de mătase înflorată, cafenie, albastră şi de culoarea 
fisticului, iar pe deasupra avea o haină îmblănită de samur. În 
picioare avea papuci împodobiți cu smaralde, şi la urechea dreaptă 
era prins un rubin strălucitor. Dar cu toată frumuseţea hainelor 
sale, Murad hotări că era cea mai urâtă ființă pe care o văzuse 
vreodată. Fața îi era schimonosită îngrozitor de o cicatrice de 
sabie, şi practic nu mai avea decât un ochi; în plus, era 
dezgustător de gras, chiar şi pentru un eunuc. Se holba la Murad, 
uluit, apoi căzu la podea şi se prosternă în fața lui. 

— Te rog, nu mă ucide, ţipă el. Sunt doar un paj nenorocit. 

Murad pufni scârbit şi trecu prin cortina de mătase în încăperea 
centrală. Selim zăcea pe burtă, oribil, cu brațele şi picioarele 
răscrăcărate. Murad îşi rezemă greutatea în sabie şi îl rostogoli cu 
ajutorul piciorului sănătos, aşteptându-se să-l vadă crăpând ca o 
piersică răscoaptă ce era. 

Auzi foşnetul veşmintelor eunucului care intrase după el. 

— E mort? întrebă Murad. 

— Nu, nu e mort, Stăpâne, numai beat. A leşinat de cum a auzit 
prima salvă de tun. 

— Atunci e norocos. Nu va simți când sabia mea îi va gâdila 
coastele. 

Murad ridică iataganul pentru lovitura de moarte. 

Deodată simţi cum fiecare muşchi, fiecare nerv din trup îi 
amorțeşte. Nu mai putea răsufla. Auzi iataganul căzând pe jos, 
deşi nu-l simţise alunecându-i dintre degete. 

Nu înțelegea nimic. Simţi că se prăbuşeşte. 

Căzu pe spate, şi privi spre eunuc. Abbas îi întoarse privirea. În 
mâna dreaptă ţinea un pumnal cu mânerul împodobit şi de pe a 

cărui lamă picura sânge. 

— Îmi pare rău, spuse Abbas către el, dar trebuia s-o fac, 
pentru ca turcii ăştia să ajungă să regrete tot ce mi-au făcut. 

Dar Murad nu-l mai auzea. Şi chiar de l-ar fi auzit, nu ar fi 
înțeles. 


Baiazid îşi întoarse calul din fața valului biciuitor de nisip şi 
alergă spre câmpie, armăsarul strecurându-se printre grămezile de 
carne însângerată, cai şi oameni laolaltă. Habar n-aveau câți 
pierduse şi unde era restul armatei sale. Şarja fusese spulberată 
de vânt şi de tunuri. 

Chiar şi artileria lui Sokolli tăcuse. Acum se auzeau numai 
urletul vântului şi vaietele muribunzilor. Un cal adulmeca un om 
căzut; un kurd încercă să se târască spre el, dar picioarele îi erau 
zdrobite şi lăsară o dâră de sânge în urma lui. Baiazid sări de pe 
cal, şi cu o mişcare îi administră lovitura mântuitoare, trimițându- 
l în pacea Paradisului. 

Fuseseră învinşi. Atacul lor se oprise în fața unui baraj de nisip 
şi ghiulele. Fusese Vântul Domnului şi Voința Domnului. 


105 
Topkapi Sarai 


Suleiman stătea resemnat pe un divan în Cinilli Kösk, privind 
înspre grădinile Palatului. Pomii erau în floare de-a lungul 
Bosforului, iar golful Yenikapi era ticsit de caice burduşite cu 
vinete, castraveți şi pepeni care erau traversate de pe țărmul 
asiatic. 

Vară. Anotimpul belşugului, anotimpul războiului. 

— Nu a sosit nici un răspuns la scrisoarea mea? 

— Nu, Stăpâne, răspunse Rüstem. Dar asta nu înseamnă nimic. 
S-ar putea ca Selim să-i fi interceptat ceauşul. 

— Sau s-ar putea să nu fi fost nici un ceauş. Probabil că mă 
sfidează în continuare. 

Suleiman îşi studie vizirul. Arăta îngrozitor de bolnav. Faţa, 
trupul îi erau umflate de nu-l mai recunoştea, iar pe ochii cenuşii 

şi reci apăruseră vinişoare roşii. Are dureri, gândi Suleiman. 

— Ce alte veşti, Rüstem? 

— Adună trupe din nou la Amasya. 

— Deci e hotărât. Ambasadorii de la şah şi de la Ferdinand sunt 
la curte. Primeşte-i tu. Nu vreau să fiu deranjat câtă vreme sunt 
treburi de rezolvat chiar în casa noastră. 

— De ce tragem sabia împotriva lui, Stăpâne? E înţelept oare? 

Suleiman se aplecă înainte, încruntat. 

— Rüstem, mă surprinzi. Aşa deodată, la o asemenea, vârstă, 
îmbrăţişezi o cauză? Am avut încredere în toți aceşti ani, tocmai 
pentru că inima ta nu cunoştea nici o emoție. Acum pledezi cauza 
lui Baiazid? Eşti cumva în slujba lui? 

— Stăpâne, n-am vrut să te supăr. Eram doar curios. 

— Vorbeşte, atunci. 

— Pur şi simplu nu înțeleg, spuse Rüstem, şi auzi o voce 
strigându-i în minte: „Taci! De ce vorbeşti pentru Baiazid? Nu-ţi 
este prieten! Dacă ar ajunge vreodată pe tron, primul lucru pe care 
l-ar face ar fi să te surghiunească la Diyarbakir! Stai cuminte!” 

— Ce nu înţelegi? zise Suleiman. 

— Logica acțiunii. De ce trebuie să-l distrugem pe Baiazid? 
Mustafa, desigur, a mers prea departe. Devenise o amenințare. Dar 
dacă-l zdrobim pe Baiazid, tronul cade pe mâna lui Selim, iar 
Selim... 

Rüstem îşi desfăcu braţele într-un gest disperat. 

— Eşti vizirul meu şi membru al suitei mele. Trebuie să-mi 
asculți poruncile. 

— Şi totuşi, continuă Rüstem, unde este ofensa? Însuşi tatăl 
tău, Suleiman Yavuz, nu era prinț moştenitor, şi totuşi şi-a cucerit 
tronul prin forța armelor. Ai vrea ca acest măreț Imperiu să încapă 
pe mâna unui neputincios? Oare Selim a câştigat bătălia de la 
Konia? Nu, pe numele lui Allah! Vântul dervişilor şi tunurile lui 
Sokolli au făcut-o. Selim nu e vrednic. N-are nici un sens. 

Ce djinn m-a posedat făcându-mă să vorbesc deschis? cugetă 
Rustem, privind chipul sultanului şi văzând pe el umbra 
încruntată a mâniei. Ştii bine că nu-şi va schimba hotărârea. 
Niciodată n-a făcut-o, o dată ce s-a hotărât. De ce să-l provoci 
astfel? O viață întreagă ţi-ai păstrat gândurile numai pentru tine. 

De ce să te expui riscurilor, acum? 

Câteva clipe îngrozitoare, crezu că Suleiman va chema călăul. În 
loc de asta, sultanul spuse moale: 

— Am hotărât că Baiazid nu e vrednic. Selim este întâiul meu 
născut, destul. 

Rustem îşi plecă fruntea, înfrânt. Se ridică greoi în picioare şi 
ieşi şchiopătând, blestemându-se pentru inconştiența sa. Ce 
nebunie îl putuse împinge să spună asemenea lucruri? 

În gând, întoarse paginile inventarului său; 815 ferme, 1 700 de 
sclavi, 8 000 de turbane, 600 de copii sfinte ale Coranului, două 
milioane de ducați... 

Câştigase partida în mod clar. Jucase cu şiretenie şi hotărâre 
toată viața, şi ajunsese cel mai bogat om din Imperiu, după sultan. 
Mai bogat şi mai puternic decât fusese Ibrahim vreodată. După 
lege, totul se întorcea la sultan după moartea sa, potrivit 
reformelor pe care el însuşi le începuse; spera însă ca averea să 
treacă în mâinile fiilor săi, cum se proceda în cazul sultanului 
însuşi. 

Da, îşi dovedise lui însuşi că era cel mai bun dregător şi cel mai 
proeminent vizir, bilanțul final al vieții sale depăşea orice aşteptări 
şi îi demonstra valoarea. 

Aşteptă să fie copleşit de o senzație de jubilare, dar cum 
moartea îi făcea semn cu degetul încârligat, trebui să se lupte cu 
sentimentul stăruitor că poate ceva îi scăpase din vedere. 


Toba cea mare nu răsunase de ani de zile în curtea ienicerilor. O 
făcea acum, bubuitul ei ricoşând între zidurile Palatului, ritmul ei 
zorind ultimele pregătiri ale oastei. Suleiman se ridică în şa, în fața 
fântânii din cea de-a Treia Curte, strâmbându-se de durerea 
genunchilor chinuiți de gută, şi porni în fruntea armatei. 

lenicerii alergau pe lângă scările sale; penele găinilor fluturau în 
spatele lui. Armata trecu Bosforul la Üsküdar, şerpui printre 
pâlcurile de chiparoşi de la Camlica, printre lanurile încărcate de 
grâne, în timp ce vântul uscat învolbura praful de pe drumuri. 

Încercă să-şi îndrepte gândurile asupra rigorilor drumului pe 
care-l începea azi. Cel puțin douăzeci şi cinci de zile de călărit 
obositor pentru a ajunge la fortăreața Amasya. 

O lungă campanie prin praful şi arşița Anatoliei! 

Hărțuindu-şi propriul fiu, ca pe un mistreț sălbatic. Război civil, 

cugetă. Voiam să construiesc, şi în loc de asta trebuie să-mi ajut 
fiii să se distrugă. 

Sunt prea bătrân pentru aşa ceva. Carnea mea bătrână 
protestează deja la gândul zilelor nesfârşite de stat în şaua asta de 
piele crăpată; simt în oase fiecare pas al calului şi pe piele arsura 
soarelui. Sunt prea bătrân pentru asta. Şi totuşi altfel nu se poate. 

Mergând, Suleiman se întreba ce se întâmplase cu visul său de 
a aboli armata ca instrument al păcii. Se pare că nu fusese decât 
atât; un vis. lenicerii, spahiii Porții, tunurile: acestea erau 
singurele simboluri pe care le înțelegeau oamenii. 

Nu va îngădui stingerea dinastiei Osmanlâilor; dacă Baiazid nu 
se închina în fața voinţei sale, atunci trebuia obligat să se supună. 


106 
Armenia 


Începând de la Erzerum, platoul Anatoliei se boţea într-un 
vălmăşag de vârfuri ascuţite, acoperite de zăpadă. Satele erau 
construite din argilă roşie, femeile umblau descoperite, purtând 
fuste şi şalvari largi, brodațţi cu fir strălucitor. 

Pe măsură ce atingeau trecătorile cele înalte fură învăluiți în 
cețuri. Cărările şerpuiau pe coastele defileelor, pietrişul se surpa 
sub copitele cailor, pe când se strecurau pe lângă stâncile lustruite 
de-a lungul secolelor de animalele ce se lipiseră de ele, ferindu-se 
de prăpăstiile alăturate. 

Vântul le spulbera părul ca o stihie dezlănțuită amenințând 
uneori să-i răstoarne din şa. Stânci negre se înălțau ca nişte colți 
ascuțiți, bătute de mii de ani de vânturi, de ploi şi ghețuri; totul 
era pustiu, cu excepția unui urs rătăcitor. 

Parcă erau mai aproape de cer decât de pământ. Baiazid avea 
senzația că nu trebuie decât să se înalțe în scări pentru a putea 
atinge norii grei, cenuşii, de deasupra capului. Un fir de abur 
plutea peste colțurile pietroase, apoi se subția înspre vârful unei 
creste, către panorama văilor gălbui ce păreau atât de adânci sub 
ei, încât aveau mereu senzația că merg pe marginea unui abis. Mai 
sus, spre piscuri, stânca devenea albă, luând culoarea unor oase 

dezvelite. 

Un şoim plutea în ceruri pe deasupra lor. Ţipătul lui străbătea 
prin rafalele de vânt, trist şi singuratic. 

Suprafaţa lacului era neagră şi acoperită de o crustă de gheață. 
Baiazid descălecă şi îngenunche lângă panglica de apă ce şerpuia 
din marginea lacului şi îşi umplu plosca. Călăriseră toată ziua prin 
trecătorile din jurul Lacului Wan, acum oglindă cenuşie undeva în 
urmă; se găsea acum adânc înăuntrul Armeniei. 

De-a lungul pantei se vedeau răspândite rămăşiţele măreței 
armate care se aflase cândva pe câmpia de la Konia. Acum mai 
erau câteva mii, majoritatea răniți, cu caii şchiopi şi cu spinările 
roase de şei. Oamenii stăteau ghemuiţi pe lângă cai, îngrijindu-se 
de răni şi de ruşinea înfrângerii. Ştia că erau nenumărate alte 
grupuri ca acestea, împrăştiate în munți. Mulţi dintre kurzi şi 
turkmeni se topiseră deja, plecaseră înapoi în satele şi cătunele lor 
să-şi vadă de oi, de cai şi de capre. 

Ştiuseră că lupta e pierdută, încă de la Amasya. Acolo Baiazid 
îşi luase rămas bun de la soțiile sale, luându-şi cei doi fii cu el, 
întâi în căruțe, apoi pe spatele cailor, păziți zi şi noapte de garda 
sa personală. 

Ultimele luni erau doar o amintire învălmăşită de lupte şi 
hărțuieli, bătălii şi fugă. Nu puteai ține piept armatei lui Suleiman. 
Din clipa în care tatăl său se ridicase împotriva lui, ştiuseră că era 
o cauză pierdută. 

Dar Baiazid nu lăsase niciodată să-i scape vreo vorbă despre 
capitulare sau înfrângere; avea cu el cămile şi cai şi banii 
trebuitori pentru echiparea unei armate noi. 

Fiii lui reprezentau sămânța unui nou sultan. Câtă vreme el şi 
fiii lui trăiau, Selim nu va avea odihnă. Câtă vreme trăiau, încă nu 
erau învinşi. Dacă ar putea supraviețui. Orice-ar fi, jurase că nu se 
va lăsa la mila tatălui său; în trecut, acesta nu dăduse dovadă de 
prea mari cantități din acest sentiment. În special față de cei pe 
care ar fi trebuit să-i iubească. 

Se Întrebă ce se întâmplase cu ceauşul pe care îl trimisese la 
Istanbul după bătălia de la Konia, cu o scrisoare în care îşi 
susținea din nou cauza şi loialitatea față de Suleiman. Poate că 
soldații lui Selim îl interceptaseră şi îl omorâseră; poate că tatăl 
său hotărâse să-i ignore rugămințţile. Nu va şti niciodată, şi nici nu 

mai avea importanţă. Era prea târziu. 

Coliba ciobanului era înjghebată chiar pe creastă, dominând 
toată valea; o iluzie optică o făcea să pară că pluteşte deasupra 
munților, contururile ei de piatră roşie desenându-se pe verdele ca 
de muşchi al munților din spate. 

Baiazid se întoarse către locotenentul său. 

— Vom rămâne aici în noaptea asta. Noi ne vom instala în 
coliba aceea. 

— Da, Stăpâne, spuse omul şi se grăbi să ducă la îndeplinire 
ordinul. 

Baiazid păşi înăuntrul colibei. 

Fusese părăsită din pricina iernii iminente. Era simplă, patru 
ziduri de piatră fără obloane la ferestre şi fără uşă. Podeaua era 
din lut gol, şi se simțea mirosul puternic de animale. Cale lungă de 
la palatul Topkapi, reflectă Baiazid. Poate că atât de lungă, încât 
nu va mai ajunge niciodată înapoi. 

Un curcubeu se întinsese peste vale şi un fulger anunţă, printr- 
o spărtură din nori, apropiata sosire a ploii. Lumina căpătase o 
nuanță verde, ca de pucioasă, şi un vânt rece se năpusti asupra 
ierburilor, aducând cu el ploaia rece, usturătoare. 

Tunete răsunară de-a lungul trecătorilor şi nori grei se adunară 
deasupra taberei, adunându-şi forțele, pregătindu-se să le lase 
peste vale. 

Penumbra ce se lățea peste tot îi întunecă gândurile. 

Nu se va preda tatălui său, dar ştia că bandele sale de rebeli, de 
timarioți şi călăreți nu se vor mai putea lupta mult cu tunurile lui 
Suleiman şi cu disciplina de fier a ienicerilor acestuia. Disperarea 
cobora asupra oamenilor. Totul părea numai o chestiune de timp. 

Corturile erau îmbibate de apă; ploaia îngheţată picura de pe 
prelate, intrând în haine şi cizme, pătrunzând peste tot chiar şi 
după încetarea ploii. Ceaţa stătea lipită de coastele văii şi învăluia 
tabăra rebelă ca giulgiul unei fantome blestemate. Caii sforăiau şi 
băteau din copite şi nu se mai auzeau decât vaietele răniților. 

Oamenii se mişcau încet prin tabără, tăcuți şi ireali, ca nişte 
spectre. 

Baiazid mâncă fără poftă. Se hrăneau din proviziile de 
campanie, iaurt cu ceapă crudă şi sare, cu puțină pâine şi apă 
rece. Cineva aprinsese un foc mic în mijlocul colibei. Un şacal urlă 

undeva pe munte, mai sus de ei. 

Deodată, Baiazid auzi strigăte în tabăra de pe platou şi sări în 
picioare, crezând că fuseseră descoperiți de schingii lui Suleiman. 
Dar călărețul ivit pe creastă venise singur de la răsărit, îmbrăcat în 
armură persană. Oastea zdrobită a lui Baiazid se ridică în picioare 
şi îl urmări trecând printre rânduri. Dacă ar fi fost un duşman nu 
l-ar fi lăsat să treacă astfel, mai ales, pe un sufavid. 

Fu dezarmat de doi străjeri din garda personală a lui Baiazid. 
Acesta îl aştepta şezând cu picioarele încrucişate pe covorul de 
mătase ce fusese întins pe podeaua colibei. 

Noul venit execută o temenea formală. 

— Aduc un mesaj de la şahul Tamasp, spuse. 

Baiazid dădu din cap şi aghiotantul său luă scrisoarea şi i-o 
înmână. O citi repede. 

— Deci ne oferă adăpost? 

— Suleiman n-a fost niciodată un prieten al Persiei, spuse 
curierul. Şahul speră că atunci când Sultanul Baiazid se va urca 
pe tron, Persia va avea, în sfârşit, un aliat în Sublima Poartă. 

Vântul răbufni prin ferestrele colibei, scoțând un oftat prelung. 
Urcarea pe tron! reflectă Baiazid. Deocamdată, supraviețuirea ar fi 
destul. O şansă de a-mi trage răsuflarea, după atâta timp de când 
simt în spate cavaleria tatălui meu. Uită-te la oamenii mei. 
Îngheţaţi şi fără speranţă, şi înfrânți în fiecare luptă după Konia. 
Ce alegere am? 

— Vei aştepta până reflectez asupra răspunsului, zise Baiazid, 
dar omul îl ştiu din acea clipă. 


Suleiman privi în sus către munți, observând cum păşunile 
lăsau locul coastelor acoperite cu grohotişuri roşcate, şi chiar 
troienelor de zăpadă pe vârfurile înalte. O mare aglomerare de nori 
întunecați atârna peste piscuri şi trecători, amenințând cu ploaia. 

— A plecat, murmură Sokolli. A trecut granița în Persia. 

— Şahul? 

— l-a oferit adăpost. Iscoadele îmi spun că şi-a luat cu el o sută 
de oameni. Restul s-au răspândit prin munţi, nu au plecat la 
casele lor. Nu ne vor mai deranja. 

— Anunţă oastea, spuse Suleiman. 

Baiazid, prostule! gândi Sultanul. Dacă rămâneai aici în 

Imperiu, mai aveai o şansă. Nu ţi-ai dat seama că armata mea era 
în pragul răzvrătirii? Regimente întregi de ieniceri refuză să 
meargă împotriva ta, escadroane de spahii pleacă la trap în munti, 
şi se întorc după trei zile, cu caii odihniţi şi fără un strop de sânge 
pe vârful lăncilor. Doar câțiva mai luptă, cei dornici de sânge, 
indiferent al cui. Dacă sfidarea ta mai dura o lună nu i-aş mai fi 
putut aduce înapoi după iarna asta. Te iubeau. I-ai cucerit cu felul 
în care ai şarjat sub ghiulelele tunurilor la Konia, căci nici unul n- 
ar fi vrut să-şi îndrepte arma spre tine. 

Te iubeau pentru că pe Selim îl detestau, iar pe mine mă 
credeau prea bătrân. 

Dar acum ai trecut frontiera şi nimic nu te mai poate salva. Ai 
încetat să mai fii un osmanlâu în clipa în care ai acceptat oferta 
persanului. Când ai întors spatele pământului turcesc, ai pierdut 
moştenirea. 

Şi totuşi aproape câştigaseşi. 

Chiar dacă m-am îndoit. În ultimele zile începusem să cred că 
Hürrem mințise. Luptai atât de bine, şi de atâta timp. Dar acum ti- 
ai arătat adevărata față; nici un osmanlâu n-ar fi putut accepta 
adăpostul sufavizilor. 

Prostule. Acum până şi iubiții tăi ieniceri te vor blestema din tot 
sufletul. 


107 
Amasya 1561 


Nu salutase când intrase în încăpere; nici măcar nu privise spre 
el. Dar acum e o femeie bătrână, probabil că nu-i mai e atât de 
teamă de consecinţe, ca pe vremuri. Am iubit-o atât de mult, atâta 
timp, gândi el. Şi acum parcă văd o străină. 

— Stăpâne, spuse ea. 

— A trecut mult timp 

— Cum spui, Stăpâne. 

E] se aşeză alături, pe divan. 

— Te simți bine, Doamnă? 

Gulbehar îl privi mult timp, arzând de acea ură pe care numai 

dragostea şi refuzul laolaltă o pot inspira. 

— Cât de bine te poți aştepta la o asemenea vârstă, zise ea. Dar 
tu, Stăpâne? 

— Picioarele mi se umflă şi mă dor, şi sunt obosit, răspunse 
Suleiman. 

— Atunci ce te-a adus aici, atât de departe de Poartă? 

— Ştii bine ce m-a adus. 

Gülbehar îl studie, căutând un indiciu al intenţiilor sale. Răsuci 
şiragul de perle din poală. 

— Da cred că ştiu, spuse ea. 

— Trebuie să-mi aduc fiul înapoi din Persia. 

— Allah fie cu el. 

— Cum spui, Doamnă. 

Ce crud e timpul, gândi Suleiman. Uite ce ţi-a făcut ţie 
Gulbehar! Uite ce ne-a făcut amândurora. [ie ţi-a furat 
frumusețea, iar mie visurile. Până la urmă n-avem mai multă 
putere asupra destinelor noastre decât frunzele pomilor. 

— Eu l-am sfătuit de mult să meargă împotriva ta, spuse 
Gulbehar. N-a vrut să mă asculte. 

Suleiman fu atât de uimit de recunoaşterea ei, încât rămase 
holbându-se la ea. 

— Nu mă crezi? 

Suleiman scutură din cap. 

— După tot ce mi-ai făcut? După ce i-ai făcut fiului meu? Încă 
mai îndrăzneşti să vii aici? 

— Sunt încă stăpânul tău. Iar tu eşti încă unul dintre supuşii 
mei. 

— Cândva aş fi făcut orice mi-ai fi poruncit, din tot sufletul. 
Apoi te-am ascultat de frică. Acum nu-mi mai pasă. 

Nu la asta se aşteptase. Venise aici — de ce? Pentru reconciliere? 
Pentru iertare? 

— Aş putea porunci executarea ta chiar în clipa asta. 

— Atunci, fă-o. 

— Sunt stăpânul tău! strigă el. 

— Eşti ucigaşul fiului meu! 

— Eu i-am dat viață! lar el s-a întors împotriva mea! Ce se 
aştepta c-am să fac? 

— Era nevinovat! Eşti un măcelar, exact ca şi tatăl tău! 

Suleiman urlă şi ridică sabia deasupra capului. Gulbehar nu se 
clinti. Îl privi în ochi şi aşteptă. Şiragul de perle i se mişca între 
degete. 

Exact ca şi tatăl tău. 

Sabia rămase în aer secunde lungi. „Termină ce-ai început”, îi 
şopti o voce. „Tu eşti Sultanul. Cum îndrăzneşte să-ți vorbească 
astfel? Ea e doar o sclavă, o concubină. Cum îndrăzneşte să te 
judece pe tine, Stăpânul Vieţii, Regele Regilor, Stăpânul Gâturilor 
Oamenilor? Fă-o. Fă-o”. 

Lăsă sabia jos. 

— Destul, mormăi el. 

Aruncă sabia, făcând-o să zăngănească pe podeaua de 
marmură. leşi ca o furtună din încăpere. Gülbehar se întoarse la 
mătăniile ei, de parcă el nici n-ar fi trecut pe acolo. 


Shiraz, Persia 


Luna era înconjurată de un nimb. Baiazid auzi zgomot de 
potcoave pe dalele de piatră şi se grăbi la fereastră. Călărețul 
descălecă, lăsând calul în grija unui paj; animalul părea sfârşit iar 
din spinarea lui înspumată ieşeau aburi. Omul strigă parola către 
străjerii din curte şi dispăru din vedere. Poate că aceasta era 
vestea pe care o aştepta. Poate... 

Se înfioră în răcoarea nopții şi privi către îndepărtaţii munți 
Zagros, acoperiți de zăpadă, lucind şters în lumina lunii, pustii, 
stranii şi înghețați. De parcă aş fi fost surghiunit tocmai pe lună, 
cugetă el. Poate era mai bine să mor în țara mea, decât să îndur 
atâta timp înstrăinarea asta. Atât de puțini au rămas din marea 
armată pe care am condus-o la Konia, mai toți risipiţi prin cetăţile 
şi palatele Persiei. Trebuie să-mi petrec aici zilele lipsite de odihnă, 
cu fiii mei, despărțit de tronul meu de aceşti munți şi de distanța 
de mii de mile dintre inima tatălui meu şi inima mea. 

Îşi aminti din nou ce-i spusese odată Giilbehar. „N-avea nici un 
sens să-l omoare pe fiul meu. Dar a făcut-o totuşi. Ai grijă, 
Baiazid.” 

Aceasta fusese greşeala lui. Sperase să înțeleagă motivele lui 
Suleiman şi nu reuşise. Dar ce altceva putea face? Mustafa nu 
făcuse nimic, şi Suleiman îl ucisese. Iar el se purtase ca un 

adevărat războinic, iar Suleiman îşi trimisese armatele să-l sprijine 
pe grasul şi bețivul de Selim. Cum să înţelegi un asemenea om? 

Şi totuşi nu putea crede că tatăl său dorea să încredințeze 
Imperiul unui bețiv decăzut ca fratele său. Aşa ceva era pur şi 
simplu imposibil. Totul era o încercare. Dar acum sultanul 
avusese timp pentru o gândire mai profundă şi trebuia să vadă. 
Trebuia. 

Privi la grădinile de sub ziduri. Merii, perii, vişinii erau goi ca 
nişte schelete, cu ramurile grele de zăpadă. Luna proiecta umbre 
lungi asupra grădinii albe. 

Un buştean trosni în sobă. Poate că mesagerul aducea veşti 
despre retragerea iernii. 

Se auziră paşi pe coridor, iar uşa se dădu de perete. Şahul 
Tamasp. 

Şahul intră surâzător. Nu-mi place surâsul ăsta, gândi Baiazid; 
este ca rânjetul unui şacal, iar colțurile bărbii tale sunt mereu 
umede, de parcă ţi-ai linge mereu buzele. Nu, nu vreau să mă 
încred în tine, dar ce alternativă am? În plus, tu mi-ai arătat, mie 
şi suitei mele, generozitate nelimitată. Poate că n-ar trebui să te 
judec prea aspru. 

— Am veşti bune pentru prințul moştenitor al Casei 
Osmanlâilor, anunţă şahul. 

— Ceaugşul tău s-a întors de la Istanbul? 

Fuseseră atât de mulți mesageri în ultimele câteva luni. Probabil 
chiar mai mulți decât mi-a spus mie şahul, gândi Baiazid. Poate că 
acum - în sfârşit — tatăl său îşi revizuise termenii. Simţi un val de 
speranţă. 

— Ceauşul s-a întors, într-adevăr. Locul şi timpul s-au stabilit, 
în sfârşit. Dădu din cap. Da, Baiazid, doreşte să vă întâlniți. 

Baiazid simți nevoia să se întindă pe jos de uşurare. Aproape 
că-şi pierduse orice speranță de împăcare. Începuse să se întrebe 
dacă el şi fiii săi vor trebui să-şi ducă tot restul vieţii în exil. 

— Unde? 

— Tabriz, spuse şahul. Va veni acolo în secret. Totul e aranjat. 

— Şi Selim? 

— Selim nu ştie nimic. Poate că tatăl tău şi-a revizuit relaţiile cu 
fiii săi. Umbra lui Allah pe Pământ a descoperit, probabil, că e la 
fel de muritor ca oricare altul dintre noi. 

Baiazid se întrebă: să fi depăşit, în sfârşit, Selim, limitele 
generoase pe care i le îngăduise tatăl său, sau acesta chiar îşi 
schimbase mersul inimii? El e singura mea speranță acum. Nu mă 
mai pot gândi să merg împotriva lui Selim, nu fără sprijinul 
ienicerilor. Dacă nu m-au ajutat la Konia, nu mă vor ajuta nici 
acum. 

— Pot să văd scrisoarea? 

Şahul păru să ezite. 

— Nu a fost nici o scrisoare. Mesajul a fost încredințat memoriei 
ceauşului. 

Minti, gândi Baiazid. 

— Tatăl meu nu obişnuieşte aşa ceva. 

Şahul nu spuse nimic. 

— L-a încredințat ceauşului tău şi vreuna din intenţiile sale? 

— Ce altceva poate fi decât că vrea o reconciliere cu războinicul 
său? 

Nu e tipic tatălui meu, să nu-şi pună pecetea alături de vorbe. 
Şahul îmi ascunde ceva. Dar ce alternativă am? Dacă s-a aranjat o 
întâlnire, trebuie să mă duc. 

— Când? întrebă Baiazid. 

— Plecăm la noapte. Vom aştepta sosirea lui în cetatea Tabriz. 


Konia 


Prințul moştenitor Selim avea doar treizeci şi patru de ani, îşi 
aminti Abbas. Dar deja arată ca un bătrân. Mantia largă de 
mătase aurie pe care o poartă nu-i poate ascunde grăsimea 
trupului. Faţa îi e umflată şi buhăită, astfel încât ochii aduc cu 
două coacăze. Nu era de mirare că se temea într-atât de Baiazid. 
lenicerii nu ar fi urmat niciodată în luptă pe unul ca el. Prințul 
Budincă de Malț. 

Selim zăcea prăbuşit pe un divan, alegând la întâmplare dintr-o 
tavă cu halva aflată pe măsuța de lângă el. Apucă trei bucăți 
deodată şi le îndesă în gură. 

Îl privi pe Abbas cu o expresie posomorâtă. 

— Ai veşti, Kislar Aghasi? 

— Da, Stăpâne, răspunse Abbas. 

Se întrebă cum va reacționa Selim când le va auzi. Căci nici el 

nu ştia ce să înțeleagă din ele. 

— De la tatăl meu? 

— A plecat din Amasya şi se îndreaptă spre răsărit. 

Selim mârâi şi mai luă două bucăţi de halva. Negocierile durau 
de mai bine de un an. Se părea că Baiazid valora mult mai puţin 
decât sperase şahul Tamasp. Se şoptea că-i ceruse lui Suleiman 
înapoierea Mesopotamiei în schimbul tânărului prinț. Suleiman 
refuzase. 

— E bolnav, sper? 

Selim râse şi picături de salivă amestecată cu halva săriră pe 
covor, în fața lui Abbas. 

— Stăpânul Vieţii nu mai poate petrece atâta timp în şa, ca 
altădată. 

— Armata este cu el? 

— Nu, stăpâne, zise Abbas. Iscoadele îmi spun că a plecat doar 
cu un escadron de spahii şi tot pe-atâţia ieniceri. 

Selim bătu din palme. Un paj apăru instantaneu, aducând un 
ulcior cu vin şi o cupă împodobită. Selim îi smulse cupa din mână 
şi o ţinu să-i fie umplută. O dădu peste cap, apoi îşi trecu o 
mânecă peste gură, vinul sângeriu amestecându-se acum în barba 
sa cu resturile de halva. 

Pajul îi umplu cupa din nou, apoi se retrase. 

— În ce scop? 

— Se spune că merge să-l întâlnească pe Baiazid la Tabriz. Se 
aud zvonuri de împăcare. 

Brusc, Selim se ridică în picioare, vărsând pocalul pe covor. Îşi 
încleştă pumnii şi scăpă un vaiet ascuţit, ca de animal mic împuns 
cu o ţepuşă. Saliva i se scurgea din colțurile gurii în barbă, în dâre 
subţiri. Începu să tremure. 

Nimeni nu se mai mişcă; nici paji, nici străjeri, nici Abbas. În 
cele din urmă, Selim căzu la loc pe divan. 

Îşi mototoli un colț al mantiei în pumni. Privi la Abbas mult 
timp, cu ochii uşor aburiți. 

— Am fost trădat, spuse el. 

Deodată sări în picioare. 

— Vin! Unde e vinul meu? Tu! Indică el spre călăul ce stătea în 
aşteptare lângă tron. 

Omul păşi înainte. Selim arătă spre pajul ce ţinea carafa de vin. 

— Taie-i capul! 

Gâdele făcu ce i se poruncise. Abbas se retrase tăcut, 
negândindu-se la nimic. Spectacolul nu-l impresionase. Trăise 
prea mult sub tirania prinților. 


Tabriz 


Lumina lunii poleia cu argint lustruit domurile placate cu 
ceramică ale Moscheii Albastre, reflectate în apele reci ale râului 
Aji Chai. Din spatele ferestrelor oblonite ale citadelei răzbăteau 
raze galbene de lumină, iar aerul era plin de ecoul tobelor şi al 
flautelor. 

Muzica acoperea sunetul potcoavelor de cai din curtea pietruită 
şi vocile ciudate, ascuţite, ale ultimilor sosiți. 

Aceştia descălecară şi dispărură în umbră şi ochii străjerilor 
sclipiră de teamă şi dispreț, totodată. 

Sala cea mare era luminată de câteva torţe. Sclave în mătăsuri 
subțiri şi voaluri dănțuiau în fața oaspeților care se delectau cu 
bucatele de pe tăvile de argint aşezate pe covoare: miel şi ied cu 
mirodenii, orez aromat, păsări fripte. În mijlocul încăperii şedeau 
şahul şi oaspetele său de onoare, Baiazid. 

Baiazid mâncă fără poftă, gândindu-se la ce avea să fie. 

Suleiman acceptase în sfârşit să vină aici şi să discute o 
reconciliere. Ce altceva ar fi putut face? cugetă Baiazid. Fără mine, 
singurul supraviețuitor al dinastiei Osmanlâilor rămâne Selim, iar 
el nu e o alegere. Trebuie să negocieze. „Suleiman regretă ce ţi-a 
făcut”, îi spusese şahul. „Poate că voi putea media conflictul dintre 
voi. Nu e prea târziu. Am să te ajut, iar când vei fi sultan, Persia şi 
Poarta Otomană vor fi aliați”. Voi fi de acord să fac pace, cu voi; voi 
rămâne în est până la moartea lui, riscând ca Selim să ajungă la 
Istanbul înaintea mea. Nu va avea importanţă. lenicerii nu-l vor 
sprijini pe el, în fața mea. 

Solia era aşteptată a doua zi în zori. Baiazid era nerăbdător să 
termine şi să pună capăt exilului, fiecare zi petrecută departe de 
imperiu îi periclita poziția în ochii ienicerilor. Fusese cam repezit, 
acum îşi dădea seama. Trebuia să înveţe răbdarea şi diplomaţia. 
Era destul timp până să vadă capul lui Selim într-o suliță. 

Baiazid simți un curent rece în spate şi înțelese că cineva 

intrase pe uşile mari ale odăii. Întârziaţi. Simţi cum părul i se 
zbârleşte de îngrijorare. 

Şahul se aşezase în fața lui, având uşile în față. Privi pe 
deasupra lui o clipă, apoi îşi văzu de masă. 

— Cine sunt oaspeţii? întrebă Baiazid. 

— Erau aşteptaţi, răspunse şahul. 

Apoi Baiazid auzi; era un sunet familiar, îl auzise de multe ori în 
palatele din Topkapi şi Amasya, un sunet gutural, lătrat, ca al 
unui câine chinuindu-se să înghită o mână de zgârciuri. Icnetul 
unui mut. 

Icnetul unui bostangiu. 

Şahul surâse, cu regret. 

— Îmi pare rău, spuse el. Tatăl tău a insistat. 

Era o afacere slabă, dar şahul fusese nevoit în cele din urmă, să 
accepte. Suleiman îi oferise 400 000 de ducați de aur. Mulahii 
şahului îi ceruseră intransigență. Tot mai voiau Bagdadul. Prea 
bine, pentru ei. Dispăruseră repede în munți, când Suleiman îşi 
mânase armatele către Shiraz. 

Baiazid se întoarse spre el, cu fața strâmbată într-un rânjet 
disprețuitor. 

— Mi-ai făgăduit protecţie. 

— La Sublima Poartă, asta se numeşte diplomație. Şi voi 
spuneţi numai ce e cel mai bine de spus la un moment dat. Îmi 
pare sincer rău. E un prost exemplu de ospitalitate din partea 
noastră. Aş vrea să se fi putut şi altfel. 

Baiazid se întoarse. Erau cinci. Recunoscu pe unul dintre ei. Se 
spunea că era omul care îl ucisese pe Mustafa, căpetenia călăilor, 
un sudanez uriaş şi urât. Fiecare ţinea în mână un laț de mătase 
subțire. 

Baiazid adusese cu sine de la Shiraz doar o duzină de oameni; 
erau încartiruiți în curte. Probabil fuseseră copleșiți. Ceilalţi erau 
încă în capitala şahului. 

— Dar ceilalți? 

— Mă tem că sunt morți cu toții. 

Baiazid simți un acces de mânie şi brațul său porni către 
iataganul de la brâu, dar şahul avea deja în mână pumnalul cu 
mâner împodobit, iar gărzile îl înconjuraseră. Baiazid ştiu că 
fusese atras într-o cursă. Străjerii înarmaţi de la fiecare uşă îi 

păruseră simple elemente de decor în vederea solemnității ce urma 
să se producă. Acum înţelese că aveau o menire practică. Acum nu 
va mai exista nici o grațiere. 

Îşi privi fiii. Aceştia se uitau la el, aşteptând ceva. Erau încă 
prea tineri pentru a înțelege, prea mici pentru a fi îngroziți. 

Doamne ajută-mă în nenorocirea mea! 

— N-ai putea să-mi cruți băieții? 

— Suleiman a fost exact în cererile sale, spuse şahul. 

— Atunci Selim să fie epitaful lui, zise Baiazid. 

Deodată coarda de mătase îi cuprinse gâtul şi fu îndoit pe spate, 
pe genunchiul gâdelui, icnind. Mâinile i se încleştară instinctiv în 
gât, dar când călăul îşi strângea lațul unde trebuia, nu mai exista 
scăpare. 

Copiii ţipară. Cel mare fugi să-şi ajute tatăl, strigând către 
ceilalți să fugă; dar eunucii îi prinseră şi se apucară să-şi facă 
treaba. 

Şahul privea cu o încruntare de dezgust. Apucă o felie de miel 
de pe tava din fața sa şi începu să mestece. Treburile de stat erau 
uneori lucruri tare neplăcute, dar trebuiau îndurate. 


Bursa 


O femeie țipa în curtea de sub fereastra înaltă, şi ţipetele ei 
răsunau de-a lungul zidurilor ca vaietele unui djinn. Eunucul îşi 
dori ca străjerii să facă ceva, s-o facă să tacă. 

Fiul cel mai mic al lui Baiazid avea doar nouă luni. Fusese 
conceput înainte de bătălia de la Konia şi tatăl său nu-l văzuse 
niciodată. Rămăsese aici împreună cu mama sa. 

Când eunucul se aplecă peste leagăn, copilul zâmbi, îl apucă de 
gât cu braţele şi îl sărută. Mâinile omului începură să tremure. 
Scăpă laţul. 

leşi din odaie şi îi dădu hamalului care îl condusese două 
monede de aur şi lațul de mătase. Aşteptă. Peste câteva minute 
omul apăru din nou şi cobori scările în fugă. Şnurul de mătase 
zăcea pe dalele de piatră. 

Se duse înapoi, în încăpere. Copilul zâmbi către el. 

— Doamne, ajută-mă în nenorocirea mea, murmură el. 

Îşi căută punga de piele de la brâu. Dacă nu se întorcea cu ea 

plină, Suleiman l-ar fi executat pe loc. 
Ridică lațul de jos şi închise uşa în spatele său. Pe când se 
apropia, copilul gânguri şi Intinse braţele către el. 


108 
Konia 


E cale lungă de la Veneţia şi până la Konia, în mijlocul stepelor 
Anatoliei; cale lungă de la Campanile şi San Marco şi până la 
singuraticul oraş asiatic, care se învecina doar cu câmpia vastă şi 
prăfuită, care se învecina doar cu câteva caravanseraiuri de piatră, 
cu corturile negre ale nomazilor şi cu câțiva şacali rătăcitori. Cale 
lungă de la Veneţia până în acest loc izolat, bun pentru moarte. 

Îl găsiră pe Abbas în cămăruţa lui. 

Era ghemuit pe covor, cu fața în jos. O pisică albă lingea sângele 
de pe batista mototolită în pumnul său. 

— Tuberculoză, mormăi doctorul. 

Sau poate otravă, gândi el. Poate că moartea era infinit 
preferabilă poziției de Kislar Aghasi al prințului moştenitor Selim. 
Sau poate avusese alte motive. Cine putea şti? Cu cât ştii mai 
puțin, cu atât mai bine. Cunoaşterea putea fi periculoasă. 

Fu nevoie de şase paji ca să-l ridice şi să-l scoată pe uşa 
Haremului; apoi îl urcară pe carul ce aştepta. Medicul rămase să 
examineze odaia. 

Probabil Abbas scria o scrisoare. Pana şi pergamentul zăceau pe 
măsuța joasă aflată lângă pat. Aruncă o privire; scrisoarea era 
neterminată. De fapt, nu scrisese decât formula de început. 

„Dragă Julia”. 

Căpetenia eunucilor, scriind unei femei? Poate era vreo poreclă 
a vreunuia din negrii lui, gândi medicul. Oricum, nu mai avea 
importanță. Mototoli hârtia şi o aruncă în foc. 


Topkapi Sarai 
După ce pajul garderobier se înclină şi ieşi, Suleiman îşi făcu 

rugăciunea. Se întinse apoi pe saltea, ascultându-şi propria 
răsuflare, dar somnul nu veni. După un timp, se sculă şi se duse 
la fereastră unde rămase privind stelele printre ramurile 
chiparoşilor. 

Deci totul era hotărât. Selim va fi următorul sultan. Dacă ceea 
ce-i spusese Hürrem era adevărat, atunci îşi făcuse datoria față de 
neamul Osmanlâilor. 

— Dar, te rog, spune-mi că ai mințit, rosti el cu voce tare. 

— Eram bolnavă, eram pe moarte, spuse Hurrem din spatele 
lui. Cum ai putut să crezi? 

— Mă iubeai. Cum ai putut să te îndoieşti de mine? 

Se uită la ea. Atât de frumoasă, cu părul ei de aramă lustruită, 
împletit şi presărat cu perle sclipitoare, cu toca mică, verde, prinsă 
şăgalnic pe creştet. 

— Ai spus că era copilul lui Ibrahim. 

— Stăpâne, cum poţi crede una ca asta? Chiar poți să crezi că 
te-am înşelat timp de treizeci şi cinci de ani? 

Suleiman nu îi putu răspunde. 

— Nu te-aş fi putut trăda astfel, zise Ibrahim. Suleiman se 
întoarse spre el. Ibrahim, cu rânjetul lui arogant, sfidător. Ibrahim, 
cu mâinile înfipte în şolduri, şi cu o rană lividă, sângerândă, în 
jurul gâtului. 

— Ai avut ocazia, spuse Suleiman. Te-am iubit. Am avut 
încredere în tine. Ţi-am îngăduit prezența în inima Palatului meu. 
Numai tu ai putut avea această ocazie. 

— Te-a minţit. 

— Spune-i! ţipă Suleiman către Hürrem. Spune-i ce mi-ai spus 
mie! 

— Eram bolnavă, zise Hürrem. Diavolul vorbea cu buzele mele, 
nu eu. 

Suleiman urlă din răsputeri şi îşi astupă urechile. Dar 
următorul vorbi Mustafa. 

— Eu eram prințul moştenitor, tată. Şi nu te-am trădat. 

— Dovezile împotriva ta au fost limpezi! 

Mustafa, aşa cum şi-l amintea din dimineața în care intrase în 
cortul său; cu caftanul alb şi turbanul de mătase, cu barba 
pieptănată îngrijit, mândru şi brav, ţinându-şi fruntea sus, 
sfidător. Mustafa, cel care nu-l minţise niciodată. 

— Tu m-ai trădat pe mine! l-ai dat Imperiul lui Selim, un 
desfrânat şi un beţiv. Asta ţi-a fost datoria către neamul 
Osmanlâilor? 

— Măcar el e sânge din sângele meu. 

— Te-am iubit, Stăpâne, spuse Hürrem. Cum ai putut să te 
îndoieşti de asta? Chiar ai crezut că Baiazid nu e fiul tău? Te-am 
iubit! 

— Sigur că m-ai iubit! Am renunțat la Harem pentru tine! Te-am 
făcut Împărăteasă! Sigur că m-ai iubit! Trebuie să mă fi iubit! 

— Atunci de ce l-ai ucis pe fiul nostru? 

— Pentru că nu mai puteam fi sigur niciodată! gemu Suleiman, 
şi căzu în genunchi. 

Pajii negri, surzi la strigătele sale, îl priviră îngroziți, dar nu se 
clintiră de la posturile lor de lângă uşi. 

— Pentru că nu voi putea fi niciodată sigur..., suspină 
Suleiman. 

Şi nu-şi va putea găsi niciodată liniştea. 

Întunericul învălui această oază de linişte, paradis de marmură, 
de grădini şi pietre preţioase, în care Regele Regilor, Stăpânul 
Vieţii, Umbra lui Allah pe Pământ va mai trăi încă cinci ani, 
bântuit de fantomele care vin să-l judece, să-l tortureze şi să-l 
chinuie mai rău ca în Iad. 


Ceea ce oamenii numesc Imperiu e o lume de vrajbă 
sălbatică şi de război neîncetat. 
Singura bucurie a lumii se află în odihna sihăstriei. 


Dintr-un poem scris de Sultanul Suleiman, 
supranumit Magnificul, descoperit după 
moartea sa în 1566. 
EPILOG 
Istanbul, 1990 
Moscheea Sileymaniya domină oraşul; minaretele şi domul ei 


masiv se Înaltă deasupra Cornului de Aur, făcând moscheea lui 

Rustem Paşa să pară mult mai mică, pe panta de la poalele sale. E 
rezemată pe coloane masive de porfir, granit şi marmură albă; 
ferestrele sunt pictate în galben şi roşu, iar razele de aur şi sânge 
ce trec prin ele la ceasul amiezii cad pieziş pe tapiseriile stacojii şi 
albastre de pe pereţi. Un slujitor al moscheii stă uneori în amvon 
şi recită din Coran; viața lui e dedicată memorării întregii Cărți 
Sfinte. Mintea lui nu serveşte la nimic altceva. 

Este un monument de piatră ridicat de omul pe care poporul 
turc îl ţine minte ca pe cel mai mare dintre toți Sultanii Otomani. 
În primele trei sute de ani ale istoriei lor, zece sultani, culminând 
cu Suleiman, au construit un Imperiu cu treizeci de milioane de 
oameni, vorbitori a douăzeci de limbi, cucerit în întregime prin 
bătălii, din şaua calului. 

După Suleiman au mai fost douăzeci şi cinci de sultani, un şir 
neîntrerupt de slăbănogi şi degeneraţi, care s-au înfundat în 
Haremuri, au stors bogăţiile Imperiului pentru poftele lor 
extravagante sau şi-au satisfăcut vanităţile prin acte de o cruzime 
inimaginabilă față de cei căzuți în puterea lor. Tradiţia de 
războinici şi oameni de stat a neamului Osmanlâilor a încetat o 
dată cu Selim al III-lea — supranumit Beţivul. 

Istoricii au lansat speculația că firul dinastiei a fost întrerupt. 
Nu se va putea dovedi niciodată. Poate că totul a fost rezultatul 
natural al excesului de putere, bogăţie şi plăceri. 

Răspunsul zace, probabil, îngropat într-o grădină tăcută de 
lângă marea cupolă a moscheii Suleymanie. 


* 


În această zi cenuşie, un vânt umed agită ramurile înalte ale 
chiparoşilor şi platanilor. Porumbei se foiesc şi uguie pe porticurile 
înalte de marmură şi în curțile largi. O ploaie subțire, mai mult o 
ceaţă, a început să cearnă. 

Cimitirul este lângă zidul de sud-est al moscheii. 

Marile pietre mortuare sunt sculptate în forma unor turbane, 
sugerând rangul celor îngropați sub ele. Sunt năpădite de bălării. 
Dar în tiirbeler, mormântul lui Suleiman, aerul este înnobilat de 
tăcere. Mormântul lui este între altele două. Turbanele de catifea 
stacojie au fost aşezate pe mausoleele drapate, indicând faptul că 

sarcofagele aparțin unor oameni ce au fost Sultani ai Imperiului. 

Pentru cinci mii de lire turceşti, ghidul îți povesteşte despre ei. 

— Acesta este mormântul lui Suleiman. În vest i se spune 
Magnificul. Aici e cunoscut drept Kanuni Sultan, pentru multele 
legi şi kanunuri pe care le-a emis în timpul domniei sale. Este 
recunoscut drept cel mai mare dintre sultani, pentru marile sale 
victorii militare, pentru minunatele clădiri înălțate după planurile 
arhitectului său, Sinan, pentru dezvoltarea fără egal a poeziei şi 
muzicii în epoca sa... 

Ghidul recită lecţia de istorie pe care o oferă tuturor turiştilor, 
de parcă ar vorbi despre un membru al propriei familii. 

Într-un colț al cimitirului se află un türbeler mai mic, cu 
intrarea barată de porți de fier. Umezeala burniţei se întrepătrunde 
cu izul de mucegai ce pare să se ridice ca un abur dinăuntrul 
mormântului. 

O placă îmi spune că este mormântul Împărătesei lui Suleiman, 
Hasseki Hürrem. Încerc porțile, dar sunt încuiate. Îl chem pe ghid, 
dar mărturiseşte că nu ştie prea multe, despre ea. Se pare că 
doarme singură. Secretele-i dorm împreună cu ea, în mausoleu. 

Un afiş lipit de o scândură anunţă apropiatul festival de la 
Konia. Vor fi spectacole cu dervişi şi o întrecere de gerit. Ploaia se 
întețeşte, aşa că mă întorc, îndreptându-mă spre ieşirea din 
cimitir. 

Se face târziu şi sunt puțini turişti azi, aşa că ghidul pleacă şi 
el, încuind poarta în urma sa. Îl lăsăm astfel pe Suleiman şi pe 
împărăteasa lui să se odihnească în pace. 

